
Pred govor 


Normalni opstanak misaonog ili razumnog života uvjetovan 
je priznavanjem istine; — ali ima nekih istina, koje su nekim 
ljudima preteško breme. Prvo je jasno: jer kakav bi nam bio život, 
da u svakodnevnom poslu i na svakom koraku života zauzmemo 
stav nepriznavanja istine, nerazlikovanja između istine i neistine, 
stav nesigurnosti i dvojbe o svemu, na što mislimo?! Kad baš ni o 
čemu ne bih siguran bio da je istinito, lišavao bih se time normalnog 
života. U drugu ruku, nekome ćete uzalud govoriti i o najuzvi- 
šenijim istinama: ili ih nije podoban shvaćati, ili je prema njima 
neraspoložen, jer se protive subjektivno motiviranoj orijentaciji. 


Još kad bi samo tako bilo, da poneki ljudi ne priznavaju 
gdjekoje istine, ne bi time u Životnoj zajednici došlo do jačih 
poremećaja; ali je sudbonosna činjenica, da je istina mnogo. puta 
nasilno zaustavljena u času, kad je na putu stvaranja novoga i po 
ljudstvo blagorodnijega Života. Ima slučajeva, kad su etlačitelji 
istine podjedno tlačitelji pravde, od! koje zavisi život naroda; takav 
je slučaj, kad je oduzeta sloboda govoriti istinu o nepravdama, 
koje rađaju dubokim nezadovoljstvom u duši naroda. Lišen mo- 
gućnosti da prokaže istinu, možda će takav narod Živjeti kadgod 
sa prividom zadovoljstva, ali će se u danoj situaciji prolomiti 
ogorčenje i smrtonosnom bujicom zahvatiti nebrojene živote. U toj 
se revoluciji nepravde osvećuju nepravdama: na Životu se krvavo 
osvećuje nepriznavanje istine. Tko bi primjerice današnjem ratnom 
stanju tražio najdublje izvore, pronalazio bi ih u činjenici, da je 
neka zabluda ili čak namjerno iskrivljena istina prevladala razvojem 
Života i tako ga usmjerila putem ratne katastrofe. U tome je mjerilo 
i za predviđanje budućih događaja. — 


I Predgovor 


Mi ćemo u toj knjizi tražiti istine o ljudskom životu: o 
njegovu smislu ili o značenju, koje on ima sam za sebe, za svoje 
održanje u vidu one vrijednosti, koja život čini pozitivnim, po- 
željnim, upravo vrijednim življenja. Ima, osobito danas, takvih 
pojava u životu, koje dušu istinoljubiva i pravdoljubiva čovjeka 
ispunjavaju zazorom prema skupnom životu ljudstva i čak pesimi- 
stičnom skepsom o njegovoj boljoj budućnosti. Današnji, društveno 
poremećeni život, poučan je u mnogočemu tek negativno: da se 
vidi, kako je nevaljan. Premda se u jednu ruku danas jače ističe 
zahtjev za pravdom, i premda je u tome zahtjevu uključeno 
priznanje ćudorednom (etičkom, moralnom) smislu Života, praktički 
je upravo taj ćudoredni smisao ugrožavan u tolikoj mjeri, te se 
gotovo čini kao da se sav život udaljio od onih istina, na kojima 


počiva moralno vrijedni život pojedinca i zajednice. 


Da te istine uoči, zadaća je filozofije života — i ove knjige. 
*x 


Kad bi naslov knjige glasio »teistička« ili čak »kršćanska« 
Filozofija života, možda bi tko prilazio knjizi skeptički, ili s onom 
sigurnošću, koja se ne upire o kritičko gledanje na stvarnost, nego 
odmjeruje istinu prema sklonosti. Neki bi komunist možda unaprijed 
bio siguran, da je knjiga nastala iz pobude za fabriciranjem protu- 
komunističkog oružja, kako bi se održao kapitalistički buržujski 
sistem pomoću kršćanskog opiuma. — Kome je stalo do našeg 
odgovora, naći će ga u knjizi. Ona će, dakako, obuhvatiti također 
komunističke nazore, koliko uopće komunizam traži neko naučno 
opravdanje: jer njegov je pravi sukob s kršćanstvom izvan naučnoga 
područja, kamo ga knjiga ne može slijediti. 

Kršćanska je filozofija života postojala davno ispred komu- 
nizma, dok je teistička filozofija i starija od kršćanstva, pa stoga 
opravdavanje ove filozofije (u našoj knjizi) nije vezano na borbu 


5 komunizmom. Uostalom, on nije jedini neprijatelj kršćanstva: 


* 


Predgovor III 


ima kod nas i takvih nekomunista, koji drže, da je dolaskom 
kršćanstva nastao protunarodni i protukulturni utjecaj na povijesni 
razvoj hrvatskoga naroda. Ali, u tome društvu neznanja i zlona- 
mjernosti nema mjesta filozofiji, kojoj je ova knjiga jedino nami- 
jenjena. Ona, u drugu ruku, ne će ni pružati pomoć bilo čemu, što se 
pojavljuje u ime kršćanstva, a zapravo znači njegovu negaciju: jer, 
i kršćanstvo je nošeno pojedincima i društvom, te po njima može 
dobiti oblike, kojima bude izobličeno. i 


Premda ova knjiga ne će ulaziti u kritičko promatranje 
konkretnih pojava u današnjem kulturnom svijetu, ona će oprav- 
davati upravo ona osnovna načela, prema kojima kulturna 
filozofija mora gledati našu današnjicu. U ispravnoj primjeni tih 
načela bit će osvijetljene mnoge istine, koje se danas (iz bilo kojih 
razloga) prešućuju, iako je samo po njima moguće razumijevanje 
života u njegovim najizrazitijim pojavama današnjice. Ako su na pr. 
zlodjela komunizma kroz dva decenija revoltirala etički-kulturnu 
svijest kršćanskoga Zapada, ta ista svijest ima dovoljno razloga, da 
samu sebe danas ispituje, koliko se praktički razlikuje od komu- 
nizma i da li su zlodjela nepravde sa tlačenjem slobode samo 
komunistička osobina. Ako je istina i pravda apsolutni postulat 
čovještva i time kulturnoga napretka, onda se od njega — a time i 
od kršćanstva — udaljuje ona životna praksa, u kojoj prevladava 
neistina i nepravda. 


Rezultat je našeg filozofiranja o Životu taj, da je istinit ili 
jedino opravdan teistički i kršćanski nazor. To nam služi kriterijem 
kulturno-vrijednosne orijentacije uopće, napose u vidu povijesnog 
razvoja i suvremenog života u hrvatskom narodu. Ne bi ispravno 
shvaćao funkciju kulture, tko bi predmnijevao, da ona u etički 
uzgojnom dodiru s prirodom narušava bitne njezine osobine; ili tko 


bi predmnijevao, da su samonikle osobine naroda ugrožene u dodiru 


RJ 


IV Predgovor 


sa kršćanstvom. Uz pretpostavku, da se osniva na istini, kršćanstvo 
je uvjet kulturnog napredovanja pojedinačnog i društvenog. Uz tu 
pretpostavku dobiva svoje pravo značenje tisućutristogodišnja 
kršćanska kultura hrvatskoga naroda. 


Nakon tisuću i tri stotine godina, što je opstanak hrvatskoga 
naroda bio vezan uz kršćanstvo, sada je o jubilarnoj godini sa 
gledišta narodne i kulturne povijesti napose aktuelna problematika, 
čije se rješavanje nalazi u kršćanskoj filozofiji života. I bez obzira 
na to, sam život po svojoj zagonetnosti pobuđuje u misaona čovjeka 


filozofiranje o njemu — i tome je namijenjena ova knjiga, 


Vrijednost knjige često puta dobiva ili gubi prema tome, kako 
je čitalac umije čitati. Ova se knjiga čita polagano i na prekide, 
da uzmogne trajno poticati na razmatranje i da opetovano upozori 
na one misli, koje nam razotkrivaju uvid u smisao života. Zato će 
se knjiga namjerno kojiput iznova dotaći nekih misli, kako bi do 
izražaja došle i nežavisno od čitavoga gradiva u knjizi. Unutar 
toga gradiva ima i takvih dijelova (osobito potkraj knjige), koji ne 
će svakog čitaoca zanimati, ali ne bi ispravno ni moguće bilo, da 
zanimivost bude uzeta mjerilom naučne potrebe i sustavne cjelo- 
vitosti. Knjiga će nastaviti i završiti rasprave u dosadašnjim 
knjigama »Filozofija i religija« (2 sveska, 1936/37) i »Religija i 
život« (1938). Odonud su i ovamo ušli neki nazori, prikazani ovdje 
u novim misaonim spojevima i s nadopunama, koje zajedno 
s navedenim knjigama daju potpuni nazor o smislu ljudskoga 
Života. 


Naš sveobuhvatni pogled na život prodire do najdubljih 
osnova moralnog uređenja ljudske naravi. Da je upravo u moralnom 
životu izvor sreće za pojedinca i narod, tu istinu hoće ta knjiga 
opravdati. U njoj je sadržana filozofija života, na kojoj se održao 
tisućutristogodišnji život hrvatskoga naroda; — pa i ako jest u toj 
činjenici dokaz vitalnosti filozofije, koja moralni smisao života 

svodi na religiju i tako upućuje na kršćanstvo, naša će biti zadaća, 
da pravo na opstanak te filozofije utvrdimo dokazivanjem njezine 
istinitosti, Najviša je zadaća kulturnoga čovjeka, da svoj život 
smisleno osniva na istini, 


Na Duhove, 1941. 


S. Zimmermann 


PRVI DIO 


Zašto ja živim? 


To je pitanje nastalo u meni davno prije nego sam ga potpuno 
razumio. Kako je nastalo? Zašto ja stavljam taj upitnik na 'svoj 
život? 

Najprije sam pitao: »Zašto živim«, a sad se pitam: »Zašto. 
postavljam pitanje o Životu?« Zašto sam došao do toga, da me 
Život zanima i da se pitam »zašto živim«? Kako je u meni nastao 
upitnik Života? Ovo »zašto« znači ispitivati postanak pitanja o 
životu, znači tražiti izvor ili uzrok da je došlo do pitanja. Ja bih: 
htio znati: Šta me je navelo na to, da se pitam? Kako da to pitanje 
o životu genetički protumačim? di 

Znam, da se pitam o životu, obazirem se na svoj život, 
osvrćem se pažljivo, reflektiram — i tu izvire pitanje o njemu: 
Mora da je bilo u mome životu momenata, koji su me ponukali 
na pitanje »zašto živim«: rastvorit ću knjigu života, da analiziram: 
prošlost, ne bih li naišao na tragove toga pitanja. : 

Sjećam se: bilo je slučajeva, da je to pitanje nastalo, kud sam' 
mislio na Boga. Upravo mislio sam na to: otkuda sam ja, i svi ljudi, 
i čitav Mije? Zašto egzistiramo? — a ovo »zašto« znači pitanje 'o. 
uzroku naše egzistencije. Odgovorio sam: ovisni smo od Boga; On 
nas je stvorio. Zašto nas je stvorio, tj. u koju svrhu ili zbog čega? 
Dakle to Pitanje »zašto ja Živim« izvire u razmišljanju o Bogu, 
koliko je ljudima dao život, i koliko je znao, zašto ga daje. Sad j je 
Pitanje sasvim jasno, razumijem ga potpuno i znadem mu po- 
Stanak. Ako još i ne znam odgovoriti, ali to znam, da se upitnik 
O Životu pojavio u vezi s Bogom, izvorom ili početnikom života, 
koji taj život nije proizveo. slijepo, nerazumno, bez ikojeg razloga, 
bez svrhe: da ne bi znao »zašto« ga je dao, i da nam to ne bi nekako 
obznanio, — 

Ali, sad se opet pitam: zar je to »zašto ja Živim«? nastalo u 
mojoj svijesti samo na osnovu razmišljanja o našem odnošaju prema 
Bogu? Nije li inače nikada došlo do toga pitanja? Ja mogu od- 
mišljati (apstrahirati) od svoga priznanja, da postoji Bog, pa zar 
onda nema više nikojeg izvora za pitanje »zašto živim?« 


Zašto ja živim? 


La 


Posegnuti mi je i opet u prošlost života, da vidim, nije li to 
pitanje negdje bilo udruženo s izvjesnim momentom ili s nečim, što 
sam doživio? Kada sam se upitao »zašto ja živim?« 

Sjećam se: mislio sam na prolaznost života, i onda sam se 

pitao »zašto živim?« Kad to sad zajedno analiziram, jasno mi je, da 
sam pri tom pitanju mislio na to: ima li smisla da Živim; čemu 
živim, kad je i onako život prolazan; zar vrijedi da živim; ne bi li 
bolje bilo, da uopće ne živim? Bio sam na raskršću: Živjeti — ne 
Živjeti; i na tome je raskršću izraslo pitanje »zašto živjeti?« Izniklo 
je duboko u duši i vraćalo se to pitanje mnogoput u životu, kadgod 
sam po nečemu uočio ili kad mi je svjestito postalo, da život svršava, 
da ima granicu, gdje prestaje, — i tu granicu zovemo smrt. Nisam 
se nikad ustručavao da činjenicu smrti sam sebi iskreno priznam i 
svakodnevno na nju mislim: ja ću umrijeti — i zašto da to sebi 
tajim? No kadšto nadođu dani, da se ta istina u duši jačim svijetlom 
pojavi; pa kad bez sentimentalnosti uviđam, da se primiče čas, u 
kome je suđeno ostaviti zauvijek i sunčana polja, kuda sam hodao, 
cvijeće i ptice i pjesme i sve, što bijaše milo i drago, pak da je 
ugaslih očiju i utihnuta srca poći onamo, kamo ispred nas krenuše 
mnogi, koje smo poznavali, voljeli i sad ih se tek sjećamo kao 
bivših ljudi, — kad sve to u izvjesnim časovima osjetim kao zadnji 
oproštaj sa svijetom, onda se taj život ukazuje kao kratkotrajni 
nosilac nekih . vrijednosti, koje su, kad Život ugasne, zauvijek 
prestale. Tko je podoban da ovu riječ »zauvijek« duboko proživljuje, 
mora potresene duše da krikne nad tajnovitim udesom Života: zašto 
zauvijek, zar doista zauvijek? Zar je taj naš planet nastao zato, da 
bude pozornica ljudske bijede, neostvarivih želja i nastojanja, muke 
i suza, nekoliko svijetlih momenata smijeha i pjesme, što sve postaje 
isprazno kao sjena i užasna, očajna varka? Ako je tako, ima li ikojeg 
smisla da se živi? Ili moramo opet jednoć ustati na novi život, — 
ili nam ni ovoga nije trebalo!... > : ;, e 


Kad se ta uzbunjena misao smiruje, ona prelazi u težnju, da 


pomaknemo zastor s tajne života, ne bismo li ugledali istinu, na 
kojoj će život dobiti neprolaznu vrijednost. Filozofska misao. traži 
odgovor.na pitanje o smislu života. = <, 

Reproducirao sam, evo, neke detalje iz života, kako ih pro- 
nalazim po asocijaciji pamćenja. Arializitajući i dalje znam, da sa 
me još neka promatranja navela-na pitanje »zašto živimo?«. I opet 
je to pitanje nastalo u značenju: ima li smisla da'se živi; zaš vrijedi 


ks si 


Zašto ja živim? 5 


= 


živjeti uz tolika zla u životu? Prolazeći našim ulicama vidim slijepe, 
kad pružaju ruku za milostinjom; njima je potamnila slika svijeta i 
ne vide svojih putova u njemu. Susrećem nakaznike bez ruku i nogu. 
Mislim na ljudske patnje i boli; na gladne i beskućne, kojima život 
ukrašuju mrvice s tuđega stola i rijetko od neke tople ruke; na djecu 
bez milovanja, odbačenu na hladnu i noćnu ulicu; na raspukla srca 
nad izgubljenom ljubavi roditelja — ina bezbroj nesreća; na 
bezdušne ljude, koji plivaju u raskoši i bogatstvu, da se i ne obaziru 
na tuđu bijedu i nevolju; na ljudske životinje, koje preko tuđih 
života prelaze kao da su suvišne stvari na svijetu... Na očigled 
tih zala dolazim na misao sreće i nesreće. Ima li smisla živjeti, kome 
je Život nesretan: zašto da živi? A neki kažu, da su sretni: »sađ 
sam hvala Bogu sretan, postigao sam što sam želio; još samo da to 
imam, bio bih sasvim sretan«. Oni posjeduju neka dobra: potrebna, 
korisna, ugodna, Ali to je posjedovanje ograničeno kao i život. 
Kakva je to sreća, koja je kratkotrajna i tako nestalna, promjen- 
djiva? U sreći bi uključen bio i smisao života, a kad nje nema: zašto 
da živimo? Smrt i fizička zla znače upravo fizičko ograničenje 
zivotne sreće, — 

Ima još jedna znatna činjenica, koja znači moralno ograničenje, 
Evo što: hoću reći: 

' Netko bi mogao sebi život poboljšati prevarom, krađom, 
ubistvom, ali mu savjest kaže, da ne smije to učiniti, Taj imperativni 
glas savjesti ne poznaje kompromisa, ne ustupa pred nikakvim 
željama: »ITaprosto ne smiješ, — to je zlo, ako činiš«. To je, 
kažemo, moralni (etički, ćudoredni) imperativ, kojim svi ljudi raz- 
dlisa moralno zlo i dobro. Evo dakle ograničenja! Čovjek . ima 
hu ad a “ Da Ž dobro (na pr. novac), pa ne 
< o jo ih g e. Njegova je volja ograničena 

Jetnom (kategoričnom) zabranom njegove savjesti, Šta to znači? 
only: Kare i životnog smisla zavisi od savjesti, ne smije da 
mama mn 4vjesti, ne smije da se oslanja na moralno zlo, mora 
Za se ograniči na moralno dobro. Ta je istina nesumnjiva, ako 
nesumnjvo postoji fakat apsolutnog imperativa naše savjesti. 
izvire u čovjeku Pi la _ A “ drži savjestiš Da li savjest 

i je odrugud? Možda od Boga? 
imi aa smo nadošli na pitanje o moralnom smislu života — i 
Pitanje svestrano objasnimo. 


6 Zašto ja živim? 


1. Moralni smisao života 


Mi pronalazimo naš život kao gotovu stvarnost; Svak zna, 
da živi, koliko je sebi toga svijestan unutarnjim ili neposrednim 
opažanjem (samoopažanjem). Kao što znamo, da živimo, tako 
znamo i to, da gdješto smatramo kao zlo za život, a gdješto kao 
dobro. Za dobrim težimo, od zla zaziremo; dobro hoćemo da 
postignemo, a zla ne ćemo. Hrana je dobro, bez koga ne bismo 
egzistirali; za njom težimo po prirodnom nagonu. Sve, što nam 
služi za životnu (vitalnu, biološku) egzistenciju, zovemo vitalna ili 
egzistencijalna dobra. To su dobra životinjskog  (animalnog) 
nagnuća. Za održanje našeg života je vrijedno da imađemo takva 
dobra; po njima se postizava ili ostvaruje životna vrijednost. 

Je li sva vrijednost našeg života u vitalnim dobrima? | 

Ljudi oduvijek ostvaruju kulturna dobra: biblioteke, galerije 
slika i-drugih umjetnina svjedoče, da je ljudski život. pristupan i 
drugim vrijednostima, ne samo vitalnima. . Znanosti, umjetnosti, 
pravna i druga društvena uređenja — sve su to kulturne vrijednosti, 
bez kojih bi ljudi mogli egzistirati, ali koje naš Život usavršuju, 
Čine ga naprednijim. Čovječanstvo je u kulturnom pogledu napre- 
dovalo od primitivnog doba, kad su prometna sredstva, upotreba 
vatre i druga dobra bila na niskom stepenu prema današnjim 
znanstvenim, tehničkim, ekonomskim, socijalnim, umjetničkim 
iznašašćima i sposobnostima. Čovjek je tako stvarao svoju kul- 
turnu historiju, čega kod životinja ne nalazimo. 

Još je u čovječanstvu jedna činjenica od osobite važnosti: 
ljudi su oduvijek razlikovali moralno dobro i zlo. Ova se razlika 
tiče ljudskih čina: jedni su dobri, drugi zli, jedne treba da činimo, 
druge ne smijemo. Nikada nije ljudski rod smatrao, da je sasvim 
svejedno (indiferentno) što god se čini: uvijek. je bila razlika između 
čovjeka, koji pošteno živi, i onoga koji je zločinac. Obilježje moralne 
svijesti ili razlikovanja ljudskih čina u zle i dobre bilo je oduvijek 

to, da se zlo ne smije činiti: imperativ obvezuje ljudsku volju, po- 
stavlja joj granice, do kojih smije i mora da radi, a preko kojih 
ne smije. To znači, moralno dobrim činima naše volje ostvaruje se 
moralna vrijednost čovjeka. 'Ta vrijednost pripada čovjeku koliko 
se pita, da li nešto smije učiniti ili ne smije, tj, koliko je razumno- 
voljne ili osobne naravi. Moralna je vrijednost osobna (personalna). 
Mi kažemo za nekoga da je moralno vrijedna osoba, kad suu njemu 

ostvarene (»utjelovljene«) moralne vrijednosti: pravdoljublje, čovje- 
koljublje, istinoljubivost itd. i 

' Moralne vrijednosti mogu doći u sukob s drugim vrijedno- 
stima, koliko bi čovjek htio da ostvari neko dobro ili da učini nešto 
proti moralnom imperativu, na pr. kad netko ljubi jedno nagonsko 
dobro protivno imperativu razuma. 'Tako se može često u Životu 
desiti, da je čovjek stavljen pred alternativu: hoće li učiniti prema 
moralnom mjerilu (normi), ili će raditi protivno. Da, li će se čovjek 
trajno odlučivati za moralne vrijednosti ili ne, to zavisi od toga, 
da li u moralnim vrijednostima shvaća (»vidi«) nešto najvrednije; 
da li smatra, da »postati moralno dobar ili valjan čovjek« znači 
najviše dobro života. Ako da, onda čovjek u moralno vrijednom 
Životu gleda smisao svoga života; u protivnom slučaju nalazi ga u 
drugom kojem dobru. Tako se dolazi do pitanja: u čemu je životni 
smisao? 

Do toga, dakle, pitanja dolazimo na osnovu činjenice, da je 
naš život stavljen pred različite vrijednosti, koje možemo da ostva- 
rujemo (oživotvorujemo, voljom svojom uzbiljujemo), a pri tom 
hoćemo! znati: za koju od ovih vrijednosti jest vrijedno da živimo? 
Ima li, napose, smisla da živimo bez ikojeg obzira na moralne 
vrijednosti? Ako je istina, da čovjek mora da bude nosilac i ostva- 
Titelj moralnih vrijednosti, onda je također istina, da bez njih naš 
život nema smisla, Mora li to uistinu? 

.Na to pitanje treba da odgovorimo, kad postavljamo pitanje 
O smislu života. 


2. Neko dobro daje životu smisao 


. Max Scheler kaže, da svaki čovjek »obožava« nešto: 
dijete svoju lutku, netko novac, netko čast i slavu, nekome je država 
najveća svetinja, A nekome njegov narod, nekome znanost ili 
umjetnost itd, Svatkojima u životu neko najviše dobro, bez koga 
ne će da Živi. S tim je dobrom u odnošaju ili saobraćaju, kao da mu 
govori: »Bez tebe, u koga vjerujem, ne mogu i ne ću da budem. Nas 
oboje Jad ti, dobro — stojimo i padamo.« U takvom dobru 
traži čovjek svoju sreću ili blaženstvo (potpuno zadovoljstvo), i u 


bje nalazi svu vrijednost života ili njegov smisao, 


Sve, Što je čovjeku za život korisno i potrebno (hrana, odijelo), 


Zovemo korisno dobro. Što mu pruža ugodu ili nasladu (neko jelo, 


Piće, zabava, umjetnički 'užitak), zovemo ugodno dobro. Napokon 

-kKažemo, da je čestito ili pošteno dobro, kad je retko pravedan, kad 
drugome u nevolji pomogne itd. Ovo posljednje. zovemo rakođdr 
-ćudoredno dobro; a ono obuhvaća sva :djela, što ih činimo po našoj 
savjesti, koja nas obvezuje, .da dobro inoramo činiti, a zlo ne 
«smijemo. =. ' E. m LAN: e Gbe 

: Mi sebi želimo, što nam je korisno i ugodno; takva su nam 
“dobra poželjna; mi za njima težimo i hoćemo da ih 'imamo. "Iko je 
bolestan i želi imati zdravlje, upotrijebit će lijek, da ovo dobro 
«(zdravlje) postigne. Lijek je također jedno dobro, koje bolesnik 
hoće kao sredstvo, kojim će: postići ono, za čim teži ili zbog .čega 
uzima lijek. Ono, zbog čega čovjek nešto radi ili učini, zovemo 
svrha (zdravlje je svrha, a lijek sredstvo). Ako hoćemo svrhu, mo- 
.ramo htjeti i sredstva; đak hoće završiti uspješno svoje škole i zato 
mora učiti. On to mora ili treba uvjetno, tj. ako hoće svrhu. A 
pošten ili moralno dobar mora da bude bezuvjetno ili bez obzira na 
“koje drugo dobro. Čovjeku je dužnost da poštiva tuđu svojinu i da 
je ne ukrade, bez obzira na to, da li mu je to poštivanje korisno ili 
ugodno; čak bi mu tuđa svojina bila korisna i ugodna, ali on po 
savjesti bezuvjetno ne smije učiniti krađu. Ona je moralno ili 


bezuvjetno zabranjeno zlo, a takvo zlo ne smijemo učiniti, i kad bi. 


"nam pribavilo neko korisno i ugodno dobro. : 
“Kad netko sebi najviše želi jednu vrst dobara — na “pi. 
različne naslade, koje mu tjelesno ugađaju —, kažemo, da za takva 
“dobra imađe najviše smisla i za njih se najviše zanima. Ako sebi 
postavi kao životni cilj ili zadatak da traži i postizava takva dobra, 
kažemo, da mu ona daju životni smisao: on nalazi vrijednost ili 
smisao života u tome, da izvjesna dobra odabere sebi kao svrhu, 

koju nstoji postizavati ili oživotvoriti. 

Kako su svi ljudi bezuvjetno obvezani (moralno obligirani), 
[la zlo ne čine i da dobro čine, jasno: je, da nitko ne smije odabrati 
takav smisao života, koji mu savjest brani ili koji je moralno zlo. 
Pijančevati, razbludno živjeti, krađom se obogaćivati... sve je to 
"moralno zlo, i zato ne smije nitko u tome gledati svoj životni cilj 
ili smisao života. Nitko ne smije da bude moralno zao (nemoralan) 
“za volju bilo kojeg dobra. Kojigod bio smisao života, on ne smije da 
bude u sukobu ili opreci s moralnom dobrotom. To znači, da je 
Savjest mjerodavna u postavljanju životnog cilja ili smisla, Ja sebi 
.rie: smijem odabrati nikoje dobro kao svrhu, kada mi to savjest 
zbrani; inoram najprije pitati. svoju savjest: ona mi je mjerilo u 

prosuđivanju ili ocjenjivanju vrijednosti pojedinih dobara, i od nje: 
zivisi, da li ću se odlučiti na polučivanje nekog dobra. To zavisi 
od mje baš zato, što savjest treba da bezuvjetno slušamo ili da, joj. 


se bezuvjetno svojom voljom  (htijenjem, odlukom) pokoravamo. 


3. Prayi smisao života 


Razabrali smo, da ima različitih dobara. Svi se ljudi ne slažu 
iu tome, za koje dobfo vrijedi živjeti: jedni nalaze smisao života u. 
“ovom, drugi u nekom drugom dobru. : 


i U čemu je pravi smisao života? Od kojeg dobra to zavisi?: 
Kada će nam oživotvorba jednog dobra donesti pravu sreću? 


.Kad kažemo pravi ili istiniti smisao Života, to znači, da bi. 
neki mogao biti krivi ili neistiniti. A to pretpostavlja, da postoji 
neko mjerilo ili ravnalo (kriterij, znak, ključ), po kome smo kadri 
prosuditi, koji je pravi, a koji krivi smisao.. Mi smo takvo mjerilo 
već pronašli: naša savjest (moralni zakon u nama), Tko bi smatrao,. 
da je životni smisao u korisnim: i ugodnim dobrima, koliko“ se: pro- 
tive savjesti, taj životu daje krivi smisao; jer pravi smisao života 
mora da bude primjeren savjesti ili skladan s moralnim zakonom. 

Time smo spoznali znatnu istinu za život: pravi je smisao: 
ili vrijednost života samo na. putu moralne dobrote, a putem zloće: 
ide se u krivi smisao; Na čemu se ta istina osniva ili gdje nam je: 
dokaz, da je uistinu tako? — Dokazom je činjenica, da postoji 
moralni zakon ili bezuvjetno obvezatna razlika između dobrih. 
i zlih čina. Kako je ta razlika za nas bezuvjetno obvezatna, tj. 
kako se moramo po njoj ravnati u voljnim činima (htijenja, od- 
lučivanja), jasno otuda slijedi, da ne smijemo odabrati takovu. 
životnu svrhu, zbog koje bismo učinili nešto zlo ili po savjesti 
Bi ponjeno, Savjest nam je putokaz (mjerilo) u odabiranju životne 
svrhe. ' 


Tko bi mogao oboriti ovu istinu? Ili, tko bi mogao protivno- 
dokazati? ' so i 

Samo onaj, tko bi kadar bio dokazati jedno od obojega: ili. 
(1) da naš život nema nikojeg smisla, it (2) da ne postoji _mo-- 
ralni zakon. . “ . 

4. Prigovori moralnom smislu života 


(K 1) Kad bi netko tvrdio, da život nema smisla, ne bi “ipak , 


istinito mogao tvrditi, da ljudi zaista ne traže u nečemu životni 
smisao. Mi sad ništa drugo ne pretpostavljamo nego činjenicu, da 
ljudi zaista imađu želju za nekim dobrom, u kome nalaze puno 
svoje zadovoljstvo. Da li je u tome dobru pravi smisao života ili 
nikakav, to još nije u pitanju, kad govorimo o općenitoj činjenici: 
ljudi žele postići neko najveće dobro — i u tome nalaze životni 
smisao. Istom onda, kad bi netko razna dobra promatrao, ispitivao 
ili istraživao njihovu vrijednost, pa kad bi napokon zaključio, da 
u nikojem od njih nema pravog smisla, mogao bi reći: »pravi je 
smisao taj, da poričemo životni smisao svih dobara«. Ali i takav 
čovjek (nihilist, pesimist) već pretpostavlja, da ljudi zaista teže 
za raznim dobrima; a osim toga; njegova je tvrdnja istinita samo 
koliko je može dokazati, tj. o tome moramo raspravljati prije 
nego ćemo ustanoviti, da li uistinu. život nema nikojeg. smisla. 
«Kasnije ćemo o tome raspravljati, a sada se zaustavljamo samo na 
“oj činjenici, da ljudi doista traže i u nečemu nalaze životni smisao. 


(K 2) Da postoji pravi životni smisao, dokazivali smo na 
osnovu pretpostavljene činjenice, da u našoj svijesti postoji bezu- 
vjetna zapovijed (kategorički imperativ) ili savjest. Je li ova pret- 
postavka istinita, tj. je li zaista činjenica, da postoji bezuvjetno 
“obvezatna razlika dobrih i zlih čina?. Ako ne postoji, nemamo 
mjerila za pravi smisao života. 

Neki tvrde, da takva razlika ne postoji; oni poriču opstanak 
moralnog zakona: nema razlike između dobrih i zlih čina. Tko 
tako tvrdi (moralni nihilist, na pr. Nietzsche), priznaje, da 
ljudi znadu za moralnu razliku i da po njoj živu, ali tvrdi, da to 
nema objektivnog temelja (stvarnog razloga): tako doduše jest, ali 
ne bi orebalo da bude; upravo trebalo bi da bude tako, da ljudi 
živu bez moralnog razlikovanja svojih čina u dobre i zle. 

Kad bi ovaj nazor bio istinit tj. kad uistinu ne bi postojala 
moralna razlika, bezuvjetno i sama po sebi (objektivno, apsolutno), 
nego bi ona postojala po običaju, odgoju, nepotrebnom uvjerenju, 
onda doista ne bi mogla poslužiti kao mjerilo, koga se moraju svi 
ljudi držati u prosuđivanju Životnog smisla. Zašto da mora biti 
mjerilom, ako ne mora ni postojati?! 

Pitanje je dakle, da li mora ili ne mora da postoji moralna 
svijest (savjest). Ako mora, pitanje je: na osnovu čega mora, ili 
na čemu se to osniva? 

> Moguća su dva odgovora: ili postoji moralni zakon zavisno 
samo od čovjeka, ili je on zavisan od Boga. Prvi nazor zastupa 
moralni autonomizam (Kant), koji uči, da je čovjek sam po sebi 
zakonodavan (autonoman); drugi nazor zastupa teizam (priznanje 
'Boga). Koji je od oba nazora istinit? 

Mi ćemo podalje dokazati, da je istinit teistički nazor. To 
jest, dokazat ćemo, da postoji Bog (the6s), moralni zakonodavac. 
Kađa dokažemo, da je Bog postavio ljudima moralni zakon, bit će 
osigurana istina, da smo na temelju toga bezuvjetno obvezani živjeti 
po moralnom zakonu. 


Životni smisao. i i religija 
“ Koliko je naš sataaled život povezan s Bogom, u snošaju 'za- 
visnosti od Boga, i koliko ga svijesno upravljamo :k Bogu ili 
koliko moralnim životom priznajemo zavisnost od Boga ana 
< imađemo religiju. 


a: .. Činjenica je, da su. ;, ljudi oduvijek priznavali Boga i prema 
tome priznanju (svjeri«) živjeli, tj. bili su religiozni. Neki. opet 
ne priznaju Boga nikako, tj. kažu, da nema Boga (teoretski ateisti),. 
šli samo živu kao da nema Boga (praktički ateisti). Religiozni ljudi 
priznaju, da je Bog najveće dobro, pa zato misle, da je pravi smisao: 

života jedino u saobraćaju ili životnom ujedinjenju s Bogom. Je li 
to mišljenje opravđano, istinito? Ako dokažemo, da jest, to znači, 
da po religiji dolazimo na pravi smisao života. 


Da je uistinu tako, to ćemo podalje dokazivati, a time ho- 
ćemo naglasiti, da ćemo naš teistički (religijski) nazor o životu 
misaonim (logičkim, racionalnim) putem utvrđivati ili obrazlagati, 
tj. kricički ga opravdati nasuprot drugih nazora u filozofiji religije. 
Ovo naime raspravljanje pripada filozofiji ili traženju istine o 
svijetu kao cjelini i napose o ljudskom životu po njegovu smislu ili 
vrijednosti (svrhovitosti). Tek onda, kad umovanjem ili zaključi- 
vanjem dođemo do spoznaje, da uistinu postoji Bog, otud ćemo iz- 
vesti ili zaključiti, da postoji religija kao životna potreba, koliko 
od nje zavisi smisao našega života, 


I. Prigovori religijskom smislu života 


Mogao bi netko reći da priznaje Boga, vjeruje, da uistinu 
postoji Bog, ali ne uviđa potrebu religije ili praktičnog priznavanja 
(štovanja), — To je mišljenje krivo; priznanje Boga nužno iziskuje 
ili nameće potrebu religije. Bog je naime moralni zakonodavac, a 
čim spoznamo, da je to istina, nužno iz nje slijedi, da moramo 
Živjeti po moralnom zakonu. Priznanje Boga moralnim zakono- 
davcem nameće dakle potrebu, da moralno dobrim životom i prak- 
tički Boga priznajemo, tj. da budemo religiozni. Upravo po mo- 

ralnoj praksi (života), kad imademo. na umu ili u ibitu Boga“Zar; 
konodavća, bivarić feligiozni. Prema tome: religija , zreči, .da, se: 
čovjek moralno dobrim (valjanim) životom povezuje 5 Bogom: 
slaže se ili podudara s voljom Božjom — i u tome nalazi smisao 
života. ; i , : 
Stoga ne može nitko opravdano reći, dii je, ma u sukobu 
sa životom, ili da se ona protivi Životnom napretku. Danas se 
nerijetko čuje, da je. religija neprijateljica Života i i napretka, AE 
nije tako. Zašto?. < 


Sa životom bi u sika bila samo onda, kad bi s pika bila, 
u | sukobu moralna dobrota, koju iziskuje religija (naša osobna ili 
razumno-voljna ovisnost od Boga).: Pravi je neprijatelj životu mo+ 
ralno zlo. (krađe, pljačke, prevare, razbludni život itd... .),. Ka. 
gre, se protivi moralnom zlu: dakle se ne protivi životu. 


Niti se protivi napretku života: baš zato, što pravi napredak 
sastoji u dobrom životu. - Religiozni čovjek nije nepravedan, jer: 
vjerujući u Boga i živući pošteno (po moralnom zakonu) doprinosi 
napretku čovječanstva: | poboljšanju Života, usavršenju čovjeka. .Po 
religiji gleda čovjek u svim ljudima Božje stvorove, pa: u tako 
usavršernoj čovječnosti (humanitetu) vidi idealni zadatak za: svoje 
«djelovanje. Tek po religiji postaje naš život čovječanski napredan 
ili kulturan. 


Goethe je rekao: » Tko posjeduje znanost i umjetnost, “ima 
religiju; tko njih ne posjeduje, neka ima religiju.« Smisao je ove 


izjave posve jasan: za vrijedni uzgoj života (== kulturu) jest re“ 


ligija potrebna, — ali samo za one ljude, koji još ne posjeduju 
«drugih kulturnih dobara, napose znanost i umjetnost, a koji ih 
posjeduju, već su po njima samima i religiozni. To je, bebu 
neistina, i toiz više razloga. 


Ponajprije, iz kulturne je historije poznata činjenica, da su 
Najveći naučenjaci i zmjemnici bili religiozni — ito ne samo po 
tome, što su se bavili znanošću i umjetnošću, nego. zato, Što su 
Boga poštivali, Njemu se molili, u dubokoj se smjernosti Njemu. 
klanjali. Kad bi istina bila, da im je znanost i umjetnost nadomje- 
:stila religiju, ne bi oni još osim njih bili tako religiozni. Nadalje, 
da li tko: posjedovao znanost i umjenost ili ne posjedovao; treba 
dai ima. moralnu dobrotu, a nje nema bez religije (kako' ćemo do- 

-Kažati), Napokon, religija je sasvim nešto drugo nego znanost i 


_ 

umjetnost: religije nema bez Boga, jer ona i nije drugo nego po- 
štivanje Boga, a znanost i umjetnost same po sebi ne znače pri-“ 
znavanje i poštivanje Boga. 


2. Ima li objektivnih (apsolutnih) vrijednosti? 


Naš život dobiva, rekosmo, smisao po vrijednostima; bez 
njih gubi smisao, postaje besmislen, bezvrijedan. Da mu život ima. 
smisla, mora čovjek! — kao nosilac (subjekt) života — da posjeduje 
neke vrijednosti ili da doživljuje što za njega vrijedi. Mi koješta 
vrednujemo ili shvaćamo (prosuđujemo, ocjenjujemo) kao vrijedno,. 
na pr. o raznim stvarima, koje nam služe Za prehranu, kažemo, 
đa imađu za nas vrijednost; voda, zrak, odijelo, stan... sve je to- 
dobro imati, sve su to dobra, koja nam vrijede za životno uzdrža- 
vanje. Na osnovu vrednovanja sposobni smo da hoćemo i da na- 
stojimo postići ovo ili ono dobro; u njemu je razlog našega htije- 
nja: »dobro« je ono, zbog čega hoćemo da ga imamo, tj. ono je svrha. 
ili cilj htijenja. Po krivom vrednovanju može čovjek da hoće nešto- 
takvo, što za njega znači zlo. »Za nešto kažemo da je dobro, kad 
je ispravna ljubav, koja se na to odnosi. Ono, što treba ljubiti 
pravom ljubavlju, što je vrijedno ljubavi, jest dobro u najširem. 
značenju riječi« (Fr. Brentano). 


Netko ljubi izvjesno znanje, pa će nastojati da toga znanja. 


što više stekne. Drugi ljubi izvjesnu umjetnost, pa opet na razne 
načine nastoji postići umjetničko doživljavanje. Ljudi imadu i 
etičku svijest, kojom vrednuju svoje. voljne čine u dobre i zle. 


Religijska svijest obilježuje nešto kao božansko, .sveto. Kao što“: 


ljudi de facto mnogošta smatraju istinom, premda ne znaju istine 


opravdati, tj. ne znaju reći, zašto mora neki sud biti istinit, tako - 


de facto etički vrednuju: smatraju, da je čovjek u svojim činima. 
pravedan ili nepravedan, pošten ili nepošten, umjeren ili neumje- 


ren..., a pitanje je, da li neke čine. upravo moramo smatrati | 


vrijednima (dobrima), a druge nevrijednima, Ako moramo, to 
onda znači, da su etičke vrijednosti objektivne ili apsolutne, tj. 


ne samo da bivaju indiviđualno. priznavane, nego važe nužno, ne-- 


zavisno od. individualnog priznavanja. 


To je, već smo napomenuli, poricao Nietzsc he. Njegove : 
su riječi (u »Zaratustri«): »Po obretnicima novih vrednota pokreće. 
se svijet«, a tima riječima hoće Nietzsche da zabaci: »stare« vred-- 


m 

note i đa načelno proglasi relativizam (subjektivizam), koji znači 
negaciju nadindividualnih ili apsolutnih: vrijednosti. 
Ali, kad relativist tvrdi, da je svaka vrijednost relativna, ili 
da važi samo s obzirom na naše — upravo čovječje (antropološko) 
_ vrednovanje, on to tvrdi s uvjerenjem, da spoznaje jednu istinu. 
Hoće, da i drugi budu o toj istini uvjereni. Priznaje i pretpostavlja,“ 
da je bolje biti u posjedu istine nego u zabludi. Priznaje dakle, da 
spoznaja istine nije samovoljna, ili da nije na individualnom vred- 
govanju osnovana, nego da je normirana ili da je »metnuta pred: 
nas«, tj. da je predmetna, objektivna. Kad to u jednu ruku pri- 
znaje, a u drugu kaže, da ne priznaje objektivne ili nadindividualne 
vrijednosti, relativist sebi protuslovi. — To je slično kao kad 
apsolutni skeptik tvrdi, da nema istine: čim tako tvrdi, eo ipso 
priznaje, da je njegova tvrdnja istinita, a time je već u protuslovlju. 
Vrijednosni (aksiološki) skeptik ili relativist tvrdi, da nema vrijed 
nosti, koja bi nezavisno važila od pojedinačnih ljudi, a s ovom 
tvrdnjom priznaje istinu kao rezavisnu. vrijednost, :i utoliko je u 
protuslovlju. RJE PANJ : 
= Takav relativist mora također neke moralne vrijednosti pri- 
znati kao objektivne. Jer kad bi mu netko rekao, da njegov nazor 
ne uzima ozbiljno, budući da jamačno ni sam relativist ne govori 
iz uvjerenja, taj se relativist očito ne bi zadovoljio da bude sma- 
tran neozbiljnim i neistinoljubivim. Naprotiv, on traži od drugih 
ljudi, da pretpostavljaju njegovo pošteno rastojanje da spozna i 
Zastupa istinu, — a time već pretpostavlja i priznaje, da treba 
biti istinoljubiv, i da: se ne smije bez dovoljna razloga omalovažiti 
ili u sumnju dovoditi tuđa dobronamjernost. To su pak moralne 
Vrijednosti, koje prema tome nisu prepuštene samovoljnom vredno- 
vanju. | 
Kao što ljudi općenito znaju, da ima razlika između istine i 
neistine, i da istina ne postoji zavisno od naše mile: volje, tako 
znaju, da postoji moralno dobro i zlo, tj. da smo na nešto bezuvjetno: 
Obvezani ili da moramo činiti dobro odn. ne smijemo. zlo činiti. 
Kao što je naša spoznajna (logička, noetička) svijest zavisna od 
objektivne istine. ili od onoga, što za mišljenje važi općenito i 
Mo, tako i ćudoredna svijest priznaje, da za volju. postoje neke 
dužnosti, koje važe kategorički ili bezuvjetno. Zašto? — to je pi- 
kad koje ćemo kasnije odgovoriti. Zasad konstatiramo (proti 
ž u) općenitu činjenicu, da ljudi nisu relativisti, nego da 

priznaju objektivne. vrijednosti. Ta činjenica postaje, dakako, pro=; 


. +1. ' PI 
blem, ukoliko hoćemo da ju opravdamo ili da spoznamo, na čemu. 
se osnivaju objektivne vrijednosti. Naš je naučni zadatak. da od- , 


govorimo na pitanje, zasto postoje objektivne vrijednosti. Drukčije 
ćemo, dakako, postupati, kad raspravljamo o objektivnoj istini ili 


o pitanju »na čemu. se osniva objektivna vrijednost spoznaje«, a 
drukčije, kad je 'u pitanju apsolutna obveza ili objektivna moralnost 
ljudskih čina. Ovdje ćemo se ograničiti na istraživanje moralnih. 
vrijednosti. Kad, uostalom, i ne bi ljudi de facto bili uvjereni, da. 
je moralni imperativ (»ne smiješ«) apsolutan, mi ćemo bez obzira 
na to uvjerenje dokazati, da taj imperativ važi apsolutno zato, jer. 
je čovjek zavisan.od zakonodavne volje Božje. U tome religijskom, 
odnošaju bit će osnovana moralna vrijednost kao apsolutna. Upravo 
time, što ćemo moralne vrijednosti “izvesti iz religije, dobit ćemo 
svoje rješenje problema o smislu Života. 


3. U duhovnom smislu života religijska 
je vrijednost najviša 


Neki (biološki, naturalistički) etičari zastupaju mišljenje, da. 
smisao života sastoji u stjecanju onih dobara, od kojih zavisi život 
kao takav, gdjegod ga u svijetu pronalazimo, bio: to život biljni 
ili životinjski (osjetilni, animalni), Tima dobrima pripadaju na pr. 
zdravlje, životna snaga, otpornost itd. Drugi (hedonisti) drže, da 
je'sav životni smisao u stjecanju dobara, od kojih zavisi osjetilno 
ugodni život, tj. život radosti, užitka i slasti. 

Ovi i slični etičari zastupaju naturalistički nazor o smislu 
života. Pri tom dolazi u obzir samo naša osjetilna narav (natura). 
Psihologija nas uči, da osim osjetilne postoji u nama i duhovna 
(spiritualna) narav; ali. zasad se ne ćemo obazirati na psihičku 
strukturu. čovjeka,: nego ćemo uočiti činjenicu, da postoje duhovne 
ili neosjetilne vrijednosti: logičke, estetske, etičke i religijske. 

Nezavisno od svojih osjetilnih sposobnosti čovjek: je kađar 
da teži za istinom, traži istinu, želi da je postigne i da ne ostane 
u zabludi ili u neznanju. “Zlo je kad netko nema ni potrebe da 
traži istinu, kad živi u neznanju i zabludi, a dobro (vrijedno) je 
kad istinu traži i nalazi. Estetske i etičke vrijednosti u mnogočemu 
šć razlikuju, 'ali obje 'sd neosjetilne ili nezavisne od osjetilnog do- 


življavanja. Nosilac etičkih “vrijednosti je čovjek kao osobno: ili 

razumski voljno biće, jer samo za ljudsku volju možemo teći da 
je ćudoredno dobra (ili zla), tj. da je kadra poslušati moralni im- 
perativ ili odazvati se »glasu« savjesti. Etičke su vrijednosti dakle 
osobne (personalne). One pripadaju zbiljskom (realnom) subjektu, 
kakav jest, a ne kako se prikazuje. Važe općenito (univerzalno) 
za sve ljude, i to važe za čitav život, tj. one traže beziznimno 
priznanje. : 
Neki (na pr. Windelband) drže, da ove tri duhovne 
vrijednosti postaju religiozne, ukoliko ih »idealiziramo« u neogra- 
ničenoj savršenosti, kao da ona zbiljski postoji (kao »božanstvo«). 
Ovi dakle ne priznaju, da religijske vrijednosti zasebno postoje, 
nego drže, da one sastoje samo u spajanju logičkih, estetskih i, 
etičkih vrijednosti. — Ali nije tako. Budući da postoji Bog kao. 
moralni Zakonodavac (a to ćemo podalje dokazati), tj. budući da. 
je Bog odredio ljudima moralni smisao života, zato čovjek u iz- 
vršivanju moralnog zakona ili u oživotvorbi moralnih vrijednosti. 
postaje religiozan tek, ukoliko priznaje Boga, Bez toga priznanja, 
po samoj moralnoj dobroti, čovjek još nema nikoje vrijednosti u 
religijskom pogledu. Tek upravljanjem  (usmjerivanjem, odnoše- 
njem) moralnog života prema Bogu dobiva čovjek moralnu vrije- 
dnost. Napose postaju religijski vrijedni oni čini, kojima čovjek 
izrazuje štovanje Boga (kad se Bogu zahvaljuje, kad prosi životna 

dobra, itd.), ls 
Na osnovu etičkog vrednovanja moramo odbaciti sva ona: 
dobra, koja su u suprotnosti s moralnom dobrotom; to »motanje« 
1 jest zapravo smisao moralnog: imperativa. Dobro je za nas tek 
ono, na što se odnosi prava ljubav (kako je rekao Brentano). A 
kad u ovom dobru nalazimo vezu s Bogom, koji znači najviše dobro; 
Postajemo na osnovu te veze religiozni. Religijska je vrijednost 
Prema tome najviša s obzirom na druge vrijednosti. Među vrije- 
dnostima naime postoji hijerarhička struktura ili stepenovanje po 
dignitetu, koliko su jedne »iznad« drugih ili koliko su za životnu 
našu vrijednost važnije. Biološka i animalna dobra dolaze u obzir 
samo po našoj osjetilnoj naravi, a jer su etičke vrijednosti apsolutne 
Uvjetne) — i to za sve ljude i za čitav Život —, zato su one 
.. me pad tj. i e etičkim vrijednostima pri- 
08 “ Krki pe o rama vrednovanje 
. nan ' e jet ih ći ara, a moralno dobar Život 
ao najvišu vrijednost ne samo zato, što je apsolutna 


izn 

(nadindiviđualna), i što je općenita, i što ima za posljedicu naj- 
dublje duševno zadovoljstvo i tome slično, nego upravo zato, što: 
ta vrijednost potječe od Boga kao svog izvora, onda se time mo- 
ralna vrijednost prevvara u religijsku i kao takva biva najviša. Jer 
Bog je po našem religijskom iskustvu Onaj, koga najviše ljubimo 
i koga se najviše bojimo, — po riječima sv. Augustina: »et. 
exardesćo et inhorresco«, ili kako za »religiozno« kaže R. Otto: 
»mysterium tremendum et fascinosum«, 

Ali na samo se iskustvo ne možemo pozivati, ako hoćemo 
da uvidimo: na osnovu čega smo sigurni, da je religijska vrijednost 
uistinu najviša? O tome smo dakako opravdano sigurni, kad znamo, 
da uistinu postoji Bog: a možemo li tu istinu opravdati samo po 


našem iskustvu? Zar je naše znanje o eksistenciji Božjoj — kako 
neki (Kant, Bergson...) na razne načine misle. — samo» 


etički postulat ili samo mistično doživljavanje? Kad bi tako bilo, 
niti bi (1) religija bila apsolutno mjerodavna za određivanje ži- 
votnog smisla, niti bi (2) moralni smisao imao dovoljnog oprav- 
danja. Prvo zato, jer apsolutnu vrijednost religije ne mora priznati 
nitko tako dugo, dok nije na to priznanje logički prisiljen, tj. dok. 
mu se ne dokaže. Drugo zato, jer se moralni imperativ ne temelji 


u čovjeku; nego u Bogu, a da je uistinu tako, to treba opet doka- 


zati (kao što ćemo učiniti). Protivnici logike (metalogičari, iracio- 
nalisti) u pitanju religije nisu kadri opravdati njezinu objektivnu 
i najvišu vrijednost. Njihov nazor o smislu života može da bude 
donekle teistički, oni mogu da i priznaju najviši smisao na osnovu 
religije, ali čim zabacuju dokazivanje, to znači, da priznaju Boga 
kao etičku potrebu, kao osjećaj i uopće kao subjektivno (imanentno) 
doživljenu stvarnost, a religiju priznaju samo kao takav doživljaj 
bez sigurno špoznate istine, da je naš život i svijet zbiljski zavisan 
od Boga. Dok te istine ne dokažemo, mi nikome ne namećemo naš 
nazor o religijskom smislu života. Tražimo od svakoga samo to, 
đa zajedno s nama traži tu istinu; — a tko je nađe, logički će biti 
prisiljen priznati, da se pravi životni smisao osniva na religiji, 

Čovjek i njegov život bijaše oduvijek u središtu filozofskog 
zanimanja. Filozofija o čovjeku ili filozofijska antropologija (kako 
sam napomenuo u »Hrvatskoj Enciklopediji« sv. I. str. 497.) pro- 
matra — po Schelerovim riječima — položaj čovjeka u kozmosu. 
Čovjek je, kaže Feuerbach, predmet filozofiranja. Dakako, filozofski 
je stav vezan uz izvjesno gledište ili promatralačko stajalište, tj. uz 
kompleks pitanja, na koja se traže odgovori i u njima sadržani na- 
zori o životu. 


1. Psihološko stajalište 


I psiholog razmišlja o životu — jer svako izučavanje znači 
razmišljanje, kojim tražimo valjane ili kritičke odgovore na izvjesna 
pitanja o nekoj stvari —, ali filozofijski razmišljati o životu nije 
posve isto, što psihološki ga izučavati. Psiholog objašnjava život 
u pojedinostima i cjelovitosti, tumači mu postanak i razvoj: Nije 
svaki čovjek psiholog već samim tim, što živi, Što imade svijesne 
ili duševne (psihičke) događaje — sve, što iz dana u dan, od ro- 
đenja do smrti doživljuje. Svaki doduše znade za svoje doživljaje, 
oni su mu svjestiti, kao da ih u sebi gleda, ali psiholog postaje tek 
onda, kad o njima razmišlja, i to sa gledišta navedenog ispitivanja 
O njihovim različnostima, uzročnim vezama — o nečemu, što nije 
svakome poznato, već samim time, što je sebi svijestan svojih do- 
življaja. 

E. Filozofirati pak o Životu znači razmišljati, tražiti odgovore: 
E sigurne i istinite spoznaje drukčije, sa drugog stajališta, nego 
ad Zivot psihološki motrimo. Točnije rečeno, drukčije negoli kad 
ga iskustveno psihološki izučavamo ili kad ga upoznajemo na 
Osnovu doživljajnog promatranja (usebnog iskustva); jer mi o ži- 
Votu možemo također filozofirati u svojstvu psihologa, koliko 
Name istražujemo prvotni i samom doživljajnom promatranju ne- 
Pristupni izvor svijesnog života. Zar mi ne prolazimo svakodnevno 
kraj ranogih kuća, a pri tom i ne mislimo, otkuda su, tko ih je 
Izgradio i kako? A otkuda je naš život, koji je njegov proizvodni 

(tvorni) uzrok? Ima li ljudski život svoga »graditelja«. Ni gra- 
ditelj kuće nije dao prvobitnu eksistenciju građevnom materijalu, 
nego je on gotov pronađen, — a zar su roditelji jedini uzrok po- 
jedinih života? Dalje: čemu ta kuća služi, radi čega je učinjena, 
što je vlasnik namjeravao njezinom izgradnjom, koja je njezina 
svrha? A zašto ili zbog čega mi živimo, koja je svrha našem životu? 
Da li s obzirom na bivstvovanje čovjeka postoji bivstvodavac, koji 
ujedno znade, zašto je ljudima dao živote, tj. koji je njihov svrho- 
davac — i koga zovemo Bog? 


2. Teistička filozofija života 


. Tko je filozofskim razmišljanjem došao do priznanja, da po- 
stoji Bog kao naš izvor i svrha, ima teistički nazor o životu. Prema 
ovom je nazoru ljudski život svršno (finalno, teleološki) uređen tako, 
da je svrba života određena s obzirom na vrsnu (specifičnu) odre- 
đenost čovjeka. Zbog svoje razumne naravi — kojom se čovjek 
vrsno razlikuje od životinje, tj. po kojoj nije samo osjetilno ili 
životinjsko biće — čovjeku je najviša ili zadnja Životna svrha 
ostvariva tako, da on u svakome svome svršnom pothvatu ili u svemu, 
štogod radi s nekim ciljem, slijedi upute razuma. Između svrhe, 
koju ima čovjek po svojoj razumnoj naravi — od Boga stvorenoj 
— i onih čina, kojima će svrhu oživotvoriti, postoji nužna veza. 
To je temeljni princip teističkog nazora o životu. 

«Čovjek je sa životom primio zadatak, da postigne svrhu, 
koja razumnoj naravi odgovara, i to na taj način postigne, da što- 
god hoće ili ne će — u svakom voljnom stavu spram nekog cilja 
ili. namjeravane svrhe —, ne bude nikad mjerodavno neko dobro 
suprot razuma. Takva su dobra nespojiva s naravno (prirodno) 
određenom svrhom čovjeka, ukoliko je razumni stvor, tj. ta je 
svrha izigrana takvim činima ili djelima, kojima se čovjek odlučuje 
na proturazumni cilj. Stoga su takvi čini sami po sebi ili s obzirom 
na razumnu narav u vidu njezine svrhe zločesti, nevaljani, zazora 
vrijedni, nepoželjni i kao takovi nužno (apsolutno, bezuvjetno, ka- 
tegorički) zabranjeni; nasuprot su dobri čini, koji su zapovjeđeni 
u vidu životne svrhe. Prema ovoj različnosti bivaju čini ćudoredni 


ili moralni (etički). 

3. Sustav teizma 


 Teistička filozofija života sustavno izgrađuje etički nazor o 
životu na osnovu svrhe, koju je Bog odredio čovjeku po njegovoj 
razumnoj naravi. To biva dvojakim putem: (1) tako, da najprije 
u teodiceji dokaže opstojanje Svrhodavca i na osnovu dokazane 
razumski-naravne svrhe života logički izvede opstanak naravnog 
moralnog zakona, koji obvezatno upućuje na oživotvorbu te svrhe, 
il (2) tako, da najprije etika dokaže opstanak naravnog moralnog 
zakona, a otuda izvodi vezu sa Zakonodavcem i Svrhodavcem 
života. 

Teističku tezu o Bogu kao uzročnom izvoru života možemo 
uzeti za logičko ishodište dokazivanja o životnoj svrsi, a zatim 
na osnovu teističke teze o svršnosti izvest ćemo etiku (nauku o 
moralnosti) tako, da dokažemo, kako je smisao života ostvariv 
putem moralne dobrote. To je sustavna skica teističke filozofije 
života, koja je (metodički) svojim polazištem orijentirana meta- 
fizički, ukoliko joj teodiceja služi. ishodištem za etiku. 

Suprotnim putem polazi filozofija života, kad za polaznu 
točku uzima etiku, koja se iskustveno ili činjeničnim opažanjem 
najprije zaustavlja na različnosti zlih i dobrih čina (u moralnom 
smislu). U životu postoje zloće, opačine, zločini ili zlodjela: raz- 
bojstva, klevete i mnoštvo nepravdi, uništavanje svoga zdravlja i 
života pijančevanjem, proždrljivošću, seksualnim abnormalnostima, 
i tako dalje. Svak normalni čovjek znade razlikovati ove zločine 
Od valjanih, dobrih, čestitih, poštenih čina. Zloća i dobrota nekih 
čina nezavisna je od (pozitivnih) odredaba neke vlasti, od običaja, 
Od subjektivnih uvjeta; ta različnost važi sama po sebi (objektivno) 
i stoga je nepromjenljiva. Tako glasi osnovna teza etike, koja je 
kritički orijentirana suprot imoralizmu, pozitivizmu i relativizmu 
—- nazorima, koji ili uopće ne priznaju različnosti između zla i dobra 
(smatrajući kao Nietzsche, da je to potrebna obmana), ili je pri- 
znaju, ali drže, da njezin korijen nije u samoj naravi čovjeka, 
ukoliko je upravo čovjek po svojoj razumnosti. Etičar tako prelazi 
Na pitanje o kriteriju (raspoznavalu, normi, ravnalu ili pravilu) 
moralne različnosti i o stvarnom njezinu osnovu. Na čemu se osniva, 
da su neki čini zli, neki dobri? Po čemu, zašto? 

Etičar će putem usebnog iskustva (samoopažanja) odgovoriti 
tako, da pažljivo uoči svoje doživljavanje ili svijesno stanje u vezi 
S nekim zločinom. Kako nam se zločin svijesno očituje? Imperativno: | 

»ne smiješ učiniti«. Tu činjenicu mora etičar_ s razumijevanjem 
analizirati. Zločin ima svoju svrhu, na pr. umorstvom se može 
steći novac i njime užitak; neumjerenost u jelu, piću, spolnosti može 
također pribaviti užitak ili ugodno dobro. S njime je spojen: »ne 
smiješ — bez obzira da li ti je pravo (bezuvjetno, kategorički, 
apsolutno)«. S ovim je imperativom istoznačna formula: »Odreci se 
toga dobra, napusti ga.« Zašto? — pita zločinac sa svojom težnjom 
za ugodnim dobrom, koje bi ga (po njegovu shvaćanju) činilo 
sretnim ili posve zadovoljnim. U pitanju je dakle sreća! Zločinac 
hoće na zločinu sebi izgraditi sreću, — a ne smije! Ima li život 
smisla bez sreće? Sav je život teženje za njom — i kad joj je na 
dohvatu jednim zločinom, neodoljivom je snagom odbačen zločinac 
od te sreće zabranom zločina, koji u sebi nosi sreću. Kakovu? 
Tjelesnog, osjetilnog ugađanja, uživanja. Zar je izvor zabrane u 
osjetilnom (životinjskom) nagnuću? 

Na ovo pitanje daje etika negativni odgovor: ne u osjetilnom, 
nego u razumskom nagnuću, tj. zabranjeno (ugodno) dobro znači 
gubitak razumskog dobra ili one svrhe, koja čovjeku odgovara po 
njegovoj razumnoj naravi. Polučenje ove životne svrbe mjerodavno 
je dakle za dobrotu odnosno zloću čina. Apsolutnom obvezom biva 
Poziv na polučenje te svrbe naravni zakon. Tu je sad logički uzlaz 
k Zakonodavcu i Svrhodavcu života. Polazeći iz etike rješava se 
tako teistički nazor o smislu života. 

Teistička (religijska) etika predstavlja jednu filozofiju života, 
za razliku od svake druge filozofije, koja smisao Života određuje 
ne priznajući Boga. Na tome raskršću čovjek se može životno 
orijentirati samo tako, da kritički ustanovi, koji je nazor opravdan. 
To znači tražiti istinu o smislu našeg života, 

Problem života jest prema tome problem religije i on je za 
naše doba upravo sudbonosan (A. Liebert, Die geistige Krisis der 
Gegenwart). 

4. Potreba filozofije o životu 

»Ljudi živu bez filozofije, znadu o životu mnogošta bez 
filozofije.« 

Kad se tako kaže, treba to ispravno razumjeti: filozofija u 
užem smislu, naučna filozofija, nije svakome poznata ni za život 
potrebna, — ali bi otuda bilo krivo izvesti, da ona nije nikome 
. potrebna. Da je takvo zaključivanje krivo, znadu ljudi i bez naučne 
logike, koja izučava pravilnost mišljenja Kad ne bi nitko 

logički ili pravilno mislio, ne bi o tome bilo nikoje nauke, jer ona 


. L4 
ide za tim, da potpuno upozna, što je donekle već poznato. 


Jednako je s filozofijom: u širem smislu filozofija je poznata i 
onima, koji se napose ne bave izučavanjem filozofije, ali bi otuda 
bilo krivo zaključiti, da ništa ne znaju iz filozofije i da po njoj 
ne živu. U naučnom ili užem smislu filozof rješava životna pitanja 
kritički: tako, da upozna činjenice u međusobnoj svezi i da ono, 
to o njima tvrdi, nastoji obrazložiti, dokazati. 

Neko pitanje može izazvati više različitih odgovora ili nazora, 
a filozofija će u rasporedu pitanja prosuđivati opravdanost svih 
odgovora. Tko će reći, da ta filozofija nije potrebna intelektualcima, 
koji su danomice u dodiru s misaonim pokretima svijeta, pod 
utjecajem raznih nazora, o kojima hoće da sebi stvore kritički ili 
valjano opravdani sud? Nisu naime odgovori na životna pitanja 
tako neposredno očevidni, da ne bi moglo biti razilaženja o njihovoj 
opravdanosti i sumnje o tome, da li je ovaj ili onaj od njih Zstinit, 
Skepsa može prodirati do najdubljih temelja života, do same životne 
eksistencije, životnog smisla i do mnogih pitanja, od kojih zavisi 
sva naša kukurna orijentacija. Pa kako izvjesni nazori utječu na 
voljno upravljanje Životom, očito život pojedinca i društva zavisi 
od toga, koji će od raznih nazora dobiti prevlast u Životu. Ta se 
konstatacija oslanja na životnu stvarnost, i mi smo suvremenici 
idejnih sukoba upravo u pitanjima ljudskog života tako, da nas 
podilazi tjeskoba na očigled pometnje mišljenja u masama i tako- 
zvanoj inteligenciji, i da osjećamo strepnju pred kulturnim kata- 
strofama zbog naopakog shvaćanja Života u znatnom dijelu 
današnjice. 

Filozofija ne smije mimoilaziti nijedne pojave u životu, po 
kojoj životna pitanja dobivaju izvjesno rješenje. Pitanje o Bogu, 
religiji, kršćanstvu nalaze se upravo na raskrižju suvremenog života. 
Ignorirati ih može samo nekulturan čovjek; filozofijski je neobra- 
zovan, tko u tim pitanjima zastupa neki nazor površno i neznalački. 
Neki ljudi živu priznajući Boga, religiozni su i bez naučne filo- 
20fije; ali gdje se pojavi skepsa, nastala je potreba osiguranja istine 
Putem kritičkog istraživanja. 

S kojegod se strane primaknemo životu, nailazimo tako na 
Pitanja, koja su misaonom čovjeku razumljiva, a donekle i znade 
na njih odgovoriti, ali dubljem se razmišljanju ukazuju odasvud 
Nove zagonetke. Odgovarati na ta pitanja, obrazlagati ili doka- 
Zivati odgovore, to je zadaća filozofije života. 

ro Tri pitanja 

IKant je bio zapravo filozof života, Kao noetičar izgradio: 
je sustav o spoznaji tako, da ju je ograničio na iskustveni ili 
Pojavni svijet (fenomena), a time je zabacio mogućnost preko- 
iskustvene ili metafizičke spoznaje, napose o Bogu i o duši. Noetika. 
je teren, na kome se odlučuje sukob dvaju filozofskih nazora o 
Životu: metafizičkoga — koji uči, da može logičkim, racionalnim 
putem dokazivanja spoznati metafizičke istine o životu, — i protu- 
metafizičkog (agnostičkog), bilo da on ekstremno odbacuje svaku: 
metafiziku, bilo da priznaje (kao i Kant) samo praktičnu, neracio- 
nalnu metafiziku, koja na filozofijska pitanja o životu odgovara. 
»vjerovanjem«, Po Kantu su tri pitanja: čemu se imamo nadati; 
kako moramo raditi; što je čovjek? Mi ćemo prvo pitanje nazvati 
O sreći, drugo o moralnom imperativu, treće o psihičkoj konstituciji 
čovjeka. Ovo je uglavnom problematika naše knjige, pa ćemo: 
uvodno objasniti neke misli našeg nazora o životu. 

a) Svaki je čovjek kadgod u životu zadovoljan, ali poneki 
zadovoljan dan ne čini životne sreće — kao što i jedna lasta ne 
čini proljeća (rekao je Aristotel). Sretan bi bio onaj, tko je potpuno, 
u svakom pogledu, zadovoljan; kome ništa ne manjka, štogod želi,, 
i tko zna, da mu nikad ne može ništa uzmanjkati ili da mu je 
nemoguće biti nesretan. Jer zapravo je tek onda potpuno smiren,. 
kad razmisli o svome životriom stanju i uviđa, da mu ni s koje 
Strane ne prijeti zlo ili kojegod ograničenje zadovoljstva: tek sada. 
je posve sretan ili blažen. 'To je naš pojam o sreći, — koje nikoji 
smrtnik ne posjeduje; već zato ne, što je smrtnik i što njegov život. 
(sve kad bi sav i bio ispunjen zadovoljstvom) svršava, pa je gledom 
na taj svršetak ograničena i životna sreća, Zar dakle svi ljudi žele: 
ono, čega nema i ne može da bude? Ima li ipak mogućnosti, da 
budemo sretni — uza sva zla i smrt? U čemu bi mogao da bude: 
izvor sreće? x :' 

"Ta je tema stara kao i sposobnost čovjeka da razmišlja o. 
svoine životu. Sposobnost uočiti životne činjenice i analizirati ih 

s izvjesnog gledišta, spajati ih u životnu cjelinu pod vidom sreće, 
postavljati o njoj pitanja i tražiti odgovore, ta se sposobnost 
pojavljuje na povijesnom početku filozofiranja o Životu i bitno 
razgraničuje čovjeka od životinje. Uza sve to, Što su dosad već 
mnogi filozofi dali svoje odgovore ili nazore o životu, ipak je 
potrebno da o navedenim pitanjima razmišljamo, kako bismo indi- 
vidualnim uočivanjem životnih činjenica na novi način spoznali 
istinu. 

Svagdanjim smo iskustvom poučeni, kako se u skupu ljudskih 
života očituju nesreće i sreće. Bolesnik bi se smatrao sretnim, da 
ozdravi. Slijepac bi najsretniji bio, da može progledati. Obojica 
se smatraju utoliko sretnima, što su pošteđeni od veće nevolje, 
recimo, kad bi povrh svoga zla morali gladovati ili godinama snositi 
teške boli; jer znamo, da neki kruha gladuju, nemaju odjeće ni 
stana, probdijevaju noći u brigama za svoju djecu. Nekome je 
život ogorčen zbog ljudske pokvarenosti i trpi zbog milijuna une- 
srećenih života. — Nasuprot netko se osjeća sretnim uz cigaretu, 
jelo, piće. ženu. Dočepao se časti, novca, vlasti: ima, što mu srce 
želi. Netko je sretan imajući zdravlje, osiguran materijalni život, 
obiteljski mir i druga životna dobra, napose kao kulturan čovjek 
to, da može nesmetano raditi, služiti se slobodom, pomagati u tuđim 
potrebama. 


Naveli smo neka dobra, ali u njima nema prave sreće: čim 
razmislimo o njihovoj nestalnosti, prolaznosti i pomiješanosti sa 
zlima, iščezava sreća. Zar dakle čovjek ima sposobnost mišljenja 
zato, da spozna svoju nesreću? Da li bi bio sretniji, kad ne bi: 
mogao ni misliti? Nije li životinja od njega sretnija? — Životinja 
ne može biti ni sretna ni nesretna, jer ne zna, što to znači, i nije 
kadra razmišljati o dobru, kojim je isključeno svako zlo, Bez 
misaone sposobnosti (razuma) ne bi čovjek bio sposoban za sreću. 
Ako pak nje nema, ako je nemoguća, čemu nam onda sposobnost 
Misliti na nesreću?! Jer je već to nesreća, kad mišljenjem uviđamo, 
da nema sreće, za kojom nužno težimo. Ali mi se upravo to pitamo: 
ima li sreće ili je nema? Razmišljajući o životu mi to pitanje po- 
stavljamo i ne smijemo unaprijed reći, da je zlo, što smo sposobni 
Misliti o nesrećama, dok još ne znamo, da li postoji mogućnost sreće, 
Jer ako postoji dobro, koje nas je doista kadro usrećiti, ne ćemo 
jamačno reći, da nas misao na to dobro čini nesretnima, ili da smo 
Nesretni već samim time, što imademo sposobnost misliti. Sve zavisi 

dakle od toga, da li postoji za nas neko dobro bez ograničenja 
lako, da nam ništa nije kadro oduzeti sreće u posjedu toga dobra? 

Ako postoji ono, što mi razumijevamo, kada kažemo Bog, 
onda je lako odgovoriti: jer »Bog« upravo znači neograničeno dobro, 
izvor svih životnih dobara i same Životne eksistencije, dakle naš 
tvorni uzrok, osobne ili razumno-voljne naravi. Kao takav, Bog je 
uzročnik: i naravne težnje za srećom, pa je protuslovno pojmu Boga, 
da bi stvorio čovjeka s misaonom sposobnošću i teženjem za srećom, 
koja je nedostiživa ili neostvariva. S malo je filozofiranja takođe« 
jasno (nakon što je dokazano, da Bog postoji), da izvor sreće nije 
drugdje nego u Bogu. Ali tek besmrtni (neumrli) život omogućuje 
sreću, Bog i besmrtnost postaju tako pitanjima, od kojih zavisi 
rješavanje pitanja o sreći čovjekova života. 

I besmrtnost je duše (nakon što je dokazan njezin opstanak) 
lako uvidjeti uz pretpostavku, da postoji Bog kao izvor naše sreće: 
budući da nje nema bez neumrlosti, a Bog nas je za sreću odredio, 
osigurana je time činjenica neumrlosti. Nadalje, čim je sigurno (1) 
da se u Bogu kao najvišem dobru nalazi ljudska sreća, i (2) da je 
Bog stvorio zajedno s ljudskom naravi i neka njezina dobra, očito 
je, da postoji raspored dobara, koga se je čovjek bezuvjetno dužan 
držati, Time ulazi u život pitanje ćudoređa (moralnosti). 

b) U čovjeku ne Živi samo čežnja, nego i dužnost. U njega je 
srce i glava: simboli emocionalno-volitivnog života i pameti, razbora 
ili razuma. Čežnje su svršno upravljene k potpunoj dobrobiti, bla- 
gostanju ili sreći, a dužnost je donekle sinonim za savjest. Putem 
čežnje za srećom susrećemo dužnost kao putokaz, koji upućuje našu 
sposobnost odlučivanja (volju), da u sukobu sa čežnjom mora 
bezuvjetno slijediti smjer toga putokaza. Tako nam »dužnost« 
označuje svijest bezuvjetnog (kategoričkog, apsolutnog) imperativa, 
glas savjesti, moralne obveze (obligacije): »moraš napustiti ovu 
čežnju za srećom i njezinu oživotvorbu, ne smiješ to učiniti.« U 
dinamiku voljne aktivnosti oko čežnje za ostvarenjem izvjesnog 
cilja ili za posjedovanjem dobra (koje donosi zadovoljstvo), unosi 
moralni imperativ konflikt s tom čežnjom tako, da stvaranje odluke 
postaje zavisno od prosuđivanja toga konflikta. U njemu imperativ 
ne odstupa unatoč najintenzivnijoj navali, kojom čežnja nastoji 
utjecati ma stvaranje odluke u prilog postignuća ili oživotvorbe 
nekoga (ugodnog ili korisnog) dobra. Taj imperativ proglasuje 
neke čine zlima usprkos tome, što oni služe sredstvima u postiza- 

vanju željenog cilja (svrhe). »Moraš« se odnosi na dobre čine, a 
»ne smiješ« na zločeste. Bezuvjetno moraš odnosno ne smiješ, tj. ne 
dolazi u obzir sreća, ostvariva pomoću dobrih čina, nije u ostva- 
rivosti sreće uvjet, da bude na snazi taj »moraš — ne smiješ«. Sav 
je dakle život pokretan naravno (prirodno) nužnim žeženjem za 
srećom i apsolutnim imperativom moralne dobrote, 

Na ovu se analizu života nadovezuje dvostruki problem: 
prvi, o sreći, nazovimo eudajmonološki (prema grč. eudaimonia, 
“blagostanje, sreća), a drugi deontološki (grč. dćon, dužnost). Ova 
etička problematika ulazi u sferu filozofije života zajedno s reli- 
gijskim (neističkim) problemom našeg odnosa prema Bogu. | Oba 
problema — eudajmonološki i deontološki — dobivaju teističko 
rješavanje time, Što se sreća i dužnost osnivaju na ljudskoj naravi, 
koju je Bog proizveo. Da postoji sreća, izvodimo iz spoznaje o 
Bogu, ukoliko je čovjeku dao narav, koja je teženjem upravljena 
k sreći, pa nije moguće, da bi je ostavio nakaznu, bez sreće. Bog 
nam je tako logički (u argumentaciji) ispred znanja o istini, da je 
naša sreća u Bogu i da je skopčana s izasmrtnim životom. Jednakim 
putem (polazeći od Boga prema čovjeku) možemo dokazati, da je 
Bog kao stvoritelj ljudske naravi morao dati moralni zakon s apso- 
lutnom obvezom. Morao je to zato, jer za razumnu narav ne može 
biti neograničenog dobra drugdje osim u Bogu, pa je prema tome 
44 razumno-voljnom posjedovanju Boga najviši cilj ili zadnja svrha 
ljudskog života, i stoga je ta svrba mjerodavna za apsolutno obve- 
zatnu različnost između dobrih i zlih čina. Čovjeku je prepuštena 
mogućnost da teži za najrazličitijim dobrima i da ih ostvaruje, ali 
neka su dobra takova, da ih ne smije mimoilaziti odn. mora ih uzeti 
u obzir pri svojim činima (htijenju — ne htijenju). Uza sve to što 
“bi netko držao, da su ovi čini sredstvo za postignuće individualne 
sreke, oni su ipak, i to bezuvjetno, zabranjeni, i stoga se ova Božja 
zabrana osniva na vezi dobrih čina s postignućem najvišeg dobra, 
S tim je onda skopčana i sreća. 

Dužnost smo logički izveli iz Božje koncepcije o svršnom 
(finalnom) uređenju svijeta i napose čovjekova života; izveli smo 
je iz »vječnog zakona«. Njegova je opstojnost pretpostavka (pre- 
misa) u dokazivanju Božje proveniencije moralnog zakona ili kate- 
goričkog imperativa( dužnosti). Logički je i opet Bog ispred sigurne 
spoznaje, da postoji apsolutna dužnost (obveza). Filozofija o Bogu 
ili teodiceja služi dakle osnovicom etike, koliko ova daje teistički 
odgovor na pitanje o zadnjem cilju života i o moralnoj obvezi. 

Ovim deduktivnim putem mogli bismo i mi ići, pa se ne bismo 
trebali obazirati na filozofske rasprave o Pitanju, da li je moguć i 
obratni put dokazivanja: od čovjeka k Bogu na taj način, da po- 
lazimo od obiju činjenica — težnje za srećom, i moralne obveze — 
k Bogu. Dokazivati eksistenciju Boga kao moralnog zakonodavca 
na osnovu svijesne činjenice apsolutnog imperativa moguće je samo: 
u tom slučaju, ako naš pojam o apsolutnom imperativu izričito ne 
uključuje ili ne pretpostavlja priznavanje Boga-zakonodavca: ako: 
bi naime priznanje dužnosti (imperativa) bilo zavisno od prizna- 
vanja Boga, ne bi dakako ni moguće bilo, da tek dokazujemo Božju 
eksistenciju na osnovu dužnosti. Naše je međutim stanovište, da se: 
dade i deontološkim dokazom utvrditi Božji opstanak (isp. Filo- 
zofija i religija I. 321. sl; Religija i Život 251. sl.). 


€) Promatrajući čovjeka filozof će pitati: da li je životna 
eksistencija ograničena organskim našim opstankom, ili čovjeka. 
konstituira također neorganska komponenta, koja; ima u sebi uvjete 
života nevezano na organizam? Na osnovu čega možemo odgovoriti: 
na to pitanje? 
Da se — zasad samo sumarno — zaustavimo pri ovome 
pitanju, pokazat ćemo, kako psihologija dokazuje, da nas iskustveno 
(samoopažajno) upoznavanje života vodi do spoznaje o organski: 
nevezanoj ili duhovnoj naravi duše: a u toj je naravi izvor njezine 
neumrlosti,  Iskustveno naime upoznajemo misaoni i voljni naš. 
Život, tj. samopromatranjem razlikujemo  osjetilno  (senzitivno): 
svijesni i neosjetilno svijesni život, a ovaj drugi obuhvata misaone 
i voljne doživljaje. Za njih treba ustanoviti, da li su doista. 
neosjetilni, da li su po svom sastavu (građi, strukturi) nepovezani: 
ili nepomiješani s osjetilnim organima: ako doista jesu, onda se: 
svojevrsno (specifički) razlikuju od osjetilnih doživljaja, koji jesu 
komponirani s organskim subjektom i uzrokom, dok mišljenje i 
htijenje nije tako komponirano, tj. nema organskog subjekta i 
uzroka (zato kažemo, da je to bezorganski ili dubovno svijesni: 
Život). Sve svijesne doživljaje zovemo duševni (psihički), koliko« 
nisu isto, što tjelesni (fizički, materijalni, organski, fiziološki) doga- 
đaji: jer ja sasvim drukčije znadem za sebe, kada svijesno doživ- 
ljujem, nego za ono, što se događa u tijelu. Doživljaji se događaju. 
u meni, u mojem ja, koji nije isto s tijelom i koji ne pripada tijelu: 
kao svom subjektu, nego eksistira nepripadno ili zasebno (supstan- 
cijalno). Taj svijesni subjekt i uzrok zovemo duša. 

Jesu li misaoni i voljni doživljaji duhovni? Već time, što 
takvo pitanje postavljamo, jasno je, da sve naše znanje nije ogra- 
ničeno na osjetilne organe: jer mi znamo, što znači »duša«, što znači 
»duhovno«, imademo o tom pojmove, a ne osjetilne slike (opažaje i 
predodžbe), tj. nikojim osjetilom ne možemo znati, što je »duša« 
i »duhovno«. Pojmovno (misaono) shvaćanje nije u organskom 
subjektu i uzroku zato, što predmeti toga shvaćanja ne pastu 
organe (kao tjelesa). Osjetilno shvaćanje konstituira podražajno- 
organska (fizička, fiziološka) komponenta, dok toga nema kod 
pojmovnog shvaćanja, na pr. kad znademo, što znače izrazi "Boi 
religija, vrijednost života ...«. Ne samo kad pojmovno shvaćamo, 
nego i kad o tim predmetima suđimo, tj. kad o njima nešto tvrdimo 
ili poričemo, nema u tim doživljajima nikojeg organskog elementa; 
jer kad sudimo, mi znademo, da li nam je suđenje ' (mišljenje) 
istinito, tj. znamo, da li smo spoznali stvar, znamo, da li je »u njoj 
tako«, kao što mislimo, — a takvo znanje nije u organskom sub jektu. 
Jednako nije ni suđenje s dokazivanjem (zaključivanjem). Ove i 
druge psihološki iskustvene činjenice služe osnovicom dokazivanja, 
da je duša duhovne naravi. 


2. Filozofija života i kršćanstvo 


Ova se knjiga uglavnom zaustavlja na .osnovima etičke i reli- 
Sljske aksiologije, Otuda se sustavno polazi k rješavanju.zadataka 
obuhvaćenih kulturnom problematikom, napose u pogledu socijalne 
etike i pedagogije. X 

U proširenom svome zadatku filozofija života ne može 
Mimoići historijsko-kulturnu pojavu kršćanstva, napose pitanje o 
smislenoj vezi kršćanskoga životnog uređenja s naravnim religijsko- 
etičkim Životom. (Ovo će pitanje završno ući u našu sistematiku; 
a otprije nam je poznato, koliko apologetika dolazi u obzir za 
Opravdanje kršćanstva.) 

Kad govorimo o filozofiji života, a spominjemo kršćanstvo, 
to dakako nije bez nutarnje sveze; jer kršćanstvo, kao i svaka reli- 
Zija, jest jedan konstitutivum kulturnoga života, koji je upravljen 
specifično čovječjim vrijednostima. Znanstveni je rad upravljen 
Stjecanju vrijednog ili istinitog znanja, moralno nastojanje sastoji u 
odgoju moralno valjanog ili dobrog čovjeka, a religija stavlja 
moralni život u relaciju s Bogom, koliko u moralnoj dobroti gleda 
dioništvo s najvećim dobrom ili zajednicu s Božjim životom kao 

konačnu vrijednost ljudskog života. Kršćanska religija daje odgovore 
na pitanja, koja sebi postavlja filozof u stavu životnog vrednovanja, 
pa se zato k ovim pitanjima odn. odgovorima može prilaziti s raznih 
strana, polazeći od kršćanstva ili filozofije. Netko će možda prve 
pobudu za svoje zanimanje dobiti u osobi Kristovoj pa će se 
zaustaviti na pitanju čudesa — jer je filozofijska pitanja (o Bogu, 
o duši...) već otprije riješio —, tako da još samo od toga pitanja 
zavisi, da li će prihvatiti zajednicu s Kristom kao najvišu životnu 
vrijednost. Psihološke mogućnosti za postavljanje pitanja, koja se 
odnose na vrijednost našega života, neiscrpive su upravo zato, jer 
su individualno uvjetovane, pa će svaki čovjek na svoj način do- 
življavati ovo ili ono pitanje, s kojega polazi njegovo rješavanje 
životnog problema. Pri tom uzimamo u obzir sam naučni interes,. 
a ne i bezbroj životnih mogućnosti, koje konkretno mogu nekoga. 
determinirati u prihvaćanju i otklanjaju onih odgovora, koje pružaju. 
izvjesne filozofije odn. kršćanski nazor, Njega mimoilaziti ne može: 
nikoja filozofija kulturnog života, da se ne bi time odrekla i sebe 
i toga Života. Kad ulazimo i u problematiku kršćanstva, bez ikojeg. 
prejudiciranja pristupamo time rješavanju historijske činjenice 
s obzirom na njezino opravdanje i životno značenje. (Akademijina. 
knjiga »Religija i život« dohvarila je problem kršćanstva u vidu 
kritičkog rješavanja. "Tu sada nastavljamo — tražeći u spajanju 
nauke i života mogućnost duševnog dodira s potrebama suvremenog. 
čovjeka,) “ 


Psihološka analiza moralne i religijske svijesti 


1. Moralna svijest 

Ljudi imadu doživljaje o nečemu, što je lijepo i ružno, istinito- 
i neistinito, a ipak ne znaju reći, zašto ili po čemu je lijepo, na 
osnovu čega je istinito, uopće što: je ljepota i istina. Imati ljepotnu 
(estetsku) i spoznajnu (noetičku) svijest sasvim je nešto drugo nego- 
znati je objasniti, protumačiti, obrazložiti ili opravdati. Tako je i 
kod moralne svijesti. Ljudima je poznata, u ljudskoj se svijesti. 
nalazi razlika između zla i dobra, poštenih i nepoštenih čina, a ta. 
je razlika svjestita, prije nego spoznamo, u čemu ona sastoji, na čemu 
se ona osniva, tj. prije nego znademo doživljenu razliku opravdati 
ili spoznajno (teoretski, logički) shvatiti. Mi dakle shvaćamo mo- 
ralno zlo i dobro — kao i druge vrijednosti (estetske, noetičke) — 
neposredno, bez dokazivanja ili zaključivanja, 

Neki (Scheler, N. Hartmanri) kažu; da ih- ćutimo: 
(osjećamo), pa tako doista jest, ukoliko doživljujemo moralno dobro 
i zlo kao nešto dopadno i nedopadno, pohvalno i mrsko ili od« 
vratno. Za provalnika, varalicu, klevetnika... kažemo, da nam se 
njihovi čini upravo gade. Ne samo da njihovu zloću uočujemo ili 
shvaćamo, nego se proti njoj sva naša »narav buni«, tj. mi čuvstveno 
(emocionalno) reagiramo i zauzimamo stav zaziranja. Premda ovo: 
čuvstveno stanje sačinjava moralnu svijest, nije ono jedina njezina. 
komponenta, nego joj pripada također neposredno shvaćanje ili 
znanje, da je nešto zlo odn. dobro. Jer mi težimoj za dobrim, zazi: 
remo od zla, ljubimo dobro, a odvraćamo se od zla — prosuđujiući 
(Ocjenjujući, vrednujući) jedno i drugo, znajući za razliku između. 
Obojega; mi se dakle doživljajima teženja i čuvstvovanja odnosimo 
na nešto, upravljeni ili usmjereni smo na nešto (intendiramo neki: 
Objekt: ono; što je zlo, dobro), kao da preko tih doživljaja gledamo 
nešto, a ovo »gledanje« ili neposredno shvaćanje pripada riašem. 
znanju. 

Nije prema tome moralna svijest samo doživljaj znanja, niti 
je sačinjavaju samo doživljaji čuvstvovanja i teženja (»volje«), 
nego je ona od obojega složena. Ali jedno se i drugo opet razlikuje: 

od osjetilnog shvaćanja — na pr. kad gledamo boje, slušamo glasove, 
osjećamo toplinu — i osjetilnog čuvstva ugode odn. neugode; kod 
moralnog doživljavanja zauzimamo stav prema nečemu (što je zlo 
odn. dobro) bez osjetilnog shvaćanja i čuvstvovanja (koje i nije 
intencionalno, tj. mi možemo doživjeti osjetilnu ugodu, da i ne 
razlikujemo predmet, koji u nama izaziva ugodno stanje). Moralno 
je doživljavanje intencionalno, i to neosjetilno ili duhovno, tj. mo- 
ralni su doživljaji posebna vrst doživljavanja, različna od osjetilne 


svijest. Kod moralnog. smo doživljavanja svijesni, da se zlo ne. 


smije učiniti, a dobro mora: tu je dakle svijest obveze (dužnosti) 
ili imperativa, koji volji zabranjuje učiniti, što je zlo, a nalaže joj 
činiti dobro. U imperativu je normativ (mjerilo) volje. A po tome, 
što je. taj imperativ bezuvjetan (kategoričan), biva naročitim obi- 
lježjem moralnosti; po njemu dobiva zlo i dobro moralnu svoju 
diferencijaciju. 


2. Savjest 


Moralna svijest nije isto, što »savjest« (premda uzimamo kadšto 
oba izraza u jednakom značenju). Moralna svijest postaje savjest 
istom onda, kad zlo i dobro doživljujemo u vezi s vlastitom našom 
voljom, tj. kad upravo hoćemo nešto učiniti, pa se u svijesti javi 
imperativni glas: »to ne smiješ učiniti«. Sad je sasvim drukčija 
doživljajna situacija, nego kad općenito prosuđujemo, što je zlo i 
dobro, a takva općenita sposobnost prosuđivanja jest moralna svijest, 
Njome prosuđujemo i tuđa djela kao zla i dobra, hvalimo ih i 
kudimo, nagrađujemo i kažnjavamo, dok se savjest ograničuje na 
Pojedine čine pojedinog čovjeka, Savjest ne kaže: »to je zlo i zato 
se ne smije učiniti«, nego: »to je zlo, i zato ja ne smijem«. Moja je 
volja po savjesti obvezana, stavljeno joj je u dužnost, da toga ne 
učini — premda bi htjela da učini. Savjest se dakle javlja kao 
svijest dužnosti u nazočnom sukobu između neke moje sklonosti ili 
Pripravnosti na voljni čin (htijenje — nektijenje: boću — ne ću) 1 
same dužnosti, koja taj čin zabranjuje. 

Savjest se može očitovati prije i poslije čina. Kad prethodi 
odlučivanju, savjest opominje, upozoruje na zlo, a nakon odluke 
javlja se kao prijekor za zle čine, a odobravanje za dobre. Kad smo: 
učinili zlo, imađemo nemirnu savjest, grižnju savjesti, a mirnu sa- 
vjest imademo nakon učinjenog dobra. Redovno ne mislimo na 
zdravlje, dok smo zdravi, i tek se onda uzbudimo, kad je zdravlje 

već poremećeno, a tako se i savjest probudi jače onda, kad smo zlo 
počinili; naknadno se javlja prijekor, osjećaj krivnje ili odgovornosti, 
"Tek nakon svega toga može čovjek postaviti pitanje: zašto je tako, 
otkuda je taj imeprativ, zbog čega da mu se podvrgavam?! Rješa- 
vanjem tih pitanja. otpočinje tumačenje samog fakta savjesti (mo- 
ralne svijesti) ili njegovo obrazlaganje. 

Kako znademo, nije savjest kod svakog čovjeka jednako osjet- 
ljiva (budna); neki su ljudi upravo bešćutni u moralnom pogledu. 
"To može imati uzrok u defektu inteligencije, kad netko nije ra- 
zumski dovoljno razvijen, da shvaća, što je zlo (dementia paralytica 
i senilis); ali u tome. nije uvijek jedini uzrok amoralnosti (ćudoredne 
indiferentnosti, pasivnosti), Netko može da bude »po prirodi« toliko. 
perverzan, da mu je lagati, krasti, psovati, seksualno se »iživljavati« 
... sasvim indiferentna stvar. To znači, da u njemu prevladavaju 
takve sklonosti kao nesavladiva nagnuća; i ako je zaista duševno 
bolestan (abnormalan) te nije kadar da uoči zlo, i da se u njemu 
probudi savjest, nije ni moralno odgovoran. Jer takav radi pod 
pritiskom svoga nagona, usiljen je ili prinužden da tako radi, pa 
nema slobode da se odlučuje, na koju će stranu, da li će odabrati 
zlo ili dobro. Netko može na pr. da ima poremećenu fantaziju, 
koja mu trajno predočuje izvjesne predodžbe (»slike«), tako da ga 
one sile, da nešto učini, a da nije pri tom sebi svijestan zloće takvog 
čina. U kojoj mjeri se takvom čovjekui može uračunati (imputirati) 
koji čin kao krivnja, ili u kojoj je mjeri odgovoran za svoje čine, 
to zavisi od toga, da li je i ukoliko je sam pridonio tome, da je 
savjest ugušena. Tako na pr. može netko sam skriviti, da ima krivu 
savjest, tj. da je u zabludi ili da neispravno shvaća, što je zlo i 
dobro. Ispravna je savjest, kad pravilno iskazuje razliku zla i dobra, 
tj. kad se ravna po općenitom mjerilu za sve ljude. Zato treba da 
to objektivno mjerilo (normu) pronađemo, i onda će ispravna sa“ 
Vjest biti primjena (aplikacija) te norme pri pojedinom činu. 


3. Moralno odlučivanje 

Da li će se netko odlučiti za ono, što mu savjest kaže, to 
zavisi od različnih uvjeta. Jer odlučuje se čovjek tek onda, kad 
(1.) shvaća ono, na što se odlučuje, i to (2.) shvaća kao nešto 
Vrijedno (dobro, poželjno), tako da ga (3.) to potiče ili movira na 
to, da pristane, i napokon (4.) da je sposoban sam sebe opredijeliti 

(odrediti), da pristane upravo na ovo, a nena drugo (Što ga također 
movira), =. a ortrilai | i. grah bao 

“> Odlučivanje je prema tome samoodređivanje pojedinog »ja« 
(osobe), tj. vlastita “aktivnost, kojom pojedinać zauzima stav intere- 
siranja prema nečemu. Nešto (neko dobro) mora: najprije da utječe 
na našu težnju (želju, sklonost),..pa kad u sebi kažemo:. »ja to 
hoću«, onda smo: se time odlučili. To je voljni čin ili hotimični akt 
odlučivanja. : zube 

Njegovu ćemo složenost uočiti, ako ga rastavimo (analiziramo) 

na sastavne dijelove (komponente), koji ga uvjetuju ili omogućuju. 
Najprije, rekosmo, dolazi u obzir shvaćanje: tko nije kadar da 
shvati razliku između moralnog zla i dobra, ne može da se moralno 
odlučuje, 'U tom se pogledu dade ustanoviti neko stepenovanje, od 
slabosti (debilnosti) preko nemoćnosti (imbecilnosti) do glupavosti, 
tuposti ili slaboumnosti (idiotizma). 

Osim ove krajnje zapreke za odlučivanje, redovitija je pojava 
kod ljudi, da šhvaćaju moralnu razliku, ali dovoljno ne uviđaju, da 
je moralno dobro zadatak, životna obveza, bezuvjetni cilj: htijenja. 
Jer. kod svakog htijenja, kadgod nešto hoćemo, imademo »pred 
očilma« izvjesni cilj, tj. uvijek hoćemo nešto postići, upravljeni smo 
prema nečemu tako, da to: hoćemo: zbog toga, što nam odgovara u 
nekom pogledu (koliko nam_ugađa, koristi, ili koliko je moralna 
dužnost). Prema tome će biti zapreka pri odlučivanju, kad netko 
podcjerijuje moralno dobro, kad ono, što je moralno zabranjeno, 
smatra svojim dobrom, tako da u zabrani nema dovoljno poticaja 
(motiva) za odluku. Razlog za to može da bude u tome, što netko 
nimalo ili-dovoljno ne nastoji razmišljati o zlu i dobru, što nikako ne 
pazi nal to, — ili što ga drugi navode na zlo i prikazuju mu zlo kao 
dobro“ (lošim primjerom, Šštivom., .), ili Što mu »đuh vremena« 
oduzme sposobnost ispravnog prosuđivanja ili mu društvena okolina 
stvara krivi »mentalitet«. bg ' 


No sve kad čovjek ispravno ocjenjuje svoj moralni poziv, 
kad mu savjest »stavlja pred« oči, Što ne valja ili što ne smije da 
čini, još nije time došlo do odluke, Netko može da uviđa dobro, a 
nikako 'se ne odlučuje, jer mu manjka »jaka volja«, tj. nalazi se u 
stanju voljne nemoći. Možda zato, što prevlađuju vitalni nagoni 
ili. nagnuća na tjelesne potrebe i ugode (hranidbeni i spolni nagon), 
ili zato, što je patopsihološki (bolesnom duševnošću) opterećen — 
na pr. kod trajne melankolije i životnog pesimizma —, ili često 

zapada u jače poremetnje svoje ćudi (u afekte na pr. stdžbe, osvete), 
jtd. Svi ti uzroci smetaju odlučivanju utoliko, što oteščavaju ili 
čak onemogućuju rasudbu ili izbor motiva: jer kako će se odlučiti 
za moralni motiv u opreci s drugim kojim motivom, tko u tome 
rasuđivanju (deliberaciji) motiva nije posve nesmetan?! A bez oda- 
biranja motiva, bez ocjenjivanja među dobrima, koja potiču na od- 
luku, ne može čovjek ni da se odluči za jednoga, a ne za drugoga. 
Koliko je sposoban da u motivaciji odabere ovo, a ne štogod drugo, 
čovjek je slobodan u svojim činima (libertas specificationis) = bez 
toga. nema moralnog odlučivanja. Samo se u slobodnovoljnom odlu- 
čivanju nalazi moralni čin (akt). Redovito je on skopčan s nekim 
djelovanjem, jer čovjek činom hotnje upravo hoće. da nešto izvede, 
na pr. da pazi, da piše, da hoda itd. Sve zapreke slobodnog htijenja 
ujedno su. zapreke moralnosti. ' : 

.. Upravo taj uspon k oživotvorbi moralnog cilja mukotrpan je 
put pregaranja i odricanja, koja vode k formiranju (preobrazbi u 
»novog« čovjeka,. Jer pregarati i odricati se nečega znači napuštati 
OnO, što našem nagnuću odgovara, što nam je »slatko«, u čemu je 
izvor slasti, za kojom tjelesna priroda čezne — i kad čovjek najprije 
po njoj živi pa zatim kao moralna osoba slomi svoju tjelesnu (na- 
gonsku) prirodu, postaje od »staroga« novi čovjek, moralno prepo- 
rođena ličnost. Ali to je »lomljenje« kadšto dugotrajno i traži 
mnogo smišljenog truda. u vlastitoj »nutrinji«. Obuzdati fantaziju, 
pomalo. zagospodariti nad nekom svojom sklonosti, pažljivo se sna- 
laziti. u moralnim situacijama, — sve su to razvojne etape moralnog 
preporađanja. Ako je i bila nekoć nadmoćna nagonska priroda, 
Oopreznim i ustrajnim nastojanjem čovjek je kadar da pomalo stekne 
prevlast nad njom, kad se odaziva glasu savjesti. 


4. Religijska svijest 


Pobjednikom postaje onaj, tko u borbi nadjača, a moralni 
je život borba s motivima, koji se opiru imperativu savjesti. U duši 
se sukobljuju dvije sile: osjetilno ili tjelesno Životna (animalno vi- 
talna) i duhovno (spiritualno) životna sila kategoričkog impera- 
tiva: Obje ove sile živu u meni, pokreću moj »ja« — ne kao da sam 
ja trpni (pasivni) stroj, nego tako da se ja prema tim silama od- 
lučujem i time jednoj ili drugoj omogućujem pobjedu. Moja borba 
s motivima kadšto je mukotrpna, i treba snažne volje, da nadvladam 
— samoga sebe, tj. onu »životinju« u sebi; koja udilj traži svoje 

po raznim pohotama. Sada traži prigodu da drugome naškodi, sad 
hlepi za jelom i pićem — i tako redom pronalazi »niži« čovjek 
švoja poželjna dobra. »Viši« čovjek, a to je moralna svijest, bdi 
had ovom animalnom dinamikom duše kao njezin regulativ (norma- 
tiv), koji u to doživljajno zbivanje unosi novi smjer: pokazuje volji 
moralni zadatak ili cilj, koji ona bezuvjetno treba đa oživotvori. 
Kad savjest smatramo »glasnikom« Božjim, onda ođazivanjem 
tome glasu postaje volja religiozna. Svijest o Bogu (religijska svijest) 
Znači novu komponentu u moralnom  doživljavanju, zapravo 
osnovnu, koliko se na njoj osniva motivacija moralne dobrote i rezon 
(opravdanje) za opstanak moralnog zakona. U tom se smjeru razvija 
čovjek kao religijski moralna osoba. 
Zavirimo samo u jedan detalj toga razvoja, koji je i onako 
svakome pristupan po individualnom promatranju (pažljivom opa- 
žanju vlastitog života), Sporedno je, da li uzmemo kao primjer ovo 
ili ono moralno zlodjelo, nama je sad glavno da zagledamo u đu- 
binu duše, koja je ljudskom oku nepristupačna, ali je sebevidna: ja 
znam, što se zbiva u meni, kako živim. Savjest se javlja ne samo 
onda, kad netko želi da drugoga ubije, okrade... — to su najteži 
slučajevi na niskom stepenu moralnog života —, nego uzmimo za 
Primjer religioznog čovjeka pri njegovoj želji za tjelesnim ugađa- 
njem, koje mu savjest zabranjuje. Što se u toj duši »odigrava«? 
Čovjek je vidio nešto takovo, što ga privlači, za čim teži, čezne, 
što ljubi, možda i tako, da je obnevidio, misli (dakako krivo), da 
je to najveće i jedino dobro na svijetu, da će biti sretan, ako ga 
postigne, Taj mu je doživljaj obuzeo dušu: neprestano mu se vraćaju 
u svijest spomen-slike dotične stvari (osobe), svaki put se iznova rodi 
želja za njom, predviđa se budući užitak, udružuju se (asociiraju) 
misli, mijenjaju se slike fantazije zajedno s kombiniranjem i spre- 
manjem na odluku i izvedbu želje, koja u čitavom tome sklopu 
movira čovjeka na odluku. Ali ga pri tom i savjest opominje: 
»nemoj učiniti, jer to Bog zabranjuje; ja sam tvoja savjest, kroz 
koju se očituje volja Božja«. Konflikt je tu, i sad čovjek bira, 
razmišlja, što da učini. Možda mu još nije posve jasna istina o Bogu 
— i sad je najvažnije pitanje, da li taj čovjek ima volju tražiti 
istinu ili je nema. Potisne li želju za istinom i prepusti se nagnuću, 
učinit će zlo, Tko vraži istinu i nađe je, tko je već siguran o Bogu, 
ima religijsku savjest, koja ga opet potiče, da se odluči za dobro. 
Uviđa li, da ne smije odbaciti moralno dobro, prezreti volju Božju, 

počinje u tom momentu nadvladavanje samoga sebe, svoga nagnuća: 
čovjek pazi na svoje slike i misli, zaustavlja njihov tijek, upravo 
ih izbacuje iz svijesti, ne prepušta se pasivno želji za zabranjenim, 
užitkom, nego istupa aktivno, upravlja se k cilju suprotnom svojoj: 
želji, tj. k Bogu Zakonodavcu, vidi u tome svoje dobro, nadvlada, 
želju — i odluči se za dobro. U toj borbi prestaje čovjek biti me- 
hanizam, postaje gospodar nad osjetilnom (životinjskom, tjelesnom) 
prirodom: postaje duhovni čovjek, osoba, koja po religiji postaje 
moralno vrijedna. 


Samo takve su osobe na vrhuncu svoga razvoja kadre — kao 
cedri libanonski — da odolijevaju burama života: jer život nije 
sladunjavi roman, nego je stavljen pred zadatak da suzbija sve one 
sile, koje se opiru moralnom usavršenju. Tko je valjan karakter, 
tko postojano, nepokolebivo živi moralno dobrim životom, kome su 
u volji kao urezana i uklesana moralna načela (pravila života), 
takav čovjek treba da je voljom svojom usidren u najvišem dobru, 
a to je Bog: treba da priznavanjem (vjerom u) Boga kao moralnog 
Zakonodavca i Svrhodavca bude religiozan i da tako u religiji crpe 
snagu moralnog svoga nastojanja. Da li tako baš treba da bude, o 
tome ćemo biti sigurni, nakon što smo spoznali, da uistinu postoji 
Bog, i da smo svi od Njega zavisni, tako da smo u osobnom odnošaju 
s Bogom upravo na osnovu moralnog zakona. Taj odnošaj i sači- 
njava religiju u objektivnom značenju, dok ona u subjektivnom 
značenju (== religioznost) obuhvaća sve one doživljaje, kojima po- 
jedinac i svi religiozni ljudi praktički (dobrim životom) priznaju 
Boga. Da je misao o Bogu, priznanje Boga, najveća pokretna sila 
u duševnom životu, to ističu i oni psiholozi (na pr. Alfred 
Adler), koji drže, da je to priznavanje samo subjektivno, neko 
uvjerenje bez objektivnog (stvarnog) osnova, tj. da uistinu nema 
Boga, ali je za oblikovanje ljudskog života vele važno, da ljudi imadu 
Svijest o Bogu: jer to im daje snage, da izdrže u teškoćama i suko- 
bima Života, da u životu gledaju viši, neprolazni smisao, i da se 
PO vjeri u božanski zajednički izvor ljudskog života izdignu nad 
egoizam posvećujući sebe altruističkim ciljevima. Ali da je to mi- 
šljenje krivo, proizlazi otuda, što smo mi kadri dokazati, da ima 
Boga, i da se prema tome moralno religijski život osniva na real- 
noj činjenici Božjeg opstanka, a ne tek na pukom umišljanju. Da 
se na spomenutom mišljenju ne može razviti moralno snažni živor, 
to je već otuda posve jasno, što bi takav život bio bez temelja; pa 

tkogod: je sposoban da sebi postavi pitanje o izvoru moralnog im- 
perativa, o moralnom cilju života, taj bi. ubrzo revidirao svoje ne- 
opravdano uvjerenje o Bogu — i jednako brzo..bi ga likvidirao. 
Samo aka je sigurno, da Bog uistinu postoji, dobiva religija oprav- 
dani temelj, i i samo onda čovjek znade, zašto treba da bude religiozan. 


Međutim, tko promatra ljude i i pojave društvenog života, uvi- 
djet ć će, da je pravi i duboki moralni život odlika upravo religioznih 
ljudi. To je uostalom razumljivo: zar će se žrtvovati za tako 
zvanu dobrobit čovječanstva, kome j je njegov »sveti egoizam« «alfa 
i omega Života, — a zašto da mu to i ne bude, kad u ništa ne vje- 
tuje osim u svoj »ego« (ja)? Čemu da živi moralno, zašto se ne bi 
»ermancipirao «od moralne discipline, tko govori, da u ništa ne 
vjeruje, a ipak u nešto vjeruje — u svoju ličnu korist, užitak, moć, 
novac, materiju, marksizam i još nekoliko »ideala«? Bez religije 
takav čovjek 'ne vidi dalje od sebe, i takav vidik može da bude jedno 
vrijeme. pun vedrine, zadovoljstva, dok ga ne zamrače one sjene 
života, u kojima je granica »sreće« bez morala i religije. Religioznom 
še čovjeku otvara prekogrobni vidik, on zna, da će Živjeti i nakon 
tjelesnog raspada, jer zna, da ima neumrlu dušu, koja će s Bogom 
Živjeti, I to znanje nije: tek uvjerenje, subjektivna sigurnost. bez 
stvarnog temelja, — kako ćemo podalje dokazati. Samo religiozni 
čovjek, koji vjeruje u Boga pravde, vjeruje i siguran je, da će Pravda 
satrti zlotvore, da će povući pred svoj sud vjerolomce, lihvare, 
tlačitelje, silnike,. klevetnike i sve druge serije zločinaca. Samo 
religiozni čovjek kadar je da neustrašivo stupi pred“ tiranina, u 
borbi za pravednu slobodu svoju i svoga naroda. Sloboda, prava 
demokracija, najviša moralna načela. čovječanstva, sve su to laži i 
najveće historijske obmane u ustima bezbožaca, kojima. j je taj fari- 
žejski plašt potreban, da slijepe mase.ne progledaju stvarnost: lično 
ili šovinističko ili imperijalističko gramženje za novcem i silom. 
Tko ratove stvara: zar samo pravdoljublje? Zar ljudi ratuju zato, 
što su religiozni? Zar siromašni, beskućni, bolesni stradaju zato, što 
ima previše religioznih ljudi “na svijetu, ili zato, Što # ijesko 
sušio premalo religiozno? 


“Zasad: mi još i ne govorimo o kršćanskoj religiji. Ona “je 
izvor novih: misli i spoznaja, novih moralnih pobuda, novih izgleda 
na cilj života, — kako je sve to nedohvatno natavnim našim mo- 
Ćima ili sposobnostima razuma i volje. Tu: vlada nadnaravni red 
morala“1 religije, kao Što: ćemo vidjeti. Religioznost obuhvata 

proživljavanje pripadnosti Bogu, a kad.je ta pripadnost vezana,uz 
Krista,.biva ona kršćanska; (nadnaravna); takvi su na pr. religiozni 
akti: »Isuse; hvala Ti na životu«, ili »Isus ne će, da, sad na to 
mislini« ... Zasad. ostajemo kod naravne religije, koja se: oslanja 
na E itninokok »vjeru« u Boga, Ona ne samo nije: ugasla: ni \u 
kršćanstvu, 'nego 'je štoviše kršćanska (nadnaravna) religija ili 
religija Božjeg objavljenja po Isusu Kristu usavršenje .naravnog, 
na razumu osnovanog religijskog života, Jer i kršćanstvo ne isklju- 
čuje, nego upravo uključuje ili pretpostavlja činjenicu. moralnog 
zakona i rijegove, zavisnosti o. Bogu. Tu činjenicu opravdati ili 
dokazati — to pripada religijskoj znanosti, i to će biti naš pripravni 
gošao u opravdanju, kršćanske vjere. 


' 


lg. Religija sa gledišta iskustvenog i 
filozofijskog qa 

“a) Religija nam se ukazuje u historijskom životu čovječanstva 
i u vlastitom životu. Nije svaki čovjek religiozan, ne doživljuje 
religiju, pa zato takav: čovjek ne može da je u sebi promatra ili da 
iz vlastitog iskustva znade, što je religija. Odnekuda poučeni svi 
znamo, što uglavnom znači »religija«; i tko kaže, .da nema religije, 
kad to kaže, već znade, što ona znači, ima neki nejasni pojam o njoj, 
znade je razlikovati od svega, što nije religija. Kad hoćemo da o: njoj 
naučno raspravljamo, moramo imati bar takav nepotpuno. određeni 
pojam. Dobivamo ga na taj način, što religiju zapažamo- kao ko- 
Tektivnu pojavu ili činjenicu u historiji iu sadašnjosti, Kao osobita 
(specifična) pojava, upravo koliko ima značenje religije, ona je 
svijest o božanstvu; a »božanstvo« uglavnom određujemo (defini- 
ramo) kao nešto za čovjeka i sav svijet nadmoćno, najviše. "To je 
predmet (objekt) svijesti, koju zovemo religijska. Po.tome se pred- 
metu specificiraju svi religijski doživljaji, kojima se ljudi svijesno 
upravljaju prema tome predmetu; tj. karakter religije dobivaju neki 
doživljaji baš po tome, što su usmjereni na božanstvo, što uključuju 
Priznanje. božanstva. Premda su ljudi na različne načine shvaćali 
božanstvo, ali u jednom nema razlike: »božanstvo«, znači ono, što 
“je najviše s obzirom na svijet i ljudski život; dakle: božanstvo postaje 
predmet religije utoliko, štol ljudi priznaju, da sui:oni i sav, svijet.u 
iodnošaju s nečim, i to u takvom odnošaju, da su podređeni, zavisni. 
U religiji je dualizam: rastojina:(distanca) između svijeta i onoga, 
što svijet nadvisuje. U kojem smislu »nadvisuje«?: Nato. treba iođ- 

govoriti, ako hoćemo razumjeti, u čemu sastoji božanstvo kao predmer 
religije; a odgovor nam daje historijsko iskustvo, Iz historije naime 
doznajemo, da su ljudi pripisivali božanstvu mnoga zla i dobra u 
svijetu i životu, tj. držali su (vjerovali, priznavali), da postoji izvor 
zla i dobra, ili da postoji činitelj svega, što se zbiva u životu i svijetu, 
Ljudi su se stoga bojali, da im se ne učini zlo, ili da im nevidljiva 
moć ne ugrozi eksistenciju. U tom je strahu već jedan religijski 
doživljaj, a karakteristika je njegova u tome, što proizlazi iz vjere 
u gospodara nam životnom. eksistencijom, tj. u božanstvo. Ljudi su 
mu prinosili pomirbene žrtve, nastojali su da umire ili ublaže božan- 
stvo, da tako steknu 'njegovu naklonost, dobrohotnost. Isti su cilj 
imale molitve i razni obredni čini: namjera je bila ta, da se približe 
božanstvu, da se rastojina umanji, da se odnošaj napetosti pretvori 
u snošljivost i skladnu zajednicu. U kompleksu takvih doživljara 
pokazuje se kadgod ljubav, odanost, privrženost izvoru ili uzročniku 
životnih dobara, pa su ljudi prema tome zabvaljivali za ono, što im 
Život daje — i opet »iz ruke božanstva«. Napose su u božanstvu 
»gledali« moralnog zakonodavca; jer i to znamo iz historije, da su 
se ljudi kajali, da su sebe moralno odsuđivali i da su nastojali steći 
oproštenje putem žrtava. 

U kojim se god oblicima tijekom historije pojavljivalo shva- 
ćanje božanstva, i kako su god ljudi s obzirom na božanstvo razli- 
čito udešavali svoj život, zajedničko ili općenito :li glavno (bitno) 
ja kod svega bila to, da su se smatrali eksistencijalno i moralno 
ovisni od nečega, što ih u tom smislu nadvisuje. U toj svijesti ovisnosti 
korijen je religije kao historijske činjenice. Korijen utoliko, Što se iz. 
Priznavanja životne ovisnosti od božanstva razvija predanost bo- 
žanstvu, odanost, poštivanje, sprema na službu, — a u tome sastoji 
religija: ona je boguodanost. Koliko je čovjek u stanju spremnosti 
da bude boguodan, kažemo, da ima krepost (vrlinu) religije, To je 
religija u subjektivnom značenju (== religioznost), i znači jednu 
moralnu dužnost (stavljenu na prvo mjesto dekaloga). Utoliko je 
religija jedan element ukupnoga moralnog života. Zašto nam je 
dužnost (obveza), da budemo boguodani? Razlog je isti kao i za 
sve druge dužnosti: priznavanje Boga, prema kome smo eksisten- 
cijalno i moralno ovisni. Ta je ovisnost temelj — i to stvarni (realn., 
ontološki) temelj, kako se u filozofiji dokazuje — religije; a upravo 
taj temelj (== ovisnost od Boga) jest objekt priznavanjaili »ono; što« 
religijski priznajemo. Priznavanje je dakle objektivna komponente 

religije, s kojom je spojena boguodanost kao voljno uvažavanje 
(= subjektivna komponenta) ovisnosti. Kod same boguodanosti mo - 
žemo razlikovati šire i uže značenje: čitav moralno valjani život 
znači ukupno boguodanost, kad čovjek u svojim dobrim djelima . 
priznaje Boga, a napose (u užem značenju, kao posebna krepost) 
boguodanost je priznanje pripadnosti Bogu kao najvišem Gospodaru. 

Pojedinci, koji tako doživljuju, razumiju iz vlastitog iskustva, 
u čemu sastoji religija. Kad svoje religiozne ili božanstvu namijenjene 
doživljaje izučavaju ili pažljivo opažaju (promatraju), kažemo, da 
se na osnovu samoopažanja bave psihologijom religije. Psihologu se 
vlastiti doživljaji ukazuju individualno, kako su u njemu samome 
zajedno s ukupnim svijesnim Životom; a promatranje tuđega reli- 
gijskog života također nailazi na individualna doživljajna obilježja: 
razni su ljudi različito religiozni. Psiholog će u toj šarolisosti do- 
Žživljavanja uočiti bitnu strukturu (građu, sastavljenost, složenost) 
na taj način, da »vidi«, što se de facto nalazi stalno u svima pro- 
mjenljivim oblicima (bilo kad doživljuje bojazan pred Bogom, ufa- 
nje u Boga, ljubav, molitvu). Na temelju ove iskustvene pojavnosti 
(empiričke fenomenosti) ustanovljuje se bitnost religije u psihološkom 
smislu: ona je pojava u svijesnom subjektu (čovjeku), koliko on 
iz priznavanja svoje ovisnosti o božanstvu nastoji da prema tome 
udesi svoj život, Kad znade, da odnošaj s božanstvom znači upravo 
to ili da se osniva na tome, što je eksistencijalno ovisan od uzročnog 
svoga gospodara, a moralno od zakonodavnog gospodara, pa kad 
čovjek prema ovom znanju voljno prihvaća taj odnošaj ili kad se 
Svijesno »postavi« prema gospodaru (== božanstvu ili osobno shva- 
ćenom »Bogu«) tako, da se ne protivi svom položaju podčinjenosti, 
nego ga uvažava u poštivanju, onda je taj čovjek religiozan, ima 
religiju. 

. Religioznost je. dakle subjektivno stanje ili religija u subje- 
ktivnom značenju, tj. svijesna upravljenost k božanstvu, u činu 
(doživljaju) priznavanja i poklonstvene odanosti, Kad ne gledamo 
na pojedine: religiozne subjekte, nego uzmemo u obzir poklonstvenu 
odanost božanstvu: samu za sebe, onda shvaćamo ili pojmimo samu 
bit. religije u subjektivnom smislu (religioznosti): razumijemo ono, 
što sačinjava religiju u svima pojedinačnim doživljajima, ili ono, 
PO čemu su doživljaji specifično religiozni. Psiholog će nadalje 
istraživati vanjske i nutarnje uvjete za postanak i diferenciranje 
religioznog života, ukoliko to ovisi na pr. od uzgoja, prirođenih 

sklonosti, naturela itd. Što se traži, da netko postane religiozan? Na 
koji način dolaze ljudi do toga, da priznaju opstanak božanstva? 
Kako se doživljuje religioznost u. pojedinim prigodama? Koji su 
svijesni elementi u. pojedinom doživljaju? Koji se momenti ili svoj: 
stvenosti božanstva očituju u doživljavanju? Ova i druga pitanja 
pripadaju psihologiji religije. U samoopažanju će netko na pr. do- 
živjeti ovo: iskusio je, kako su pojedini ljudi bili nevjerni, pa će 
u tome doživljajnom kompleksu odjednom (spontano) izniknuti 
svijest o tome, da.je Bog vjeran, da čovjeka ne napušta, i da je u 
Njemu jedino sigurni oslon žvota. Ili će netko u salijetavanju svojih 
briga i razmišljanja o koječemu uvidjeti; da nema smisla pouzdavati 
se u sebe, nego prepustiti sve Bogu i od Njega prositi milost za 
dobar svršetak života. Na taj način može čovjek samoopažanjem 
— kao psiholog — upoznati svoje religiozne doživljaje. A kao bisto- 
ričar, kad istražuje historijska vrela (pisane dokumente, grade- 
ine ...), upoznaje religiju u historijski objektivnom značenju, tj. 
po tome, kako se ona očitovala u historijskim oblicima priznavanja 
božanstva (izvjesnog nazora o božanstvu), zatim izvanjskog pošti- 
vanja (u obredima, molitvama, Žrtvama) i nutarnjeg poštivanja u 
moralnom pogledu. Sve historijske diferencije ne smetaju, da ustano- 
vimo, što je w njima bitno za religiju. A ovo bitno, kao zajednički 
element u historijskom i psihološkom očitovanju religije, zovemo 
općeniti fakat naravne religije, 


“Premda je naime religija kod pojedinih ljudi vrlo različita 
(s obzirom na pobliže shvaćanje božanstva, moralne nazore, vanjski 
kult), u jednome nema razlike: r.) priznanje, da postoji božanstvo i 
2.) voljni. pristanak na praktične posljedice toga priznanja, koliko 
one proizlaze iz čovječjeg odnošaja prema božanstvu, — a to je pri- 
pravnost božanstvu se predati (posvetiti) u težnji za posjedovanjem 
ili u ljubavi, Ova bogupredanost ili boguodanost sastoji se dakle u 
težnji (čežnji) i voljnim činima, koliko su upravljeni na božanstvo, 
na pre kad čovjek izrazuje svoje počitanje prema božanstvu, kad 
hoće da o Njemu razmišlja, kad ne će da Ga vrijeđa itd. To su 
izravno ili specifično religijski čini; a neizravno ili posredno može 
svaki čin da bude religiozan, ukoliko se čovjek preko bilo koga svojeg 
čina upravlja k. božanstvu s namjerom (voljnom intencijom), đa 
čitav. život bude boguodan. Religiju prema tome sačinjava — osim 
Priznanja (objektivnog, spoznajnog elementa) —. voljna spremnost, 
opredijeljenost,. nastrojenje «(Gesinnung, Einstellung). za božanstvo. 

A s voljnim je elementom spojen i čuvstveni (emocionalni): žalosv 
kajanja, strah, radost, smireni ili spokojni osjećaj zadovoljstva itd. 
«Gdjegod pronalazimo te elemente, oni po svom objektu (božan- 
stvu) komponiraju religijsku svijest. Gdje je božanstvo sasvim iskri- 
vljeno shvaćeno, da već gubi obilježje božanstva, gubi se i religija. 
Kao objektivni kriterij religije uzimamo dakle pojam »božanstva« 
ili realnog nosioca moći, od koje zavisi svijet i naš život. U tom je 
obilježju božanstva kako-tako sadržano priznanje, da ima razum i 
volju ili da je osobne naravi, a s obzirom na ove biljege svaka je re- 
ligija boguodanost, Upravo. taj pozitivni element (bez historijskih 
“varieteta) čini naravnu religiju. 

“b) S filozofskog gledišta ne uzimamo religiju kao iskustvenu 
činjenicu, tj. ne gledamo na bitnost religije, koliko smo je pojavno 
(induktivno: psihološki i historijski) ustanovili, nego je izvodimo 
«(deduciramo) iz filozofski utvrđene činjenice, da eksistira njezin 
predmet: božanstvo. Religija je naime psihološki historijska  činje- 
nica s uvjerenjem, da postoji božanstvo — i bez obzira, da li je.to 
uvjerenje opravdano, tj. da li božanstvo u istinu postoji i bez toga 
uvjerenja. Otkud znamo, da postoji? Što je zapravo »božanstvo«; 
išto čini njegovu bitnost (narav)? Da li historijski poznatu misao 
'O izvan- i iznadsvjetskom biću treba definirati kao »Boga«, tj. kao 
neovisnu: eksistenciju osobne naravi? Na ovo pitanje odgovara 
filozofija. Pretpostavimo li, da ona odgovori u pozitivnom smislu, 
bit će time potpuno jasno određen predmet religije: Bog. Otud sad 
možemo logički izvesti, u kakovim je odnošajima čovjek prema 
Bogu s obzirom na Njegove vlastitosti (svojstva). To će biti temelj 
filozofski objektivne ili istinite religije. Ako je naime istina, da ima. 
Boga, i da su na osnovu te činjenice istiniti (objektivni, stvarni) 
izvjesni odnošaji čovjeka prema Bogu, onda je na temelju toga 
«istinita ili prava (== objektivna) religija samo ona, koja obuhvata ili 
«sadržava priznavanje tih odnošaja kao istinitih i za život mjero- 
«davnih. Sad su iz pojma religije isključene sve diferencije u histo- 
rijskom i individualnom religijskom životu, kao što smo ih isključili 
“1 kod iskuštvenog pojma o bitnosti religije; ali je sad još osim toga 
Pojam religije dobio potpunije, . jasnije i obrazloženije određenje 
utoliko, što smo predmet religije u njegovu odnosu. sa čovjekom 
«odredili ili upoznali sasvim jasno i dokazano. Prije smo (u historiji 
i psihologiji) pronašli religijski život i u njemu samom ustanovili 
:svijesno odnošenje ili upravljenost na božanstvo kao predmet religije, 


44 Psihološka analiza moralne i religijske svijesti 


a sad se (u filozofiji) zaustavljamo kod samog toga predmeta — i. 
kad ga jasno upoznamo, eo ipso: smo: upoznali, što nužno pripada. 
religiji, ili bez čega ona nije religija u pravom, objektivnom smislu,. 
tj. kako odgovara predmetu. Sad je predmet mjerodavan za spo- 
znaju religije. A filozofija nas uči, da uistinu ima Boga, i da je On 
naš eksistencijalni i moralni gospodar: to je glavno svojstvo Božje 
u odnošaju. s ljudima. Pad kad tu činjenicu filozofija dokaže, bit će: 
time dokazana istina, da pravu: religiju sačinjavaju samo oni do- 
življaji, koji znače priznavanje osobnog Boga u boguodanosti, 

Time, što filozofija dokazima utvrdi istinu, da eksistira ono. 
Najviše biće, od koga je ovisan svijet i Život — a koje se prema 
različitom shvaćanju u historijskim religijama zove »božanstvo« — 
i time, što filozofija potpuno objasni narav (bit) toga u svim reli- 
gijama zajedničkog objekta, tako da u Njemu ustanovi osobnu narav. 
Boga, dobila je filozofija objektivni temelj za definiciju reli- 
gije. S ovom će se definicijom slagati i historijski psihološka 
definicija, samo Što je ova posljednja empirička, dok je filozofijska 
definicija nužno izvedena iz svoga logički opravdanog temelja, a to- 
je sam predmet religije: Bog u odnosu prema čovjeku. Iz toga. 
naime odnosa nužno slijedi — što je zapravo u njemu uključeno — 
da čovjek mora, priznavajući Boga, živjeti boguodano, tj. biti reli-- 
grozan. Boguodanost je dakle religija; tako se ona pokazuje također: 
Po historijskom i psihološkom analiziranju, a po filozofiji je ova. 
definicija dobila svoje metafizičko fundiranje. 

Wunderle kaže, da religijska filozofija istražuje »pogla-- 
vito neobjavljenu religiju, naravnu religiju ili religiju kao zajed-- 
nički element ukupne ljudske kulture«. Pod »naravnom« misli on. 
sve historijske religije kao takove osim nadnaravne (kršćanske). 
tj. sve religije po međusobnim njihovim razlikama odn. pojedi- 
načnim oblicima. Ali pojedinačni oblici kao takovi ne izraznju: 
bitnost religije, pa zato njihova; historija ne znači historija naravne“ 
religije — osim ukoliko kod svih pojedinačnih oblika dolazi do 
izražaja ono, Što je bitno ili naravno, a to je svijest o Bogu i 
spremnost na udešavanje života po toj svijesti, To je naravna 
religija. Ona postoji kao nadnaravljena religija, ukoliko Bog reli- 
Siozno usavršuje čovjeka iznad naravnih sposobnosti, — kako. 
znamo iz Kristove objave. 


px af 

6. Funkcija priznavanja Boga 

a) Priznavati Boga u religijskom smislu znači ne samo sigurno 
znati, da uistinu ima Boga, nego povrh toga i živjeti po toj istini: 
religiozan je, tko se uživljuje u svoju vezu s Bogom. Šta to znači? 
Uglavnom to, da se Bogu priklanja, kao da se prema Bogu svijesno 
okreće u želji da Ga pronađe i da se s Njime združi ili »čitavom 
dušom« sjedini. Na temelju uviđanja, da je od Boga ili da uzročno 
proizlazi od Boga, čovjek: je religiozan, kad pristaje na to, da Bogu 
sasvim pripada ili da je Njemu posvećen; Ova posveta Bogu čini 
savršenu vezu čovjeka s Bogom ili idealni religijski saobraćaj 
čovjeka s Bogom. A čovjek se nečemu (nekome) predaje ili posvećuje 
u ljubavi, u čežnji za posjedovanjem, znajući, da je u tome posje- 
dovanju dobra — kad je najviše, kao što je kod Boga — potpuno ili 
blaženo usrećenje, blaženstvo. Ljubavlju se predati (posvetiti) Bogu 
kao predmetu svoga blaženstva znači dakle usavršenu ili idealnu 
bit religije. To je njezina funkcija, koliko religiju uzmemo kao 
usavršeni oblik bogoštovnog života. Poštivanje (kult) Boga razvijeno 
do tijesne usrdne veze, kako je ljubav rađa, postaje svetost, upravo 
posveta ili posvemašnja predanost Bogu. To je ideal, za kojim iđe 
religija po svojoj bitnoj tendenciji. 

U svima historijskim religijama nalazimo taj ideal više-manje 
Ostvaren, a najvećma je ostvaren u kršćanskoj religiji. Da li je ona 
opravdana ili nije, tj. da li je istina, da je njezin začetnik Isus Krist 
objavio ljudima religiju od Boga određenu, ili to nije istina, — zasad 
ne treba da na to pitanje znamo odgovoriti, a ipak je i nezavisno 
Od toga nesumnjiva istina, da je kršćanstvo najsavršenija religija: jer 
među svima historijskim oblicima religije Kristova je religija po 
navedenom kriteriju ljubavi prema Bogu najsavršenija. U njoj je 
naime po Kristovoj nauci Bog naš Otac, — a tim je izrečen 
Vrhunac mogućnosti našeg intimnog životnog odnošaja prema Bogu. 
Da je Bog ljudima dobar Otac, to je ljudima donekle bilo poznato 
1 bez pouke Kristove; to je u historijskim religijama došlo do 
izražaja kao najviša ideja naravne ili na razumu osnovane religije. 
Ali ona ljubav, koja se već ne osniva na razumskom dohvatu Boga, 


nego na vjeri, da je Bog u Kristu dao ljudski život za dokaz svoje | 


ljubavi — kako se uči u kršćanstvu —, ljubav, koja se u nama iz te 
Vjere razvije, najviša je u nadnaravnom smislu nadvisujući naše 
šposobnosti. U tom je smislu kršćanska religija nadnaravno 
savršena. 

Dakako, kad je pojedinac doživljuje, nije religija: predmet 
refleksne analize, kao što je mi sada: strukturno (po sastavnim ele- 
mentima) analiziramo. Kadikad je u trenutnom doživljaju spojeno: 
(sintetizirano) mnogo elemenata, koji i nisu zasebno poznati .na. 
temelju rastavljanja (analize) takvog složenog doživljaja. Netko 
na pr. obustavi svoj pogled, jer ga je na to potakla: ljubav k Isusu 
Kristu, za koga se već otprije opredijelio ili svoje »srce« (težnju i 
sklonosti) Njemu posvetio; a do te je posvete možda, došlo na 
nekom životnom zaokretu, kad se dotični odlučio prekinuti ukorije- 
njenw naviku, da hodajući gradskim: ulicama u pohoti za seksualnim 
podražicama traži odgovarajuće objekte: na takvom je zaokretu: 
početna markacija za put boguodanog života. Tko je bio ateist, 
njemu je taj zaokret omogućila možda baš filozofska motivacija: 
suzbita svaka sumnja o religijskom smislu života. Da takav slučaj, 
nije fiktivan, znam iz vlastitog iskustva. Tek sada, kad u sjećanju 
reproduciram davnu svoju mladost i refleksno analiziram one do- 
Življaje, znam, da je ispred konverzije vladalo dugotrajno zabaci- 
vanje morala radi odbačene vjere u Boga, a čežnja za istinom na- 
vraćala me od ove negacije k sumnjanju o eksistenciji Božjoj i 
besmrtnosti duše, a u tome stadiju religijske skepse opet. sam se 
počeo moliti Bogu, da mi prosvijetli razum za spoznaju istine — 
jer premda ne znam, ima li Boga, baš zato nije isključeno, da postoji, 
autom slučaju sve o Njemu ovisi. Ne mogu ovdje nastaviti 
iscrpnim objašnjavanjem toga razdoblja. Svaki religiozan čovjek. 
ima dosta primjera u vlastitom životu i“ zna, u kakvim konstela- 
cijama nastaju pojedini religiozni doživljaji. Netko se, rećimo, 
ženira pred ljudima ispovijedati vjeru otkrite glave na molitvu, ali 


se napokon odluči zbog pomisli, da su ljudi ništa prema Bogu. Ili, 
doživljaji. se javljaju kao optužba o teškoj krivnji i nevrijednosti, a 


odmahi nastane čuvstvo sreće, da je i nevrijednima Krist nazočan.. 
Ili, s osjećajem sigurnosti o zaslugama pred Bogom udruži se samo- 
spoznaja, da »životinja« još živi u duši, i to je pobuda na smjernu 
predanost Božjem vodstvu. Ili, usred molitve vraća se u svijest juče- 
rašnji razgovor i sve, što je zanimljivo pa i poželjno, a volja to po- 
tisne iz svijesti kao nevrijedno s obzirom na ljubav k Bogu. 

b) Ujedinjenje s Bogom označili smo kao plod ljubavi, kojom: 
se.čovjek sasvim predaje ili posvećuje — i u tome je savršeno reli- 


giozan. Ovo religijsko savršenstvo uključuje ili pretpostavlja i 
moralno savršenstvo: tko je Bogu posvećen, ujedno je moralno svet: 

ili savršen, Zašto? Jer predati se Bogu znači ujedno pripravan biti 
na izvršivanje volje Božje, tj. učiniti, što Bog hoće, — a Bog u 
moralnom zakonu stavlja čovjeku do znanja, što :hoće, pa zato se 
čovjek Bogu predaje ili posvećuje, kad Njegov zakon. sluša ili kad. 
svoju volju sasvim podvrgne volji Božjoj i time se moralno :usa- 
vršuje, postaje svet. Religijsko i moralno savršenstvo ne zrači 
dakle sasvim isto: prvo je priznavanje Boga u ljubavnoj predanosti. 
ili posvećenosti, a drugo je svetost ili potpuna suglasnost s voljom 
Božjom. Ova druga, moralna savršenost, uključena je u savršenoj 
religiji. I kad je religija nesavršena, kad znači poštivanje bez. 
potpune ljubavi (na pr. iz straha), ipak je u njoj sadržana moralna. 
dobrota, iako nije usavršena do svetosti; jer ne poštuje Boga, tko je: 
moralno zao ili tko pogrđuje Njegovu zakonodavnu volju. Samo 
moralno: čestit čovjek. može reći, da poštuje Boga ili da je religiozan;, 
bez moralne. valjanosti otpada i religioznost. Može netko doduše: 
da bude moralno vrijedan i, kad izrično ne misli na Boga, ali kad 
Mu uskraćuje poštivanje, onda već samim time čini zlo, jer je na. 
poštivanje obvezan. A .kad Boga poštuje, ujedno će vršiti Bago 
volju i time je moralno dobar. 


.Neispravno je reći, da ne treba biti religiozan (nabožan), tko je 
moralno dobar, ili da moralna dobrota nadomješta religiju. 'Tako» 
mogu reći samo oni (na pr. Kant), koji pretpostavljaju, da moralni 
zakon nije od Boga, nego da je moralna volja sama sebi zakono- 
davna (autonomna). Kad bi tako bilo, da volja sebi zakon daje,. 
onda bi u posluhu prema zakonu (u vršenju dužnosti iz počitanja 
Prema zakonu) bio alfa i omega moralnog života: tek bi još moralna. 
savršenost (svetost) postojala kao moralni ideal. Sve drugo, što nala- 
žimo u bistorijskim religijama — na pr. molitve, “meditacije,. 
Žrtve... — imalo'bi otpasti, nema prava na opstanak: jer po moral- 
nom šokčno nema nikoje dužnosti prema Bogu, nema dužnosti bogo- 
Štovlja (religije). Tako uči Kant. Ali mi ćemo dokazati, da moralni: 
zakon. jest od Boga, On je izraz volje Božje, u vezi s postavljenom 
švrhom života: da naša volja u izvršivanju moralnog zakona bude- 
skladna . s voljom Božjom, i utoliko da se s Bogom ujedinjujemo;:a vo- 
MPravo znači, da se Njemu voljno predajemo ili pomteđijona, Ppri- 
Viženi Bogu kao svom najvišem dobru. 

. Uzmemo li sad dokazanu pretpostavku, da preko savjesti Bog" 
određuje, š što ne smijemo. odn. što moramo činiti, to znači, da posluh: 
prema savjesti ili vršenje dužnosti iz počitanja prema moralnom- 

zakonu sključuje poštivanje volje Božje ili praktično priznavanje 
Boga Zakonodavca. Nasuprot, moralni neposluh znači sukob 
s voljom Božjom. Tko dakle PO svojoj savjesti živi ili tko je 
moralno dobar, a pri tom ujedno znade (i bez dokazivanja), da se 
PO savjesti očituje volja Božja, koju svojom dobrotom Priznaje, 
€0 ipso je religiozan: postuje Boga, koliko vrši Njegovu volju. Tako 
se moralna dobrota osniva na poštivanju Boga; i kad je netko 
savršeno dobar, ta moralna savršenost (svetost) izvire u posluhu 
prema volji Božjoj, u počitanju ili poštovanju Zakonodavca, u 
religiji, Nema dakle svetosti. bez ovisnosti od Boga; tko te ovisnosti 
ne priznaje, oduzeo je korijen moralnom zakonu, a time i (savršenom) 
izvršivanju zakona, Najvažnija je istina, da je moralni zakon od 
Boga Zakonodavca, pa tkoj znade za tu istinu i drži se zakona, taj 
52 time »drži« Boga, sluša Njega, pokorava se volji Božjoj i time je 
poštuje. Ako Bog postoji, onda nikakva teorija ne smije iz moralne 
dobrote (savršenosti) isključiti vezu s Bogom; ne smije reći, da je 
dovoljno biti moralno dobar i da je nepotrebno pri tom biti bogo- 
štovalac: jer dobrota izvire u posluhu prema savjesti, a savjest je: 
izraz Božjeg imperativa, pa zato je dobrota ujedno posluh ili pošti- 
vanje Boga. Iskustvo nam to i potvrđuje, jer vidimo, da oni, koji 
Priznaju Boga ili koji su religiozni, upravo kao takovi nastoje živjeti 
PO savjesti; a nesavjesni život teče uporedo s nepriznavanjem Boga. 
Može, rekosmo, i bez tog priznanja da netko bude savjestan (jer ne 
mora biti zločinac, tko Boga ne priznaje), ali bez priznavanja Boga 
ne zna, zašto da bude savjestan, i tako mu otpada dovoljni motiv 
Za savjestan život. — ' 

Objasnili smo ovisnost morala od religije, pokazali smo, kako 
moralno dobar i savršen Život (svetost) pretpostavlja priznavanje 
Boga: # pokoravanju Bogu ili religijskoj vezi s Bogom izvire mo- 
ralna dobrota i svetost, Kad bi netko rekao: »Učinit ću ovo dobro, 
jer moram da budem Bogu poslušan«, taj je pripravan na dobrotu 
iz religijskog motiva ili iz privrženosti k Bogu, ukoliko našoj volji 
Zapovijeda. »Kad Ti tako hoćeš, Bože, mora da bude, i ja slušam; 
€vo ja Tvoju volju poštujem, religiozan sam i zato slušam ili dobro 
radim.« Ovakvo poštivanje Boga na osnovu moralnog »moranja« 
čini jedan element religioznosti, a drugi je, kad znamo, da je Bog 
najviše dobro, kome se predajemo ili posvećujemo iz ljubavi: tamo je 
bila pripravnost na moralnu dobrotu. iz bogoštovlja (kome pripada 
i bogobojaznost), a tu je sad ljubavno ujedinjenje s Bogom ili pod- 

ređivanje svih drugih vrijednosti jednoj najvišoj, a ta sastoji u Što 
tješnjoj povezanosti s Bogom. Ta pak povezanost obuhvata ne 
samo sveukupna moralna dobra djela, nego i taj plus, da se čovjek u 
»razgovoru« s Bogom ili u molitvi s Njim združuje, da mu i 
vanjskim načinom iskazuje poklonstveno štovanje itd, Ovakovo 
ljubavno poštivanje Boga, koje čovjek imađe osim poslušnog pošti- 
vanja (vršeći moralni zakon), čini ga nabožnim, pobožnim, reli- 
gioznim, "Taj element religije doista pronalazimo u historijskim 
religijama, pa bi njegovo odstranjivanje značilo ne priznavati Boga 
najvišim dobrom, ili najvrednijim ciljem ljubavi. ' 
Priznavati Boga i u tome priznavanju »gledati« na smisao 
života možemo nazvati idealizam. Idealistički nazor o životu znači 
isto što religijsko-moralni nazor, Kad Nietzsche kaže, da je 
»religija idealizam za priprosti puk«, onda bi religija imala biti 
samo za taj puk, a ne za ničeovce, koji su ateistički i areligiozni 
(ili čak borbeno protureligiozni), a utoliko protivnici idealizma 
držeći se naturalističkog nazora o životu. U tome bi smislu, po 
Nietzscheovim riječima, religija ili idealizam izgubio pravo na op- 
stanak; — samo šta bi takav gubitak prava trebalo valjano 
opravdati. Drugi koji valjani smisao ne možemo ni dati ovoj izjavi, 
jer uzmemo li, da bi po njoj imala religija značiti popularizaciju 
filozofskog idealizma (teizma), to se time falzificira religija: ona ne 
znači vulgarnu filozofiju, budući da religiozni ljudi ne moraju znati 
iz filozofije baš ništa, nego je dovoljno za religiju i sasvim nefilo- 
zofsko znanje o Bogu; a osim toga nije ovo znanje jedini konsti- 
tutivum religije, nego religija znači upravljanje života k Bogu, a to 
je sasvim nešto drugo nego teoretski nazor idealizma. Tko sve ro 
konfundira, nema dakako ni o čemu jasne pojmove, a bez njih nešto 
tvrditi, nekritički je i nenaučno. Religijski je idealizam za svakoga 
(ne samo za priprosti puk), tko zna, da ima Boga, a pogotovo za 
one, koji to znadu i naučno dokazati, Koji protivno tome tvrde, za 
njih ne da nije religija, nego nije za njih zstina, jer je ne traže bez 
predrasuda, Mi čitamo njihova djela, poznamo njihove nazore i 
kritički ih suzbijamo dokazujući naš »idealizam«, ali baš u tim 
djelima vidimo, da protivnici idealizma ništa ne čitaju, jer i ne po- 
kušavaju naučno suzbijati naš nazor, koji još redovno iskrivljuju. 
Ciničko (ničeovsko) neraspoloženje prema idealizmu Psihološki je 
razumljivo samo kao patološki gubitak ljubavi za istinu. 

Filozofijsko opravdanje moralnosti 


1 Osnov moralnosti 


Moralnost pripisujemo djelima ili činima, ukoliko su jedni 


zli, opaki, nevaljani, neispravni, nepošteni, a drugi dobri. (Izrazom 
»moralni« obuhvatamo kadgod samo dobre čine, a za zločine 
kažemo, da su nećudoredni ili nemoralni.) Izrazi »zlo - dobro« 
nemaju uvijek moralni smisao, na pr. za krojača kažemo, da je 
načinio dobro odijelo odn, loše, prema tome, da li ono odgovara 
Mjeri i propisima krojačkog posla; neka je građevina izveđena 
dobro odn. zlo, koliko odgovara svrsi ili zadatku; umjetnik (pjesnik, 
slikar, glazbenik , , .) dobar je odn. nevaljan prema tome, kakove 
su mu umjetnine, a za njihovu je vrijednost i opet nešto mjero- 
davno. Umjetnik doduše (kako je već A vicenna rekao) ne mora 
Pri svome djelovanju izrijekom ili napose (refleksno) misliti na 
umjetnička pravila, ali ona su već u samom poslu mjerodavna. Sve 
to međutim nije ćudoredno niti dobro ni zlo. Po ćudorednom ili 
moralnom dobru i zlu biva sav čovjek dobar odn. zao, ne tek u 
nekom obziru ili po nekom zanimanju, kao što je navedeni krojač 
1 umjetnik u svome zvanju dobar ili loš: po ćudorednim se djelima 
ljudi kao ljudi razlikuju u dobre i zle, — atoznači, da je za 
ćudorednu razliku ljudskih čina mjerodavno nešto u čovjeku, koliko 
je čovjek. Ovo ćemo mjerilo (normu) potražiti putem iskustva pro- 
matrajući one čine, koje ljudi općenito smatraju zlima odn. dobrima 
u moralnom smislu. Netko je Pijanica, škodi svome zdravlju i 
svojoj obitelji: neumjerenost se protivi razumu, jer nam razum 
(pamet) kaže, da je zdravlje i opstanak obitelji takvo dobro, koje 
treba uzeti u obzir pri nagnuću (sklonosti) za pićem; svoj nagon 
treba podrediti razumu, tj. razum treba da bude mjerilo ili putokaz 
u našem djelovanju. 'To je primjer nagona za samoodržanjem 
(jelom, pićem), a sad uzmimo kao primjer moralnog prosuđivanja 
Spolni nagon za održanjem ljudske vrste, ukoliko bi netko protu- 
razumno ili protuprirodno štogod činio sam sobom ili s drugima: 
1 opet je za moralni taj zločin mjerodavna razumna narav ili priroda 
(zato i kažemo, da je zločin nešto nenaravno, abnormalno). U oba 

navedena primjera za moralnost ljudskih čina razbiremo, da je 
razum ili razumna naša narav mjerilo (ravnalo, putokaz, smjernica) 
u moralnom diferenciranju: dobro je djelo, kad se slaže s razumom 
ili kad mu odgovara, u protivnom je slučaju zlo. "To ćemo također 
razabrati na primjerima, gdje pojedinac nije samo u odnosu prema 
sebi, svojim tjelesnim ili osjetilnim nagnućima, nego kad svojim 
činima stupa u odnos prema drugim ljudima; na pr. otimati nečiju 
svojinu, napose život (umorstvo), klevetati itd. "To su moralni 
zločini, ul koliko se protive razumu, koji u prosuđivanju tih zločina 
izriče, da je zločinac morao tuđem dobru podrediti vlastiti interes 
(ugodno i korisno dobro skopčano sa zločinom). 


Moralno kvalificiranje naših čina zavisi od razuma, ukoliko 
uviđamo, da pri odlučivanju za neki čin ima biti mjerodavna 
činjenica, da su zdravlje, skrb za obitelj, zajedničko društveno bla- 
gostanje... veća dobra od onih, što ih pružaju zločini: na tome se 
rasporedu dobara osniva iskaz razuma o moralnoj zloći odn. do- 
broti. Zato Sokrat kaže, da će čovjek biti dobar ili krepostan, 
kad bude uviđao, da se tek dobrim činima postizava ono, što je 
čovjeku zapravo dobrobit, dok se zlim činima gubi prava dobrobit 
čovjeka.  Mjerodavan će prema tome biti razum, ukoliko je 
ispravan, tj. koliko nam otkriva, koja je ta prava dobrobit za 
čovjeka, — zbog koje ne smijemo činiti zla, a moramo činiti dobro. 
Jer bez imperativa »ne smiješ — moraš« nema moralnosti: mi ne 
kažemo na pr. da su šetnja, razgovor s prijateljem, slušanje glazbe, 
šport, učenje itd. moralno dobra djela — i to samo zato, što odgo- 
varaju čovjeku kao životna dobra. Odnos volje prema dobrima 


postaje moralan, koliko smo u izboru dobra obvezani (obligirani) — 


i to obvezani bezuvjetno (kategorički, apsolutno). Zločinac u krađi 
s umorstvom vidi svoju dobrobit: obogaćenje i doživotno uživanje; 
a moralna ga svijest apsolutno obvezuje: »ne smiješ« to učiniti. (Taj 
konkretni imperativ zovemo savjest. Ona se oslanja na općenito 
načelo o nekom obvezatnom djelu ili dužnosti — na pr. treba biti 
pravedan — tako, da ga primjenjuje na pojedini slučaj: ovo je ne- 
pravedni čin i zato ne smiješ.) Zašto »ne smijem« biti nepravedan? 
Zar je u pravdoljubivosti uključena veća dobrobit, nego što je užitak, 
koji je ostvariv pomoću umorstva? Zločincu je taj užitak vrednije 
dobro, i svoga se ne obazire na pravdoljubivost, ona za nj ne postoji, 
— pa kad bi od njegova priznanja one dobrobiti, koja je uključena 
u oživotvorbi pravde, bila zavisna obveza (»ne smiješ -— moraš«), 


' 

ta obveza ne bi ni postojala, kao što ne postoji nagnuće za pravdom. 
Svijest obveze ili dužnosti nije se ovdje mogla razviti iz socijalnog 
nagnuća (kako misle pozitivistički etičari), jer je imperativ dužnosti 
nazočan i, kad je odsutno nagnuće k socijalnoj pravdi. Zločincu je 
izgled na doživotno uživanje dobara (sreću) najveće dobro ili naj- 
vrednija, posljednja svrha ili smisao Života, a ipak je umorstvo kao 
sredstvo za tu svrhu zabranjeno; u omjerivanju dobara jest »ne 
smiješ« na strani subjektivno većeg i najvećeg životnog dobra. Po 
toj zabrani biva u najpoželjnijem cilju ipak nešto zazorno. Dakle je 
opstojanje zabrane bezuvjetno, tj. ne osniva se na priznanju pred- 
nosti nesubjektivnog dobra (tuđeg prava na Život) prema subjektiv- 
nome. Drugim riječima: obveza ne zavisi od nagnuća, nije uvje- 
tovana nagnućem; ona postoji suprotno nagnuću i utoliko je 
apsolutna ili bezuvjetna. Time smo napokon dobili potpuno 
definirani pojam moralnosti: ona pripada voljnim činima, koliko su 
u skladu ili u neskladu s apsolutno obligatornim razumom. Taj sklad 
odn. nesklad konstituira dobrotu odn. zloću. Savjest je samo nepo- 
sredno mjerodavna za moralno kvalificiranje; zato neposredno, jer 
se imperativ savjesti na nečemu osniva: zašto moramo sa zločestim 
činom. zajedno napustiti svrhu toga čina, koju smatramo najvećim 
svojim dobrom? Jedino zato, jer je najveća dobrobit uključena u 
dobrom činu. Dakle: svršni (finalni) red ili vrijednosni raspored 
dobara s obzirom na najviše dobro čini stvarnu osnovicu: apsolutne 
obveze. Za moralnost je prema tome mjerodavno troje: 1.) odnos 
voljnog (svršnog) djelovanja prema najvišem dobru kao zadnjoj 
svrsi, 2.) bezuvjetna obveza oživotvorbe te svrhe, 3.) s oživotvorbom 
skopčana najveća sreća (blaženstvo). 


O tima komponentama moralnosti ima različitih nazora; o 
njima raspravlja filozofija morala ili etika. Na prvom mjestu 
dakako dolazi u obzir najradikalnije negativni stav: imoralizam ili 
nazor (Nietzscheov), da je moralna različnost možda čak fikcija 
ili plod umišljanja, ali svakako nešto posve subjektivno ili relativno, 
ali ne objektivno ili apsolutno, tj. nijesu neki čini sami po sebi 
zli odn. dobri, nego to kvalificiranje zavisi od čovjeka, Kritika toga 
nazora upozoruje na spomenutu činjenicu, da zloća odn. dobrota 
nekih čina nije zavisna od ičijeg priznanja, nije uvjetovana ikojim 
nagnućem (prema tuđem dobru, općoj kulturi .. .). Ljudi bezuvjetno 
moraju priznati moral; potreba morala osniva se na našoj naravi, 
ukoliko ona ne može biti bez »moranja« (obveze, savjesti, dužnosti). 

Kažemo li, da bi čovječanstvo moglo biti bez morala, to znači, da bi 
s obzirom na ljudsku narav bilo sasvim normalno stanje, kad bi ljudi 
proglasili na pr. krađu, klevetu, umorstvo... dobrim činima zato, 
što se njima postizava svrha nagonske naravi. Zloća tih čina posve 


obi otpala, a bilo bi upravo razumno smatrati ih dobrima zbog 


njihove prikladnosti za oživotvorbu naravno (nagonski) poželjne 
svrhe. Ali tome nasuprot povijest ljudskog roda znade, da nije tako. 
Takva bi neurednost života bila za njegov opstanak katastrofalna. 
Potreba je moralnosti osnovana u uređenju ljudske naravi kao 
stvarnom uvjetu životne eksistencije. Stoga je kritički neodrživ i 
etički pozitivizam ili nazor, koji priznaje opstanak moralnog reda, 
ali ga smatra rezultatom subjektivnih faktora: odgoja, običaja, 
pozitivnih zakona. Relativizam priznaje opstojnost moralnog za- 
kona, ali mu odriče svaku nepromjenljivost. Suprotno ie tome 
činjenica, da uza svu promjenu moralnih uvjerenja ostaje ipak 
nepromijenjena apsolutno obvezatna različnost nekih čina. Osim 
toga oduvijek su nepromijenjeni stanoviti čini kao zločesti ili opaki 
odn. dobri, čestiti, pošteni. 


2. Teistički i ateistički moral 

Nakon što je najprije bio objašnjen pojam moralnosti, a zatim 
utvrđen stvarni (realni) opstanak moralnosti, nastupa u daljem 
sustavnom raspravljanju potreba opravdavanja moralnosti, tj. 
(prema navedenoj trostrukoj komponenti moralnosti) potreba 
obrazlaganja: 1.) koje je najviše dobro, 2.) na čemu se osniva apso- 
lutna obveza, 3.) u čemu sastoji polučenje najvišeg dobra kao zadnje 
svrhe ili životnoga smisla? Odgovori se uglavnom razilaze u dva 
suprotna smjera: teistički i ateistički (religijski i areligijski). 

Teistički etičari argumentiraju ovako: Iz teodiceje znamo, da 
postoji Bog i da je u svojoj providnosti svemu stvorenju, napose 
čovjeku, odredio svrhu opstanka; a čovjeku je (s bzirom na njegovu 
osobnu ili razumnovoljnu narav) konačna svrha, da se spoznajno 
i voljno s Bogom udruži, — jer je Bog u sebi najviše dobro 
(summum bonum) i kao takav je najpoželjniji predmet naše razumne 
naravi. U spoznajnom sjedinjenju s Bogom biva čovjek Bogu naličan 
(kako je to donekle po svakom shvaćanju nekog predmeta), a u 
voljnom posjedovanju Boga sastoji ljubav k Bogu. “Time se čovjek 
kao osobno biće najviše usavršuje pa u tome nalazi konačno smi- 
renje, zadovoljstvo ili sreću. Kao što Bog ljubi najviše dobro u 

samome sebi, tako i čovjek — jer je sposoban spoznati najviše 
dobro — mora ljubiti najviše dobro u Bogu (a po tome zajedničkom 
predmetu ljubavi biva čovjek. zapravo sličan Bogu). Odredivši tu 
svrhu morao je Bog isključiti svako drugo dobro, koje bi čovjek bio 
kadar sebi postaviti kao konačnu svrhu života; — a prema tome je 
trebalo zakonski ustanoviti različnost čovjekovih čina s obzirom 
na oživotvorbu određene svrhe. Koncepciju svrhe i voljno određenje 
svršnih čina zovu teisti vječni zakon. On mora biti čovjeku ob- 
znanjen; utoliko je naravni zakon. U n jemu je ravnalo za moralnost 
naših čina. Tako se iz teodiceje“ silazi u etiku: naš odnos prema 
Bogu kao svrhodavcu i zakonodavcu čini osnovicu moralnog reda, 
Nazovema li priznanje tog odnosa »teligija«, s pravom ćemo reći, 
da se moral osniva na religiji. Religija u subjektivnom smislu (reli- 


gioznost, nabožnost, boguodanost) obuhvata posebne dužnosti prema 


Bogu i utoliko je ona sastavni dio moralnih dužnosti. 

Nije to jedina metoda teističkog obrazlaganja moralnosti; 
etičari polaze također iz same etike k priznanju Boga, tj. ne silaze 
iz teodiceje k moralnosti, nego obratno: tražeći odgovore na po- 
stavljena tri pitanja uzlaze k Bogu — kao najvišem dobru, kao 
izvoru apsolutne obligacije i kao našem blaženstvu. 'Tko priznaje 
(Protiv imoralista), da stvarno postoji moralni red, koji uključuje 
opstojnost obligacije i najvišeg dobra, mora također priznati, da 
postoji Bog, — ako još i to priznaje, da nema najvišeg dobra ni 
apsolutne obligacije osim u Bogu. Silogistički se ovako argumentira: 
Ako nema Boga, nema najvišeg dobra za nas ni apsolutne obligacije; 
ako nema najvišeg dobra i te obligacije, nema ni morala, dakle bez 
Boga nema morala; — a moral postoji, dakle Bog postoji. Po- 
sljednja premisa (da moral postoji) utvrđena je protiv imoralista, 
pa još samo treba izviditi, da li se najviše dobro i apsolutna obli- 
gacija nalazi u bilo čemu osim u Bogu. - 

Čim smo tako ustanovili, da je najviše dobro u Bogu, i da je 
naša konačna svrha u osobnom posjedovanju Boga, možemo otud 
izvesti normu moralnosti ovim silogizmom: Posjedovati Boga, najviše 
dobro, možemo samo kao osobe, dakle je Osobno usavršenje u Bogu 
moralna norma. U nauci, umjetnosti, vještinama, čovjek može na- 
predovati ili usavršivati se, tj. dostizati ili uzbiljavati (aktualizirati) 
zadatak, cilj, ideal: ono stanje oživotvorenog ili uzbiljenog dobra, 
kada čovjek ima ili posjeduje, za čim je težio u svome djelovanju. 
Tako se čovjek može usavršivati i gledom na najviše dobro, životnu 

svrhu. 'To je usavišenje upravo normativno za moralnost, Sve većma 
spoznavati Boga, posjedovati istinu o Njemu, sve više pristajati uz 
Njega, voljno Ga priznavati kao najviše dobro, ljubiti Boga (kako 
se ljube slične ili srodne duše), — u tome sastoji moralno usavršenje 
razumno voljnog subjekta moralnosti (osobe). 

Time je već odgovoreno na treće pitanje, o sreći; jer sreća je 
postignuta, kad je čovjek na izvoru, gdje može imati ono najviše, 
što je kadro ispuniti svu težnju ili što ga potpuno usavršuje.. Toga 
doduše u životu ne nalazimo, i kad bi samo taj naš smrtni život 
došao u obzir, koliko je u pitanju najviše dobro, ne bi toga dobra 
nikad ni bilo, iako smo apsolutnom obligacijom na nj upućeni (po 
obligatornom isključenju dobra, koje bi nas piitem zločina usrećilo). 
Stvarna opstojnost obligacije uključuje najviše dobro, a njega do 
smrti ne posjedujemo, dakle ga moramo biti kadri posrići nakon 
smrti; utoliko moramo, što se već ispostavilo, da je Bog svrhođavac, 
pa je s time nespojivo, da bi namijenjena svrha života bila čovjeku 
neostvariva. 

Odredivši svrhu, Bog je ujedno zakonodavac glede načina, 
kojim će čovjek oživotvoriti svrhu. 'To je »vječni zakon«, koji se 
kao moralni zakon očituje u savjesti — i tako znači konačnu normu 
moralnosti, Bilo da kažemo svrhodavna volja Božja ili zakono- 
davna, smisao je utoliko isti, što je u vidu svrhe postavljen zakon: 
jedno je i drugo zajednički normativno za naše čine; dobri su odn. 
zli prema tome, da li jesu ili nijesu skladu sa svrbodavnom i zako- 
nodavnom voljom Božjom, s vječnim zakonom. Uzmemo li u obzir 
taj svršni odnos našeg života prema Bogu, i to koliko se osniva u 
razumnoj ili osobnoj našoj naravi, možemo reći, da je razumna 
narav mjerodavna za moralno razlikovanje. U vidu svršne oživo- 
tvorbe reći ćemo, da je osobno usavršenje u Bogu konačna norma 
moralnosti. A to usavršenje sastoji u spoznajno voljnom sjedinjenju 
ili u ljubavi, pa je stoga ljubav k Bogu mjerilo moralne dobrote. 
Sukob s ovom ljubavi znači moralno zlo i ujedno povredu Boga 
(grijeh). | 

Prema tome je neispravno reći, da neki čin može biti protivan 
razumu i moralnom redu, a ipak ne znači povredu Boga (»filozofski 
grijeh«): čim je istina, da se u našem razumu očituje zakonska volja 
Božja, nema zločina bez ikojeg obzira na Boga. Nije potrebno, da 
pri svakom moralnom činu posebice ili izričito mislimo na Boga kao 
najviše dobro i zakonodavca; a pogotovo se za moralni život ne 

iziskuje, da svaki čovjek bude teistički etičar, koji bi znao obrazla- 
gati osnovanost morala u našem odnosu s Bogom svrhodavcem i 
zakonodavcem. Tko Boga priznaje, te je bilo kad u životu uvidio 
svoju moralnu podređenost u »glasu« savjesti ili je uvidio, kako su 
ograničena životna dobra, kako sreća zavisi od Boga, kako nagonsko 
zadovoljstvo nije najviše dobro (jer ne iscrpljuje sposobnost novog 
i drukčijeg teženja) — dakle tko se bilo kako nesavršeno, a ipak 
pozitivno, odnosi prema; Bogu, ne može se reći, da moralno živi bez 
religije. Ako i jest netko teoretski ateist, kao moralno dobar čovjek 
priznat će, da je po obligaciji i najvišem dobru zavisan u svojim 
činima (bez obzira na svoja nagnuća); tko ni toga ne bi uviđao, 
nema bitnog uvjeta za moralnost. 

. Kako obligacija i najviše dobro imadu zajednički osnov u 
Bogu, treba dar još to pobliže objasnimo. 


Temelj moralne razlike i obveze 


1. Naravni zakon 


Etičar (moralist) se zanima za voljna ili hotimična djela 
(promišljene, ljudske čine), ukoliko se moralno razlikuju. Čovjek je 
naime ograničen ili vezan u svome voljnom djelovanju, ukoliko neka 
djela ne smije htjeti, a mora htjeti njima suprotna djela. Po 
bezuvjetnoj (apsolutnoj) obvezi ili po kategoričkom imperativu »ne 
smiješ — moraš« označena je razlika nekih čina u moralno zle i 
dobre. : 

Zašto je čovjek obvezan, da nešto nikako ne smije učiniti? 
Kada bi izvor obveze ili voljnog ograničenja bio u skupnoj volji 
dotičnog društva, kome netko pripada — bilo da je ta skupna volja 
izraz običaja ili tradicije, bilo da se oslanja na silu društvene vlasti 
—, onda bi takva (pozitivna) obveza bila ujedno temelj ili stvarni 
razlog zloće odn. dobrote nekih čina. To i tvrde pozitivistički 
etičari. Da li oni nemaju pravo, to zavisi od toga, može li se do- 
kazati, da je stvarni razlog moralne različnosti (između apsolutno 
obvezatnih zlih i dobrih djela) drugdje, a ne u nečijoj volji. Ako 
to možemo dokazati, onda je sigurno, da se obveza osniva na zloći i 
dobroti dotičnih djela, — a ne obratno, kao što rekoše pozitivisti. 
Pitanje je dakle: zašto su neki čini zli, na čemu se to osniva ili 
temelji (fundira), da neki čini moraju biti zločesti tako, da je baš 
zato čovjek obvezan ne učiniti ih? 

Ako posljedica nekoga čina znači za čovjeka zlo, očito je 
takav čin zločest. 'Takovo je zlo stvarni razlog ili temelj zloći 
dotičnog čina, Prema tome treba izviditi na nekim zločinima nji- 
hove posljedice: ako ovi čini donose čovjeku zlo i time ga lišavaju 
dobra, osniva se na tome zloća tih čina. Još ako je dobro, koga smo 
zločinom lišeni, čovjeku nužno gledom na njegovu narav, bit će 
prema tome i obveza nužna ili bezuvjetna. Takovom je ljudi doista 
smatraju pri nekim zločinima, — ali bi to smatranje moglo da bude 
subjektivno (kao što i tvrde subjektivisti), pa stoga treba izviditi, 
da li se nužna (apsolutna) obveza osniva na nekom dobru odnosno 
zlu same naravi ljudske, tako da su izvjesni čini protivni nužnom 

dobru, tj. vođe k zlu, a odvode od dobra. Potražimo. na nekim 
zločinima one posljedice, koje čovjeku po samoj njegovoj naravi 
znače zlo, i kada to ustanovimo, pronašli smo temelj moralnoj 
zloći tih čina. 


Umorstvo, krađa, kleveta... — djela su, koja sama po sebi 


ili po svojoj naravi nanose nekom čovjeku zlo, ukoliko dotičnik po: 


tima djelima biva lišen prava na život i neku svojinu. Čovjeku već 
njegova vlastita životna eksistencija predstavlja osnovnu imovinu 
(svojinu, vlasništvo); a ova imovina uključuje pravo na sve, od čega 
zavisi čovjekov život. Kao što je čovjeku prirođena težnja za 
Životom, tako mu po naravi pripada težnja za posjedovanjem ži- 
votnih dobara ili onoga, što mu je za život potrebno. Ona djela — 
umorstvo, krađa, kleveta... — kojima je čovjek lišen životnoga 
dobra, imadu eo ipso svoju naravnu posljedicu životno zlo. Zašto 


takva djela već sama po sebi ne mogu biti indiferentna? Jer im. 


posljedice nisu indiferentne za ljudski Život. Njima se narušuje 
naravni (prirodni) zakon težnje za održanjem života. U ime toga 
održanja — kao elementarnog životnog dobra — ima čovjek neka 
nepovredljiva prava na svojinu. Zato je svaki onaj čin, kojim se to 
pravo poništava, ili kojim se nekome nanosi Životno zlo, po sebi 
zločest (opak). Počinitelj zločina vidi u njemu sredstvo za lično svoje 
dobro, na pr. kako će umorstvom postići novac i njime životno 
zadovoljstvo (sreću). To je zločincu namjeravani cilj ili svrha 
zlodjela. Ali: se time stvara zlo za drugog čovjeka, ukoliko on biva 
lišen životne svojine, koja mu po naravi pripada. Zločinac je prema 
tome postavljen ispred dva suprotna cilja: vlastito dobro uživanja 
i tuđe dobro života; istim činom može on postići prvo i razoriti 
drugo; tj. učinivši sebi dobro stvara takvo zlo, kojim se uništava 
ili bar ugrožava opstanak ljudskog života. A kako je to, rekosmo, 
Prvotno ili osnovno dobro svakog čovjeka, njemu je suprotni čin 
e0 ipso zločest: svaki je onaj čin sam po sebi zao, koji sam po sebi 
(PO svojoj naravi) odvodi od dobra) i privodi k zlu, nota bene k zlu 
s Obzirom na ljudsku narav, 

Vlastito zdravlje predstavlja također jedno životno dobro — 
i zato je zločin pijančevanje, proždrljivost, seksualna neurednost. 
Ovi čini odvode od dobra, privode k zlu. Zločinac doduše nalazi 
u njima ugodno dobro, ta su djela sredstva za ugađanje, 'ali oži- 
votvorbom toga cilja onemogućuje se opstanak životnog dobra, koje 
Po naravi čovjeku pripada i utoliko je nužno ili bezuvjetno, 

Što otuda slijedi? 


Osnovni zakon moralnog reda i života: Čovjek je po svojoj | 


naravi stavljen pred neke ciljeve, 

To će reći: po naravi je čovjek društveno biće, upućen je da 
živi zajedno s drugim ljudima, to je naravnil zakon, — pa je stoga 
naravni zakon i to, da ne bude opstanak društvenog života one- 
mogućen takvim činima, kojima jedan pojedinac drugome (ili 
skupina pojedincu i obratno) oduzima nužna životna dobra. Takvim 
se činima ruši naravni zakon društvenog opstanka, a to je zlo — i 
zato su sami čini zli. Svačija nepovredljivost životnih dobara od 
strane nekoga drugoga jest zakon za volju i njezine čine: nitko ne 
smije činiti ono, što se protivi naravnom životnom dobru. Zloća 
voljnih čina sastoji u njihovoj suprotnosti s dobrima, koja pripadaju 
čevjeku po njegovoj naravi. Takvo je dobro društveni opstanak, 
zatim na pr. vlastito zdravlje i sve, što je čovjeku po naravi primjereno 
(konvenijentno). Naravna ili nužna dobra ostvarujemo činima, koji 
su baš zato dobri, što služe sredstvima u ostvarenju ili oživotvorbi 
nužnih dobara. Na temelju alternative, da li voljni čini privode 
k polučenju nekoga životnog dobra ili od njega odvode, razlikuju 
se oni u dobre i zle, Njihova veza s nužnim dobrom života razlogom 
je, da.su zli čini bezuvjetno zabranjeni (»ne smiješ«), dobri bez- 
uvjetno zapovjeđenj (»moraš«), Budući naime da se radi o nužnim 
dobrima, koja čovjeku pripadaju po njegovoj naravi, zato ona ne 
zavise od ničije volje, pa prema tome mora svaka volja — na osnovu 
toga, što se nekim činima postizavaju ta dobra, a nekima ne — 
razlikovati čine u dobre i zle; a dobre je čine volja obvezana činiti, 
jer su sredstva k cilju, dok je zle obvezana ne činiti, jer vode 
suprot nužnom cilju. Dakle su čovjeku neki ciljevi po naravi po- 
stavljeni tako, da je volja u vidu tih ciljeva bezuvjetno obvezana 
činiti dobro, ne činiti zlo. To je moralni zakon života. 

Možemo sad ovako reći: zli su čini, koji su protivni našoj 
naravi s obzirom na neko dobro, koje joj pripada; dobri su, kad 
su prema naravnim dobrima, tj. kad im odgovaraju kao svrsishodna 
sredstva. Na čemu se temelji razlika između zlih i dobrih čina? 
Temelj razlike sastoji u tome, šta je čovjeku s obzirom na njegovu 
narav: gdješto zlo, a gdješto dobro: s obzirom na tu razliku bivaju 
i oni čini zli odnosno dobri, koji vode k naravnom zlu ili dobru. 
—> Koji je stvarni razlog (izvor, temelj) obveze? Odnos pojedinih 
čina prema naravnim dobrima odnosno zlima: ako neki čin vodi 

k naravnom (nužnom) dobru — te je utoliko dobar — volja je 
obvezana tako, da ga bezuvjetno (nužno) mora učiniti, a obvezana 
je, da ga ne smije učiniti onda, kad se njime postizava suprotno 
naravnom dobru; koje je pravi cilj ili svrha čovjeka. — Znade li 
svaki čovjek refleksno za te ciljeve, kako smo ih na primjerima 
upoznali? Ne zna, ali svaki imađe naravna nagnuća prema život- 
nim dobrima. Na osnovu tih nagnuća svak znade razlikovati zle 
i dobre čine, ukoliko su bezuvjetno obvezatni. Za raznovrsne ne- 
pravde (umorstvo, krađu, klevetu...), za neumjerenosti (u jelu, 
Piću...) i druge čine znade čovjek, da ih nikako ne smije učiniti, 
jer su zli. To je znanje općenito, na pr. svaka je nepravda zlo i 
svoga zabranjena. Na pojedinačni čin primijenjeno ovo općenito 
(načelno) znanje daje konkretni sud: »ovo, što sad upravo činiš, 
jest nepravedno, i zato ne smiješ«. To je sud savjesti, koja je mjero- 
davna u konkretnom prosuđivanju moralne razlike.  Gledamo li 
na čine same po sebi ili objektivno (odmišljeno od činioca ili su- 
bjekta) — na pr. umorstvo, kleveta, krađa... —, možemo reći, 
da ih moralno ocjenjujemo (u zle i dobre) prema ispravnim nače- 
lima. A ispravna su utoliko, Što se ravnaju po pravim ciljevima 
ili naravnim dobrima čovjeka. Na oživotvorbi odnosno neoživo- 
tvorbi tih dobara osniva se različitost čina u dobre i zle, a kao 
takove ih razlikujemo po ispravnim načelima, u kojima se očituje 
naravni zakon o tome, što je čovjeku po naravi primjereno i što 
nije. Ta su načela (»ispravni razum«) putokaz ili norma ljudskoj 
Volji za njezinu moralnu orijentaciju, 


2. Najviše dobro 


a) Neka su djela, rekosmo, sama po sebi zla, jer oduzimaju 
dobro, za kojim čovjek teži po svojoj naravi. Ako mu je u narav 
usađena težnja za životnim dobrom, mora mu biti također usađen 
zazor ili odvratnost prema djelu, kojim gubi željeno dobro. Čim 
hoće dobro, ne smije htjeti djelo suprotno tome dobru; takvo djelo 
donosi zlo, kojim je čovjek. lišen potrebnog dobra. Taj »ne smiješ« 
živi u čovjeku na osnovu naravno nužnoga životnog dobra. Posje- 
dovanje dobra znači izvor zadovoljstva, užitak ostvarene težnje. 
Ali zločincu bi zapravo zločin donio užitak: i zadovoljstvo, a odu- 
stati od zločina znači ugušiti želju za užitkom, koji bi zločin donio, 
—- čak za najvećim užitkom ili za srećom, jer bi učinak zločina 
(obogaćenje i doživotni užitak) značio zločincu najveće dobro, 

zadnji cilj života. Prema njemu iščezava za zločinca svako naravno 
dobro, i stoga nestaje obveze činiti dobro, — osim ako su naravna 
dobra put k ostvarenju najvišeg dobra. Ako postoji obveza na 
dobra djela unatoč tome, što netko hoće zlodjelom ostvariti sebi 
sreću, to znači: takva se apsolutna obveza osniva na tome, što 
sreća nije posljedica zločina, nego dobrog čina, kojim se polučuje 
najveće dobro, izvor prave sreće. A tako doista postoji moralna 
obveza: dakle dobri čini vode k najvišem dobru, 


Ovaj također osnovni zakon moralnog reda i života izveden 
je iz činjenice, da zabrana zločina postoji apsolutno ili unatoč tome, 
što bi zločin bio kadar nekome donijeti sreću. Neka su ostvarenja 
steće posredstvom zločina apsolutno zabranjena — i zato postoji 
apsolutno nužna svrha najvišeg dobra (sreće). Prema zabranjenom 
ostvarenju sreće suprotna su djela primjerena najvišem dobru — 
i kao takova ta su djela apsolutnoj nužna sredstva za polučenje naj- 
višeg dobra, te su utoliko apsolutno zapovjeđena, 


Sad smo tek doprli do najdubljeg temelja moralne razlike i 
obveze. Rekosmo: oživotvorba nekoga naravnog cilja pomoću do- 
broga čina oduzima čovjeku onu sreću, koju bi mu donio zabra- 
njeni cilj. Zar oživotvorba ovih ciljeva (dobara) nosi nesreću — 
ili je u njima najveća sreća po neograničenom dobru? Kojugod nam 
steću neki zločin stavljao u izgled, zapravo to može da bude 0gra- 
ničena sreća — već time, Što je nestalna i kratkotrajna kao i život. 
Ipak u njoj može netko imati dovoljno motivacije, da počini zlo- 
čin, premda je on zabranjen: jer napuštanjem zločina i eo ipso 
dobrim činom — kojim se ostvaruje naravno dobro — ne doživljava 
dotičnik baš nikoje sreće. Uza sve to postoji zapovijed činiti dobro 
i zabrana činiti zlo! Zabranu doživljavamo kao odvraćanje ili 
zazor od zločina, a zapovijed kao težnju ili nagnuće k onom 
dobru, koje čovjeku po naravi pripada, te je ostvarivo dobrim 
činom. Ali u taj sukob sad ulazi naravna težnja za potpunom 
Srećom — u ostvarenju neograničenoga dobra, Ogledamo li se na 
stranu zločina i dobrog čina, te sreće nigdje nema; nema je niti na 
strani dobrog čina tako dugo, dok naravni ciljevi ili ona dobra, 
koja su dobrim činima ostvariva, u obzir dolaze kao izvor sreće 
samo u ograničenom smislu — za nekoga drugoga, a ne za zlo- 
Činca, koji svoju sreću vidi u ostvarenju zločina. Nije li po 
dobrim činima ostvariva potpuna sreća u najvećem dobru, to bi 
značilo, da zapovijed činiti dobro nema temelja, koji bi kadar bio 

opravdati zabranu sreće putem zločina. Bez neograničenog dobra 
i potpune sreće u njemu otpada stvarni razlog napustiti sreću 
ostvarivu zločinom, — ako je ta sreća iznad svakoga ograničenog 
naravnog dobra, na koje se poziva zabrana zločina. 

Prema tome: ili je # naravnoj težnji za srećom izvor rušenju 
naravnog moralnog reda, ili je u njoj stvarni razlog opstojanju 
neograničenog dobra sa oživotvorbom potpune sreće pomoću dobrih 
čina. Budući da moralni red postoji, jednako postoji neograničeno 
dobro kao najviša svrha i sreća života. 

Ovo je najvažnija istina, kojom filozofija života tumači 
etički smisao ljudskog života, 

Sada tek imademo potpun pojam o moralnoj dobroti i zloći: 
dobar je čin, kojim je ostvariva konačna svrha u neograničenom 
dobru, a suprotno je tome zločesti čin. 


b) Imperativ na pr. zabranjuje grabežno umorstvo, ukoliko | 


je zločin nepravde ili povrede nečijeg prava na život, a to je pravo 
jedna vrednota ili dobro, koje u odnosu sa zločinačkim ostvarenjem 
dobra stoji na višem stepenu i upravo u tom smislu dobiva zna- 
čenje imperativa — na osnovu naravnoga reda nagonskih i ra- 
zumskih dobara, Takav je imperativ uvjetovan priznavanjem toga 
reda, tj. neka će se volja smatrati obvezanom samo, ukoliko zaista 
priznaje takav naravni red, u kome je nagonsko dobro (obogaćenje 
i blagostanje) podređeno razumskome. Zašto da ga priznaje? Zašto 
da nepravda bude bezuvjetno zabranjeni zločin za onoga, tko ne 
uviđa, zašto ne bi smio tuđi Život poslužiti sredstvom za uzdr- 
žavanje vlastitog života? Samo onaj, tko tuđe pravo na život ne 
može ne smatrati većim dobrom od svoga nagonskog interesa, imade 
u toj svijesti uključenu bezuvjetnu zabranu pogaziti tuđe pravo. 
Dogod može nepovredljivost tuđeg života (kao osnov zabrane) 
smatrati manje vrijednim dobrom od svoje sreće, bit će za njega 
zabrana samo uvjetna. Ljudi doduše u najvećoj većini drže ne- 
pravdu zločinom i eo ipso priznaju stalni, nepovredljivi vrije- 
dnosni odnos, koji je stoga i nazvan naravni poredak ili uređenje 
života na osnovu razumnog uviđanja, da se ništa ne smije supro- 


tiviti pravednosti. Zato ne smije, jer se na pravednosti osniva . 


socijalno blagostanje i čovječje dostojanstvo; to je dobro ili vrednota 
naše razumne naravi. Ali to nije apsolutno dobro, pa nije u njemu 
ni apsolutna obveza. Na temelju same naše naravi za sebe, koliko 
se odnosi na pojedina dobra, ne izvire moralni imperativ. 

Samo odnošaj dobara prema apsolutnom ili najvišem dobru 
pretvara naravni vrijednosni red u moralni red; tj. samo u vidu 
najvišega ili neograničenoga dobra moguće je shvatiti bezuvjetnu 
obvezu. Ako je u našem shvaćanju (poimanju) takve obveze uklju- 
čena relacija s najvišim dobrom tako, da je bezuvjetnost obveze 
nemoguća bez neograničenog dobra, a ta obveza stvarno postoji, 
onda postoji i. najviše dobro. Čovjek znade, zašto je apsolutno 
obvezan samo onda, kad znade, da iza obveze stoji jedno dobro, 
kome u suprotnosti ne može biti neko dobro jednako ili čak veće. 
Tek ovaj vrijednosni odnos dobara biva mjerodavan (normativan) 
za apsolutnim imperativom obuhvaćena zla i dobra djela. Zla su, 
kad su u suprotnosti ili neskladu s ostvarenjem najvišeg dobra, a 
naprotiv su dobra, kad služe polučenju toga dobra. Prema tome 
najviše je dobro svrba moralnih čina, a oživotvorba te svrhe znači 
moralni smisao života. Težnja za posjedovanjem najvišeg dobra ili 
ljubav k njemu, kad bude ostvarena, znači potpunu sreću ili bla- 
ženstvo. 


«3. Bog — svrha života ' 

a) Preostaje još pitanje: da li je neograničeno dobro isto- 
vetno s osobnim bićem, koje mi zovemo Bog? Afirmativnim odgo- 
vorom dobiva. moralni red svoj temelj u stvarnoj vezi čovjeka 
s Bogom, — u vezi, po kojoj je Bog konačna svrba našim životima. 

Ali oživotvorba te svrhe, tj. ljubav k Bogu po dobrim djelima, 
ne donosi u ovom životu potpune sreće; a budući da je sigurno, da 
ona postoji (kako sad napomenusmo), moguće je to samo u iza- 
smrtnom životu duše. ho 

Naše tumačenje moralnog reda dovelo nas je do spoznaje, 
da postoji svršni (finalni) red, u kome je Bog, kao konačna svrha 
našeg života, temelj moralne razlike i obveze, 

Moral se dakle — po tome tumačenju — osniva na religiji 
ili na vezi čovjeka s Bogom. Naša nauka o moralu (etika) osniva 
se na priznavanju Boga (teizmu). 

Neki teistički etičari ne otpočinju sustavno izučavanje mo- 
ralne problematike analizom moralne svijesti — kao mi što smo 
ovdje učinili —, nego se oslanjaju na žeodiceju, Oni pretpostav- 
ljaju dokazanom eksistenciju Boga, koji je kao osobni uzročnik 
čovjeka dao njegovoj naravi primjerenu konačnu svrhu, a to je 
razumno voljna zajednica s Bogom. Čim je ta pretpostavka osigu- 

rana, logički se iz nje izvodi opstanak svršno moralnog reda ili 
apsolutno obvezatne razlike ljudskih čina u zle i dobre. 

Oni etičari, koji polaze protivnim putem — od moralnog 
reda k Bogu —, mogu da to čine na dva načina: ili tako, da 
najprije utvrde opstanak moralnog zakona u ljudskoj naravi i 
odmah zatim; postave pitanje o uzroku te naravi, ili tako, da na- 
mjesto toga pitanja postave drugo — o tome, koje je najviše dobro 
izvor moralne razlike i obveze. 

b) Dobra, koja čovjek hoće postići, imadu značaj svrhe, 
na pr. zločinac je izveo grabežno umorstvo zato, jer hoće postići 
bogatstvo, a time bezbrižni i sretni život kao konačno dobro ili 
svrhu (cilj) svoga zločina. Skup dobara u međusobnim vrijednosnim 
odnosima čini svršni (finalni) raspored. On postaje moralno ili 
apsolutno obvezatan po relaciji s najvišim dobrom, kome su sva 
druga dobra podređena tako, da ih čovjek kao svoje svrhe mora 
uskladiti s ostvarenjem konačne svrhe u najvišem dobru — Bogu. 
U čemu se sastoji to ostvarenje? 

Apsolutna obligacija traži od čovjeka, da zbog najvišeg 
dobra napusti animalnu sreću, i stoga polučenje najvišeg dobra kao 
Životna svrha sastoji u osobnom ili razumno-voljnom sjedinjenju 
s Bogom, Spoznavati Boga i voljna Ga priznavati moralno dobrim 
djelima put je k oživotvorbi životne svrhe. Tom se oživotvorbom 
čovjek kao razumno-moralno biće usavršuje, tj. uzbiljuje (aktuali- 
Zira) u sebi najviše, što je kadar po svojoj naravi postići: pronalazi 
u spoznatom najvišem dobru puninu zadovoljstva, koje znači ljubav 
ili posjedovanje najpoželjnijeg dobra i podjedno sreću, 

Kod te se riječi zaustavimo! I bez naročitog rješavanja o 
pitanju sreće znamo, da je tijekom života nema uza sve to, što 
život može biti ispunjen veoma poželjnim dobrima, Može li Bog 
obvezati ljude na odricanje zemaljske sreće za volju konačne svrhe, 
— koje nikada ne bi čovjek kadar bio postići? Budući da je to 
nemoguće, treba zaključiti, da je tek izasmrtnom životu duše nami- 
jenjeno ostvarenje životne svrhe. 


4. Vječni zakon 


U svojoj koncepciji čovjeka Bog mu! je morao odrediti samoga 
sebe kao najviše dobro i životnu svrhu zato, jer ne bi mogao biti 
svrhodavac života, da nije njegov darivalac ili uzročnik, — a kao 
takav Bog je mogao samo u sebi imati stvaralački razlog: zbog 

onoga, što Bog ljubi ili što hoće kao najviše dobro, proizveo je 
čovjeka. Koliko je razumne naravi, čovjek je osposobljen spoznati 
Boga kao najviše dobro i stoga ne može ni u kome drugom dobru 
naći svoju sreću. Tako postoji od strane Boga i od strane čovjeka 
stvarni razlog, da ljubav k Bogu bude mjerilom moralnog života, 
tj. da naš život — koji je sav orijentiran po nekoj ljubavi — bude 
voljno usmjeren k osobnom posjedovanju Boga, ukoliko je to ko- 
načni smisao ili svrha života. U toj voljnoj usmjerenosti čovjek 
biva moralno biće: znade, da je nešto apsolutno zabranjeno zato, 
jer je u suprotnosti s najvišim dobrom kao svrhom života. 'Tako je 
Bog odredio, tj. On je kao svrhodavac ujedno zakonodavac: svojom 
je voljom u odvjekovnoj zamisli čovjeka postavio naravni red kao 
moralni ili apsolutno obvezatni put k svrsi života. 'Taj je vječni 
zakon našoj razumnoj naravi »usađen« kao naravni zakon i ob- 
znanjen razumu kao sadržaj moralnih načela. Zato ćemo reći, da je 
vječni zakon vrhovna norma moralnosti. 


Do te norme dolazimo također analizom obveze. Njezin »ne 


* smiješ« važi bezuvjetno ili apsolutno u tom smislu, da čovjek. mora 


odustati od voljnog čina, koji (s obzirom na svoju funkciju sredstva) 
predstavlja oživotvorbu dobra, u kome čovjek nazrijeva svoju 
sreću, Zar.nje ne smije oživotvoriti zbog »humaniteta« ili zar zbog 
»razumnog usavršenja«? Zašto? Učini li unatoč apsolutnoj zabrani, 
postigao je sreću, a druge se svrhe njega i ne tiču: — dogod je 
čovjek nosilac osjetilne naravi i nagnuća k osjetilnoj sreći (k zado- 
voljstvu animalnog Života), sve druge pobude k neosjetilnim cilje- 
vima ili svrhama mogu da budu čovjeku potpuno indiferentne, To 
pak znači, da »ne smiješe — ako uzmemo, da tom imperativu nije 
ništa drugo mjerodavno (normativno) osim nagnuća k nekoj neosje- 
tilnoj svrsi — ima samo uvjetno važenje: naime uz uvjet, da nije 
prevladalo nagnuće k osjetilnom dobru. A budući da je »ne smiješ« 
ipak bezuvjetan, tj. postoji unatoč isključivo osjetilnom nagnuću, 
to znači, da je ta imperativna obveza postavljena u samoj neosje- 
tilnoj ili razumnoj naravi čovjeka. Tu je točka, gdje će etičar pitati: 
otkuda je ta narav? Ovim pitanjem ponukan, etičar će dokazivati, 
da je Bog njezin uzročnik, ili će to sada pretpostaviti kao dokazano 
u teodiceji. Ali to nije jedino mogući etički zaokret k Bogu. Apso- 
lutna obveza uključuje nužnost: onog protudobra, radi koga je za- 
branjeno osjetilno dobro kao svrha zabranjenog čina. Samo u tom 
je slučaju moguće, da bude obveza (zabrana) apsolutma, što je 


- Dr. Zimmermann: Filozofija Života 5 

razumnoj naravi čovjeka postavljeno najviše dobro kao njezina 
svrha. S pitanjem: koje je to najviše dobro? prelazi etičar k Bogu 
i »vječnom zakonu«. Otuda se dolazi k normi: razum je ispravan, 
koliko upućuje na najviše dobro razumne naravi s obvezom svrho- 
davne (zakonodavne) volje Božje. 


$. Moralnost i Bog 


Teistički pojam moralnosti uključuje 1.) vrijednosni odnošaj 
s Bogom kao najvišim dobrom i svrhom života, 2.) obligatorni 
odnošaj s Bogom.  Priznavati jedno i drugo, spoznati, da uistinu 
postoji taj odnošaj naše obvezatno svršne zavisnosti ili podčinje- 
nosti prema Bogu, znači posjedovati objektivni elemenat religije ili 
duševne sveze s Bogom. Ona obuhvata osim navedenog spoznajnog 
(razumskog, racionalnog) elementa još i voljno priznavanje Boga, 
a t0 priznanje sastoji upravo u moralno dobrim djelima ili u izvr- 
šivanju svih dužnosti, kako nam savjest određuje. Jedna između 
tih dužnosti jest: svoju podčinjenost Bogu izričito priznavati u 
izvjesnim činima, napose u pažnji prema Bogu, prošnji za dobro- 
činsvva, zahvaljivanju, kajanju za grijehe. To su čini religioznosti 
(boguodanosti, privrženosti Bogu, bogoljubnosti, nabožnosti, bogo- 
štovlja). 

Etičari, koji navedeni odnos moralnosti prema Bogu odn. 
religiji ne priznavaju, zastupa ateističku il; areligioznu etiku. 
Koliko i priznaju naravni red vrijednosnih odnosa, time, što iz 
njega isključuju odnošaj prema Bogu kao najvišem dobru ili ko- 
načnoj svrsi, ne mogu protumačiti moralnu dobrotu i zloću; a time, 
što isključuju Boga kao zakonodavca, ne mogu protumačiti apsolutnu 
obvezatnost. Moralnost osnivaju na samoj razumnoj naravi (ili 
drukčije, ali svakako bez veze s Bogom). I neki teistički etičari 
kažu, da je razumna naša narav u svima svojim odnošajima nor- 
mativna za moralnost. Prema ovoj definiciji moralne norme izgledalo 
bi, da i ovi etičari (kao Što ateistički) priznaju samo naravni ređ 
vrijednosnih odnosa bez veze s Bogom. Ali nije tako. Oni prven- 
stveno stavljaju čovjeka u odnošaj uzročne ovisnosti o Bogu, tj. 
priznaju, da je čovjek stvor Božji, i da je razumna ljudska narav 
izraz volje Božje, naravno je uređenje zakon Božji — i stoga taj 
odnošaj dolazi u obzir pri određivanju norme moralnosti. Ovi 
etičari polaze redovno iz teodiceje u etiku, tj. na početku etike 
ustanovljuju svrhu čovjekovu, nakon Što je u teodiceji utvrđena 

opstojnost vječnoga zakona ili stvaralačkog svršnog plana. Ako 
dakle u definiciji moralne norme izravno i ne spominju Boga kao 
najviše dobro, oni to uključno shvaćaju, koliko u Bogu izravno 
gledaju stvoritelja, podržavatelja i upravitelja čovjekove razumne 
naravi. Tako je glede norme o dobroti i zloći; a glede apsolutne 
obligacije posebno ističu ovi etičari (1.) da je njezin izvor u zako- 
nodavnoj volji Božjoj, i (2.) da se priznavanje volje Božje iziskuje 
ili pretpostavlja za priznavanje obligacije. 

Vječni zakon (1) upućuje na najviše dobro kao na životnu 
svrhu, i (2) svrhodavna volja Božja u vidu te svrhe apsolutno 
obvezuje ljudsku volju. To je bilo naše objašnjenje a normi mo- 


ralnosti, u kojoj je podjedno izvor apsolutne obligacije. Tako se 


ne izražavaju svi teistički etičari. Jedni odvajaju izvor obligacije 
od norme — i dok normu osnivaju na razumnoj naravi, obligaciju 
svode na zakonodavnu volju Božju. Razumnu našu narav shvaćaju 
ovi etičari u odnošaju s Bogom uzročnikom (stvoriteljem) čovjeka. 
Moralni se red dakle osniva stvarno (realno, ontološki) na ovisnosti 
razumne naravi od Boga, ako se to izričito i ne spominje u definiciji 
norme. S obligacijom je drukčije: ne samo da ona pretpostavlja 
stvarni odnošaj s Bogom, nego i priznanje toga odnošaja treba 
pretpostaviti, da nam bude svjestita obligacija. Jedamput je naime 
uzet u obzir odnošaj svijeta i napose u njemu čovjeka prema Bogu, 
koliko taj odnošaj stvarno postoji, i kada ne bi nitko na nj mislio; 
jer čovjek je stvor Božji i kao takav u odnosu uzročne ovisnosti 
od Boga bez obzira, da li to ikoji čovjek priznavao ili ne. 'To je 
ontološki (objektivni, realni) odnošaj. On može da bude predmetom 
našega spoznanja i priznanja: kad shvaćamo, da on uistinu postoji. 
Tko ne bi nikako znao za Boga, ne bi dakako mogao ni da Ga 
moralno sluša i napose da Ga poštuje ili da bude religiozan, Pri- 
znavanje ontološkog odnošaja izvorom je religioznosti: — sad je, 
evo, uzet u obzir subjektivni odnošaj prema Bogu, t. j. spoznajna 
upravljenost svijesnog subjekta prema Bogu. Ljudi uglavom pri- 
znaju eksistenciju Boga (ako Ga i ne poštuju), a teodiceja dokazuje, 
da se to priznanje dade logički opravdati ili obrazložiti. Iz teodiceje 
to treba pretpostaviti, da etičar uzmogne protumačiti moralnu 
normu: razumna naša narav u ontološkom odnošaju s Bogom svrho- 
davcem daje normu tako, da je svrhodavna volja Božja izvor obli- 
gacije, Tako je (kažu ovi etičari) glede naučne veze između morala 
i Boga, t. j. glede stvarnog temelja moralnoj različnosti između 

dobra i zla u jednu, a u drugu ruku glede temelja obligacije. Životna 
veza (gdje ne dolazi u obzir logičko opravdanje) između morala i 
religije jest ova: 1.) za moralnu normu znadu ljudi po samoj ra- 
zumnoj naravi, ukoliko je priznavaju uzročno ovisnom od Boga, sve 
kad tu ovisnost samo donekle i kadgod priznaju; pošto je naime 
razumna narav od Boga, ravnajući se po njoj čovjek živi u odnosu 
s Bogom. 2.) Svijest moralne obligacije ili dužnosti imadu ljudi po 
izričitom priznanju voljne podčinjenosti zakonodavcu, koji vlada 
ljudskim životom. “es | 
| Ni ovo drugo priznanje nije potrebno, a čovjek ipak može 
da bude sebi svijestan apsolutne obligacije — kažu neki teistički 
etičari. Moralna su načela evidentna na osnovu razumne marini. 
Kod moralnosti dakle uopće nije potrebno misliti na Boga: niti 
glede norme ili putokaza u razlikovanju zlih i dobrih djela niti 
glede obligacije. A nije li to već očito pristupanje areligioznoj etici? 
Nije, — ako se valjano uoči, kako jest potrebno »misliti na Boga« 
a kako nije. U etici, gdje se radi o naučnom opravdavanju norme 
obligacije, teistički se nazor upravo poziva na Boga, t. j. na izričitoj 
pretpostavci ili priznanju Boga objašnjuje se i norma i obligacija. 
Ako i nije potrebno, da pri svakom moralnom djelu (gdje se javlja 
savjest) napose ili izričito mislimo na Boga, ukoliko je svrhodavac 
i zakonodavac, ipak je potrebno, da ne isključujemo životnu vezu 
5 Bogom i da bar nekako priznajemo Boga u vezi s našim težnjama 
i sa savješću, I aveist doduše zna razlikovati zla i dobra djela, a 
može priznavati i apsolutnu obligaciju, koliko priznaje, da mu 
vlastita volja nije najviša instancija u pitanju života, — ali tim 
priznanjem nije u skladu s ateističkom svojom zabludom, da sav naš 
život postoji sam o sebi i da prema tome nije zavisan od apsolutne 
volje. Zabacivši religiju ili priznanje Boga, ateist ima i dalje savjest, 
kao što se na suncu grije i, tko je pred njim zatvorio) oči. Savjest je 
rekosmo, glas Božji, koji se javlja i u duši bezbožnika, pa ćemo m 
da je ion moralno vrijedan čovjek, ako je poslušan Kaić 
obvezi svoje savjesti, ako vrši dužnost znajući, da time čini najviše 
dobro. U toj je naime svijesti bar donekle uključena religiozna 
pripravnost na dobrotu. 'Tko izričito isključuje Boga, nije kadar 
valjano obrazložiti potrebu i pripravnost na moralnu dobrotu U 
kome prevlada sklonost na zloću, nastoji zabaciti Boga, ukoliko i u 
Njemu razlog za dobrotu. Tko je već otprije bezbožnik i ne uviđa 
A na opstanak svoje savjesti, posve će lako postati nesavjestan 
čovjek. ' 

Prema ateističkim etičarima može neki čin biti povreda na- 
ravnog reda, a nije povreda Boga. Takav zločin zovu filozofski 
grijeh. S teističkog gledišta, koje naravni. red smatra izrazom volje 
Božje i Božjim zakonom, nema moralnog zločina, koji ne bi ujedno 
bio povreda Boga. 

 Ateistički etičari, kad hoće protumačiti moral bez Boga, mo- 
raju ipak navesti (1) neko najviše dobro kao normu dobrote odn. 


“ zloće, zatim (2) osnov apsolutne obligacije i (3) mogućnost sreće “a 


oživotvorbi najvišeg dobra. Moderni etičari (Paulsen, Wundt, 
Killpe, Jodl...) smatraju najvišim dobrom  usavršenje razumne 
(osobne) naravi ili čovještva; to je nazor etičkog humanizma (kul- 
turnog napretka, personalizma). Hedonisti, eudajmonisti (indivi- 
dualni i socijalni) imali su drukčije nazore o najvišem dobru i prema 
tame o moralnosti. Glede obligacije ateistički su etičari pozitivisti 
(Comte, Spencer) ili autonomisti (Kant). — Pitanje o sreći rješava 
se u vezi s prva dva pitanja. 


Moralna razlika ljudskih čina u zle i dobre nameće nam dva pitanja. 
Prvo: po čemu znademo za tu razliku; po kome je kriteriju prosuđujemo; što nas 
upućuje, da je neki čin zao odnosno dobar? Drugo: po čemu jest jedan čin dobar, 
drugi zao; na čemu se osniva zloća odnosno dobrota? Prvim pitanjem hoćemo 
doznati, kako nam se očituje (manifestira), da su neka djela zla i dobra. Drugim 
pak želimo ustanoviti, što čini (konstituira) samu dobrotu odnosno zloću. Sva- 
kako su to dva različita pitanja. 

Sasvim konkretno raspoznavanje, kojim pojedinac moralno prosuđuje svoj 
pojedinačni čin, pripada njegovoj savjesti. Ona je subjektivna norma (mjerilo, 
ravnalo, uputa, regula). Prvim spomenutim pitanjem ne mislimo na ovu normu 
za subjektivnu zloću i dobrotu (koliko je naime pojedinac takovom smatra u 
konkretnome svome činu). Prvim pitanjem tražimo normu za objektivnu razli- 
čnost, koja bi nezavisna bila od konkretnog subjekta i njegova čina. To je 
pitanje polemički postavljeno protiv pozitivizma,  subjektivizma, relativizma. 
Pita se dakle za, razlog, koji nam objektivno (po samom činu) opravdava sma- 
trati dotični čin zločestim ili dobrim. To je pitanje o objektivnoj normi ili o 
normi objektivne moralnosti. — Drugim pitanjem pomišljamo na temelj ili 
fundament moralne različnosti, t. j. na ono, od čega zavisi, da jest neki čin zao 
odnosno dobar, 

Neki etičari govore samo o normi, dok drugi razlikuju izraze norma i 
fundament i predbacuju prvima, da konfundiraju jedno s drugim (isp. Merkel- 
bach O. P., Summa theologiae moralis 1931, 1, 116 i 117). Prvi kažu, da nema 
stvarne razlike, nego je samo različit modus loquendi, tako na pr. Elter S. J. 
(Compendium philosophiae moralis, 1934, 14; 19, 22). On izrijekom navodi 
četiri »sentencije« (14) — o normi. Primjećuje, da su sve četiri ispravne i dau 
stvari isto kažu, samo je način izražavanja različit. Merkelbach to. naziva kon- 
fuzijom; za 'Tanquereya kaže: infeliciter mutavit sententiam. 

Treba uočiti njihove teze, da bismo potpuno razabrali, o čemu se radi. 
1) »Tomisti« (Merkelbach) smatraju normom »ispravni razum« (recta ratio); 
2) isusovci većinom naglasuju razumnu narav u njenim odnosima; 3) neki ističu 
svršni red (Mausbach, Donat, Gredt); 4) neki napokon bitni stvarni red. Za- 
stupnici prve grupe (tomisti) kažu za razumnu narav i za svršni red (isp. 2 i 3) 
— fundament, a ne norma. Je li to samo modus loquendi? 

Izrazima »ispravni razum — razumna narav — svršni red« označujemo 
različite pojmove. I oni etičari (tomisti), koji razlikuju normu i fundament, 
priznaju, da je u stvari posve istovetno tvrditi »moralnost zavisi od razumne 
naravi« i »zavisi od konačne svrhe«, t. j. priznaju (Merkelbach 118; kao i 
Lehu) da se za fundament moralnosti može uzeti razumna narav jednako kao i 
svršni red, bez ikoje stvarne razlike. Tu se naime radi samo o različitom 
aspektu: čovjek ima specifički posebnu narav, i ona je svršno upravljena. Ali 
»recta ratio« ne dolazi u obzir za fundament, nego samo za normu, kažu to- 
misti, niti se razumna narav i konačna svrha može zvati normom. Jer sasvim se 
na drugo misli i sasvim se drugo pita, kad je riječ jedamput o normi, drugi put 
o fundamentu. Zar je to dakle samo modus loquendi, kada tomisti normu i 
fundament odvajaju i tvrde, da je neispravno shvaćati razumnu narav s ko- 
načnom svrhom kao normu, te je stoga neispravno reći, da se recta ratio u stvari 
ne razlikuje od razumne naravi i konačne svrhe? Doista se tu. radi o dvjema 
različitim pitanjima, koja treba različitim pojmovima fiksirati — i zato bi moglo 
doći do konfuzije, kad se oboje spaja jednim izrazom: norma. Kad je pitanje: 
»na čemu se osniva zlo i dobro; što tu razliku konstituira?« — može“se valjano 
odgovoriti: »razumnaj narav u svojim relacijama« i »konačna svrha«. U stvari je 
isti odgovor. Ali nije isti odgovor, niti je na isto pitanje odgovoreno, ako se kao 
stvarno isto navode narav, svrha i — recta ratio. 

Svi se navedeni autori u svojim tezama pozivaju na sv. Tomu prema 
tome, koji njegov tekst uzmu za tumačenje i kako ga tumače, Toma govori u 
pluralu »norme, regule« — i time označuje obvezatna načela, s obzirom na koja 
dobiva voljno djelovanje karakter moralnosti: u skladu s načelima bivaju djela 
dobra, u neskladu zla. Ukupno čine ova načela »ispravni praktični razum« (recta 
ratio), pa je on mjerodavan za moralnost voljnih čina: on je njihova norma. A 
što je mjerodavno za ispravnost (rectitudo) tih načela? Na čemu se to osniva, da 
načela — ukoliko su ispravna — mogu biti norma? Svakako na onome istome, 
na čemu se osniva zloća odnosno dobrota voljnih čina, na istome, od čega zavisi, 
da je neki čin zao odnosno dobar. Što je to? Sv. Toma kaže: naravni zakon, da 
čovjek. ima nagnuća (inclinationes) prema ispravnim svrbama ili ciljevima: razum 
je ispravan, koliko je njima primjeren (konforman). Zbog apsolutne obveze na- 
ravnog zakona zna se, da su one svrhe ispravne, na: koje je čovjek upućen po 
svojoj vlastitoj naravi, koja ga čini svojevrsnim bićem, upravo razumnim. Tako 
je primjerenost voljnih čina razumnoj naravi s obzirom na njezine svrbe postala 
stvarna osnovica ili fundament moralnosti; a to je ujedno stvarni razlog za 
ispravnost onih načela, koja su norma. 

Naravni je zakon mjerodavan za moralnost, ali on nije tek izraz razumske 
odredbe, nego je osnovan upravo u samoj naravi, zavisan je od stvarnoga 
svršnog reda. Razumskim propisima stvarno prethode ona dobra, kojima čovjek 
cd naravi naginje; ta su dobra naravno nužni ciljevi ili svrhe, u kojima je 

osnovana nužnost njima primjerenih ii koje koje petne soo RA Bi 

liranje voljnih čina u dobre i zle mora Je 
adja če = dm — kaže Witemann (Die Ethik des "Thomas ka ona 
Miinchen 1933, 284) — »premalo uzeo u obzir« u raspravi s Elterom : Lovwtinom. 
Kad Lehu ističe ispravni razum kao normu, te je neposredno mje ja u . 
s Božjim zakonom, može se reći, da ga na to potiče dohodi sv. mike 
doista najviše na taj način govori o normi zedj RE Mei pa 
tradicije); ali on time nipošto ne odnemaruje narav, jer uči (u mi j «i 
smislu), da je razumsko reguliranje zavisno od naravi. Stoga je Lehu tuca 
Witmann, 285) »odviše nategnuo i jednostrano zadržao jednu ora iirasi 
utoliko, što je »pri moralnoj normi gotovo isključivo uzeo : sA zit o se 
(286). Ali obratno i Elter »odveć jednostrano isti e A i 
naravi«. Za Tomu se može reći, da »višel ističe transcendentni odnos (k vje u 
zakonu) nego li odnos prema naravi« (287). — i stoga »oreba u jag 
nadopuniti nazor Lehuov kao i Elterov; svaki uočuje samo jednu . stva 2 
Kod Tome se je, pod utjecajem različitih mišljenja, borilo za prevlast aris 
lovsko shvaćanje s augustinskim i tradicionalnim«, 


prema razumu« 


[3 


Ovisnost morala od religije 


1. Moralna razlika (zlo —Edobro) osniva se 
na zakonodavnojisvrhodavnoj volji Božjoj 


Činjenica je, da one ljude proglašujemo nemoralnima, koji 
su moralno zli (nevaljani, opaki, nepošteni), na pr. koji lažu, 
kradu, ubijaju itd. Naprotiv za one, koji toga ne čine pa ne bi 
ni voljni bili učiniti, sve kad bi imali prilike, kažemo, da su u 
moralnom smislu dobri. Po čemu su prvi zli, a drugi dobri? 

Da krađa, ubistvo... nisu zločini po tome, što zločincu do- 
nose neko poželjno dobro (novac, užitak), to je sasvim jasno: jer 
zločincu je krađa sredstvo, da postigne željenu svrhu ili ono dobro, 
zbog kojega krade, pa je krađa za njega dobro sredstvo, a ne zlo. 
Koji kažu, da je ugodno) i korisno dobro mjerodavno za moralnost 
ljudskih čina, moraju time priznati, da su krađa, ubistvo i svi čini, 
kojima se takvo dobro postizava, moralno dobri, a ne zli. To 
jest, čovjek bi to bolji bio ,što više krade i ubija. Ali to se protivi 
općenitom mišljenju ili ljudskoj svijesti, koja razlikuje zle čine od 
dobrih prema tome, da li čovjek radi protivno svojoj savjesti ili 
po savjesti. Za razlikovanje (diferenciranje) naših čina u zle i 
dobre mjerodavna je dakle ova alternativa: ili je protiv savjesti 
ili nije. Savjest (apsolutni imperativ) ima da odluči, što je u mo- 
ralnom smislu dobro ili zlo; po njoj postaje čovjek moralna osoba, 
u pozitivnom i negativnom smislu (dobar — zao). 

Moralno je dobra volja, ukoliko je čovjek pripravan raditi 
tako, da to odgovara glasu savjesti ili da se slaže (podudara) 
s onim, što mu razum nalaže (na što se osjeća obvezan). A kad 
još osim toga čovjek znade, da je toi »glas« Božji, tj. kad zna, da je 
imperativ savjesti (obligacija) izraz ili očitovanje zakonodavne 
volje Božje, pa kad je upravo zato pripravan slušati savjest, onda 
je dobar u religioznom smislu. "Takav čovjek poštuje Boga i uto- 
liko je religiozan. Nije potrebno, da zna naučno dokazivati, da 
ima Boga, ni to, da je moralni zakon od Boga određen, nego je 
dosta, da »vjeruje« u Boga ili da o Njemu ne sumnja, i da po 
svojoj savjesti doživljava vlastitu podčinjenost ili ovisnost volje 

od nadčovječnog određenja. Čovjek je dakle religiozan po tome, 


što je moralno dobar zato, jer tako Bog boće. i i oi n" 
misli na Boga i zbog Njega sluša svoju sav jest. To je njeg . 
bjektivna) religija ili religioznost, LA poštivanje ge : | bati I _ 
moralnog zakona. Napose je čovjek religiozan, kg ga # uš 
posebnim bogoštovnim činima (na pr. molitvom, iko -koč : sa 
jima iskazuje Bogu najvišu čast ili kojima priznaje Boga izna: 
svega u svijetu. . s“ 
a Oba pojma — o moralu i o religiji — nismo dobili iz LA 
ske nauke; zasad se još na nju ne obaziremo. Dobili smo j na 
osnovu historijske činjenice ili općeg uvjerenja, da se moral os so 
na savjest, a religija na Boga. Filozof pristupa toj jitaja pa dai 
tuje: ima li uistinu Boga; da li je od Božje volja ZA en za id : 
da ljudi razlikuju čine u zle i dobre; ima li Bog pri ua ape 
svrhu i koju? Mi smo ovdje kao filozofi pretpostavili Ger dn i 
podalje i dokazati), da je uistinu tako a. baš zato, baš jag ) B 
tih istina možemo sad reći: moralno je dobro, što se podu Sa 
s voljom Božjom, a zlo se ne podudara. Moralno zlo že .. 
ili uvreda Boga. Grešnik »tjera« iz duše Boga, neprijate jje dj 
Dobar i religiozan čovjek privržen je Bogu, s N jime je u zaje . 
i u dobrom saobraćaju. Bog je njegova najviša »ljubav«, i gogo ja 
da postavi na »mjesto« Boga nikoju zemaljsku ljubav, tj. aja 
religioznom čovjeku najveće dobro, koje on dobrim kojin “e e 
Jer ljubav je svijesno usvajanje dobra; a kad se osobe lju si pg 
duševno slične, srodne — i zato kažemo, da je dobar čovjek ogu 
sličan i utoliko da se »pobožanstvuje«. Već je i po tome sličan, a 
nije samo materija, nego je duhovne naravi (kako ćemo maa 
a osim ove naravne sličnosti čovjek postaje Bogu sličan uto iko, što 
se po dobroti i religioznosti dvije volje — Božja i Povjeknoa — 
ujedinjenju. Čovjek treba da bude savršen kao Bog (kaže Isus Krist), 
ukoliko će biti Bog jedini predmet njegove ljubavi, durđek + 
Kad napokon uzmemo u obzir i to, da # dobroti izvire oži- 
votvorba naše svrhe ili životnog određenja, moramo reći, da »dobro« 
vodi k Bogu, a »zlo« od Njega odvodi: zlodjelom gubimo rea, : 
dobrota nas usrećuje. Zar je u ovom životu zaista uvijek tabo! Ii 
je ta sreća »rezervirana« za drugi život? Filozofija nam sleiapoje 
istinu, da postoji drugi (izasmrtni) život; a dokazuje i na rea 
da je Bog po pravednosti svojoj morao čovjeku omogućiti oživo: 

tv i . x A . . . 

Ba orbu Fima sreće (kad je istina, da mu je po moralnom za 
o : bo . ve .. . . . : 
a zabranio neke čine, kojima bi čovjek oživotvorio prividnu 

sreću u predsmrtnom životu). 


2.Izvor moralne razlike u našoj 
razumnoj naravi 


c ke mi prosuđujemo (ocjenjujemo,  vrednujemo) ljudske 
čine — bez obzira, da li donose ugodu (užitak) i korist? Zašto ljudi 
razlikuju zlo i dobro prema svojoj savjesti, a ne po željama, jee 
resu, strahu , +2 Ili još drugim riječima: zašto ljudi zakači da 
nešto ne smiju i nešto moraju, ili zašto su u svojoj volji vezani (ob- 
vezani, obligirani), tako da su bezuvjetno (kategorički, apsolutno) 
nešto dužni učiniti odn. ne učiniti? Zašto mora da bade za čovjeka 
koješta zlo, tako da on to podnipošto ne smije učiniti? 

Mogao bi tko na to pitanje ovako reći: Ljudi doduše misle 

da ne smiju, ali tako misle zato, jer se boje ljudske kazne (pdiišknae, 
suda), ili možda po svom odgoju tako misle, ž 
: Odgovaramo: ćudoredna svijest postoji samo, koliko postoji 
imperativ savjesti, tj. bezuvjetni (bezobzirni) nalog »ne smiješ«. U 
str ahu i odgoju ne izvire takav imperativ; ne bi dakle moral ni ' o- 
stojao, kad bi imperativ dolazio od straha i odgoja. Kad ko 
osjeća imperativ (zabranu: ne smiješ) zato, jer se boji progona 
društvene vlasti, onda takav imperativ nije bezuvjetan, nego je 
uvjetan: ako se bojim, ukoliko se bojim, a kad ne bi toga KENA odi 
ne bi nikojeg zla bilo. I odgoj može proizvesti samo uvjetne Pa 
rative: ako držim, da vrijedi, kako su me uzgojili, učinit ću dobro | 
ako pak meni više vrijedi da učinim ono, što moji odgojitelji kaćii 
vaju »zlo«, otpada odgojni imperativ, — a time i svako »zlo«. 
' Prema tome, tko bi rekao, da je strah ili odgoj izvor razlike 
između zlih i dobrih čina, mora priznati, da ta razlika stoji i pada 
strahom i odgojem; ako nestaje jednoga, nestaje i drugoga. Nema 
dakle apsolutnog imperativa niti morala (apsolutne razlike), "Tako 
bi dakle morao poricati svaki moral, tko bi tvrdio, da je gorku 
izvor u strahu i odgoju. Ali moral je takva činjenica, da je nitko 
tije kadar poricati, ako je kadar razumjeti, o čemu od radi. Evo 
još nekoliko primjera, da se vidi, kako priznavanje razlike jneačku 
dobrih i zlih čina nije ovisno ni od straha ni od odgoja, nego samo 
od »zdravog« (normalnog) razuma, koji uviđa, da je tab »zlo« 
po sebi, a ne po ljudskoj odredbi i odgoju. 

Recimo, da ste Vi ili Vaši roditelji ogromnim naporima kroz 
više godina radeći dan i noć u znoju lica svoga stekli kruh i možda 
krov nad glavom, te dođe razbojnik i sve Vam to otme; zar ne ćete 
reći, da je to zločin — ne samo Zato, jer ste Vi tako odgojeni, ili 
jer državni zakon brani razbojstvo, nego zato, što Vi imate »na- 
ravno pravo« na pošteno stečenu svojinu? Porušio bi se (poremetio) 
naravni poredak među ljudima, kad ovakovo razbojstvo ne bi zlo 
bilo; društveni opstanak iziskuje, da to smatramo kao zlo, iz dru- 
štvenog uređaja slijedi, da je to zabranjeno. Državna je vlast i sila 
samo, sredstvo za uščuvanje društvenog poretka: time, što razbojstva 
kažnjava, a nije ona razlog tome, da je razbojstvo jedno zlo; razlog 
je u tome, što bi nastupila posvemašnja životna nesigurnost u dru- 


= štvenoj zajednici, nastao bi kaos, kad razbojstvo ne bi bilo zlo. 


"Ta zloća dakle izvire u rušenju opstanka, koji nam po naravi pri- 
pada. i 

Slični primjer: netko hoće da Vam oduzme Život, recimo, iz 
mržnje (radi Vaše narodnosti, vjeroispovijesti . . .). Imate li Vi 
pravo na slobodu života, kad ničim ne ugrožavate tuđe živote? 
"Takvo Vas pravo ide po prirodi, tj. to pravo pripada svakom čovjeku, 
jer bi u protivnom slučaju bilo sasvim indiferentno, tko će koga 
prije ubiti, ako mu se bilo radi čega ne sviđa. Ne samo pojedinac, 
nego bi hajdučka bila ona država i onaj narod, koji bi drugom 
narođu otimao njegovo pravo na samosvojni život, bilo da ga uni- 
štava nepravednim ratom ili tako da ga postepeno i nasilno lišava 
jednakopravnosti, oduzima njegova dobra i podjarmljuje. To se 
protivi prirodnom pravu na opstanak, Jednako se tome protivi i 
onakav ekonomski nepravedan društveni sistem, u kome jedni živu 
kapitalistički na račun drugih, koji nemaju od čega da živu. Zašto 
je izrabljivanje radnika jedno zlo; zašto je zlo, da jedni »plivaju« 
u slasti, dok drugi skapavaju od gladi? Zato, jer je to nečovječno, 
kao što je također nečovječno, da država daje svima kruh, a odu- 
zima im druga ljudska prava. U njima dakle leži imperativ razlike 
između zlih (nepravednih) i dobrih čina. 

Neka Vas netko kleveće, lažno Vam oduzima poštenje: nije li 
to zlo, i to bez obzira na neku ljudsku kaznu? Zašto? Jer je povrije- 
đeno Vaše pravo, koje pripada svakom čovjeku; jer se to protivi 
naravnom redu, tj. narušava se skladni društveni život, koji bi ne- 
moguć postao, da klevetanje prestane biti zlodjelo. 

Kad netko neumjereno jede i pije, tako da time narušava sebi 


zdravlje ili da zapušta obitelj, za koju treba da se brine, čini zlo 


— ne zato, što se to ne podudara s dobrim odgojem, nego zato 
što se takva neumjerenost protivi naravnom zabija i 1 i 
održavanju životne eksistencije, iii“. cam 
Zašto. je seksualna abnormalnost (perverznost) jedno zlo? Zar 
samo zato, jer nas tako u školi uče i lijepo odgajaju? To bi možd 
bilo, kad ne bi ljudska priroda bila seksualno: udešena zato, d: Ž 
ditelji rađaju djecu, rođenu svoju djecu da prehranjuju : si sjaj X 
tako da se time seksualni život veže na ljubav obiteljske kom 
U ovom prirodnom uređenju života (dakle i bez obzira na krše sa 
ski moral) izvire obveza na normalni seksualni Život, Ha 
Svi ovi primjeri pokazuju, da postoji »naravni« moral, tj. da 
postoji razlika između zlih djela i dobrih na osnovu toga rodu 
razum kaže o uređenju ljudske naravi, vn o 


3. Naravni red 


m die se primakli izvoru morala: to je naime naravni red. 

| Moramo znati, što znači »narav«. Čovječjoj naravi pripada 
. ima tijelo. Nema li čovjek oka ili noge ili ruke, to je (fizičko, 
tje en0) zlo, jer to manjka tijelu, ali bez toga još nije prestao biti 
o prestao bi, kad uopće ne bi tijela imao. Tijelo je živo, i 
bez života nije više čovjek, nego je samo mrtvo tijelo nekoć živ. sa 
čovjeka. Naravi dakle pripada živo tijelo. Kako živo? U iii 
redu životinjski (animalno) ili osjetilno (senzitivno), tako j je 
čovjek. sposoban za osjetilno shvaćanje (gledanje doićanija : 
kretanje, Čovjek živi ne samo takvim životom, dis mu I Šid: 
pripada sposobnost da misli (== razum). Čovjek je nadalje dru- 
štveno (socijalno) biće, po naravi je upućen da živi u zajednici — 
Da je čovjek velik ili malen, da se bavi nekom vještinom ak ad 
. slično), to ne pripada njegovoj naravi, to se ne tiče svih 
nj dana: nije općenito za sve ljude, i mogu pojedini ljudi biti 
» oga. »Naravno« je dakle ono, što nije nuzgredno, promjen- 
jtvo, nego je skup svega, od čega zavisi »čovjek«, ili po čemu ljudi 
ga kao ljudi. - Kad bi na pr. netko postupao prema ljudima, 
Pa oint rao (a ne osobe), protivio: bi se njihovoj naravi, 
iči aj odnošaj među ljudima, koji se osniva na njihovoj 

Red vlada u naravi onda, kad se ne uništava ono, što pri- 
pada naravi, nego se to podržava. Čovjek ima pravo na ono, što 
mu po naravi pripada, pa bi nered nastao, kad bi tko uništavao to 
pravo (kako smo vidjeli u navedenim primjerima). Naravni red 
znači dakle sve ono, po čemu čovjek ima pravo da živi kao čovjek. 
U naravnom redu izvire dužnost (imperativ), da ne činimo 
ništa protiv njega. Kako »izvire«? Tako da čovjek razumom pro- 
nalazi taj red kao nešto gotovo, zbiljsko (realno), što postoji ne- . 
zavisno, da li mi htjeli ili ne bijeli. "Treba znati, da »razum« ne 
znači sposobnost koješta izmišljati (kao fantazijom), nego sposob- 
nost spoznavati ono, što jest u stvari: (predmetu) ili što je nezavisno 
od mišljenja (suđenja); a shvaćati stvarnost, kakva po sebi jest, 
znači spoznati istinu Mi razumom pronalazimo stvarnost (a ne 
stvaramo je razumom), pa tako pronalazimo i naravni red. Ali 
time nije sve gotovo: kad znamo, što je protivno naravnom redu 
(navedeni primjeri), onda ujedno znamo, da se takvim protivlje- 
njem narušuje naravni red, — a to je zabranjeno, tj. dužnost nam 
je da taj red čuvamo, a ne narušujemo. Iz samoga dakle naravnog 
reda izvire za! našu volju dužnost, da čuvamo red »dobrim« činima, 
a da ga ne izvraćamo »zlim« djelima. Kad nešto činimo, kažemo 
ili kad čeznemo (hlepimo) za nečim, što je protiv naravnoga reda, 
to je zlo. Protiv savjesti (razumnoga imperativa) znači protiv na- 
ravnoga reda, 

Nije »zlo« u samom razumu, u pomanjkanju spoznaje, kao 
što misle neki (na pr. Romain Rolland). Za luđaka, koji nema sa- 
vjesti, ne shvaća naravnog reda, ne kažemo da je učinio moralno 
zlo, ali ga zato ne možemo kazniti, ne upisujemo mu u zlo (ne 
imputiramo), jer ne zna, nije sebi svijestan, da se ogriješio o savjest 
(razumni imperativ). Zlo je u volji ili u odluci učiniti nešto protivno 
spoznaji, da se to ne smije učiniti. 


4. Vječni zakon i zadnja svrha 

Ja znam, da ne smijem, priznajem naravni red, znam, da je 
narušivanje toga reda zlo, — a ipak se pitam: zašto ne smijem da 
ga narušujem? Ja naime mogu da ga narušim, mogu da učinim 
zločin, slobodan sam pa se mogu odlučiti da radim po savjesti i 
protiv nje, a imam i razloga da radim protiv savjesti: postigao bih, 
za čim čeznem, — pa zašto da se ja toga odreknem za volju »na- 
ravnog reda«? Otkuda je taj naravni red? TU 

Tu smo kod najsudbonosnijeg pitanja! 

Ako je naravni red od Boga — kao što mi dokazujemo, da 
jest —, onda je on »vječni zakon« ili odredba volje Božje. Onda 
je »zlo« (grijeh) protivnost vječnom zakonu, tj. takvo djelo (i 
voljna pripravnost na djelo), kojim se protivimo volji Božjoj, kad 
određuje, da naravni red čuvamo i da ga ne narušujemo (kaže sv. 
Augustin). 

Ako napokon i to priznamo, još bi netko mogao »protesti- 
rati« protiv Boga i pitati: »Zašto si nam tako odredio, kad si nam 
u narav usadio težnju za srećom, a nju bih ja postigao zločinom, 
koji mi zabranjuješ? Nije li to Tantalov udes: težiti za srećom, a 
ne smjeti je oživotvoriti?« 

Gdje je sreća; u čemu je potpuno, najviše zadovoljstvo? 

To je sad zadnje pitanje, od koga zavisi moral. 

Bog je morao — kad je odredio naravni red kao zakon svima 
ljudima — postaviti ljudskoj težnji takvo dobro, koje ćemo postići 
baš onda, kad ne učinimo zlo. Moralno dobrom životu morao je 
Bog postaviti cilj, koji ćemo oživotvoriti u naknadu za ona dobra, 
koja želimo postići zabranjenim činima. U čemu sastoji taj cilj 
(dobro), koji zločinom gubimo? 

Kad bi to bilo ikoje dobro izvan Boga, tj. neko ograničeno 
dobro, prema kome može čovjek da drugo dobro smatra većim, i 
to baš ono dobro, koje bi postigao zločinom, onda u takvom dobru 
nema dovoljnog razloga za zabranu zločina. »Kako će mene usre- 
ćiti posjedovanje dobra (na pr. zdravlja), koje mi je Bog odredio, 
ako je to dobro takovo, da je meni više poželjno neko drugo dobro 
(užitak)? Za takvu sreću ne priznajem sebe obvezan, ne smatram 

se dužan propustiti priliku da zločinom postignem, što želim.« 
Tako bi opravdano govorio čovjek, kad mu Bog ne bi odredio 
steću u posjedovanju neograničenog dobra, koje isključuje svaku 
manjkavost i s kojim se ne može izjednačiti nikoje dobro. Takvo 
je neograničeno dobro za čovjeka zajednički život s Bogom, U 
njemu je dakle najviša svrha moralnog života; u njemu je razlog 
da nas Bog obvezuje na podržavanje naravnog reda, 


5. Etički nazori 


a) Materijalisti su protivnici ćudoređa (moralnog ili apsolutno 
obaveznog razlikovanja dobrih i zlih čina). Njima je »dobro« samo 
ono, što donosi ugodu i korist (zato su hedonisti i- utilitaristi) ili 

zajedničko blagostanje (socijalni eudajmonizam). Ali prosuđivati 
čine po takvom mjerilu (normi, kriteriju), znači priznavati im samo 
relativnu vrijednost, tj. samo s obzirom na ono, što odgovara osje- 
tilnoj (tjelesnoj, materijalnoj) naravi ili prirođenom nagonu za 
održanjem i poboljšanjem Života, — bez obzira na moralni zakon, 
koji bezuvjetno (apsolutno) obvezuje ili koji nam nameće dužnosti, 
kad su one i suprotne tjelesnim sklonostima i prirođenom nagnuću. 
Toga zakona materijalisti ne mogu priznati, jer bi se onda morali 
odreći svoga nazora, da je čovjek sastavljen samo od materije, i 
da je sav Život samo nužni rezultat materijalne stvarnosti. Mi 
ćemo naprotiv dokazati, da čovjek ima i duhovnu (bezmaterijalnu) 
dušu, koja po slobodnoj volji može da vlada. nad materijalnim 
(animalnim, životinjskim, osjetilnim) izvorom: života. Na području 
psihologije naš je prvi obračun s materijalistima. Glede morala i 
teligije dokazat ćemo, da postoji apsolutno obavezni moralni zakon 
zato, jer postoji Bog, Zakonodavac i Svrhodavac života. 

Dva su dakle pitanja: 1) da li postoji apsolutna obveza (mo- 
ranje, dužnost) ili kategorički imperativ, osnovan u razumnoj na- 
ravi, i 2) da li je taj zakon (ako doista postoji kao apsolutna ob- 
veza) ovisan o Bogu, izraz volje Božje? Na ovo drugo pitanje od- 
govaraju neki etičari (Kantovci) negativno, U. priznaju, da postoji 
kategorički imperativ, ali kažu, da se osniva isključivo na razumnoj 
volji čovjeka. Još dalje od nas idu oni etičari (iskustvenjaci ili em- 
piristi, evolucionisti), koji kažu, da se razumna. volja razvila! (evol- 
virala) iz nagonske volje (osjetilne, animalno vitalne; a Freud kaže 
libidinozne, seksualne). 

b) Evolucionisti uče, da se sav naš duševni život razvio iz 
osnovnih životnih nagona (hranidbenog, spolnog, društvenog). Ke 
ova prva njihova tvrdnja nije istinita — kako će nam pokazati 
psihologija —, jer se razumno voljni dio svijesnog Života svoje: 
vrsno (specifički) razlikuje od »nižeg«, osjetilno nagonskog života. 
Nadalje kažu evolucionistički etičari, čovjek je na početnom ste- 
penu razvitka bio jednak drugim Životinjama, imao je samo na- 
gonske težnje, koje idu za tim, da se nešto postigne, Što donosi 
zadovoljstvo ili Čuvstveno stanje ugodnosti, na pr. kad se životinja 
potpuno nahrani, ne mari dalje za onu hranu, za kojom je gladna 
težila: kad se težnji zadovolji, prestane  privlačivost poželjnog 
predmeta. "Tu je prvi početak moralnog razlikovanja: dobro: je ono, 
što je ugodno i što služi ili što koristi za postignuće ugode, a su- 

protno je zlo. Ta se razlika dotjerivala zajedničkim Životom: od- 
goj, strah, društveno mišljenje postalo je odlučno za moralno pro- 
suđivanje. Zato i nije u moralu ništa stalno, nepromjenljivo, apso- 
lutno, nego je relativno shvaćanje dobra i zla; a moralni je impe- 
rativ također relativan, hipotetičan, ovisan od nagonske prirode 
pojedinca i zajednice. 

Ali kad bi pojedinac bio plod moralne sredine, u kojoj živi, 
kako je moguće, da ima slučajeva, gdje se pojedinac moralnim svo- 
jim nazorom protivi društvenom shvaćanju? Ni strah pred društve- 
nim progonom nije izvor moralnog imperativa, jer se taj javlja 
punom snagom i ondje, gdje nema toga straha. Ni odgoj nije potpuni 
i jedini (adekvatni) uzrok morala, jer odgoj već pretpostavlja spo- 
sobnost razlikovanja između zla i dobra, kao što izobrazba u zna- 
nosti i umjetnosti već pretpostavlja, a ne da tek stvara sposobnost 
spoznavanja i umjetničkog doživljavanja. Nadalje ne stoji ni to, 
da je razlikovanje između zla i dobra sasvim. relativno, tako da ne 
bi ljudi imali baš ništa zajedničko u priznavanju zla odn. dobra 
(na pr. glede poštivanja roditelja). A i to ne stoji, da je moralni 
imperativ hipotetičan, ili da se moralno ocjenjivanje ravna prema 
motivima našega nagonskog teženja. Životinja nagonski teži za 
ugodom, a zazire od neugode, pa je možemo dresurom odviknuti, 
da uzme neku hranu, jer se boji batine, ali to nije »moralna disci- 
plina«, nego je nagonsko prevlađavanje jednog motiva (neugodne 
batine) nad drugim (ugodne hrane). Tu su dakle dva sasvim osje- 
ilna motiva (zlo i dobro), dok moralni imperativ nije uopće osje- 

tilan, ne pretstavlja nikoje osjetilno nagonsko dobro. Nije on ni 
hipotetičan, kao što je osjetilna motivacija kod životinje, tj. impe- 
rativ ne kaže: »ako hoćeš ugodno, a ne ćeš neugodno, učini ovo«, 
nego određuje bezuvjetno. Upravo to dvoje — da je moralni im- 
perativ neosjetilan (razuman) i kategoričan — odvaja nas od živo- 
tinje; tu je između čovjeka i životinje nepremostiv jaz, gdje nema 
evolucije i ne može je biti. ' 

€) Neki etičari (Kantovci) ne priznavaju ovisnost mo- 
ralnog zakona od Boga, tj. ne priznavaju, da se moral osniva na 
religiji. Oni zastupaju tzv. bezreligijski moral (»etičku kulturu«), 
tj. uče, da čovjek sam sebi postavlja zakon ili da je autonoman. 
Čovjek bi po tom shvaćanju bio moralno dobar, ukoliko bi motiv 
(pravilo, maksima) njegova djelovanja bio poštivanje zakona, tj. 
ukoliko bi čovjek znao, da njegovo djelovanje može da vrijedi op- 

ćenito (za sve ljude) kao obvezatno. — Ali po tom bi nazoru 
čovjek sastojao od dvije suprotne volje: jedne zakonodavne, a 
druge protuzakonske, kojom je čovjek sklon na zlo. Kako može 
prva volja bezuvjetnim imperativom određivati sebi dužnosti, kojih 
isti čovjek s drugom svojom voljom ne priznaje? Prva kaže »moraš 
slušati zakon«, a druga odgovara s pitanjem »zašto da moram?« 
Autonomisti tvrde, da ne treba motivacije, ali tvrditi se može koje- 
šta, i prividno se dađe neka tvrdnja dokazivati, no time nije oborena 
činjenica, da se čovjek na poštivanje moralnog zakona ne će odlu- 
čiti, dok ne vidi razlog (motiv), tj. ono dobro, radi kojeg mora da 
poštuje zakon. Niti je dakle autonomizam kadar protumačiti izvor 
moralnog zakona ni njegovu motivaciju. — 

U prvi se mah možda čini, da su ovi nazoni čisto teoretski 
(znanstveni), bez praktične vrijednosti; ali već iz dosad rečenoga 
možemo razabrati, da je u pitanju naša životna orijentacija, tj. da 
moramo biti na čistu, da li naš život imade moralni smisao (vrijed- 
nost, cilj, zadaću), i da li se to osniva na religiji. Radi se o tome, 
da li smijemo biti religijski posve indiferentni ili čak bezbožnici 
(ateisti), otvoreni protivnici Boga i religije. Pita se: kako ćemo 
»gledati« na vlastiti život i na cjelokupni život čovječanstva? Da li 
treba ili ne treba moralnu kulturu (uzgoj) postaviti na teocentrizam 
— priznanje Boga i pobožanstvenje našeg života? 

»Pobožanstvenje« znači dvoje: 1.) usklađenost naše volje sa 
zakonodavnom voljom Božjom (po moralno dobrom životu), i 2.) 
ovim putem postignuta oživotvorba naše svrhe, tj. zajednice 
s Bogom. Što to pobliže znači, objasnit ćemo, kada dokažemo 
istine o Bogu i o duši, na kojima se osniva ova najvažnija životna 
istina: po religiji dobiva naš život potpun smisao, 


6. Kako ljudi uviđaju moralni i religijski 
smisao života? 


a) Mi smo na osnovu dokazivanja sigurni, da Bog eksistira; 
dokazivanje nam je put ili sredstvo, kojim dolazimo do toga, da 
spoznajemo ili »uviđamo« tu istinu. Kad kažemo: »jest, Bog eksistira, 
to ja tvrdim, spoznajem, da je uistinu tako, i uz to pristajem čvrsto, 
bez sumnjanja, sigurno«, onda je pri tom našem suđenju Bog 
predmet, o kome sudimo (tvrdimo, da eksistira), ali taj predmet 
mi ne opažamo, nije nam neposredno nazočan, ne možemo ga 
izravno vidjeti, nije nam (u mišljenju) sam po sebi nazočan. Niti 

Dr. Zimmermann: Filozofija života 6 


82 : Ovisnost morala od religije 


možemo priricati Bogu eksistenciju, ni ikoje drugo svojstvo — 
na pr. vječnost, svemogućnost... — tako, da bismo sve to nepo- 
sredno »vidjeli« u Bogu. Izraz »vidjeti« uzimamo prema osjetilnom 
shvaćanju, kad pomoću vidnog organa opažamo tjelesne stvari 


(vanjskog svijeta), pa kažemo; da su nam te stvari po nekim svoj- 
stvima (bojama, veličini, obliku) zorno nazočne ili da su jasno I 


tazgovijetno) opažene, tj. da su nam date ili da ih naprosto prona- 
lazimo. Naprotiv ima mnogo toga, što nije tako neposredno 
»metnuto pred« naše shvaćanje, nego moramo zdobilaznim putem 


(diskurzivno), preko nečega drugoga, posredno ili neizravno (indi- 


fektno) doći do spoznaje, Kad na pr. hoćemo spoznati, da li je 
istina, da Bog ekzistira, moramo tu istinu odnekuda izvesti, na 
Osnovu nečega dokazivati, zaključivati, da je tako. Dokazivat ćemo, 
recimo, na taj način: Budući da postojim ja i sav svijet, mora da 
postoji Bog. Zašto tako zaključujem; na osnovu čega slijedi iz op- 
stojnosti svijeta, da postoji Bog? Budući da sam ja i sav svijet pro- 
mjenljiv, nenužno eksistentan, mora da netko eksistira nužno, 
sasvim neovisno. To opet moram dalje dokazivati. 

Takav posredni način spoznanja zovemo umovanje, racionalno 
shvaćanje, zaobilazno mišljenje, posredno ili neizravno razumsko 
(intelektualno) spoznanje. Jer ima i neposrednog ili izravnog sbva- 
ćanja, bez dokazivanja, na! pr. kad sudim »ja eksistiram«, ili »cijelo 
je veće nego dio«, ili 2 -- 2 = 4, ili »nešto ne može ujedna biti i ne 
biti«. Kod tih sudova neposredno spoznajemo istinu, tj. »uviđamo«, 
je (u strogom.ili. najužem značenju. te riječi). I za posredno spoznate 
istine, — kao što je navedena istina, da »Bog eksistira« — kažemo, 
da ih uviđamo, i time hoćemo reći, da nam je takva istina očevidna- 
(evidentna): sve, što je očevidno i zato sigurno, bilo da je posredno 
ili neposredno, kažemo da »uviđamo«. A sad za neposredno oče- 
vidnu istinu možemo još napose (u užem značenju) reći, da je shva- 
ćamo uviđanjem ili zorno (intuitivno), Ž 

“b) Napomenuli smo i to, da ćemo moralni i religijski smisao 
dokazivati. Mi ćemo naime »uvidjeti« istinu, da naš život imade 
možalni smisao, i to da se osniva na našoj ovisnosti od Boga, koji je: 
moralni Zakonodavac, To je naša teza, i nju treba da dokazujemo, 
prije nego ćemo uvidjeti, da je uistinu tako. Svoj nazor o životu, 
kao i nazor o svijetu, mi ćemo obrazlagati, o njemu ćemo rasprav- 
ljati, da ga logički dokažemo (racionalno demonstriramo). 

A što znači »smisao« života? Znači, rekosmo, oživotvorbu 
njegove vrijednosti. Život nam postaje smislen po tome ili uvoliko; 
što voljno ostvarujemo ili uzbiljujemo- (realiziramo) ono, što čini, 
da nam je život vrijedan ili po čemu život dobiva vrijednost. Mi 
ćemo dakle dokazati, koja je vrijednost našem životu. Da je ta 
vrijednost ovisna _od moralnog zakona, a taj da se zakon osniva na 
našoj ovisnosti od volje Božje, to ćemo dokazivati upravo na osnovu: 
realnog odnošaja naše ovisnosti o Bogu: tako jest, da Bog eksistira, 
i tako jest; da smo o Njemu ovisni, i tako: jest, da Bog našu volju: 
obvezuje — i zato: vrijedi život,. ukoliko uzimamo u obzir volju 
Božju. Vrijednost dakle opravdavamo na osnovu onoga, što 1 
kako, jest, tj. na osnovu stvarnosti, koju dokazivanjem spoznajemo. 

Od spoznaje. onoga, što stvarno jest, dolazimo do spoznaje o 
vrijednosti života: iz dokazivanja o Bogu i svome odnošaju prema. 
Njemu izvodimo svoj sud (nazor) o smislu života, 

c) Prema tome, kad prosuđujemo životnu vrijednost ili kad 
sudimo o tome, što je za Život dobro odn. zlo, mi pri tom mislimo 
baš tako, kao kad inače o bilo kojoj stvarnosti dokazivanjem spo- 
znajemo istinu. Mi uviđamo moralnu i. religijsku vrijednost života: 
razumski, i to pomoću dokazivanja (diskurzivno). 

»Vrijednosti ne uviđamo posredno, nego neposredno (intu- 
itivno), i to ne razumski, nego. tako, da ih ćutimo.« 'To uče mnogi 
modemi filozofi; a zovemo ih modernisti, ukoliko izričito zabacuju 
razumski put k Bogu, napose dokazni put životnog vrednovanja. 
Po tome ih treba razlikovati od onih filozofa (i katoličkih), koji 
ne poriču mogućnost dokazivanja o smislu života, ali drže, da osim 
posrednog spoznanja možemo  moralno-religijski smisao života 
uviđati time, što ga ćutimo. ' 

Prije svega treba znati, da neki filozofi (Scheler, Hartmann) 
izraz »Gućenje« (Fiihlen) ne uzimaju u istom značenju kao 
»čuvstva«; dok su čuvstva subjektivna stanja (na pr. čuvstvo bola, 
straha, žalosti, veselja. ..), ćućenje je »odgovor duše« na poznati 
objekt. Mi Ćutimo zanos, kad vidimo neku sliku ili kip, kad čujemo 
glazbu; ćutimo oduševljenje i divljenje, kad »vidimo« neko po- 
žrtvovno, herojsko djelo; ćutimo poklonstveno počitanje (Anbetung) 
pred svetinjom. Pri tom smo dakle upravljeni na neki objekt, inten- 

diramo ga — i to intuitivno, neposrednim uviđanjem. Za naše 
vrednovanja imademo prema tome posebni »organ«, neovisno od 
razuma, "Time nije vrednovanje posve subjektivirano, naprotiv, baš 

po svom intencionalnom, karakteru ono važi objektivno. Na temelju 
toga ii jesu estetske, moralne, religijske vrijednosti objektivne; — ali 
ih nikome ne možemo dokazati, nego samo pokazati: tko ih ne ćuti, 
neće ih nikada priznati logičkim putem. 

Suprotno tome tumačenju vrijednosnog prosuđivanja, mi smo 
već jasno označili naše stajalište, da vrijednosno prosuđivanje nije 
nezavisno od razuma, tako da bi razum bio pri tom sasvim isključen. 
Opravdanost našega stajališta razabrat ćemo onda, kad budemo 
životnu vrijednost (smisao) prosuđivali upravo na osnovu razumski 
—- posrednim ili dokaznim mišljenjem — stečenih spoznaja (o Bogu 
i našoj vezi s Bogom). 

: Ali treba da istaknemo i ovo: priznavajući ulogu razuma pri 
vrijednosnom prosuđivanju (ocjenjivanju), mi ujedno priznajemo i 
ulogu čuvstvovanja. Ne kažemo »Ćućenja« zato, jer izraz »čuvstvo« 
uzimamo u ispravnom značenju, a ne u neispravnom, kao da 
»čuvstva« ništa drugo ne bi značila, nego samo osjetilna stanja 
svijesti. Mi možemo imati čuvstvo zanosa, udivljenja, strahopo- 
čitanja, tako da ova stanja misu osjetilna, ali nisu ni neovisna od 
misaone spoznaje stvarnosti, Razumom i duhovnim čuvstvovanjem 
zajedno prosuđujemo moralnu i religijsku vrijednost života, 

Izraz »vrednovanje« može da znači dvoje: I.) čuvstveni »od- 
govor« (reagiranje) na vrijednosni predmet ispred i bez svakog 
suđenja o njemu, i 2.) vrijednosno suđenje ili prosuđivanje same 
vrijednosti. Ljudi reagiraju spontano, bez razmišljanja, kad osjećaju 
(ćute, čuvstveno doživljuju), da je nešto ugodno ili neugodno (u 
estetskom, etičkom smislu); kad čuvstveno usvajaju ili odbijaju nešto 
(zazimu); kad za nečim čeznu i nešto ljube ili kad mrze. Zato su 
ljudi i subjektivni, kad se u svome vrednovanju oslanjaju samo na 
takva stanja. Ali mi možemo osim toga da shvatimo predmet 
našeg čuvstvovanja, možemo da razmišljamo, da li on za nas znači 
dobro ili zlo, možemo da se osvrnemo (reflektiramo) i na naša do- 
življajna stanja, možemo da stavljamo u razne snošaje ili upore- 
dujemo pojedina dobra; možemo dakle misaonim putem da dođemo 
do spoznaje o istini, da li nešto ima životnu vrijednost ili nema. 
Pojedini ljudi znadu bez ikojeg dokazivanja (neposredno) da eksi- 
stiraju, i da osim njih eksistiraju drugi ljudi, kao i to, da eksistiraju 
stvari vanjskog svijeta, a ipak sve to možemo još i dokazno (znan- 
stveno) da spoznajemo, Slično je i pri vrednovanju: ljudi znadu bez 
dokazivanja, da je nešto vrijedno ili nevrijedno, ali tim nije isklju- 

čena mogućnost, da osim neposrednog znanja (doživljajnog, spon- 
tanog vrednovanja) vrijednosno prosuđujemo na osnovu posredne 
spoznaje stvarnosti, 

Krivo je dakle, kad mođernisti (subjektivisti) tvrde, da u 
moralno religijski smisao života možemo samo vjerovati, što bi 
imalo da znači čuvstveno (aracionalno, emocionalno) usvajati. Mi 
doduše usvajama također čuvstveno, ali ne samo čuvstveno, nego je 
čuvstveno doživljavanje povezano s mišljenjem. Da li je pri tom 
čuvstvovanje pretežno ili čak isključivo, od toga upravo zavisi, u 
kojoj su mjeri pojedini ljudi pristupačni spoznaji istine. Zato i 
kažemo, da se netko povodi za svojim čuvstvima, željama, fanta- 
zijom, prema sklonosti ili odvratnosti, namjesto da je objektivan, tj. 
namjesto da traži istinu, bez obzira, da li mu ugađa ili ne. Niti je 
opravdano reći, da su razni nazori o životu u historiji filozofije 
veliki i neprolazni po tome, što su bili plod osobitih čuvstava, nego 
samo po tome, što su se primakli spoznaji istine. Zato je i naša 
zadaća da upoznamo istinu o vrijednosti života, 

d) Kad se pitamo, koji je smisao života ili po čemu život 
dobiva vrijednost, pa kad kažemo, da ta vrijednost sastoji u moralnoj 
dobroti, koja životu daje vrijednost upravo zato, jer Bog tako 
hoće, onda je priznavanje Boga temelj našeg odgovora na postav- 
ljeno pitanje. To priznanje treba, rekosmo, dokazati, pa je time 
otvoren put dokazivanju našeg odgovora na pitanje o smislu života. 
Ali ljudi priznaju Boga i bez filozofskog dokazivanja. Iz etnologije 
znamo, da i primitivni ljudi, na niskom stepenu kulture, znadu za 
Boga. Kako oni dolaze do toga? Kako možemo protumačiti postanak 
religije ili priznavanje Boga — najvišeg, svemoćnog, neiskustvenog 
(neopažajnog) bića —, koga treba poštivati molitvama i žrtvama? 
Je li opravdano reći, da i primitivni ljudi dolaze do ideje o Bogu 
mišljenjem, nekim zaključivanjem na osnovu opažanja u svijetuš 

Mišljenje je jedan način shvaćanja, koje nadilazi izvanjsko 
opažanje ili osjetilno shvaćanje osjetilnog svijeta. Da se primaknemo 
mišljenju primitivnog čovjeka, objasnit ćemo misaono shvaćanje 
djeteta. Prolazeći ulicom čuo sam, kako dijete pita: »Mamice, jesu 
li i konji žalosni rađi mrtvoga, kad ga voze?« To je pitanje nastalo 
na osnovu svijesnog kompleksa: mrtvac, žalosni ljudi, konji. Dijete 
spaja ljudsku žalost s mrtvacem i znade,. da je on razlog žalosti. 
Da li ova stvarnost »žalostan biti radi mrtvog čovjeka« pripada 1 
konjima, koji su sastavni dio doživljajnog kompleksa, toga dijete ne 

zna i zato pita. Dijete misli, tj. stavlja jedno naprema drugome, 
shvaća napremice, i u tome napremičenju (odnošenju) sudi »ljudi su 
žalosni radi mrtvoga«. Proces mišljenja sastoji u tome, da razumije 
stanje žalosti, imade o tom pojam ili misao, i tu misao primišlja 
ljudima priznavajući, da im ta stvarnost (žalostan biti) pripada, 
utoliko dijete sudi. Hrjelo bi — upoređujući ljude i konje — da 
znade, da li ista stvarnost pripada i drugom predmetu, konjima, 
kod kojih nije moglo opaziti, da su žalosni. Kad misli, dijete je 
svijesno upravljeno na predmete (intendira ih), koje hoće spoznati 
ili shvatiti po nekoj stvarnosti. — Drugi primjer; čujem gdje dijete 
upita oca: »Zašto konji ne vuku tramvaj?« Tu je duševni kompleks: 
opažena kola s konjima, tramvajsko gibanje bez konja; kola se 
Siblju zato, jer ih vuku konji (oni su uzrok, a gibanje je učinak 
konjske sile), Dijete ne zna, zašto se giblje tramvaj, kad nema po- 
znatog mu uzroka, i tako stavlja pitanje. Pri tom misli, a ne samo 
da gleda (osjetilno opaža), jer stavlja predmete u odnošaj uzročnosti: 
postanak gibanja shvaća u odnošaju ovisnosti od nečega, što gibanje 
proizvodi. . jA 

Na osnovu kompleksa učinak - uzrok može i primitivni 
čovjek da dođe na misao neiskustvenog, svemogućnog uzroka, ako 
za neke pojave u svijetu ne zna prema svom iskustvu pronaći uzrok. 
Na pr. munja je razorila drvo ili kuću; taj neobično snažni događaj 
zaprepastio je čovjeka, nanesao mu zlo, a uzrok tome zamišlja 
čovjek sebi u nekome, tko upravo hoće da u srdžbi čovjeka kazni. 
Radi silne moći tog uzroka i njegove nesklonosti uviđa čovjek po- 
trebu molitve i žrtve za umirenje. Ovi su religiozni čini posljedica 
uvjerenja, da je ovo fizičko zlo učinak »božanstva« ili nepoznatog 
višeg uzroka, koji postoji, iako nije iskustvu (opažanju) pristupačan. 
To je dakle uvjerenje plod uzročnog mišljenja. 

Na priznavanje božanstva može se nadovezati mitologija, ono 
može da bude monoteističko i politeističko, ali sama misao božan- 
stva — nečega najvišeg, od čega je svijet i Život ovisan — zarodila 
se upravo u shvaćanju uzročne ovisnosti. Ne samo munja, nego sve 
je u životu i svijetu ovisno; štogod čovjek ima, i vlastiti Život, prima 
od nekoga. Radi nepoznavanja iskustvenog uzroka može primitivni 
čovjek da krivo zaključuje na božanstvo, ali samo to zaključivanje 
ipak izvire u traženju uzroka, u uviđanju ovisnosti. Po savjesti se 
čovjeku očituje ovisnost od zakonodavne volje, Da li je ova općenita 
historijska činjenica vjere u Boga zabluđa ili se osniva na istini — 
eksistenciji Boga —, to zavisi od toga, možemo li tu istinu dokazati. 

1. Životinjski nagon i osoba 


Sunce, svjetlost, toplina, zrak, voda, zemlja . .. čine »mrtvu« 
pozornicu života: sistem, čija opstojnost ne zavisi od naše reflek- 
sije, a upućen je na nj svakodnevni naš život. Pokošena trava, po- 
valjene šume, iskorišćivanje najraznovrsnijih prirodnih sila, prevlast 
nad živim i neživim — obilježuje u tome sistemu položaj čovjeka, 
koji mu ne dolazi tek od fizičke njegove snage, nego od! upozna- 
vanja stvarnih odnosa, prosuđivanja, promišljena rada, dakle od 
razuma i volje. Neki su držali, da je antropocentrizam prestao za- 
jedno s geocentničkim (ptolemejskim) nazorom, jer po heliocen- 
tričkom (kopernikovskom) nazoru izgleda zemlja i čovjek na njoj 
kao prah u pogonu beskrajnih svjetova. Ali koje mu drago pla- 
netsko odnošenje ne oduzima čovjeku osobiti položaj u vidu život- 
nog vrednovanja. 

Kao mikrokozmos čovjek je živa pozornica zbivanja, od 
koga je zabilježena povijest čovječanstva jedva zamjetiva sjenka. 
U jednom neznatnom svome isjeku taj se život odrazuje — organ- 
skom vidu nepristupno — u nevjerojatnim suprotnostima: vedrina 
i potištenost, zanos i malodušje, radost i bol, ufanje i zdva- 
janje, mržnja i ljubav, pa istodobno velikodušnost i tjesnogrudnost, 
plemenština i sebeljublje, idealna ushićenost i najniža pohota, Kroz 
biće ljudsko postavljeno je raskrižje materije i duha, vremenitosti 
i neprolaznosti, zemaljštine i »nebeske rasline« (Platonov izraz u 
"Timeju). ' 

Upravo po razumu i volji čovjekovo je bistvo duhovno ili 
neosjetilno. Iz psihologije znamo, da gledanje i drugo osjetilno 
shvaćanje pripada tijelu po životnom principu (duši), dok naše 
spoznaje i odluke rezultiraju iz misaonih (razumskih) i voljnih 
procesa, kojih ne konstituira organsko zbivanje — i utoliko su du- 
hovni —, premda je među njima i osjetilnim procesima uzajamni 
utjecaj. Razumski i voljni životni princip, duhovna duša, čini čo- 
vjeka osobom: potpuno samostalnom (samostojnom, supstancijal- 
nom) pojedinkom razumne naravi; po njoj je čovjek i sposoban da 

ima samosvijest, spoznaju razlike svoga » ja« prema svemu dru- 
gome. No čovjek nije čisti duh, nego je bistveno vezan s tijelom, 
a pa toj vezi u njega je i životinjska narav, Čovjek i jest životinja 
i nije Životinja: u tome je njegova konstitucionalna sudbina. Živo- 
. tinja se kadgod pojavi u obliku krvoločne zvijeri, a duhom je čo- 
vjek »sličan« Bogu. To i nije fantastična fraza: jer čim je, po 
teističkom nazoru, Božje bistvo duhovno, dobiva i čovjek po deni 
osobini božansko obilježje. Kao osoba ima duboki svoj smisao, da 
se čovjek u odnošenju prema Bogu nazove »dijete« Božje, dionik 
božanskog ili nebeskog žića. Uostalom, kad bi se i reklo, da nas 
to odvodi u mistiku, psihološka je stvarnost, da je život čovjeka 
»naravnan« po njegovoj životinjskoj i duhovnoj naravi, 
Zaustavimo se časom — makar samo zbog interesantnosti — 
kod teizma, u gotovo naivnoj formuli: čovjek. je od Boga, Naoko: 
teoretska, ova je konstatacija od najdalekosežnijeg značenja za prak- 
tično određivanje života. Ne treba drugo nego analitički uočiti, 
što je sve uključeno u ovisnosti čovjeka od Boga. Pretpostavimo: 
li, da je čovjek sposoban na osnovu zaključivanja (dokazivanja) 
spoznati eksistencijalnu svoju ovisnost od Boga, očito ne ostaje samo 
Pri tom odnosu uzročne ovisnosti, nego je u njemu uključen i svršni 
(finalni) odnos: Bog znade, zašto, u koju svrhu, daje čovjeku život. 
To dakako mora i čovjek da znade, jer inače ne bi svršno upra- 
vljao životom prema Božjem određenju. Osvrnemo li se na čovjeka, 


ukazuje nam se i otuda potreba svršnog određenja: u svojoj ak- , 


tivnosti čovjek, sebi postavlja svrhe, znade, što hoće i zašto ta hoće, 
a u svemu svršnom nastojanju teži za srećom. Bilo bi smiješno 
(kaže Platon) pitati nekoga, da li hoće biti sretan, da li hoće (augu- 
stinski rečeno) posjedovati puninu dobra ili poželjnoga. Na težnju 
za srećom ne treba, kaže Kant, nikoga siliti ni obvezati, jer je to 
čovjeku prirođeno. Na volju mu je tek prepušteno da sebi odabere 
ono dobro, u kome je sreća. To zavisi od prosuđivanja, a filozofska 
kritika pronalazi, da se pojam sreće ne može potpuno primijeniti 
ni društvenom blagostanju, ni kulturnom dobru, ni najvišem ličnom 
zadovoljstvu (po epikurejskoj metodi), ni kreposnom životu (stoi- 
cizma), ni umišljenom i bezobzirmom egoizmu (Nietzschea i Stir- 
nera), ni bilo čemu, što je ograničeno. 

Kritika ovih teorija nadovezuje na polazno pitanje etike: 
zašto živimo? (U psihologiji je ključ odgovoru na pitanje: otkuda 
je naš život?) Simo pitanje proizlazi iz osnovne životne situacije: 

imati ili ne imati potrebno (dobro), postići ili ne postići željeno 
(dobro). Što čovjek za svoj život treba i što želi, a nema, to mu 
manjka, lišen je toga: njegovo je stanje »zlo«. Kadgod nije u nje- 
govoj vlasti, da išta na tome mijenja, a koliko stoji do njegove 
volje, čovjek čini, da mu bude dobro — i ovo dobro, koje potiče 
čovjeka kao razlog voljnog činjenja, znači »svrhu«: ono, »zbog 
čega« čovjek nešto radi, što nastoji da postigne, oživotvori. Pojam 
svrhovitosti (finalnog, teleološkog pitanja: zašto?) pronalazimo 
dakle u vlastitoj djelatnosti, koja je upravljena oživotvorbi nekog 
dobra, kao i u tome, što je sav naš život vrijednosno kvalificiran 
poi dobru ili zlu. Tu je izvor pitanja: zašto živimo, s kojom svrhom, 
šta je dobro za naš život u cjelini, po čemu dobiva život vrijednost, 
smisao? Život ispunjamo radom, a svrha našeg rada daje cilj Životu. 
Kad ne bi naš rad bio svršno upravljan, to ne bi ni bio rad ili dje- 
lovanje, nego zbivanje ili događanje, kome 'je čovjek pasivni gle- 
dalac. A on je naprotiv upravljač svojih čina, znade, kako da ih 
uređuje prema postavljenoj svrsi — i zato hoće da znade: koja je 
svemu životu svrha? Pogotovo kad u njegovim činima nastupa 
imperativ: »ovo ne smiješ činiti, premda je poželjno«. Zašto ne 
smijem, na koju sam svrhu obvezan? Tako bez pojma svrhe, kojom 
se određuje životni smisao, nema etike, nauke o obvezatnom ure- 
đenju života. Koje je to dobro, kome se ima svršno usmjeriti život 
svakog čovjeka, da živi smisleno ili da mu bude život vrijedan 
življenja? Traženje odgovora mora se obazirati i na to, da čovjek 
hoće biti sretan, tj. da mu samo takovo dobro daje sav smisao ži- 
vota, koje ispunja sve njegove težnje za stanjem, u kome je isklju- 
čeno svako zlo. U mnoštvu odgovora, teistički odgovor polazi s 
pretpostavke, da je čovjeku od Boga određena svrha, najveće dobro 
života — a to ne može drugo da bude, nego uživljavanje u Boga 
putem moralnog zakona. Kao »u zrcalu« odrazuje se u svijetu bitak 
Božji, a.u duši svojoj nosi čovjek »sliku« Božju i »glas« zakono- 
davne volje Njegove. 

Tko doživljuje neku umjetninu, tome je ona kao posrednik 
s umjetnikovim doživljajem, i posredovanjem te umjetnine nastaje 
doživljajna »sličnost« s umjetnikom. U tom smislu i Platon kaže 
(u Eutidemu), da ljudi postaju slični s dobrom, u kome sreću nalaze 
— a to je spoznaja i ljubav, kojom ljudi nalikuju Bogu po Njegovu 
životu samospoznaje i ljubavi (posjedovanja neograničene savrše- 
nosti). No bez obzira na Platona, po teističkom nazoru stavljena 

je naša Životna svrha i sreća u životnu zajednicu s Bogom: jer je 
u tome životu najviše dobro i jer takav život odgovara domjelnemti. 
Svrha je dakle: životna u tome, da čovjek »očituje« Boga po spo- 
znaji i ljubavi — a na osnovu te svrhe određen je i način njezine 
oživotvorbe: čovjek postaje obvezan da ne traži: sreću suproć od- 
ređene svoje.svrhe. U njemu je naime dvostruka mogućnost: du- 
hovno se opredijeliti prema toj svrsi ili »Životinjski« je odbaciti. 
Apstrahiramo li sad od svršnog određenja, ostaje nam još uvijek 
problem čovjeka po njegovu naravnom dualizmu. 


U ovoj dualističkoj kompoziciji — gledamo li je psihobio- 
loški cu »Životinjstvo« (animalitas) znači nagon za tjelesnim za- 
dovoljstvom ili uživanjem putem prehrane i rasploda. Prehrambeni 
i rasplodni organi daju simboliku života i sa gledišta smislenosti 
(aksiološki), ukoliko životinjstvo znači tjelesno uživanje kao naj- 
viša vrijednost života, 


Koliko nije životnja, time, što mu pripada čovječanstvo (hu- 
manitas), čovjek je osoba: sposoban da gospodari nagonskim živo- 
tom. Takva sposobnost isključuje nagonsku determinaciju; čim bi 
se reklo, da je čovjek po ukupnoj biološkoj konstituciji animalno 
determiniran, eo ipso bi u čovjeku isključena bila osobnost ili čovje- 
štvo, tj. on bi time prestao biti čovjek. Protivurječno je dakle 
priznati, da čovjek nije sav u Životinjstvu ili da se od životinje 
odvaja specifičnom konstitucijom, a ujedno ga (po determinističkom 
nazoru) smatrati rezultantom animalno nagonskog usilja. Jer kad bi 
se sav čovjekov život zakonskom nužđom odvijao po jednakim 
uvjetima, kako i druge Životinje Živu, ni po čemu se ne bi čovjek 
od njih razlikovao konstitutivno, osim samo funkcionalno, koliko 
bi recimo s rafiniranom kombinatonikom izvodio svoje nagonske 
dispozicije. Gospodariti nagonskim Životom znači prema tome biti 
nezavisan od nagonske nužde i utoliko slobodan ili sposoban za 
život, koji nije nagonski determiniran. U tome je signatura čovje- 
štva: čovjek nije životinja po tome, što se kao nenagonsko svijesni 
nosilac (subjekt) života — a to zovemo duhovni »ja« — ne mora 
opredijeliti za nagonski smisao života. : 


Pas No on to 1 ne smije! U tome je imperativu moralna sudbina 
čovjeka. 

2: Ograničenje nagona i ličnost 

Čovjek je stavljen u alternativnu situaciju: za nagonski i ne- 
nagonski život; po svojoj slobodi može da se odlučuje za jedno ili 
za drugo. Ali zaoštrenost te situacije sastoji u tome, što čovjeku 
nije samo data mogućnost alternativnog odlučivanja, nego. je osim 
toga njegovoj sposobnosti odlučivanja (volji) zadata oživotvorba 
nenagonskih vrijednosti. : 

To. će reći, čovjeku nije prepušteno na volju da bez ograni- 
čenja oživotvoruje ono, što mu nagonski vrijedi. Drugim riječima, 
stavljen u bilo koju životnu priliku, gdje čovjek može postići na- 
gonsko zadovoljstvo kao najviši smisao svoga života, moralo bi 
sasvim indiferentno biti, kojim će to sredstvima postići — kad bi 
čovjek imao bezuvjetno pravo na takav smisao Života. Ima li samo 
uvjetno pravo, na pr. koliko je podčinjen društvenoj vlasti, koja 
mu volju ograničuje, prestaju njegovi voljni čini u upotrebi sred- 
stava biti indiferentni: neki od njih bivaju zabranjeni. Takvo di- 
ferenciranje ljudskih čina, kad je pozitivnim zakonom društvene 
vlasti određeno, zovemo legalno. Čovjek će u tom slučaju odabirati 
između svoga nagonskog motiva i zakonskih posljedica uvjetno: 
ako i ukoliko zakonsku zabranu s posljedicama smatra više vrije- 
dnom od oživotvorbe nagonskog motiva, može da je voljno uvažuje, 
a inače mu je volji prepušteno da u dotičnom nagonskom dobra 
nalazi najviši životni smisao. Ali sad dolazi najvažnije: i kad nema 
nikojeg uvjetnog ograničenja, neki su vrijednosno odnošajni čini 
bezuvjetno zabranjeni; a to znači, da nisu indiferentni zato, jer 
čovjek nema bezuvjetnog prava na životinjstvo, nego je oživotvorba 
animalnih dobara bezuvjetno ograničena. Utoliko bezuvjetno (ka- 
tegorički), što ne postoji nikakav uvjet tog ograničenja, tj. nije 
čovjeku ni pod kojim uvjetom stavljeno na volju da gospodari nad 
tim ograničenjem, nego ono gospodari nad njegovom voljom. Na 
primjer: sirotinja se muči, da zaradi svagdanji kruh i sitnu svoju 
uštedu stavlja u štedionicu za starost i za svoju djecu, a neki šte- 
dionički gavan zamisli sebi modernu vilu, auto i još neke životinj- 
ske užitke — koji zbog »inteligencije« ne sastoje u tome, kao kod 
ptice, da traži gliste — pa odluči da znojem i krvlju sirotinje, na 
prijevaru i krađu, životinju u sebi zasiti, Svi ćemo reći, da je to 
lupež, nečovjek, a ovim atributom pretpostavljamo, da nad svima 
nama bezuvjetno vlada razlika poštenja i nepoštenja, pravde i ne- 
pravde. U tome bezuvjetnom (apsolutnom) gospodstvu sastoji mo- 

ralno razlikovanje jednih čina u zle i drugih u dobre, Čim prer- 


postavimo, da je zabrana zlih čina bezuvjetna, opstojnost takve 


zabrane može da se osniva jedino na konstituciji (naravi) čovjeka: 
animalnost je ograničena na osnovu humaniteta, s 
pera čeka znači: po svome čovještvu je čovjek određen za 

VOJSKI Smisao života — i na osnovu toga određenja zadata 
mu je, kao bezuvjetna voljna obveza, oživotvorba čovještva, Čo- 
vjek je po svojoj naravi obvezan da ostvaruje (uzbiljuje) či što 
je u njemu čovječno, tj. da živi moralno dobrim Životom i kine 
postaje moralna osoba (ličnost). U tome životnom zadatku sastoii 
OŽivotvorba bezuvjemo određenog životnog smisla čovjekova i 


»Život« uzimamo ovdje u značenju psihološki-filozofskom, ne 
sa gledišta prirodoslovnog; uzimamo ga u vidu čovjekova tiberojet 
(organizacije), koliko je čovjek, dakle kao svijesno raka ' 
ie U Por doživljaja svijesno se očituje doživljavajući o. 
bd s S. read proti ai sije razliku prema svemu 

o nije Istovetno. Znade, da u svome doživlja- 
ši +# ika kiši za sebe i u sebi, a ne u pripadnosti nekom 

jektu; jer kad bih ja postojao pripadajući bi i 
guća bila svijesna Pkoevbtih dić rd ad a 4 “i do. 
življaja čini upravo moj (== meni ili ius nA Pa s. . 
ver boje o ja« pripadni) živor. 

o iako osobu po onome, kako ona jest (== po njezinu bitk 

ontički) konstituira samostojnost, nije time još određeno specifič “ 
njezino obilježje, kojim se razlikuje od svih drugih Madang 
koje nisu osobe, Čovjek je svojim Životom u najbližem dodini “ 
životinjama, pa nam je na tom razgraničenju tražiti odliku doii, 
kao osobe, I sam životinjskog ustrojstva, čovjek je vrhu toga osoba 
time, što mu nije sav Život iscrpen u životinjskoj funkciji: niti je 
. i onim o (spoznanje) osjetilno-organsko, niti kui " 

svrhovita aktivnost vezana organsko-nago 4 i 
upravo, što mu je život duhovno ap m "ote i li 
rea , 1li time, što 
je čovjek osposobljen za spoznajne i voljne doživljaje. koji fi ri- 
padaju organskoj (materijalnoj) komponenti i ne Maća iz ba 
ulazi u cjelokupno ustrojstvo čovjeka osobnost ili čovještvo. O . 
uvoliko čovjek ili osoba, što se znanjem i htijenjem oak od ži- 
votinje, od osjetilne (senzitivne, animalne) prirode, tako da svojim 
saznanjem traži istine preko osjetilno-pojavnih Sandia a hrijenjem 
ostvaruje neosjetilno postavljene sebi zadatke ili ciljeve u koje o- 
laže vrijednost i po kojima prosuđuje smisao života. ' Po 


. 
. 

Prirodoslovlje ne dopire do čovjekova duhovnog ustrojstva. 
Prirodoslovci nepsiholozi, uočivši Životinjski »dio« života, mislili 
su, da mogu descendentnom teorijom »protumačiti« čitavog čovjeka. 
Kad su osjetili potrebu prislona uz filozofiju, ograničili su se na 
negaciju duha, naprosto priznavajući samo materiju. Kao materija- 
listi previdjeli su čak i tu okolnost, da materija nije podobna raz- 
likovati duh i materiju, stvarati teorije, tražiti istinu i određivati 
smisao Života. Spiritualisti su mislili, da je u čovjeku podvojenost 
duha i tijela, tako da je (po idealističkom nazoru) tijelo samo po- 
java duha. Naturalisti priznaju kod čovjeka sintezu tijela i duše, 
kao u svemu živome, ali »duh« (koliko se očituje u kulturnim do- 
brima) nije nezavisan od organske ili tjelesno-duševne determina- 
cije: »duh« je samo pomoćni pojam za razgraničenje životnih po- 
java, a nije specifični konstitutivum čovjekove osobe. Različni ovi 
(i drugi) nazori o čovjeku dolaze u obzir kod pitanja o moralnoj 
osobi. A već po rečenome je sigurno, da čovjek ne bi mogao pre- 
uzeti bezuvjetnu obvezu na dobrotu, kad ne bi sposoban bio da 
prosuđuje svoje motive u odnosu prema toj obvezi i kad ne bi spo- 
soban bio da se sam po sebi (slobodno) odlučuje, tj. kad ne bi kao 
osoba bio duhovne naravi. Samo na osnovu osobne duhovnosti do- 
biva čovjek moralni položaj kao: ličnost. : 


3. Nazori o čovjeku 

Metafizička antropologija, kako je ovdje zastupano, dolazi do 
izražaja u Bočtijevoj definiciji čovjeka: rationalis naturae individua 
substantia (gdje »racionalnost« ne znači samo diskurzivno shvaćanje, 
nego ukupnu duhovnu aktivnost). Ovim se određenjem. biti čovje- 
kove izbjeglo dvojakoj jednostranosti: protivno onima (W. Stern), 
koji u pojmu osobe jedva ili nikako ne ističu obilježje duhovnosti, 
kao i proti onima (M. Scheler), koji za osobu ne priznaju kategoriju 
supstancijalnosti. Čovjek nije u svojevrsnom određenju adekvatno 
shvaćen time, Što je, kao i drugi organizmi, sposoban za svrsishodno 
djelovanje. Od prirodne uzročne finalnosti razlikuje se »osoba« 
svojim — kako Scheler kaže — »monarhički udešenim sastavom 
(Gefiige) intencionalnih akata«, Utoliko su »monarhički«, što im 
pripada »vodstvo i upravljanje«. Protiv mehanističkog naturalizi- 
ranja čovjeka u novije se doba sa više strana u filozofiji (Dilthey, 
Bergson, Husserl, Kiilpe...) ističe duhovna aktivnost ili »stvara- 
laštvo«; premda 'je čovjek ovisan od materije, u drugu je ruku ne- 

zavisan: po samoodređivanju, samostalnom zalaganju za nešto (ne- 
koga) ili protiv nečega (nekoga) i po- uviđavnoj samoizvedbi. Ali 
u tome krugu, gdje je priznata: troslojna izgradnja čovjeka (tijelo - 
duša - duh), dolazi opet do teškog razlaza u pitanju: supstancijal- 
nosti. Prema Scheleru se u navedenom sastavu akata »očituje poje- 
dinačno usređivanje (Selbstkonzentration) jednog istog neograniče- 
nog duha, u kome je također ukorijenjena. bitna: struktura: objektiv- 
nog svijeta«. Po shvaćanju toga panteističkog idealizma »osoba« 
je samo zbivanje: duh se razvija u samosvijesnom postavljanju samog 
sebe (Sich - selbst - Setzeri). Na liniji Kant - Fichte - Hegel postaje 
samosvijest (pomišljajni »ja«) pretpostavka za objektivnost, tako 
da osoba nije samostojni objekt. I baš suprotno tome: nazoru hoće 
današnja psihologija opet da osobi prizna samostojnost (In - sich -“ 
selbst - Stehen). Bude li samosvijest i prekinuta, nije time prestao 
bitak osobe. Nije ni to opravdano, da se osobni bitak desupstancija- 
lizira radi jednostranog poimanja supstancije, kao da je ona nepo- 
znati vanjski nosilac akcidenata (po Lockeu) ili ukočena, bezkvali- 
tetna, realna nepoznanica (po Herbartu): osobu spoznajemo po 
svijesnim doživljajima, ona se u njima očituje kao trajni, sam so- 
bom istovetni doživljajni izvor. Kad osoba ne bi bila od doživljajne 
promjenljivosti stvarno različito, stalno i samo u sebi opstojno biće 
(a takav eksistencijalni način upravo znači »supstanciju«), ne bi 
postojao trajno istovetni »ja« kao uvjet za mogućnost sjećanja i 
napose moralne svijesti, kojoj pripada odgovornost, kajanje, pro- 
mišljeno odlučivanje, uopće moralni odgoj ili upućivanje volje 
prema vrijednostima čovještva, jer samo uz neprekinutost (konti- 
nuitet) istog »ja« i njegovu sposobnost aktivnog samoodređenja 
omogućeno je stvarati moralnu osobu (ličnost), tj. na osnovu onoga, 
što čovjek jest, postajati ono, što treba da bude. 


Već ove letimične refleksije pokazuju, kako je filozofiranje, 
danas kao i nekoć, upravljeno na čovjeka i njegov život.  Aksio- 
loško (etičko) tumačenje čovještva ima svoju tradiciju. u njemačkom 
idealizmu (Herder). Samo što se i ovo tumačenje razilazi u pantei- 
stičko (kozmičko-teističko) i teističko. Prema prvome se u čovjeku 
očituje ili objavljuje Božanstvo, tako da čovjek wu proživljavanju 
svoga čovještva biva religiozan. »Budi čovjek« znači (po Herderu) 
oduhovljavanje svebitka. Po Hegelu se taj proces odvija dialektički. 
Rastojinu Boga od čovjeka po deističkom nazoru zamijenio je u 
idealizmu novi ekstrem potpunog ujedinjenja Boga sa čovjekom, u 

kome se usavršuje »slika« Božja. Ethos humaniteta postao “je tako 
sinonim za panteističku (panenteističku) »religioznost«. Preko ro- 
mantike: je iracionalizacija religije — kao osjećaj i ukus za neogra- 
ničeno (po Schleiermacheru) — doprla do Bergsona. Panteizam 
u evolucionističkoj formi zajedno s iracionalizmom postaje obi- 
lježje »vitalističke« filozofije. Po jednostranom tumačenju“ i opet 
je »ratio« dobila funkciju mehanističko-prostornog atomiziranja i 
zato proglašena nepodesnom za »razumijevanje« Života, koji u 
svojoj totalnosti znači trajanje. Samo intuitivno, na neki način 
simpatično uživljavanje, kadro je proniknuti u suvislost života: 
nikoja racionalna (prirodoslovna) kategorija nije kadra obuhvatiti 
život. Zato i kategorija supstancije nema - primjene na »životni 
ćlan«: heraklitovska misao svezbivanja daje obilježje bergsonizmu. 
Spojena s panteističkim imanentizmom, ta je filozofija izrijekom 
otklonila racionalni teizam, da ethos primakne panteističkom misti- 
cizmu (a ne — kako se krivoj prikazuje — kršćanskom). 

Sva se ova problematika oslanja na pitanje: kakav mora biti 
čovjekov život, da on bude čovjek? "Tako je i Kant postavio pi- 
tanje, a određivanje ethosa osnivalo se na poimanju »čovještva« 
već od Aristotela do danas. Nije pitanje sreće mjerodavno u odre- 
đivanju moralne dobrote, nego je dobrota normirana s obzirom na 
ono, što odgovara čovjeku kao takovom, Sreća pokreće prirodnim 
teženjem (kaže Kant), i zato njezina oživotvorba ne potpada kate- 
goričkom imperativu. Etički utilitarizam nije kadar opravdati 
bezuvjetnu potrebu dobrote, jer priznaje samo prirodnu težnju za 
korisnim dobrima. Sreća sastoji u ispunjavanju već određenoga ži- 
votnog smisla, a ne da bi od nje zavisna bila smislenost (N. Hart- 
mann). Na osnovu onoga, što je čovjeku vlastito, nastaje bezuvjetna 
obveza, da se tome ne iznevjeri, da se toga drži, jer to je za njega 
»dobro«, u tome sastoji njegova životna vrijednost. Nije bilo etike, 
koja bi učila, da je čovjeku »dobro«, što se protivi njegovu bivstvu, 
nego što mu »odgovara«, — pa je samo u pitanju, kako će se to 
bivstvo definirati, i slijedom toga biva jasno, da se kriterij moralne 
vrijednosti nalazi u metafizičkoj antropologiji. To su priznali ioni 
etičari, koji stavljaju moralne vrijednosti u apsolutno moranje (va- 
ženje), kako se očituje u savjesti. »Kao što je savjest realna, tako 
je realan Bog« (Windelband). Savjest »pretpostavlja metafizičku 
realnost normalne svijesti«, ona je ukorijenjena u »apsolutnom umu, 
tj. Bogu«, tako da etička svijest nužno vodi k religijskom problemu 

kao »naskroz realnom, a ne fiktivnom«. Za smislenost života i 
svijeta pretpostavlja se »vječno osnovna činjenica jednog nad — 
ja«(H. Miinsterberg). Dok. je tako na čovječjem bivstvu odmjerena 
moralna dobrota, njezina bezuvjetna vrijednost traži svoje fundi- 
ranje u apsolutnoj osobi. Da li ovaj personalni perfekcionizam samo 
»postulira« slobodu, besmrtnost i Boga — po učenju Kanta — 
ili su to realnosti, do kojih nas vodi racionalna metafizika (kako je 
zastupa grčko-latinska, skolastička filozofija), to je pitanje napokon 
odlučno za kritičku orijentaciju u filozofiji o životu. 


4. Metafizička orijentacija u krizi 
modernoga čovjeka 


Kao polazna točka u rješavanju metafizičke problematike 
dolazi u obzir dvoje: 1.) noetičko pitanje o mogućnosti racionalne 
metafizike, tj. pitanje, da li je logika »organ« spoznaje i onih real- 
nosti, koje nam nisu iskustveno date, a 2.) uočenje iskustveno pro- 
nađenih činjenica, od kojih nas logički put obrazlaganja vodi k ne- 
iskustvenim (metafizičkim) realnostima. Prvotnu, neposredno isku- 
stvenu zibljnost čine naši svijesni doživljaji; upravo »naši« tj. ve- 
zani na zbiljnost doživljavajućega »ja«. U tome intuitivnom (samo- 
opažajnom) izvoru spoznavanja nailazimo i na pojam tvornog uz- 
roka, Empirijska psihologija naime pronalazi u doživljavajućem 
»ja« ne samo osjetilno-organsku (senzitivnu) receptivnost, nego i 
spontanu aktivnost pri mišljenju i htijenju. Baš ova misaono-voljna 
komponenta svijesti postaje empirijskom osnovicom dviju logičkih 
kategorija: uzročnosti (kauzalnosti) ili ovisnosti zbivanja (doživlja- 
vanja) od uzroka i dubovnosti ili doživljajne neovisnosti od organ- 
skog uzroka. U analiziranju sinteze između pojma o zbivanju i uz- 
roku osniva se neiskustveno važenje načela uzročnosti: štogod je 
eksistencijalno nenužno, mora da je ovisno od uzroka. Primjenom 
toga načela na kozmičku nenužnost dokazuje se nužna eksistencija 
uzroka, od koga je i naša misaono-voljna eksistencija ovisna, i koji 
je prema tome također osobne naravi, tj. Bog. Tim putem ide 
teodiceja. Racionalna (filozofijska, metafizička) psihologija doka- 
zuje na osnovu misaono-voljne duhovnosti duhovnu narav duše ili 
doživljavajućeg »ja«, kome pririče samostojnu  (supstancijalnu) 
eksistenciju za razliku od doživljajne pripadnosti. S tijelom zajedno 
čini đuhovna duša samosvojno (potpuno svoje, hipostatičko) biće, 
koje zovemo osoba, Po svojoj duhovnosti ona je slobodna ili tje- 

lesnim uzrokovanjem neprisiljena u voljnoj aktivnosti. Kao takova 
stavljena je pred bezuvjetnu obvezu, da prizna, što je za nju dobro: 
i kad to Životom svojim prizna, da time ispuni ono, na što je čo- 
vjek pozvan — kao čovjek, Otkuda taj bezuvjetni poziv, gdje je 
njegovo »plemenito podrijetlo« (Kant)? Etika dokazuje, da nije u 
samom čovjeku, koji je po svome bivstvu podvrgnut i tjelesnom 
ili Životinjskom »podrijetlu«. Prepušten samome sebi, ne priznava- 
jući obvezatne moći »iznad sebe«, čovjek zapada u ekstremnu ne- 
gaciju moralne svoje vrijednosti, kultivirajući punom inteligencijom 
materiju, životinjstvo, namjesto usavršavanja moralne ličnosti. U 
tome i jest sudbina »modernog« čovjeka. 

Jer etiologija suvremenih kriza mogla bi u konkretnim obli- 
cima pronaći nešto zajedničko: one nastaju iz osnovne zablude, da 
nema moralnih zabluda, i da u njima nije izvor zla. Svatko će lako 
razumjeti, kakav bi životni kaos nastao, da jedan dio ljudstva u 
poremećaju razuma ne zna jedamputjedan, a ljudi danas jedva ra- 
zumiju, kad im se kaže, da je ogromna razlika između ove dvije 
izreke: »mi Živimo zato, da nam bude dobro« i »mi živimo zato, 
da budemo dobri«. Ne uviđajući te razlike upadosmo u sudbonosnu 
zabludu: zato sudbonosnu, jer socijalna zla, koja nas biju, izviru 
iz nepriznavanja te razlike. Treba da budemo dobri u tom smislu, 
da priznajemo vrednote i da smo pripravni na njihovu oživotvorbu 
— i onda, kad one znače ograničenje životnog stanja, u kome nam 
je dobro. Jer ako je ovo »dobro« vrhovni ili neograničeni princip 
Života, njegovo će ostvarenje uslijed egoističke neutaživosti nužno 
dovesti do kolizije. To se očituje na svim primjerima, uzmemo li 
kao ostvaralačke subjekte takvog principa pojedince ili kolektive: 
pojedinac — lišen moralnog principa u izboru sredstava — postaje 
društveni zločinac, a skupina, koja se dočepala vlasti, može u ime 
zajedničkog »dobra« plemenskog, rasnog, klasnog... potamaniti sve 
druge. Takvo utamanjivanje, iako brutalnije od životinjskoga, 
može da bude čovječanskom »inteligencijom« rafinirano: nepra- 
vedni porezi, imperijalistička militarizacija, aranžmani inostrane 
politike, favoriziranje »svojih« a izrabljivanje i tlačenje drugih, 
korupcije, nasilja i nebrojeno drugih sredstava u provedbi principa 
»da bude dobro«. S ograničenjem na izvjesni subjekt, ovo »dobro« 
involvira negaciju dobra za druge subjekte — a to u principu znači 
negaciju moralnog dobra ili one vrednote, koja od svih traži, da 


budu pravedni, 


Dr. Zimmermann: Filozofija života 7 


98 Čovjek — moralna i religijska osoba (1.) 


Kad u životnom spletu, koji zovemo uskolebana današnjica, 
tražimo put sanacije, to znači, da se ukazala akutna potreba nor- 
maliziranja života; a prema navedenoj dijagnozi očito je, da naš 
ukupni život moramo podvrći moralnoj reviziji. Praktične metode 
toga zahvata ovise od teoretski opravdanog nazora o osnovima ži- 
vota u njegovu vrijednosnom odnošenju. U tom smislu i jest sva 
aktuelnost filozofijskog problema o životu. 


Čovjek — moralna i religijska osoba (IL) 


1. Antropologija 


Neke znanosti promatraju čovjeka s obzirom na njegovu hi- 
storiju, njegov duševni život, a pri tom napose na moralni i reli- 
gijski Život. Njima je dakle zajednički predmet proučavanja »čo- 
vjek« (grč. 4nthropos). Zato filozofija, kulturna historija i psiholo- 
gija, koliko ispituju i promatraju ono, što sačinjava (konstituira) 
čovjeka po njegovoj bitnosti ili po onome, što ga vrsno (specifično) 
obilježuje, čine ukupno antropologiju. Čovjeka proučavaju doduše 
i prirodoslovci: biolog, kemičar, anatom itd., ali oni imađu u vidu 
samo neki isječak ili neku stranu kod čovjeka, a ne pitaju za ono, 
po čemu je čovjek upravo čovjek, a ne Životinja. 

Da naime čovjek nije tek obična životinja, dokazom je kul- 
iurna povijest čovječanstva: po njegovim plodovima (djelima) 
prepoznajemo . čovjeka. Čovjek je sposoban, kad nešto radi, da 
razmisli, da li valja, šta radi; sposoban je da sebe pita, zašto radi 
ili u koju svrhu ( s kojim ciljem) radi i kako treba da radi; spo- 
soban je da prosuđuje vrijednost svoga rada ili da ga ocjenjuje 
(vrednuje); sposoban je da svoje čine (djela) upravlja ili usmjeruje 
ili ravna po nekim općim pravilima ili načelima, na pr. kadi stvara 
znanost i umjetnost, kad stvara društveno uređenje i kad živi po 
moralnom zakonu. U tome je smislu čovjek stvarao svoju kulturu 
pa se na toj granici i odvaja od svih životinja. | 

Zašto ili po čemu ima čovjek kulturne sposobnosti? Na ovo 
pitanje hoće da odgovori antropologija. Kulturna historija nam 
kaže, da je samo čovjek stvarao znanost, umjetnost, moral i religiju, 
a anvwropologija hoće da odgovori na pitanje: zašto samo čovjek, 
na temelju čega je samo čovjek kadar da bude kulturnotvoran? 

Već je stara filozofija odgovorila na ovo pitanje time, da je 
čovjeku pripisala razumnost: čovjek je osjetilno-pokretno biće 
(životinja) imajući razumnu narav (animal rationale). Čovjek ne 
eksistira pripadno (akcidentalno) — kao na pr. boja veličina, tvr- 
doća... —, nego eksistira samostojno (supstancijalno), te je sasvim 
svoj: samosvojnica (hipostaza). Na taj način eksistiraju dođuše i 

mnoge druge stvari u svijetu — na pr. stol, knjiga... —, ali čo- 
vjek nije stvar, nego je osoba (ličnost), i to upravoj po tome, što je 
nosilac (subjekt) razumne naravi. Po njoj je čovjek svijestan samoga 
sebe, tj. imade samosvijest, znade za vlastiti »ja« i znade ga razli- 
kovati od svega, što nije taj »ja«. Po svojoj razumnoj naravi spo- 
soban je čovjek da razmišlja o tome, što mu je dobro ili zlo, da se 
odlučuje na ovo ili ono prema nekim razlozima (motivima), tj. spo- 
soban je da radi kao slobodni uzrok, a ne kao stroj (mehanički). Da 
je uistinu tako, to ćemo odmah dokazati. 

i S ovim našim nazorom o čovjeku ne slažu se neki antropo- 
loški nazori. Homo-faber teorija, koju zastupaju pozitivisti, ne vidi 
u čovjeku ništa drugo nego savršeniju životinju, kojoj je mozak na 
višem stepenu razvoja (evolucije), te osposobljuje čovjeka tehnički 
(kao stvaraoca oruđa). Suprotno ovoj evolucionističkoj teoriji vi- 
djet ćemo u daljnjem raspravljanju, da čovjek svojim razumom i 
voljom nije nastao od životinje, tj. da se ove duševne sposobnosti 
nisu mogle razviti iz osjetilnih sposobnosti (vida, dodira...). Ra- 
zumska i voljna sposobnost čine seosjetilnu ili duhovnu (spiritualnu) 
narav čovjeka; po njima je čovjek duhovno biće, i baš kao takav 


znači osobu. — Neki su filozofi (racionalisti) jednostrano isticali 
kod čovjeka razumnu  (racionalnu, intelektualnu) narav, kao da 
njegova narav nije također osjetilna (životinjska). — Neki nasuprot 


jednostrano ističu kao glavno obilježje kod čovjeka nerazumnost 
(iracionalnost). Zastupnici tzv. filozofije života (Schopenhauer, 
Nietzsche, Jaspers, Klages...) prikazuju čovjeka tako, kao da u 
životu. ne odlučuje razumna ili duhovna strana, nego isključivo one 
sastojine (komponente), koje dušu povezuju s tijelom: razne težnje, 
nagnuća, sklonosti, koje mogu da budu i nesvijesne, a najvećma su 
seksualne ili libidinozne (kaže Freud). Ovi nas nazori vode k pi- 
tanju o slobodnoj volji, 


2. Slobodna volja 


Sve, što se u svijetu događa, biva nužno po usilju kozmičkih 
zakona; a naša je volja sastavni dio svijeta pa je zato i ona u 
kozmičkoj cjelini nužno određena (determinirana). Tako kažu 
kozmološki deterministi. — Psihološki determinizam uči, da je 
čovjek u svome htijenju (volji) determiniran po svojim psihičkim 
zakonima, tj. sve, što pojedinog čovjeka duševno sačinjava. — nje- 
gova prirodna nagnuća, stečene želje, fantazija... — sili ga, da 

mora upravo tako živjeti i da se ne može odlučiti na drukčiji Živor. 
Ako su u njemu zle determinante (sile, koje ga u htijenju određuju), 
on ne može činiti dobro. —  Sociološki determinizam uči, da je 
čovječja volja sasvim podložna društvenim (socijalnim) determi- 
nantama: odgoju, uplivu sredine (milieu) itd. 

Protivno ovim nazorima tvrdimo, da je volja slobodna, tj. 
da nije ničim usiljena (prinuždena) tako, da čovjek ne bi kadar bio 
sam po sebi ili od sebe (spontano) da se odlučuje. Čovjek je slo- 
bodan od nečega i za nešto: slobodan je od svojih sklonosti ili 
nagnuća, tako da ne mora baš po njima da se odluči na neki čin, 
i slobodan je za sve, što može razumom (mišljenjem) shvatiti kao 
svoje dobro. Da li će se čovjek odlučiti na nešto ili ne, to zavisi 
od onog dobra, koje potiče (movira) volju na odlučivanje, Nije 
volja sasvim neodređena (indeterminirana) u tom smislu, da bi se 
ikad odlučivala bez ikojeg motiva (poticaja, pobude). Takav je nazor 
(apsolutnog indeterminizma) neosnovan. Mi zastupamo relativni 
indeterminizam, tj. tvrdimo, da volja nije prisiljena najjačim mo- 
tivom, nego da je kadra odlučivati se po bilo kojem motivu. Ako 
ih je više zajedno, ona može da među njima odabire (= sloboda 
izbora), 

Da je uistinu tako, dokazuje naša samosvijest, kojom je po- 
jedinac sebi svijestan (dok nije duševno bolestan i dok nije u nera- 
zumnom stanju uzbuđenja ili afekta), da može htjeti ili ne htjeti, 
htjeti ovo ili ono, — a u tome i sastoji sloboda odlučivanja. Svije- 
stan je sebi, da ima nagnuće k ovom ili onom dobru, ali da je 
također sposoban, ako hoće, učiniti nešto suprotno svome nagnuću. 
Ta je sposobnost (volja) uzrok, koji svoj čin (== svoj »hoću ili 
ne ću«) proizvodi, a za svoj čin imade razlog (motiv), koji pred- 
stavlja izvjesno dobro. Takvo dobro može da bude nešto takovo, 
što sebi pojedinac želi, na pr. želi zdravlje pa zato ne će da učini 
nešto protivno tome. Može da bude i moralno dobro motiv, po 
kome se čovjek odlučuje, na pr. htio bi učiniti nčku gestu, izreći 
ili napisati nešto, pogledati ili samo poželjeti nešto, ali ne će da 
toga čini, jer (to je motiv!) zna po svojoj savjesti, da toga ne smije 
učiniti. 

Kad čovjek ne bi bio tako slobodan, tj. kad ne bi mogao 
samostalno započeti neki doživljaj (ili čitav doživljajni niz), ne bi 
sposoban bio za moralnost: jer ne bi smisla bilo, da čovjek bude u 
savjesti obvezan na neku dužnost, kad ne bi slobodno mogao po 

dužnosti raditi, nego bi prisiljen bio da radi drukčije. Sloboda je 
dakle uvjet za moralni život, pa kao što je sigurno, da postoji mo- 
ralni red, jednako je sigurno, da postoji volja. 'To nam potvrđuje 
“ita činjenica, da mi razmišljamo prije nekog djela, da li bismo 
učinili ili ne, a nakon djela odobravamo, prigovaramo, kajemo se, 
dakle ocjenjujemo i čovjeku u dobro ili zlo pripisujemo (imputi- 
ramo), te ga zato nagrađujemo ili kažnjavamo. Sve to ne bi imalo 
smisla i bilo bi bez ikojeg temelja, kad bi čovjek u svom djelovanju 
bio prinužden. "To nam je dakle dokazom, da je volja uistinu 
slobodna. 

»Ti možeš, jer moraš«, rekao je Kant. Ako netko mora 
nešto učiniti, pretpostavlja se, da to i može učiniti; jer kad ne bi 
mogao, nije ni dužan učiniti. A svaki čovjek mora živjeti po savjesti, 
tj. ne smije činiti zlo. Nije doduše svaki čovjek obvezan da čini 
svako dobro, ali utoliko mora svatko činiti dobro, koliko ne smije 
činiti zlodjelo. Čovjek je dakle po moralnom zakonu obvezan da 
se oslobađa od zlih sklonosti, od nagnuća k zločinima, tj. treba da 
postane u moralnom smislu dobar. U tom je smislu sloboda naš 
životni zadatak (ideal): treba da postanemo stalni i nepokolebljivi 
u moralnoj dobroti, tj. da sebe uzgajamo do značajne (karakterne) 
ličnosti oslobađajući se od »gospodstva« naših zlih sklonosti. U 
njima izviru zapreke slobodnoj volji, ali te zapreke treba da 
svladamo. 

Zašto? 

To je najodlučnije pitanje, na koje moramo da odgovorimo, 
ako hoćemo obrazložiti ili opravdati apsolutni imperativ sav jesti. 


3. Moralni imperativ obrazlažemo 
na osnovu religije 


Imperativ savjesti potpuno ćemo obrazložiti, kad odgovorimo 
na dva pitanja: 1.) otkuda je apsolutni imperativ, 2.) čemu je, kuda 
vodi, koja mu je svrha? 

Kod oba pitanja možemo reći »zašto«?, ali taj »zašto«? znači 
kod prvog pitanja: »zašto u nama nastaje imperativ, kako do njega 
dolazi, gdje mu je izvor, koji ga u nama proizvodi?« — a kod 
drugog pitanja znači: »koji je imperativu smisao, kojemu nas cilju 
vodi, što ima da po njemu nastane?« Kao da putnik. pita: 1.) otkuda 
taj put dolazi i 2.) kuda vodi? Za ovaj stol možemo pitati: otkuda 
je (»zašto« je nastao) i čemu je (»zašto« postoji)? Prvi put pitamo 

za njegov proizvodni uzrok (a to je stolar), a drugi put za svrhu 
stola (njegovu upotrebu). Tako i za moralni imperativ — hoćemo 
li ga obrazložiti ili pronaći razloge njegova opstanka ili odgovoriti 
na pitanje »zašto« je w nama — treba da spoznamo dvoje: 1.) izvor 
njegova postanka (geneze) ili njegovo podrijetlo (provenienciju) i 
2.) njegovo svršno (finalno) značenje, tj. onu svrhu, zbog koje je 
volja obvezana dobro činiti i tako postići svrhu. 

(K 1.) U religiji je izvor moralne obligacije. 

Na prvo pitanje odgovaramo ovako: izvor moralnog (apso- 
lutnog) imperativa jest volja Božja. Taj naš odgovor ne treba nitko 
da prihvati po »slijepoj« vjeri, jer ćemo svoju tvrdnju dokazati, tj. 
dokazat ćemo, da postoji Bog i da je našoj razumnoj naravi dao 


životni smisao (svrhu), — a zato je morao odrediti način ili put 


oživotvorbe postavljenoga nam životnog smisla: morao nam je dati 
putokaz k cilju života, a taj putokaz jest moralni zakon. Dakle 
u svihodavnoj volji Božjoj nalazi se stvarni razlog ili izvor mo- 
ralnog imperativa. Njegova se eksistencija osniva na našoj ovisnosti 
od Boga, koji nam daje svrhu života. U priznanju Boga Zakono- 
davca i Svrhodavca (religiji) jest opravdanje za moralni imperativ. 

(K 2.) U religiji je motivacija za moralnu dobrotu. 

Sad je na redu da objasnimo onaj drugi »zašto«. Zašto da ja 
slušam moralni imperativ ili glas svoje savjesti? Što imam od toga? 
Što će mi moralna dobrota? Kuda me ona vodi? Koji je njezin cilj 
(svrha)? 

Spomenuli smo, da je apsolutni imperativ kao putokaz; a da 
je on postavljen na životnim raskršćima, objasnit će nam nekoliko 
primjera iz života. 

Kad netko izrabljuje tuđu radnu snagu ili kad uskraćuje za- 
služenu plaću, to je zločin protiv bližnjega. Takav zločinac ima 
razlog (motiv) da takoj čini: on gramzi za novcem, koji stječe pljač- 
kanjem, dakle na nepravedan način. U kategoriju nepravde spada 
i krađa. Tko ne bi priznavao ikojeg prava na svojinu ili vlastitu 
imovinu pa bi isključivo državnoj vlasti priznavao pravo raspola- 
gati imovinom, taj ne bi smio prigovoriti nasilniku, kad u ime dr- 
žavne vlasti oduzima sve, pa i najveću imovinu, a to je Život. 
Krađa i druge navedene nepravde pretpostavljaju, da postoje razna 
prava na vlastitu svojinu (tko nema nikojeg prava, ne može mu 
se ništa ukrasti), — Nepravedne su i one skupine (narod, država), 
koje drugima silom oduzimlju materijalna dobra (kuće, zemlju) ili 

kulturna dobra (jezik, vjeroispovijest, slobodu, ravnopravnost u 


javnom životu), Takve skupine (po svojim vođama) rukovode se: 


mržnjom, osvetom, nepravednim sebeljubljem, pohlepom za obo- 


gaćivanjem: motivima, u kojima izviru zlodjela nepravde. — Po- 


nepravdi može da nastane ratno klanje, u kojem se raspolaže ljud- 
skim životima, kao da su bez ikojeg prava samoodređenja. — 
Netko opet hoće da sam sebi oduzme život; a pri tom ima neki 
razlog (nevolja, nezadovoljstvo života). — Neki su neumjereni u 


jelu i piću, kao da im je želudac najveće dobro ili »Bog« (kaže 
apostol Pavao). — Neki ne slušaju savjesti u seksualnom životu;. 


i oni idu za tjelesnim ugađanjem, užitkom. I tako dalje. 


Kod svih ovih primjera možemo razabrati nešto zajedničko: 


1.) ljudi imadu kod svojih voljnih čina (kad nešto hoće ili ne će) 
izvjesnu motivaciju, tj. znadu, zašto čine ovo ili ono, imadu pred 


očima izvjesno dobro (ugodno, korisno) kao ono, zbog čega nešto: 
čine, il: kao svoju svrhu (cilj); a 2.) neki su čini kvalificirani kao 


zločini (nepravde, neumjerenosti...), koliko se ne podudaraju ili 


koliko se protive apsolutnom imperativu. Kad njega ne bi bilo, 


možda bi neki čini bili nelegalni (protivni državnim zakonima), ali 
ne bi bilo nemoralnih čina ili takvih zločina, koji su zabranjeni 
bezuvjetno, po samoj razumnoj naravi, a ne tek uvjetno ili s ob- 
zirom na ljudski razum. Činjenica je pak, da ljudi znadu razliko- 
vati neke čine u dobre i zle bez ikojeg obzira na odredbe društvenih 
zakona, tako da su na tu razliku vezani (obligirani) bezuvjetnim ili 
kategoričkim (apsolutnim) imperativom: zlo se ne smije činiti. 

Gdje je dakle »raskršće«? 

Mi smo svojom voljom postavljeni ispred dva puta: jedan 
vodi k cilju, koji volju pokreće (movira) na zločine — kako smo 
vidjeli na primjerima —, a drugi nam put pokazuje moralni impe- 
rativ. Njega ne bi trebalo, kad ljudi ne bi bili skloni na zločine, 
ali čovjek je bez zakona najgori od svih živih bića (kaže Aristo- 
tel i nastavlja): jer je strahovito, kad se zacari nepravda; ali 
čovjek je po prirodi oboružan duhovnim i moralnim sposobnostima, 
koje se dadu upraviti k suprotnim ciljevima (k dobru i zlu), pa je 
stoga zao čovjek. najopakiji i najsuroviji stvor, od svih drugih naj- 
više raskalašen i razbludan. 

Pošto je čovjek po svojoj prirodi sklon na zlo, sasvim je ra- 
zumljivo, da se pita: »Zašto da ja napustim sve ovo, što mi savjest 
(imperativ) proglašuje kao zlo, — a meni je to dobro ili poželjno 

(ugodno, korisno)? Ja sa svojim zločinima postizavam takav cilj, 
koji mojim sklonostima odgovara, a to je jedino mjerodavno, pa ne 
znam, zašto da mi bude mjerodavan moralni imperativ. Zašto? U 
polučivanju nekog dobra ja imadem motivaciju (obrazloženje), da 
hoću tako zvane zle čine; zato kažem tako zvane, jer ih ja i ne 
priznajem kao zle, dok ne uvidim, u čemu je ono dobro, koje bih 
polučio, da radim po savjesti. Koji je cilj ovoga drugog puta? Pri- 
znajem i to, da je izvor savjesnog imperativa'u volji Božjoj, pa je 
na temelju toga postavljeno raskršće prvog puta (moralno zlih 
čina) i drugoga (moralno dobrih, čestitih, poštenih čina), — ali 
kuda me taj drugi put vodi? Ima li smisla, da pođem ovim putem? 
Što ću postići? Ima li moralna dobrota (== put, koji odgovara sa- 
vjesti) svoju motivaciju ili svršnu vrijednost, tj. ima li ta dobrota 
vezu s nekim dobrom, koje meni odgovara ili zbog kojega 
(== svrha!) bi trebao da napustim i najmilija dobra, do kojih bi 
došao prvim putem?« 

Naš odgovor glasi: ima, i takvo najviše dobro, u kome je 
najviši životni smisao, jest životna zajednica s Bogom. Taj odgovor 
treba dakako dokazati, i mi ćemo to učiniti. Dokazat ćemo na taj 
način, da svoju tvrdnju logički (zaključivanjem) izvedemo iz nekih 
istina. A te su istine: 1.) Bog eksistira, 2.) Bog je čovjeka stvorio 
i odredio mu životnu svrhu, 3.) u toj je Životnoj svrsi najveće 
dobro, koje čovjeku donosi potpunu sreću (blaženstvo), 4.) takvo 
je dobro jedino samo Bog. Dakle — to je zaključak iz navedenih 
istina — naša životna svrha sastoji u polučivanju zajedničkog ži- 
vota s Bogom, a to polučivanje sastoji u voljnom podudaranju 
(skladu) s moralnim zakonom ili imperativom savjesti. Motivacija 
za »drugi« put (moralne dobrote) jest polučenje najvišeg dobra u 
zajednici s Bogom. Na priznanju Boga kao najvišeg dobra (= na 
religiji) osniva se moralna motivacija. — 

Da bez religije nema prave motivacije za moralno dobar 
život, ističe prirodoslovac Drews ovako: »Najveća je samo- 
obmana, kad socijalisti misle, da će pojedinac, nakon što se odstrani 
svaka religija, biti spreman i sposoban da se bezuvjetno žrtvuje za 
masu i da vlastitu dobrobit podčini zajednici, ili da će čak sama 
vjera u opće dobro biti kadra da zamijeni religiju. Jer bez religijske 
vjere, to jest bez vjere, koja prehvata neposredno iskustvenu zbilj- 
nost, nema pojedinac nikojeg drugog razloga da teži za dobrom 
mase, osim koliko to i njemu samome koristi. U času, kad uvidi, 

da je žrtva za cjelokupnost veća od vlastite koristi, ne može sa 
stajališta bezreligijskog morala učiniti drukčije, nego da cjelini 
uskrati službu«. — Prirodoslovac Plate (Haeckelov nasljednik u 
Jeni) dokazuje materijalistima, kako je neopravdano njihovo pozi- 
vanje na prirodne nauke (jer priroda svojim zakonskim uređenjem 
upućuje na osobno biće s najvišom duhovnom moći i savršenstvom), 
pa zatim o materijalističkoj etici piše ovako (g. 1922.): »Za mate- 
rijalistu ne postoji osobni Bog, ni život nakon smrti, ni naplata; 
zato je dosljedno, kad u životu neobuzdano teži za osjetilnim sla- 
stima, bilo to u prostoj formi jela i pića i seksualnog zadovoljstva 
ili tako, da u finijoj formi donose oku i uhu užitak. Novac i moć, 
izvori svestranih užitaka u svijetu, to su osnovi materijalističkog 
mišljenja. Sve je drugo sporedno... Tko ne vjeruje u život nakon 
smrti i na životnu naplatu, te je uvjeren, da je posljednjim izdi- 
šajem sve svršeno, taj će, kada dođe do ozbiljnoga, samo na sebe 
misliti, a svaka pomisao žrtvovanja za višu ideju bit će mu smije- 
Xna; takav ima, sa svog materijalističkog stajališta i posve pravo... 


Socijalisti se zaista ne trebaju čuditi, kad nebrojeni ljudi, zavedeni 


materijalizmom i komunizmom, ovako kažu: Kako nema drugog 
života, i kako imam pravo da sebi Život ugodno udesim, ne tiče 
me se država ni zakoni, ne priznajem vlasništvo, ličnu slobodu i 
čast drugih ljudi, ni obaveze prema domovini i koješta slično, nego 
se bez ograde probijam. Logika takvog mišljenja jest uvjerljiva, ali 
je također jasno, da se na njemu ne da podići nikoji moral. To je 
moguće samo na protumaterijalističkoj i kršćanskoj osnovici. Kršća- 
nin čini dobro zbog samog dobra, jer u tome vidi Božju zapovijed... 
Dubok je smisao u staroj rečenici, da narodu treba održati religiju. 
Bezreligijski narod mora prije ili kasnije da na unutarnjoj truhloći 
propane, jer«mu ne dostaje moralni uzgoj. Dokazao sam, držim, da 
boj materijalista i ateista protiv osnovnih nazora kršćanstva ne 
“nalazi oslona u rezultatima prirodne znanosti. Tko uopće dvoji, 
može da ih otkloni, ali će napokon i sam zdvojiti.« 


4. Kulturna i moralna osoba 

Čovjek je osoba, može sebi da kaže »Ja«, svjestan je sebe, 
znade za sebe, razlikuje sebe od svega drugoga: ima samosvijest. 
Sposobnost poznavati sebe za razliku od svega drugoga imade čo- 


vjek — ne po svojim osjevilima, nego — po razumu; dakle je 


»osoba« po tome, što je razumne naravi. Toliko je ujedno sposoban 

da radi, kako mu razum »kaže«: sposoban je odlučivati se razumski, 
smišljeno, prema upoznatim razlozima, tj. ima voljnu sposobnost. 
Osoba je čovjek, ukoliko ima razum i slobodnu volju. Po njima 
jest osoba. — Ali čovjek treba da bude osoba! Kad znamo, da 
postoji moralni imperativ, jasno je, da ga volja mora »slušati«, da 
mora postati moralno dobra, tj. čovjek mora da postane moralno 
dobra osoba, 'To je »osoba« u moralnom značenju. U prvom zna- 
čenju — kojim shvaćamo čovjeka po onome, što on stvarno 
(ontički) doista jest, naime razumno voljno biće — čovjek je 
»osoba« u značenju ontološkom (općenito filozofskom), a u mo- 
ralnom je značenju »osoba«, koliko je moralno (po imperativu 

savjesti) pozvan da dobro živi. ; 

Čovjek je kulturna osoba, ukoliko ostvaruje kulvurne vrijed- 
nosti: one, kojima čovjek njeguje, uzgaja, oplemenjuje, usavršuje, 
unapređuje život — putem znanosti, umjetnosti, ekonomije, 
tehnike... Kulturno je djelo čovjeka, da u prvom redu ostvaruje 
uređene zajednice: obitelji, narode, države. Materijalna se kultura 
(civilizacija) očituje u tehničkom, ekonomskom... unapređenju, 
kojim se život okorišćuje. Idealna kultura znači obrazovanje duha 
ili »idealne« svijesti: znanstvene, umjetničke, pa osobito moralne 
i religijske. U moralno-religijskoj svijesti nalazi se osobna kultura, 
koja obuhvata uzgojno obrazovanje (kultiviranje) ljudske volje u 
cilju najviše vrijednosti: moralne dobrote i zajedničkog života 
s Bogom. Zato ovu moralno-religijsku kulturnu sferu uzimamo za- 
sebno, kao osobne vrijednosti; zovemo ih »najviše« zato, jer su 
ljudi oduvijek. tražili najviši smisao života u moralnim i religijskim 
vrijednostima, a naša je sada zadaća dokazati, da tome uistinu i 
jest tako. 

Neki misle, da je sav smisao života u kulturnom napretku 
čovječanstva; oni priznaju, da kulturnim vrijednostima pripadaju 
i moralne (etičke), a religijske ili nikako ili samo kao idealiziranje 
moralnih vrijednosti u »ideji« najvišeg, u čemu ljudi zamišljaju 
vrhovnu i neograničenu savršenost čovječanstva. Čovjek je, kažu, 
sposoban da se ne zaustavi na ograničenoj savršenosti, nego teži za 
neograničenim, ali to je fiktivno (umišljeno). U tom smislu kaže 
Nietzsche: »Kad bi bilo bogova, kako bih mogao izdržati, da 
ja ne budem bog.« — Ali mi ćemo dokazati, da ima Boga, i datu 
nema mjesta nikakvoj fikciji ni skepsi ni idealiziranju, nego da je 
dksistencija Božja jedna nesumnjiva stvarnost. I zato ili na temelju 

toga ćemo opravdano reći, da za čovjeka nema više vrijednosti, 
nego da svojim životom postaje Bogu »bliži«, da bude Njemu 
»sličniji«, da se s Bogom »sjedinjuje«. Ove navodnikom označene 
izraze upotrebljavamo u približno nam poznatom značenju, jer 
potpuno (adekvatno) ne možemo shvatiti, na koji se način ljudski 
život »združuje« s Božjim; ali za mnogošta u svijetu znademo, da 
ja uistinu tako, premda nam ovaj »tako« nije potpuno jasan. Mi 
kažemo, da je netko umjetničkom geniju sličan, duševno s njime 
srodan (kongenijalan), kad ga razumije; a duše, koje se ljube, ta- 
kođer su slične i ujedinjene. Tako i ljubav k Bogu »pobožanstve- 
njuje« čovjeka — i u tome baš sastoji religiozni život. Zato i ka- 
žemo, da po religijskoj ljubavi čovjek ostvaruje najvišu osobnu 
vrijednost; a ta je ljubav plod moralnog nastojanja, da živući po 
savjesti izvršujemo zakon volje Božje. Prema tome je i ovakovo 
moralno nastojanje oživotvorba najviše osobne vrijednosti: postajati 
bogoljuban ili religiozan čovjek. 


Mi se dakle ne slažemo s tzv. kulturnim etičarima, koji hoće | 


etiku bez religije i koji drže, da kultura daje životu sav smisao. 
A nije li sav napredak u oživotvorbi kulturnih vrijednosti ogra- 
ničen u svakom pogledu: nepristupačan svima ljudima, ograničen 
po savršenosti ili u neznatnoj mjeri dostiživ (kako su i znanosti još 
nesavršene!), a što je najvažnije — sav je kulturni napredak vre- 
menski ograničen smrću. Svi se ovi »naprednjaci« obično bune 
protiv religije zovući je poezijom, fantazijom (a kadgod i drugim 
izrazima), a nije li očita fantazija apelirati na neko apstraktno 
»čovječanstvo«, koje je nosilac neprolaznih kulturnih vrijednosti, 
— kad je ipak svaki zbiljski član čovječanstva prolazan, ne zna- 
jući, kojega mu časa nestaju sve kulturne vrijednosti! Čemu kultura, 
kakvog ima smisla živjeti, a možda i mučno živjeti za kulturu, ako 
smrću nestaje svega života, i ako tim časom ugasne zadnja njegova 
vrijednost? Sasvim je dakako drukčije pitanje, ako život smrću ne 
prestaje, ili ako čovjek. ima besmrtnu dušu: šta će mu stečena kultura 
u besmrtnom životu? Ako znademo, da postoji Bog i da nas je On 
obvezao na moralno dobar život, i da naš odziv ili neodziv imade 
posljedice u izasmrtnom životu, onda je stopostotno sigurno, da nas 
»tamo« ne će Bog pitati za općenito kulturni, nego za moralni na- 
predak. Čovjek je onda odgovoran za to, da li je postao moralna 
osoba, tj. da li je oživotvorio moralne vrijednosti. S ovog onda 
stajališta dobiva i kulturno nastojanje moralnu vrijednost: kuliurne 

su vrijednosti samo utoliko vrijednosti, što po njima čovjek dobiva 
moralnu ili osobnu vrijednost. Pa kao što je ova neprolazna, i sva 
naša kultura dobiva po njoj neprolaznu vrijednost; čovjeku najviše 
vrijedi da bude kulturni radnik samo toliko, koliko time kultivira 
u sebi moralne vrijednosti. Koje? ' 

Čovjek je posve nevrijedan, kad je izgubio svako čovječje do- 
stojanstvo, postao nedostojan, da ga zovemo čovjek. Najveća mo- 
ralna vrijednost sastoji u dostojanstvu čovjeka, U moralnom zna- 
čenju »dostojanstvo« izdiže čovjeka nad životinju; čini sve ljude 
jednakima po njihovu životnom pozivu, da sami od sebe stvaraju 
moralne osobe. Pretpostavka za to, i prema tome osnovna je vrijed- 
nost čovjeka u tome, da je sposoban postati moralna osoba ili da 
je sposoban stvarati (oživotvoriti) svoje dostojanstvo. Ta sposob- 
nost sastoji u voljnom nastojanju živjeti dobro (valjano, pošteno) 
po moralnom zakonu. Dok u čovjeku prevladava »životinja«, dok 
još nije pripravan da život udešava po moralnom zakonu, nema 
one osobne vrijednosti, koja mu daje dostojanstvo čovjeka. Tek 
onda, kad je čovjek spreman ili voljan da sebe moralno usavršuje, 
dobiva i dostojanstvo čovjeka. Stalnost u tome nastojanju, vjernost 
u obdržavanju moralnog zakona, predanost volje moralnoj dobroti 
— glavne su moralne vrijednosti u sastavu ljudskog dostojanstva. 
Što se njemu protivi, nevrijedno je; i zato sa gledišta ljudskog do- 
stojanstva postaje nevrijedno, upravo protuvrijedno ili nedostojno, 
da itko bude lišen toga dostojanstva, na pr. robovanjem, nepravednim 
ubijanjem i ratovanjem, smatranjem čovjeka za neko sredstvo (uži- 
vanja, iskorišćavanja) itd. 

“Temelj moralnog dostojanstva isti je kao i temelj svih drugih 
moralnih vrijednosti, a to je život s Bogom. 'T'u ćemo istinu podalje 
dokazati, 


5. Usavršenje ličnosti 


Naša su razmatranja otpočela konstatiranjem činjenice, da 
ljudi u koječemu pronalaze životne vrijednosti. Ljudima je stalo 
do koječega, žele koješta, nastoje da postignu nešto. Bilo bi abnor- 
malno stanje, da ljudi baš za ništa ne mare: ni za hranu, ni za stan 
i odijelo, ni za zdravlje itd. Naprotiv, sama činjenica, da ljudi 
živu i hoće da živu, dokazuje, da hoće ona dobra, od kojih život 
zavisi, Kad hoće da postignu ili ostvare ono, Što smatraju, da im 
Za život vrijedi, oni time daju životu izvjesni smisao. Život dobiva 

smisao, rekosmo, time, što čovjek nastoji da oživotvori razne 
vrijednosti, Bilo bi krivo reći, da suvremeni svijet nema nikojeg 
životnog smisla, jer ljudi i danas kao i oduvijek nastoje da koješta 
postignu, nalaze u nečemu vrijednost života. Samo je pitanje, # 
čemu ga nalaze ili što smatraju kao vrijedno za život. Ima dovoljno 
razloga ustvrditi, da suvremeni život čovječanstva pokazuje pre- 
malo smisla za prave vrijednosti. A takva tvrdnja pretpostavlja, 
da imademo mjerilo za ocjenjivanje pravog smisla u oživotvorbi 
onoga, što čovjeku daje istinsku, objektivnu, na postavljenom mje- 
rilu odmjerenu vrijednost. Zato pitanje o smislu života ne, stavlja 
u sumnju sam fakat, da ljudi doista smisleno žive, nego se odnosi 
na pronalaženje ili određivanje mjerila (kriterija), od koga zavisi 
pravi izbor među vrijednostima, A kad kažemo »pravi« izbor, to 
znači, da hoćemo pronaći ono dobro, koje je u prvom redu za čo- 
vjeka dobro, ili po čemu je čovjek najvredniji. Jer ima raznih do- 
bara — ugodnih, korisnih, potrebnih, umjetničkih, znanstvenih, 
moralnih, religijskih —, koja kao da čovjeka zovu na oživotvorbu, 
pa je pitanje: da li su sva ta dobra za čovjeka jednako vrijedna ili 
se može po nečemu odrediti neko dobro kao najvrednije? 

Čim pretpostavimo činjenicu, da oživotvorba nekih dobara 
može izazvati u čovjeku sukob s moralnim imperativom, već je 
time postalo opravdano tvrditi, da je moralni imperativ mjerodavan 
u ocjenjvanju Životnib vrijednosti. On nas najviše »zove«, da po 
njemu živimo ili da ga usvojimo kao mjerilo u ocjenjivanju svih 
vrijednosti. Ako je to činjenica, kao što jest, onda su eo ipso ne- 
opravdana ona mjerila, u kojima nije uključeno moralno mjerilo. 
Tako će na pr. bedonisti reći, da je slast ili užitak mjerodavna 
vrijednost života. Dakako i oni će ovo »najveće dobro« razumski 
normalizirati, jer se znade, da bez ikojeg razumskog reguliranja 
može pohlepa za užitkom upropastiti život. Ali normalizirati još 
ne znači moralizirati, tj. u discipliniranom sticanju slasti (osjetilnih 
i neosjetilnih) ne mora da bude uključena moralna svijest, koja to 
sticanje podvrgava bezuvjetnoj dužnosti, đa sticanje slasti ograni- 
čimo ili mjerimo prema toj dužnosti, a ne prema maksimumu uži- 
vanja. Jednako važi za eudajmoniste, koji misle, da se vrednovanje 
ima staviti na princip blagostanja, sreće, blaženog zadovoljstva. 
Jer i takav princip sam po sebi uzet ne uključuje ništa, po čemu 
bi se to blagostanje imalo odmjeriti, da ne dođe u sukob s moralnim 
imperativom, koji nipošto nije uvjetovan oživotvorbom ikojeg blago- 

stanja Ono može doduše da bude učinak (posljedica) moralno 
vrijednog života, ali u tom je slučaju životna vrijednost već odmje- 
rena na moralnom kriteriju. 

Kad čovjek nalazi, da je smisao života u oživotvorbi moralnih 
vrijednosti, on postaje moralna ličnost. Time je on duhovna ličnost 
u osobitom značenju, dok je u širem značenju duhovna ličnost, 
ukoliko ide za oživotvorbom i drugih duhovnih vrijednosti (estet- 
skih, znanstvenih .. .). Duhovna, ličnost — ili naprosto »ličnost« —- 
postaje čovjek; time, što se diže nad oživotvorbu neduhovnih vrijed- 
nosti i »božansku iskru u sebi rasplamti« (Goethe). U svakoj oživo- 
tvorbi dobara sastoji životno unapređenje, usavršenje, a po du- 
hovnim se dobrima čovjek duhovno usavršuje, Ako i jesu sva du- 
hovna dobra namijenjena usavršenju ličnosti, moralna su dobra za 
sve ljude upravo obvezatna, i zato bez njih nema usavršenja, 

Kad opetovano naglašujemo činjenicu  sveljudske moralne 
obveze, onda u vidu te činjenice možemo i moramo ocjenjivati 
Pravu vrijednost života. Od toga, da li ljudi pravu vrijednost 
uviđaju ili ne, zavisi i njihovo kulturno stepenovanje. U tom 
ćemo smislu opravdano reći, da u kulturnom prosjeku današnjice 
vlada desorijentacija, jer ljudi uglavnom ne samo da precje- 
njuju neduhovne vrijednosti, nego ih čak zapostavljaju du- 
hovnim vrijednostima uopće, napose moralnim i religijskima. Zato 
i jest najvažniji zadatak u kulturnom našem orijentiranju, da ispi- 
tamo duhovni smisao života, upravo da opravdamo njegov moralni 
i religijski smisao.  Shvaćanje ili određivanje životnog smisla ne 
samo da se nalazi na raskršću između neduhovnih i duhovnih vrijed- 
nosti, nego i u sferi duhovnih vrijednosti treba opravdati upravo 
onu, od koje zavisi najviše usavršenje ličnosti. Nije dovoljno odre- 
dena takva vrijednost time, da se općenito kaže — prema teoriji 
perfekcionizma — da pravi životni smisao) sastoji u ostvarenju ideje 
čovjeka, a pod »idejom« se misli na duhovno savršenstvo uopće. 
Ovo se shvaćanje osobito ističe u njemačkoj filozofiji od Leibniza 
preko Kanta i Nietzschea. Ali do kakvih diferenca može da dođe, 
najbolje se razbira po tome, što Kant najveće dobro stavlja u 
»dobru volju«, tj. uzbiljenje ideje čovjeka vidi u moralno savršenoj 
ličnosti, dok Nietzsche smatra, da je zlo samo ono, što izvire 
iz slabosti, a jedino je dobro volja k moći, koja stvara »nadčovjeka«. 
Obojica kažu, da treba »čovjeka nadvladati«, tj. da čovjek mora 
od sebe nešto načiniti, ali po Kantu mora da živi prema katego- 

ričkom imperativu ili da ima moralno dobru volju (koja je »jedino 
dobro, bez ikoje ograde«), dok po Nietzscheu mora da razvije 
snagu (moć). Uzeti »iđeju čovjeka« kao princip u određivanju ži- 
votnog smisla može dakle da bude neispravno stajalište, ako nije 
ideja definirana, i to na osnovu opravdanja, da je u rasporedu svih 
vrijednosti upravo moralna vrijednost najviša i tako odlučna u 
vrednovanju života, da ona konstituira »ideju čovjeka«. Tek onda, 
kad znamo, da čovjek mora postati moralna ličnost, i kad to zna- 
demo obrazložiti ili opravdati, postaje ideja moralne ličnosti cilj 
usavršavanja. Tek onda možemo znati, što čovjek »mora da bude, 
hoće li biti čovjek« (Kant). 


Da su duhovne vrijednosti objektivne i kao takve da konsti- 
tuiraju ideju čovjeka, možemo se doduše pozvati na činjenicu, da 
iz vlastitog iskustva znademo, kako smo primorani da priznamo, 
što je istinito, lijepo i dobro, tj. da te vrijednosti pronalazimo kao 
nešto nezavisno od nas, upravo nešto iznad nas (== objektivno), 2 
pri tom ujedno iskušavamo zadovoljstvo, smirenost i sreću, kadgod 
doživljavamo ove vrijednosti ostvarene. To nam dokazuje, da su 
duhovne vrijednosti specifično obilježje u ideji čovjeka. Ali takvo 
opravdanje, na osnovu iskusvva, nije dostatno zato, što po njemu 
upoznajemo vrijednosti samo, ukoliko su ovisne od doživljavajućeg 
subjekta, kao i zato, što time još nije opravdana bezuvjetna vrijed- 
nost moralne dobrote. Sve su doduše vrijednosti u odnošaju s do- 
življavajućim subjektom, ali samo u tom smislu, da pretpostavljaju 
duhovni subjekt, koji je sposoban, da ih oživotvoruje, a ne u tom 
smislu, da se njihovo opstojanje osniva na iskustvu doživljavajućeg 
subjekta. Iz istog razloga nije ni historijsko iskustvo mjerodavno za 
definiciju vrijednosne ideje čovjeka, ukoliko je naime historijska 
činjenica, da je čovječanstvo oduvijek. težilo i nastojalo oživotvoriti 
duhovne vrijednosti: nije u pitanju činjenica, nego njezino oprav- 
danje, a tek od toga zavisi, u čemu sastoji savršenost čovjeka, sa- 
držana u ideji kao principu usavršivanja ili uzbiljavanja idejne 
savršenosti. Nju ne možemo opravdati ni psibologijski, na osnovu 
činjenice, da čovjek ima duhovne sposobnosti spoznavanja i htijenja 
(razum i volju); jer to nas doduše osposobljuje za izvedbu duhovnih 
vrijednosti, ali nije u tome jamstvo, da savršenstvo čovjeka zavisi 
od duhovnih vrijednosti. Da je u iđeji čovjeka sadržana moralna 
savršenost, i zato da je ta ideja mjerodavna za odgovor na pitanje 
o smislu Života, to treba opravdati na taj način, da opravdamo 


| 
i 
| 


aa 


onasms 
u o 


Čovjek — moralna i religijška osoba (II.) 113 
mamama (0/7. >| SP... 


sam opstanak moralne svijesti. Mi ćemo to i učiniti pa ćemo njezin 
opstanak pronaći u ovisnosti naše volje o Bogu. To jest, mi čemo 
dokazati, da je Bog postavio volji moralni zakon, jer je čovjeku 
odredio svrhu života: oživotvorba te svrhe po moralnom zakonu 
znači pravi smisao života. 


Sada tek možemo s pravom reći, da najviša životna vrijednost 
sastoji u oživotvorbi »ideje čovjeka« kao moralne ličnosti, ili zdeje 
moralno savršenog čovjeka, A kad znamo, da ta savršenost obuhvata 
čovjeka, ne samo koliko je pojedinac, nego i po njegovim društve- 
nim odnošajima, očito je time isključeno jednostrano individualizi- 
ranje u ideji čovjeka. Čim kažemo, da čovjek mora postati moralna 
ličnost, u tome je već uključeno i to, da preuzima moralne dužnosti 
prema drugim ljudima. Princip »altruizma« sadržan je dakle u 
ideji čovjeka kao konstitutivni njezin dio. Ne bi prema tome 
valjalo reći, da je isključivo princip socijalnog eudajmonizma mjero- 
davan za naše moralno usavršenje, ili da je »ljubav k bližnjemu« 
jedina vrijednost u ideji čovjeka. Čovjek bi naime mogao svoju 
savršenost oživotvoriti i, kad bi (fiktivno) sam za sebe eksistirao, 
tj. kao pojedinac bez ikojeg socijalnog odnošaja. Da ideju čovjeka 
ne smijemo ograničiti na socijalne dužnosti, proizlazi i otuda, što 
bismo svaku životnu vrijednost morali zanijekati kod onih ljudi, 
koji fizički nisu sposobni da rade za druge ljude (na pr. uslijed 
bolesti). Trebalo bi također onda reći, da su promašili životni 
smisao oni, koji su odijeljeno od društvenog saobraćaja posvetili 
život upravo moralnom i religijskom usavršavanju. Ali znamo, da 
takvi ljudi dobivaju socijalnu vrijednost baš po tome, što. daju 
primjer herojskog nadvladavanja neduhovnog čovjeka, jer se odriču 
hedonističkog života, koji bi mogli steći po svome radu i sposobno- 
sti. Zato na pr. samostanskom životu mogu načelno prigovarati 
samo oni, koji ne priznaju, da moralna i religijska savršenost sači- 
njava ideju čovjeka kao mjerodavni princip u vrednovanju života. 
Koji priznaju samo kapital i sve, što sačinjava njihov egoizam, 
dakako da su obnevidili za moralno usavršenje ličnosti, i zato su 
oni negacija ideje čovjeka: mi kažemo »to nisu ljudi.« Čovjek biva 
doista čovjek, kad »s počitanjem priznaje nešto iznad sebe, k čemu 
se uspinje«: jer čovjeka odlikuje samo. »ustrajna težnja prema gore, 
borba sa samim sobom, neugasivo nastojanje oko veće čistoće, mu- 
drosti, dobrote i ljubavi« (Goethe). 

Ali ne ćemo li, da takve riječi znače pustu frazu ili iluziju, 
nego ideal, koji imperativno traži oživotvorbu, opet smo naišli na 
Pitanje: zašto traži? otkuda je tome imperativu snaga 1 uporište ili 
njegovo podrijetlo? Da li napose moralni ideal samo »dolikuje« 
čovjeku kao i druge uvjetne vrijednosti, ili je on bezuvjetno obve- 
zatan — i zašto je? Zašto da se čovjek »bori sa samim sobom« i 
zašto da se k nečemu »uspinje«? Dok. na to pitanje nemamo valja- 
nog odgovora, ne možemo moralnu ličnost smatrati bezuvjetnim 
mjerilom za vrednovanje života. A mi moramo biti na čistu, da li 
smo u pravu proglasiti nevrijednima one ljude, koji se ogrešuju o 
moralni ideal čovjeka. Jer ako taj ideal nije upravo po svom ka- 
rakteru bezuvjetne obveze dovoljno opravdan, onda eo ipso ne 
znamo, na osnovu čega bismo osuđivali one ljude, koji taj idea] 
samovoljno izigravaju. Ako smo pak u stanju dokazati istinu, da je 
svaki čovjek bezuvjetno obvezan na oživotvorbu moralne ličnosti, 
onda je tome suprotni način života i socijalno zlo, koje s pravom 
i po dužnosti suzbijamo, A time pitanje o smislu života prestaje 
biti samo predmet filozofskog raspravljanja i dobiva osnovno zna- 
čenje za naš praktični stav prema socijalnom životu. Ako nas 
naime naše raspravljanje dovede do rezultata, da je napose socijalna 
pravda bezuvjetni moralni postulat, onda je naša sveta dužnost 
boriti se protiv socijalnih nepravda. Mi hoćemo da i tu dužnost 
postavimo na sigurne temelje ili da je valjano opravdamo. Dok 
ljudi ne uvide, da je socijalna nepravda — a to važi i za druga 
moralna zla — ne samo čovjeka nedostojna, nego da je time skopčan 
gubitak i individualne sreće onih, koji nepravdu čine, ne će se po- 
praviti današnje mizerno stanje društveno izrabljivanih slojeva. 
Nesmiljena borba protiv toga izrabljivanja prvi je korak na putu 
socijalno moralnog ozdravljenja. Tako će u našem rješavanju po- 
stavljenog problema dobiti pravilnu direktivu i socijalizacija životnih 
vrijednosti. 


Moralna i religijska svijest kao predmet 
znanosti 


1. Teologija i filozofija 


a) Teologija — po sastavu ove riječi — znači nauku (zna- 
nost) o Bogu. Njezin je predmet Bog, i to Bog - Objavitelj, S. 
se obilježjem teologija po svome predmetu razli uje od filozofije o 
Bogu ili filozofijske »teologije« (prve filozofije po Aristotelu). Uz- 
memo li dakle u obzir sam predmet izučavanja, treba razlikovati 
između teologa i filozofa utoliko, što je teologu | »metnuta pred« 
njegovo izučavanje Božja objava, koju on najprije po njezinu a 
storijskom opstanku ispituje, a onda izučava njezin sadržaj (ob- 
javljene istine). »Izučava« — i zato je naučenjak, a teologija je 
utoliko nauka (sa kritičkom metodom i sistemom, tj. znanost). 
Organ toga izučavanja jest razum (mišljenje), kome je objava : 
Boga nadnaravno dana, tj. čovjek samim »svijetlom razuma« ne i 
ni imao predmet teološkog izučavanja. Biti ili ne biti teologije za- 
visi od toga, da li se Bog ljudima historijski objavio, tj. da li je sa 
čovječanstvom stupio u osobne veze — osim što je Stvoritelj die 
i kao takav putem svijeta razumu »objavljen«. Ta razumska ili 
naravna »objava« (zpravo spoznatljivost) Boga ne dolazi u obzir 
za teološko izučavanje; ona je predmet filozofije o Bogu. Teolog 
ima »pred sobom« činjenicu nadnaravne (u pravom smislu) objave: 
očitovanja Božjega, koje nadilazi našu razumsku sposobnost. To je 
očitovanje dano (kako već teologija dokazuje —u gpologeai) po 
historijskom licu Isusa Krista i održavano je u Njegovoj sie 
pa je utoliko objava i teologija o njoj »kršćanska«. Objaviteljs i 
auktoritet jest sigurnosni temelj objavljenih istina pa je stoga taj 
nadnaravni auktoritet i mjerodavan za teološko: izučavanje ik 
istina. Bez priznavanja Božjeg auktoriteta s obzirom na sadržaj 
objave ne može biti teološkog izučavanja, jer takovim (ex .. 
tione) smatramo samo ono, kome je predmet auktoritativno pe - 
ložen, tj. koje se bavi sa historijskom stvarnošću Kristova pase 
vanja na osnovu ili u ime Božjeg auktoriteta. Teolog dakle studira 

objavljenu nauku naučnom metodom, ali je pri tom vjernik, tj. 
vjeruje u aukvoritetom zajamčene objavljene istine, te ih nastoji 
razumski upoznavati. Iz ove objavljene nauke doznaje napose i to, 
da je svima ljudima određena nadnaravna svrha života, koja se 
oživotvoruje nadnaravnom milošću u nadnaravno ćudorednim dje- 
lima. 

b) Filozof kao takav ne zna za nadnaravnu objavu, a prema 
tome ni za nadnaravni red religije i morala. Stoga ne bi ni oprav- 
dano bilo, da filozofiju nazovemo »kršćanska« u tome smislu, da 
su njezin predmet izučavanja objavljene istine, ili da je Božji aukto- 
ritet »princip« filozofiranja. Ono se oslanja na »naravno svijetlo«, 
ukoliko filozofiranje ima svoj naravni ili razumski izvor. »Kršćan- 
ska« biva filozofija u dvojakom smislu: 1.) s obzirom na rezultate 
filozofiranja, tj. one istine, do kojih filozof dolazi, te su u skladu 
s objavljenim istinama; 2.) utoliko, što se filozof kao vjernik bavi 
i onim pitanjima, koja mu predlaže teologija, tj. vjerujući u ob- 
javljene istine nastoji da pronađe one istine, od kojih su objavljene 
istine ovisne ili koje one pretpostavljaju. Tako na pr. znade filozof 
iz objave, da postoji nadnaravna svrha i nadnaravni moralni red, 
a kao filozof-etičar uzima u obzir naravni moralni red, koliko se 
osniva u samoj naravi ili u čovještvu (humanitas), — ali pri tom 
ne zastupa stajalište, da je ljudska narav jedini osnov moralnosti, 
budući da mu je iz objave poznato, kako nadnaravna milost za- 
jedno s ljudskom naravi sačinjava princip moralnog života. Mo- 
ralist (teolog) se ograničuje na svoj predmet u vidu objavljenih 
istina, dok kršćanski filozof ne samo da tih istina ne odbacuje, 
nego ih usvaja, kad pristupa vlastitome svome predmetu izučavanja. 
On dobro znade, da postoji nadnaravna religija i moral, te prepušta 
teologu, da o njima raspravlja, ali kad upravlja svoj pogled na 
ono, što je humanum ili što se osniva u samoj ljudskoj naravi, on 
će nastojati, da o tome filozofiranjem spozna istine — spajajući 
svoje filozofiranje s onim predmetom, na koji je upravljen pogled 
teologa. On je time ostao filozof i po svome predmetu i po izvoru 
(i metodi) filozofiranja, ali je ujedno teolog, ukoliko oboje proši- 
ruje s teološkim predmetom i izvorom izučavanja. U tome je smislu 
kat'eksohen kršćanski filozof. 

c) Kršćanska je bogoslovija skup raznih nauka, koje se bave 
najvećom  religijski-kulturnom pojavom čovječanstva, a to je 
k;šćanska religija. Ona se u historiji pojavljuje kao crkveno orga- 

nizirana vjera u lsusa Krista, u kome Bog svima ljudima objavljuje 
istina o Bogu i dužnosti, kojima treba da Njega poštujemo i životnu 
svrhu postizavamo. 

Je li za historijsku ličnost Isusa Krista po nekim dokazalima 
(znakovima, kriterijima) sigurno, da imade Božji ugled (auktoritet), 
tj. da govori ljudima u ime Božje ili kao Božji Objavitelj? To je 
glavno pitanje apologetike. Da li je Isus Krist učinio nešto takovo, 
što samo Bog može učiniti (na pr. čudo); pa ako je historijska istina, 
da je Krist to učinio, da li je to izrijekom isticao kao dokaz (po- 
tvrdu, znak) istine, da po Njemu Bog ljudima objavljuje, na koji 
način treba da su s Njime združeni? Nadalje: koga je Krist ovla- 
stio da propovijeda Njegovu nauku? Još druga pitanja pripadaju 
apologetskoj nauci. Ona se u rješavanju tih pitanja oslanja na 
historijska vrela (dokumente), a to su u prvom redu evanđelja. 

Kad je apologetika sigurno dokazala, da je Isus Krist izjavio 
i potvrdio djelima, da je on Bog i da je kao takav ljudima objavio 
(otkrio) religijske istine, onda te istine objašnjava dogmatika; a 
moralne dužnosti kršćanska moralka, 

Ima i drugih bogoslovskih nauka, u prvom su redu biblijske 
nauke, koje historijsko kritičkim putem ispituju vrela, iz kojih 
crpemo upoznavanje Krista. 


2. Religijska filozofija, historija i psiho- 
logija 
a) Ovisnost teologije od filozofije 


Bogoslovska znanost pretpostavlja filozofiju, napose onaj nje- 
zin dio, koji se bavi pitanjima o Bogu (teodiceja).  Dogmatika 
raspravlja o Bogu, koliko o Njemu znademo istine po Kristovoj 
objavi, a filozofija nastoji razumskim putem (mišljenjem) spoznati 
istine o Bogu. Najprije pita: da li Bog uistinu postoji? Kako ćemo 
to dokazati? Šta je Bog po svojoj naravi (biti)? Koje su Njegove 
vlastitosti (vječnost, posvudašnjost, sveznanje .. .)? 

Dok nije filozofija dokazala, da Bog postoji, ne može ni 
teologija znanstveno raspravljati o Isusu Kristu kao Bogu. Naj- 
prije moramo razumnom sigurnošću znati, da ima Bog, a onda tek 
možemo dokazivati, da je Krist božanskim djelima (čudesima) po- 
tvrdio, da je on uistinu Bog — i sada napokon možemo i moramo 
u Njegovu auktoritetu imati nesumnjivi (sigurni) razlog vjerovanja 

u ono, što nam objavljuje. Tako nam filozofija (i apologetika) po- 
kazuje pripravne putove za kršćansko vjerovanje (»praeambula 


fidei«), 


To jest, filozofija nam pokazuje, kako se putem razuma 
dolazi k Bogu (k istini, da ima Bog), a teologija pokazuje, kako se 
Bog objavio u Isusu Kristu. Prije nego ćemo u teologiji dokazivati 
Božju objavu, moramo u filozofiji dokazati Božju eksistenciju (jer 
se ne može objaviti, ako ne eksistira) — i utoliko je filozofija pri- 
pravni put k teologiji. Filozofija je temelj, na kojem dokazujemo 
glavnu istinu kršćanske religije, naime istinu, da je Isus Krist Božji 
Objavitelj. Filozof razumom spoznaje istine o Bogu, a teolog ide 
dalje i upoznaje Boga kao Objavitelja u Isusu Kristu. 


Hoćemo li dakle u teologiji (apologetici) dokazivati, da je 
kršćanska (Kristova) religija istinita, tj. da se uistinu Bog objavio 
u historijskom licu Isusa Krista, moramo najprije u filozofiji do- 
kazati, da ima Bog: ta istina (i još neke druge) daje nam temelj u 
naučnom opravdanju kršćanske religije, 


b) Filozofijske istine o Bogu — naučni temelj religije 


Ne samo što nam filozofijske istine o Bogu daju temelj za 
kršćansku religiju, nego je taj temelj potreban za dokazivanje, da 
je istinita religija nopće (ne samo kršćanska), Moramo naime razli- 
kovati kršćansku religiju u historiji čovječanstva od religije, koju 
susrećemo kod svih ljudi također izvan sfere kršćanstva. Već je 
Plutarh (so—120) rekao: Proputuješ li zemlju, naći ćeš građova 
bez zidina, bez vladara, bez palača, bez bogatstva, bez novca, bez 
gimnazije i kazališta, ali grada bez hramova, bez molitve i prisege 
nikoji smrtnik još nije vidio niti će ikada vidjeti.« Tu je istinu 
potpuno utvrdilo narodoslovlje (etnologija), koja i kod najprimi- 
tivnijih naroda (na najnižem stepenu kulture) pronalazi religiju: 
poštivanje ili kult Boga. Da li se religija osniva na istini, tj. da li 
uistinu postoji Bog, to treba da filozofija dokaže, pa tek onda, 
kad smo sigurni, da ima Bog, možemo opravdano reći, da religija 
ima stvarni ili zbiljski (realni) svoj temelj: zbiljsku eksistenciju 
Božju. Dok ne znamo, da li Bog eksistira, ne možemo reći, da je 
poštivanje Boga opravdano ili da ima temelj i da nam je zato po- 
trebno. Hoćemo li dakle da historijsku činjenicu religije opravdamo 
ili da njezinu istinitost dokažemo, treba da se obratimo k filozofiji, 
koja raspravlja o pitanju Božje eksistencije. 

c) Historija religije 

Religiju kao općenitu (univerzalnu) historijsku pojavu izu- 
čava religijska historija. Ona opisuje različne oblike, u kojima se 
kod raznih naroda očituje religija. Poredbenim promatranjem na- 
stoji upoznati njihov početak i razvitak, Napose ide za tim, da u 
historijskim religijama ustanovi one sastavne dijelove (elemente) — 
a to su istine o Bogu, moralne dužnosti i obredni čini —, koji su 
im zajednički i koji sačinjavaju općenitu ili naravnu religiju roda 
ljudskoga. 

Historija religijskih oblika u kulturnim sferama pokazuje vrlo 
mnogo krivih elemenata. Kod Egipćana je prevladavao naturali- 
stički politeizam. (Kralja su poštivali kao sina sunčanog boga Ra.) 
Ističe se bogata mitologija, kult životinja, kult mrtvih i vjera u 
uskrsnuće. U babilonsko-asirskoj religiji nalazimo astralni poli- 
teizam. U parzijskoj se religiji razvio dualizam dobra i zla kao bog 
svijetla i tmine. (Reformator Zaratustra bio je monoteist.) U Kini 
je uz politeizam bio bezreligijski Konfucijev (Kong-tse) moral po- 
štivanja roditelja, poglavara i pređa. Grčko-rimski politeizam iz- 
miješan je s mitologijama, misterijima, novoplatonizmom i različnim 
kultom (Mitras). Jedino je izraelska religija bila izrazito mono- 
teistička. Karakteristično je bilo očekivanje spasitelja. Na historiju 
izraelske religije nadovezuje se početak kršćanstva. Za njegov osnu- 
tak po Isusu Kristu dolaze u obzir kao historijski dokumenti na- 
ročito evanđelja. Poredbenoj historiji pripada na pr. kritičko rješa- 
vanje pitanja o utjecaju budhizma na kršćanstvo, napose gledom 
na ideju spasenja. U Indiji bio je klimatski i socijalno uvjetovan 
životni pesimizam, koji je od poroda do smrti u svemu vidio trpnju, 
a po Budhinoj je teoriji tome uzrok u požudi za nasladom i ob- 
navljanjem eksistencije: uništavanje te požude ili negacija Života 
dobila je time značenje spasa. U kršćanstvu je sasvim drugi pojam 
spasenja, upravo moralni, tj. oslobođenje od moralnog zla, koje ima 
religijski smisao kao protivljenje volji Božjoj; cilj izbavljenja iz 
toga grešnog stanja nije uništenje života nego njegovo pobožan- 
stvenje, koje omogućuje nadnaravna pomoć Božja. 

Mi govorimo o religijama (u pluralu), jer se u historiji nalaze 
različita shvaćanja o Bogu kao i razni načini bogoštovlja (u ćudo- 
rednom životu i vanjskom kultu ili obrednim ceremonijama, napose 
kod molitve i Žrtvovanja). Etnologija traži najstariju, zajedničku 
ili općenitu religiju, i pita: kako je uopće došlo do religije kod naj- 

starijih, praplemenskih ljudi? Na to pitanje odgovaraju najstarije 
religije tako, da se pozivaju na predaju (tradiciju): ljudi izjavljuju, 
da su religiju primili ili da im je predana od starijih naraštaja, a 
njezin početak stavljaju u Božje očitovanje (objavu) pračovjeku. 
Bog je bio u saobraćaju s čovjekom i »rekao« mu ili »izjavio«, što 
treba vjerovati, kako treba moralno živjeti i poštivati Boga. No 
ljudi su mogli doći do religije i sami po sebi, po svojoj razumnoj 
naravi. Jer neke su pojave u svijetu i Životu mogle navesti ljude na 
ideju o Bogu: ljudi su uvidjeli, da im za život trebaju biljke, živo- 
tinje i druge stvari, a to nije od ljudi, nego je njima darovano; 
uviđali su, da po svojim životnim dobrima zavise od nekoga; za- 
pažali su, da u vidljivom svijetu (prirodi) vlada moć ili sila, kojoj 
su podčinjeni; opažali su, da život nastaje i nestaje, da je svijet 
promjenljiv, prolazan, pa su tako došli na misao, da osim svijeta 
postoji nešto »iznad« njega. Nazivali su to Najviše biće Stvoritelj 
čli Začetnik i Otac. Njemu su pripisivali razna svojstva: dobro- 
hotnost prema ljudima, opstojnost izvan: prostora i vremena (vidlji- 
vog svijeta), znanje i moć. Imali su o Bogu ne samo negativni 
pojam, tj. ne samo da su znali, što On nije (na pr. da nije vidljiv, 
nije vremenit), nego su ga i pozitivno shvaćali: po onome, što je 
kod Boga bitno (glavno), tj. da je najviši, najsavršeniji, nestvoreni. 
Nalazi se na »nebu«, tj. iznad zemaljskog našeg boravka, u ne- 
vidljivom životu dobrote. Bog je naime i svet, zaštitnik moralne 
dobrote, zakonođavac, koji u predsmrtnom i izasmrtnom životu 
nagrađuje i kažnjava. Na ovu moralnu ideju o Bogu ponukala je 
ljude savjest. Zato su se kajali za uvrede prema Bogu, bojali se, 
prosili, žrtve prinosili, zahvaljivali zajedničkim obredima. Ovo 
troje — priznavanje ili shvaćanje Boga, moralno uređeni život, 
vanjsko bogoštovlje (kult) — sačinjava religiju, pa su do nje ljudi 
došli već po svojoj razumnoj naravi, kojoj se Bog očitovao. 


U etnologiji se uzima, da postoji uglavnom sličnost između 
Primitivnog života (gdje još nije dopro viši kulturni utjecaj) i pret- 
historijskog stanja, pa tako da ima i u religijskom pogledu dodirnih 
točaka; a prema tome bi upoznavanje primitivne religije omogućilo 
shvatiti prapočetke religijskog života. Tako je i došlo do raznih 
tumačenja o historijskom postanku religije. Tylor je mislio, da 
religija ima svoj korijen u animizmu, vjerovanju u opstojnost duše. 
Postanak toga vjerovanja tumačilo se time, što su ljudi zapazili, 
kako u snu po svojim sanjama ostavljaju tijelo, a čovjek, čim umre, 

kao da sniva, i tijelo je nazočno, a duša ga je ostavila. Kako je 
primitivac sklon da svu prirodu oživljuje i oduhovljuje (animati- 
zira), smatrao je, da se u nekim stvarima nalazi posebni duh, dobri 
ili zli, pa je tako nastajalo poštivanje i strah od nevidljivoga. Da 
je takvo stanje i moglo utjecati na razvitak religije, nije isključeno, 
jer su se ovi elementi mogli povezati, ali se u animizmu ne može 
nazrijevati začetak svijesti o specifično religijskom objektu (bo- 
žanstvu). Iz istog se razloga nije mogla religija razviti iz manizma, 
štovanja preda. — Kao primitivni element religije može se smatrati 
vjera u moć (nazvana »mana«), koja se nalazi u nekim ljudima, 
stvarima i životinjama te pobuđuje na udivljenje i prepast, prema 
svojim dobrim ili lošim osobinama. S tim je u vezi fetišizam, uvje- 
renje, da prirodne i vještački izrađene stvari imadu moć, koju treba 
poštovati zato, da se ona iskoristi (utoliko je taj motiv areligiozan). 
U čemu se nalazi takva tajnovita moć, to je »tabu« ili posvećeno, 
kao predmet strepnje u dobrom i lošem smislu. Kod nekih su primi- 
tivaca etnolozi pronašli vjeru u »začetnike«, koji su proizveli ži- 
votinje, ljude i zajednička uređenja. Počitanje prema dobrostivome 
»mana« i »očinskom  začetniku« smatra se iskonskim elementima 
religije. Smatrati neke životinje (biljke) srodnima i odrediti ih za 
štovanje (totemizam) ne znači imati religiju, kako je mislio sociolog 
E. Durkheim, osim koliko je to izmiješano s pozitivnim ele- 
mentima. 

d) Psihologija religije : 

Psihologija religije promatra religiju kao svijesnu ili duševnu 
(psihičku) pojavu, tj. kao doživljavanje pojedinih ljudi i skupova. 
Psiholog promatra religijske doživljaje (== religioznost) u samom 
sebi i kod drugih ljudi; a kadgod se pri tom služi pokusima (ekspe- 
rimentom), na pr. ispitivanjem i statistikom. Cilj mu je da upozna 
religijske doživljaje po njihovu sastavu ili građi (strukturi), tj. da 
uvidi, što se događa u religijskom životu, i koje je osobito (speci- 
fično) obilježje religijskih doživljaja za razliku od nereligijskih. 
Zatim nastoji da upozna duševne izvore (postanak, genezu) religij- 
skog proživljavanja kao i razne njegove tipove. Psihologija je po- 
trebna i za religijsku historiju. 

e) Zadatak religijske filozofije 

Filozofija religije pretpostavlja religiju kao historijsku i psi- 
hološku činjenicu pa hoće da ispita, da li je religija po svome zna- 
čenju (smislu) istinita. Ona znači priznavanje Boga, i zato filozof 

pita: ima li uistinu Boga? U svima historijskim religijama nije misao 
(ideja) o Bogu jednako jasna i ispravna; kod nekih nalazimo na pr. 
višeboštvo (politeizam), a ne jednoboštvo (monoteizam). Ipak je 
kod svih religija zajedničko i glavno (bitno) to, da znače prizna- 
vanje nečega iznad pojavnog (tjelesnog, osjetilno iskustvenog ili 
empiričkog) svijeta — tako da je ovo nadiskustveno (metempiričko 
ili metafizičko) biće od svega u svijetu najviše, 'To je prvi svijetli 
tračak spoznaje o Bogu, zapravo o »božanstvu«, ako taj izraz upo- 
trijebimo za Najviše Biće, koliko ga ljudi nejasno i možda također 
krivo shvaćaju (sa vlastitostima, koje ne pripadaju Bogu, na pr. da 
je okrutan, da ne zna, što se u svijetu događa itd.). 

Filozofija religije zanima se baš za ideju o Bogu i pita: je li 
ona samo nešto subjektivno (= plod svijesnog subjekta) ili objek- 
tivno (== na zbiljskoj eksistenciji Boga osnovano)? Ako doista ima 
Bog, onda je smisao religije ili vjere u Boga istinit. Religija bi ne- 
istinita bila, kad Bog ne bi postojao. Najvažniji je dakle naučni 
posao u istraživanju religijskog problema, da ustanovimo opstanak 
Boga. 

Osim toga hoće filozofija da odredi (definira) pravi pojam 
il; značenje (bit) religije upravo na temelju spoznaje o Bogu. To će 
reći, filozofija se ne zaustavlja kod jedne ili više historijskih religija 
s namjerom, da vidi, što se u njima nalazi, ili od čega sastoje, nego 
hoće — na temelju toga, što je dokazala, da uistinu ima Boga — 
da nam kaže, što nužno pripada religiji, bez čega ne može da bude 
religije. 


3. Nazori o religiji 


Kako ljudi dolaze do toga, da su religiozni? U čemu izvire ili 
kako nastaje religijska svijest? 

To je pitanje o subjektivnom ili psihičkom postanku (genezi) 
religije. Psiholozi na to pitanje različno odgovaraju, tj. ima raznih 
nazora (teorija), kojima se tumači, u čemu je korijen religijskog 
Života, ili na osnovu čega postaju ljudi religiozni. A kad doznamo, 
koji je začetak religioznosti, bit će nam to mjerodavno i kod pi- 
tanja, u čemu sastoji religija, što je sačinjava, od kojih je elemenata 
građena (strukturirana). Mi naime iz sadašnjeg i historijskog isku- 
stva donekle znademo, što je religija, imademo prednaučni (nekri- 
tički, neistraženi) pojam o tome, što znači »religija«. Ona je pri- 
znavanje neiskustvene (metempiričke) nadmoći, koja utječe na svijet 

i ljudski život napose. Zapravo je religija skup duševnih stanja, 
kojima čovjek reagira na svijest životne ovisnosti o utjecaju ne- 
shvatljive moći (božanstva). Ovako manje-više. određeno znamo, 
što je religija i prije, nego je psihološki promatramo ili izučavamo, 
tj. prije nego se pitamo: koja su ta stanja, koja sastavljaju duševnu 
pojavu religije, i kako dolazi do svijesti o božanstvu? Psihologija 
i historija daju nam prvi ili početni pojam religije, tako da već 
imamo donekle jasno određenu njezinu strukturu — i to je vrlo 
važno za (kritičko) prosuđivanje raznih nazora o postanku religije: 
jer ćemo vidjeti, da li ova tumačenja o postanku religije vode do- 
voljno računa o njezinoj strukturnoj biti (fenomenskom sastavu); 
oni će nazori biti neosnovani ili krivi, koji nisu kadri da protumače 
religiju po onome, što ona de facto jest, kako iskustveno pronala- 
zimo. A kao iskustvenu (pojavnu) činjenicu možemo je već sada 
definirati kao priznavanje božanstva, koliko je to priznavanje 
uključeno u bogoštovnim činima ili u onim duševnim stanjima, ko- 
jima čovjek zauzima izvjesni stav gledom na priznatu životnu 
ovisnost od božanstva. Hoćemo li da tu činjenicu genetički protu- 
mačimo ili da upoznamo izvor njezina postanka, onda ćemo na taj 
način i nju samu bolje upoznati, tj. bit će sigurnije, od kojih ele- 
menata sastoji religija. 

Priznanje božanstva ili uvjerenje, da eksistira najviši izvor 
svijeta i Života, čini osnovnu komponentu (element) religije, i to je 
glavno, o čemu se radi kod pitanja o postanku religije. Ako neki 
filozofi ne priznaju, da osim svijeta išta eksistira, ili ako po filo- 
zofskom svojem sistemu ne priznaju, da o tome možemo išta istinito 
spoznati, oni će polazeći s ovoga filozofskog stajališta  (agnosti- 
cizma) određivati pojam religije i tumačit će različito njezin po- 
stanak. Ali takvo tumačenje ne će već biti psihološko nego filo- 
zofsko. U raspravi s tim nazorima odlučit će pitanje: možemo li 
dokazati, da ima Bog? Bude li odgovor glasio pozitivno, bit će nam 
u tome jamstvo, da se religija osniva na zbiljskom (realnom) odnosu 
s Bogom, i da je prema tome sačinjava neka (iako nejasna) spoznaja 
o Bogu, i da prema tome ne može nastati bez ikoje spoznaje o Bogu. 
Filozofija religije bit će tako potvrda za istinitost genetičkog tu- 
mačenja. Ali psiholog će već ispred filozofiranja potražiti, gdje je 
izvor religijskog doživljavanja, koliko ga pronalazi u vlastitom i 
historijskom iskustvu. S toga će najprije kritički ogledati dosad 
zastupane nazore. 

Kant je učio, da ne možemo (teoretski, logički) dokazati 
eksistenciju Boga, i ta je pretpostavka bila odlučna za njegovu 
nauku o praktičnom priznavanju Boga. Moralna praksa, po Kantu, 
iziskuje (postulira) ideju Boga radi moralnog usavršenja. Moralni 
zakon (»kategorički imperativ«) ne treba zakonodavca izvan čo- 
vjekove osobe, i prema tome nema moralne dužnosti da poštujemo 
Boga - zakonodavca: otpada religija. 

Po toj se je nauci orijentirala poslijekantovska filozofija i 
psihologija religije. I pozitivisti (A. Comte) ne priznaju Boga; za 
njih je »najviše biće čovječanstva« ono najviše, što treba da poštu- 
jemo. Religija spada u djetinje doba čovječanstva, a u daljem raz- 
voju nadomjestila je religiju filozofija o Bogu, dok u »pozitivno« 
današnje doba i to otpada ili još samo postoji kao nešto preživjelo 
(survival). No taj nazor ne samo da nije održiv zato, što i danas 
nije ipak »otpala« teistička filozofija (koja dokazuje opstanak 
Boga), nego i zato, što naprosto prelazi preko činjenice, da i u da- 
našnje »nedjetinje« doba prvaci nauke i sav svijet priznaje Boga. 

To je priznanje, kažu neki (Wundt, Lange, Drews, E. v. 
Hartmann), plod fantazije, — Ali, ponajprije, barem filozofijsko 
priznanje Boga nije nikakav plod fantazije. Osim toga mitološka 
fantazija ne čini bitnost religije ili svijest ovisnosti o nadčovječnoj 
moći, koja životom ravna; ta je svijest razložno fundirana u poja- 
vama vanjskog svijeta i u činjenici savjesti (moralne svijesti). 

Ne, kaže Schleiermacher, ta je svijest samo čuvstvo 
ovisnosti: čovjek »ćuti« svoju ovisnost od svemirskog izvora i u 
tome je (subjektivnom) stanju izvor religije. Napose je čuvstvo 
bojazni i strepnje izvor religije (kažu Lucretius Carus, Hume, 
Strauss i dr.) — Ali takvo emocionalno stanje nije jedini element 
religije, jer u njoj nalazimo također moralno-voljni element, a osim 
njega i spoznajni element, koliko je potrebno shvatiti i priznati, da 
postoji objekt, koji ljudi čuvstveno intendiraju, tj. psihološki je 
potrebno da najprije znadu, da ima nešto, o čemu su ovisni. 

Neki (Schopenhauer, Feuerbach. . .) drže, da je motiv religije 
u volji, kojom čovjek traži korelat za svoje želje i potrebe. Religija 
je metafizička potreba ili težnja naše naravi da prehvati (transcen- 
dira) empirički svijet, Čovjek tako sam sebe projicira i personificira, 
tražeći uporište za nesigurnost svoje eksistencije i oslobođenje u 
sukobima života. — Ali po tom bi nazoru bila religija bez Boga 
sasvim ovisna od voljnog subjekta, upravo od njegova životnog 

nagona, koji traži udovoljenje i pri tom nailazi na sukobe sa svojim 
potrebama. U takvoj situaciji međutim ne znamo, zašto ne bi živo- 
tinjski (osjetilni) nagon bio izvor negacije Boga _i religije. Kad bi 
se reklo, da u čovjeku postoji i moralni nagon, koji stvara iluziju 
o Bogu, ostaje neriješeno pitanje: zašto čovjek ovim nagonom sebi 
opterećuje život po moralnom samoprijegoru, a ipak normalni život 
nužno traži moralnost, pa bi prema tome navodna iluzija bila u 
moralnoj (razumskoj) naravi osnovana. 

Nije za tumačenje postanka religije i njezina sastava ispravna 
teorija (koju zastupa na pr. Windelband), da duhovne vrijednosti 
— istinu, dobrotu, ljepotu — pomišljamo u vezi s personificiranim 
idealnim usavršenjem. Jer u religiji kao historijskoj činjenici pro- 
nalazimo vjeru u Boga, pa od filozofske opravdanosti te vjere za- 
visi i tumačenje religije. Ni praktično vrednovanje, kako pragma- 
tizam uči, nije izvor religije. Opravdanje religije (vjere u Boga) ne 
sastoji u tome, da je ona životu korisna. Ne pita se, da li je korisno 
misliti na Boga, nego da li On eksistira. Ako uistinu ima Bog, nije 
ljudima prepušteno da povolji odlučuju, da li je religija korisna 
ili nije. 

Deisti (racionalisti) kažu, da je izvor religije samo naš razum 
(um, ratio), koji religiju ograničuje na neke spoznaje: ima Bog i 
treba Ga poštovati, treba moralno živjeti i vjerovati u dobru ili 
Zlu sudbinu. Ovi filozofi racionaliziraju (naturaliziraju) religiju, tj. 
kažu, da je religija plod razuma ili da nužno pripada našoj naravi, 
koliko to sama po sebi određuje. Zapravo religija, po njima, i nije 
drugo nego filozofija. — Alii taj nazor nije istinit: prvo zato, 
što razum nije mjerodavan, da sam po sebi određuje, kako treba 
poštovati Boga, nego to odlučuje Bog, ukoliko naš razum upućuje 
Po »glasu« savjesti, kako da Njega poštujemo; drugo, filozofiranje 
nije isto što religiozni život, jer filozofirati o Bogu i religiji još ne 
znači prakticirati religiju ili po moralnim djelima poštovati Boga. 

Kritika tih nazora vodi nas k zaključku, da postanak religije 
imamo tražiti u znanju o objektu religije, tj. u priznavanju Boga, 
koliko Ga ljudi shvaćaju i najmanje određenim pojmom kao za- 
četnika svijeta ili kao najvišu moć nad ljudskim životom. Spoznajni 
je element osnovica voljnog i čuvstvenog stanja, kojim se čovjek 
stavlja u odnos prema Bogu i eo ipso biva religiozan. 

4 Filozofija o duši 


Vjera u posmrtni život naše duše usko je povezana sa ćudo- 
rednim i religijskim Životom. Zašto treba biti moralno dobar, valjan 
ili čestit i pošten čovjek, kad nevaljalcima često vrlo dobro ide? 
Netko prevarom, netko krađom, pljačkom ili drugim zločinima —- 
obogati se i ugodno živi, a tko hoće da bude pošten ili moralno 
vrijedan čovjek, mora kadgod da strada, trpi i propada: čemu to, 
ima li pravde bar na »drugom svijetu«? Hoće li pravda Božja satrti 
lupeže i zlotvore? — U tome moralnom ocjenjivanju izvire vjera 
u neumrlost (besmrtnost) života, gdje će dobrota biti uvažena, a 
zloća kažnjena. A ima li ta vjera stvarni temelj, tj. je li naša dusa 
uistinu, zbiljski ili stvarno (realno) neumrla? Može li se ta činjenica 
dokazati? To je pitanje filozofijske psihologije. Njezina je zadaća 
da ispita: imademo li »dušu«, i koja joj je narav? Da na to pitanje 
odgovori, psiholog će promatrati svijesni ili duševni (psihički) život, 
tj. u prvom redu vlastite doživljaje ili unutarnje iskustvo (empi- 
riju); iz empirijske psihologije prelazi na filozofijsku, od proma- 
tranja života na njegov izvor (počelo, princip). 

Kad raspravljamo o smislu života, o dužnosti (obvezi) pošto- 
vati Boga, o cilju moralnog zakona, dolazimo i na pitanje o duši 
i njezinu besmrtnom životu, pa nam je zato potrebno poznavati 
nauku, koja se tim pitanjem bavi: psihologiju. Na području psiho- 
logije nastaje prvi sukob s materijalistima (a to su i marksisti), 
koji tvrde, da se sav naš duševni život osniva i razvija iz materi- 
jalnih (ekonomskih) uvjeta. Bez mozga (moždane tvari ili materije) 
nema duševnog ili svijesnog života; to je glavna tvrdnja materija- 
lizma. Prema tome ne bi istina bila, da postoji duša i da čak postoji 
nakon raspada tijela (smrti). Da li je opstanak i besmrtnost duše 
istina ili neistina? Na to nam pitanje mora odgovoriti psihologija. 

Mi ćemo pedalje dokazati, da čovjek ima uistinu besmrtnu 
dušu. Kad to ne bi istina bila, ne bi ni smisla imalo, da budemo 
religiozni i moralno dobri: jer naš religijski i moralni život dobiva 
smisao (značenje, vrijednost) samo uz pretpostavku, da ne presta- 
jemo sasvim eksistirati tjelesnom smrću; kad bi naime smrću za- 
uvijek ugasnuo i naš duševni Život, onda ne uviđamo, zašto da se 
odlučujemo na pošten život u postizavanju Boga i da se odričemo 
kakve takve sreće, koju bismo postigli moralno nevaljanim Životom. 

Psihologija će nam, dokazati, da čovjek nije samo materijalne 
naravi, nego i duševne; a zatim će dokazati, da je dio duševnog 

života (razumni i voljni) ne samo nematerijalan (netjelesan, duše- 
van), nego i bezmaterijalan (duhovan, nezavisan od materije). Na 
osnovu toga ćemo dokazati, da je čovjek sposoban .za besmrtni život. 

Do spoznaje, da je naša duša uistinu besmrtna, dolazimo dakle 
zaključivanjem iz onoga, što nam je iskustveno poznato o svijesnom 
životu. Mi naime za svoje doživljaje znamo iskustveno, koliko su 
nam svijesni ili poznati po samoopažanju (neposrednom, usebnom, 


unutarnjem opažanju). Čovjek je svijestan sebe, kad doživljuje nešto 


(vidi, čuje, dotiče se, razmišlja, sjeća se, hoće i ne će itd), tj. znade 
upravo za svoje doživljaje ili za doživljujući »ja«. Kad to —- kao 
psiholog — pažljivo opaža (promatra) i upoređuje sa tjelesnim po- 
javama, čovjek razbira, da doživljaji ili svijesne pojave nisu pro- 
težne (od prostornih, kvantitativnih dijelova sastavljene), kao što su 
tvarne ili materijalne pojave tjelesnog svijeta; zato i kažemo za 
svijesne pojave da su duševne (psihičke). Neke duševne pojave 
(kako ćemo vidjeti, i to je najvažnije) nisu sastavljene sa događa- 
njem u organizmu (moždanoj materiji), i tu posebnu vrst duševnih 
ili svijesnih pojava zovemo duhovne (spiritualne); to su doživljaji 
mišljenja i druge pojave u svijesti. — Kad je to psihologija empi- 
rički (samoopažajno) ustanovila, nastupa filozofijska psihologija 
ovako: svijesni doživljaji pripadaju svijesnom »ja« ili duši kao 
svome nosiocu (subjektu), koji ne pripada ničemu drugome, nego 
eksistira po sebi (supstancijalno). Ja kao svijesni subjekt (== svojom 
dušom) proizvodim doživljaje, njihov sam »zročni princip. Duša 
nije kvantitativna, jer takvi nisu ni doživljaji, a napose zato, što 
ne bi mogla svijesno ujediniti mnoge svijesne sadržaje (na pr. kod 
čitanja ove knjige), kad bi oni razdijeljeni bili na prostorno rasta- 
vljene dijelove. Zato duša i ne može da prestane eksistirati raspa- 
dom u svoje dijelove i ona sama po sebi nije podvrgnuta smrti 
(uslijed svoje nesastavljenosti, jednostavnosti, nekvantitativnosti). 
Nije to niti po ovisnosti od tijela i njegove smrti: zato što je du- 
hovna. Duša dakle nije smrti podvrgnuta, neumrla je; a ni Bog je 
ne će uništiti, jer ju je stvorio za život nakon tjelesne smrti. Zašto, 
— to ćemo podalje objasniti. 


2. Etički problemi 


Dok psiholog izučava cjelokupni duševni život (da upozna 
Pojedine doživljaje, njihove veze i postanak), etičar promatra samo 
jedan dio naših doživljaja, a to su doživljaji volje ili htijenja (hoću- 

ne ću), koliko smo svijesni, da moramo odn. ne smijemo nešto uči- 
niti, ili koliko prosuđujemo moralnu vrijednost naših čina. 

a) Biološke i kulturne (više) vrijednosti, 

Čovjek mnogošta čini ne samo, ukoliko mora, ili ukoliko mu 
to savjest nalaže, na pr. igra se iz zabave, putuje, da nešto vidi, 
razgovara s prijateljem itd. Seljak obrađuje polje zato, da mu rodi 
žito i donese brašno za prehranu. Prehrana je čovjeku potrebna za 
održanje života. Kad čovjek ne bi imao dovoljno hrane, to je zlo, 
a dobro je, kad je ima; to je zlo odn. dobro s obzirom na održanje 
Života, i zato kažemo, da to održanje predstavlja životnu vrijed- 
nost. Stanovanje, odijevanje i druga Životna dobra također imađu 
vrijednost za održanje života. Na najnižem stepenu života (vege- 
tativnom) potrebna su i druga dobra: zrak, svjetlost, toplina, voda 
itd. Novac ima trgovačku vrijednost, za nabavu životnih dobara. 
Koješta ima higijensku vrijednost, s obzirom na zdravlje. Političku 
vrijednost (gledom na državnu upravu) ima pravednost u podjeli 
životnih dobara, sloboda državljana i ravnopravnost; to su poli- 
tičko-socijalna dobra, a zlo je, kad u državi vlada tiranija, pljačka, 
tlačenje i izrabljivanje. Sva su navedena dobra čovjeku potrebna za 
održanje pojedinačnog i zajedničkog života — i u tome sastoji Ži- 
votna (biološka) vrijednost, 

Da bude umjetnik (slikar, glazbenik ...), to nije svakom čo- 
vjeku potrebno. Umjetnost je »viša« vrijednost, koliko život može 
bez nje da bude. Ipak je vrijednost, jer mi razlikujemo lijepo od 
ružnoga. Kad je netko sposoban da ostvaruje ili uzbiljuje ono, što 
je lijepo, i u toj se sposobnosti dotjeruje ili usavršuje, napreduje kao 
umjetnik, a ne mora pri tom da bude savršen čovjek, jer nije isklju- 
“čeno, da je nepošten, iako je umjetnik. Netko opet nije umjetnik, 
nego je učenjak, usavršen je u nekoj znanosti, tj. znade mnoge istine, 
koje su prosječnim ili neukim ljudima nepoznate. Znanstvene istine 
također znače vrijednost, i to »višu«, koja nije potrebna za opstanak 
života. Umjetnost i znanost oplemenjuju život; ne samo što mu 
koriste, nego imadu kulturnu vrijednost, tj. čine čovjeka obrazova- 
nim po onim sposobnostima, koje ga odlikuju prema životinji. Neke 
su istine upravo potrebne za održanje života, pa bi zlo bilo, da 
čovjek za njih ne zna (na pr. da vatra opeče, da tijelo bez potpore 
pada). Da umjetničke i znanstvene vrijednosti postigne, ostvari ili 
oživotvori, mora čovjek raditi, učiti, poslužiti se raznim sredstvima. 
Tko u znanosti napreduje, postaje znanstvenjak (naučenjak), dakle 

usavrtuje samo jednu stranu svoje čovječnosti ili svoje naravi, a pri 
tom još ne mora da je usavršena i njegova moralna »strana«, 

b) Moralna vrijednost i njezino mjerilo 

S moralne strane prosuđujemo vrijednost ćovjeka, koliko ne 
čini, što po savjesti znade da ne smije, a čini ono, što mora. Savjest 
je uputa ili mjerilo kod izvjesnih čina, koje savjest stavlja volji u 
dužnost, na pr. savjest nam kaže, da ne smijemo lagati, nego mo- 
ramo (dužnost nam je) da kažemo istinu, ili na pr. savjest kaže, da 
bi ovaj čin bio krađa, pa nam je dužnost da toga ne činimo. Savjest 
kao da prstom pokazuje na pojedina djela, koliko ih ocjenjujemo 
kao dobro ili zlo, zapovjeđena ili zabranjena, vrijedna ili nevrijedna. 
Gdje je bezuvjetna obveza (dužnost), tu je moral ili ćudoređe, tj. 
mi kažemo za neke voljne čine da su moralno dobri odn. zli, koliko 
odgovaraju obvezi ili imperativu naše savjesti. Savjest može da 
bude vrlo različita kod pojedinih ljudi (i skupina), jer će jedan po 
svom odgoju i sklonostima drukčije prosuđivati izvjesne čine nego 
drugi. Na savjest naime utječu želje, sklonosti, čuvstva, sposobnost 
ocjenjivanja, a kadgod se netko ravna i po ljudskom obziru, taštini, 
sebeljublju itd. Savjest može da bude dobra i loša, ali u svakom 
slučaju ona pretpostavlja spoznaju moralnih vrijednosti, tj. svi ljudi 
znadu razlikovati između nečega, što bezuvjetno (kategorički) vrijedi 
i što je nevrijedno.  Umjerenost u jelu i piću znači vrijednost za 
čovjeka, koliko je tjelesno biće; jednako je za čovjeka vrijedna 
spolna čistoća ili uzdržljivost izvan bračnog saobraćaja, koliko vo 
odgovara duševnoj vezi među bračnim drugovima i odgoju djece. 
Pravednost je vrednota za uređenje jednakopravnosti među ljudima 
i održanje zajednice. Umjerenost, čistoću, pravednost, istinoljublje 
i druge vrijednosti zovemo moralne (etičke), jer su ljudi bezuvjetno 
obvezani ili dužni da ih oživotvoruju u svojim voljnim činima, Svaki 
je takav čin dobar odn. zao, koliko se podudara sa vrijednostima ili 
im je suprotan. Spremnost na dobre čine zovemo krepost. 

Šta je za krepostan život mjerodavno, ili na osnovu čega su 
moralne vrijednosti upravo vrijednosti za čovjeka? Po tome, što su 
za sve ljude obvezatne, znamo, da su moralne vrijednosti (kreposti) 
usavršenje čovjeka, koliko je čovjek ili koliko je razumne naravi, 
Jer nerazumna djeca i odrasli ljudi, kad ne znaju razlikovati mo- 
ralno zlo i dobro (kad im manjka moralni »organ«), nisu moralno 
odgovorni, tj. ne znaju, Što čovjeka čini vrijednim: dakle se moralne 
vrijednosti osnivaju na ljudskoj naravi, koliko je razumna. Te se 

vrijednosti razlikuju od životno potrebnih (bioloških) vrijednosti 
ili od onih vrijednosti, koje smo naveli kao potrebne za održanje 
života, koje oživotvorujemo uz uvjet, da hoćemo Živjeti; dok na- 
protiv moralne vrijednosti nameću volji bezuvjetnu dužnost oživo- 
tvorbe: one kažu, kakav čovjek mora da bude kao čovjek, Istina i 
ljepota su vrijednosti za čovjeka, koliko hoće da bude naučenjak i 
umjetnik, dok skup moralnih vrijednosti (dobrota uopće) znači 
bezuvjetno obaveznu vrijednost za sve ljude, koliko su ljudi ili ko- 
liko imadu sposobnost (== volju) djelovati po razumu, koji im kaže, 
što i kako moraju da djeluju (rade, čine). 

c) Je li moralna vrijednost (dobrota) apsolutna ? 

Etika je filozofijska nauka, koja ispituje vrijednost čovjeka: 
jer čovjek je onakav — kaže psiholog Spranger —, kako ocje- 
njuje ili vrednuje, tj. Što smatra za svoju vrijednost. Etički je čo- 
vjek vrijedan, kad priznaje moralne vrijednosti i voljom ih oživo- 
tvoruje. Volja i jest glavna sposobnost, koja pokreće naš život; ona 

je razumom upravljana ili rukovođena sposobnost, da živimo, kako 
sami odlučujemo. Moralni je čovjek toliko autonoman, što po mo- 
ralnom zakonu (== cjelokupnosti moralnih dužnosti) sam sobom 
odlučuje, a nitko nema prava da gospodari nad njegovom savjesti 
sprečavanjem savjesnog Života, Da li su etičke vrijednosti apsolutne 
ili nezavisne od čovjeka po svojoj : obveznosti (obligaciji), ili je 
njihova obveza relativna, tj. ovisna od čovjeka — to je glavno pi- 
tanje etike. 

Već na početku filozofijske historije razvila se borba oko toga 
Pitanja. U 5. vijeku prije Krista naučavali su sofisti etički relati- 
vizam: nema stalne ili nepromjenljive dobrote. Sokrat je tu 
nauku suzbijao i zato je osuđen bio na smrt otrovom. Njegov naj- 
veći učenik Platon, kao i Platonov učenik Aristotel — 
najveći filozofi svijeta — dokazivali su opstanak apsolutnih (od 
čovjeka neovisnih) vrijednosti. U njihovu se smjeru razvijala 
kršćanska (skolastička) filozofija, koja u svojoj etici zastupa teocen- 
trički nazor, tj. dokazuje, da se moralna obveza osniva u Božjem 
zakonu, i da čovjek oživotvorbom moralnih vrijednosti polučuje 
životnu zajednicu s Bogom. Taj ćemo nazor o smislu života i mi 
dokazivati. Protiv modernih relativista (napose marksista) dokazat 
ćemo, da je moralna vrijednost apsolutna ili od čovjeka nezavisna 
zato, jer je apsolutna (bezuvjetna) moralna obveza; a to se osniva 
na našoj ovisnosti od volje Božje. Kao što smo se na području psi- 


Moralna i religijska svijest kao predmet znanosti I3I 
ar . 
hologije sukobili s materijalističkim nazorom, tako u etici treba 
dokazati neistinu relativističkog nazora o moralnoj vrijednosti 


života. 

3. Noetički problem 

a) Pojmovi i istiniti sudovi ru 

Sofisti su zastupali ne samo etički relativizam, nego i noetički: 
ne samo da je dobrota relativna (subjektivna, od čovjeka ovisna), 
nego i spoznaja (grč. n6esis). Nema istine, koja bi važila apsolutno 
ili objektvno (nezavisno od čovjeka). Tako uče i suvremeni relati- 
visti (kojima pripadaju i marksisti). ' 

Pitanje o istinitoj spoznaji javlja se na pragu svih znanosti, 
napose filozofijske: jer svaka pojedina znanost ide za istinom u 
ovoj'ili onoj stvari (predmetu), a filozofija traži istinu o cjelo- 
kupnom svijetu i posebice o našem životu, i to baš s obzirom na 
njihov izvor i smisao. Mi hoćemo i o religiji da znademo istinu: 
najprije istinu historijsku (da li je činjenično ili faktično uvijek i 
posvuda postojala religija); zatim istinu o tome, da li je religija u 
samom historijskom početku bila monoteistička ili politeistička; 
zatim istinu o tome, kako i zašto nastaje religija u ljudskoj svijesti; 
zatim istinu o tome, da li se religija osniva na eksistenciji Boga i ne 
našoj ovisnosti o Njemu. Sve su to pitanja, na koja znanost traži 
odgovor, a odgovora ima različitih, od kojih je samo jedan istinit — 
i tu istinu treba dokazati. 

Ima i takvih istina, kojih ne treba dokazivati (na pr. 2--2==4), 
ali do nekih dolazimo samo putem dokazivanja ili zaključivanja: 
od poznatoga izvodimo nepoznato, od jedne, činjenice ili istine 
upoznajemo drugu. Više puta smo u zabludi, držimo, da je istina, što 
ipak nije — na pr. držimo prema našem opažanju, da se sunce kreće 
nad zemljom —, i zato moramo nekim putem tražiti istinu. Kad 
hoćemo spoznati, što je religija, moramo ići historijskim putem i 
psihološkim (promatrajući, kako ljudi doživljuju religiju), da 
upoznamo elemente, od kojih ona sastoji. Mi doduše imademo 
obični pojam o njoj, ali taj je nepotpun, a kad hoćemo imati 
znanstveni pojam, tj. kad hoćemo odrediti (definirati) religiju po 
onom, što je glavno (bitno), treba da je svestrano promatramo 1 
dokazujemo, što joj pripada. Tako imadu ljudi i o Bogu obični 1 
nepotpuni pojam (znanje, shvaćanje), tj. znadu za neka Njegova 
svojstva, ali ne za sva, i ne znaju dokazivati, što je sve Bogu 

vlastito (bitno). Jednako je i s drugim pojmovima. na pr. svi 
znamo, što je čovjek (== imademo pojam o čovjeku), a do znan- 
stvenog pojma o njemu dolazimo upoređivanjem čovjeka s drugim 
bićima (životinjama itd.) pa tim putem spoznajemo, da je on 
živo biće i razumno. Kad bi tko rekao, da je čovjek po tome 
upravo čovjek, što je sposoban govoriti, imade pravi pojam o 
čovjeku, ali nepotpun (jer ne zna, da se ta sposobnost osniva na 
razumu). Tko bi rekao, da čovjek nema razuma, taj bi krivim 
pojmom shvaćao čovjeka, zapravo ga i ne bi shvaćao. Naši pojmovi 
o predmetima toliko su nepotpuni ili djelomični, Što uočujemo 
(shvaćamo) samo neki dio predmeta, neku njegovu oznaku ili obi- 
lježje, svojstvo, odnošaj, a ne pojmimo odmah sve, Što sačinjava 
neki predmet i što je upravo bitno na njemu. Niti kod muhe ne 
znamo potpuno za njezinu bit (kaže sv. Toma Akvinski), a ipak 
je znamo razlikovati od drugih stvari. Tako moramo reći, da ljudi 
ipak imadu neki pojam o Bogu i da su donekle religiozni, premda 
ne znaju dokazivati opstanak Boga i premda ne znaju definirati 
religiju; religiozni su čak i u onom slučaju, kad imadu donekle 
krivi pojam o Bogu. ' 


Bez pravih pojmova nema istinite spoznaje; jer istinu spo- 
znajemo, kad nešto tvrdimo ili poričemo (kažemo »da« ili »ne«) 
O izvjesnom predmetu, a toga ne bismo mogli, kad o tome pred- 
metu ne bismo imali ni pojma. Ali nije uvijek istina, kad god nešto 
tvrdimo ili poričemo, tj. kad sudimo. Istinito sudimo samo onda, 
kad je u predmetu ono, što o njemu sudom izričemo; a nije istina, 
kad je u sudu drugo, nego u predmetu (na pr. nije istina, kad bi 
netko o četverouglastom stolu sudio da je okrugao). Istina je 
podudaranje ili sklad suda s predmetom, i to s obzirom na ono, 
što o dotičnom predmetu sudom izričemo (što mu priričemo, pre- 
diciramo) ili čime ga određujemo. Istina sastoji u odnosu (relaciji) 
podudaranja ili slaganja s predmetom po njegovu određenju (stvar- 
nosti), na pr. kad za stol (== predmet) kažemo da je četverouglast, 
drven, velik itd. 

Sad znamo, što je istina, imademo o njoj pojam: istina se 
nalazi (sadržana je) u sudu, a sastoji u slaganju suda s predmetnim 
određenjem, Prema tome ovisi istina od predmeta (objekta), tj. 
predmet je sa svojim određenjem mjerodavan za istinitost suda, To 
Opet znači, da. je istina — baš kao i njezin predmet — neovisna od 
svih ljudi, koji sude: ona važi apsolutno ili objektivno. 

b) Objektivizam i relativizam < 

Taj pojam o istini imadu objektivisti, dok drugi noetičari 
misle o istinitoj spoznaji drukčije: istina je, kažu, ovisna od čo- 
vjeka, misaonog subjekta i važi samo s obzirom na njega (rela- 
tivno). Tako kažu subjektivisti šli relativisti. Neki Repsa) idu 
još dalje pa kažu, da nema nikoje istine niti za čovjeka, jer da mi 
nismo kadri spoznati, na temelju čega je nešto istinito. 

O tima nazorima raspravlja noetika, i o njima treba da 
smo načisto, ako hoćemo da za bilo koju istinu (napose o Bogu, o 
duši, o smislu života) znamo, da li je objektivna (valjana ili va“ 
žeća neovisno od ljudi, koji o njoj misle).  Objektivna istina ne 
znači isto, što potpuna; ljudi mogu da neku stvar nepotpuno po- 
znaju, ali ono, što o njoj znadu, to je ipak istinito, tj. u stvari je 
upravo tako, kao što o njoj sude. Tko o Bogu znade makar samo 
toliko, da eksistira apsolutno (== sasvim nezavisno) ili da je najviše 
biće izvan svijeta, taj znade nešto objektivno istinito, jako tek ne- 
potpuno (jer se o Bogu može znati još nešto puno više). Kad se 
ono i onoliko, koliko znademo, podudara sa stvarnošću (pred- 
metnim određenjem: s onim, što jest neki predmet, i što mu pri- 
pada), u tom je slučaju znanje objektivno istinito. Tako i za našu 
savjest kažemo da je prava ili objektivno istinita, kad se ravna 
prema onome, što je za čovjeka vrijedno (dobro), koliko ima ra- 
zumnu narav. To ćemo podalje još dokazati. ' 

Pitali smo: ima li čovjek takvu sposobnost suđenja ili mi- 
šljenje (== razum), da spozna objektivnu istinu? : 

Uzmimo na pr. ovaj sud: »ovo crno i ovo bijelo jest raz- 
lično«. Da jest uistinu tako, znademo po vlastitom opažanju; to 
je opažajno ili iskustveno (empiričko) znanje. Zašto. je taj sud 
objektivno istinit? Zato, jer je ovisan od obiju opaženih boja; nisu 
boje ovisne od sudećeg subjekta (od čovjeka, koji sudi), nego 
obratno. Možda obje boje i nisu u vanjskom svijetu (== nezavisno 
od našeg opažanja, gledanja) upravo takve, kako ih opažamo, bj. 
možda su ovisne i od našeg opažanja, ali kad o njima sudimo ili 
kad tvrdimo da su različne, uzimamo, koliko su opažane, koliko ih 
u sebi pronalazimo. A o njima bi svaki čovjek rekao da su različne, 
čak bi to isto morao reći, tko nema ljudsku narav, a sposoban je 
spoznati obje boje. To jest, sud se ravna po objektu (bojama), 
podudara se s njime i zato je taj sud objektivno istinit. A takav 
sud zovemo spoznaja. 

Uzmimo još jedan sud: 2+2=4. I još Ovaj: »svaka je 
promjena ovisna od nečega (== uzroka)«. To su dva nužna suda, 
za razliku od pređašnjega (o bojama), koji izriče Što činjenično ili 
faktično jest (u nazočnom, konkretnom slučaju našeg opažanja), a 
ne kaže nam, da tako mora da bude ili da drukčije ne može da 
bude. 2 ++ 2 mora da je 4, a svaka promjena mora da bude od ne- 
čega prouzrokovana (jer bi inače morala sama od sebe nastati). 
Oba ta nužna suda jesu objektivno istinita, tj. podudaraju se s od- 
nošajem među brojkama i s odnošajem promjene prema uzroku, — 
a brojke i promjena postoje nezavisno od mišljenja. 

Na tim smo primjerima razabrali, da je opravdan objektivi- 
zam: nazor o objektivnosti istine ili o zavisnosti suda od objekta. 
Da je neki sud istinit ili da se podudara s objektom, to dakako 
moramo spoznati po nečemu, po nekom mjerilu ili znaku (kriteriju). 
A to je očevidnost (evidencija): nama se sam objekt očituje i to 
ili neposredno sam po sebi ili posredno pomoću drugih istina. Na 
pr. istina »Bog eksistira« očevidan je na osnovu drugih istina: 
»svijet ne eksistira sam po sebi, jer je promjenljiv, a njegov uzrok 
mora biti razuman, jer su to i neki njegovi stvorovi«. 

Tko je apsolutni skeptik i tvrdi, da ni o kojoj istini ne mo- 
žemo biti svijesni, mora priznati, da to nije sigurno, što tvrdi. A 
ne može nitko sumnjati, da je istina, kad kaže: sumnjajući ja eksi- 
stiram«. 


c) Marksistički relativizam 


Ukratko smo time oborili subjektivizam ili relativizam: na- 
zor, da je nešto istina samo za nas ljude, i zato da ne možemo znati, 
da li je ikoja »naša« istina vječna, nepromjenljiva, važeća ili va- 
ljana za koje mu drago spoznajno biće. Neki su relativisti do svoga 
nazora došli zavedeni evolucionističkom (darvinističkom) pretpo- 
stavkom, da su se ljudi razvili od životinje i da se naš razum raz- 
vija u borbi za život, pa se tako razvija i mijenja svaka istina. Ta 
je pretpostavka utjecala i na Marxovu nauku, po kojoj je do- 
brota i istina relativna, tj. ima vrijednost samo za ljude, koliko 
su proizvod (produkt) ekonomskog razvoja. Mi ćemo kasnije na- 
učiti iz psihologije, da se čovjek svojim duhom (razumom i voljom) 
nije. razvio od nerazumnih Životinja, i prema tome otpada evolu- 
cionistička pretpostavka za relativizam. Dokazali smo pak, da ima 

takovih istina, koje se ne ravnaju prema životnim potrebama i eko- 
nomskom stanju, nego su od toga neovisne ili objektivne. 

Najopćenitiji i objektivno istiniti sudovi jesu misaona (lo- 
gička) načela, na pr. načelo protuslovlja (princip kontradikcije): 
»netta ne može ujedno biti i ne biti.« To jest, koju godi stvar pro- 
matramo s istog stajališta, ona ne može da bude ono, što jest, i 
podjedno da to ne bude: kad bi to moglo da bude, bilo bi isto 
»nešto« i »ništa« (da-ne), — a onda i ne bi moglo da bude ikoje 
istine. Takav nazor doista zastupa dijalektička filozofija (marksi- 
zma), prema kojoj bi stvari i spoznaje prolazile kroz tri stepena 
razvoja (evolucije): afirmacija ili teza, negacija ili antiteza, i sin- 
teza (spoj predidućih dvaju stepena), kao što bi na pre bilo kod 
razvoja pšeničnog zrna u biljku i napokon u plod (mnoštvo zrnja). 
Ali načelo protuslovlja ne isključuje činjenicu razvijanja ili pro- 
mjene iz jednog stanja u drugo (tako da drugo znači negaciju 
prvoga), nego samo kaže, da jedna stvar nije isto, što druga. Ima 
nešto, o čemu mislimo (== predmet), na što smo suđenjem upravljeni 
ili usmjereni — kako smo vidjeli kod navedenih primjera o bojama, 
brojkama itd. —, a to je od suđenja neovisno i po sebi istovetno 
(identično), tj. kad je ovo nešto, ne možemo reći, da nije ovo, nego 
drugo nešto. 


d) Sposobnost za metafizičku spoznaju 

Još je u noetici vrlo važno pitanje: o čemu smo kadri spoznati 
istinu? Do kojih granica dopire naša spoznaja? Pozitivisti (fenome- 
nalisti) kažu, da je naša spoznaja ograničena iskustvom; spoznaji 
su pristupačne samo iskustvene pojave (fenomena). Nadiskustvene 
ili metafizičke spoznaje nema, tj. mi ne možemo spoznati nikoje 
istine o Bogu, duši, životu itd. Metafizička filozofija ne spada u 
znanost, . 

To je krivi nazor, jer pretpostavlja, da je sva naša spoznaja 
(pojmovi i sudovi) vezana na osjetilno shvaćanje. A tome nije tako, 
jer mi imamo pojmove o posve neosjetilnim ( nepojaorim) objek- 
tima, tj. znamo, Što znači na pr. istina, pravda, dužnost, broj, 
trokut itd. Imademo nužne (apodiktičke) sudove — na pr. načelo 
protuslovlja, matematičke i druge istine —, a takve spoznaje nisu 
ograničene na pojavni ili iskustveni svijet; pa zato možemo pomoću 
“njih od iskustvenih činjenica zaključivati na neiskustvene, kad na 
pr. iz promjenljivosti svijeta zaključujemo, da postoji njegov uzrok. 

e) Vulgarna i znanstvena filozofija 


Ljudi su (kaže Aristotel) oduvijek se zanimali za neke 
pojave u svijetu, na pr. za mjesečeve mijene, za kretanje sunca i 
zvijezda, pa su začuđeno i udivljeno sveobuhvatnim promatranjem 
svijeta došli na pitanja: što je svijet u cjelini, kako je izgrađen, 
otkada je, pa napose, otkuda je čovjek svojim životom, i koji je 
Životni smisao? S takvim su pitanjima otpočeli ljudi filozofirati. 
Klica filozofiranja nalazi se kod svih ljudi, koji se ne zaustavljaju 
kod činjenice, da jest svijet, nego se pitaju, zašto jest, tj. koji se 
zanimaju za ono, što je početno ili izvorno — za stvarna počela 
(Principe) ili uzroke. Htjeli su o njima nešto saznati. Kako? 

Neki su u tradiciji i mitologiji nalazili odgovore na filozof- 
ska pitanja. Tako su ljudi svoju filozofsku težnju donekle zado- 
voljavali izvjesnim religijskim shvaćanjem svijeta, tj. neke su po- 
jave u svijetu i životu pripisivali božanstvu. Rodila se misao ovi- 
snosti čovjeka i svijeta od Najvišega Bića (božanstva). Na toj 
širokoj podlozi filozofsko-religijskih uvjerenja izrasla je filozofija 
kao nauka (znanost): neki su umnici stali kritički gledati na ta 
uvjerenja, tj. počeli su i sumnjati, stavljati sebi pitanja pa su po- 
kušali da nađu odgovore, do kojih bi se došlo sigurnim putem do- 
kazivanja, zaključivanja. Nastala su tako razna mišljenja ili filo- 
zofski nazori, koji čine historiju filozofijske znanosti. 

Jedan od tih nazora, koji ima svojih predstavnika kroz svu 
historiju do danas, jest teistički (teocentrički) nazor, koji dokazuje 
eksistenciju Boga, tj. koji misaono ili razumski (logički, racionalno) 
osigurava istine: ima Bog, svijet i naš život eksistira po Njemu, 
moralni je zakon od Boga, smisao je životu Bog odredio — istine, 
koje ćemo i mi u knjizi dokazivati. 


f) Znanost o kulturi 


Tko bi rekao, da nikako ne možemo doći do istinitih sudova 
o filozofijskim predmetima (Bogu, duši, smislu života...), jer da 
istinu možemo postići samo u granicama prirodnih nauka (= o 
predmetima vanjskog ili osjetilnog iskustva), taj se vara: znan- 
stveno istinitih (općenovaljanih) sudova ima na pr. u matematici, 
koja se bavi misaonim (idealnim) predmetima, pa u kulturnim zna- 
nostima, koje izučavaju historijske činjenice kulturnog života, 

Kultura je (u strogom značenju) nastojanje oko oživotvorbe 
apsolutnih ili od čovjeka nezavisnih vrijednosti. Ljudi su stvarali 


sati 

kulturu, koliko su u Život proveli ili uzbiljili ona bao ova 

moral, religiju, društveno uređenje “u kojima (se očit j 
a ti: spoznavanje istine, moralna čestitost (dobrota), pošto- 
e. io a ijalna pravda. Te vrijednosti ne postoje Zbiljski 
M doo) “ prirodne pojave, nego treba da budu io no 
čovjek ih mora sebi postaviti kao svrhu otad a : 4 = 
htijenja). Upravo to »moranje (vrebanje)« an zala gadi 
vrijednosti nezavisne od čovjeka ili da važe (val jeja ode a 
hoće li čovjek da ih prizna ili ne će. Imade pravila, na ad 
šljenje (spoznavanje) mora držati u dostavio u doria api 
nosti, kojih se volja (htijenje) mora držati, nie _ ća diči 
da se mišljenje i volja mora po tim pravilima i dužnostima _ 
ii da su one čovjeku postavljene kao mjerila, ._ m jena 
Kad se čovjek tome odaziva ili kad obvezatne vrijednosti (mišlj 
njem i htijenjem) uzbiljuje, on time stvara svoju kulturu. 


Ono, što je idealno, što čovjeku »lebdi pred ija . | 
svrha — postići istine, dobrotu... Be postaje zbiljnost ili ae 
(realnost), kad čovjek te svrhe voljom usvoji i po njima radi. _ 
kav rad ima obilježje svrsi primjerenog ili svršnog Podine) . 
vota, koji se razlikuje od životinjskog (animalnog) šrvot: jer s 
životinjski ži 1 hvaćanju i polučivanju onih do- 
životinjski život osniva samo na si E j ra o nj 
bara, koja su potrebna za održanje života, dok svršni Ž Ka 
osnovu apsolutnih vrijednosti dobiva novi smisao, koji nije sadrža: 
u samom održanju životne eksistencije. To jest, čovjek bi m. 
da živi i bez tih vrijednosti, ali se onda ne bi razlikovao od dne 

NS životinja, koje svoj život održavaju po nagonu ili prirodnoj .. 

sobnosti. Životinjski je život vezan na tijelo pre a _ : 
po apsolutnim vrijednostima odvaja se od tjelesne .. ž * i 
lučivanja tjelesno potrebnih dobara i znači polučivanje pestje e . 

ili dubovnih dobara: spoznati istine, postati moralno savršena lič- 
nost itd. Historija nam pokazuje, da su ljudi ta dobra zaista “ 
lučivali i time stvarali dubovnu (idealnu) kulturu za razliku Z 
tzv. materijalne kulture, koja sastoji u stvaranju za život korisni 

dobara. i sA 

Filozofiranje o kulturnom životu ide uglavnom za e a 
ispita: ima li apsolutnih vrijednosti i na čemu se osnivaju! + . 
dući da naš život dobiva smisao po tome, kakve vrijednosti lj 
tvorujemo, bit će glavno pitanje: koji je najviši smisao života, 1 

. . s D 
po čemu biva Život najvredniji? Mi ovdje 
smisao zavisi + | | 
Lo > od moralnog zakona na osnovu religije, Naš kulturno- 
ozo 2 | nazor o životu jest religijski ili teistički. 
2 i. n što smo dosad na vezi morala s religijom osvijetlili 
2. J “Ičnosti, sad ćemo se još posebno osvrnuti na problem duše. 
kako bismo upoznali bit & j 


opstanak Božji, — d: i i 
1, a na tim temeljim ; 
života. eljima napokon upoznamo smisao 


dokazujemo, da životni 


Ovjeka; a zatim ćemo ukratko dokazati 


Ima li čovjek dušu? 


1. Svijesni (duševni) život različit je od 

tjelesnih pojava 

Da čovjek ima tijelo, o tome ne sumnjamo. Ima li još nešto 
osim tijela, što nije tjelesno (fizičko, materijalno, fiziološko, organ- 
sko), nego je netjelesno ili duševno (psihičko)? 

»Tjelesno« zovemo, što je pristupačno našem osjetilnom opa- 
žanju ili što pripada osjetilnoj pojavnosti (senzitivnoj fenomenal- 
nosti), Kad kažemo »tjelesni svijet«, mislimo pri tom na stvari, 
koje vidimo, dotičemo, ili kakogod osjetilno opažamo. Kao obilježje 
ili značajku (karakteristiku) tjelesnosti uzimamo dakle vezu s osje- 
tilnim subjektom: tjelesno == osjetilno shvatljivo. Po čemu je 
shvatljivo; što se našem osjetilnom opažanju pojavljuje? 

Osjetilno opažamo boje, tvrdoću, veličinu, oblik, gibanje itd. 
To su, kažemo, fizička svojstva. Općenito je svojstvo tjelesnog 
svijeta protežnost ili sastavljenost od dijelova, koji su jedan izvan 
drugoga smješteni. 

A naš »nutarnji svijet«, naš svijesni život: je li i on tjelesno 
pojavan? Možete li okom vidjeti, rukom dotaći i bilo kojim osje- 
tilom opažati svoje doživljaje sjećanja, radosti, odluke, kajanja, 
razmišljanja... Nečiju radost, Žalost, ljutitost... možemo do- 
duše opažati na izražaju lica, ali to je samo tjelesni izražaj doži- 
vljavanja, koje bi nam ostalo nepoznato, da se vanjskim načinom 
ne očituje; pa i u tom slučaju mi ne opažamo na drugom čovjeku 
same njegove doživljaje upravo onako, kako su njemu samome 
svjestiti. Za doživljaje dakle ne možemo reći da su osjetilno 
shvatljivi; oni su neosjetilni i zato netjelesni, pa ih nazovimo »du- 
ševni«. 

Imadu li tjelesnih svojstava? Nikoji doživljaj nema ni svoje 
boje, ni tvrdoće, ni veličine ili kojegod protežne vlastitosti. Do- 
življaji nemaju fizičkih svojstava i zato su »duševni«. 

Kako za njih znademo? Svakome su čovjeku vlastiti doživljaji 
svjestiti, on ih svijesno doživljuje, tj. znade za njih bez gledanja, 
doticanja i bez ikojeg osjetilnog (organskog) posredovanja.  Svak 


140 Ima li čovjek dušu? 
i 


znade za svoje doživljaje tako, da ih u sebi neposredno opaža, Svi 
se doživljaji nalaze u svijesnom stanju (svijesnosti) onog pojedinca, 
koji za njih znade, ukoliko ih usebno ili neposredno (doživljajno) 
opaža. 

Kažemo »pojedinca«, jer ja znam za svoje doživljaje, ti za 
svoje itd, Svaki pojedini »ja« svijestan je sebi nešto kad doživljuje. 
Ne samo da znade za doživljaje, nego za svoje doživljaje, tj. znade, 
da oni pripadaju upravo njemu ili da su vezani uz »ja«. Kao što 
opažajno znade za sve doživljaje, tako svak znade za doživljujući 
»ja«; zato za doživljajno opažanje kažemo da je također jastveno 
opažanje ili samoopažanje, "Taj način znanja, kojim neposredno 
opažamo vlastite doživljaje, jest granica između tjelesnog i duševnog 
svijeta: jer ovo samoopažajno ili svijesno znanje zajedno sa do- 
življajima i doživljujućim »ja« zovemo upravo »duševni« svijet. 
Po tome su doživljaji netjelesni ili duševni, što su samoopažanjem 
Vezani uz pojedini ja. 

Prema tome možemo reći, da su doživljaji »duševne pojave« 
(psihički fenomeni), tj. pojavljuju se samoopažanju ili svijesnom 
znanju utoliko, što svaki pojedinac (»ja«), kad doživljuje, ujedno 
znade, da doživljaji u njemu eksistiraju: ta je eksistencija jastveno 
nazočna. Izraz »pojava« ne znači ovdje isto kao kod tjelesnih po- 
java (na pr. kad vidimo, da se sunce pomiče), gdje pojavnost znači 
ne samo opažajnu nazočnost, nego još i to, da ono, što se pojavljuje, 
eksistira i nezavisno od pojavljivanja (našeg osjetilnog opažanja). 
Doživljaji se ne pojavljuju samoopažanju kao nešto takovo, što 
pripada nečemu nezavisnom od doživljujućeg »ja«, nego naprotiv: 
oni su neposredno nazočni dotičnom »ja«, koji ih doživljuje, oni 
se njemu pojavljuju, koliko ostaju u samom »ja« kao njegovi do- 
življaji (imanentno eksistentni). Doživljaji su zajedno sa svojim ja 
izravno (direktno) svjestiti.  Svijesno znanje o njima zovemo ne- 
posredno ili usebno iskustvo (a izvanjsko je iskustvo znanje stečeno 
osjetilnim opažanjem). 

Budući da su doživljaji svijesno događanje (zbivanje), a po 
teme se razlikuju od tjelesnih pojava, zato nisu predmet prirodo- 
slovnog izučavanja (fizike, fiziologije, kemije), nego su predmet 
posebne nauke: psihologije. Već sam opstanak psihologijske nauke 
dokazuje dakle, da ne smijemo govoriti samo o tjelesnom svijetu, 
tako da pri tom isključujemo opstanak netjelesne zbiljnosti (real- 
nosti). Tko tvrdi, da postoji samo materija, a time hoće reći, da 

uopće nema duševnih pojava, taj ne samo zatvara oči pred jednom 
naukom, koja ima svoju historiju i veliku sadašnjost, nego ih za- 
tvara i pred samim sobom, jer ne će priznati, da su svijesne pojave 
sasvim nešto. drugo nego tjelesne (materijalne). 


2. Svijesni život nije ovisan samo od 

materije 

Doznali smo, evo, da psihičko nije isto, što fizičko (U se razli- 
kuje od 7). Svijesne pojave nisu materijalne, one su nematerijalne 
il; sasvim različite od materijalnih pojava. 5 

Netko bi mogao priznati, da se doživljaji kao svijeme pojave 
doista razlikuju od materijalnih pojava, ali su i doživljaji nešto 
materijalno, koliko su od materije (organizma) sasvim semi To 
upravo tvrde materijalisti. Oni kažu, da je sav svijesni život pro- 
izvod (produkt) organskih, napose moždanih procesa: duševno je 
funkcija fizičkoga, učinak (efekt) organskih komponenata, 

Da li uistinu jest tako ili nije, to možemo znati samo tako, 
da ogledamo, na koji su način svijesni doživljaji građeni (struktu- 
rirani), i kakav je njihov postanak (geneza). Mi moramo svijesni“ 
život strukturno analizirati (rastvoriti) i genetički aa om Pr 
riješimo pitanje: da li je taj Život sasvim ovisan od deee ili nije? 

Osjetilni je život dakako ovisan od osjetilnih organa, Te 
možemo osjetilno opažati i predočivati samo ono, što je dove 
organskog uzbuđenja postalo svjestito. Osjetilni doživljaji ( ari 
čuvstvovanja, teženja) ovisni su po svom postanku od organstog 
zbivanja. Ja na pr. ne mogu vidjeti (vidno opažati, percipirati) 
neki predmet bez svjetlosnog utjecaja na oko ili bez pena 
perifernog živca ( s njegovim uzbuđenjem). Ovim e (fizičko i- 
ziološkim) putem primam ili recipiram osjete boja i prostorne 
oblike na dotičnom predmetu.  Utoliko primam, što sam prema 
podražaju i organskom  zbivanju (uzbuđivanju) u pasivnom ili 
trpnom stanju svijesti, tj. ja osjetne sadržaje svijesti (koji nastaju 
ovisno od Q) ne proizvodim, nego ih pronalazim kao meni dane, 
kao nešto tuđe, što ne pripada mojem ja. Vanjski svijet »ulazi« u 
mene, postaje mi svjestit tako, da mora kroz »otganska vrata« . 
u svijesni ja (koji pomoću pokretnih organa utječe na vanja i 
svijet). Osjetilni je život vezan na primanje »otisaka« podražajno 
živčanim putem. — Ali osjetilni doživljaji nisu tako ovisni od se 
ganske (9) komponente, da bi iz nje same rezultirali, nego je njihov 

postanak ovisan također od jedne neorganske komponente, koju 
smo nazvali psihička (4). To će reći, kad ja na pr. vidno opažam 
ove stvari, koje sada podražajno utječu na moj vidni organ, onda 
sam upravo ja onaj, koji to doživljujem, i to na taj način doživlju- 
jem, da sam svijesno upravljen ili usmjeren (== intendiram) ovu i 
ovu stvar. Moje opažanje ove sobe živi u meni, pripada svijesnom 
sistemu moga »ja«, pripada ukupnoj i suvisloj cjelini ili »organizmu« 
svijesnog ja. A taj svijesni »organizam« sasvim je nešto drugo nego 
tjelesni organizam, u kome je živčano uzbuđenje. Struktura moga 
sadašnjeg vidnog opažanja uključuje ovisnost od doživljujućega ja, 
a taj »ja« nije mozak 1 živčano uzbuđenje: jer bih ja u tom slučaju 
sasvim jednako bio svijestan mozga i uzbuđenja, kako sam svijestan 
svoga ja i sadašnjeg doživljaja (da vidno opažam). Dakle je osje- 
tilno doživljavanje ne samo ovisno od P komponente, nego također 
od svijesno doživljujućega ja ili od W komponente, Svijesni ja jest 
ovisno od mozga nosilac (subjekt) osjetilnog doživljavanja. — Pa 
ne samo da doživljujući subjekt nije organska materija, nego do- 
življaj nije učinak samo organskog uzbuđenja: jer doživljaj je 
svijesno poznat, neposrednom opažanju nazočan, dok to nije mozak 
i njegovo uzbuđenje. Osim toga ne može se reći, da je živčano uz- 
buđenje svijesno upravljeno na opažene stvari, tako da ih shvaća, 
da ih imenično naziva (stol, knjiga...), da ih međusobno razlikuje 
itd, Kad opažamo pojedine stvari; mi ih ujedno povezujemo ili 
udružujemo tako, da ih stavljamo u odnošaje sličnosti, različnosti 
itd. S opažanjem je spojeno i daljnje spoznavanje pa čuvstvovanje 
i teženje, — a ti doživljaji nisu samo produkt mozga, koji nije isto, 
što svijesni ja, ukoliko je doživljajno upravljen na predmete. 

Dokazali smo dakle protiv materijalista, da osim materije 
postoji »psiba« (duša) ili svijesno doživljujući ja. Neki su svijesni 
(psihički, duševni) doživljaji ovisni od organske materije, kompo- 
nirani su sa fiziološkim (g) procesima, a neki su dekomponirani, 
nesastavljeni sa P, neovisni od (ili duhovni, kao što ćemo podalje 
dokazati. 


3. Usebno (nutarnje, neposredno, direktno, 
intuitivno) opažanje vlastitih doživ- 
ljaja kao izvor spoznaje, da eksistira 
doživljajni »ja« 

a) Vi sada doživljujete, recimo, da gledate i vidite ovu ili 

onu stvar; sada slušate, čujete glas ili neki udarac; sada, recimo, 

osjećate zubnu bol; sad se nečega sjećate; sada se nečemu nadate; 
sad se radujete nečemu; sad nešto hoćete, odlučujete se na ovo ili 
na ono; sad o nečemu razmišljate — i tako dalje. Sve su to različiti 
doživljaji. 

Znadete li za svoje doživljaje? Svak će reći: znam, svijestan 
sam sebi, da doživljujem; doživljaji su meni svjestiti, poznati, 


Kako znadete? Treba li vam netko reći, dokazivati, da 
doživljujete? Ne; svak znade, da ih u sebi ima, da se u njemu 
nalaze, da u njemu postoje. A to znade neposredno, bez ičijeg 
posredovanja, izravno (direktno) po samom doživljavanju. Svaki 
pojedinac može da kaže: ja doživljujući znadem. Takvo znanje 
zovemo neposredno opažanje ili »gledanje« (zrenje, intuicija). 

Svijesno stanje naših doživljaja sastoji dakle u tome, da 
doživljujući ujedno znademo za svoje doživljavanje — i to zna- 
demo, koliko pojedine doživljaje neposredno opažamo, ili koliko 
su nam intuitivno poznati. 


Mi smo sebi svaki dan, u budnom stanju, svijesni, da koješta 
doživljujemo. Pri tom nije potrebno, da izričito mislimo na to ili 
da se pitamo: da li ja sada doživljujem nešto, Ako baš izričito 
pazimo na koji doživljaj, ako se na nj obazremo ili osvrnemo 
(reflektiramo), onda nam je takav doživljaj refleksno svjestit. 
Recimo, da netko ima zubnu bol, pa je sebi izravno (neposredno) 
svijestan, da to doživljuje, a kad to svoje zbiljsko (aktualno) stanje 
uporedi sa zdravim ili bezbolnim stanjem, koje sad nije zbiljsko, 
nego samo moguće (potencijalno), tj. kad misli, kako bi ugodno 
bilo, da nema zubobolje, onda se izričito obazire na svoj doživljaj 
zubne boli: taj mu je doživljaj refleksno svjestit. 


b) Kadgod doživljujemo, uvijek je to jedan svijesni do- 
življaj; svaki put se u svijesnom stanju (neposrednom opažanju) 
nešto zbiva ili događa? svaki put nastane nešto zbiljsko, tj. svaki 
je doživljaj jedna činjenica, čin ili akt. 

Što pri tom aktu opažamo? 


Svaki je doživljajni akt doživljavanje nečesa: sada doživ- 
ljujem to, da nešto (ovu stvar) vidim; sada doživljujem to, da 
čujem ovaj štropot ili ovaj glas; sad mislim na ovo i ono; sad se 
radujem nečemu, nadam se nečemu, odlučujem se na nešto, mislim 

na nešto itd. Uvijek je nešto kao metnuto pred naše doživljavanje 
_ ito zovemo doživljajni predmet (objekt). 

Pri doživljavanju znademo ne samo, da je nazočan neki 
objekt, nego znademo još nešto: to, da je nazočan »ja«, koji 
doživljuje. Mi smo izravno svijesni sebe ili svoga doživljavajućega 
ja; po svakom doživljaju znademo neposredno za sebe ili za svoj 
ja. Time, što znadem, da postoji neki moj (upravo »moj«) do- 
življaj, znadem također, da postojim ili eksistiram ja. Jastvena je 
eksistencija uključena u opažanju doživljajne eksistencije. — Pri 
tom znadem još i to, da doživljaji pripadaju meni ili da su moji, 
a ja sim ne postojim pripadno (akcidentalno), nego sebi, nepri- 
padno (supstancijalno), kao nosilac ili subjekt svojih doživljaja, 
tj. tako, da doživljaji počnu eksistirati (nastaju) ovisno o meni, 
na pr. kad ja hoću da pazim, razmišljam, rukom pokrenem itd. 

c) Neposredno ili doživljajno opažanje, rekosmo, uključuje 
jastveno opažanje, tj. kad ja nešto doživljujem i za svoj doživljaj 
opažajno znadem, ujedno znam, da ja eksistiram: u daoživljajnom 
aktu opažajno pronalazim jastvenu eksistenciju. Kad se sad na tu 
pronađenu činjenicu obazrem (reflektiram), ja mogu da izreknem 
tvrdnju: »ja eksistiram«; ja to tvrdim, čvrsto uz to pristajem, 
siguran sam, da je tako, nimalo o tome ne sumnjam. Sad sam 
izrekao jedan s4d, tj. ja sudim ili o sebi (o svojemu »ja«) izričem 
da eksistira, priričem (prediciram) eksistenciju svojemu »ja«. Zato 
kažemo, da je u tome sudu »ja« subjekt (ili predmet, o kome 
sudim), a eksistencija je predikat. Ne samo dakle da sada doživ- 
ljajno opažam svoj »ja«, nego još napose ili izričito uzimam u 
obzir, reflektiram, mislim na njega — i to upravo s obzirom na 
to, da eksistira. Napose »gledam« ili uočujem upravo tu stvarnost 
(predmetnost) na predmetu suđenja (»ja«), da eksistira: »ja« -+ 
eksistira« jest sadržaj suda, tj. u sudu je sadržano ili nalazi se to, 
da o svome ja izričem eksistenciju. 

Da li predmetu odgovara, što sad o njemu tvrdim? Da li ja 
uistinu eksistiram, kao što sada to tvrdim? Da li je stvarnost 
(»eksistira«) doista tako u predmetu (»ja«), kao što sada sudim? 
Je li moj sud istinit ili nije? 

Istinit je sud onda, kad njegov sadržaj odgovara predmetu 
gledom na njegovu stvarnost; kad je u predmetu tako, kao što o 
njemu sudimo. A da je sud »ja eksistiram« istinit, i da sam ja o 
tome siguran ili da o tome ne sumnjam, tome je razlog doživljajno 

opažanje: u njemu je osnovano (fundirano) ili opravdano (moti- 
virano) moje čvrsto pristajanje uz taj sud. 

Tako evo u samom doživljajnom opažanju izvire i na njemu 
se osniva istina suda »ja eksistiram«. 

U tome je sudu uključena istina: »ja nije ne - ja«; eksistencija 

nije ne - eksistencija«. “To će reći: »nešto ne može ujedno biti i 
ne biti«. Tako općenito izrečen taj sud zovemo načelo protuslovlja; 
jer sebi protuslovimo, kad za isto kažemo »jest (da)« i »ne«. 
, Još je sad i treća istina nesumnjiva: »mi smo sposobni za 
istinu«. Budući naime da je nesumnjivo istinit sud o vlastitoj 
eksistenciji, kao i načelo protuslovlja, očito je u tome uključena i ta 
istina, da smo sposobni istinito suditi, da imademo razum ili spo- 
sobnost shvaćati istinu (== spoznati). 

d) Uzmimo sad ovaj predikat »eksistira« sam za sebe (bež 
subjekta »ja«). Mi ga razumijemo, znamo, što znači; jer ga znamo 
razlikovati od svega, što nije »eksistencija«. Ta riječ »eksistencija« 
ima svoje značenje. Značenje za sebe jest pojam ili misao (ideja). 
Ona je općenita (univerzalna), koliko ima jedno određeno značenje, 
koje možemo izreći o mnogim pojedinkama, na pr. mi možemo 
predicirati eksistenciju ne samo svome ja, nego i. svakom doživljaju: 
sadašnje moje gledanje eksistira, sadašnja bol eksistira, sadašnji 
doživljaj sjećanja eksistira itd. O svakom doživljaju možemo izreći 
(suditi), da je »akt«. O Petru, Pavlu... možemo tvrditi da je 
»čovjek« (tj. da ima osjetilnu i razumnu narav). O ovom opaženom 
crvenome, o ovom zelenom... možemo u istom značenju izreći da 
je »boja«. Dakle: eksistencija, akt, čovjek, boja... jesu općeniti 
pojmovi, i to općeniti utoliko, što se jednim istim značenjem nalaze 
u svakom pojedinačnom (individualnom) predmetu. Takav predmet 
ima osim onoga, što je u njemu ostvareno po općenitom značenju, 
još posebna neka obilježja, s kojima je kao srašten (konkretan), 
na pr. Petar je čovjek i Pavao je čovjek, ali je svaki pojedinačno 
obilježen vanjskim oblikom, veličinom, bojom. ..; svaki pojedini 
“gd 2 mno m. noj doživljaj gledanja. barem 

ježen nego drugi doživljaj gledanja. 
Da li je općeniti pojam, na pr. o eksistenciji, samo. nešto 
pojmovno (misaono, razumsko), da li je on samo jedan način našega 
shvaćanja, da li je on samo odraz ili izraz mislećeg subjekta — ili 


je objektivan (stvaran, predmetan) tako, da izriče nešto . nezavisna 
od subjekta? 


Dr. Zimmermann: Filozofija Zivota IO 

Da na to pitanje odgovorimo, sjetimo se, da za eksistenciju 
svoga ja znademo po neposrednom opažanju, a isto tako po tom 
opažanju znademo za eksistenciju svojih doživljaja. U tome mnoštvu 
pronalazimo »eksistenciju« kao nešto određeno, s jednakim zna- 
čenjem, što pripada svakom pojedinom doživljaju i doživljujućem 
»ja«. Općeniti pojam »eksistencije« dobivamo dakle po doživ- 
ljajnom opažanju, tj. po neposredno opaženim predmetima, a to su 
moji doživljaji i moj ja, — i zato općeniti pojam vrijedi za same 
te predmete, izriče ono, što je u njima (naime upravo to, da eksi- 
stiraju) nezavisno od poimanja, ' 

Otuda slijedi, da istina suda »ja eksistiram« vrijedi ne samo 
za mene, koliko sudim, nego tako mora suditi svaki subjekt (koji o 
tom predmetu sudi), tj. ta je istina apsolutna ili objektivna, ne 
samo relativna ili subjektivna. 


4. Kako spoznajemo narav duše? 


a) Vratimo se našem promatralačkom ishodištu: pošli smo od 
vlastitog života, od naših doživljaja, od doživljajne zbiljnosti 
(aktualnosti). Intuicija doživljajne zbiljnosti bila je naše ishodište. 
Otuda smo pošli korak dalje: ustanovili smo činjenicu, da imademo 
općenite pojmove. Mi na pr. možemo za Petra, Pavla... (i za sve 
pojedince) reći: Petar je čovjek, Pavao je čovjek... Kad bi izraz 
«čovjek« značio nešto pojedinačno (što obilježuje pojedince, kako 
se međusobno razlikuju), a ne nešto općenito, svima zajedničko, ne 
bismo nikad bili kadri da za Petra i za Pavla i za sve_ druge po- 
jedince izreknemo u sasvim istom značenju »čovjek«. Drugim 
riječima: mi po istovetnosti priričemo Petru, Pavlu... da je svak 
od njih čovjek, pa kad bi »čovjek« značilo nešto pojedinačno, što 
pripada jednome, a ne drugome i trećemu i svima pojedincima, ne 
bismo mogli reći, da svima pripada, što samo jednom (ili nekima) 
od njih pripada; a mi tvrdimo (sudimo), da je ovaj i onaj... 
jednako čovjek, svima pripada ono, što riječ »čovjek« znači, To je 
značenje dakle općeniti pojam. 

b) Na što mislimo, kad kažemo »čovjek«; po čemu shvaćamo 
(poimamo) čovjeka? Što je ono, bez čega ne možemo ni pomisliti 
čovjeka? 

Uporedimo li pojedine ljude sa životinjama, možemo uočiti, 
da su po nečemu svi jednaki: sposobni su za osjetilni život (osjetilno 
znanje i teženje, pokretnost). Ljudi su osim toga sposobni za 

mišljenje, imadu razum, spoznavaju razne istine, prosuđuju vri- 
jednosti, zaključuju ili dokazuju itd. Čovjek je dakle osjetilne 
(životinjske) i razumne naravi — i bez toga ne možemo da 
islimo čovjeka: to čini njegovu »metafizičku« narav (bit) ili 
ono, što je nužno kod čovjeka, i kad ne gledamo na njegovu 
eksistenciju. Jer koliko čovjek eksistira, pripada mu (osim razum- 
nosti i osjetilnosti) još koješta, na pr. da može govoriti, smijati se, 
da je organičke konstitucije itd., a ovakve vlastitosti čine njegovu 
»fizičku« bit. Prema tome možemo imati o čovjeku pojam, koji 
izriče jednu ili drugu bit, metafizičku ili fizičku: prva obilježuje 
čovjeka najprije kao nešto tjelesno (materijalno), zatim kao 
organsko pa osjetilno i razumno; druga se oslanja na eksistenciju 
i obilježuje je po onome, od čega ona zavisi! (a to je tijelo i duša). 
Kako sad razbiramo, općeniti pojam »čovjek« izriče nešto na 
taj način, da uzmemo u obzir ovo ili ono zajedničko obilježje kod 
svih ljudi: uzimamo u obzir (»gledamo« na ono, što je) bitno, a 
ne obaziremo se na to, da je velik ili malen, ovog ili onog izgleda 
itd. Mi kod općenitog pojma odmišljamo (apstrabiramo) samo po 
neki sastavni dio zbiljnosti. Nismo kadri da sve, što sačinjava 
zbiljske (eksistencijalne) predmete, odjedamput i neposredno opa- 
žamo ili intuitivno shvatimo, nego samo  »uočujemo«  gdjekoji 
moment (obilježje, određenje), tj. odjelito ili oduzetno (apstraktivno) 
shvaćamo, upravo pojmimo. Do općenitih dakle pojmova dolazimo 
putem apstrakcije. 


c) Apstrakcijom stečeno znanje je nepotpuno, jer pojmovnim 
znanjem shvaćamo samo po neku »stranu« predmeta, a ne čitavu 
njegovu konkretnu eksistenciju. Ali kad je već ne možemo nepo- 
sredno i potpuno (intuitivno) shvatiti, dobro je, da je bar nekako 
shvaćamo, po općenitim pojmovima. Oni nam naime služe kao 
predikati u našim sudovima, na pr. za crveno, zeleno... kažemo da 
je »boja«, a za Petra, Pavla... rekosmo da je »čovjek«. Zbiljski je 
svijet tako »šarolik«, prepun pojedinačnih svojstava, da u njemu 
tek ponešto shvaćamo i to kao općenite pojmove o njemu suđenjem 
izričemo. Pojedinosti spoznajemo po nečemu općenitom. Takve su 
spoznaje, rekosmo, istinite, ukoliko smo općenite pojmove pronašli 
na zbiljnosti, pa ovo pronađeno opet priričemo pojedinim pred- 
metima. Tako na pr. imademo pojam »stol« pa za nazočni (opa- 
ženi) predmet kažemo »to je stol«; priričemo mu na pr. pojam 
»četverouglast«, pa »velik, žut, tvrd...« Naš je rječnik pun 

općenitih pojmova, ali to nam još ne bi dostajalo za izricanje 
mišljenja, kad ne bismo kadri bii da sudimo pomoću općenitih 


pojmova. Njihova je spoznajna funkcija, da budu predikat u 
sudovima. 


Osim toga oni mogu da budu i subjekti, na pr. kad sudimo: 
»crveno (ne ovo gledano crveno, nego uopće crvena boja) nije 
zeleno«. Uzmimo najopćenitije pojmove »nešto —- ništa« ili »biti 
— “ne biti«, i u njima neposredno opažamo da »ono, što jest, ne 
može ujedno ne biti«; između jednog i drugog ne može biti nikojeg 
posredovanja, ništa zajedničko, sasvim se isključuju. Taj najopće- 
nitiji sud nazvasmo načelo protuslovlja (kontradikcije). Subjekt i 
predikat spajamo ovdje po neposrednom opažanju, ali to već nije 
prije spominjano neposredno opažanje doživljajne zbiljnosti, nego 
odnošajno opažanje općenitih pojmova: stavljajući u odnošaj »jest 
— nije (biti — ne biti, da — ne)« uviđamo: ili opažamo, da se to 
isključuje ii đa ne može oboje da bude ujedno. Takovim odno- 
šajnim (relativnim) opažanjem možemo izreći mnoge sudove: sve 
one, gdje predikat nalazimo u subjektu pa mu nužno priričemo 
(na pr. što jest, jest) ili ga izričito ne nalazimo, ali uviđamo, da 
subjektu pripada, na pr. što nenužno (kontingentno) eksistira, ovisno 
je od uzroka. To načelo uzročnosti (princip kauzaliteta) ima kao 
predikat »uzrok«, a toga ne pronalazimo neposredno (izričito) u 
subjektu »nenužno eksistentno«, nego ga dobivamo doživljajnim 
opažanjem (kad smo svijesni, da svojom voljom nešto proizvodimo, 
tako da nastaje, čega prije nije bilo, i stoga ne eksistira nužno). 
Zašto »ovisnost od uzroka« spajamo sa »nenužnom eksistencijom«? 
Zato, jer o sebi ne bi nikad eksistiralo, što nije nužno, na pr. ja kao 
čovjek, po svojoj biti, ne moram eksistirati, a po samoj toj mo- 
gućnosti (potencijalnosti) ne bih nikada zbiljski (aktualno) eksi- 
stirao, — i zato, tj. ukoliko nenužno eksistiram, ovisam sam u 
svojoj eksistenciji od uzroka (roditelja). U načelu uzročnosti spa- 
jamo dakle predikat sa subjektom analiziranjem ili raščlanjivanjem 
(rastvorbom) obaju pojmova i njibove veze, tako da u pojmovima 
tražimo osnov (razlog) te veze. — Ima napokon i takovih sudova, 
gdje u subjektu i predikatu ne pronalazimo razlog spajanja (veze), 
na pr. soba je topla, tijelo bez potpore pada; kod prvog suda 
spajamo oba pojma po vanjskom iskustvu (osjetilnom opažanju), a 
kod drugog smo pronašli pripadnost predikata svakom tijelu. 


Ima li čovjek dušu? 149 


Gdje je subjekt općeniti pojam, sudovi su nužni, tj. izriču o 
subjektu ono, što mu nužno pripada, na pr. čovjek je živo biće. 
Općenitost i nužnost je obilježje znanstvenih sudova. Na taj način 
spoznajemo ne samo, što opažamo u pojedinačnoj zbiljnosti, u ovom 
ili onom konkretnom slučaju, nego nam je po općenitim i nužnim 
sudovima otvoren put u svu zbiljnost, i preko opažajnih (isku- 
stvenih) granica. 'To jest, najopćenitiji pojmovi (nešto, eksistencija, 
uzrok, ovisnost . . .) omogućuju nam takve sudove, koji nužno 
vrijede i onda, kad nam predmet nije iskustveno poznat, na pr. gdje- 
god nalazimo nenužno eksistentne stvari (koje su promjenljive, 
dolaze i prolaze, nastaju i nestaju), tamo mora da postoji njihov 
uzrok — i onda, kad nam taj uzrok i nije opažajno (iskustveno) 
pristupačan. Sav svijet je kontingentan, i zato eksistira ovisno od 
nužnog (nekontigentnog) uzroka, koji zovemo Bog. 


d) Posljednji nam je primjer pokazao, kako od svijeta »po- 
lazimo« k Bogu, tj. kako na osnovu toga, što je svijet kontingentan, 
dokazujemo, da eksistira njegov uzrok — Bog. Od poznatoga iz- 
vodimo nepoznato, zaključivanjem dolazimo do novih spoznaja. U 
navedenom je primjeru poznato dvoje: I.) da svijet sastoji od kon- 
tingentnih stvari, 2.) da takve stvari eksistiraju samo, koliko su 
uzročno ovisne, tj. ne bi eksistirale, kad ujedno ne bi eksistirao 
njihov uzrok, koji ih je proizveo (dao im eksistenciju). Na osnovu 
toga, što nam je sad poznato, umujemo ili zaključujemo ovako: 
kao što je jedna kontingentna stvar ovisna od uzroka, tako su i 
sve kontingentne stvari ovisne od nečega drugoga kao svoga uzroka, 
a nije moguće, da eksistiraju jedino takve kontingentne stvari, jer 
su sve one zajedno »od drugoga«, — dakle osim njih mora taj 
»drugi« (= njihov uzrok) eksistirati ne više kontingentno, nego 
nužno, neovisno od drugoga, sam od sebe. U tome zaključivanju 
kažemo »dakle«, a taj »dakle« obrazlažemo: kažemo »jer, budući 
da — zato«. To će reći, mi dokazujemo u formi zaključivanja. 

Uzmimo drugi primjer: 

Što je jednostavno (nesastavljeno od dijelova), ne može se 
raspasti u dijelove, neraspadljivo je i zato neumrlo; ljudska je duša 
jednostavna i zato neumrla (besmrtna). U tome nam je zaključku 
poznata prva izreka (premisa): tjelesa su sastavljena pa mogu da 
se raspadnu u svoje dijelove, a tako je i naše živo tijelo raspadljivo, 
tj. može da prestane živjeti, a to je onda, kad nastupi smrt, ili kad 
umremo. Osim toga nam je poznato (== druga premisa), da je 

ljudska duša jednostavna. To nam je poznato iz psihologije (kako 
ćemo odmah podalje vidjeti). Iz tih dviju premisa izvodimo: dakle 
je naša duša neumrla. 

Kako smo spoznali, da uistinu eksistira nužno biće? Spoznali 
smo na osnovu toga, što u svijetu eksistiraju nenužna bića, a ona 
moraju imati svoj uzrok. Sad možemo ići dalje pa spoznati, kakvo 
je ovo nužno biće, ili što je po svojoj naravi. To možemo spoznati 
prema svijetu (analogno): svijet je veličajno uređen, pa je zaro 
njegov uzrok ureditelj svijeta, tj. ima razum i volju, osobno je biće, 
a mi smo također ovisni kao i sav svijet od nužnog uzroka, pa je 
i to dokaz, da je taj uzrok osobne naravi. Dok eksistenciju nužnog 
uzroka spoznajemo pomoću načela uzročnosti, narav toga uzroka 
spoznajemo pomoću zakona uzročnosti, koji glasi: »uzrok mora da 
ima savršenost svoga učinka«, jer ne bi mogao dati, čega nema, tj. 
ne bi mogao proizvesti red u svijetu i razumne stvorove u njemu, 
kad i sam ne bi bio razumne naravi. Učincima mora da bude njihov 
uzrok proporcionalan ili primjeren njihovoj savršenosti. 

Na osnovu toga zakona upoznajemo i svoju dušu: najprije 
moramo znati, da postoji svijesni život, koji se potpuno razlikuje 
cd tjelesnog (materijalnog, fizičkog) događanja, i zato svijesne do- 
življaje nazivamo »duševni« (psihički) događaji; zatim moramo 
znati (iz psihologije), da među svijesnim doživljajima ima i takvih, 
koji su čak sasvim nezavisni od tjelesnog događanja, i zato ih zo- 


vemo (ne samo duševni, nego još k tome) duhovni ili spiritualni (a | 


to su doživljaji mišljenja i htijenja); pa kad sve to znademo, zaklju- 
čujemo najprije, da postoji njihov uzrok (jer su doživljaji nešto 
kontingentno), i taj uzrok zovemo »duša«, a zatim zaključujemo, 
da ona mora biti tako savršena, te može proizvesti duhovne do- 
življaje, tj. ona i sama mora da je duhovne ili bestjelesne naravi 
(a zato također jednostavna). Na taj način dakle spoznajemo, da 
čovjek sastoji ne samo od tijela, nego i od duhovne duše: ja nisam 
tijelo, nego sam još sastavljen i od duše. Svijesni (duševni) »ja« 
poznat nam je po neposrednom opažanju, ali poznat samo, ukoliko 
eksistira, a da je »ja« uzrok, i to uzrok duhovne naravi, to nam 
postaje poznato tek zaključivanjem. 

Kako sad razbiramo, zaključivanjem dolazi naše spoznavanje 
i do takvih predmeta (Bog, duša), koji nikako nisu pristupačni 
opažanju, ni vanjskom (osjetilnom, posrednom) ni unutarnjem (ne- 
posrednom, doživljajnom), tj. do takvih predmeta, o kojima ne- 

mamo iskustveno (empiričko) znanje, il; koji nisu pojavni (feno- 
menski), nego su prekoiskustveni (metempirički, metafizički). 


I pojavni svijet. možemo spoznati ne samo, koliko je pojavan (osjetilima 
pristupačan), nego se možemo zaključivanjem uvesti (inducirati) od pojedinosti 
u ono, što je općenito; tako spoznajemo prirodne zakone. Općenito možemo 
razlikovati (i bez poznavanja prirodnih nauka) anorganski i organski svijet, a 
u tom posljednjem opet vegetativna i animalna (životinjska) bića, a napokon 
ljude. Da dobijemo pojam na pr. o zlatu, dosta je, da uočimo njegova stalna 
svojstva: boju, težinu, tvrdoću; a kad upoznamo zlato kemički i po atomskoj 
strukturi, shvaćamo bit zlata. Za svako tijelo znademo da je sastavljeno od 
protežnih (prostornih) dijelova, a od ove pojavne vlastitosti možemo još ići 
dalje pa istraživati, da li je protežnost napokon sastavljena možda od nepro- 
težnih dijelova. 

Sposobni smo dakle ne samo za neosjetilno (razumsko) spo- 
znanje, nego smo takvim spoznanjem također sposobni da dopremo 
i do posljednjih izvora (osnova, počela, principa) svega pojavnog 
svijeta: sposobni smo za metafizičku spoznaju. Ona sačinjava naše 
filozofiranje, napose o Bogu i o duši. 


Čovječja duša — besmrtni duh 


1. Smisao Života i pitanje besmrtnosti 
(neumrlosti) 


Kad netko zna, da Bog eksistira, lako će uvidjeti, da je Bog 
odredio ljudima život i nakon tjelesne smrti. Treba samo da raz- 
misli ovo: 

Bog je ljudima ovdje u tjelesnom (zemaljskom) životu dao 
moralni zakon: ljudi moraju živjeti onako, kako. Bog hoće. Budući 
da je Bog odredio, da se sluša Njegov zakon, ne može Mu biti 
svejedno, da li će ljudi poslušati ili ne. Pravda Božja iziskuje, da 
posluh nagradi, a neposluh kazni. Inače moralni zakon ne bi imao 
sankcije. — Ni ljudima ne može biti svejedno, da li će posluh (iz- 
vršivanje moralnog zakona) ili neposluh imati dobre odn. zle 
posljedice. Tko hoće dobro živjeti i vjeruje u Boga, ima pravo da 
pita: »Zašto da budem dobar, ako mi je jednako ,;suđeno" kao i 
zločincima? Zašto da se držim zakona, kad mi to oduzima priliku 
da sebi stvorim ugodan i lijepi život — a napokon je svejedno, 
da li sam živio prema zakonu ili protiv njega?« Ne samo dakle što 
pravda Božja iziskuje, da obdržavanje odn. neobdržavanje mo- 
ralnog zakona bude skopčano sa naplatom, nego to iziskuje također 
naše opravdano očekivanje. Dobro mora biti nagrađeno, a zlo 
kažnjeno zato, jer bez toga nema čovjek dovoljne motivacije da 
dobro čini, a zla ne čini. Zašto da napustim neka dobra, koja mi 
savjest zabranjuje, i koja znače moralno zlo, ako napuštanje toga 
zla ne donosi nikojeg dobra? Što mi vrijedi moralno dostojanstvo, 
kad zato moram da u životu stradavam, a drugi ne pitaju za to 
dostojanstvo pa su kraj toga sretni? Ne treba zaboraviti, da sam 
ja ne samo obvezan na moralno dostojanstvo, nego da ja po svojoj 
naravi težim za srećom! A gdje mi je sreća? Znam, da nije u jelu 
i piću, u seksusu, ni u čem, što prolazi brzo kao i život, i znam, 
da poštenje donosi duševni mir, ali mene pri tom uznemiruje misao: 
i ta je duševna sreća prolazna i ona smrću svršava — ako naime 
smrću sve, i moj život, svršava. Nema li sreće iza smrti, onda je 
uopće nema. Najviše, što mi vrijedi i što je skopčano s moralnom 

dobrotom, to je svijest zajednice s Bogom, smirenje ili zadovoljstvo 
u svijesti, da me ne će napustiti moj najveći Dobročinitelj, Bog, — 
ali ta svijest mora da računa s činjenicom svijeta i Života, kakav 
doista jest, a sva se životna vrijednost rasplinjuje u hipu, kad pret- 

vim, da smrću sasvim sve prestaje. Dakle postulat je moralnog 
Yivota 1.) da u izasmrtnom životu stupi na snagu Božja pravda 
za naš moralni život, i 2.) da nastupi stanje sreće, za kojom težimo 
po naravi, koju nam je Bog dao, a koje ne možemo postići u ovom 
životu ni po vršenju moralnog zakona, koji nam je također 
Bog dao. 

To je, evo, razmišljanje, koje nas dovodi k sigurnosti, da 
postoji izasmrtni život: iz pretpostavke, da je Bog moralni zakono- 
davac i svrhodavac, proizlazi, da je morao ljudima omogućiti život 
iza smrti. To je moralno-religijski dokaz naše besmrtnosti; dokaz, 
da čovjek nije čitavim svojim životom vezan na tijelo, tako da 
bez njega ne bi kadar bio eksistirati, nego da još ima i dušu i da 
je kao duševni nosilac Života sposoban za neumrlost. Jasno je, da 
se ta sposobnost osniva na tome, što postoji duša, u kojoj izvire 
život nevezan na organizam, tj. duhovni ili spiritualni život. Do- 
kazat ćemo, da postoji duša s takvim životom. 


2. Duhovni »dio« našega duševnoga života 


Neki su doživljaji od p komponente neovisni ili bezmateri- 
jalni ili dubovni (spiritualni). Tu ćemo tezu sada dokazati. 
| a) Mi smo dosad spominjali izraze: smisao, vrijednost, dobro, 
svrha, uzrok, istina, zakon, sreća, savjest i malo prije svijest, do- 
življaji opažanja, sjećanja ,odluke itd. Mi znamo, što ti izrazi 
znače, razumijemo ih, imademo te pojmove (misli, ideje). Kojim 
osjetilom za njih znademo: zar ih vidimo, dotičemo...? Ono, što 
tu pojmovno shvaćamo, to su predmeti nepristupačni  osjetilnom 
opažanju; oni su izvan sfere osjetilnog (senzitivnog) shvaćanja, 
zato kažemo, da pripadaju sferi misaonog ili razumskog (intelek- 
tualnog) shvaćanja. Senzizam je u psihologiji nazor, koji priznaje 
samo senzitivno znanje; ali da taj nazor nije ispravan — nego da 
je istinit intelektualizam, koji priznaje i misaonu sposobnost spo- 
znanja —, dokazuje evo navedena činjenica, da smo sposobni znati 
i za sasvim neosjetilne predmete. Pa ne samo za one, koji su osje- 
tilnom shvaćanju posve nepristupačni (kao što su navedeni), nego 
i za takve, koje u pojedinkama shvaćamo konkretno ili »srašteno« 

s osjetilnim svojstvima, na pr. kad imademo pojmove o životinji, 
čovjeku, boji, trokutu, različnosti itd. Kad te predmete osjetilno 
shvaćamo, u tom su shvaćanju sadržana pojedinačna (individualna) 
obilježja, te na pr. shvaćamo ovog čovjeka Petra s njegovim tje- 
lesnim osobinama; a kad mislimo, što to znači »čovjek« uopće, 
onda pri tom odmišljamo ili apstrahiramo svima pojedinim lju- 
dima jednako obilježje, koje čini bit čovjeka: živ, ošjetilno pokre- 
tan (kao životinja) i sposoban misliti, Dakle kad shvaćamo osjetilne 
predmete po onome, što im je bitno, niti je ovo bitno obilježje kao 
takovo pristupačno osjetilnom shvaćanju, niti je u osjetilnom shva- 
ćanju uključeno odmišljanje. I prema tome shvaćanje osjetilno sasvim 
nepristupačnih predmeta kao i onih, koji su pristupačni, ali su sasvim 
drukčije — upravo neosjetilno — shvaćeni, dokazuje, da takvo 
shvaćanje nije osjetilno, nego misaono, pojmovno. S pojmovima 
otpočinje misaona sfera znanja. 

Da je ta sfera duhovna, od & komiponente nezavisna, do- 
kazuje 1.) to, što su u pojmovima sadržane neosjetne biljege, kao 
i 2.) to, što poimanje ne uključuje nikoje organske funkcije. 

(K 1.) Kad nešto pojmim, ja to shvaćam posve drukčije, 
upravo suprotno, nego kad osjetilno shvaćam; utoliko suprotno, što 
kod pojmljenog predmeta nema osjetnih obilježja, koja sačinjavaju 
dsjetilno shvaćanje, na pr. u pojmu »čovjek« nema obilježja boje, 
veličine, oblika . 

(K 2.) Mi poimamo, rekosmo, odmišljanjem, a to uključuje 
upoređivanje, odnošenje ili stavljanje u odnošaje, osvrtanje ili 
reflektiranje na opažene predmete, rastvorbu ili analizu, kojom 
razlikujemo bitno od nebitnoga. U čitavome tome pojmovnom 
procesu nema ni traga fiziološkim (organskim) funkcijama, Mi 
nismo u poima= ju pasivni kao pri osjetilnom opažanju, gdje 
naprosto primamo osjete, kako u svijesti nastaju ovisno od živčanog 
uzbuđenja. Dakle pojmovno znanje nije psihofizičko (psiho- 
fiziološko) događanje, tj. nije ovisno od P komponente, nego je 
čisto psihičko ili dubovno. 

Senzisti (senzualisti) kažu ovako: Mi znamo, što znače izrazi 
»čovjek, životinja, trokut, različnost...«, razumijemo te riječi, 
imademo pojmove. To priznajemo, ali ne priznajemo, da je poj- 
movno shvaćanje sasvim nešto drugo nego senzitivno znanje: jer 
u jednom i drugom su sadržani senzitivni elementi, samo što su 
kod senzitivnog shvaćanja (kad opažamo i predočujemo) izrazito 

pojedinačni, dok su kod pojmovnog znanja većma neodređeni, 
zajednički, općeniti, kao na pr. pomućena slika od više ljudi 
zajedno. A takva »slika« nastaje udruživanjem (asocijacijom) 
osjetnih elemenata i različita je prema nečijem zanimanju, 
sklonosti itd. Dakle: niti u sadržaju (elementima) pojmovnog 
shvaćanja ima nešto neosjetilno, niti u njegovu postanku. Poimanje 
spada u senzitivnu sferu znanja, a ne sačinjava zasebnu (inte- 
lektualnu) sferu, koja bi nezavisna bila od P (== duhovna). 

Senzistički nazor oborila je suvremena psihologija, kao što 
već i najstarija psihologija Platona i Aristotela. Oni se razilaze 
u nazorima o postanku pojmova, jer Platon zastupa racionalistički 
nazor, da su pojmovi nezavisni od osjetnih elemenata ili od 
empirije, dok je Aristotel empiričar, ukoliko uči, da su pojmovi 
ovisni (po sadržaju i postanku) od senzitivnih sadržaja svijesti. 
Ali se obojica — Platon i Aristotel — slažu u tome, da su pojmovi 
sasvim  nesenzitivno shvaćanje; zato ga zovemo intelektualno 
(razumsko, misaono), a taj psihološki nazor intelekinalizam. Da 
senzizam nije u pravu dokazujemo ovako: 

U pojmovima nema senzitivnih elemenata (kako smo napo- 
menuli K._ 1.) Ta naša intelektualistička teza osniva se na tome, 
što na pr. kod pojma »čovjek« znademo, što je za svakog čovjeka 
bitno, nužno, bez čega nitko ne bi bio čovjek; tj. u pojmu su 
sadržane samo one biljege, za koje znademo, da se baš po njima 
razlikuje pojmljeni predmet (na pr. čovjek) od svega, što nije taj 
predmet, Te su bitne biljege (oznake) neosjetne, jer osjetne — boje, 
veličina, oblik... — upravo su isključene, a shvaćamo samo 
odabrana obilježja (za čovjeka: to, da živi donekle kao druge 
životinje, a donekle od njih različno), Ta odabrana obilježja 
izriču ono, što važi općenito za svakog čovjeka, a to ne bi moguće 
bilo, kad bi obilježja bila osjetna i kad bi prema tome važila samo 
za pojedince (Petra, Pavla...). Ne bi se moglo i za Petra i za 
Pavla i za svakog čovjeka reći da su u istom značenju »čovjek«, 
kad bi se u tom značenju nalazili osjetni elementi: ova boja, ova 
veličina, oblik... — jer kod jednoga su ovi, kod drugoga drugi 
elementi. Ali kod svih je ono, što zužno pripada čovjeku. Pojmovni 
dakle sadržaj znamo obrazložiti, a toga nema kod osjetilnog znanja. 

Druga je naša teza (K 2.): Pojmovi ne nastaju jednako kao 
Sto senzitivno shvaćanje, Jer pojmovi nastaju izborom (selekcijom) 
bitnih obilježja, a taj izbor znamo obrazložiti na osnovu upoređi- 

vanja (na pr. između pojedinih ljudi i životinja). Pri tom očito 
nismo pasivni u tom smislu, da bismo naprosto primali; osjetne 
slike, kad opažamo (percipiramo) i predočujemo. Senzisti kažu, 
da o predmetima ništa više ne znamo, nego što na njima osjetilno 
opažamo, a iz ove krive pretpostavke izvode svoju tvrdnju, da 
sve znanje nastaje osjetilnim (organskim) putem. Ali ta je pret- 


postavka, kažemo, kriva, jer se naše znanje o predmetima 


povećava, kad shvatimo ono, što je bitno; time nastaje u svijesti 
novo znanje, koga nije bilo u osjetnim sadržajima svijesti (per- 
cepcijama i predodžbama). Novo utoliko, što napose uočujemo, što 
je za dotični predmet glavno obilježje, i po čemu se on razlikuje od 
svega drugoga. (To važi i za pojedinačni pojam, na pr. o Aristotelu 
kao filozofu.) Pojmovno je znanje kritičkom selekcijom stečeno i 
utoliko je aktivno; a u toj aktivnosti nema organske komponente, 
i zato je dubovno, 

Time, što kažemo, da je u pojmu sadržano novo znanje o 
predmetu, tako da je tim znanjem jedan plus u svijesti s obzirom 
na osjetilno znanje, oboren je nominalizam ili nazor, da su pojmovi 
samo riječi, kod kojih nema novog znanja: ostalo je, kao i prije, 
osjetilno znanje, a jedino je novo to, da smo oduzeli ili apstrabirali 
neke osjetne elemente i zadržali ili izlučili one, koji su većma 
istaknuti. Ali to je tumačenje »apstrakcije« krivo, jer mi pri 
poimanju doista apstrahiramo, ali ne mehaničkim odvajanjem 
osjetnih elemenata, nego pronalaženjem nečega novoga, upravo 
bitnoga u tim elementima. 

Nominalisti su senzualisti, tj. ne priznaju novih, bitnih ele- 
menata, pa zato su im pojmovi zapravo puki izrazi (nomina), a 
zato i ne priznaju, da je apstrakcija nešto drugo osim rastavljanje 
osjetnih elemenata, i to iz praktičkih (ekonomskih) razloga: da 
oduzmemo samo neke elemente, pomoću kojih pojednostavnjujemo 
svoje shvaćanje i stvaramo općenite izraze. Ali čim znamo, da 
funkcija pojma sastoji u izricanju onoga, što je bitno kod pred- 
meta ili što ga nužno sačinjava, moramo reći, da »apstrakcija« 
znači ne samo redukciju osjetnih elemenata, nego također kritički 
(obrazloženi) izbor bitnih elemenata; a takva apstraktivna aktiv- 
nost nije organska. 

Kažemo, da je bitno određenje u predmetu, a to znači, da pojam predmeta 
nije samovoljno određivanje, niti je pojmovni sadržaj proizvod ili način našeg 
shvaćanja (iako različnog od senzitivnoga), — kako misle konceptualisti. Oni 
priznaju specifičnu razliku između pojmovnog i senzitivnog znanja, ali kažu, 

da poimanje samo po sebi sačinjava (konstituira) predmete; zapravo ih sači- 
njavaju misaoni načini spajanja (»kategorijalne .sinteze« po Kantu), Predmeti 
su jedino misaoni: (idealni) sadržaj; to je teza i 
Naprotiv po našem objektivističkom nazoru pojmovni su sadržaji ovisni o 
predmeta, tj. ono, što shvaćamo kao bitno, nalazi se u predmetu kao dradva 
»predmetnost« (stvarnost) neovisno od poimanja. Dokaz je tome u činiknjan 
da eksistenciju svoga »ja« samoopažajno pronalazimo, ane stvaramo mišljenjem; 
kao što mišljenjem ne stvaramo i onih predmeta, koje apstraktivno i. 
iz osjetnih sadržaja, a te sadržaje dobivamo (primamo) ovisno od oj + 
podražaja. Utoliko su i pojmovni sadržaji ovisni po svom pona u 

ebno) opažajnih sadržaja, ali u pojmovnim je sadržajima novo, 


osjetilno i s . . . . . e. 
koje nastaje novim, apstraktivnim djelovanjem, koje nije 


neopažajno znanje, 
komponirano sa qp. 

b) Mišljenje nije u pojmovima iscrpeno, nego mu još pripada 
suđenje i spajanje sudova u zaključivanju; a ti su misaoni procesi 
također duhovni, Jer kad sudimo, događa se to, da nešto tvrdimo 
ili poričemo sa više ili manje sigurnosti o: istinitost onoga, što sudom 
izričemo. Spoznati istinu znači nešto sasvim neorgansko; kao što je 
neorgansko i pristajanje ili sigurnost, da je uistinu tako, kao što 
sudimo. Mi smo naime sigurni o istini, ukoliko znamo, da naš sud 
sadržava stvarnost (određenje predmeta) na osnovu očitovanja 
same stvarnosti, tj. znamo za odnošaj podudaranja između suda 
i stvarnosti, — a toga ne možemo saznati nikojim osjetilom. To 


. moramo kadgod i dokazivati, a osjetila ništa ne dokazuju. Svaku 


pak stvarnost spoznajemo tako, da predmetu primišljamo (priri- 
čemo, prediciramo) nešto, čime ga određujemo — na pro zemlji 
okretanje oko sunca —, te tu stvarnost priznajemo, a primišljanje 
i priznavanje ne uključuje nikoju ovisnost od organskih funkcija. 
Mišljenje je dakle bezmaterijalno događanje. ra 

Na mišljenju (umovanju) osniva se izum getora Ljudi su 
govor upravo izumili ili pronašli, tj. u namjeri, da prikažu spoznatu 
stvarnost, određivali su je govornim znakovima, Tu je dakle svrsi- 
shodno očitovanje mišljenja. Govorom omogućujemo misaoni 
saobraćaj, izražavamo svoje misli i sudove. Govor se prema tome 
osniva na duhovnoj sposobnosti shvaćanja. — 

Naš sumarni prikaz o sastavu i postanku znanja završit ćemo 
objašnjenjem na jednom primjeru, u kome će do izražaja doći alter- 
nativa: senzizam — intelektualizam. Imadu li pravo senzualisti, 
kad uče, da nema drugog znanja osim senzitivnog si ili imadu 
pravo intelektualisti, koji osim senzitivnog znanja priznavaju m 
telektualno ili razumsko (misaono) znanje, koje nije osjetilno? Ako 

ima neosjetilnog znanja, to znači, da subjekt i uzrok takvog znanja 
nije organski, tj. da je u takvom znanju isključena 9 (ili m, materi- 
jalna) komponenta. Senzualisti mogu još i da priznaju psihičku 
(W) komponentu, ne moraju da budu baš materijalisti, koji ne pri- 
znaju, da je W posebna, od # različna komponenta znanja. Senzua- 
listi samo ne priznaju, da je W neovisni ili samostalni subjekt i uz- 
rok, Za senzualiste je € samo jedna komponenta zajedno sa P. Za 
materijaliste je i sam ==, pa zato oni još više nego senzisti ne 
priznaju neosjetilno znanje. Protiv jednih i drugih dokazat ćemo 
na primjeru, kako dolazimo do neosjetilnog znanja. 

U ruci držim knjigu; sad je osjetilno opažam i pri tom osje- 
ćam, kako je teška, a vidno osjećam, da je bijela; u mojem se 
opažanju (percepciji) nalaze i ova dva osjeta (senzacije): teško, 
bijelo. Oba su elementa bila već više put u mojoj svijesti, a nije 
bilo trećeg elementa, koji mi je sada svjestit, i mogu da ga ovako 
izreknem: »ovo teško i bijelo nije isto, različito je«. Opažam raz- 
ličnost obaju osjetilnih elemenata. Opažam jedan naprema drugome, 
jedan u odnosu s drugim, i to u odnosu (relaciji) različnosti. To 
je odnošajno opažanje. Njime spajam (sintetiziram) oba elementa, 
ujedinjujem ih, uzimam zajedno: različnost obuhvata oba elementa 
zajedno (utoliko je osjetna). Ali opažena je različnost novi, treći 
element, koji nije isto, što »ovo teško i bijelo«; jer vidnim osjetilom 


znadem samo za ovo bijelo, a time ne znam za razliku »ovo teško«, 


koje ne pripada vidnom osjetilu, tj. u tome osjetilu nisu ujedinjena 
oba osjetna elementa. Da je doista treći element, jasno je i otuda, 
što postoji razlika između trokuta i četverokuta, pravde i atoma, 
Napoleona i logaritma..., a to nisu osjetni elementi, pa zato ne 
smijemo reći, da je relacija različnosti isto, što osjetni elementi (koji 
su nosioci opažene razlike). A budući da nije isto, zato opažanje te 
relacije nije rezvltat organskog (P) procesa kao oba osjeta, tj. opa- 


žena relacija ne nastane u svijesti već samim time, što su podražena' 


i uzbuđena oba osjetilna organa (vidni i mišični) za osjete »bijelo 
i teško«. Svakako je dakle sigurno, da tu imađemo jedan svijesni 
(9) plus prema objema osjetima.  Senzisti će to i priznati, pa će 
reći: nazovimo taj »plus« udružba (asocijacija) obaju osjeta, — i 
takvim osjetnim udruživanjem nastaje sve naše znanje. Neke osjetne 
elemente odstranjujemo (»apstrahiramo«), a neki se spajaju tako, 
da sudimo o njihovim spojevima, ali suđenje nije opet drugo nego 
jedan način udruživanja. Tako kažu senzistički (asocijativni) psi- 

bolozi. Da pak uistinu nije tako, tj. da u nekom znanju nema 
osjetnb elemenata, i zato da ono ne nastaje osjetilnim putem, po- 
kazat će nam isti primjer o znanju različnosti. 


Zar mi znademo samo za opaženu razliku između ova dva 
osjetna elementa »bijelo, teško«? Svima je poznato, da znademo, 
Ko znači izraz »različnost« (== biti različan od drugoga, a ne 
sličan niti istovetan), a kad taj izraz razumijemo ili kad znademo 
za njegovo značenje, imademo pojam: shvaćamo; što je »različnost« 
po sebi, a ne po osjetnim elementima. Ne tiču nas se ti elementi, 
ne uzimamo u obzir spomenutu opaženu razliku između »ovo bijelo i 
teško«, oduzimamo je ili apstrabiramo. Ali to je tek negativna strana 
apstrahiranja, tj. sada tek znamo, što ne shvaćamo, kad pojmimo 
»različnost« (naime ne shvaćamo ovu konkretnu razliku obaju 
osjetnih elemenata); a sad još evo pozitivni efekt apstrahiranja: 
shvaćamo ili znamo, što jest »različnost«, a što nije. Od konkretne 
(s osjetnim elementima sraštene) ili opažene različnosti odmišljamo 
ili apstrabiramo relaciju različnosti samu za sebe, bez ikojeg osjetnog 
elementa. Kad ne bi tako bilo, ne bismo »različnost« u istom zna- 
čenju mogli. priricati (predicirati) za sve predmete, koji se razlikuju; 
jer čim bi »različnost« kao takva, sama za sebe, imala ikoji osjetni 
element, ne bi moguće bilo, da na pr. kažemo »pravda i sloboda 
jest nešto različno«; osjetnib elemenata ne možemo izreći kao pre- 
dikat o onim predmetima, koji tih (ili nikojib) elemenata nemaju. 
Dakle u strukturi apstraktivno shvaćene »različnosti« nema senzi- 
tivnih elemenata, i zato ovo shvaćanje zovemo misaono, a samu 
apstrakciju misaonom (čisto W ili duhovnom) funkcijom. A kad. 
pojam s nekim predmetom ujedinjujemo, tako da ih spajamo ili 
odvajamo, onda sudimo, na pr. kad kažemo »trokut i četverokut 
jesu različni«; sa subjektom ili predmetom (trokut i četverokut) 
spajamo predikat »različan«. Tim predikatom možemo odrediti i 
navedena oba osjeta: »ovo bijelo i teško jest različno«. Sad smo 
već gotovim pojmom tvrdili ili sigurno pristali, da uistinu jest raz- 
lika. Kad suđimo, znamo za istinu, ukoliko znamo, da predmetu 
Pripada ono, što mu pojmovno pridajemo, tj. znamo, da se sudara 
S predmetom po njegovoj određenosti (stvarnosti). A takvo je znanje 
nezavisno od materije, 

Sad napokon imamo pregled o sporu između senzista i inte- 
lektualista, Senzacije (osjeti) su sve, što sačinjava naše znanje — 
rekoše prvi, a ovi kažu: ima osim toga i nesenzitivnog znanja. 


160 Čovječja duša — besmrtni duh 


Analizirajmo senzitivno znanje! Ja znam, kad opažam ovu knjigu, 
da je teška i bijela, i znam, da je razlika između ta dva svojstva. 
Ta je razlika opažena, jer je doživljujem, kad senzitivno (vidno i 
mišično) opažam tu knjigu; ta razlika je sad senzitivni spoj 
(osjetna »asocijacija«). Ništa više nema u tome senzitivnom znanju 
osim osjeta i njihova spoja (sinteze). A mogu li ja da znam i nešto 
više osim toga? Ako mogu, je li to novo znanje sasvim drukčije 
od senzitivnog spoja; je li bez ičega senzitivnog? Ako jest, imađu 
pravo intelektualisti. Evo toga znanja: ja znam, što znači »raz- 
ličnost«, uopće, a ne samo baš ova senzitivna različnost kod ove 
knjige; u senzitivnoj su različnosti uključeni osjeti (teško, bijelo), 
a kad kažem samo »različnost«, to je onda samo »različnost« bez 
osjeta, Ili kad opažam Petra, Pavla..., imam u svijesti osjetne 
spojeve (crn, bijel, visok, malen, takav po izgledu... .), a kad kažem 
»čovjek«, sadi znam, Što to znači, razumijem tu riječ (znam, da nije 
ptica ili stol), — a nema pri tom višta osjetno: niti obilježje od 
Petra, ni od Pavla, ni od koga pojedinca. Ja znam, što je »čovjek« 
po onome, što ga obilježuje nepojedinačno, nepromjenljivo, bitno 
(= đa živi osjetilno i pokretno, ali je za više sposoban nego drugs 
životinje). Ja imam pojam (misao) o čovjeku, o različnosti. Sad će 
doći pojmovni (misaoni) spoj: imam već pojam različnosti pa ga 
spajam s nekim predmetom (ovo teško i bijelo, knjiga i stol, Bog i 
čovjek ....); tako spajam,: da tvrdim ili tvrdo (čvrsto, sigurno) pri- 
stajem uz to, da je razlika u predmetu, a isključujem (ne pristajem 
uz to), da nije razlika. Ja sada sudim i znam, da je sud istinit, tj. 
znam, da moram tako spajati pojam različnosti s predmetom, 74 
nema ništa osjetno. U suđenju je misaoni spoj, a ne senzitivni: 1.) 
jer ima nesenzitivnih (pojmovnih) elemenata, 2.) jer uključuje si- 
gurnost o istini, i 

Dotuda je posao psihologa, a sad nastavlja noetičar s pitanjem o sigurnoj 
istini. Prvo pitanje postavlja skeptik: ima li išto sigurno, tako da ne može biti 
sumnjivo? Odgovor glasi: i kad sumnjaš, sigurno je, da moraš reći »ja eksisti- 
ram«, i sigurno je »sumnjati nije isto Što ne sumnjati«, eksistirati nije isto Što 
ne eksistirati, biti nije ujedno ne biti, da nije ne. Najprije spajam (tvrdim) 
»eksistenciju« i »ja«, a onda odvajam (poričem) »sumnju« i »nesumnju« itd. 
Znam, da je istina, kad kažem »ja eksistiram«, i da je istina, »što jest, ne može 
ujedno ne biti«. Siguran sam za jedno i drugo; prvi put moram spajati, drugi 
put odvajati. Znam, da moram, i utoliko znam, da istinito sudim.  Zašio 
jedamput spajam, drugi put odvajam? Da li moram zato, Što to iziskuje naša 
misaona konstrukcija? Da li se u suđenju očituje istina na osnovu sudećeg su- 
bjekta; da li je nešto istina s obzirom ma čovjekovu spoznajnu  eksistenciju? 

Jest, kažu subjektivisti (relativisti). Nije tako, uče objektivisti: istinit je sud po 
tome, što u predmetu (objektu) neovisno od suđenja postoji ono, što mu pri- 
ričemo. Ako. je tako, onda »istina« znači slaganje ili podudaranje suda s pred- 
metom po njegovoj određenosti (predmetnosti, stvarnosti), Da je doista tako, 
razbiramo na spomenutim sudovima: »ja eksistiram« i »biti nije ne biti« (nešto 
nije ništa). Kad eksistenciju priričem (kao predikat izričem) o svome »ja«, to 
je zato, što samoopažajno pronalazim sebe, koliko svijesno nešto doživljujem, 
a to je nezavisno od suđenja; jer sudim tek onda, kad se naročiro obazirem 
(osvrnem, reflektiram) s pojmom eksistencije na svoj »ja«: samoopažajno znam, 
da eksistiraju moji doživljaji, da eksistira »ja« — i da se eksistencija razlikuje 
od neeksistencije, pa sad imam pojam eksistencije i napose s njime intendiram 
sebe ili svoj »ja«, koji eksistira ne samo, kad o njemu sudim, tj. nezavisno eksi- 
stira od suđenja, a eo ipso je suđenje od jastvene eksistencije ovisno. U doživlja- 
jima, eksistenciji, jastvu uključeno je »biti«, pa su zato i ovi predmeti nezavisni 
od suđenja. Osjeti boje i težine eksistiraju u mojem opažanju ove knjige neza- 
vino od toga, da li išta o njima sudim. Predmeti, o kojima sudim, i pojmovi, 
s kojima sudim (= određujem predmete), neovisni su od suđenja zato, jer su 
nešto, a ne suđeno nešto; oni su ovo ili ono nešto i bez našeg suđenja o njima. 
Predmeti nisu samo plod ili proizvod mišljenja, kako idealisti kažu, jer nave- 
deni predmeti postoje u opažanju (doživljajnom i osjetilnom) i bez mišljenja. 
Zato je suđenje ovisno o njima — i onda je istinito, kad izriče, što je u njima 
(predmetima), a ne što je u subjektu (kako subjektivisti kažu), Mi spoznajemo 
predmet, kad sudimo istinito ili tako, da smo sbvatili predmet po njegovoj 
stvarnosti (određenosti), koliko je od suđenja nezavisna, 

Zar je sva ova noetička rasprava senzitivni ili čak samo materijalni 
proces u mozgu, kao Što materijalisti govore? Bezumno govori, tko tvrdi koješta, 
a pri tom ništa ne misli i ništa ne zna. j 

c) Duhovnom doživljavanju pripada i btijenje. Doživljaj 
htijenja (hotnja) sastoji u tome, da ja na osnovu vrednovanja nekog 
dobra (nekih dobara) — u kome je motiv za moje teženje — od- 
lukom pribvatim ili usvojim to dobro, spreman da ga oživotvorim 
ili da ga uzmem kao svrhu, ostvarivu pomoću izvjesnih sredstava, 
Od toga je doživljaja sasvim različit osjetilno nagonski doživljaj 
kod svake životinje, kad na osnovu osjetilno spoznatog dobra na- 
stoji, da ga oživotvori. U htijenju nema ni traga organskom ele- 
mentu, jer poznavanje nečega, koliko vrijedi kao cilj (svrha) težnje, 
nije plod nikojeg osjetila; a to nije ni odluka ni izbor sredstava, 
koja ostvarujemo primjereno cilju (svrsishodno). Neosjetilnu narav 
htijenja dokazuje napose činjenica, da koji put odluka »padne« 
nakon odabiranja (deliberacije) između raznih motiva, na pr. kad 
promišljam, da li bih išao u jednu kuću ili ne bih, pa prosuđujem: 
»tamo bi mi ugodno bilo, ako idem, a ne idem li, bit će mi savjest 
zadovoljna«. Odluka je u tom slučaju izborni akt između dva su- 
protna suda s motivima. Da pak taj akt nije učinak motiva, nego 

da sam upravo ja uzročnik odluke, tako da se ja mogu odlučiti za 
jednu ili za drugu »stranu«, to svjedoči usebno iskustvo. Volja je 
dakle slobodna, a to je također neoborivi dokaz, da je dubovna. 


Kad kažemo »volja«, ne treba pri tom misliti na takvu spo- 
sobnost ili moć, kojoj bi akt htijenja pripadao (inherirao) kao za- 
sšebnom subjektu, koji bi odjelito eksistirao od razumske »moći«. 
Nema sumnje, da je razlika između shvaćanja i htijenja, jer pri 
svakom našem shvaćanju (osjetilnom i misaonom) imademo samo 
predmetnu (objektivnu) svijest, tj. upravljeni smo na objekte bez 
teženja i nastojanja, da učinimo (izvedemo, postignemo) ono, što 
shvaćamo. Kad nešto hoćemo odn. ne ćemo, onda svijesno činimo 
na taj način, da zauzimamo tvorni (aktivni) stav prema nečemu, 
Što nas privlači odn. odbija, tj. za čim težimo odn. zaziremo. .U 
tome izvire nastojanje, da oživotvorimo predmet težnje. I nagonsko 
teženje' ide za oživotvorbom nečega, što je nagonskom subjektu 
dobro, ali pri tome nema spoznaje o tome, zašto je to dobro vrije- 
dno, da bude oživotvoreno. Takve spoznaje ne nalazimo kod živo- 
tinja. Čovjek nasuprot znade za motiv svoga htijenja (oživotvorbe 
nekog dobra) utoliko, što može uočiti ili shvatiti vrijednosne relacije 
onog dobra, za kojim teži, tj. može znati s obzirom na što je 
vrijedno, da za nečim teži, na pr. da je vrijedno žrtvovati se radi 
dobrobiti svoje djece. A žrtvovati se znači, da čovjek može i pro- 
tivno svome osjetilnom teženju za ugodnim i bezbrižnim životom 
odlučiti se, da mučnim radom stječe, što je djeci potrebno. Mi mo- 
žemo imati sasvim neosjetilne motive i postavljati ih sebi kao ciljeve 
htijenja, a po tome se baš očituje njegova duhovnost, 

U jednu se ruku dakle duhovna narav voljne aktivnosti oči- 
tuje po tome, što je ta aktivnost spojena s mišljenjem — prosuđi- 
vanjem, vrijednosnim odnošenjem, upoređivanjem dobra i zla, ob- 
razlaganjem, uopće neosjetilnim shvaćanjem —; u drugu se ruku 
očituje duhovna narav volje po njezinoj slobodi, koja sastoji u tome, 
da neusiljeno (neprinuždeno) od pojedinog motiva možemo htjeti 
ili ne btjeti, htjeti ovo ili ono. 

Ta neusiljenost ne znači to, da jedan akt hotnje nastaje ne- 
prouzročen: njegov je uzrok sam »ja«, koji se u htijenju određuje; 
njegovo samoodređenje znači zapravo slobodnu uzročnost u htijenju. 
Deterministi se doduše pozivaju na to, da po uzročnom zakonu 
mora svaki uzrok djelovati, tako da njegov učinak nužno proizlazi; 
ali taj zakon važi za redovito zbivanje u prirodi, pa je samovoljna 


rr 

pretpostavka na osnovu prirodoslovnog zakona poricati ono, što je 
uopće izvan sfere prirodnog (fizičkog) zbivanja. Imati uzrok ne 
znači imati nužni uzrok, a ta dva pojma konfundiraju deterministi. 
Niti je činjenica slobodne uzročnosti oborena time, što izvjesni mo- 
tivi utječu na htijenje statističkom vjerojatnošću, na pr. da loš odgoj, 
lože društvo, naslijeđene sklonosti... utječu na stanovite zločine 
(krađu, pijanstvo, blud, samoubojstvo). Sloboda može u tim okol- 
nostima da bude smanjena i sasvim ugrožena, ali nije uništena, dok 
je čovjek sposoban da prosuđuje dobru i zlu stranu svoje motivacije. 
Dok se u čovjeku javlja savjest i dok je sposoban da pazi, što radi, 
može da uvidi, koliko je nešto dobro odn. zlo, a po tome biva 
slobodan i odgovoran. Čovjek je, kažemo, gospodar svojih čina i 
ne mora da bude »rob« osjetilnih nagnuća. 

d) Duhovnom doživljavanju pripadaju nadalje viša čuvstva. 
Tako ih zovemo za razliku od osjetilnih ili »nižih« čuvstava, koja 
su kao ugodna ili neugodna stanja povezana s osjetima, na pr. kad 
se kajemo radi grijeha i ćutimo duševnu bol zato, jer smo Boga 
uvrijedili Kod takvog čuvstvovanja shvaćamo neku stvarnost, 
koliko je kadra da nas zadovoljuje ili usrećuje odn. da nas čini 
nezadovoljnima i nesretnima. (Samo potpuna, neograničena sreća 
značila bi, da smo blaženi.) Po tome i jest neka stvarnost vredno- 

vita, što je takova, da nas može usrećivati. Kad smo se za poštenu 


stvar mučili i uspjeli, taj uspjeh izaziva u nama uzbudljivo (emo- 
cionalno) stanje ugode, radosti, veselja (što može da se pojača u 
afekt zanosa, oduševljenja). Radi kulturnih dobara dobivaju vrije- 
dnost i kulturni radnici, koji su ih stvorili, pa ta stvarnost može 
da bude izvor čuvstvenog poštovanja, poklonstva, ponosa. Odvratni 
su nam, upravo gađe nam se smutljivci (intrigani), prevrtljivci, 
egoistični spekulanti  (oportunisti), nezahvalni i podli karakteri. 
Tako je znatan dio duševnog života emocionalne naravi, i to du- 
hovno-emocionalne, koliko je takvo stanje obrazloženo u shvaćanju 
stvarnosti, 

€) Nadalje osnovni zakon u izgradnji duševnog života — 
apercepcija — također je duhovne naravi, jer »apercipirati« znači 
novi svijesni sadržaj usvajati na osnovu starog ili otprije doživlje- 
nog inventara, a ovakvo svijesno spajanje (sintetiziranje) nema ni- 
koje P komponente. 

Nema je ni pamćenje misaonih i voljnih doživljaja. Niti je 
ikoji P element u sjećanju, kojim znadem, da sam upravo ja onaj 
isti, koji sam nešto već bio doživio. 

Ne samo što po sjećanju znadem za pripadnost bivših do- 
Življaja istome »ja«, nego izričito znam i za čstotu il; nepromjen- 
ljivost svoga »ja«. Znam, da se doživljaji izmjenjuju, nastaju i 
nestaju, a ja ostajem trajno isti. — Znam i to, da je taj »ja« jedan, 
a nije višestruk, — Svoj »ja« mogu da razlikujem od svih doživljaja 
kao i od svega, što nije moj vlastiti »ja« (od drugih stvari i tuđih 
jastva), pa kad tako sudim o svome »ja«, imam samosvijest. Po 
tome, što sam sposoban znati za samoga sebe (svoj »ja«), ukoliko 
sam nosilac (subjekt) doživljaja, znadem, da sam osoba. Znam, da 
sam pojedinačna (individualna) samostojnica ili takva eksistencija, 
koja ne pripada drugom kojem subjektu (== nije akcidentalna), 
nego je upravo samostojna ili supstancijalna. Ja dakle znam po 
samosvijesti i za način jastvene eksistencije. Znam i to, da sam ja 
uzrok svojih doživljaja, tj. da ih trpno (pasivno) ne primam, nego 
sam tvoran (aktivan, spontan), napose kod htijenja. Znam napokon 
i to, da sam razumna supstancija, tj. svijestan sam svoje sposobnosti 
za mišljenje. Pa ukoliko sam individualna supstancija razumne na- 
ravi, to me upravo čini osobom. 

Ima li tu igdje i traga kojem materijalnom elementu? Ja i 
moja razumno-voljna (osobna) svijest tako su izgrađeni (konstitui- 
rani), da je pri tom 9 isključen, tj. ja sam kao osoba dubovne 
konstitucije. 

Sad nam još samo manjka izraz »duša«, — a već smo je za- 
pravo upoznali. Jer duša nije drugo nego subjekt i uzrok svijesnih 
doživljaja. 


3. Kakve je naravi naša duša? 


Ona »ije sastavljena; jer kad bi bila, ne bi moguće bilo spa- 
jati više svijesnih sadržaja u jedinstvenu cjelinu; na pr. kad pojmove 
spajam u suđenju, a sudove u zaključivanju, i kad se odlučujem 
prema svojem mišljenju. Uz pretpostavku, da je svijesni »Ja« (duša) 
sastavljen od više dijelova, ne bi moguće bilo, da više doživljaja 
bude ujedinjeno u istome ja. Organske supstancije nasuprot znamo 
da su sastavljene ili višestruko složene. One su osim toga sastavljene 
od prostornih i protežnih dijelova, dok doživljaji i doživljujući ja 
nemaju protežnosti; oni su jednostavni, i zato nedjeljivi, u svom 
opstojanju sami po sebi nepropadljivi. 

Ne samo što je duša jednostavna, ona je i duhovna, jer su i 
neki njezini doživljaji duhovni. 

Budući da je jednostavna, ne može prestati eksistirati na taj 
način, da bi se raspala u sastavne dijelove. Ona je dakle po sebi 
nepropadljiva. — A po ovisnosti od tijela? Može li duša da prestane 
eksistirati zato ili utoliko, što prestane živjeti tijelo, s kojim je 
duša zajedno eksistentna? - Kad ne bi duhovna bila, nego samo 
jednostavna, njezina bi eksistencija prestala raspadom tijela, od 
koga je ovisna (kao kodi životinja). Ali naša je duša duhovne naravi, 
sposobna je da živi životom, koji je od tijela nezavisan, pa zato i 
u svojoj eksistenciji nije zavisna od živog tijela, tj. ona i nakon tje- 
lesne smrti nastavlja eksistirati, ne umire zajedno s tijelom. — Da 
nikad ne će umrijeti ili da:nikad ne će nastupiti njezina smrt, tj. da 
je besmrtna (neumrla), dokazujemo time, što bi je samo Bog mogao 
uništiti; a da On toga ne će učiniti, imamo dovoljno razloga očeki- 
vati: to naime iziskuje pravda Božja, koja samo besmrtnim životom 
može da sankcionira izvršivanje moralnog zakona; a to traži i 
mudrost Božja, koja nije mogla stvoriti duhovnu dušu, sposobnu 
za besmrtni život, punu težnje za srećom, — da napokon uništi i 
dušu i njezinu sreću, za koju je po prirodi svojoj stvorena. Tako 
nam je u Bogu jamstvo, da je duša doista besmrtna, 

U toj činjenici izvire najveća vrijednost čovjeka: on je 
besmrtni dub, određen za besmrtni život u zajednici s Bogom. 
Nakon što smo prije već doznali, da je u toj zajednici pravi smisao 
našeg života, a sada smo utvrdili istinu, da je čovjek po svojoj du- 
hovnoj duši sposoban za besmrtni život s Bogom, još nam preostaje 
dokazati istine o Bogu, da time bude sustavno opravdan naš teistički 
nazor o životu. 


4. Kako smo spoznali našu dušu? 


Osvrnimo se na put, koji nas je doveo k priznanju duše! 

Ishodište puta ili naše polazište bijaše svijest; a »svijest« 
znači: doživljaji i opažajno znanje o njima. Ja doživljujem: sada 
to, da gledam, upravo da vidim ove stvari u toj sobi; sada do- 
življujem to, da se sjećam jučerašnjega razgovora itd. Ja sam tih 
doživljaja sebi svijestan (oni su meni svjestiti) utoliko, što do- 
življujući znadem, da doživljujem: gledajući znam, da gledam, 
sjećajući se znam, da se sjećam... Svaki je doživljaj sam sebi po- 
znat, neposredno je pronađen ili dat, opažajno je doživljen. Tu 
svijesnost, opaženu doživljenost, nazočnost ili datost (Bewusstheit, 
Erleben, Gegebensein) zovemo izravna svijest. Ona je znanje o 

svima doživljajima, ukoliko ih doživljujem; dakle takvo znanje, 
koje se nalazi u svakom pojedinom doživljaju zajedno s doživlju- 
jućim ja. To je znanje, rekosmo, opažajno ili neposredno, za razliku 
od znanja, kojim se zapose obaziremo (reflektiramo) na neki svoj 
doživljaj; jer drugo je nešto, kad ja svijesno gledam, a drugo, kad 
upravo mislim na to, da sad gledam: čitav dan gledamo u svijesnom 
stanju, a da nijedamput izričito ne mislimo »ja sad gledam«. Ovaj 
posebni čin misaone refleksije na pojedine doživljaje zovemo re- 
Heksna svijest; u njoj izvire naše promatranje i upoznavanje svije- 
snog života, tj. psihološko izučavanje. — Neke naše doživljaje 
ukupno zovemo spoznajni doživljaji ili doživljaji znanja (osjetilnog, 
predodžbenog, misaonog): po njima shvaćamo objekte (bilo da 
zbiljski eksistiraju, bilo da su samo mišljeni). Ali ne samo za te 
doživljaje, nego u Širem značenju možemo izraz »znanje« uzeti i 
za svijesno opažanje, jer i pri tom opažanju vlastitih doživljaja 
upravo znademo, da ih imamo ili da postoje zajedno s doživlju- 
jućim ja. Ovo znanje izravne svijesti obuhvata I.) same doživljaje, 
2.) doživljujući ja, 3.) i one predmete, koji su spoznati (osjetilno i 
misaono), Jer kad sam ja sebi svijestan na pr. da sada doživljujem 
to, da mislim na kretanje zemlje oko sunca, meni je svjestit ovaj 
čin mišljenja po njegovu objektu (zemlja i sunce), a ujedno mi je 
svjestit moj »ja«. 

Doživljujući »ja« znade za svaki svoj doživljaj tako, da su 
znanje i doživljaj zajedno: doživljaj je u samom znanju, i znanje 
u doživljaju; ostaje u njemu (=> imanentno). Sv. Augustin obja- 
šnjava to sa gledanjem, kad u zrcalu vidimo svoje oko: okom 
gledamo oko, ali tako, da je viđeno oko izvan našega gledanja, 
dok kod izravne svijesti svaki doživljaj »gleda« sebe; zapravo 
doživljujući ja znade za sebe i za svoj doživljaj. 

Baš zato, jer je ovo znanje imanentno, zije protežno, nema 
izvansebnih ili prostornih dijelova (nego je jednostavno): jer bi 
inače bilo osjetilno, imalo bi protežna svojstva (veličine, oblika, 
težine, tvrdoće ...), a toga nema nikoji doživljaj ni svijest o 
njemu. Ali to još ne znači, da svijest svih doživljaja mora da 
bude nezavisna od osjetilne (organske ili ) komponente: jer kao 
šte su neki doživljaji ovisni od organskog događanja (i zato 
kažemo, da su psihofizički ili psihofiziološki — w P), tako je 
ovisno i njihovo svijesno znanje. Samo onda je svijest od organizma 
(materije) neovisna ili duhovna (bezmaterijalna), kad su takovi i 

doživljaji. U tom slučaju ne sačinjava (konstituira) te doživljaje i 
njihovu svijest nikoji osjetilni element. Oni mogu da budu ovisni 
(i doista jesu) od osjetilnh elemenata kao od vanjskih uvjeta, 
na pr. kad pojmimo »čovjeka« i to poimanje ovisi od opažajnih 
sslika« o Petru, Pavlu... Slično je potreban neki vanjski uvjet i 
kod osjetilnog shvaćanja, na pr. bez svijetla ne bismo vidno opažali; 
ali kod vidnog opažanja imademo dva konstitutivna elementa — 
organsko uzbuđenje (p komponentu) i svijesni doživljaj toga opa- 
žanja ( komponentu) —, dok kod mišljenja, htijenja i drugih 
doživljaja otpada P komponenta, tj. takve doživljaje i njihovu 
svijest ne konstituira osjetilni (materijalni) element, i zato su 
upravo duhovni, To nam dakako ne kaže izravna svijest, nego 
refleksna, kojom upoznajemo strukturu i genezu doživljaja (kako 
smo vidjeli). ' 

Izravna svijest iskazuje nam još i to, da eksistira ja, ida 
njemu pripadaju doživljaji, a on da nikome i ničemu ne pripada, 
nego eksistira samostojno ili supstancijalno. »Ja« obuhvata i tijelo, 
ali sebi je neposredno poznat po svijesnim doživljajima, pa ukoliko 
je samostojni nosilac (subjekt) svijesnih doživljaja — time, što mu 
oni pripadaju, — kažemo, da je taj svijesni ja »duša«. Po njezinim 
doživljajima upoznajemo narav duše: da je jednostavna i duhovna, 
a zato da živi i nakon tjelesne smrti. Njezin život ne propada ni 
po njoj samoj ni po tijelu, — a niti po Bogu (iz navedenih 
razloga). 

Duša je dakle nosilac neprolazne, vječne naše sreće ili nesreće: 
ostvarenog ili neostvarenog životnog smisla, koji nam je Bog 
odredio. Da je pak uistinu odredio, lako je dokazati, nakon što je 
dokazano, da u istinu ima Bog. 


Pogledi na nauku o duši 


Današnje stanje u psihologiji podsjeća nas, kaže Biihler, na gradnju 
babilonskog tornja. Psihologija je najproblematičnija znanost, u kojoj je upravo 
revolucija, kaže Driesch. Kad se to uvaži, otpast će eventualni prigovor, 
da je naše raspravljanje nejasno i preteško. U rješavanju ovih problema 
mespojiva je jasnoća sa tzv. laganim Štivom; tko ne zna, kako je duboko ukori- 
jenjen razlaz nazora, doći će možda po »lako« shvatljivom prikazivanju tih 
nazora do uvjerenja, da mu je sve vrlo jasno, — a zapravo ne bi dopro ni do 
problemskog izvirališta, pa prema tome ne bi uočio ni svih mogućnosti pri- 
govora kod opravdanja nazora, koji zastupamo. Zato nam je potreban još 
sumarni pogled na historijat naše problemtike. 

Prikopčana je historijska »nit« već na grčke atomiste i Protagoru 
Da se međutim zaustavimo kod novovječne psihologije, početna joj je granica 
kod Galileja, Descartesa, Lockea, — kod njihove nauke o drugotnim 
(sekundarnim) osjetnim kakvoćama (bojama, glasovima, temperaturnim, okusnim 
i drugim osjetima). Za razliku od tih, prvotne (primarne) su kakvoće — u 
tjelesnom svijetu, koji osjetilno opažamo, — nepronicavost, gibanje,  protežni 
oblici (veliko, maleno)... Drugotne su samo u našoj svijesti, jer su ovisne od 
osjetilnog (organskog) subjekta, Nezavisno od subjekta i njegove svijesti 
(== transcendentno, izvan svijesti realno) postoje tjelešca i gibanja, —- ali toga 
ne opažamo, o tome nemamo iskustvenog (empiričkog) znanja: ne možemo 
dakle o njima ništa sigurno znati (jer takvo je znanje samo empiričko ili 
opažajno). Recimo, da je taj transcendentni svijet »stvar po sebi« (kako će je 
kasnije prozvati Kant), pa ćemo prema tome reći, da nam je »stvar po sebi« 
nespoznatljiva, što se tiče drugotnih kakvoća, tj. mi ne znamo, kakve su »stvari 
po sebi« s obzirom na ono, što osjećamo kao crveno, zeleno, ovaj glas, mirisno, 
kiselo, toplo... 'Te su osjetne kakvoće samo u nama, u našoj svijesti 
(==imanentno). Dakle samo je neznatni dio stvarnog svijeta  subjektiviran: 
jedan dio osjetnih kakvoća postoji imanentno, tj. ne znamo, kako im odgovara 
transcendentna »stvar po sebi«, Kod prvotnih kakvoća nije tako, one postoje 
i transcendentno. 

Ne postoje, — nastavio je Berkeley. Štogod osjetilno opažamo (perci- 
piramo), postoji samo u našem opažanju (»esse — percipi«), Nevisno od osjetilne 
svijesti postoji svijet, ali ništa o njemu ne znamo s našim osjetilima; za osjetilno 
naše opažanje on je — o. Postoji samo kao svijesni (konscijencijalni, ima- 
nentni) sadržaj ili kao nešto »idealno«. To je nazor psihološkog idealizma ili 
subjektivizma (imanentizma). 

Možemo li izvansvijesni (transcendentni) svijet spoznati nekako drukčije, 
ne samo osjetilno? 

"Mi imamo, kaže Locke, vanjsko i unutarnje opažanje (senzacije i 
refleksije) i od tih jednostavnih »ideja« kombiniramo složene ideje, na pr. o 

supstanciji Neke osjete stalno opažamo — i baš ovu opažajnu stalnost pre- 
nosimo na svijesne sadržaje (> ono, što opažamo) pa tako držimo, da je 
stalnost (> supstancija) u njima, a ne u nama samima. Protežne (nemisaone) 
supstancije razlikujemo od neprotežnih ili duhovnih (misaonih), tj. od »ja«, 
koga svaki pojedinac usebno opaža. Prema tome »ja« ili duša ne znači drugo, 
nego složenu ideju o stalnoj svezi opažaja. 

"Time je bio utrt put za Humea. Da »supstancija« ne znači izvan- 
svijesnu eksistenciju, rekao je već Locke, a Hume kaže, da »uzrok« takoder 
nije nešto izvan (neovisno od) svijesnih sadržaja (= iskustva), Da izvan- 
svijesno postoje supstancije (ja i tjelesne stvari), to se dokazuje upravo pomoću 
»uzroka«, tj. pretpostavlja se, kaže. Hume, da su promjene nešto izvansvijesno, 
i kao takvo da je eksistencijalno ovisno od uzroka; — ali nije tako, jer 
uzročna ovisnost nije drugo, nego običajno naše uvjerenje o stalnom slijedu 
svijesnih sadržaja. Nema dakle nikojeg temelja, da bismo spoznali vwranscen- 
dentnu (izvansvijesnu) opstojnost nekih supstancija. Ostali smo napokon samo 
kod usvijesne (imanentne) eksistencije, a brisana je svaka izvansvijesna eksi- 
stencija, tjelesna i duševna. 

To je imao pred očima Kant i na toj (engleskoj) nauci htio je provesti 
neke korekture. Bilo bi zlo reći, da postoje samo osjeti bez ičega, što ih je u 
nama proizvelo, i zato moramo pretpostaviti, da postoji »stvar po sebi« (s tom 
će pretposvavkom doći Kant u protuslovlje). Ali uvjeti osjetnog opažanja — 
prostor i vrijeme — nisu drugo nego »formacija« od strane subjekta, Zajedno 
s opažajnom formacijom uzima Kant misaone forme  (»kategorije«), među 
kojima je također supstancija i uzrok. To su načini, kojima shvaćamo osjete 
kao predmete. Njihova sinteza čini »iskustvo« ili pojavni svijet (fenomena). 
Neovisnu od toga »stvar po sebi« ne možemo spoznati (a najprije je pret- 
postavio, da je spoznajemo kao uzrok, koji proizvodi osjetel).  »Ja« ili duša 
znači svijesno jedinstvo, koje moramo pretpostaviti u mišljenju (logički) kao 
uvjet za iskustvo. 

Nakon Kanta su »stvar po sebi» potpuno zanijekali neki idealisti pa 
imanentisti Schuppe, Rehmke, Schubert-Soldern itd. Napokon su Avenarius 
i Mach (empiriokriticisti) učili, da nema »objekta« bez  »subjekta«: to je 
samo naša konstrukcija, a »čisto iskustvo« nije drugo, nego što nam je osjetno 
dano ili što svijesno pronalazimo kao osjetne sadržaje. Osim ovoga sve je 
transcendentno ili prekoiskustveno (nespoznatljivo), pa čak i Kantove katego- 
rijalne pojave (dok su po Kantu transcendentne samo stvari po sebi). 

Sad je jasno, kako je Kiilpe mogao reći, da je problem realnosti na 
pragu filozofije budućnosti. Nauka o realnosti spoznajnih objekata odlučna je 
za rješenje pitanja: da li su pojmovi supstancije i uzroka samo subjektivni, il 
Njima shvaćamo izvansvijesnu realnost? Da dođemo do odgovora na to pitanje, 
treba najprije znati, kako dolazimo do relacije »subjekt-objekt«. Vidjeli smo, 
da nas je na tu razliku navelo upravo  svijesno (doživljajno) opažanje. U 
okviru opažajnih sadržaja pronalazimo promjene, a: otuda dolazimo do suda: 
svaka promjena zavisi od uzroka (= načelo uzročnosti). Za osjetilno svijesne 
promjene nalazimo uzrok u izvansvijesnoj stvarnosti. Nadalje sve su svijesne 
promjene ujedinjene sa »ja«. "To je opažajna ili iskustvena činjenica. Da li 
»ja« eksistira samo u okviru tih promjena ili samo kao izraz njihova jedinstva? 

Ta je bilo naše pitanje. Budući da su te doživljajne promjene nastale djelo- 
vanjem, imadu svoj »zrok, koji nije istovetan s doživljajima, A taj uzrok nije 
drugo nego »ja« — i stoga on ne eksistira samo doživljajno (imanentno), nego 
transcendentno. Kako eksistira: pripadno ili nepripadno (supstancijalno)? Bu- 
dući da doživljaji ne mogu nastati ni opstojati bez subjekta (supstrata), kome 
pripadaju, njihov subjekt (i uzrok) transcendentno ili izvansvijesno  eksistira 
kao supstancija — i toliko ga zovemo »duša«. 


I. Spoznaja duše 


Aristotel i najveći kršćanski filozofi Augustin i 
Toma Akvinski uče o spoznaji duše ovo: i 

Ja znam, da osjetilima opažam (percipiram) vanjski svijet; 
znam, da razmišljam; znam, da još inače (ovo i ono) doživljujem. 
Znadem ujedno, da sam »ja«, koji doživljujem, tj. znadem za svoj 
ja, i da taj »ja« jest (eksistira). 

Kako znadem? 

Tako, da su doživljaji svojom eksistencijom nazočni mojem 
znanju: meni je poznato, da ih imam, a drugi ljudi ne znaju za 
njih. Ne trebam da o njima štogod razmišljam i da o njima štogod 
dokazujem (kako smo dosad ovdje činili), — a ipak mi je poznato, 
da doživljujem: ja znam za svoje doživljaje i bez mišljenja. Dakle: 

1.) doživljajno znanje je drukčije nego misaono, a 2.) do- 
življaji i doživljujući ja eksistiraju ne samo kao predmet mišljenja 
(== idealni predmet), nego realno, bez mišljenja. 

Koliko je doživljajno znanje drukčije? ' 

Za svoje doživljaje kažemo, da su nam poznati, koliko su 
nam svjestiti, ili koliko za njih svijesno znamo. Doživljajno je 
znanje svijesno, a zovemo ga također opažajno, jer do toga znanja 
ne dolazimo na temelju kojeg drugog znanja, tj. znanje o doživ- 
ljajima i doživljujućem »ja« imamo zajedno s doživljavanjem, To 
je neposredno (izravno) svijesno znanje. Kad se na to znanje 
obazremo ili osvrnemo (reflektiramo), tj. kad neposredno poznate 
(opažene) doživljaje i njihov ja uzmemo kao predmet pažnje i kad 
od opažajne konstatacije njihove eksistencije (realnosti) pođemo 
dalje — toliko, da nastojimo doznati uvjete za mogućnost njihove 
eksistencije, za način eksistencije, za međusobnu različnost itd. —, 
zašli smo time u obrazlaganje, dokazivanje, zaključivanje, izvo- 
đenje novog znanja na osnovu opažajnoga; i to je refleksno, 
misaono ili razumsko znanje. 


Pogledi na nauku o duši IZI 


Da li je doživljajno opažanje razumsko? 

Jest, iako drukčije, nego što: je sad navedeno znanje, kod koga 
je doživljujući ja predmet refleksije: najprije imamo doživljajno 
opažanje, i kad na to reflektiramo, dolazimo do znanja, koje ne 
pronalazimo samim opažanjem, nego tek posredovanjem spajanja 
dvaju ili više sudova (dokazivanjem, zaključivanjem, — kako smo 
dosad činili), Kod samog opažanja nema toga, recimo, umovanja 
(diskurzivnog mišljenja). Zato bi uputno bilo, da takav način spo- 
znanja terminološki fiksiramo sa »ummo znanje ili um«, jer je već 
uobičajeno, da umovanje (u psihologiji) razlikujemo od običnog 
svijesnog znanja, koje imađu svi ljudi i bez umovanja. Pa sad pi- 
tamo: da li je i opažajno (svijesno) znanje razumsko, iako nije 
razumsko u značenju »umovanja«? 

Jest, i to zato, Što shvaćamo doživljaje i vlastiti ja drukčije, 
nego kad osjetilno opažamo vanjski svijet. A shvaćamo — što je 
vrlo važno! — ne samo doživljaje, nego zajedno s njima i »ja«. 
Ni jedno ni drugo nije osamljeno (izolirano) shvaćanje, nego je 
odnošajno (relativno), tj. s doživljajima znamo ujedno za njihov 
»ja« kao nešto drugo, nego što su doživljaji, a ipak tako, da je 
jedno s drugim povezano ili ujedinjeno. Ne samo to, nego još (u 
tom odnošajnom znanju) shvaćamo različnost u načinu eksistencije 
kod doživljaja i kod ja (jastva): dok su doživljaji u promjeni, jastvo 
se ne mijenja; a doživljaji osim toga ne eksistiraju sami za sebe, 
nego su promjene u nečemu, upravo u doživljujućem jastvu, kome 
toliko pripadaju, i koje toliko eksistira u sebi, nepripadno ili sup- 
stancijalno. Premda relativno opažanje ne uključuje izrazitog shva- 
ćanja o tim razlikama, nego ih naknadna refleksija iz opažanja 
izvodi i dokazuje, ipak je ukupno to znanje sadržano u relativnom 
(doživljajnom) opažanju. Zato je ono razumsko (misaono). 

I umovanje je dakle razumsko shvaćanje i doživljajno opa- 
žanje, a razlika je u tome, što posljednje shvaćanje znači uviđanje 
ili neposredno konstatiranje doživljajne i jastvene eksistencije s ne- 
jasnim shvaćanjem onoga, Što tu eksistenciju sačinjava (konstituira). 
Prvo je racionalno shvaćanje, a drugo (u užem smislu) razumsko 
ili intelektualno; ono je umovanje, a ovo razumijevanje. — Osim 
Ove funkcije, da odnošajno opaža doživljujući ja, razum također 
odnošajno opaža razliku između biti i ne biti, a u toj razlici shvaća 
»misaona (logička) načela« ili najopćenitije sudove o svemu, što 
eksistira, Jedno i drugo znanje — o eksistenciji doživljujućeg ja i 

Oo načelima — zove se intuitivno (uviđajno). Jer na razum spada i 
apstraktno shvaćanje, kojim upoznajemo na općeniti način (univer- 
zalno) ono, što je u raznim pojedinkama bitno (esencijalno). 

Kako sad razbiramo, već je stara filozofija davno ispred 
Descartesa obratila pažnju doživljujućem ja i znala je, da 
neposredno mišljenje jamči za jastvenu eksistenciju. Ali je sad jasna 
i golema razlika prema Descartesu: dok su kršćanski filozofi (sko- 
lastici) činjenicu jastvene eksistencije ili realnosti osigurali na ne- 
posrednom (intuitivnom) shvaćanju tako, da je ta eksistencija neza- 
visna od toga shvaćanja, Descartes je u samom mišljenju pronalazio 
misleći ja. Tu je pukao jaz između Descartesova racionalizma i 


skolastičkog realizma: nazora, da se spoznaja osniva na realnosti, 


koju pronalazimo u doživljujućem jastvu. Otuda, od konstatiranja 
te činjenice, polaze i mođerni skolastički noetičari u svom opravda- 
vanju realno-objektivne spoznajne vrijednosti. Ako i uzmemo (me- 
todički), da je u osjetilnom opažanju sadržana samo pojavna 
(fenomenska) realnost, doživljajno opažanje iskazuje, da postoji 
nepojavna realnost, tj. eksistencija vlastitih doživljaja i njihova 
jastva, kako je opažanju neposredno, sama po sebi nazočna. Pod- 
jedno razbiramo, da se na ovom opažajnom (iskustvenom) znanju 
osniva ili da od njega polazi i umovanje (= metafizičko spoznanje), 
koliko pojmovno i s pomoću (posredovanjem) zaključivanja dolazi 
do obrazložene istine o doživljajima i jastvu. Metafizička ili racio- 
nalna psihologija nadovezuje na empiričku, koliko racionalno ispi- 
tuje onu realnost, koja nam je opažajno (empirički) poznata, — 
ne bi li došla i do takvih spoznaja, kojima će tu realnost shvatiti 
neopažajno po onome, što je u cjelini sačinjava. Sad je jasan zadatak 
metafizičke psihologije kao i njezino opravdanje. 

A napokon sad možemo uočiti razliku između skolastičkog i 
Bergsonova shvaćanja o doživljajnoj intuiciji. Po Bergsonu je 
razum samo apstwaktivan (statičan i univerzalan), dok »intuicija« 
znači doživljavanje bez razuma (iracionalno) tako, da se u njemu 
život pojavljuje, a da o njemu nismo sposobni metafizički umovati. 

Međutim razumska funkcija nije samo apstraktivna (kako 
smo vidjeli), niti je apstraktivno shvaćanje statičko u tom smislu, 
da iskrivljuje realnost. Jer do »statičkog« shvaćanja dolazimo tako, 
da se u mnoštvu različitih pojedinki obazremo samo na ono, što 
se kod njih stalno opetuje i po čemu ih međusobno razlikujemo u 
različne vrste (biljke, životinje i ljude). A kađ shvaćamo promjene 

(na pr. da gibanje jedne kugle utječe na drugu), možemo opet upo- 
znati ono, što je stalno ili zakonito, i po čemu upoznajemo »narav« 
promjenljivih stvari. — A s obzirom na modernu iracionalističku 
filozofiju važno je i to još znati, da su već Aristotel i skolastički 
prvaci (kao što to čine i današnji skolastici) isticali, da Boga i dušu 
možemo shvaćati ne samo čisto racionalno (logički), nego da je 
našem životu prirođena »sklonost« (inclinatio, compassio, connatu- 
ralitas) za shvaćanje duše i Boga. Kao što je kreposnik (kaže Ari- 
stotel) sklon na ispravno moralno prosuđivanje — te se može na- 
zvati mjerilom moralne dobrote —, tako je čovjek sklon i prije 
umovanja na priznanje duše i Boga. Ta »sklonost« znači, da je 
umovanje zavisno od pojedinčeva života, — a u njemu je prema 
tome i subjektivna raskrsnica za filozofski različite nazore. 


2. Materijalizam 


Spiritualistička psihologija — priznavajući u čovjeku duhovnu 
svijest i njezina supstancijalna nosioca i uzroka (dušu) — nailazila 
je u filozofijskoj historiji na razne protivničke nazore. Jonski su 
naravoslovci držali, da materija živi (hilozoizam). Grčki atomisti 
uče, da je duša složena od atoma. Lucretius Carus obožava 
prirodu i nalazi u tome najbolje sredstvo za suzbijanje religije, koju 
smatra praznovjerjem. U novije doba (18. v.) oživljuje materijalizam 
u Franceskoj (Lamettrie, Holbach) i (u 19. v.) u Njemačkoj (Feuer- 
bach, Strauss, Vogt, Moleschott, Biichner). Sredinom prošlog stoljeća 
nastaje spor između mehanističkog materijalizma i vitalizma; dok 
je po prvom nazoru sav život u svijetu, napose čovjek, nastao i 
razvio se mehaničkim gibanjem materije, po drugom je nazoru život 
sasvim posebna pojava sa samostalnim razvojnim zakonima. Na 
njemački. je materijalizam osobito utjecalo Darvinovo tumačenje 
razvoja (descendentna teorija); istaknuti popularizator materijali- 
stičkog monizma bio je Haeckel. »Njegova spekulacija, kaže 
Wundt, pripada potpuno pjesničkom stadiju metafizike. Ona se 
Odvija u nizu samovoljnih umišljaja i neodređenih analogija, kod 
kojih se unatoč modernim aluzijama osjećamo prebačeni u doba, 
kad još nije bila poznata vještina strogo logičkog mišljenja, i kad 
Se pozitivna znanost još nalazila na stepenu djetinjstva. Upravo po 
tima vlastitostima dobivaju ,,Weltritsel" opet svoju tipičnu vrije- 
dnost. Taj nam primjer služi kao uzorak, kako netko — kad se 
puno ne brine, što je dotada povijest umovanja već polučila, pa 

lakoćudno prilazi fabriciranju nazora o svijetu po vlastitoj potrebi 
— uvijek iznova počinje tamo, gdje je i filozofija otpočela, pri 
maštanju i mitosu«. Ove odsudne riječi najznatnijeg predstavnika 
moderne psihološke znanosti nalaze svoje opravdanje upravo u či- 
njenici, da se svijesni život nikako ne može svesti na materiju. On 
nije s materijom jedno (mćnon) ni kao njezin atribut (kako uči atri- 
butivni materijalizam i psihički paralelizam) ni kao njezin proizvod 
(po kauzativnom materijalizmu). Svijesni doživljaji (moje sjećanje, 
“mišljenje, odluka...) nemaju nikojeg materijalnog obilježja i uje- 
dinjeni su u jednom doživljujućem »ja«, a to ne može da bude 
svojstvo mozga ni njegov učinak: jer mojoj svijesti nisu pristupačne 
moždane (organske, fiziološke) funkcije, nego doživljaji i »ja«, koji 
doživljujem, dakle nešto drugo nego materijalno događanje u mozgu. 
»Ja« i mozak nije isto, pa zato nije »ja« ili mozak jedan jedini 
subjekt i uzrok svijesnog života (kako materijalisti kažu); u samo- 
svijesti se ne nalazi mozak, nego »ja« kao subjekt i uzročnik do- 
življavanja. Nikakva teorija, nego svijesno (samoopažajno) znanje 
svjedoči, da doživljaji pripadaju! meni, mojem »ja« kao svome traj- 
nom nosiocu (subjektu), a kad bi on bio proizvod (produkt) ili 
učinak. (efekt) mozga, bio bi mozak subjekt toga »ja« i njegovih 
doživljaja i svijesnog znanja o njima, tj. trebalo bi reći: ja mozak 
svijestan, sam sebe i moždanog svoga sjećanja, mišljenja, htijenja... 
Tako ne govore anatom i psiholog, nego »maštanje i mitos«. Nama 
je u psihologiji prilično poznata struktura svijesnih doživljaja, 
znamo na pr. da je mišljenje struktuirano po refleksiji, relativnom 
opažanju, upoređivanju, analizi, sintezi, apstrakciji.,. a ništa od 
toga nije sastavljeno moždanim zbivanjem, tj. u nikojem tome 
funkcionalnom elementu nema ništa za fiziku i kemiju. Kod gle- 
danja, slušanja i drugih osjetilnih doživljaja ima i osjetilno mate- 
rijalna (p) komponenta, ali toga nema kod mišljenja, htijenja .. . ili 
kod duhovnih doživljaja. Materijalizam je negacija psihologije — 
i obratno, samo što psihologija negira materijalističku teoriju u 
ime znanstvenog rada, dok materijalisti mogu svoju teoriju zastu- 
pati samo na osnovu negacije svakog drugog znanstvenog rada osim 
prirodonaučnog, a takva je negacija daleko od znanstvene legiti- 
macije. 

I pojedinosti, koje navode materijalistički prirodoslovci u 
potvrdu svoje teorije, nisu danas više održive ni u samim prirodnim 
naukama. To se napose tiče darvinizma u matetrijalističkoj inter- 

pretaciji. Po njoj je živo nastalo iz neživoga (generatio spontanea, 
aequivoca); a moderna biologija (osobito nakon Pasteura) znade, 
da nije tako, nego da je »omne vivum ex vivo« (Harvey), »omnis 
cellula ex cellula« (Virchov), »omnis nucleus ex nucleo« (Strasbur- 
ger). Nadalje napuštena je i teorija razvoja ili podrijetla (evolucije, 
descendencije) živih vrsta od nekih prapočetaka na osnovu pri- 
rodnog izbira (selekcije) putem borbe za opstanak. U paleontologiji 
nema dovoljne potvrde za pretpostavku, da su žive vrste nastale 
preoblikovanjem ili prelaznim oblicima organizma. Osim toga 
razvoj organizma nije samo rezultat borbe za opstanak, u kojoj bi 
nekim slučajem preostajali za život sposobniji organizmi, jer slučaj 
ne može protumačiti redovitog i uređenog ustrojstva kod živih bića. 
Ako je nadalje u razvoju odlučna borba za opstanak, onda se ne 
bi moglo održati, što još nije za opstanak sposobno, a ipak je orga- 
nizmu potrebno (na pr. razvoj oka); to je shvatljivo samo tako, 
da u organizmu postoji svršnost (finalnost, teleologija), tj. da je 
razvoj determiniran prema funkciji organizma, a po tim se deter- 
minantama i razlikuje organsko od anorganskog (kao što uči vita- 
lizam). Nikako se napokon nije mogao svijesni život, a pogotovo 
duhovno svijesni život čovjeka, razviti iz nesvijesnih organizama, 
kao što nas je poučila psihologija. Zato čovjek upravo s obzirom 
na svoj duhovni (razumno-voljni) život sasvim sigurno nije tek 
višestepena životinja, i kad bi se on tjelesno razvio od nekih živo- 
tinja. Naročito sposobnost čovjeka da sebi postavlja životne ideale 
ili da ocjenjuje život prema neosjetilnim vrednotama dokazuje bje- 
lodano, da čovjek nije samo osjetilne (animalne, životinjske) naravi: 
on je osoba, a ne životinja. 


3. Dva nazora o duhu 


Nas zanima pitanje o sposobnosti čovjeka za oživotvorbu 
duhovnih vrijednosti. Po čemu je čovjek osposobljen da svojoj ži- 
Votnoj eksistenciji daje dubovni smisao? Kako mora nosilac života 
da bude izgrađen ili od čega mora da sastoji, da bude kadar u djelo 
Drovesti ono, što smatra za vrijedno (dobro) u duhovnom značenju? 

To pitanje otpada za onoga, tko ne priznaje samostalnu op- 
stojnost duhovnim vrednotama. Tko drži, da se one ni po čemu 
ne razlikuju od neduhovnih vrijednosti, ne treba da traži u čovjeku 
— njihovu ostvaraocu — naročite duhovne sposobnosti. Materijali- 
Stički evolucionisti (naturalisti) drže, da nema specifične razlike iz- 

među čovjeka i životinje, nego da je razlika samo stepenična: čovjek 
je sposoban da oživotvoruje i one vrijednosti, koje zovemo duhovne 
(znanost, umjetnost, moral, religiju), ali kao što su ove vrijednosti 
sasvim ovisne od materijalnih vrijednosti (nagonskih po Freudu, 
ekonomskih po Marxu), tako su i ljudske sposobnosti za oživotvorbu 
tih vrijednosti ovisne od »materije« (senzitivne, biološke eksisten- 
cije). Kad bi duhovne vrijednosti bile sasvim nešto drugo nego vi- 
talne (animalne) vrijednosti, trebalo bi da čovjek bude i sasvim 
drukčije osposobljen za njih, nego što su životinje osposobljene za 
oživotvorbu vitalnih vrijednosti, tj. čovjek bi morao biti dubovne 
naravi: morao bi da ima sasvim drukčiji djelatni (tvorni, aktivni) 
princip nego životinje. Materijalisti tvrde, da toga u čovjeku nema: 
on je produkt materijalnih sila, po kojima je prinužden da proizvodi 
(prouzrokuje) i tzv. duhovna dobra. U čovjeku ne postoji »duh« 
kao zasebna sposobnost ili životna energija, koja bi nezavisna bila 
od uzročne (kauzalne) povezanosti s materijalnim događanjem u 
svijetu, 4 

U “borbi za opstanak duha moderna je filozofija napustila 
materijalizam  razilazeći se raznosmjerno u tumačenju duhovne 
konstitucije čovjeka. 


Naš je tjelesni život, po Klagesu, ujedno duševan, koliko 
smo sposobni da svijet doživljujemo ili da ga svijesno usebljujemo. 
Ali kod čovjeka razlikujemo »dušu i srce« i »um (razum) ili duh«. 
Klages je protivnik materijalističkog naturalizma. Ali po njemu 
duh ne znači drugo nego tehnički, civilizatorni razum, koji u su- 
protnom stavu prema duši uništava njezin život: duh je izvor 
životnog propadanja, pa je zato potreban povratak duševnom ži- 
votu, naturaliziranje čovjeka. Međutim .niti je ispravno, kad Klages 
duhovnu sposobnost definira kao tehniziranje života, niti je ispravno 
njegovo mišljenje o borbenom stavu duha s protuživotnom tenden- 
cijom. Mi smo sposobni oblikovati život po duhovnim vrijednostima, 
tj. mi možemo da naučnim putovima tražimo istinite spoznaje, 
možemo da ostvarujemo vrijednosti, možemo da se odlučujemo 
prema moralnoj svijesti i da Živimo na osnovu religijskog nazora, 
—. a sve to znači, da u našoj duhovnoj sposobnosti izvire novi 
život, koji je povezan s ukupnim duševnim životom, tako da duh 
unosi život u dušu, a ne da je razara. Klages je — to protiv njega 
ističe i Scheler — iskrivio pojam duha time, što ga ograničava 
na tehničku inteligenciju; a iskrivio je i njegov odnošaj prema ži- 

votu time, što duhu namjenjuje samo ulogu suprotnika duševnoj 
osobi. Jer po Klagesu je čovjek kompozicija od duševne (Životne) 
i duhovne »osobe« pa je na pretpostavci njihove suprotnosti izveo, 
da treba ugušiti duhovnu osobu i predati se prirodnom životu 
(S naturalistički postulat). No duhovna osoba ima konstruktivni 
karakter: ona znači, da živi pojedinac (individuum) prelazi u ličnost, 
koja je nosilac i stvaralac duhovnih dobara. 


I Schelerova je antropologija protunaturalistička, i on 
priznaje, da u čovjeku vlada duh. Upravo »vlada«, ne kao raza- 
ratelj Života (kao što misli Klages), nego kao njegov vrijednosni 
upravitelj. Opstojnost duha u nama dokazuje činjenica, da čovjek 
nije samo sastavni dio svijeta, nije metnut u svijet, nego je svijet 
»metnut pred« čovjeka, tj. čovjek je sposoban da svijet predmetuje 
(objektivira) ili da ima predmetnu svijest o tome, što je svijet. 
Ujedno čovjek znade za razliku između svijeta i samoga sebe, tj. 
ima samosvijest, To dvoje razgraničuje čovjeka od životinje; i zato 
je sasvim isključeno, da bi čovjek bio samo jedna višestepena Živo- 
tinja, kako misle evolucionisti. No životinje nisu — drži Scheler 
— bez praktične inteligencije; pa zato ne valja reći, da čovjeka 
specifično obilježuje njegova inteligencija (razum), nego duh, koji 
je od vitalne sfere odvojen, premda je u svojoj aktivnosti sasvim 
ovisan. Scheler usvaja Kčhlerovo mišljenje (na temelju njegovih 
pokusa s majmunima), da i životinje imađu inteligenciju (a ne samo 
asocijativnu memoriju), tj. da mogu nešto učiniti životu primjereno 
ili smisleno i onda, kad su stavljene pred nove situacije, gdje im 
otprijašnje iskustvo ne dostaje. Ali duha nemaju: ovisne su od 
svijeta, vezane su na okolinu, dok je svijet ovisan od čovjeka, uko- 
liko nastaje u čovjeku novi svijet, sadržaj idejnog dohvatanja u 
predmetnoj svijesti, a time ujedno svijest o samom sebi (samo- 
svijest), To je upravo bitno kod čovjeka, i zato on nije samo objekt 
prirodoslovnog poimanja, nego i filozofijskog: po duhovnom svome 
bistvu postaje čovjek sasvim osebita pojava u kozmosu. Svijestan 
sebi toga čovjek dolazi na misao, da bi on po sebi mogao i ne po- 
stojati — i tako nužno traži izvor sebi i svijetu, dolazi do religij- 
skog naziranja, da se u njemu očituje razvojni stepen kozmičkog 
praizvora. Da Schelerovu metafizičku ideologiju dalje ne slijedimo, 
kritički je za nas ovdje dovoljno napomenuti dvoje: 1.) Scheler 
odviše ističe neaktivnost duha, zapravo njegovu posvemašnju 

ovisnost od »Života« ili od prirodnih sposobnosti, a 2.) on zastupa 
evolucionistički panteizam, koji je. već zato neodrživ, što bi čovjek 
—> po tome nazoru — bio još savršeniji nego takav praizvor svijeta, 
koji je morao proći sve nesavršene stepene razvoja, dok je dopro 
do čovjeka. Takva koncepcija kozmičkog praizvora ne odgovara 
onom poimanju Boga, koje sačinjava našu religijsku svijest: jer ona 
se odnosi na Boga kao osobno biće, ekstramundano ili od svijeta 
sasvim nezavisno. 


Od čovjeka i svijeta k Bogu 


1. Na osnovu moralnog zakona dokazujemo, 
da postoji Zakonodavac — Bog. (Deon- 
tološki dokaz, da ima Boga) 


Po vlastitom opažanju znamo, da smo obligirani, ili da nam 
je volja vezana: zla ne učiniti, a dobro činiti. Imamo svijest 
dužnosti (grč. dćon): ovo ne smiješ, ovo moraš. 'Taj imperativ 
gospodari u našoj svijesti apsolutno, kategorički, bezuvjetno, tj. 
on postoji bez ikojeg obzira, da li ga priznajemo ili ne, da li nam 
ugađa ili ne, da li netko naše čine kontrolira ili ne. To nije 
imperativ uvjetni, obzirni, koji bi postojao samo s obzirom na 
izvjesne uvjete: »ako (pod uvjetom da) hoću izbjeći čijoj kazni, ne 
smijem da to činim«. Nije tako, nego ja naprosto ne smijem nešto 
učiniti. Takva apsolutna zabrana nekog zlodjela, to moranje, koje 
volju obvezuje na posluh, jest moralni imperativ naše savjesti. 

Moralna (etička) svijest kategoričke obligacije postoji u svima 
nama; ona pripada našem iskustvenom znanju; koje imamo po 
vlastitom opažanju. Ona je iskustvena činjenica (empirički fakat). 

To samo po sebi još ne bi dostatno bilo za naše dokazivanje. 
Jer da obligacija de facto postoji, to još nipošto ne znači, da ona 
mora postojati, a naše se dokazivanje upravo osniva na tome, da 
obligacija mora da postoji ili da nužno eksistira (a ne samo da nam 
je iskustveno poznata). Ne samo što jest tako, da smo obligirani, 
nego tako mora da bude — i zato postoji zakonodavac. 

Treba dakle da objasnimo I.) zašto mora da bude, i 2.) kako 
otuda izvodimo ili zaključujemo (jer smo rekli »zato«) da postoji 
zakonodavac. 

(K 1.) Prva tvrdnja (premisa) našeg zaključivanja glasi 
Ovako: Moralna obligacija mora da postoji zato, da čovjek znade, 
što je zlo i dobro s obzirom na njegovu razumnu narav. 

Dokažimo ovu premisu (gornjak silogizma)! 

Čovjek je osjetilno i razumno biće, ima osjetilnu (živo- 


tinjsku) i razumnu narav. Po osjetilnoj naravi naginje — kao i 
druge životinje — k onome, što mu ugađa i koristi, što mu je 

poželjno kao ugodno i korisno dobro (po nagonu za održanjem). 
Razumnom svojom naravi čovjek se razlikuje od drugih životinja: 
1.) utoliko, što je sposoban da misli (== ima razum), tj. može da 
shvaća ne samo ovu ili onu pojedinu ugodnu i korisnu stvar, nego 
može da općenito shvaća ono, što želi (na pr. uopće novac, 
tjelesni užitak), zatim može da prosudi, da li se takvo dobro nalazi 
u pojedinim stvarima, i kojim će ih sredstvima postići; 2.) ima 
slobodnu volju, tj. sposoban je učiniti, štogod hoće kao sredstvo 
za postizavanje dobra, na pr. dobro mu je da postigne neki užitak 
i prema ovom cilju (svrsi) može da se posluži raznim sredstvima 
(krađom, ubistvom). Kod životinje je drukčije: ona  osjetilno 
shvaća (dotiče, vidi...) pojedinu ugodnu i korisnu stvar, za kojom 
nagonski teži, tj. nastoji tu stvar postići bez razmišljanja, da li bi 
ovo ili ono učinila, bez odlučivanja ili samoodređivanja. I čovjek 
tako radi po osjetilnoj naravi. 

Ovu izgradnju duševnosti (psihičku konstrukciju) kod 
čovjeka treba poznavati, da uvidimo, zašto mora postojati obliga- 
cija. Evo zašto: 

Po životinjskoj naravi čovjek mora težiti za onim, što je njoj 
dobro; a prema tome mora nastojati, da to i postigne, tj. mora 
nešto učiniti, da dođe do dobra. Po razumnoj pak naravi može 
čovjek da promisli, što će učiniti, može da prosudi (razabere), koji 
čini dovode k polučenju dobra — i stoga može da se slobodno 
odluči na takve čine (krađu, ubistvo), koji bi ljudima nanijeli 
najveće zlo, kad ne bi bili zabranjeni. Čovjek hoće da ih učini — 
s obzirom na svoju životinjsku narav, za koju takvi čini nisu zlo, 
nego dobro (pošto vode k željenom cilju). Ali ti su čini ipak jedno 
zlo za čovjeka, i to takvoj zlo, da bi se uništavao ljudski život, kad 
bi ostao samo kod osjetilne naravi, ili kad odabiranje tih čina ne 
bi zabranjeno bilo. U samoj sposobnosti odabiranja (u razumu) 
mora dakle da postoji zabrana ili obligacija (»ne smiješ zlo učiniti«). 

Ukratko: Budući da je čovjek u jednu ruku životinja, koja 
po životinjskoj svojoj naravi nastoji da pribavi sebi dobro, a u 
drugu je ruku slobodan da to pribavi takovim činima, koji ljudskom 
životu donose zlo, upravo razaraju normalni zajednički život i 
eksistenciju čovjeka, zato čovjek treba da znade, što mu je zlo — 
i to treba da znade s obzirom na vlastitu životinjsku narav, tj. 
osim što nju imade, mora da po svojoj naravi i znade, što je zlo 
za njega. To pak može znati samo na taj način, da mu je svjestita 

zabrana zlih čina. A znanje zabrane pripada razumnoj naravi. 
Po njoj dakle čovjek mora da ima zabranu (obligaciju), koja 
zaštićuje najveće dobro čovjeka, i zato je kategorička. Tako mora 
da bude napokon zato, što bi čovjek bez znanja obligacije postao 
nevezan u svojim činima, tj. bilo bi sasvim svejedno (indiferentno), 
tto čini, a ne bi ipak moglo da bude svejedno, kad su mu neki čini 
na životnu propast. 

Dokazali smo našu prvu tvrdnju, da se moralna obligacija 
osniva na samoj razumnoj naravi i zato mora da postoji. Ona je 
zakon razumne naravi, 

(K 2.) Sad postavljamo drugu premisu: 

Moralni zakon čini našu volju ovisnom, i to kategorički, a to 
ne može da bude od samog čovjeka, 

Dakle (»zato«) je čovjek ovisan od zakonodavca, koji go- 
spodari našom razumnom naravi — i kojega zovemo Bog. 

Taj »dakle« (zaglavak našeg zaključivanja) logički je pot- 
puno opravdan ili obrazložen, čim dokažemo još i drugu premisu: 
da moralni zakon nije od čovjeka, tj. da čovjek nije sam sebi 
zakonodavac (autonoman). 

Kad bi naime to bio, znači, da bi vlastitom voljom postavljao 
sebi (== svojoj volji) odredbu ili zabranu ili imperativ, i to kate- 
gorički, tj. tako da sam sebi kaže: »podnipošto ne smiješ«. Zašto 
ne smijem? — pita se čovjek. Zato, jer ne ću, — odgovara isti 
čovjek, koji svojom voljom postavlja sebi ovaj »ne smiješ«, Ali 
kome se postavlja imperativ (»ne smiješ«), ne kaže »ne ću«, nego taj. 
upravo hoće da učini ono, što ne smije. Tu dakle nema zakonske 
volje, nego je naprotiv volja pripravna učiniti protivno zakonu, 
pa zato ne može u toj volji da izvire postavljanje zakona. 

Dakle je doista čovjek u moralnom pogledu heteronoman ili 
zakonski ovisan od druge volje, kojoj je podčinjen — i to po 
samoj razumnoj naravi, na kojoj se moralni zakon osniva. Gdje je 
izvor razumne naravi, tamo je također izvor moralnog zakona; po 
moralnom smo zakonu ovisni kao i po samoj naravi — od zakono- 
davca naše naravi. Takav zakonodavac mora da znade, što je za 
nas zlo i dobro, pa nam svojom voljom određuje, da zla ne činimo, 
a dobro činimo. Zakonodavac je osobno (razumno-voljno) biće 
iznad svakog ljudskog života, koliko je naš moralni život o njemu 
Ovisan. 'To biće jest Bog. 

2. Svrhoviti uređaj svijeta dokazuje da 
eksistiranjegov osobni Ureditelj — Bog. 
(Teleološki dokaz) 

»Svrha« (lat. finis, grč. telos) znači »zbog čega«, na pr. kuća 
se gradi zato (zbog toga), da služi za nastambu, a milostinja se 
daje zato (u tu svrhu), da se pomogne siromahu. Graditelji darivalac 
mogu da imadu svoju ličnu svrhu ili cilj — postići novac pri 
izgradnji, postići ljudsko priznanje pri darivanju —, ali na to se 
sad ne obaziramo. 

»Uređaj« ili red znači razmještaj (dispoziciju) različitih 
stvari po izvjesnoj osnovi (planu), na pr. slova i riječi u knjizi, 
boje na slici, glasovi u pjesmi. — Svrhoviti (svršni, finalni) uređaj 
znači raspored neke skupine zbog nečega, na pr. kod skupine gra- 
devnog materijala zbog izgradnje kuće. 

a) Obično i znanstveno iskustvo potvrđuje, da u svijetu 
postoji svrboviti uređaj, "To je prva premisa našeg dokazivanja. 
Objasnimo! 

Svrhovitost možemo najbolje zapažati u organskom svijetu, 
na pr. kod vlastitog tijela, gdje imademo veoma složenu skupinu 
različnih elemenata i organa, koji u suvisloj sastavljenosti (kom- 
poziciji) daju stalni učinak (konstantni efekt), a to je održavanje 
organizma. Svaki je organ — oko, želudac, srce... — anatomski 
(po svojoj građi) udešen zato, da proizvodi stalnu funkciju (gle- 
danje, probavu, cirkulaciju krvi). Pojedine stanice sastavljaju 
(komponiraju) zajedničku cjelinu, koja je svrhovito određena ili 
upravljena k svrsi, tj. funkcionira tako, da se postigne određeni 
učinak (gledanje, probava, cirkulacija), koji znači dobro za naš 
organski život, S ovim je dobrom organsko funkcioniranje u snošaju 
tako, da je dobro čitavog organizma i njegova života stvarni 
razlog (uzrok) toga i takvoga funkcioniranja; a upravo taj snošaj 
zovemo svrhovitost ili svrhovita uzročnost (finalna kauzalnost). 
Pojedini su organi kao strojevi, koji su u sastavnim dijelovima i 
njihovu djelovanju udešeni za postignuće učinaka, tako da ovi 
učinci utječu na sastavbu i funkcioniranje, na pr. oko je udešeno 
za gledanje, tj. gledanje je učinak (rezultat), koji se postizava na 
taj način, da on utječe na samu organizaciju oka, tj. već je sama 
organizacija (funkcionalna sastavba) uređena »u vidu« ili zbog 
stalnog učinka. Takav učinak može da bude nešto buduće, kao što 
se jasno razbira na pr. kod organskog uređenja za spolni život, 

gdje je funkcija po sebi određena (determinirana) ili usmjerena 
k porođaju djeteta: budući učinak utječe na organsku kompoziciju, 
tako da ona postoji i funkcionalno se razvija upravo u cilju 
(»zbog«) rađanja ili održavanja čitave vrste ljudske. I svaki 
ontogenetski razvoj pokazuje finalnu tendenciju, tj. počevši od 
oplodnje jajeta protječe sav razvitak pojedinog organizma tako, 
da se postigne njegova savršena forma. (Zato je Aristotel rekao, 
da je u živim bićima duša iki oblikovateljni, svrhodavni princip, 
t. zv. entelćheia.) 

b) Svrhoviti uređaj | svijeta (kozmosa) mora da ima posebni 
svoj uzrok. 'To je naša druga premisa. 

Kažemo »posebni«, da time isključimo takve saraka, koji bi 
slučajno proizveli dotične učinke (gledanje, probavu...) Materi- 
jalisti naime kažu, da oko nije zato, da gledamo, nego mi gledamo, 
jer imademo oči; krila nisu zato, da ptica leti, nego ona leti, jer 
ima krila. 'To jest, slučajno su nastale oči, krila..., i zato je došlo 
do gledanja, lećenja. Tu ne postoji svrhovitost, tj. organi nisu 
udešeni zbog nečega, s nekom svrhom, nemaju nutarnju uprav- 
ljenost ili usmjerenost (tendenciju) k nekom učinku, nego taj 
učinak proizlazi iz slučajnog razvitka. 

Ali to je materijalističko mišljenje krivo. Što znači »slučaj«? 
Prolazniku padne slučajno crijep na glavu s krova, a to znači, da 
je nastao stjecaj uzročnog niza — hodanje prolaznika i pad — bez 
predviđanja ili nenamjerno. Slučaj dakle ne isključuje svaki uzrok, 
nego znači samo to, da neki uzrok nije sam po sebi određen za 
ono, što se kao slučajno dogodi, tj. slučaj nema svoga posebnog 
uzroka, na pr. da je netko kopajući zdenac naišao na novce, to je 
učinak slučajan, tj. nije predviđen, nema u samom kopanju zdenca 
svoj posebno određeni uzrok. Kad ne znamo za pravi uzrok, 
kažemo, da je slučajno nešto nastalo, pa je prema tome slučaj 
»mjerilo za naše neznanje« (H. Poincarć). Ali organski svijet nije 
takvim slučajem nastao; pojedini organi i njihove funkcije moraju 
imati posebni svoj uzrok — i to baš zato, jer se njima postizavaju 
konstantni učinci, koji služe na dobrobit organskog života, na 
njegovu eksistenciju i razvitak. Ta konstantna veza najraznoličnije 
sastavljenih dijelova u funkcionalnom suglasju ili skladu  (har- 
moniji) s jednim rezultatom dokazuje, da je ta veza (u organskom 
svijetu) zaista svrhovita, tj. da je rezultat predviđen u funkcio- 
nalnom sastavu (organizaciji) ili da je taj rezultat baš ono, zbog 

čega su organi sastavljeni. A ono, što je predviđeno, što utječe na 
uzrok i njegovo djelovanje, to ima svoj posebni uzrok, koji je po 
svom djelovanju upravo zato određen, da postigne izvjesni učinak. 

Neki opet materijalisti priznaju posebni uzrok za svrhovito 
uređenje svijeta, ali kažu, da on djeluje nužno, tj. svrhovito je 
uređenje nastalo nužnim razvojem (evolucijom). 


»Razvoj« znači takav prijelaz od jednog stanja u drugo, gdje 
se postizava određeni učinak ili stalni rezultat, tako da razvoj 
znači ostvarivanje (uzbiljenje) izvjesne svrhe. Evolucionisti se tome 
i ne protive, nego samo tvrde, da kozmička evolucija rezultira iz 
nužnog djelovanja ili iz takvog uzroka, koji »slijepo« proizvodi 
sve pojave organskog svijeta. Zato mi protiv evolucionističkih mate- 
rijalista postavljamo (k drugoj premisi) novu tvrdnju: 

c) Uzrok svrhovitog uređaja jest inteligentan (razuman). 

Ne poričemo evolucije, ali poričemo, da je ona proizvedena 
»slijepo« u tom smislu, da bi njezin uzrok bio posve nesvijestan ili 
podsvijesno (polusvijesno) inteligentan — i da ne bi stvarno 
različan bio od svijeta, nego s njime istovetan (identičan). Neki 
naime evolucionisti priznaju, da postoji uzrok svrhovitog uredaja 
u kozmosu, pa mu čak priznaju i neku (nesvijesnu ili polusvijesnu) 
»dušu«, ali tvrde, da se ona sasvim nalazi u svijetu ili da je s njim 
jedno isto (mć6non). 'To su evolucionistički monisti; a zovu se i 
panteisti, koliko za kozmičku dušu kažu da je »božanstvo« i prema 
tome da je »sve = bog« (pan-thećs). 

To je krivi nazor. Jer sasvim nesvijesni uzrok ne bi kadar 
bio da svrhovito djeluje; a nije to kadar ni polusvijesni uzrok. 
Svrhovito je naime djelovanje ono, kod koga uzrok znade, zašto 
djeluje, a to znati može samo jedan razumni. uzrok. — On može 
da bude u svijetu (imanentan), ali svakako mora da bude različan 


od svijeta (kao što je i naša duša stvarno različna od tijela), a . 


nikako ne može da bude sa svijetom istovetan: jer u organskom (i 
pogotovo anorganskom) svijetu nigdje ne razabiramo, da bi organi 
imali znanje o svome svrhovitom uređaju. Uzrok toga uređaja mora 
da je inteligentan, a uređeni svijet nije inteligentan: dakle nije 
svrhodavni uzrok s njime istovetan. 

d) Napokon tvrdimo: Inteligentni uzrok: svrhovitog uređaja 
u kozmosu eksistira o sebi ili nužno, a ne ovisno ili nenužno (kon- 
tingentno). To je zato, jer bi kao nenužni uzrok bio ovisan od 

drugoga, a u nizu ovisnosti ne možemo ići beskrajno, tako da bi 
ostao sam taj niz ovisnih uzroka bez ikoga, od koga je ovisan. 

Dakle: Ureditelj svijeta jest razumno biće (osoba) i samo- 
sebno eksistentno — i zovemo ga Bog. 


3. Ovisno eksistentne stvari u svijetu do- 
kazuju, da neovisno (o sebi) eksistira 
njihov uzrok — Bog. (Dokazivanje na 
osnovu nenužne opstojnosti svijeta) 


Pri našem prvom (deontološkom) dokazivanju spoznali smo 
istinu, da eksistira moralni Zakonodavac svih ljudi. To će reći, 
spoznali smo, da su ljudi u svome voljnom (svrhovito smislenom) 
životu ovisni od volje, koja razumnoj naravi ljudskoj postavlja 
životni zakon. To pak znači, da je od ove zakonodavne volje 
ovisna i sama naša razumna narav; svi su ljudi. po razumno-voljnoj 
svojoj naravi u odnosu (relaciji) ovisnosti sa razumno-voljnim 
Zakonodavcem, koga zovemo Bog. U postavljanju zakona uključeno 
je i postavljanje životne svrhe (jer moralnom je zakonu funkcija, 
da odvraća volju od svršnih čina, koji se protive zakonski odre- 
đenom dobru naše naravi). Zakonodavna je dakle volja Božja 
ujedno svrhodavna, tj. Bog daje čovjeku moralni zakon zato, jer 
mu određuje životnu svrhu. — Tako smo upoznali glavni atribut 
Božje naravi: osobna volja. Mi smo u osobnom odnošaju ovisnosti 
prema Bogu. Upoznali smo dakle eksistenciju Božju i ujedno 
Njegovu narav; spoznali smo istinu, da ima Bog i što je ili kakav 
je po svojoj biti (naravi). 

Drugi (teleološki) dokaz, da ima Bog, doveo nas je također do 
jednog atributa: razuman, jer smo upoznali Boga kao kozmičkog 
Ureditelja, a svrhoviti uređaj svijeta iziskuje inteligentnog uredi- 
telja. Dodamo li .sad-i to, da postojeći kozmički uređaj nije jedino 
mogući, da ne postoji tako, te ne bi mogao ne postojati (jer bi u 
svijetu moglo da bude po broju i po vrstama drukčijih bića, nego 
što de facto jesu, pa i zakoni kozmičkih događanja nisu apsolutno 
nužni), — to nam dokazuje, da je Ureditelj svijesta slobodnovoljne 
naravi, tj. da je mogao svijet i drukčije urediti. Iz svrhovitog 
uređenja smo dakle spoznali istinu, da ima Bog, tj. da eksistira 
osobno biće, od koga je sav svijet (s obzirom na svoj uređaj) ovisan. 

Sada prilazimo trećem dokazu: da je svijet od Boga ovisan 
po svojoj eksistenciji. 

Kod svih je dokazivanja nešto zajedničko: 1.) nedostatak 
nečega ili nemogućnost, da nešto eksistira samo po sebi (moralni 
zakon nije sam od sebe, ni svrhovito uređenje svijeta nije bez 
nekoga, a sad ćemo vidjeti, đa ni čista eksistencija svijeta nije 
sebi dostatna); 2.) svi nam dokazi otkrivaju ovisnost (zakon je od 
drugoga, uređenje od drugoga, eksistencija svijeta od drugoga). 
Najprije uočujemo razne činjenice (eksistenciju moralnog zakona, 
zatim kozmičko uređenje, a sada ćemo ogledati nenužnu opstojnost 
svijeta), pa polazeći od tih činjenica izvodimo, da eksistira takvo 
jedno biće, bez koga ne bi moglo da bude ni ovih činjenica — zato, 
jer sve one uključuju u sebi potrebu ovisnosti od nečega (zakono- 


davca, ureditelja, uzroka eksistencije). Na osnovu tih činjenica i . 


njihove ovisnosti zaključujemo ili dokazujemo, da eksistira biće, 
od koga su ovisne; a to biće nazivamo Bog, jer je osobne (razumno- 
voljne) naravi i sasvim neovisno eksistira. Upravo tu karakteristiku 
Božje eksistencije, da je neovisan ili da eksistira o sebi (ne od 
drugoga), sad ćemo dokazati. 


a) Prva premisa: Fakat je, da u svijetu ima stvari, koje eksi- 
stiraju nenužno (kontingentno). 

Objasnimo! 

Vi znate, da eksistirate, a osim toga eksistiraju i druge stvari. 
Kako eksistirate? Ponajprije tako, da ste nastali, otpočeli eksistirati. 
Mi ljudi i druge stvari prestajemo  eksistirati, imamo završetak 
eksistencije. Između početne i završne granice koješta se mijenja, 
dolazi i prolazi, nastaje i nestaje. Što to znači? To, da eksistiramo, 
ali možemo također i da ne eksistiramo. Mi ne eksistiramo tako, 
te ne bismo mogli da ne eksistiramo. Po tome, što smo ljudi, po 
samoj našoj čovječanskoj naravi (biti) ne slijedi, da baš moramo 
eksistirati, ne eksistiramo nužno. U nama nije razlog za eksistenciju, 
tako te bi isključena bila mogućnost neeksistencije. Mi smo po 
naravi indiferentni za eksistenciju i neeksistenciju. Mi eksistiramo 
samo, koliko smo ovisni, i to mi ljudi od naših roditelja i svega 
drugoga, od čega je život ovisan. A tako je i s drugim stvarima u 
svijetu: štogod se mijenja, što je nastalo i prestaje eksistirati, to 'je 
nenužno ili ovisno (od drugoga). * "a 

b) Druga premisa: nemoguće je, da eksistiraju jedino ovisna 
bića. 

Zašto? 

Mi možemo raditi i bez naših roditelja, ali toga ne bismo 
mogli, da nismo dobili od njih eksistenciju; u svome . (djelo- 
vanju) nismo od njih ovisni, a po eksistenciji jesmo, tj. roditelji 
su uzrok naše eksistencije ili oni su našu Tarika proizveli 
(prouzročili). Oni su opet ovisni od svojih roditelja — i tako se taj 
niz ovisnih uzroka nastavlja. Ima i takvih nizova, gdje su uzroci 
ovisni jedan o drugome i u samom djelovanju na pr. kad ja po- 
krećem rukom, a ruka batinom, koja pomiče kamen; tu su batina 
i ruka posredni (instrumentalni) uzroci, koji su u djelovanju ovisni 
od prvobitnog uzroka (a taj sam ja) te posreduju između njega i 
učinka (pomicanja kamena). Gledamo li sad na kakavgod niz među- 
sobno ovisnih uzroka, tvrdimo, da je nemoguće, te bi samo takav 
niz eksistirao. Nemoguće je zato, jer takav niz (kad bi i beskrajan 
bio) sastoji od ovisnih članova, tj. svaki pojedini član toga niza 
eksistira ovisno od drugoga, tj. ne bi ni eksistirao bez drugoga —: 
dakle ni čitav niz ne bi eksistirao bez drugoga. Taj »drugi« nije 
opet i sam ovisan (od drugoga), jer kao takav pripada nizu, traži 
osim sebe još nekoga drugoga. Svaki član u tome nizu upravo 
ovisi o drugome kao karike u lancu; jedan kao da prstom pokazuje 
na drugoga, bez koga ne bi eksistirao. Pa kad bi samo takvi ovisni 
uzroci eksistirali, to znači, da nema nikoga, od koga su ovisni; jer 
ovisnost uključuje dvojicu: onoga, koji je ovisan, i drugoga, od 
koga je prvi ovisan; a tu sad pretpostavljamo, da eksistira samo 
prvi, koji je ovisan (== čitav niz) — bez drugoga. Nemoguće je 
dakle, upravo protuslovno, da bi. eksistirali samo takvi uzroci, koji 
su ovisni, koji ne eksistiraju po sebi (o sebi) nego od drugoga. 


Zaglavak: mora dakle da eksistira takvo biće, koje nije 
ovisno, koje po svojoj naravi nije indiferentno prema eksistenciji i 
neeksistenciji, nego imade u sebi razlog, da eksistira, tj. ne može 
ne eksistirati, nego eksistira nužno, o sebi. Nije po svojoj eksistenciji 
odnošajno (relativno), nego je apsolutno (samosebno, samo o sebi 
eksistentno). 

c) Budući da je svako promjenljivo biće nenužno i eo ipso 
Ovisno, zato apsolutno neovisno biće mora da je nepromjenljivo. 
Svaka promjena znači prijelaz od nečega, što još nije, na ono, što 
jest (nastaje), prijelaz na »biti« (il imati) od onoga, što samo može 
da bude (a još ga nema). Promjena je prijelaz od mogućnosti (po- 
tencijalnosti) u zbiljnost (aktualnost). Kod nepromjenljivog bića 

nema nikoje mogućnosti (neopstojnosti), nego je samo čista zbiljnost. 
Od! nje je ovisno sve, štogod je zbiljsko, a, nenužno. 
E U svijetu pak eksistiramo i mi ljudi, kod kojih je uzbiljena 
razumno-voljna (osobna) narav: 

Dakle je i samosebni uzrok naše naravi osoba, i zato ga zo- 
vemo Bog, 


4. Sve, što se u svijetu mijenja i što eksi- 
stira ovisno od drugoga, pretpostavlja, 
da eksistira biće nepromjenljivo ieksi- 
stencijalno neovisno (neprouzročeno, o 


sebi) 


U pređašnjem dokazu (argumentu) iz kontingencije pazili smo 
upravo na kontingentnost ili nenužnu eksistenciju; uzeli smo u obzir 
činjenicu, da u svijetu ima stvari, koje eksistiraju na taj način, da 
po sebi ne moraju eksistirati ili da su po svojoj naravi (== po onome, 
što jesu) indiferentne za eksistenciju: s obzirom na njih same može 
im pripadati eksistencijalni »da« i »ne«. U njima samima nema 
razloga za »da«; taj je razlog izvan njih. A kod svega — rekosmo 
nadalje — što eksistira, ne može tako da bude: dakle nešto eksistira 
nužno... ' 

Ni ja, ni drugi ljudi, ni stvari u svijetu ne ekstistiramo tako, 
da bi pri tom bila isključena mogućnost neeksistencije; mi možemo 
i. neeksistirati. To znači: mi ne eksistiramo nužno, nego je naša 
eksistencija uvjetna, ovisna od nečega. Po čemu to »vidimo« ili 
raspoznajemo? Zašto stvari u svijetu ne traže eksistenciju tako, da 
bez nje baš ne bi mogle da budu? — Jasno vidimo, zašto: kad bi 
nužno tražile (zahtijevale) eksistenciju, ne bi mogle da budu bez 
nje, ne bi nikad mogle da ne eksistiraju; a protivno tome jasno i 
glasno nam govori iskustvo, da stvari nastaju i nestaju, da se koje- 
kako mijenjaju, dakle da također ne eksistiraju, da od neeksistencije 
prelaze u eksistenciju i obratno. 

Razmotrimo sam taj »prijelaz«! 

a) Mi znamo po unutarnjem iskustvu (svijesnom opažanju), 
da se u nama događaju promjene, na pr. kad nešto hoću da učinim; 
i pred tim sam bio sposoban za to, ali još nisam učinio, bio sam 
tek u stanju mogućnosti (potencijalnosti) da imam sadašnji čin svoje 
hotnje, a još ga nisam imao: sada ga imam, sad hoću, sad je čin 
(akt) hotnje postao zbiljski (realan), tj. sad eksistira, dok pred tim 

nije ga bilo. Tu je dakle promjena, nešto je nastalo, čega nije bilo; 
a to je prijelaz od ne biti na biti, od »ne« na »da«, od onoga, što 
u meni (subjektivno) može da bude, na ono, što zbiljski ili činjenično 
(aktualno) jest. Tako je kod svega, što se usvijesno događa, na pr. 
kod stjecanja znanja: nije ga bilo, pa zatim nastane, tj. i tu je 
prijelaz od stanja mogućnosti (»mogu da imam, ali još nemam«) u 
stanje aktualno (»imam«). Kad se sjećam, radujem ili bilo što do- 
življujem, svaki put je neki prijelaz ili promjena. Dakako u meni 
ili u subjektu promjene. 

Vanjsko (osjetilno) iskustvo također nam kaže, da je svijet 
pun promjena: stvari mijenjaju mjesto (== mjesna promjena ili gi- 
banje), mijenjaju boje, veličine itd. Ima i takvih promjena, gdje 
Čitava stvar nastane: rađaju se životinje i ljudi — i izumiru. I opet 
prijelaz od onoga, što može da bude (a još nije) u co, da sada jest. 

Konstatirali smo, evo, iskustvenu činjenicu, da u svijetu eksi- 
stiraju promjene, da eksistiraju promjenljive stvari. "To neka je 
prva premisa našeg dokazivanja. I sada je dakle kao i kod pre- 
đašnjih dokaza naše polazište (ishodište) u iskustvenoj: činjenici, 
koju pojmovno točno odredimo .pa onda zaključujemo. Sad smo 
dobili pojam promjene i odredili (definirali) smo ga kao »prijelaz 
od potencijalnosti u aktualnost« (ne imati — imati, mogućno biti 
— zbiljski biti). Nastavljamo s dokazivanjem. ili. zaključivanjem 
tako, da postavljamo drugu premisu: 

b) Štogod se mijenja, ovisno je također od drugoga, mijenja 
se također od drugoga. 

Može naime da se nešto i samo od sebe mijenja, na pr. sve, 
što Živi, mijenja se u sebi i po sebi; kad se odlučimo na neki čin, 
to je od nas samih, nastala je promjena u nama tako, da smo joj 
mi sami uzrokom. Ali ni živa bića ni mi u svome htijenju ne mije- 
njamo se potpuno ili isključivo sami od sebe: sve, što živi, koliko 
živi, ovisno je od koječega, a naša je sposobnost htijenja (volja) 
također ovisna, jer nju pokreću (moviraju) razlozi, da ovo i ono 
hoće ili ne će. Zato kažemo, da je sve, Što se mijenja, ovisno »tako- 
đer« od drugoga. 

To možemo dokazati ovako: Promjena, rekosmo, znači naj- 
Prije »ne« onda »da« (potencijalnost - aktualnost), tj. u promjen- 
ljivom subjektu se nalazi »ne«, subjekt nema ono, do čega će tek 
doći, na pr. kad zapalimo drvo, ugrijavamo vodu; ali promjena ili 
prijelaz od »ne« u »da« iziskuje svoj uzrok, mora da bude prouz- 

ročen ili proizveden, tj. ovaj »da« jest ovisan (jer kad to ne bio, 
trebalo bi reći, da je neovisan ili nuždan, a u tom slučaju ne bi 
mogao tek nastati, ne bi moglo da bude ispred njega »ne«): dakle 
je svaki prijelaz od »ne« u »da« prouzročen — ili potpuno od 
samog promjenljivog subjekta ili ne samo od njega, nego također 
od drugoga. Potpuno (isključivo) od njega nije proizveden, jer 
proizvesti može samo, koliko već jest (koliko mu pripada »da«), a 
budući da je promjenljiv, pripada mu »ne« tj. nema onoga, što bi 
sebi imao da dade, — a to je protuslovno. Dakle je svaki promjen- 
ljivi: subjekt ovisan također od drugoga. 

c) Još sad na ovu istinu nadovežimo drugu (novu premisu): 
nemoguće je, da eksistiraju samo promjenljiva, prouzročena bića. 
Zašto? 

Kad bi samo promjenljiva bića eksistirala, sva bi bila ovisna 
od drugoga, u snošaju ovisnosti s nekim drugim bićem; čitav niz 
(lanac) takvih bića eksistirao bi samo, koliko eksistira još nešto 
osim njih, — pa kad toga drugoga osim njih ne bi bilo, ne bi eksi- 
stirao ni čitav niz (==promjenljivi svijet). Dakle u svojoj promjen- 
ljivosti ovisna bića mogu eksistirati samo uz pretpostavku, da eksi- 
stira nešto neovisno, nepromjenljivo, neprouzročeno, ne od drugoga, 
nego o sebi eksistentno. ' 

d) Može li takvo biće da bude istovetno sa svijetom (kao što 
misle monisti)? | 

Na može: jer je svijet promjenljiv, ovisan, pa ne može ujedno 
da bude nepromjenljiv, uzročno neovisan. 

Samosebni uzrok svijeta dao je svijetu svu eksistenciju, tj. 
proizveo ga je od ništa ili stvorio, Taj je Stvoritelj osobne naravi, 
jer je stvorio i nas ljude, osobne eksistencije — i zato ga zovemo 
Bog. 


Sto znamo o Bogu? 


»Ništa; jer nismo sposobni da nešto razumski znamo o Bogu«. 
Tako kažu agnostici, 

Ateisti (bezbošci) tvrde: »znamo, da nema Boga«. Tu tvrdnju 
moraju ateisti i dokazati; nije sve istina, Što se tvrdi. Mi smo do-: 
kazali, da njihova tvrdnja nije istinita, tj. dokazali smo, đa Bog 
eksistira. — Agnostici ne tvrde: »nema Boga«, nego kažu: »ne 
možemo ništa tvrditi ni poricati, jer nismo kadri ni jedno ni drugo«. 
Je li uistinu tako? 


h. Eksistencija Božja 


Sa sigurnošću smo spoznali istinu, da Bog eksistira, Kako 
smo došli do te istine? Dokazivanjem: svijet i naš život bili su nam 
temelj, ishodište, polazište, put spoznanja o Božjoj eksistenciji. 
Dakle smo sposobni razumom (== mišljenjem, dokazivanjem, za- 
ključivanjem) spoznati nešto o Bogu, upravo spoznati Njegovu 
eksistenciju. 

Da li je eksistencija jedino ili sve, što smo kadri znati o 
Bogu? Jesmo li već i nešto više saznali o Bogu kod naših dokaza? 
Mi neprestano spominjemo Boga i kažemo, da smo spoznali eksi- 
Stenciju Božju: zar smo dakle već upoznali i Boga, kad smo 
dokazali, da eksistira? Kod tih smo dokaza odgovorili na pitanje, 
da li ima Bog, a osim toga se pita: što jest Bog? Po čemu smo mi 
Boga — dokazavši, da eksistira — razlikovali od svega drugoga, 


što nije Bog? 


' Dokazali smo, da eksistira uzrok svijeta, i to na taj način 
eksistira, đa nije ovisan od drugoga, nego eksistira o sebi: izvor 
Svijeta eksistira nužno, nepromjenljivo. Nazvali smo ga Bog. Zar 
dakle nismo ništa o Bogu spoznali? Upravo smo to spoznali, da 
imademo o Njemu misao (pojam): eksistira o sebi. To nam je prva 
Misao o Bogu, i njome izričemo ono, što je najznačajnije ili bitno 
(bivstveno) kod Boga: biti o sebi, nužno (neovisno, apsolutno). 
Dakle je neopravdano reći, da nismo kadri ništa spoznati o Bogu, 
Ito baš putem dokazivanja (razumski). i 

Kako (na koji način) eksistira Bog? Ne tako kao svijet, tj. 
ovisno, nego neovisno ili o sebi. Negativno i pozitivno znamo, kako 
Bog eksistira. To smo ustanovili po upoređenju sa svijetom, koji je 
učinak Božji. Suprotno od svijeta, Bog ima sam u sebi razlog 
eksistencije. "To je bit Božja, jer baš po tome načinu eksistencije 
moramo pomišljati Boga. Kad se pitamo, što je Bog, prvo je, da 
odgovorimo: biće, koje o sebi (samosebno, apsolutno) eksistira. 


2. Vlastitosti (savršenosti) Božje 


Možemo li još nešto znati o Bogu? Po eksistenciji svijeta 
doznali smo za eksistenciju Božju, a možemo li još štogod doznati 
putem učinaka Božjih u svijetu? 

Stvari u svijetu imadu neke vlastitosti (svojstva), kojima su 
na neki način usavršene. U svijetu smo i mi ljudi, a nama je vlastita 
savršenost, da smo razumne (osobne) naravi i sposobni za mišljenje 
i htijenje. Sve su te savršenosti učinjene (proizvedene) od Boga, pa 
se zato na neki način nalaze u Bogu kao uzroku. Kažemo »na neki 
način«, jer sve je u svijetu ograničeno savršeno, dok su u Bogu 
savršenosti neograničene, 

Zašto? Od nikoga nije Bog ovisan i zato nije od nikoga 
ograničavan u svojim savršenostima. Niti sam po sebi nije ograničen; 
jer bi to značilo, da mu još nešto manjka ili da nema nečesa, tj. da 
može primiti od nekoga i prema tome biti ovisan, a to nije. 

Sve su dakle savršenosti u Bogu neograničeno uzbiljene ili 
ostvarene (aktualizirane). 

Koje su savršenosti u Bogu? 

a) Kad smo dokazivali, da eksistira Bog, spoznali smo ne samo, 
da eksistira kao uzrok svijeta (i to eksistira samo o sebi), nego smo 
još puno više spoznali: to, da je taj uzrok osobne naravi ili da ima 
razum i volju. Dokazali smo naime, da je mogao učiniti i sasvim 
drugi neki svijet, tj. da je slobodno, a ne da je nužno proizveo baš 
ovaj faktični svijet: htio je ovaj, a ne koji drugi. Znao je, što hoće, 
jer je svijetu dao zakone svrhovitog uređenja (kako smo vidjeli kod 
teleološkog dokaza). A što je najglavnije: prouzročio je čovjeka, 
razumno ili osobno biće. Budući da je uzrok svijeta dao eksistenciju 
razumnim svvorovima, svakako mora da je i sam razumne naravi 
(jer ne može dati, čega nema). Po učincima dakle prepoznajemo 
njihov uzrok: po nenužnosti svijeta, po njegovu uređenju, napose 
po tome, što u svijetu ima razumskih stvorova, proizlazi, da je i 

njihov uzrok osoban, tj. da je Bog. Nema prema tome nikoje 
sumnje, da smo razumskim putem (dokazivanjem iz svijeta) spo- 
znali Boga. | : 

Uzrok svijeta jest osobne naravi. "To smo dokazali, tj.. ra- 
zumski (mišljenjem) spoznali, »Osoba« znači dvoje: I.) eksistirati u 
sebi (== samostojno, supstancijalno), ne u drugome, i to potpuno 
kao sam svoj (== samosvojno, hipostatički); 2.) biti razumski 
sposoban za spoznaju. Jedno i drugo jest kod Boga: da je samo- 
svojan, znamo po tome, što nužno ili samosebno eksistira, a da je 
razuman, uvidjeli smo kod naših dokaza, da je uredio svijet i da je. 
uzrok razumnih ljudi. Možemo li još nešto znati o Bogu, koliko je 
osobne naravi? Da li je isto tako osobne naravi, kao što smo i mi 
ljudi? 

Uzmimo navedena dva mjerila za osobu: samosvojnost i 
razumnost. Bog je drukčije samosvojan nego mi ljudi, jer eksistira o 
sebi, a mi tako ne eksistiramo. Bog je i drukčije razuman nego mi. 
Svakako je razumnost jedna savršenost: razumnost ili sposobnost: 
spoznati.istinu čini i nas ljude savršenijima od svih drugih stvorova 
na zemlji. Ali kod nas je nesavršen način, kojim spoznajemo; jer mi 
spoznajemo na temelju osjetilnog shvaćanja, zatim postepeno (dis- | 
kurzivno), tj. tako, da od poznatog izvodimo ili zaključivanjem 
dolazimo do novih spoznaja, a bilo bi svakako savršenije, kad nam 
spoznaja ne bi ovisna bila od osjetila i kad bi odjedamput imali 
znanje, i to još o svemu, a ne u ograničenoj, mjeri. Znanje (spo- 
znaja) je dakle posve čista savršenost, ali je nečist ili sa nesavrše- 
nošću pomiješan način našega znanja. Tako je i volja i život čista 
savršenost, ali je to kod nas ljudi utoliko nesavršeno, što nam je 
volja vezana na naše nesavršeno znanje, a Život je mnogostruko: 
ograničen (vremenski, prostorno, itd.). Kako je kod Boga? Da li je 
kod Njega osobni život (razuma i volje) ikojom mjerom ograničen? 
Budući da je Bog neograničeno savršen, zato i njegov osobni 
(razumno-voljni) život ne može da bude u ograničenoj mjeri savršen, 
kao što je kod nas ljudi. i 

. Neki protivnici kažu: »Niste spoznali Boga, nego praizvor svijeta, a to 
je ogromna razlika; jer Bog je osobno, razumsko biće, inače Ga ne bi ljudi 
poštivali (ne bi u religijskom odnosu bili s Bogom), a da je osobne naravi, toga 
niste dokazali i prema tome niste spoznali Boga.« Što ćemo reći na taj prigovor? 

Potpuno je sigurno, da svi ljudi, koji poštuju Boga ili koji su religiozni, 
pretpostavljaju, da je Bog osobne naravi. Mi smo ljudi međusobno u osobnim 
(ličnim) odnošajima, ukoliko imađemo. razum ili ukoliko smo sposobni razu- 

mijevati (misliti): ne može se reći, da smo u osobnim odnosima sa nerazumnim 
stvorovima. Kad pak poštujemo Boga — na pr. kad Mu se molimo, kad se.za 
grijehe kajemo, kad se u Njega ufamo i kad Ga dobrim djelima ljubimo iznad 
svega drugoga — u svim bogoštovnim (religioznim) činima ili doživljajima 
stojimo u odnosu s Bogom kao osobnim bićem, koje znade za nas i za naše 
doživljaje. To je dakle nesumnjiva istina, da činjenično (de facto) smatramo 
Boga osobom (razumnim bićem) tj. tako pretpostavljamo u samoj činjenici naše 
religioznosti. Zašto pretpostavljamo? To je pitanje. Kako smo došli do toga? 
Na temelju čega držimo, da je Bog osobne naravi? Naši protivnici (žracionalisti) 
kažu, da to znademo bez razuma: »čovjek (subjekt religijskog proživljavanja) 
imade sam u sebi — u svojim osjećajima vlastite  ništetnosti, ograničenosti, 
ovisnosti, u svojim čežnjama za boljim, savršenijim, sretnim Životom — izvor 
saobraćaja s osobnim Bogom. Nije izvor u svijetu, u spoznaji svijeta, u razumu: 
misaonim (teoretskim, logičkim) putem ne možemo saznati, da li je uzrok ili izvor 
svijeta osobne naravi. Možda je taj praizvor svijeta neosobno ili nerazumno 
biće, — tko će znati, kakove je naravi!« Mi smo naprotiv dokazali, da je uzrok 
svijeta osobne naravi. 


»Meni se čini kao glavni dokaz za eksistenciju Boga to, što ne mogu 
zamisliti, kako bi mogao nastati pukim slučajem ovaj veličanstveni i divni svemir 
zajedno s nama kao razumnim bićima« (Darwin). »Ovakav uređaj (kakav 
vidimo na pr. kod kruženja planeta oko sunca) nije učinak slučaja... Moramo 
dakle uzeti, da je jedan prauzrok dao planetima gibanje« (Laplace). »Da je 
nastao ovakav svemirski sustav sa svim svojim gibanjima, bio je potreban takav 
uzročnik, koji je poznavao i međusobno isporedio količinu materije u raznim 
tjelesima sunca i planeta, zatim silu gravitacije, koja bi otud nastala, kao i 
nejednaku udaljenost glavnih planeta od sunca te sporednih planeta od Saturna, 
Jupitra i naše Zemlje; a povrh svega još i brzinu, kojom bi se mogli ti planeti 
kretati oko tolikog kvantuma materije u centralnim tjelesima. A sve te stvari 
kraj tolike raznolikosti tjelesa međusobno isporediti i u sklad svesti iziskivalo 
je jedan uzrok, koji ne samo da nije bio slijep i slučajan, nego koji je vrlo 
dobro poznavao mehaniku i geometriju... Taj divni uređaj sunca, planeta i 
kometa mogao je nastati jedino odlukom i moću jednoga premudroga i sve- 
moćnoga bića, Iz toga slijedi, da je Bog živo, mudro i svemoćno biće, koje je 
uzvišenije od čitavog svemira i u potpunoj mjeri savršeno« (Newton). »Jer mi 
nalazimo, da u materiji ravna jedan vrlo mudri plan, to mora svakako da je nju 
postavio u te harmonične odnošaje jedan prauzrok, koji njome vlada. I baš zato 
mora da postoji Bog, jer priroda čak u kaotičnom stanju ne može drukčije da 
djeluje nego po pravilima i u redu« (Kant). »Isključeno je, da bi se ikad atomi 
pukim slučajem po vlastitoj snazi mogli složiti u Žive stanice... Organizmi ne 
bi nikad mogli nastati bez jedne inteligencije, koja djeluje prema cilju« (fizičar 
Krčnig). »Ja ne ću nikad pojmiti jedan sistem tako uređenih bića bez jedne 
duhovne sile, u kojoj izvire taj poredak. Prema tome ja vjerujem, da svijetom 
vlada jedna moćna i mudra volja« (Rousseau). Sustav planeta, uopće zvjezdani 
sustavi, jesu kompozicije uređene po božanskoj mudrosti« (R. v. Mayer, osnivač 
teorije o toploti). »Kako mi pod imenom Bog razumijevamo ne možda kakvu 
prirodnu slijepu silu kao uzročnika svih stvari, nego jedno svevišnje biće, koje 
je promišljeno i slobodno stvorilo svijet, i kako se nama samo o ovom pojmu 

radi, to bismo mi mogli strogo uzevši, zanijekati, da deisti uopće imadu vjeru u 
Boga« (Kant). Deisti naime priznaju osobnoga Boga, ali ne priznaju pro- 
vidnosti, kojom se Bog brine za svijet. ' 

b) Kad smo sad doznali, da je Bog neograničeno savršen, to 
nami služi mjerilom, da Ga još bolje spoznamo, i to na taj način, da 
isključimo kod Boga sve, što je nesavršeno ili da Mu svaku nesavr- 
šenost zaniječemo (negiramo). Pogledajmo svijet i njegove nesavr- 
šenosti, pa ćemo otuda doznati, što i kakav Bog nije, odnosno pro- 
tivno tome, kakav jest. , ' 

Mi smo ljudi, rekosmo, osobne ili razumsko-voljne naravi, 
ali smo sastavljeni s tijelom (materijom). 'To je nesavršeno i roga 
kod Boga nema. Naš je tjelesni život svakako ograničen, nesavršen, 
a prema tome je i duševni život (razuma i volje) nesavršen. Bog 
uopće nije sastavljen, pa nije sastavljen ni s tijelom. k 

Kod Boga isključujemo svaku (fizičku) sastavljenost: On nije 
sastavljen supstancijalno (kao što smo mi sastavljeni od dvije sup- 
stancije, tijela i duše), ni akcidentalno (pripadno, na pr. kao što 
bijela boja i veličina na našem tijelu); osim toga nije sastavljen po 
rođu i vrsti (na pr. životinja -- razumna = čovjek). Bog je jedno- 
stavan. Jer sve, što je sastavljeno, to je i ograničeno, ukoliko ima 
dijelove, koji se upotpunjuju i kao cjelina usavršuju, tako da je 
cjelina ovisna od dijelova i prema tome ograničena, —— 

Budući da Bog nikako nije sastavljen, nije ni s tijelom sa- 
stavljen. Naš tjelesni život, rekosmo, ograničuje život driba (razuma 
i volje), a kod Boga nema ograničenja. Bog je dakle čisti duh. 

Ali, kako ćemo odmah vidjeti, mi o Bogu izričemo (Njemu 
priričemo, prediciramo) mnoga svojstva ili atribute (koji čine u 
Božju), na pr. kažemo, da je vječan, pravedan itd. Prema tome, čini 
se, nije Bog nesastavljen, nego je upravo sastavljen od raznih svoj- 
stava. Ipak nije tako, jer samo je naš nesavršeni način shvaćanja, 
da isti predmet ne shvaćamo potpuno (adekvatno), nego s raznim 
pojmovima: u Bogu (predmetu našeg shvaćanja) nema razlike ili 
sastavljenosti, nego je naše mišljenje o Njemu sastavljeno, ukoliko 
spoznajemo Boga prema raznim stvorovima i njihovim svojstvima 
(savršenostima). ' 

c) Kao nesastavljen, Bog je i nepromjenljiv; jer promjenljivost 
znači prijelaz od mogućnosti (= čega još nema) u zbiljnost ili 
aktualnost, a to pretpostavlja sastavljenost. — Bog je, rekosmo, 
neograničeno savršen, a samo se ona stvar može mijenjati, koja još 
nečesa nema i promjenom tek dobiva. 

“d) Što slijedi iz nepromjenljivosti? Pomislimo na to, da se 
sve promjene u svijetu događaju vremenski; svaka promjena znači 
vremenski prijelaz od jednog stanja u drugo (na pr. vremenska pro- 
mjena kod mojeg rođenja i kod svakodnevnog života). Budući pak 
da je Bog nepromjenljiv, zato je i nevremenit ili vječan. Niti je On 
sam nastao ili otpočeo eksistirati, niti ima u Njemu išta vremensko 
(kad nije ni sastavljen, pa niti promjenljiv). Sve, što Bog razumom 
znade i voljom hoće, odvijeka je i nema granica. Kod Boga, re- 
kosmo, nema prijelaza od mogućnosti (potencijalnosti) u čin, On 
jednim činom obuhvata svu savršenost. Bog je čisti čin (== nema 
nešto moguće), i zato ni prije ni poslije. 

e) Bog nije također ograničen na ovo ili ono mjesto, nego je 
svuda, na svakom mjestu (posvudan); jer On je svima stvarima 


uzrok, i gdjegod u svijetu išta eksistira, Bog je prostorno nazočan. 


kao uzrok, koji uzdržava svaku eksistenciju. Kad ne bi Bog bio po- 
svudan, manjkala bi Mu ta savršenost, tj. ne bi bio neograničeno 
savršen, nego bi se još mogao usavršiti, da postigne posvudašnjost, 
i zato bi mogao biti promjenljiv i prema tome ovisan. 

Ne samo da je Bog u svakom zbiljskom (realnom) prostoru 
nazočan, nego je On neizmjeran ili beskrajan, tj. nikoji Ga mogući 
prostori ne mogu ograničavati; jer sve, što je u mogućnosti da pro- 
storno eksistira, ovisno je od Boga, a nije obratno (da bi Bog ovisan 
bio o nekim mogućim prostorima). Neizmjernost slijedi iz neogra- 
ničene savršenosti: nije samo tako u prostoru, da ne bi mogao izvan 
nekih granica. — 

Što smo dakle doznali o naravi Božjoj? Što je Bog? Kad 
znamo odgovoriti na pitanje »što« je ovo ili ono (biće), onda smo 
spoznali narav ili bit dotičnoga bića. Što je bitno za Boga u razlici 
prema svemu, što nije Bog? 

.Prvo: Sve u svijetu eksistira, tako da je prouzročeno, ovisno, 
relativno. Bog eksistira neprouzročen, neovisan, apsolutan. 

Drugo: Sve je u svijetu po svojim savršenostima ograničeno 
(relativno). Bog je neograničeno (apsolutno) savršen. 

Treće: U svijetu eksistiraju osobe. Bog je također osoba. 

Četvrto: Svijet je materijalan. Bog nije materija, nego duh. 

Peto: Ljudski duh sastavljen je s materijom. Bog je čisti duh. 

Šesto: Sve je u svijetu promjenljivo. Bog je nepromjenljiv. 

. Sedmo: Sve u svijetu vremenski nastaje i nestaje, a Bog je 
vječan. 

Osmo: Sve je prostorno ograničeno, a Bog je posvudan i ne- 
izmjeran. 

Bog je samo jedan, a nije višestruk. To znamo po tome, što 
jz Bog neograničeno savršen; pa kad bi eksistirao ne samo jedan 
Bog, nego više njih, oni bi se međusobno razlikovali (vrsno i poje- 
dinačno) u toliko, što bi jedan imao savršenosti, kojih drugi nema, 
i zato bi svaki od njih bio promjenljiv. 


3. Život u Bogu 


a) Za Boga kažemo da je istina i dobrota. Što to znači? 


Za svoje znanje kažemo da je istinito, kad njime shvaćamo 
nešto, kako je u stvarnosti, ili kad svijesno izričemo ono, što zbiljski 
jest. Bog znade za samoga sebe, i to je znanje s Njim istovetno (jer 
u Boga nema sastavljenosti): dakle je On sama istina. I sve, što nije 
Bog, odraz je Njegova znanja, pa je i utoliko istinit. 

Dobar je Bog po tome, što svaka savršenost (na pr. vid kod 
čovjeka) znači jedno dobro za ono biće, kome po naravi spada; a 
Bog je neograničena (apsolutna) dobrota. Bogu pripisujemo dobrotu 
također s obzirom na stvorove; jer za sve stvorove, i za nas ljude, 
dobro je ono, po čemu se usavršuje narav ili što sama narav traži, 
a usavršivati se mogu stvorovi, samo ukoliko primaju eksistenciju, 
ili ukoliko im Bog daje sposobnost usavršenja. Time, što se mi ljudi 
usavršujemo po našoj razumnoj naravi, tj. time, što nam se bolje 
razvija naše razumsko spoznanje i htijenje, postajemo Bogu sličniji; 
a u tome i sastoji dobrota Božja za nas. 

Da to razumijemo, treba znati razliku između onoga, što je stvarno (on- 
tički) »dobro«, a Što »zlo«, Ne imati vida jest za čovjeka zlo, jer mu vid pripada 
Po naravi. Vid (sposobnost. gledanja) jest savršenost ili dobro, a sljepoća je nešto 
nesavršeno, zlo. Prema tome je savršenstvo — dobrota, samo što izraz dobrota 
označuje još i poželjnost ili primjerenost nekom (razumnom ili nerazumnom) 
teženju. Ukoliko je po sebi (objektivno, stvarno) nešto »dobro« ili savršeno, 
ujedno može da bude prisvupačno nečijem, teženju (— relativno dobro). Bog je 
neograničeno savršen i zato neograničeno dobar; upravo sama dobrota, jer je 
savršenstvo i narav (bit) Božja jedno isto. Bog je najviše dobro, jer nema većega. 
Za sve stvorove kažemo da su neko dobro, jer su po svojim savršenostima ovisni 
O Bogu, imadu udjela na Božjoj dobroti, time što odrazuju Božji bitak. Mi ljudi 
imademo i razumsku savršenost, pa smo utoliko napose »slični« Bogu. Budući 
pak da je Bog naše najviše dobro, tj. ono, Što je našoj razumnoj naravi najvećma 
Primjereno ili Što nam je najviše poželjno, zato kažemo, da je Božja dobrota 
naša životna svrha. Posjedovati ili postići najviše dobro (svrhu) znači biti sretan 
ili blažen; zato kažemo, da je Bog kao najviše dobro — sreća (objektivno), i 

posjedovanje Boga također — sreća (formalno). Kad usavršujemo svoju razumnu 
narav i time postajemo Bogu sličniji (dioništvujemo s Božjom dobrotom), ujedno 
time postizavamo životnu svrhu i svoje blaženstvo. Usavršenjem vlastite naravi 
odrazuju (očituju) svi stvorovi Božju dobrotu, a mi kao razumni stvorovi usa- 
vršujemo se razumnim teženjem za najvišim dobrom. 


b) Spominjali smo, da je Bog razumsko biće. To zapravo 
znači, da je u Bogu savršenost znanja (spoznaje). Ali kod te savrše- 
nosti ne smijemo pomišljati na ograničenost ljudskog razuma. Naš 


je razum, rekosmo, u spoznanju vrlo ograničen time, što smo vezani - 


na osjetila, pomoću kojih se razumsko znanje razvija. Postepeni 
(diskurzivni) način, kojim dolazimo do svoga znanja, znači nesa- 
vršenost (jer znači promjenu), a toga nema kod Boga, i zato mo- 
ramo kod Boga poricati (negirati) nesavršenost znanja. Božje znanje 
jest neograničeno savršeno: Bog je sveznajući, Zato Bog spoznaje 
sam sebe, zatim sve, što osim Njega postoji, kao i sve, što je mo- 
guće da ikad postoji. Prema tome Bog odvijeka znade i sve naše 
misli, kao i naše čine, na koje se slobodno odlučujemo, pa čak i 
one, na koje bismo se u izvjesnim prilikama odlučili (jer Bog znade 
za sve, što je uistinu moguće). — Ukoliko sebe spoznaje, imade 
Bog samosvijest, koja je istovetna sa znanjem i sa biti Božjom (zato 
je Aristotel rekao za Boga da je »spoznaja spoznaje«). 

Naša »volja« je sposobnost nešto htjeti ili ne htjeti, tj. spo- 
sobnost htijenja (hoću — ne ću). Kad nešto hoćemo, mi znademo, 
i zašto to hoćemo, tj. imamo (u svijesti) razlog ili motiv, koji nas 
»pokreće« (potiče, pobuđuje) da hoćemo. Ono, što hoćemo (== pred- 
met htijenja), zovemo »dobro«, tj. nešto takvo (na pr. zdravlje, 
znanje, užitak), što nam odgovara, što je poželjno ili što nas na 
neki način usavršuje. To dobro jest razlog htijenja ili ono, poradi 
čega hoćemo da nešto učinimo, tj. svrha naše volje i naših čina (na 
pr. šetnje, učenja, igranja). Dobro, ukoliko je razlog htijenja, zo- 
vemo svrha (cilj). Mi smo sposobni misliti (== imamo razum) o 
raznim dobrima i prema mišljenju odlučiti se ili odabrati jedno 
dobro i sredstva za oživotvorbu (ostvarenje, polučenje) dotičnog 
dobra kao svrhe. Volja je dakle razumno teženje za dobrom. 

Bog ima razumno znanje, dakle i volju. Da ima jedno i drugo, 
dokazali smo na osnovu kozmičkog reda (kod teleološkog dokaza). 
Budući da je Bog neograničeno savršen, zato i volja Božja nije 
ograničena, kao što je naša, tj. nije ovisna o vanjskim motivima, niti 
sastoji od mnogih različitih čina, kod kojih bi se mijenjala. — Slo- 
bodna je utoliko, što na osnovu svega, što se traži, može da se 

odluči za i proti. — Ono dobro, koje volja Božja hoće zbog njega 
samoga (= prvi i glavni predmet volje), jest sama neograničena 
dobrota Božja ili bit Božja, a nikoji predmet izvan Boga, o kome 
bi bio ovisan. A osim toga nikoji predmet osim Boga ne može pot- 
puno odgovarati volji Božjoj. 

Fizička zla u svijetu hoće Bog jedino radi dobra, koje nam je odredio; 
kao što mi na pr. hoćemo gorak lijek radi zdravlja (ne radi njega samoga), 
dakle kao sredstvo, a ne kao svrhu. Pesimiti doduše kažu, da se fizička i mo- 
ralna zla protive Božjoj mudrosti, dobroti i svetosti. Tako bi kod fizičkih zala 
uistinu bilo, kad bi ih Bog htio kao svrhu ili upravo zato, što su zla; a kod 
moralnih zala bi tako bilo, kad Bog čovjeku ne bi dao dovoljno sposobnosti, da 
im izbjegava. 

Volja Božja jest uzrok svega, što eksistira izvan Boga, i uto- 
liko je zovemo moć; Bog je svemoguć. To znamo otuda, što eksi- 
stiraju stvorovi, koje je Bog svojom moći proizveo. Dakako i ta 
je moć neograničeno savršena, istovetna s biti Božjom. Zato nema 
u njoj promjene, premda proizvodi promjene, 

c) U prenesenom smislu (metaforički) možemo Bogu priricati 
neke afekte (uzbuđenja), na pr. kažemo, da se Bog žalosti, ukoliko 
se nije dogodilo, što Bog hoće, da se pod nekim uvjetima dogodi; 


na pr. Bog hoće, da svi ljudi dobro živu uz uvjet, da budu među- . 


sobno pravedni, pa utoliko možemo reći, da Ga nepravda žalosti 
ili boli, a također da ga Ga ljuti, jer će je kazniti (kao što je i kod 
nas kažnjavanje izraz ljutosti). Bog dakle može da nešto samo 
uvjetno hoće (na pr. da svi ljudi budu sretni, ako će prema tome 
udešavati svoj život); to se ne mora dogoditi, jer ovisi o stvorovima. 
— Za ono, što Bog hoće, možemo reći da to ljubi. — Time, što iz 
čiste ljubavi (ne iz koristoljublja) dijeli stvorovima obilje dobara, 
kažemo za Boga da je dobrostiv i dobrotvoran. U svojoj ijubavi 
Bog je i milosrdan, ukoliko je spreman odstraniti nevolje. -— Svet 
je po tome, što svojom voljom postavlja moralni zakon, kojim od- 
ređuje razliku između dobra i zla. Naša volja je sveta, kad se 
potpuno slaže s moralnim zakonom ili sa voljom Božjom, a volja 
je Božja sam Bog, i utoliko je najsvetiji. — Bog je također pravedan, 
jer po svojoj svetosti ljubi stvorove na taj način, da se ne suprotive 
Njegovoj volji. — Milostiv je Bog, ukoliko je iz ljubavi spreman 
oprostiti prekršaj zakona (= grijeh) i kaznu. Kad kažemo, da 
prekršaj Božjeg zakona (moralno zlo) nije bez volje Božje, to znači, 
da Bog samo dopušta takvo zlo, a ne, da bi ga ikako htio. 

Za čovjeka kažemo da je »svet«, ukoliko ne griješi (ne čini zlo) i trajno 
čini dobro. Time se njegova volja podudara s voljom Božjom (vječnim zakonom, 
kojim je određena razlika između dobra i zla). Svetost — ćudoredna dobrota 
= sklad s Božjim zakonom — ljubav k Bogu. Jer tko trajno vrši Božju volju 
(zakon), taj svojim dobrim činima postizava najviše dobro, koje si je odabrao 
kao zadnju životnu svrhu, a za toga kažemo da tu svrhu ljubi. Svetost je dakle 
ljubav k .Bogu, pa je zato i Bog svet, ukoliko ljubi svoju dobrotu (i po njoj 
sve stvorove). S% 

»Svet« još može da znači neku savršenu osobu ili stvar, ukoliko joj spada 
dostojanstvo; tako se na pr. kaže: sveti otac papa, sveta zemlja, a svetinja je 
također: nečija posljednja želja, neka uspomena itd. Što je takva »svetinja«, ne 
sinije se pogrditi, obeščastiti, pozlijediti. Budući da je u Bogu najviša savršenost, 
vrijedan je i najvišeg dostojanstva ili slave: Bog je »veličanstvo« ili, najuzvišenije 
biće. Zato moramo Bogu iskazivati najveće poštovanje, koje zovemo klanjanje 
(adoratio). To je najizrazitiji čin naše bogoljubnosti (religioznosti). 

d) Sad ćemo pregledati, što smo spoznali o Bogu. Nabrojili 
šmo najprije osam vlastitosti Božjih: samosebnost, osobnost, neogra- 
ničenu  savršenost, netjelesnost, nesastavljenost, nepromjenljivost, 
vječnost, posvudnost i neizmjernost. Zatim smo rekli, da je Bog 
jedan, istinit, dobar. Napose smo zatim upoznali Božje znanje i 
volju. A kod volje smo naglasili, da Bog ljubi, da je dobrostiv, svet, 
pravedan, milostiv. 

Sve te vlastitosti čine zajedno narav dili bit Božju. »Bit« 
zovemo, bez česa ne može neko biće (== nešto) biti upravo ono, što 
jest, na pr. čovjek može da bude bez učenosti, bez neke boje i veli- 
čine (to nije bitno), ali ne može da bude čovjeka bez osjetilne po- 
kretnosti (== životinjske naravi) i razumnosti: bitno je kod čovjeka, 
da ima osjetilnu.i razumnu narav (= izvor bitnih sposobnosti). 
Čovjekovu bit ili. narav upoznajemo uporedbom sa životinjama i 
drugim bićima, a Božju narav smo također upoznali u poredbi sa 

stvorovima, tako da smo Bogu u najodličnijem stepenu (eminentno) 
prirekli (jesno, afirmatiyno) sve savršenosti stvorova, a odrekli smo 
(niječno, negativno) sve, što je nesavršeno. Prva vlastitost, bez koje 
ne bismo bili kadri ni zamisliti bit Božju, jest neprouzročenost ili 
nerelativnost ili samosebnost eksistencije (tj. da nije od drugoga, 
nego o sebi). 

Iz svega proizlazi, da smo sposobni razmišljanjem (razumski, 
racionalno) spoznati Boga: Njegovu eksistenciju i narav. Spozna- 
jemo Ga na temelju iskustvenih činjenica: na temelju promjenlji- 
vosti i nenužnosti svijeta, na temelju poretka u svijetu, na temelju 
zakona i težnje za srećom, itd. Iz tih činjenica izvodimo (zaklju- 
čivanjem dokazujemo) da eksistira njihov uzrok, koji nije prouz- 

ročen. Po njegovim učincima (stvorovima) upoznajemo njegovu 
narav; pa kad smo spoznali, da je neprouzročeni uzrok osobne na- 
ravi sa svima navedenim vlastitostima, dobili smo potpun pojam 
o Bogu. ' 


U prvom redu zato, što je Bog osobne naravi, i to neograni- 
čeno savršene, nemoguće je, da bude isto sa svijetom, kako misle 
panteisti ili spiritualistički monisti. "Ti filozofi priznaju, da eksi- 
stira biće o sebi i da je duhovno (spiritualno), ali kažu, da je ono 
sa svijetom jedno (mćnon), a ne, da je svijet i Bog dvoje (duo) sasvim 
različno, kao što učimo mi teistički dualisti, Ali pitamo: kako može 
osobno biće i neograničeno savršeno da bude istovetno s neosobnim 
i ograničenim bićima? Zar smo i svi mi ljudi jedno isto, bez indi- 
vidualnih različnosti? Panteizam zapada u neodržive posljedice. 


4. Bog i svijet 


a) Za Boga kažemo I. da je stvoritelj svijeta, 2. da uzdržava 
Svijet u njegovu trajanju i djelovanju, 3. da upravlja svijetom. I 
to su vlastitosti (atributi), koje pripisujemo ili priričemo (predici- 
ramo) Bogu, — ali samo s obzirom na svijet ili u odnošaju sa svije- 
tom. A Bog nije morao svijet stvoriti (mogao je i ne stvoriti ga), 
i zato su te vlastitosti (svojstva) Božje — stvoritelj, uzdržavatelj, 
upravitelj — nenužne: nisu uključene u biti Božjoj, tj. ne bi ih ni 
bilo, da nema svijeta, koji je nenuždan. | 

Razmotrimo još napose ta svojstva! I mi ljudi smo u svijetu; 
stvorovi smo Božji, pa je vrlo važno, da znamo, u kakvim smo 
odnošajima prema Bogu, ' 

Najprije: kako je Bog tvorni uzrok svijeta? Saznali smo (iz 
dokaza za eksistenciju Božju), da Bog jest uzrok, a sad pitamo: 
kako je kao uzrok proizveo ili prouzročio svijet (i nas u njemu). 
Na koji način je svijet nastao ili dobio svoju eksistenciju? 


Stol je nastao (proizveden je) iz nečesa, na pr. od drva; kip 
Je prouzročen od kamena; mi od roditeljskog tijela (klice) itd. Dje- 
lovanjem tvornih uzroka (stolara, kipara, roditelja) nastaju ovakvi 
ili onakvi učinci (ovaj stol, ovaj kip...), tako da ih prije nije bilo, 
Pa zato kažemo, da su nastali iz ništa s obzirom na ono, što sad jesu. 
Ali nisu uopće iz ničega, nego su iz nečega, iz nekog subjekta (drva, 
kamena). Svijet je nastao iz ničega 1) ukoliko nije postojao upravo 
Taj svijet (prije nego je nastao ili prije nego je od Boga prouzročen), 

i 2) ukoliko nije ništa postojalo kao subjekt, iz koga bi on bio 
proizveden. Zato kažemo, da je svijet stvoren. 

Kad naime ne bi mogao Bog prouzročiti svijeta bez ikoje 
materije, to bi značilo, da je o njoj ovisan. A to bi značilo ograni- 
čavanje moći Božje. To bi osim toga značilo, da je materija o sebi, 
nužna; a onda bi i nepromjenljiva bila (jer promjena == prijelaz 
od ne biti na biti, dakle je u nečemu nenužnom). — Kažemo li, da 
je Bog proizveo svijet iz samoga sebe (ne iz materije), opet je i to 
nemoguće, jer Bog nije materijalan, ni sastavljen, ni promjenljiv. 
Dakle je svijet zaista stvoren. ' 

Svijet je nastao ne samo ovakav, kakav jest, nego ukoliko uopće nešto jest 
(za razliku od ništa), tj. po samom bitku, a ne tek po ovako ili onako određenom 
bitku. Naš je bitak čovječji, tj. mi smo nešto, ukoliko smo ljudi i kao takvi 
smo nastali; Životinje imadu opet svoj određeni bitak, biline svoj itd, sve su to 
neki stepeni u savršenostima bitka (vegetativni, animalni, čovječji bitak). A sve, 
Što ima samo u nekom stepenu svoj bitak, znači, da je ograničeno savršeno ili 
da je dobilo svoj bitak (— prouzročeno je), a nije o sebi eksistentno ili neogra- 
ničeno savršeno. Izvan (osim) Boga sve je u nekom stepenu savršenosti ili ogra- 
ničeno, pa je zato čitavim bitkom ovisno, tj. nema u sebi (u svojoj biti) razlog 
nužnog i neograničenog bitka. Od koga je ovisno? Ako je čovjek svojim bitkom 
(= po tome, što jest, a ne nije) ovisan, nemoguće je, da bude konačno ili napokon 
ovisan opet o čovjeku; a jednako i sve ograničene stvari. Dakle je sve u svijetu 
ovisno svojim bitkom o Bogu. 

Stvoriti ne može nitko osim Boga, jer nikoji stvor nema ne- 
ograničene moći za stvaranje. A takva je moć potrebna zato, jer 
moć tvornog uzroka mora biti to veća, što je manja mogućnost u 
materiji, da od nje nešto nastane (na pr. željezo je teže rezati nego 
vosak): ta je pak mogućnost kod stvaranja = o, jer uopće nema 
materije. 

.  Stvor dakle ne može dobiti od Boga stvaralačku moć. Ne 
može ni sudjelovati s Bogom kao sredstvo ili oruđe, jer bi se time 
neograničena moć Božja morala podijeliti s ograničenim stvorom. 

Kada je Bog stvorio svijet? 

Nije ga morao odvijeka, jer za takvo moranje nema razloga 
ni u Bogu ni u svijetu: u Bogu ne, jer Bog nije ovisan o svijetu, 
jer je nenuždan (može biti i ne biti). 

Svijet nije mogao odvijeka biti stvoren, tj. protivurječno je 
»stvoren« i »vječan«; što je stvoreno, u vremenu je nastalo. 

b) Zašto je Bog stvorio svijet; što je namjeravao; koju je 


imao svrhu? 

Kadgod nešto hoćemo, imademo svrhu htijenja, tj. želimo po- 
stići neko dobro, koje nas je upravo ponukalo ili potaklo (moviralo) 
na htijenje i djelovanje. Takvo dobro zovemo svršni uzrok ili svrha, 
na pr. zdravlje je svrha, da bolesnik uzima lijek. Takva je svrha 
uvijek izvan tvornog uzroka, a toga u Bogu ne može biti. Zato se 
kod Boga može govoriti o »svrsi«, samo ukoliko znači razlog (mo- 
tiv), poradi kojega Bog hoće (stvoriti svijet); taj razlog nije nešto 
izvan Boga. Koja je dakle svrha Stvoriteljeva ili razlog, da je svijet 
stvorio? 

Ništa izvan Boga, jer bi o tome bio ovisan, tj. težio bi za 
nečim izvan sebe. A razlog (kao svrha) jest poželjnost nekog dobra, 
pa je zato razlog stvaranju mogla da bude jedino neograničena 
dobrota Božja. 

Treba li Bog tek postići svoju dobrotu? To bi onda bilo, kad 
je ne bi imao i kad bi težio za njom. Ali Bog odvijeka ima svu 
dobrotu (savršenost) i kao predmet svoje volje posjeduje ili ljubi. 
Ukoliko je dakle neograničena dobrota razlog stvaranja? Ne uto- 
liko, da je Bog tek polučuje, nego da je saopći stvorovima. 

Bog je stvorio svijet zato, što spoznaje i ljubi neograničenu 
svoju dobrotu (== nutarnja slava Božja), koju izvanjski očituje 
stvorovima (= vanjska slava). To je prvobitna svrha stvaranja, a 
drugotna je dobrobit samih stvorova ili ljubav prema stvorovima. 

Koja je svrha stvorovima, Što imađu stvorovi da postignu? 
. Svi stvorovi očituju dobrotu (vanjsku slavu) Božju time, što 
jesu; svojim bitkom odrazuju (nalik su na) bitak Božji. To zovemo 
objektivna slava Božja. 

A ljudi? Kao razumni stvorovi sposobni su spoznajom i lju- 
bavlju primiti u sebe dobrotu Božju; to je formalna slava Božja. 

Bog hoće, da stvorovi očituju Njegovu dobrotu: to je svrha, 
da ih je stvorio. A napose nama razumnim stvorovima namijenio 
je ili kao svrhu odredio, da Ga spoznamo i ljubimo: kao što spoznaja 
1 ljubav neograničene savršenosti ili dobrote čini život u Bogu (nu- 
tarnju slavu), tako je i naš život stvoren zato, da razumski i voljno 
BP ooji život Božji i time Boga formalno slavi. Svrha je ljudskog 
života, da bude »sličan« Bogu, ukoliko čovjek svoj svijesni Život 
znanja i htijenja upravlja k Bogu ili ukoliko se svijesno (razumski 
1 voljno) povezuje s Bogom, 

' Cc) Stvorenjem je nastao svijet: to smo sad ustanovili. Svijet 
Je stvoreni učinak, a Bog je njegov uzročnik — stvoritelj. Neistinita 

je dakle panteistička nauka, da svijet i Bog nije dvoje, nego jedno. 
Učinak i uzrok, stvor i stvoritelj ne može da bude jedno isto. Osim 
toga vidjeli smo, u Bogu su vlastitosti sasvim suprotne svijetu, pa 
zato nije isto Bog i svijet: neograničeno i ograničeno, osobno i ne- 
osobno, nepromjenljivo i promjenljivo... nije isto. 

Ne samo postanak svijeta, nego i njegov dalji opstanak ili 
trajanje ovisi o Bogu, tj. Bog uzdržava svijet u njegovoj eksistenciji. 
Svi mi stvorovi svakog trena opstojimo ovisni o Božjem uzdrža- 
vanju. Ne kao na pr. stol, koga je stolar načinio, pa ga dalje ne 
uzdržava; jer ga nije iz ništa načinio ili stvorio, već ga je načinio 
iz drva, u kome se dalje uzdržava oblik stola. Bog, naprotiv, stvorio 
je sve stvari u svijetu (i dakako nas ljude), dao im je to, da jesu 
(==. da. imadu bitak), a to ne može opstojati samo od sebe (sve su 
naime stvari nenužne, mogu jednako biti i ne biti). Niti može itko 
osim Boga da im daje sam bitak, jer je sve osim Boga ograničeno 
i može da prouzroči samo ovakav bitak od nečega, a ne može stva- 
rati. Uzdržavanje same eksistencije, ukoliko stvari jesu nešto (a ne 
ništa), jest nastavljeno stvaranje. 

Ne samo trajanje eksistencije, nego i djelovanje svih stvorova 
ovisi od Božjeg sudjelovanja. Jer kad nešto djelujemo ili činimo, 
nastaje učinak, a štogod. nastaje, uzdržavano je od Boga. Niti je 
ikoje djelovanje moguće bez eksistencije djelatnog uzroka, pa kad 
znamo, da Bog uzdržava sve uzroke u eksistenciji, time i u djelo- 
vanju, a to znači, da sudjeluje s njima. I kad mi nešto hoćemo, 
s našim htijenjem sudjeluje Bog; a time nam nije oduzeta sloboda 
ili sposobnost htjeti i ne htjeti, ovo ili ono. Kod griješnog htijenja 
sudjeluje Bog, samo ukoliko je htijenje jedan naš doživljaj, a ne 
sudjeluje, ukoliko je griješno ili slobodno odabrano proti ćudorednom 
zakonu , 

Deisti (na pr. Rousseau, Lessing, Kant) kažu: »Nema Boga-uzdržavatelja, 
dosta je Bog-stvoritelj. Kad je stvorio svijet, Bog mu je dao sve uvjete za dalju 
eksistenciju, i tako svijet traje, da ga Bog ne uzdržava niti se za nj brine.« 

Dokazali smo, da Bog uzdržava svijet, a da se za nj i brine ili da njime 
upravlja po svojoj providnosti, to ćemo odmah dokazati. 


5. Providnost 


a) Kako je Bog prema djelovanju svijeta (napose nas ljudi), 
koliko je odredio svrhu? Kako Bog sudjeluje sa stvorovima s obzirom 
na određenu im svrhu? Da li Bog sudjelovanjem upravlja svijet 

k svrsi? Da li omogućuje svijetu, napose ljudima, da se polučuje 
određena svrha? Da li se Bog brine za svijet? 

Jedan primjer će nam objasniti ta pitanja. Kad graditelj 
hoće da načini kuću, mora 1.) da ima na umu (u mislima) nacrt 
ili osnovu kuće, tj. mora znati, kakvu kuću hoće izgraditi; 2.) mora 
znati, kako će je izgraditi, tj. treba da ima osnovu same izgradnje: 
radnike, materijal, tehnička sredstva i sve drugo za opremu kod 
posla; 3.) kad se pristupi k poslu, mora ga ravnati ili svršno 
upravljati, tj. mora prema osnovi izgradivanja rukovoditi svaki 
pojedini posao (čin) prema postavljenom cilju ili gotovoj kući, — 
a pojedini radnici i ne moraju da znadu za vezu svoga posla sa 
svršnim planom; napokon 4.) graditelj će se pobrinuti i za to, da 
bude radnicima dobro (uglavnom glede plaće). 

S tim primjerom možemo uporediti odnošaj Boga prema 
svijetu, ukoliko Bog njime svršno upravlja. Jer čitav je svijet kao 
ona kuća, koja se ima izgraditi: dogod traje, svijet se razvija, 
napose mi ljudi u njemu živimo, izgrađujemo svoje živote, tj. 
moramo nešto postići, ostvariti, oživotvoriti. Svi stvorovi djeluju 
Svršno, tj. po svojoj naravi teže (nastoje) da nešto postignu. Otuda 
slijedi: 

j 1.) da se u Božjem umu nalazi sama svrha, tj. Bog znade, zašto 
hoće, da bude svijet ili kakvu mu je odredio svrhu; 

2.) da se u Božjem umu nalazi također osnova (plan) za iz- 
vedbu svrhe ili svršni red, tj. Bog znade, na koji način moraju svi 
stvorovi (i mi ljudi) raditi, da se postigne određena svrha: znade 
upotrebu sredstva, odnošaj sila i svega, što je potrebno stvorovima 
U vezi s određenom svrhom. Razmještaj ili raspored djelatnosti 
(aktivnosti) svih stvorova prema jednoj svrsi čini upravo svršni red. 

' Određenje svrhe svijeta kao i osnova njezine izvedbe jest 
Vječni zakon (ravnalo, direktiva) u umu Božjem. Možemo ga 
također nazvati promisao Božji ili providnost (u najširem smislu, 
čisto teoretskom). 


3.) Bog mora svojom moći sudjelovati, kad stvorovi djeluju 
Prema određenoj svrsi, a to znači, da Bog njihovo djelovanje svršno: 
upravlja (dirigira). To vladačko upravljanje moći Božje možemo 
također nazvati providnost (u praktičnom smislu). 

4.) Napokon, Bog se brine dobrotom (ljubavlju) svojom za 
Svaki pojedini stvor, a pogotovo za svakog čovjeka, da postigne u 

radu za svrhu i vlastito dobro, za kojim teži po stvorenoj naravi. 
Ta je briga providnost (u najužem, strogom smislu). e 
Izraz »providnost« označuje sve ono, na Što moramo misliti, 
ako hoćemo razumjeti, u kakvom se odnošaju nalazi Bog prema 
stvorovima s obzirom na polučivanje ( ostvarivanje) njihove jeo 
Stvorovi su, prije svega, razumom Božjim zamišljeni (koncipirani ) 
ili shvaćeni po njihovim bitnim određenjima, tj. po onome, 1 se 
uistinu jesu ili Što ih sačinjava (konstituira), kao što na pr. no 
zamišlja kuću. O svemu se u Božjem razumu nalaze misaoni ; > 
(ideje). Kao stvoritelj, Bog odvijeka hoće, da sand a 
stirati, zatim hoće, da ih uzdržava i da s njima sudjeluje. . 
Božji razum i volja zajedno u odnošaju sa stvorovima. e gle 
damo samo na »praksu« (djelatnost, aktivnost) stvorova, u 
da su u odnošaju s praktičnim razumom (umom) Božjim. Što ME 
znade o toj praksi? Znade, da stvorovi djeluju prema .. uju 
zato, da nešto učine (postignu, proizvedu, ostvare) U pi . 
Božjem razumu nalazi se 1.) misao svrhe i 2.) svršno ure m i 
udezba svrsishodnih (prikladnih, primjerenih) sredstava. “e : 
Bog odlučio stvoriti svijet, podjedno je odlučio da stvorovima s e 
sredstva za njihovu svrhu: sposobnosti, koje pojedinim pive 
odgovaraju u težnji za svrhom; tako je nama ljudima pa 
volju, da hoćemo ili ne ćemo prema razumski (promi! jeno) sia 
znanoj svrsi života. Jer nerazumno bi bilo od Boga, da je u pe 
stvorova usadio težnju za svrhom, da je u njihovu djelatnost usa a 
svršnu tendenciju, a da im ne bi dao sve, što je potrebno za oživo- 
tvorbu svrhe. S obzirom na oživotvorbu (polučenje) m. je 
u prvom redu opremio ili udesio stvorove tako, da pai : a ba 
osposobljeni svrhu postići; opskrbio ih je potrebnim sredstvima 
rade prema svrsi. 
To je prvo u odnošaju Boga-stvoritelja prema a. okusi 
Drugo: čim pretpostavimo, da Bog hoće polučivanje svrhe, 
slijedi, da znade, na koji način se polučuje svrha. Paaici m. 
Božji odredio je stvorovima (napose razumnima): ka o : 
postići, ovako ne ćete; ovo treba raditi, ovo za Odrvijeka je 
Božjem umu zakon o svršnom redu: vječni zakon, mm 
Ukupno je dakle ovako: 1.) Bog odvijeka motri (»g e : 
stvorove, njihovu svrhu i sredstva, a 2.) putokaz, pravilo, eo 
zakon o načinu djelovanja prema svrsi. To praktični um ći 
znade i hoće, — i to zovemo providnost. Ona znači razumsku 

(umnu) osnovu svršnog uređenja, ili uređivanje (stavljanje u red) 
prikladnih ili Primjerenih sredstava za svrhu, ili ravnanje (dirigi- 
ranje) k svrsi, 


Predmet providnosti (ono, što je »metnuto pred« praktični 
um) jest svršni red, i to naravni, ukoliko dolaze u obzir naravi 
stvorova (a kasnije ćemo vidjeti, da je Bog čovjeka »uzdigao« u 
nadnaravni red). 


Izvršivanje providnosti u već stvorenom svijetu ili Božje 
sudjelovanje kod vremenitog ostvarivanja svrhe zovemo uprav- 
ljanje: Bog ravna i upravlja svijetom. ' 


Pesimisti ne priznaju Božje providnosti, i to zbog premnogih zala u 
svijetu i našem Životu. Teško je, kažu, pretpostaviti, da se Bog brine za svaki 
SVOj stvor, a ipak toliki stvorovi stradaju fizički. K tome pridolaze moralna 
zla (grijesi). 

Mi doista ne možemo potpuno razumjeti, zašto Bog unatoč svojoj dobrovi 
hoće fizička zla; ali Bog ih ne će kao svrhu, i utoliko nisu zla suprotna Božjoj 
dobroti. Jedino ih može htjeti kao sredstva, kako i gorak lijek hoćemo poradi 
Zdravlja. Kako će Bog i naša životna zla privesti konačnoj svrsi, to ćemo 
donekle objasniti, kad razmotrimo svoju svrhu, po kojoj sav život dobiva svoj 
smisao ili vrijednost. Vidjet ćemo, da životna svrha (cilj) i naša sreća o oživo- 
tvorbi te svrhe nije vezana uz tijelo, nego uz besmrtni duh, koji će zaslužiti 
neprolaznu svoju sreću nakon podnesenih tjelesnih (fizičkih) zala. 


Društvena zla (nepravde, nasilja itd.) skrivljuju ljudi — i neka ih ljudi 
suzbijaju. 


Moralna zla Bog samo dopušta, jer ih ne može htjeti kao sredstva; njima 
čovjek gubi najvišu svoju svrhu, život u Bogu. 


Moralni i religijski smisao života (1) 

1. Morali religija i, 

Te dvije riječi izriču ponajprije dvije činjenice, koje se očituju 
kao sastavni dijelovi kulturne historije i pojedinačnih života. »Mo- 
ralan« je, rekosmo, čovjek, ukoliko znade razlikovati između mo- 
ralno zlih i dobrih djela, te koliko po toj razlici voljno djeluje. 
Karakter moralnosti dobiva svako zlo odn. dobro time, što se čovjek 
smatra bezuvjetnim imperativom obvezan da čini dobro, ne zlo. 
Činjenica je dakle, da čovjek u jednom od obaju smisla živi moralnim 
životom. Dok se ovaj život odvija unutar različnosti između apso- 
lutno obvezatnog dobra odn. zla, religijski je život izričito upućen 
na Boga, ukoliko čovjek svoju životnu »sudbinu« smatra od Njega 
zavisnom, pa u tome priznavanju stupa s Bogom u lični saobraćaj 
po različitim bogoštovnim ili religioznim činima. 

Ovo se početno objašnjavanje obaju pojmova — »moralno« 
i. »religijski« — oslanja na činjenice, kako nam se pojavljuju u 
historiji i pojedinačnom iskustvu. To su činjenice života, i kao ta- 
kove još ne znače nauku o njima. Obje činjenice mogu tek da po- 
stanu predmetom naučnog ispitivanja. Koliko se njime filozotija 
bavi, ona se razlikuje u etiku ili moralnu filozofiju i filozofiju reli- 
gije. Obje činjenice izučava filozof s posve drugog stajališta, nego 
neke druge nauke, kojima su te činjenice također predmetom izu- 
čavanja. Kulturna bistorija promatra moralni i religijski Život kao 
historijsku pojavu; a psibologija ih uzima kao izraz duševnog života 
te nastoji, da ga po njegovu sastavu (strukturi) objasni i genetički 
protumači. Filozof se oslanja na historijsko i psihološko iskustvo 
zato, da upozna sastavne elemente moralnog i religijskog života, 
i upoznavši ono, što je u njemu bitno, nastoji, da te činjenične na- 
laze obrazloži, opravda, ili da nađe odgovor na pitanje: zašto, na 
osnovu čega je tako? Na čemu se osniva različnost između zlih i 
dobrih čina, i zašto se čovjek smatra moralno (kategorički, apsolutno, 
bezuvjetno) obligiran? — pita etičar, a filozof religije (religijski 
filozof) pita: zašto, po čemu, ukoliko je opravdana činjenica, da 
su ljudi religiozni? Čim znademo, da činjenica religioznosti znači 

životno priznavanje Boga, jasno je, da njezina opravdanost zavisi 
od toga, da li doista ima Bog, tj. da li eksistira Bog i nezavisno od 
priznavanja. Predmet religijskog filozofa zapravo je životni odnos 
između čovjeka i Boga, koliko je taj odnos gledan sam za sebe (bez 
obzira ili apstrahirajući od individualnog proživljavanja) — i to 
s obzirom na njegov osnov: da li se taj životni odnos osniva na 
zbiljskoj (realnoj) ovisnosti čovjeka o Bogu, ili on svijesno postoji, 
iako Bog zbiljski ne postoji. Imajući u vidu jedno i drugo, čovjeka 
i Boga, kao dva nosioca religijske relacije, religijski je filozof u 
rješavanju svoga zadatka upućen na to, da posebno ispituje eksisten- 
Ciju Boga i njegovu narav. Može li se filozofski spoznati, da eksi- 
stira, i kakove je naravi ono biće, koje religiozni ljudi priznavaju, 
i koje mi zovemo Bog? Prema odgovorima na to pitanje, religijski 
će filozofi različito tumačiti samu religiju; ali ti su odgovori za- 
sebno nešto, a tumačenja religije (premda su u vezi s odgovorima) 
opet nešto drugo — tako, da neki filozof može studirati problem 
Boga i bez obzira na religiju, bez primjene svojih rezultata na fakat 
religije. Zasebno rješavanje problema o Bogu pripada teodiceji (na- 
ravnom bogoslovlju); ona je sastavni dio metafizike. Metafizička 
filozofija o Bogu (teodiceja) ima da odluči o pitanju: da li postoji 
Bog, o kome je čovjek životno ovisan? — i kad jesno odgovori, 
dobiven je time temelj, na kome religijski filozof nastavlja svoje 
opravdanje religije. 

= Nakon toga rasporeda filozofijskih grana o moralu i religiji, 
lakše ćemo dobiti uvid u razgraničenje između morala i religije kao 
činjenice u jednu, a filozofiranja o njima u drugu ruku. Nije svaki 
čovjek, ukoliko je moralan odn. religiozan, ujedno filozof. Ljudi 
živu moralno i religiozno — ne samo da ne znaju filozofski odgo- 
voriti na pitanje o moralu odn. religiji, nego sebi i ne postavljaju 
ikojeg pitanja u tom pogledu. Ta nas veoma važna okolnost upu- 
ćuje na to, da priznavanje Boga u religioznom Životu ne smijemo 
Proglasiti filozofskim priznavanjem, niti znanje o obvezatnoj 
razlici zlih i dobrih čina u svakodnevnom životu filozofskim 
znanjem. Filozofsko je znanje obrazlaganje činjenice moralnog i 
religijskog života, koji uključuje izvjesno znanje i bez ikojeg filo- 
zofiranja: religioznost uključuje znanje o životnoj vezi s Bogom, a 
moralnost o obvezatnoj razlici između zla i dobra, — ali jedno je 
1 drugo znanje u religijskom i moralnom životu moguće bez filo- 
zofskog znanja, pa treba da ih odjelito uzmemo u obzir pri po- 

stavljanju pitanja: kakovo znanje konstituira moralnu odn. reli- 
gijsku svijest, a kakovo je znanje, kojim filozofski ispitujemo moral 
i religiju? Prvo je znanja ono, koje pronalazimo kod svih moralnih 
i religioznih ljudi, a drugo je ono, na koje se pozivaju filozofi pri 
ispitivanju morala i religije. Mi tvrdimo za jedno i drugo, da je 
racionalno (intelektualno) — nefilozofski odn. filozofski —, a da 
li je uistinu tako, ima da odluči psihologija i noetika: prva je po- 
zvana, da nam kaže, kakvo je ono znanje, koje se de facto nalazi 
u moralnom i religijskom životu, a druga (nauka o spoznaji) rješava 
pitanje o mogućnosti racionalne metafizike, tj. o tome, da li smo 
sposobni spoznati istine, koje prehvataju doseg našeg iskustva (kao 
što su i istine o Bogu). Odgovori li noetika jesno, bit će zadaća 
teodićeje da pokaže racionalne putove k Bogu ili da pruži dokaze 
o Njegovoj eksistenciji i naravi. Ako se pri tom ispostavi, da filo- 
zofski »put« teodiceje polazi od iskustvenih činjenica (kao što 
doista i polazi), koje su i nefilozofskim ljudima pristupne, a sam 
taj filozofski put da znači neka logička (misaona, razumska) sred- 
stva, koja i nefilozofima omogućuju znanje o Bogu (a ta su sredstva 
sadržana u zaključivanju na osnovu uzročnosti), onda ćemo s pravom 
Otuda izvesti, da racionalni element sačinjava religioznost. Čovjek 
prema tome po svojoj razumnoj naravi pronalazi Boga, predmet 
svoje religije. To prema rečenome ne znači, da Ga pronalazi filo- 
zofski, nego i bez filozofske (refleksne) kritike. Niti to znači, da 
pronalazi istine o Bogu tako neposredno kao, recimo, očevidnu 
istinu 2 X2=4. Za traženje istine o Bogu nema svaki čovjek 
jednako: ni sklonosti; ta je sklonost različito uvjetovana kod poje- 
dinih ljudi, a ti uvjeti čine žracionalne komponente u procesu spo- 
znavanja Boga. Kad se stoga kaže, da je čovjek po svojoj »razumnoj« 
naravi kadar spoznati Boga; nije time isključen iracionalni elemenr, 
nego se hoće istaći, da ne samo što ne smijemo isključiti razumski 
element, nego da je on upravo prvotni činilac u moralnoj i religijskoj 
svijesti; jer osnovna je u toj svijesti pretpostavka, da čovjek suđe- 
njem (razumski) konstatira apsolutnu obvezu moralne razlike voljnih 
čina (u moralnoj svijesti) i (u religijskoj svojoj svijesti) da konstatira 
životnu: ovisnost o Bogu (»konstatira« ne filozofski, pa zato mo- 
žemo reći »iskustveno«, po činjenicama životnog iskustva). 

Da budemo sasvim konkretni, upozorit ćemo na neke isku- 
stvene činjenice, koje putem zaključivanja vode k priznavanju Boga. 
Neki će čovjek na pr. »glas« svoje savjesti smatrati glasom Božjim, 

tj. u apsolutnoj obvezi »osjećati« će izraz volje Božje te će isku- 
stveno zaključivati na Boga i tako s moralnom sviješću spojiti 
religijsku: o Bogu, moralnom zakonodavcu. Filozof će s punim 
pravom reći, da su to dvije doživljajno različite sfere, jer je razlika 
između znanja o moralnoj obvezi na dobar život i znanja o Bogu. 
Ali obe sfere ne moraju da budu u individualnom životu odvojene. 
Pogotovo bi imao krivo (kako u knjizi dokazujemo) onaj etičar, koji 
bi tvrdio, da se moralnost može opravdati bez Boga (religije). 
Drugi će čovjek »uočiti« (ne toliko izvor obligacije, nego većma) 
smisao moralne dobrote, tj. život će ga navesti do uvjerenja, da 
nema sreće u moralnoj zloći, i da postoji Djelitelj sreće na osnovu 
moralnog života. Treći će povodom nekih činjenica (na pr. smrti) 
jače »zapaziti« nenužnost eksistencije ili prolaznost života pa će 
se pitati: otkuda je sav svijet, koji mu je uzrok? Odgovor će biti 
(i bez logičke forme) uvjerenje, da sve, Što eksistira, ne može biti 
Ovisno, nego da eksistira nešto neprouzročeno (neovisno), U tome 
zaključku čovjek sebe definira »stvorenjem«. Ali to su i sve druge 
stvari, od kojih se čovjek razlikuje kao osoba, imajući razum i volju: 
i Stvoritelj je dakle osobne naravi. Zaglavak: ja sam u životnoj 
VEZI s Osobnim Stvoriteljem — s Bogom, kiš 

Kao iskustvena pojava ili kao činjenica duševnoga života, 
moral i religija jest nešto dano, što za filozofa biva zadano, tj. 
filozof pronalazi na toj činjenici nešto nepoznato, zagonetno, upitno, 
bez čega nije kadar samu činjenicu razumjeti, protumačiti — pa 
Zato postavlja pitanja i nastoji na njih odgovoriti. Nije za filozofa 
dosta da samo konstatira činjenice i da ih objašnjava u međusobnoj 
povezanosti (na taj se doduše zadatak ograničuju pozitivistički filo- 
201i), niti je dovoljno, da nam kaže, u čemu je bitnost iskustvene 
činjenice kao svijesne pojave (kako misle fenomenologijski filozofi), 
nego je filozofu želja upoznati korijen ili osnov same činjenice, tj. 
njezin svvarni razlog. To upravo znači: obrazlagati ili opravdati 
grka činjenicu (moralnog i religijskog života). Da li tu svoju »želju« 
može filozof izvesti, tj. da li je razumski osposobljen da spozna 
istinu ili da s razlogom tvrdi nešto o neiskustvenom (nepojavnom, 
metafizičkom) osnovu ili vemelju dotične činjenice, to opet zavisi 
Od moetike: filozofijskog izučavanja, da li možemo filozofijski 
(dokazno, teoretski, logički) opravdati ikoju metafizičku istinu, 
na pr. istinu, da je moral ovisan o Bogu. Tu će istinu trebati posebnim 
dokazivanjem utvrditi, a taj posao pretpostavlja rezultat noetike, 
da je takvo dokazivanje moguće. 

Drugo je moral, a drugo religija, Obje se životne sfere razli- 
kuju, iako su međusobno povezane.  Religioznost otpočinje  pri- 
pravnošću odazvati se Bogu, a usavršuje se potpunom voljnom pre- 
danošću Bogu. Religijskim je doživljajima zajedničko obilježje, da 
pojedini »ja« uočuje životni svoj odnos prema biću, koje nije ogra- 
ničeno ili ovisno ili uvjetno, nego je upravo neograničeno savršeno 
uključivši pri tom Život razuma i volje ili osobni život. Religijski 
je Život uzajamno osobni odnošaj: ja - Ti. A ovaj »Ti« izriče ne- 
ograničeno savršenu osobu, koju pojmovno jedva označujemo riječju 
»božansko (sveto)«. Religijski akti toga odnošenja jesu priznavanje 
»božanskoga« kao izvora najviše vrijednosti, moljenje ili izražavanje 
svojih potreba odn. zahvaljivanje za primljena dobra, poklonstveno 
počitanje ispred uzvišenosti i svemoći, zatim »vjerenje, da je u bo- 
žanskome izvor ljudskog života i njegove svrhe, da je u Njemu 
zakonodavna volja, koja čovjeku određuje ili zapovijeda, kako mora 
Živjeti, — a u tome sastoji »moralnost« života. Karakteristika je 
religioznosti u tome, da čovjek priznaje nešto transcendentno ili 
nešto takovo, što nadilazi svaku ograničenost, ovisnost, uvjetova- 
nost. Io je »transcendiranje« kvalitativno, tj. označuje biće atribu- 
tima, koji zriču najviše savršenosti osobne naravi. Po tako (iako 
sasvim nejasno) koncipiranom »božanskome« uključena je svijest 
ljudske i kozmičke ograničenosti, ovisnosti, napose moralne ovisnosti. 
Religiozan čovjek znade, da je sasvim ovisan od božanskog bića — 
u svemu, pa također u svojoj savjesti, Ona je moralni organ, kojim 
čovjek raspoznaje dobrotu odn. zloću pojedinih svojih čina. Savjest 
je odraz općenite moralne svijesti, kojom je čovjek osposobljen za 
moralnu vrijednost: dobro. Predmet religijske svijesti nazvali smo 
»božansko«, a ovdje je »dobro«. Jer moralnost sastoji upravo u tome, 
da čovjek razlikuje na pr. nepravdu, lažljivost, klevetanje, prijevaru, 
proždrljivost, izrabljivanje, bludnost... od pravdoljublja, istino- 
ljublja... Prvo su zli, drugo dobri čini. Koliko se čovjek sam od- 
lučuje (a u izvjesnoj mjeri ima toliko slobodne volje), da čini dobro 
odn. zlo, kažemo, da je moralan (ćudoredan). Moralni život obu- 
hvata jedno i drugo, dobra i zla djela (premda se obično kaže, da 
je čovjek nemoralan, kad čini zlo, a moralan je, kad čini, što je 
dobro; zapravo je moralno dobar odn. moralno zao čovjek). Svoj- 
stveno je moralnoj dobroti, da obvezuje, i to bezuvjetno; čovjek u 
moralnoj svijesti znade, da mora (treba) učiniti, što je dobro. Stoga 
možemo definirati moralnost kao slobodnovoljno uzbiljavanje apso- 
lutne obveze, 

Mora li moralna sfera svoje opravdanje imati u religijskoj 
sferi? Konfundirati ih obje nikako ne smijemo: ne smijemo reći, da 
je nešto samo utoliko ili po tome moralno dobro, što je božansko, 
niti smijemo reći (kao na pr. Windelband), da »božansko« nije 
drugo, nego spoj duhovnih vrijednosti (istine, ljepote, dobrote). Tko 
j? sposoban za religijski život, znade i po vlastitom iskustvu (ne 
samo po historiji), da je »božansko« zasebna vrijednost obilježena 
sasvim drukčije nego druge vrijednosti. Razlikujući dakle između 
obje Životne sfere filozof se pita: gdje je izvor moralnoj dobroti 
s apsolutnom obvezom; gdje je njezin osnov (korijen)? To pita 
etičar. On želi obrazložiti fakat moralnog života, koliko je u njemu 


sadržana obvezatna dobrota; želi pronaći razlog te stvarnosti ili 


ono, po čemu (na osnovu čega) je moguće, da postoji apsolutno 
obvezatna dobrota za čovjeka. Zar je tu moralnu stvarnost nemo- 
guće protumačiti ili razumjeti bez religijske sfere, tj. bez priznavanja 
Boga? Mora li etika da se oslanja na religijsku filozofiju i metafi- 
ziku? Ako dokažemo, da mora, onda je sigurno, da je protivnik 
moralnog života, tko progoni religiju. 


2. »Smisao« u teoretskom i praktičnom 
značenju 


Tko istinito sudi, taj spoznaje; a tko neistinito sudi, nije 
spoznao ono, što stvarno jest. Ne bi smisla imalo da sudimo (mi- 
slimo), kad ne bismo spoznavali istinu. Spoznaja istine daje našem 
suđenju smisao ili vrijednost, 

Sad smo izraz »smisao« uzeli u spoznajnom ili teoretskom 
(noetičkom) značenju. 

Život nije samo suđenje i spoznavanje istine. Naše htijenje 
sačinjava uglavnom sav život. Jer kad gledamo, dotičemo, slušamo, 
čitamo, jedemo, učimo, hodamo, govorimo, — uvijek hoćemo da 
nešto postignemo, uvijek za nečim »idemo«, za nečim težimo, nešto 
želimo i nastojimo da svoje želje ostvarimo. Jedan čovjek želi ovo, 
drugi ono, a ipak svi žele uglavnom isto: da im bude dobro, a ne 
zlo. Ljudi su u zlu nezadovoljni, a zadovoljni su, kad im je dobro. 
Kad bi imali sve, što sebi žele, sva dobra, tako da im baš ništa ne 
manjka, bili bi sretni, blaženi. To bi bilo savršeno stanje, jer svako 
je zlo nešto nesavršeno, nepotpuno, manjkavo. A zlo je, kada je 
čovjek lišen onoga, što mu treba i za čim teži. Nekim je ljudima 
dobro: imadu zdravlje i sve, što im treba za održanje života. Jesu 


214 Moralni i religijski smisao Života (I) 


li sretni? Majka kaže djetetu, a dijete majci: »Ti si moja sreća, 
moje najviše dobro«. Što sebi najviše želimo, to ljubimo; ili tako da 
to želimo postići, ako još nemamo, ili da zadržimo i ne izgubimo, 
tj. da uživamo željeno dobro, kad ga već imamo. Sretni smo, kad 
imademo svako dobro, pogotovo ono, za kojim najviše težimo. Kad 
čovjek ne bi kadar bio postići baš nikojeg dobra, ne bi ni smisla 
bilo da živi; jer život je vrijedan življenja, ima smisla samo onda, 
ako je čovjek kadar da nešto učini za svoju sreću. 

Sad smo izraz »smisao« uzeli u praktičnom značenju: s obzirom 
na našu težnju za srećom, koju hoćemo da oživotvorimo (postignemo, 
ostvarimo) tako, da nešto učinimo ili ne učinimo (== djelovanjem 
ili praksom). 


3. U čemu je naše najveće dobro? 


Najveće je dobro čovjeku ono, bez čega mu nema smisla da 
živi. Život gubi vrijednost, kad čovjek nema onoga, što sebi najviše 
želi, ili kad nikako ne može da bude sretan. U čemu sastoji najveće 
dobro; gdje ćemo ga postići? 

Moramo najprije ogledati, šta ljudi o tome drže, pa ćemo 
onda prosuditi, da li valja, što misle. A ljudi, rekosmo, koješta 
smatraju svojom srećom: slijepac kaže, da bi sretan bio, da progleda; 
netko je »sretan« u jelu i piću, jer je za njim pohlepan; netko 
najviše čezne za seksualnim uživanjem; netko žudi za umjetnošću i 
znanošću. »Ti si meni sve na svijetu, moje najveće dobro; izgubio 
bih volju za život, da tebe nemam.« Svak je tako »po svojoj fazoni 
sretan« (rekao je Fridrik Veliki). 

Kad bi ljudi o tome razmišljali i kad bi se pitali: je li to 
prava, istinita sreća? — mogli bi doći na ove misli: »Svi ljudi ne 
mogu postići ove sreće, koju ja imam, a prava bi sreća morala biti 
pristupna svima ljudima; nadalje, i moja je sreća nestalna, jer 
zavisi od zdravlja, novca, a što je najgore, nad njom je Damoklov 
mač, koji zovemo smrt, svršetak života i sreće, Ali premda je tako, 
tj. premda je sreća uvjetna, ovisna, djelomična, ograničena, ipak 
je bolji i takav Život, nego bez ikoje sreće: dakle ostanimo kod 
Ovih sreća, koje možemo postići, A kako ih možemo postići? — 
Ako drukčije ne ide: prevari, ukradi, ubij.... sve su to sredstva, 
koja će dovesti do željenog cilja (novac, užitak .. .)«. 

Tako bi možda glasio praktični zaključak onih ljudi, koji 
najveće dobro nalaze u tome, da bilo kojim načinom zadovolje 


Moralni i religijski smisao života (I) 21$ 


svoju pohlepu. Ljudi su naime životinje, koliko imađu kao i druge 
Životinje tjelesnu narav, koja ih osposobljuje da osjetilno teže (na- 
ginju) za onim, što ugađa ili što im donosi užitak i slast, pa mogu 
da se svojom voljom odluče, da li će to na ovaj ili onaj način postići. 

Smiju li ljudi raditi, štogod hoće, — s obzirom na dobro, koje 
su sebi odabrali? Je li to sasvim svejedno, u čemu ljudi nalaze 
svoje najveće dobro, i je li sasvim svejedno (indiferentno), što 
oni čine? 

To je pitanje, na koje treba da odgovorimo, ako hoćemo znati, 
da li svaki čovjek sam sebi po volji određuje životni smisao, ili je 
tu postavljena neka ograda. 

4 Moralna ograda u izboru i oživotvorbi 

najvišeg dobra 


Recimo, da se netko odlučio ubiti čovjeka zato, da ga okrade, 
da dođe do novca, koji će mu omogućiti ono, za čim najviše čezne: 
tjelesno uživanje. Smije li to učiniti? ' 

U ljudskoj svijesti živi jedna znamenita riječ: »ne smiješ«. 
Jedan bezuvjetni imperativ. 

»Tko kaže, da ne smijem? — Novac mi omogućuje užitak, 
najveće dobro, a prevara, krađa, ubistvo omogućuju mi doći do 
novca, Ne bojim se državne vlasti, jer se ne će doznati. Pogotovo 
mi nije stalo do tzv. općeg dobra po nekoj ideji čovječanstva, 
kulture itd. Zašto dakle da ne smijem; tko to kaže?« 

Kaže savjest ili praktički razum, koji kategoričkim impera- 
tivom (»ne smiješ«) obilježuje neka djela kao zločine. Možeš doduše 
učiniti, ali ne smiješ: to je.zlo. Ne zato da ne smiješ, jer tako 
Određuje državni zakon ili zbog čega drugoga, nego naprosto 
bezuvjetno ne smiješ. Postavljena je volji jedna ograda, koje ona 
svojim djelovanjem ne smije da prekorači. Tu, kod te ograde, počinje 
Ćudoređe ili moral (čthos), Razlikovati neke čine kao zle i dobre, 
tako da smo na tu razliku kategorički obvezani, znači imati moralnu 
svljest, 

Na što se dakle pozivamo, kad neke čine proglašujemo (ocje- 
njujemo, prosuđujemo) kao bezuvjetno zle? — Na savjest. Po njoj 
se očituje ovo ili ono djelo kao zlo, koje je apsolutno (kategorički, 
bezuvjetno) zabranjeno. Ona je mjerilo (kriterij) za razlikovanje 
Pojedinih čina u zle i dobre. Ona nam kaže, što je naša dužnost u 
pojedinom slučaju. Kad sebi odabiremo neko najveće dobro i kad 

boćemo da ga postignemo, to ne smije da bude u suprotnosti 
s »glasom« naše savjesti. Ako je suprotno ili ako se protivi impera- 
tivnom glasu razuma, jest moralno zlo. 

Savjest je putokaz za smisao života. To će reći, kad se pitamo, 
koji je životni smisao, ili u čemu sastoji najveće naše dobro, ne 
smijemo se protiviti onome, što nam savjest kaže, ne smijemo mimo- 
ilaziti savjest; ona je mjerodavna u izboru ili određivanju onoga, za 
čime treba (ili ne treba) da težimo i Što smijemo (ili ne smijemo) 
uraditi. Ništa nije dobro, što se protivi savjesti; ona pokazuje, kojim 
se putem ne dolazi do sreće. 


$. U animalnim dobrima nije smisao našeg 

života 

Život je, kaže se, borba za opstanak. Što to znači? Borba ne 
mora da znači svađu, tučnjavu, ratovanje; čovjek se »bori za 
svagdanji kruh«, kad se muči, radi, brine ili nastoji da stekne, što 
mu za život treba. U prvom redu dakle misli na borbu za eksisten- 
cijalna dobra: hranu, odijelo, stan... Ne jedino za takva dobra, 
jer sva vrijednost ljudskog života ne sastoji jedino u stjecanju 
eksistencijalnih dobara, kojima se održava animalni život. To je 
vrlo važna istina, koje ne priznaju materijalisti (marksisti). Oni u 
historiji čovječanstva ne vide ništa drugo nego borbu za ekonomski 
opstanak, a takvo »gledanje« ne odgovara historijskoj stvarnosti. 
U historijskom njegovu razvitku pronalazimo čovjeka kao nosioca 
kulturnih vrijednosti, koji se borio za svoje znanstvene nazore, za 
moral i religiju, koji je stvarao umjetnost, zdravstvene, pravne i 
druge ustanove. I najprimitivniji čovjek, Živući u šumi, pustinji ili 
polarnom kraju, nije ostao samo pri traženju hrane, stana i odijela 
(kao druge životinje), nego je imao i »više potrebe života«, imao je 
smisla za kulturne vrijednosti: za estetske ukrase, izradbu oruđa, 
glazbu i zabavu, za moralne običaje i pravni poredak, za mitologiju 
i kule kojima je nastojao protumačiti pojave svijeta i Života u 
počitanju božanstva. 

Upravo ta historijska činjenica, da je čovjek oduvijek živio 
ne samo za animalna dobra, nego da mu je prirođena potreba za 
takav život, koji odgovara pravu i dostojanstvu čovjeka, — 
dokazuje, kako je kriva materijalistička nauka, da je čovjek samo 
životinja. Ona nema kulturne historije: toga materijalisti ne uviđaju. 
Oni će još priznati klasifikaciju vrijednosti u animalne (eksisten- 

cijalne) i kulturne, ali posljednje smatraju proizvodom (produktom) 
prvih. Iz eksistencijalnog nagona, kažu, razvio se kulturni smisao 
nekim idealiziranjem ili »sublimacijom«. "Tako na pr. kaže Si g - 
mund Freud, da se upravo iz seksualnog nagona razvila moralna 
i religijska svijest. Samo radi kurioziteta, da se vidi na kakve 
»ideje« ljudi dolaze, navest ćemo Freudovo tumačenje o religiji. 
Dijete ima seksualnu ljubav prema majci i pri tom osjeća od- 
vratnost prema ocu (»Edipov kompleks«); ali otac mu imponira 
fizičkom energijom i drugim sposobnostima, pa se u djetetu razvije 
počitanje prema ocu: seksualni se nagon »sublimirao« — i na taj 
način dolazi do religijskog strahopočitanja pred »ocem«  čovje- 
čanstva. — 'To je dakako fantazija, a ne logika: da u respektu 
prema roditelju izvire misao o Bogu, toga Freud nije baš ničim 
dokazao. A. najmanje je dokazao, da Bog nije ništa drugo nego naše 
umišljanje; mi smo naprotiv logički utvrdili (dokazali) istinu, 
da Bog eksistira. Nije Freud (kao ni drugi materijalisti) ničim 
dokazao ni to, da je sav naš duševni život samo mehanizam 
nagonskih sila (u »dijalektičkom« razvoju ili po suprotnostima: kad 
se dva suprotna razvojna stepena ujedine u novo stanje). Taj je 
nazor pred psihologijskom znanosti neodrživ, kako smo također 
dokazali; jer čovjek ima razum i slobodnu volju, a ni jedno se ne da 
svesti na osjetilni život. Napokon kad uzmemo u obzir animalne 
i kulturne, napose osobne (moralne) vrijednosti, krivo je materija- 
lističko mišljenje, da su posljednje nastale od prvih. Materijalisti 
tako misle baš zato, jer krivo pretpostavljaju, da se naš duševni 
život iscrpljuje u nagonu za životnom (biološkom) eksistencijom i 
da se razvija kao pojava materijalnih (fizioloških, napose moždanih) 
Procesa, Materijalisti ne znaju psihologije. Ni kemičar, ni fiziolog, 
ni biolog ne će nikada biti kadri da protumače sve pojave ili 
činjenice našega duševnog (svijesnog) života. I bez dubljeg pozna- 
Vanja psihologije svak uviđa, da znanost, borba za istinu, nije puko 
živčano događanje, nego je plod razmišljanja, smisleno (planski) 
udešenih metoda, logičkih postupaka (zaključivanja, dokazivanja); 
uyiđa, da umjetnine (glazbotvorine, slike...) nisu tek uzbuđivanje 
vidnih i slušnih Živaca, nego se u njima odrazuje estetsko vredno- 
vanje; uviđa, da ljubav, požrtvovnost, privrženost, iskrenost, 
Pravda... nisu tek Živčani »mehanizam« ni plod borbe za mate- 
rijalni opstanak, nego su vrijednosti, koje eksistencijalnu borbu 
reguliraju kao moralni imperativ, koji je sasvim nešto drugo nego 

borba za kruh, odijelo, stan itd. Naša je sad napose zadaća da 
objasnimo, na čemu se osnivaju osobne (moralne) vrijednosti, pa će 
se onda razabrati, da ne izviru u životinjskom nagonu; ali već iz 
iskustva svak znade, da su to vrijednosti, koje podržavaju život ne 
samo, koliko je vegetativan i animalan ili koliko se održava po 
prehrambenom i spolnom nagonu, nego da podržavaju život kao 
zadatak, kao bezuvjetno postavljeni ciljevi, koje čovjek svojom 
voljom mora oživotvoriti i suprotno nagonskom životu. 


Da vrijednost našeg života zavisi ne samo od eksistencijalnih 
(materijalnih) dobara, nego upravo od oživotvorbe osobnih vrijed- 
nosti, to je najvažnija istina, koja mora da bude mjerodavna u 
prosuđivanju pojedinačnog i društvenog života. Čovjek ne živi 
jedino zato, da sebi pribavi hranu, stan, seksualno zadovoljstvo ..., 
nego je po svome smislu (razumijevanju) za osobne vrijednosti 
određen da njih oživotvoruje: život je vrijedan po tome, što treba 
da bude oživotvorba osobnih vrijednosti, I eksistencijalne vrijed- 
nosti mora čovjek da oživotvoruje na osnovu osobnih vrijednosti: 
poštenja, pravde, umjerenosti... To će reći, nitko ne smije da po 
životinjskom svome nagonu učini nešto protivno poštenju, pravdi... 
Prema tim vrijednostima mora svaki čovjek da ima »eksistencijalni 
minimum« života, tj. ona eksistencijalna dobra, koja su mu za život 
potrebna — ne samo za životinjski život prehrane i seksusa, nego 
za takav život, koji čovjeku omogućuje posjedovanje kulturnih, 
napose osobnih (moralnih) vrijednosti. Baš je u tome najveće soci- 
jalno zlo, koje stvara marksizam, što je po njemu čovjek lišen 
prava, da kao pojedina osoba stječe i: druge vrijednosti, ne samo 
materijalne (eksistencijalne, ekonomske), Čovjek ima pravo na 
slobodu moralnog i religijskog Života, pravo na stvaranje društvene 
(narodne, obiteljske) zajednice, pravo na pojedinačni (individualni) 
posjed eksistencijalnih dobara. 'To posjeduje zato, jer nemaju svi 
ljudi po svome radu i sposobnostima jednakih uvjeta života, pa se 
ne mogu njihove potrebe izjednačiti bez štete za vrijednosni razvitak 
pojedinačnih života; a komunizam ide upravo za uništenjem pojedi- 
načnog prava na eksistencijalna dobra. Zvuči paradoksno, da se 
u tom pogledu komunizam slaže sa svojim tobožnjim protivnikom, 
kapitalizmom: jer i on znači oduzimanje eksistencijalnih dobara 
pojedincima i društvenim skupinama. Nije li svjetska tragika u 
tome, što kapitalisti — posjednici eksistencijalnih dobara daleko 
iznad svojih potreba — onemogućuju eksistencijalni minimum bez- 


it... 

brojnim stradalnicima, koji kruha gladuju?! Pa kad ta najveća 
socijalna nepravda osvijesti potlačene, da se podignu protiv ne- 
pravde, nemaju kapitalisti baš nikojega prava da se tome opiru i 
uspostavu pravde farizejski proglašuju zločinom revolucije. Prividno 
i komunizam hoće da uspostavi socijalnu pravdu, ali samo prividno, 
a ne uistinu i stvarno: jer se on, rekosmo, ograničuje na pitanje 
eksistencijalnih dobara, a druga dobra i sam tlači; zatim hoće da 
svima ljudima nasilno određuje jednolično i zajedničko posjedovanje 
dobra; zatim služi se revolucijom u tom smislu, da ne ide samo za 
reparacijom postojećega socijalnog stanja, tj. nije mu cilj da osiro- 
mašenim slojevima pribavi potrebna dobra i da to postigne pravnim 
(zakonskim) putem, nego hoće da poruši sva kulturna dobra, kojih 
samovoljno ne priznaje, a s eksistencijalnim dobrima da raspolaže 
kao skrbnik i krvnik. 

Te nam refleksije na suvremenu stvarnost pokazuju, kolika je 
zabluda smatrati čovjeka životinjom, koja živi samo za eksisten- 
cijalne vrijednosti. Ukoliko je čovjek i jednak životinjama po 
svojoj nagonskoj naravi, koja teži za osjetilnim (eksistencijalno 
životnim) dobrima, on ipak nije izjednačen životinjama, jer je 
sposoban da takva dobra stavlja u odnošaje s drugim dobrima, 
napose moralnim, na koja je bezuvjetno obvezan da ih oživotvoruje. 
Vrijednost života ne može se ograničiti na eksistencijalna dobra, 
ako je istina, da postoje moralne vrijednosti, koje čovjek mora 
(== obvezan je) oživotvoriti, jer u tom slučaju zavisi vrijednost 
Života od oživotvorbe moralnih “vrijednosti. Zato nam je prva 
zadaća da izvidimo temelj moralne svijesti, koja se očituje u »glasu« 
savjesti. 


6. Na čemu se osniva moralna ograda 
(savjest)? 


Savjest ima svaki normalni čovjek. Pojedinac može da radi 
Protiv nje, može da živi zlo, prema pohlepi svoje životinjske naravi, 
ali uviđa, da tako ne bi smio živjeti. Ovo »uviđanje« zapravo i jest 
savjest, Budući da se ona kod svakog čovjeka nalazi te je općenita 
i pripada čovjeku, koliko ima razumnu narav, reći ćemo, da se 
savjest osniva na zakonu razumne naravi, 

Zakon postavlja ogradu nekom zbivanju (događanju). Fizički 
ih prirodni zakoni znače neku pravilnost ili nužnost onoga, što jest, 
a zakoni za ljudsku volju znače odredbe, koje kažu, kako treba da 

bude (u onome, što čovjek svojom voljom može da učini ili ne 
učini), Pozitivne odredbe ljudskih zakona postavljaju za općenito 
dobro zajednice oni, koji su pozvani da vode brigu o društvenoj 
zajednici. Zakon razumne naravi (moralni zakon) znači to, da je 
čovjeku po razumnoj naravi postavljena ograda ili obveza, koja ga 
upućuje, da nije sasvim svejedno, što i kako radi, nego da ima 
razlika između zlih i dobrih čina, i da tu razliku nipošto ne smije 
ignorirati, kad sebi određuje životni smisao i kad nastoji da ga 
svojim činima (voljnim djelovanjem) oživotvor, 

Moralno zla je prema tome ona volja, koja se protivi savjesti, 
a preko savjesti naravnom zakonu. Savjest je primjena naravnog 
zakona na ovo ili ono (konkretno, pojedinačno) djelo. Dok naravni 
zakon općenito postavlja granicu između zla i dobra (u moralnom 
pogledu), savjest je praktični sud o tome, da li je u pojedinom 
slučaju nešto zlo ili bezuvjetno zabranjeno, 


7. Moralni zakon i svrha 


a) Nosilac moralno dobrih odn. zlih čina jest čovjek, ukoliko 
je osoba ili pojedinac (individualna supstancija) razumne naravi, 
sRazumne naravi« znači, da čovjek ima razum ili da je sposoban 
misliti i da ima volju ili da je sposoban htjeti odn. ne htjeti na 
osnovu toga, kako misli (prosuđuje), da je nešto za njega dobro. 
Što čovjek smatra, da mu je dobro ili vrednovito, . može da sebi 
postavi kao zadatak ili cilj, koji hoće da svojim djelovanjem po- 
stigne. Kadgod znamo, zašto nešto hoćemo, imademo »pred očima« 
svrhu htijenja; svrha (finis) jest ono, zbog čega hoćemo. Hrijenje 
ima dakle soršni ili finalni karakter, koliko je čovjek svojim 
htijenjem svijesno upravljen ili usmjeren na neko dobro kao po- 
stavljenu svrhu. zA . 

U taj okvir našega voljnog života ulazi moralni imperativ kao 
nalog i zabrana: moraš — ne smiješ htjeti (učiniti). Što ne smijemo, 
jest zlo, a protivno tome je dobro. Volja- je dakle stavljena pred 
zadatak, da zla ne čini, a dobro da čini. Na pitanje »zašto ne 
smijem da to činim?« — odgovara čovjeku savjest: »zato, jer je to 
zlo«. A »zlo (kao suprotno od »dobro«) znači, da to čovjeku ne 
odgovara, ili da se time ne postizava ono, što je čovjeku stavljeno 
u dužnost ili na što je obvezan. U obdržavanju ili voljnom izvršt- 
vanju moralnog imperativa ( zakona) uključena je oživotvorba 
svrhe, a po neobdržavanju (= zločinu) čovjek je lišen te svrhe. 

Zato lišen, jer mu je ona potrebno dobro, ili jer za nj vrijedi 
apsolutno na osnovu moralnog zakona. Opstojnost toga zakona 
u ljudima jamči, da je zakonski određena dobrota postavljena lju- 
dima kao životna svrha. - 

Ta moralna svrha jest izvor ili počelo (princip) voljnih čina. 
To jest, kad se odlučujemo da poslušamo imperativ savjesti, za tu 
je odluku mjerodavno upravo to, da se moralnim posluhom po- 
stizava ono, što se mora postići: zbog moralne dobrote odlučujemo 
se (a toi jest voljni čin) da orklonimo ili napustimo neko zabranjeno 
dobro. Odluka dakle izvire iz moralne svrhe, ukoliko svrha utječe 
na čin odluke, kad svršno dobro homitično uvažavamo ili usvajamo. 
Budući pak da za tu svrhu znademo po savjesti — jer nam impe- 
rativ kaže, za čim treba da idemo, kad smišljamo, što da učinimo 
—, zato je glas savjesti u našem razumu također izvor (princip) 
voljnih čina. Razum je (kaže sv. Toma) pravilo ili mjerilo ili 
putokaz k svrsi, pa se zato po njemu ravnamo, kad moralnu svrhu 
voljno usvajamo. Taj se mjerodavni (normativni) razum nalazi u 
svih ljudi, i zato kažemo, da pripada naravi. Na tu je činjenicu 
mislio apostol Pavao (u poslanici Rimljanima 2, 14—15): »Jer 
kad pogani, koji nemaju zakona (apostol misli na pisani, objavljeni 
zakon), po naravi čine ono, što je po zakonu, oni zakona nemajući 
sami su sebi zakon. Oni dokazuju, da je djelo zakona pisano u 
srcima njihovim, budući da im zajedno njihova savjest svjedoči i 
misli se međusobno tuže ili brane.« 

b) Po svojoj razumnoj naravi ili po naravnom zakonu čovjek 
znade, što mu je dužnost ili što mu valja činiti, da postane moralno 
dobar. Da se razvije ili usavrši do moralno dobrog čovjeka, to mu 
je bezuvjetni zadatak postavljen po savjesti. Misao (ideja) moralnog 
usavršenja jest osnov (princip) moralnog nastojanja. Postavljen na 
taj stepen moralne usavršenosti čovjek je moralna osoba (ličnost). 
On jest osoba, koliko ima razumno-voljnu narav, a treba da bude 
osoba, ukoliko treba da ima moralno usavršenje. 

To se postizava time, da sve ono, po čemu čovjek živi, pod- 
vrgava odredbama svoje savjesti, ili da ničim, Što radi, ne dolazi 
S njome u sukob. Iz iskustva znamo, da nas savjest optužuje, kad 
bismo htjeli nepravedno ubiti čovjeka i bilo koje zlo nanijeti lju- 
dima, kad bismo svoje zdravlje i život uništavali itd. Po svojoj 
savjesti se dakle čovjek usavršuje, postaje moralna osoba, ukoliko 
Sve svoje sposobnosti, sklonosti, želje, nastojanja, odnošaje s ljudima 

i stvarima podvrgne ili podčini savjesti. Sve »strane« života treba 
dovesti u sklad s moralnim zakonom, a time se unosi skladnost 
(harmonija) u čitavog čovjeka. Tako u moralnom smislu skladni 
razvoj znači usavršenje osobe, čini moralnu ličnost, koja je, kaže 
Goethe, najveća sreća ljudske djece. 

c) Uzmemo li sad moralni zakon kao izražaj volje Božje, 
onda je priznavanje zakonodavne i svrhodavne volje Božje religiozni 
izvor moralne dobrote. To će reći, čovjek je religijski moralan, kad 
znade i voljom priznaje Boga kao svoga gospodara, kome se mora 
pokoravati po svojoj savjesti. Moralno zlo ili grijeh nije samo 
prekršaj savjesti, nego eo ipso sukob s Božjom voljom. Religioznost 
je prema tome uključena u moralno dobrim činima, ukoliko čovjek 
priznaje ovisnost svoje volje od volje Božje. Po skladu s voljom 
Božjom dobiva moralnost naših čina religioznu vrijednost. 

»Religioznost« može još da znači pobožnost, nabožnost. Na- 
pose je religioznost ona vrlina ili krepost, kojom poštujemo Boga 
kao svog gospodara. Ta se krepost odnosi na sve bogoštovne čine, 
tj. njezin je predmet sve ono, čime se Bogu iskazuje Štovanje, na pr. 
kad se molimo i kad vanjskim činima želimo čast Boga njegovati 
(colere, cultus). A »čast, slava« znači očitovanje Božje uzvišenosti 
ili najviše vrednote. 


Da li smo dužni poštovati Boga, odn, da li Bog ima pravo da, 


od nas traži izričito počitanje, to dakako zavisi od toga, da li je 
uistinu Bog naš životni gospodar; da li smo zaista ovisni o Bogu, 
tako da nam je Bog dao život i odredio svrhu Života. Kad smo 
dokazali, da uistinu postoji Bog, moralni zakonodavac, ujedno je 
time bila dokazana moralna dužnost religioznosti ili bogoštovlja, 
kao i to, da su sve moralne dužnosti odredbe vječnog: zakona. 


g. Moralno savršenstvo života 


Čim netko prizna, da postoji moralni zakon, koji od svakog 
čovjeka traži bezuvjetno pokoravanje u oživotvorbi moralne 
dobrote, mora ujedno priznati, da je oživotvorba dobrote ili stva- 
ranje ličnosti najvrednije, što čovjeka čini čovjekom. Sve je drugo 
za njegovu vrijednost uvjetno, samo u nekom pogledu (relativno) 
vrijedno: da je športaš, atleta, heroj, muzičar, učenjak — sve to 
može da vrijedi, ali ni po čemu ne dolazi do izražaja čovjekovo 
dostojanstvo po njegovoj najvišoj vrijednosti. Jer pokraj svega 
toga može čovjek da bude nevrijedan, ako je nepošten ili moralno 

nevaljan. Pravilo je dakle, da svaka vrijednost prestaje u momentu 
čim postaje negacija moralne vrijednosti, Na tom se pravilu s... 
Binoramo orijentirati u ocjenjivanju kulturnog stepena na kome 
se čovječanstvo i danas nalazi, kad smo suvremeni dteđoći tolike 
preocjene pravih vrednota. 

Upravo. po tome, što svi ljudi najvišu vrijednost mogu i 
moraju postići, tj. što moraju da trajno ostvaruju moralnu disku 
—at znači stvarati moralne značajeve (karaktere) —, postaju svi 
ljudi bez razlike ravnopravni u ljudskom dostjtnstoni. Ni čast tad 
bogatstva ne daju nikome prednost pred poc kadija dažrakna 
koliko na ljude gledamo kao moralno vrijedne osobe. Tko je s 
društvenom položaju posljednji, može da je najvredniji ahm 
istaknutim i «priznatim »veličinama« svijeta, koji nemoralno živi 
To je neminovni postulat priznanja, da postoji moralni zakon. u 

Sad napokon uzmite, da je moralni zakon od Boga, i bit će 
: odmah razumljivo, da su pred Bogom svi ljudi jednaki, Ta mi 
šenija socijalna misao ima svoj neoborivi temelj u pečat zv mo- 
ralnog zakona. Bog vrednuje ljude točno po tome zakonu, zapravo 
po vome, kako se ljudi svojom voljom pokoravaju sd kokodi osno 
volji Božjoj. Kad uvažimo činjenicu, da su moralna mjerila odlučna 
za prosuđivanje kulturnog napretka, bit će posve jasno, da ni 
kultura tijela ni kultura razuma ne dohvata onaj ra stepen 
na kome se nalazi kultura »srca i duše«, što kažemo za ljude, 
koliko su moralno vrijedni. A kadi još uočimo i tu činjenicu sh še 
moralni smisao života osniva na religiji (na ovisnosti naše volje o) 
Bogu), postaje očita tragika i današnje bezbožne kulture . 
v , j 
a . zasad i ne pa o kulturnom svijetu bez Krista, bez 
jere u. Kristovu nauku. I Voltaire je ateiste smatrao bezum- 
Me. ali je Krista smatrao običnim židovom, koga je dobrohotno 
k > onin jpeg Voltaire je pozivao ljude: »Utama- 
= and s veta Crkvu) izjutra, utamanjujte je uvečer.« 
O tome se smije ei odn o tja ' na kome ima 
historija o postanku kk veni ka d nijedan ejeališi iri 
zvolio nazvati sebe zloglasnim ( 1 f as ). hear . rijei 
> ari na »in amnim«), a dozvoljava sebi da 
> joj » to je razumljivo samo kao posljedica 
m. a varenosti. No mi ovdje ne ulazimo u histo- 
djeva je, da je Isus Krist Božji Objavitelj, kome zato 
O vjerovati, i da je Objavu predao Crkvi, koju zato moramo 

slušati. Zasad smo na stajalištu razumskog (filozofskog) priznanja, 
da postoji Bog, i da se na religiji osniva moralni smisao života. a 
na tome stajalištu uviđamo istinu, da se naše savršenstvo ili seta 

vrijednost sastoji u tome, da sve ono boćemo odn. ne ćemo, što og 
boće odn. ne će. Prema tome je razumljivo, kad isti cilj jana 
postavlja ljudima također Isus Krist pozivajući ih, da bu 2 
»savrteni kao Otac nebeski«. U oživotvorbi toga cilja postaju ljudi 
»djeca Božja«. Pa dok to postaju u naravnom smislu veša mo- 
ralnog zakona, kako je svima u razumu poznat, u na jeti će 
smislu postaju ljudi djeca Božja putem Isusa Krista ili po sa s 
dovanju Krista. Tako se naravni i nadnaravni. (Kristov) či : 
red nadopunjuju i organički povezuju u ideji sklada ljudske volj 
s Božjom, u čemu je i najviša vrijednost našega života, 

I. Naš osobni odnos prema Bogu 


Čovjek je učinjen od Boga, učinak Božji, a Bog je uzrok 
čovjekove eksistencije. Kao sav svijet čovjek je od Boga stvoren: 
iz ništa prouzročen. Svijet bi i danas bio ništa (= bez eksistencije), 
da nije dobio eksistenciju, ukoliko je počeo eksistirati, tj. ukoliko 
je nastao iz ništa, ili ukoliko ga je Bog stvorio. Čovjek je dakle 
stvor Božji; Bog mu je Stvoritelj. 'To je prvi, temeljni odnošaj 
(relacija) između čovjeka i Boga. Prvi zato, jer se taj odnošaj 
osniva na eksistenciji, bez koje ne bi bilo čovjeka. Svojom eksi-. 
stencijom čovjek je u odnošaju ovisnosti prema Bogu; a taj se 
odnošaj temelji na tome, što čovjek ne eksistira nužno, nego bi 
mogao i ne eksistirati (== nenuždan je, kontingentan), a to i jest 
razlog ili temelj, da je prouzročen ili da je u odnošaju uzročne 
ovisnosti o Bogu. 

Za ovaj smo eksistencijalni odnošaj ili vezu s Bogom doznali 


. prigodom dokazivanja, da postoji Bog, uzrok svijeta. 


Spoznali smo nadalje, da Bog živi kao razumno i voljno 
biće, tj. da je osoba. Dakle je naš odnošaj s Bogom osobne naravi, 
jet smo i mi i Bog osobna bića. Što to znači? 

Treba samo znati, što znači »osoba«; a već smo doznali, da je 
to samosvojni nosilac razumne naravi. Budući dakle da su ljudi 
razumne naravi, dao im je Bog sposobnost da i Njega spoznaju, tj. 
da mogu postati sigurni, da uistinu Bog eksistira, i sposobnost da za 
Njim teže kao za svrhom života. To jest, Bog je ljudima dao (1.) 
razum i (2.) volju, da budu po njima u odnošaju s Bogom. 

Kako postaju ljudi sigurni o Bogu? To smo već vidjeli kod 
našeg dokazivanja. Ali naše je dokazivanje bilo filozofsko (lo- 
gičko), jer smo točno znali kazati, na temelju čega dolazimo do 
sigurnog znanja (spoznaje), da uistinu eksistira Bog. Svi ljudi ne 
Znaju tako dokazivati, a ipak su sigurni o Bogu. Kako to? Ljudi 
dolaze na misao o Bogu različnim putovima; oni uviđaju ili uočuju 
»tragove« Božje u svijetu i u sebi na različne načine. Kako? Na 
temelju istih iskustvenih činjenica, iz kojih se i filozofski, s jasnim 


Dr. Zimmermann: Filozofija Života 15 


226 Moralni i religijski smisao života (II) 


dokazivanjem zaključuje na eksistenciju Božju, — samo što pro- 
sječni, nefilozofski čovjek uviđa vezu svijeta s Bogom, premda toga 
ne zna dokazivati. Jer nesumnjiva je činjenica, da ljudi i bez 
dokazivanja znadu ili »vjeruju« u Boga, tj. priznaju Ga, smatraju 
istinom, da ima Bog, iako te istine nijesu kadri da obrazlažu ili 
dokazuju. Ipak i oni imadu razloge za svoju sigurnost, a ti se 
razlozi nalaze u svijetu, u nekim iskustvenim činjenicama, — 
upravo u onima, koje i filozofsko dokazivanje uzima za svoj temelj, 
za polaznu točku ili za ishodište puta k Bogu. Koje su to činjenice? 
Nestalnost, prolaznost, promjenljivost svijeta i našeg života. U 
toj svakodnevnoj činjenici, ukoliko je pojedinac zapaža i mišljenjem 
se kod nje zadrži, može (bez raspravljanja i dokazivanja) uočiti 
ili zapaziti snošaj s nečim neprolaznim ili nepromjenljivim: u spo- 
znaji, da se sve mijenja i da je sve u svijetu ovisno, rodila se misao 
o nepromjenljivom izvoru svijeta. Nekom je čovjeku na pr. dosta 
da se zamisli u svoje rođenje ili smrt, početnu i završnu granicu 
Života, pa mu u toj činjenici vlastite ograničenosti postane svjestita 
misao na Boga kao neprolazno biće, od koga je sve ovisno. Nije 
naime ni potrebno, da ljudi u svakoj iskustvenoj činjenici upoznaju 
Boga potpuno jasno, jer u svakoj se odrazuje Bog (radi istovetnosti 
svakog pojedinog svojstva s apsolutnom eksistencijom i apsolutnom 
savršenošću kod Boga). Evo na pr. još nekih činjenica: zvjezdano 
nebo za veličajno mirne noći; tišina mora s nevidljivim krajem ili 
strahote uzburkanog mora; proljetni život u prirodi; divotni uređaj 
organizama; nepravde među ljudima; bijede i nevolje; pomanjkanje 
sreće u životu i težnja za neumrlom srećom; svijest moralnog za- 
kona itd. Na temelju *ih činjenica pojedinac će (prema čitavoj 
svojoj duševnoj kompoziciji) doživjeti neki »dodir« s Bogom: 
ukoliko je svesilan, izvor života, svemirski redatelj, pravedni sudac 
ljudima, osloboditelj od zala, darivalac sreće, zakonodavac. »Do- 
Živjet« će, kažemo, jer se čovjek priklanja Bogu ne samo, koliko 
na Njega pomišlja, nego koliko i čuvstveno (emocionalno) reagira 
na zapažene činjenice, na pr. udivljenjem, strahopočitanjem, kaja- 
njem, utjehom, nadom itd. 

Time smo objasnili naš osobni odnošaj s Bogom; i to koliko 
on obuhvata naše znanje o Bogu. Pokazali smo, da je Bog — stvo- 
rivši svijet i u njemu čovjeka — dao čovjeku mogućnost, da ga 
svojim razumom upozna. Bog je, tako reći, povezao čovjeka sa 
sobom na taj način, da se čovjeku očituje ili objavljuje u iskustvenim 

nekim činjenicama svijeta i života, Ja.sam, kao i svaki čovjek 

sposoban — kad mislim — pronaći izvor svijeta i svoje Glaatita 

eksistencije: ja znam, otkuda sam, znam, otkuda mi potječe život. 

Božji sam, Njegov sam stvor i tako reći Njegova svojina. "Znam, 

da sam bez Boga ništa, da bez Njega ne mogu eksistirati ni Živjeti; 

svaki dah moga života jest od Boga darovan. 
To su prve istine o našem odnošaju prema Bogu. 


2. Je li Bog našoj volji odredio životnu 
svrhu? 


Bog nije stvorio svijet zato, što bi Njemu stvorovi bili ikako 
potrebni, nego samo zato, da u njima očituje svoju dobrotu, ili da 
se u njima odrazuje savršenstvo Božje. Kao što se na pr. sunčana 
svjetlost odrazuje u svijetu, umjetnikovo savršenstvo u nekoj 
umjetnini, tako ima svijet da »slavi« Stvoritelja. — A je li Bog 
meni potreban? Jest u toliko, da mogu eksistirati (jer je, rekosmo, 
Životna eksistencija od Boga ovisna). Jesam li ja time već ispunio 
svrhu, koju je Bog namijenio svojim stvorovima: da Ga »slave«? 
Možda je Bogu sasvim dosta to, da se Njegov osobni život kao u 
slaboj slici odrazuje kod mene i svih ljudi, ukoliko smo osobni 
stvorovi. Kao takovi mi imademo razum i volju pa možemo živjeti, 
kako hoćemo. Svi mi želimo, da nam bude dobro u životu, i na- 
stojimo da to postignemo; čak: težimo svi za srećom ili balenstvorti; 
tj. želimo, da nam život bude bez ikojeg zla i nedostatka, pa da 
nam životno zadovoljstvo buđe neograničeno. To leži u našoj 
razumnoj naravi, i budući da je ona od Boga, možemo reći, da je 
Bog prepustio čovjeku, neka sebi traži ili odabira ono dobro, u 
kojem Će biti sretan. Pa ako netko misli, da je sva vrijednost (smisao) 
života u tome, da se što bolje najede i napije ili da razbludno 
uživa, pa sebi to postavi kao cilj života i nastoji na bilo koji način 
da ga Oživotvori, — zar je to Bogu svejedno (indiferentno)? Zar 
se uistinu Bog ne zanima, kako će ljudi živjeti: koja će im biti 
Svrha života i kojim će je sredstvima postizavati? Zar je Bog svoju 
stvaralačku svrhu kod ljudi postigao već time, što im je dao ra- 
zumnu narav, po kojoj mogu promišljeno težiti za životnim dobrima 
1 odabirati sredstva po volji, ili kakogod im se hoće? Zar Bog nije 
ljudima odredio upravo jednu svrhu života, tako da se samo po 
Njoj mogu usrećiti, da se prema njoj moraju ravnati u svojim či- 
Mima (u onome, što hoće ili ne će)? 

Sad se nalazimo pred najsudbonosnijom alternativom života: 
ili je Bog ljudsku volju obvezao, da radi prema određenoj svrst, 
ili je čovjeku prepustio na volju, da sebi sam postavlja neku ži- 
votnu svrhu i da bude sretan, kakogod po njoj živi i radi. Je li 
moguće, da je volja Božja sasvim indiferentna prema tome, da 
čovjek eventualno kaže: »moje najveće dobro života nije Bog, nego 
Božji stvor«? Ili zar je sam Bog našu svrhu stavio u nešto stvoreno? 

Da odgovorimo, pitajmo se najprije: da li su ljudi zaista 
sretni u onim dobrima, koja odgovaraju životinjskim nagonima 
(hranidbenog, spolnog uživanja)? Ne treba nam odgovor od onih 
ljudi, koji ništa ne misle, nego životinjski (nagonski, osjetilno) 
uživaju i ne pitajući, kako će sutra biti, i da li je to za razumnog 
čovjeka zaista sav smisao života. Kakva je to sreća, koju može 
posjedovati tek nekolicina ljudi, 1 to vrlo ograničeno i prolazno! 
Da li se ljudi možda potpuno zadovoljuju kulturnim napretkom, 
tj. prosvjetnim i umjetničkim stvaranjem? Nema sumnje, da to 
odgovara razumnoj naravi, i da se mnogi ljudi dalje ne pitaju za 
općenitu i najvišu životnu vrijednost. Ali kad bez fantaziranja 
gledamo na ukupni društveni život i kad uvažimo, kako se kulturni 
razvoj pomiče polagano i djelomično, tako da su pejedinačni životi 
kulturno bezvrijedni, pa kad napokon uočimo činjenicu, da je ma- 
terijalni život bezbrojnih pojedinaca potlačen i bijedan ne samo, 
što su ga pregazila prirodna zla, nego i uslijed niske moralne kul- 
ture društva, — onda će nam prilično poblijedjeti slika takve sreće. 
Sve je to »zemaljsko« ograničeno; bar smrću, kad već ne bi bilo 
drukčije. I kad »stalna na tom svijetu samo mijena jest«, onda 
ćemo bez sentimentalizma zaključiti, da bi Bog razumnu našu 
narav udesio vrlo nakazno, kad joj ne bi dao mogućnost da postigne 
i neograničeno dobro, te bi težnju za tim ostavio sasvim ispraznom 
(iluzornom). A budući da je to nemoguće, zato je nesumnjiva istina, 
da životna naša svrha sastoji u polučivanju neograničenog dobra; 
a to jedino može da bude udioništvovanje razumne naše naravi 
s Božjim životom. Da je uistinu tako, i što to znači, bit će nam 
jasnije, kad uočimo drugu činjenicu. 

Činjenica je naime, da ljudi imađu savjest ili da vrlo dobro 
znadu kod izvjesnih svojih čina razlikovati dobre i zle čine. Znadđu, 
da zla ne smiju činiti, a moraju da čine dobro. Ljudi mogu da se 
razilaze u shvaćanju i određivanju onoga, što je dobro ili zlo, ali 
bez razlike svi znadu, da nije sve, što rade, tako indiferentno, te 

si ne bi kadgod barem bili svijesni, da »treba« ili da se »mora« 
ovo učiniti, a ono ne učiniti. Zašto bi se inače kajali; zašto bi se 
predomišljali; zašto bi druge osuđivali, — ako nema nikoje razlike 
između dobrih i zlih čina? A zar je tu razliku postavila društvena 
sila? Kad bi tako bilo, ne znamo, otkud svijest »moranja« ili obaveze 
i tamo, gdje takve sile nema, Da li se obaveza oslanja isključivo 
na odgoj, na društveni »moral«? Zašto da se ja držim tih morala, 
ako mi konvenira da ih napustim, — a ipak ne mogu da iz svijesti 
iščupam obavezu da ne činim zla; ne mogu da »ugušim« glas sa- 
vjesti. Možda je izvor obaveze u meni samome, u razumskoj mojoj 
naravi? Takva se svojevoljna (autonomna) obaveza ne bi mogla 
održati baš onda, kad je najviše treba, a to je onda, kad ja hoću 
da živim bez ikakve obaveze, jer bih tako mogao postići, što želim. 
A svi znamo — i to je najvažnije — da je obaveza u razlikovanju 
zlih i dobrih čina bezuvjetna (kategorična), imperativno određuje 
volji: ne smiješ bez obzira, da li to tebi godi ili ne, da li ti koristi 
ili ne. Otkud je ta apsolutna obaveza? Jedino može da bude izraz 
volje Božje, koja čovjeku obavezno postavlja životnu svrhu. 

Nakon što sad i otuda znamo, da je Bog odredio čovjeku 
smisao života, jasno je, da to ne može biti ništa drugo nego. usa- 
Vršivanje. razumne naravi u životu s Bogom (== pobožanstvenje), 
tako da se to kao svrha postizava pomoću dobrih čina, na koje smo 
kategorički (apsolutno) obvezani, a ne postizava se zlim činima. 
Jedne zovemo moralno dobri, a druge moralno zli čini. Obavezni 
red razlikovanja jednih i drugih zovemo naravni moralni zakon; 
Zato »naravni«, jer ga svaki normalni (razumno razvijeni) čovjek 
u sebi pronalazi, i jer se temelji na svrsi, koju je Bog čovjeku od- 
redio s obzirom na njegovu razumnu narav. Zašto ja dakle živim? 
Ne samo zato, da se u življenju održavam, nego iznad svega zato, 
da težim k Bogu, da ne činim zla i da činim dobro — u cilju du- 
ševnog ujedinjavanja s Bogom (ljubavi k Bogu) i time vlastitog 
usrećenja, 

Ustanovili smo dakle, da Bog ima razum i volju i da je 
morao stvarajući čovjeka »imati pred očima« neku svrhu njegove 
eksistencije, tj. morao je čovjeku odrediti, zbog čega da eksistira, 
Živi i radi. Čovjek je naime također osoba, ima razum i volju, 
kojom oživotvoruje (uzbiljuje, ostvaruje) svoje težnje ili želje prema 
Svome prosuđivanju; ne mora se podvrgavati samo tjelesnome na- 
&onu, nego može prosuđivati ono, radi česa hoće da nešto učini ili ne. 

učini. Drugim riječima, čovjek se može slobodno odlučiti za ono, što 
sam sebi postavlja kao cilj težnje ili što hoće da bude svrha nje- 
govih čina. Pa kako je sav naš život ispunjen težnjama i njihovom 
oživotvorbom, morao je Bog predviđati svrbu života i odrediti 
čovjeku, da li će živjeti samo životinjskim (nagonskim) životom 
il; kao razumski stvor, sposoban za spoznaju Boga. S obzirom na 
razumnu narav Bog je čovjeku odredio, da razlikuje između onih 
čina, koji ga odvode od razumske svrhe života, i onih, koji ga 
k njoj privode. Koja je ta razumska svrha? Čovjek je sposoban da 
između svih ograničenih dobara u svijetu upozna i Boga kao najviše 
dobro pa je zato i sposoban za Njim težiti; to je razlog, da mu je 
Bog odredio postizanje upravo te svrhe, ako se odlučuje na one čine, 
koji ga k njoj privode. I zaista čovjek zna, da postoji takav (mo- 
ralni) zakon, koji ga bezuvjetno obvezuje na izvjesne čine, koji su 
razumskoj svrsi primjereni, te ih nazivamo moralno dobri (nasuprot 
zlim činima). 

Sad smo upoznali voljnu vezu čovjeka s Bogom. To je mo- 
ralna veza; .ona obuhvata naš moralni život, ukoliko razlikujemo 
između dobrih i zlih čina (prema našoj razumnoj naravi i njezinoj 
životnoj svrsi). 


3. Naravna religija 


U odnosu (vezi) spoznajnog i voljnog našeg života s Bogom 
osniva se religija. Upravo naravna religija, koliko se taj odnošaj 
očituje u razumskoj spoznaji Boga i moralnom zakonu naravne naše 
svrhe (određene voljom Božjom s obzirom na našu narav). Taj 
odnos postoj i zbiljski (realno) i onda, kad pojedinac ne bi za njega 
znao (kao što na pr. postoji odnošaj između zemlje i sunca bez 
obzira na čije znanje). Religija se ne osniva u ovoj ili onoj poje- 
dinačnoj naravi nekog čovjeka, nego uopće u ljudskoj naravi. 

Kad pojedinac taj odnos doživljuje, ili kad mu je on svjestit, 
tj. kad čovjek zna, da postoji Bog, i da je u njemu smisao (vrije- 
dnost, svrha) života, na koji je moralno obligiran (u svojoj savjesti), 
te kad prema tome živi — naročito time, što radi dobro, a ne čini 
zla — onda za takvog čovjeka kažemo da je religiozan (nabožan) 
ili da ima religioznost (> subjektivnu religiju, koliko se ona nalazi 
u pojedinom svijesnom subjektu). Ona je osobno priklanjanje Bogu; 
upravljenost svijesti prema najvišem dobru; boguodanost, bogo- 
ljubnost, nabožnost. : 

Kad mi ne bismo bili osobne naravi, kad ne bismo sposobni 
bili da mislimo (ili da imamo razum), ne bismo ni znali za Boga 
— i zato ne bi moglo biti religije. Sve su stvari u svijetu stvorene 
od Boga, ovisne su eksistencijom od Boga, ali ništa u svijetu nije 
religiozno osim čovjeka. Mi dakle nismo zato religiozni, jer smo 
stvorovi Božji, nego zato, što smo kao stvorovi osobne naravi. 
Budući da možemo znati za Boga, možemo Ga također u životu 
Priznati, tj. možemo biti religiozni.  »Priznati (vjerovati)« znači 
praktično se ravnati prema znanju o Bogu. Znam, da je moj izvor 
u Bogu, znam, da potičem od Boga, i osim toga znam, da mi je 


.Bog dao zakon i cilj života — pa se prema tome znanju ravram 


u svakodnevnom životu i radu (== praktično), tj. držim se zakona, 
ne činim zla i činim dobro, poštujem Boga kao svoga Gospodara 
nad životom i smrću, klanjam se, molim se, kajem se itd. U svima 
tima doživljajnim (svijesnim) činima ja priznajem Boga ili praktički 
u Njega vjerujem. Kod svega, što tako činim, ja sam svijesno 
usmjeren ili upravljen prema Bogu; ne samo koliko za Boga znadem, 
nego također koliko se voljom držim zakona, i napokon koliko 
imam neka čuvstva (odanosti, ovisnosti, kajanja. ..). Tko bi samo 
znao za Boga, a ne bi Ga priznavao svojom voljom (ne bi moralno 
dobro živio), ne živi po volji Božjoj, nije religiozan. A nije čovjek 
religiozan ni samo time, što je moralno dobar, nego tek onda, kad 
zna, da tako Bog hoće i da je Bog izvor i svrha njegova Života. 
Sad ćemo uočiti stvarni (ontološki) osnov religije. Treba uzeti 
u obzir Boga, koliko je stvorio nas razumne stvorove (osobe) i 
koliko nam je odredio zakonski svrhu. Na osnovu toga stavio nas 
je Bog u takav odnošaj (svezu) prema sebi, da nas je razumski 
osposobio za to, da Njega upoznamo i svrhu oživotvorimo: Tko taj 
odnošaj prema Bogu priznaje ili po njemu živi, taj je religiozan. 


4. Naravni moral 


Kad ljudi ne bi znali za razliku između zla i dobra, i. kad 
ne bi ni , postojao kategorički imperativ gledom na neke čine, to 
znači, da bi svi čini bili indiferentni ili bi samo uvjetno bili zabra- 
njeni; ubiti majku bilo bi isto kao otvoriti i zatvoriti knjigu. Takav 
bi ljudski život bio abnormalan, čitavo bi ljudsko društvo bilo kao 
umobolnica: nitko ne bi ni pomišljao na to, da se ne smiju ljudi 
Međusobno poklati, jer da je to od prilike, kao da se najljepše raz- 
govaraju. Takva bijedna slika čovječanstva znači katastrofu njegovu, 

ne samo kulturnu, nego i eksistencijalnu: ne bi moguć bio društveni 
(socijalni) život, 

Normalno (pravilno) je dakle, da su ljudi moralni, dok je 
nesposobnost razlikovanja između zla i dobra (amoralnost) abnor- 
malna ili bolesna pojava. Čovjek bi bio duševno bolestan bez 
ikoje savjesti; toliko »đuševno«, što je savjest kao glas razuma, 
koji kaže, Što se smije, a Što ne smije učiniti. 

Sve, što činimo ili radimo, izvršujemo svijesno, ne samo to- 
liko, da znamo, što činimo, nego mi radimo smišljeno ili s prosuđi- 
vanjem: ovo ću učiniti zato i zato (iz nekog razloga ili motiva, 


koji me potiče na htijenje); ne znam, da li bih to učinio ili ne bih,“ 


pa razmišljam, odabirem, što je bolje, i obazirem se (reflektiram) 
na posljedice itd. Svaki moj voljni čin (htijenje: hoću, ne ću) znači 
odluku, kod koje kao da sam sebi kažem: tako neka bude, to ću 
sad učiniti ili ne ću da učinim — jer mi je korisno ili Štetno, jer 
mi je ugodno ili neugodno, jer smijem ili ne smijem. »Jer» znači 
djelatni (praktični) razlog, koji me pokreće (movira) na neko djelo; 
to je motiv hotimičnog (voljnog) djelovanja ili čina. Svi su dakle 
voljni čini razumni ili misaoni, koliko sudimo, kad nešto činimo. 
Sudimo naime tako, da jedan čin stavljamo u odnos (relativiramo) 
s drugim kojim činom, na pr. otići u jednu kuću i razgovarati 
s jednom osobom ili ne otići; zatim odnošajno promatramo razloge 
za ono, štoj bismo učinili ili ne učinili, na pr. ako idem u onu kuću, 
učinit ću zlo, a ne idem li, bit ću miran i obavit ću svoj posao: 
odnošajno (jedan naprema drugome) prosuđujem razloge za i protiv 
«i tek se na osnovu toga odlučujem. 

Kad nešto činim ili ne činim s razloga »ne smijem«, dakle 
kad mi je motiv čina kategorički imperativ, onda je čin moralan; 
i to u zlom ili dobrom smislu prema tome, da li moj čin ne odgo- 
vara imperativu, ne slaže se s njim ili se pak s njim podudara (u 
prvom je slučaju zao, u drugom dobar). Budući da su moralni čini 
motivirani u savjesti (razumu), zato je amoralnost (bezmoralnost, 
besavjesnost) toliko abnormalna ili bolesna pojava kod čovjeka, što 
bi mu u tom slučaju nedostajala sposobnost rasuđivanja ili ocjenji- 
vanja (vrednovanja) vlastitih čina; bila bi to razumski-duševna 
bolest. 

Nije li moralni »ne smiješ« nastao u nama roditeljskim od- 
gojem i društvenom kulturom ili možda po društvenim (policijskim) 
propisima i odredbama? Taj »ne smiješ« možda je samo izraz 

društvene volje pa je prema tome uvjetan: da sam ostao bez rodi- 
teljskog i školskog odgoja ili da se ne bojim kazne, ne bih znao, da 
postoji kakav »ne smiješ«. Da li je tako? I 

Nije; jer smo već rekli, da bi amoralnost ili potpuna indife- 
rentnost ljudskih čina bila abnormalna, a ne samo da bi značila 
pomanjkanje straha pred kaznenim vlastima. Zašto abnormalna? 
Jer kad bi samo po sebi bilo svejedno na pr. ubiti majku ili ne 
ubiti, a to ne bi svejedno bilo samo zato, jer nam to bolji odgoj 
brani i kazneni zakon, onda bi imperativ »ne smiješ ubiti« bio samo 
uvjetan i ne bi ga bilo inače, nego samo koliko je plod odgoja ; 
društvenog uređenja. Pa ne samo da ne bi bilo imperativa kod 
ovog čina (ubiti svoju majku), nego uopće ne bi bilo tog imperativa 
»ne smiješ« nikad, ni kod bilo kojeg čina, gdje ne bi više dolazio 
u obzir odgoj ili progon. A tome nije tako, nego naprotiv: svi 
znamo, da postoji razlika između zlih i nezlih čina, tako da su 
neki čini sami po sebi zli, a ne tek po čijem odgoju ili po kojem 
drugom razlogu, tj. zabranjeni su neki čini ili vezani su uz impe- 
rativ »ne smiješ« i onda, kad odstranimo svaki odgojni utjecaj, i 
kad ne dolazi u obzir društvena kazna. Čovjeku je savjest, kažemo, 
prirođena, leži mu u naravi, izvire iz razumne prirode, normalna 
je za čovjeka ili pripada mu nužno, zakonski. Jer kad ne bi 
bezuvjetno nužno bilo, da ljudi znadu za »ne smiješ«, nestalo bi 
temelja za opstanak društvenog života; ljudi ne bi ni Živjeti mogli 
u nekoj uređenoj zajednici (obitelji, državi. ..), ne bi mogao život 
zajedničkim radom napredovati ili usavršivati se, kad bi otpala 
svaka razlika između zlih i nezlih čina. Ljudi bi bili kao upregnute 
Životinje, koje znadu.za »ne smiješ« samo od batine, a bez batine 
nemaju savjesti, koja se javlja sama od sebe kod izvjesnih čina. Ili 
kao skupine nerazumnih životinja ili kao umobolnica, — to bi bila 
slika ljudskog roda. ' 

Zašto kažete, da kategorički »ne smiješ« izvire u razumnoj 
naravi? — mogao bi tko zapitati. Možda i životinje znadu za neki 
»ne smiješ«, koji je spojen sa samom naravi; jer i one žive u za- 
jednici, u nekom normalnom životu, a normalnost ili primjerenost 
naravi jest kriterij (odlučujući, mjerodavni razlog) za moralnost ili 
za kategorička razlikovanje u životnim činima. I životinje su prema 
tome moralne. 

Nisu, odgovaramo, nego je samo čovjek moralan, jer samo 
čovjek doživljuje (znade za) »ne smiješ« bez ikojeg osjetilnog mo- 

tiva, tj. čovjek ima savjest, koja mu bezuvjetno brani, da nešto 
učini, a ta zabrana nije skopčana s nečim, što osjetilnoj naravi godi 
ili koristi. Još jasnije rečeno: kod životinje je, kako rekosmo, 
uvjetni »ne smiješ«, kad je s nekim (po dresuri zabranjenim) činom 
združena (asociirana) pomisao na kaznu, kojom je čovjek životinju 
poučio na propust dotičnog čina; a životinji je kazna odvratna, 
ona zazire od nje po osjetilnoj (tjelesnoj) svojoj naravi. Životinja 
naime naginje k svemu, što je dobro za održanje njezine eksisten- 
cije; to zovemo životinjski nagon, 1 biljke imadu prirodni nagon 
(tendenciju), da se. razvijaju prema onome, što je za njih dobro, 
naime da se prehranjuju i rasplođuju. To je bitno obilježje svake 
biljke: koja bilo, svaka je biljka vegetativno biće, tj. ne može 
da nešto bude biljka bez organskog (životnog) sastava svojih dije- 
lova. A ono, bez čega ne možemo neko biće ni pomisliti, nazi- 
vamo bit (bitnost). Biljke mogu da eksistiraju kao organizmi (živa 
bića), i to je njihova fizička bit; upravo kao vegetativni organizmi, 
koji imadu.po svojoj biti sposobnost da se prehranjuju i rasplođuju. 
Ta je sposobnost njihova narav (priroda). Životinjski organizam, 
koji se također održava prehranom i rasplođivanjem, jest osjetilan 
(senzitivan), tj. životinje imadu neka osjetila (dodir, vid, njuh. ..), 
kojima se služe u svom nagonu za organskim održanjem (životom). 
One se prema osjetilnom znanju kreću, i tu osjetilno pokretnu 
njihovu sposobnost zovemo osjetilna ili životinjska (animalna) na- 
rav; Kad za životinju kažemo, da ima nagon, to znači, da ona ide 
za onim, što je njezino dobro, ili da teži za onim, što služi održanju 
pojedinke i čitave vrste, a odvraća se ili zazire od svega, što je za 
nju zlo ili štetno za organizam. I čovjek ima takav životinjski 
(osjetilni) nagon, jer i on teži za organskim razvojem, a ostvaruje 
ga (oživotvoruje) na taj način, da pomoću osjetila upoznaje one 
stvari, koje mu ispunjaju težnju ili koje mu donose zadovoljstvo 
(čuvstvo ili osjećaj ugode). Ali sada će doći razlika između čovjeka 
i Životinje: dok: životinja može po osjetilnim sposobnostima ili 
moćima (== naravi) održavati i razvijati svoj život i dok ona u 
jednoličnom svome načinu životnog djelovanja ne pokazuje, da bi 
imala ikojeg drugog poticaja (motiva) za to djelovanje osim onoga, 
što se može osjetilno znati i za čim može po osjetilnom organizmu 
težiti, — čovjek je iznad toga još sposoban da sve osjetilne motive 
(na pr. da uzme neko sredstvo za prehranu ili da poželi spolni učin 
s nekom osobom) stavlja u odnos ili da ih spaja s moralnim mo- 

tivom (»ne smiješ«), a prema tome odnošajnom znanju ili. prosu- 
đivanju motiva sposoban je da se odluči ili za osjetilno motivirani 
ili za moralno motivirani čin. Slobodan je da učini jedno (ukrade 
hranu, ženu...) ili drugo (ne ukrade, jer zna po savjesti; da ne 
smije). Čovjek se duševno odvaja od životinje, koliko je slobodan, 
a bez te slobode ne bi bio ni moralan.. To će reći, bezuvjetni »ne 
smiješ« ne znači takvu zabranu, koja bi čovjeka nužno (usiljeno) 
odvraćala od onoga, što je zlo za njega (pojedinačno i zajednički), 
nego ga odvraća tako, da on može »poslušati« i ne poslušati, učiniti 
i ne učiniti, tj. slobodan je. A taj »ne smiješ« ne uključuje.u sebi 
neki uvjet: ako hoćeš da poštuješ tuđu svojinu za održanje Života 
ili ako hoćeš da zadovoljiš svoj osjetilni nagon; nema u moralnom 
imperativu nikojeg »ako«, niti ima u njemu veza s osjetilnim do- 
brom, od koga bi kao od svog uvjeta (»ako«) bio ovisan ovaj »ne 
smiješ«. Drugim riječima, gdje se počinje »ne smiješ«, tamo prestaje 
obzir na životinjsko dobro: nije u njemu razlog za »ne smiješ« tako, 
da bi čovjek po osjetilnoj naravi znao za »ne smiješ«, kako po 
njoj nužno teži (naginje) za dobrima osjetilnog života. U moralnom 
imperativu nema ništa osjetilno, čime bi on bio uvjetovan; on za- 
branjuje i one čine, koji bi osjetilnom nagonu baš odgovarali, tj. 
kojima bi čovjek mogao postići ono, za čim po osjetilnoj naravi 
teži. Čovjek se može »uzdići« nad osjetilne motive, tj. može da 
uvaži taj »ne smiješ« ili da mu se pokori unatoč tome, što ne od- 
govara osjetilnim (tjelesno nagonskim) željama. Čovjek može da 
sebi postavi taj »ne smiješ« kao zadaću, koju on može i treba da 
izvrši ili prema kojoj treba da se odluči ovo ili ono učiniti. Naša 
razumska sposobnost spajanja (sintetiziranja) jednog motiva s dru- 
gim ili sposobnost ocjenjivanja (vrijednosnog prosuđivanja) kao i 
voljna sposobnost slobodnog odlučivanja jest duševna zbiljska pret- 
postavka ili osnovica, bez koje nema bezuvjetnog (apsolutnog) 
imperativa, — a kod životinja takve pretpostavke nema, i zato 
nema moralnosti. To jest, moralni »ne smiješ« osniva se u razumnoj 
naravi, a ne u osjetilnoj. 


$* Zašto je u našoj naravi moralni impera- 

tiv (naravni moralni zakon)? 
Kakvo dobro ima moja razumna narav od toga, ako se ja 
držim moralnog imperativa? Ako ne činim ono, što je moralno zlo, 
nisam time zadovoljio osjetilne naravi, naprotiv odričem se nečega, 


236 Moralni i religijski smisao života. (II) 


što bi mi ugodilo i za čim osjetilno težim (na pr. za ukradenom 
imovinom, ženom). A za čim teži razumna narav, u kojoj se nalazi 
(jer je bezuvjetan) »ne smiješ«? 

Budući da postoji bezuvjetni »ne smiješ«, koji se (baš po 
tome, što je bezuvjetan) osniva u razumnoj naravi, nema sumnje, 
da se moja razumna narav po njemu osposobljuje za svoje usavrši- 
vanje, To će reći, čovjek postaje savršeniji time, što je moralno 
dobar ili što ne čini zla, i to »savršeniji« u tom smislu, da ne živi 
po osjetilnim nagonima, nego je njihov gospodar: može da sebi 
postavlja neosjetilne (duhovne, nematerijalne) ciljeve ili životne 
zadatke, tj. može da ostvaruje i »viša« dobra, nego što su osjetilna. 
Koja? S tim pitanjem dolazimo zapravo k pitanju: koji je bez- 
uvjetni razlog za »ne smiješ«? Zašto ja ne smijem? Nikoja osjetilna 
dobra ne kažu mi: »zato«; to bi značilo, da je »ne smiješ« uvjetan: 
budući da hoćeš ono osjetilno dobro, zato ne smiješ ovo učiniti. 
Koje je dakle ono dobro, kojim se moja razumska narav usavršuje 
ili uzdiže nad savršenstvo osjetilne (životinjske) naravi? Koji je 
bezuvjetni cilj životaš Budući naime da je imperativ osnovan u 
samoj razumnoj naravi, a s njime je skopčano usavršenje te naravi, 
mora da moj razumni život već po samoj naravi imade bezuvjetno 
određenu svrhu ili ono, poradi čega je životu nametnut imperativ 
tako, da ta svrha ima biti cilj mog života ili ono, za čim idem u 
svome moralno dobrom životu. Gdje se nalazi izvor toga svrsi- 
shodnog određenja razumske naravi? Gdje je uopće »izvor« naše 
naravi, — ne samo gledom na njezinu svrhu, nego i eksistenciju? 
Koje je njezino uzročno počelo (princip), ili otkud je naša eksi- 
stencija? 

U odgovoru na to pitanje imamo ključ za rješenje zagonetke 
O svrsi našeg života. A na to smo pitanje već odgovorili, kad smo 
dokazali, da je naš uzročnik Bog, 

Sjetimo se, da Bog ima razum i volju (== da je osobne naravi) 
i da tako upravlja svijetom. Sve, što se u svijetu događa, — od 
zvjezdanih kretanja do najsitnijeg života biljke i životinje —, nije 
kaotično zbivanje, nego zakonsko, uređeno, po naravno (prirodno) 
nužnim međusobnim vezama. Ta kozmička zakonitost ili poredak 
odvijeka je u Božjem umu i volji; to je vječni zakon. On obuhvaća 
i čovjeka, napose s obzirom na njegovu volju ili na sve, što se 
hotimično događa. A budući da je naša volja slobodna, ne vlada 
njome fizički zakon, tj. mi ne moramo htjeti ovo ili ono (= odlučiti 

se, da ćemo učiniti nešto ili ne učiniti) tako, da smo na to prisiljeni 
ili nužno određeni (determinirani) po tjelesnoj ili fizičkoj našoj 
naravi, koja osjetilno teži ili koja je podvrgnuta osjetilnim moti- 

ima. Mi smo toliko slobodni, što naši čini (== voljni događaji) nisu 
rezultat fizičke zakonitosti ili fizičkih uzroka, koji su u međusobnoj 
nužnoj ovisnosti. Naša volja ne priznaje riječi: »ti moraš tako i 
ne možeš drukčije«, nego samo priznaje ove riječi: »možeš i druk- 
čije, ali bi trebalo da buđe tako, a ne bi smjelo drukčije da bude«. 
Budući dakle da smo svojom voljom slobodni, nije ni Bog mogao 
da volji postavi fizički zakon, nego samo moralni: »ne smiješ«. 
To je naravni moralni zakon, dio vječnog zakona ili primjena 
(aplikacija) vječnog zakona na čovječju volju. 


6. Po moralnom imperativu (zakonu) veže 
nas Bog s našom svrhom života 


Zašto je Bog dao čovjeku moralni zakon? Svakako je Nje- 
gova zakonodavna volja imala svrhu. Koju je svrbu Bog dao našoj 
razumnoj naravi? : 

Gledajmo na sredstvo, od koga je ovisno polučenje svrhe, pa 
ćemo doznati, koja je to svrha. Sredstvo je naime naravni moralni 
zakon. Sad već znamo, da je on izraz volje Božje, tj. Bog nas je 
sa sobom povezao moralnim zakonom: on je temelj ili osnovica 
(fundament) naše voljne ili osobne veze s Bogom (= religije). U 
našoj vezi s Bogom sadržana je obaveza »ne smiješ«, tj. uw njoj 
izvire naš odnos s Bogom kao svršnim zakonodavcem (koji je zakon 
dao radi svrhe života). Ako mi ne izvršujemo zakona ili volje 
Božje, ne postizavamo od Boga određene nam svrhe. Dakle je 
životna naša svrha osobno usavršenje ili moralno dobra volja, koja 
se podudara s voljom Božjom (i toliko joj je »slična«). 

Čovjek je po razumnoj naravi savršeniji od životinje, a opet 
među ljudima ima različnih savršenosti: fizičkih, umnih, umjet- 
ničkih itd. Rijetki su usavršeni do genija (koji stvaralački utječu 
na široka područja idealne kulture ili naobrazbe duha u znanosti i 
umjetnosti) ili do heroja (koji ostvaruju svoj ideal ili životni 
zadatak i uz najveće žrtve). Moralno se usavršuje čovjek, koliko 
postaje moralni značaj (karakter), tj. kad je stekao trajnu spremnost 
da ne čini zla i da bude što bolji ili što većma u skladu s moralnim 
zakonom. Kad uza to još čovjek znade, da time izvršuje volju 
Božju, onda njegovo usavršivanje znači voljno približavanje k Bogu, 

sjedinjenje s Bogom.. A. druge koje svrhe nije ni Bog mogao dati 
čovjeku: jer ništa osim sjedinjenja s Bogom nije apsolutno dobro, 
koje bi odgovaralo apsolutnoj obavezi naravnog zakona. Budući 
naime da je Bog bezuvjetno obvezao čovjeka u njegovim težnjama 
za životnim dobrima, to znači, da je uz tu obavezu odredio 
čovjeku ono dobro, koje nije ničim uvjetovano ili nikako ogra- 
ničeno i koje prema tome »nadvisuje« (svojom vrijednošću) svaku 
drugu poželjenu svrhu; a takvo je apsolutno dobro samo život u 
zajednici s Bogom. I naše životno iskustvo (kad čovjek bude 
stariji) svjedoči, da nema sreće ni u kojem ograničenom dobru. 


Dakle (1.) apsolutni karakter moralne obaveze i (2.) potreba. 


neograničenog dobra kao svrhe moralnog života, to nam je dokaz, 
da se životna naša svrha sastoji u voljnom sjedinjenju s Bogom. 
To ima da bude cilj ili zadatak našeg Života. Sva vrijednost ili 
smisao moralnog života stoji u tome, da oživotvorimo svrhu naše 
naravi, a to je voljno ujedinjenje s Bogom ili ljubav prema Bogu 
putem moralnog zakona. 


7. Moralno zlo (grijeh) i svrha života 


Pošto smo dokazali, da je moralni imperativ izraz volje 
Božje, jasno je, da su zli čini oni, kojima se čovjek protivi volji 
Božjoj ili kojima kao da Bogu kaže: ne ću učiniti, Što mi kažeš. 
Kako smo također dokazali, da Bog svojom voljom određuje razliku 
između zlih i dobrih čina prema onoj svrsi, koju je čovjeku 
postavio, možemo reći, da je zao onaj čin, kojim se čovjek, udaljuje 
od te svrhe, ne postizava je, odvraća se od nje. To može da bude 
u malim ili u teškim stvarima, kao što i dijete može da nepri- 
stojnošću povrijedi roditelje, a može da digne na njih oružje. Tešku 
povredu volje Božje zovemo teški grijeh (ili smrtni, koliko posta- 
jemo duševno mrtvi za oživotvorbu Bogom određene svrhe); sitniju 
povredu zovemo laki grijeh. Griješiti dakle znači učiniti nešto 
takvo, što sene podudara s voljom Božjom ili što je u odnosu 
s voljom Božjom tako, da joj ne odgovara. Dakako to je samo 
onda, kad je čovjek toga sebi svijestan, kad znade, da griješi, i 
kad to hoće ili kad se namjerno odluči učiniti nešto protiv volje 
Božje (moralnog zakona, savjesti), U teški sukob s voljom Božjom 
dolazi čovjek onda, kad hotimično učini nešto takvo, što se jako 
kosi ili što je jako u protivnosti sa svim onim, bez čega čovjek 
ne može da postigne životne svrhe (od Boga određene), a to je 

Prije svega  eksistencija Božja, eksistencija vlastita i  eksisten- 
cija drugih ljudi. Zato se o volju Božju teško ogrešuje, tko bi 
na pr. namjerno hulio na Boga, tko bi počinio samoubojstvo (koliko 
je normalan i sam za to kriv ili odgovoran), tko bi drugome ne- 
pravedno oduzeo život ili, što mu je za život potrebno itd. Bog 
samo dopušta grijeh, a ne može u njemu sudjelovati, jer grijeh 
znači nepodudarati se s voljom Božjom, dakle znači nešto, čega 
inače nema, osim što postoji samo voljno. djelo (s! kojim Bog 
sudjeluje kao i sa svim drugim, što se u svijetu događa); tako je 
tmina i sljepoća zapravo pomanjkanje nečesa, čega nema (svijetla, 
vida). Grijebom je čovjek lišen Boga i svoje životne svrhe. 


8. Našem razumu objavljuje se Bog zato, 
da živimo, kako Bog hoće, i da ovim ću- 
doredno dobrim životom budemo zdru- 
ženi s Bogom (= religiozni) 


Ljudi mogu Boga spoznati tako, da im se PO svijetu (posre- 
dovanjem svijeta) objavljuje ili očituje ili obznanjuje. Bog se ne 
pojavljuje osjetilnoj, mi Ga ne možemo vidjeti, doticati ili inače 
osjetilno opažati. To ne možemo, rekosmo, ni kod vlastitih do- 
življaja niti kod svoga razuma: znademo, da ih imamo, da uistinu 
Postoje, a ipak se osjetilno ne pojavljuju. Tko je kadar vidjeti moj 
»ja«, — a ipak ja ne mogu posumnjati da » ja« eksistira? 

Po čemu se Bog objavljuje? | 
“> Vi možete kod svakog čovjeka znati, da ima roditelje po 
tome, što bez njih nije mogao nastati. Sam od sebe nije nitko 
nastao. Štogod nastaje, ovisno je od drugoga, a to drugo zovemo 
uzrok. Kad bi neka stvar tako nužno eksistirala, da ne može ne 
eksistirati, onda ne bi nastala niti bi imala svoj uzrok, Ali mi ljudi 
ne eksistiramo nužno, i ništa u svijetu nije nužno, jer je svijet 
Promjenljiv, tj. u njemu uvijek nešto nastaje i nestaje. Svijet je 
nenuždan (kontingentan) — pa i onda, kad bismo rekli, da odvijeka 
POstoji — i zato je ovisan od uzroka, koji nije u svijetu. Kad 
kažemo »zato«, onda time zaključujemo, izvodimo iz nenužnosti 
Svijeta to, da postoji njegov uzrok. 

A taj uzrok mora da bude razumne (osobne) naravi, kao što 
smo i mi ljudi, jer ne bi u nama mogao prouzročiti (stvoriti) razuma, 
kad ga ni sam ne bi imao. Opet dakle dokazujemo iz svijeta (upravo 

na osnovu toga, što u svijetu postoje razumni ljudi) da je uzrok 
svijetu razuman. Zovemo ga Bog. 

Bog nam to evo objavljuje putem pm (nenu- 
žnosti) svijeta. 

Još nam se objavljuje po veličajnom poretku svijeta i nje- 
govim zakonima kao ureditelj i zakonodavac, jer svemirski (ko- 
zmički) poredak nije nastao bez razuma. 

Objavljuje nam se i kao zakonodavac našoj volji, koliko 
određuje razliku između dobrih i zlih čina. 

Tim se putovima Bog objavio najvećim umnicima: filozofima 
prije Krista (Platonu, Aristotelu) i mnogim drugima do danas. 
Oni su razmišljanjem (razumom) dokazivali i spoznali istinu: ima 
Bog. Drugi ljudi ne znaju dokazivati, a ipak znadu, da ima Bog: 
priznaju Ga ili vjeruju u Boga. Kad se Bog ne bi objavljivao 
ljudima, ne bi oni za Njega ni znali; a narodoslovlje (etnologija) 
nam kaže, da nikad nije bilo najprimitivnijeg plemena bez neke vjere 
u Boga. Kažemo »neke«, jer nisu svi ljudi bili jednobošci (mono- 
teisti), nego su imali i krive pojmove o Bogu, ali su nekakav pojam 
ipak imali. Sa svojim nepotpunim i krivim shvaćanjem oni su ipak 
priznavali neko vrhovno biće (Božanstvo), od koga su ljudi i sav 
svijet ovisni. ' 

Ljudi uviđaju, da je Život i sav svijet nestalan, prolazan, 
promjenljiv i da zato nije sam od sebe, nego ovisan od drugoga. 
Ne samo da su ljudi ovisni, koliko eksistiraju, nego također koliko 
svojom voljom nešto čine, jer su sebi svijesni, da »iznad« njihove 
volje postoji volja Božja, koja se svima u savjesti objavljuje. 

Ljudi znadu, da mogu po svojoj savjesti učiniti nešto dobro i 
zlo, znadu, da je to od njih samih (njihove volje ili odluke), ali 
pri tom nešto nije od njih, a to je glas zapovijedi u njima (= 
savjest): taj je »glas« od drugoga, od volje Božje. Pogotovo su 
ljudi oduvijek dolazili na misao o Bogu na osnovu toga, što su 
iskusili, da mnoga prirodna (fizička) zla i dobra nisu od njih, nego 
da su od nekoga, tko prirodom gospodari ili upravlja. Dobra i zla, 
kojima se u životu susreću, smatrali su ljudi darom ili kaznom 
najvišeg bića ili božanstva. Njemu su pripisivali razna svojstva 
(atribute), obično po sličnosti s ljudskim Životom, na pr. da više 
božanstva zajedno živu i da imadu raznih slabosti kao i ljudi. To 
su krivobošci, jer imadu krivo (neistinito) mišljenje o Bogu. To jest, 
Bog nema takvih svojstava, nego je samo toliko istina, da je Bog 

po svojoj moći iznad svijeta i ljudskog života, — a baš to pravo 
svojstvo pomišljaju krivobošci zajedno s krivim svojstvima — i 
tako je ukupno obilježeno njihovo »božanstvo«. Neki su narodi 
(Izraelci) bili jednobošci, poštovali su Boga; a vrlo su rijetki umnici 
spoznali istine o Bogu putem dokazivanja. Svi su ljudi imali neko 
shvaćanje o Bogu i do toga su došli posredovanjem svijeta — tj. 
opažajući promjenljivost, fizička zla, svoju savjest... —, dakle svi 
su ljudi došli do vjere u Boga mišljenjem (logički, racionalno), ali 
su rijetki znali to mišljenje definirati ili opravdati njegovu istinitost. 
Istine o Bogu objavljivale su se ljudima više manje jasno i sigurno 
(kao i mnoge druge istine). 

Kad je sigurno, da se Bog objavljuje u našoj savjesti, onda 
je također sigurno, da se objavljuje zato, da ljudi rade i živu po 
svojoj savjesti, u kojoj se očituje volja Božja. Savjest je razumna 
uviđavnost, da izvjesnih čina podnipošto ne smijemo učiniti (na pr. 
nevinog čovjeka mučiti), a nekih da ne smijemo propustiti ili da ih 
moramo učiniti (na pr. da budemo pravedni). Savjest je kao glas 
razuma, koji nam kod nekog čina kaže: »taj je čin jedno zlo, koga 
ne smiješ učiniti«. Javlja se dakle kao imperativ, koji našu volju 
obvezuje (obligira) za razlikovanje između zabranjenih ili zlih 
čina i dobrih. Mi imamo volju, tj. sposobni smo da prema razum- 
skom (promišljenom) uviđanju nešto učinimo ili ne učinimo, ali je 
toj volji postavljen »gospodar«, naime savjest ili imperativ, koji 
određuje bezuvjetno (kategorički), kad nešto ne smijemo ili kad 
nešto moramo učiniti. To razlikovanje ljudskih čina u dobre i zle 
na osnovu kategoričkog imperativa zovemo ćudorednost ili mo- 
ralnost. Kad čovjek radi po savjesti, to je moralno dobro, a 
suprotno je moralno zlo. 

Sad je glavno pitanje: je li; savjest (ne samo glas razuma, 
nego) glas Božji? Da li se Bog objavljuje u našem razumu s impera- 
tivom: »određujem, da toga ne činiš, a to da činiš«? 

Ako kažemo, da savjest nije glas Božji ili očitovanje volje 
Božje, onda treba reći, da je ona od nas samih ili da je u nama 
bez ovisnosti od Boga. Ali nije tako. Kad čovjek hoće da učini 
nešto takvo (na pr. ubiti i okrasti nekoga), čime bi postigao ono, 
što sebi najviše želi (na pr. imetak. i užitak), ipak mu savjest kaže, 
da toga ne smije učiniti; a kad bi savjest bila od njega samoga, 
onda bi čovjek u jednu ruku sam sebe nagovarao, da to učini, čime 
bi postigao cilj svoje želje, a u drugu bi se ruku odgovarao od toga 

— ito tako odgovarao, da se volja mora bezuvjetno pokoravati 
Zašto? Jedino zato, što bi čovjek imao dvije suprotne želje: prvu, 
kojom hoće da učini, 1 i drugu, kojom sebi kaže, da ne smije učiniti. 
Prvu želju ima zato, jer misli na ono, što bi postigao i što mu je 
najmilije ili što smatra kao najveće dobro (imetak i užitak), — a 
zašto bi imao drugu želju, iz koje bi tobože nastala savjest? Opet 
samo radi nekog dobra, koje bi moralo biti još veće od prvoga. Ali 


tako uistinu nije, jer čovjeku se savjest javlja i ne popušta, kada 


on niti ne zna, da li je s njom skopčano kakvo dobro, tj. kada sebi 
ne želi koje drugo dobro osim onoga prvoga. Savjest nije od njega 
samoga, jer u njemu nema želje, iz koje bi savjest proizašla. Dakle 
je ona odraz volje, koja vlada nad svima ljudima, a to je volja 
Božja. 

Sad možemo odgovoriti na pitanje: zašto se Bog u savjesti 
objavljuje? 

Svakako zato, da ljudi rade, kako Bog hoće, ili da se svojom 
voljom ravnaju po savjesti, koja je glas Božjeg zakona u našoj 
razumnoj naravi. Kad ljudi tako rade, onda živu moralno dobrim 
životom, a protivno tome je moralno zlo (grijeh). 


Bog se dakle objavljuje ljudskom razumu zato, da ljudi 
znadu poštovati Njegovu volju, da Njega priznaju gospodarom nad 
svojim životom ida budu tako s Bogom u životnoj vezi. Po dobrim 
su činima ljudi povezani ili združeni s Bogom, a po zlima raskidaju 
tu vezu i dolaze u sukob s voljom. Božjom. .U prvom su slučaju 
religiozni, u drugom nereligiozni: u prvom poštuju Boga, u drugom 
ne; u prvom Ga priznavaju svojom voljom (ne samo razumom), u 
drugom ne. 


9. Zašto da budu ljudi religiozni? 


Pošto smo dokazali, da je Bog ljudima odredio, da budu 
s Njime u zajednici moralno dobrim životom ili da budu religiozni, 
pitamo se dalje: kakvo će dobro postići ljudi time, Što vrše volju 
Božju? Ako se naime moraju odreći i najmilijih dobara radi svoje 
savjesti ili odredbe Božje, a po svojoj naravi teže za najvećim 
dobrom — koje im donosi sreću ili blaženstvo —, očito je Bog, 
sevonielj takve naravi, odredio ljudima i neko najviše dobro, koje 
će oni oživotvoriti moralno dobrim životom. Koje je takvo dobro? 

Na svijetu ga nema baš zato, jer se radi savjesti moramo 
kadgod odreći i najmilijeg dobra. Osim toga nam i razum kaže, da 

nikoje dobro u svijetu nije kadro da nas usreći, kad je sve nestalno 
ili prolazno. Dakle je naše najveće dobro: živjeti u zajednici 
s Bogom po moralnoj dobroti. Životno ujedinjenje s Bogom jest 
ono, poradi čega treba da budemo poslušni volji Božjoj (religiozni), 
tj. ta je ujedinjenje svrha našeg života. Ljudima je Bog dao razum 
zato, da Njega upoznaju i da po savjesti živu, a to opet zato (u 
tome je njihova životna svrha!) da postignu blaženo ujedinjenje 
s Bogom. 

U polučivanju te svrhe sastoji religijski smisao ili vrijednost 
našeg života. 

Besmisleno je Živjeti, ako čovjek ne zna, zašto živi. Mnogi 
ljudi živu samo zato, da se obogate, a bezbrojna sirotinja nema, što 
je za život potrebno. 'To je nečovječnost i nepravda, protiv koje 
se moramo boriti kao najveće socijalne povrede moralna zakona 
Božjega. Smisao je Života zapravo naš zadatak da suzbijamo sva 
moralna zla, jer nas ona udaljuju od Boga, raskidaju našu zajednicu 
s Bogom. Tko hoće svrhu postići, mora htjeti i sredstva, a moralno 
dobri čini jesu sredstva za oživotvorbu svrhe, koju nam je Bog 
odredio (po našoj razumnoj naravi, kojoj se objavljuje). Mi smo 
dužni brinuti se za svoj život, koji nam je Bog dao, pa je zato i ta 
briga jedna moralna dužnost (obaveza). Ali uzdržavanje života 
nije naš zadnji ili najviši cilj: taj će zemaljski život prestati, pa već 
zato nije u njemu naša potpuna sreća. Ta je samo u neprolaznom 
dobru, a to je životno ujedinjenje s Bogom. Zato je u tome svrha 
života ili najviši cilj, za kojim treba da težimo i da ga dobrim 
djelima polučujemo. Religija, životna veza s Bogom, sadržava dakle 
pravi smisao života, daje mu najvišu vrijednost. 

Materijalisti — a to su i pristaše Marxa u današnjem komu- 
nizmu — idu za tim, da u čovječanstvu unište religiju, priznanje 
Boga. Ona je, kažu, omamljujuće sredstvo ili opium za neobra- 
zovane široke slojeve, koji su izrabljivani i potlačeni od kapitalizma. 
Religija ih tobože tješi, da će biti blaženi u duševnoj zajednici 
s Bogom, a time oslabljuje njihov otpor protiv kapitalizma, koji je 
glavni izvor društvene nevolje. Religija tako zaštićuje kapitalizam 
i zato je ona najveći krivac zla u svijetu. Samo natražnjaci ili 
nenapredni ljudi mogu još da budu religiozni. 

Je li sve to istina ili nije istina? 

Tko nikad u životu nije o religiji čitao ni razmišljao ništa 
više, nego što se nalazi u tome štivu, znade, da je sve ono, što 

komunisti govore o religiji, potpuna neistina. Ili mi hoćemo istinu 
čuti i zastupati ili je ne ćemo! Tko ne će da poštuje istinu, neka, ne 
nisli, da je obrazovan i napredan; takav je čovjek izgubio svako 
pravo, da mi poštujemo njegovo mišljenje, jer je istinoljubivost 
prvi uvjet, da netko ima pravo zastupati svoje mišljenje o jednoj 
stvari. A što je istina o religiji? 
Istina je to, da je religija najveći protivnik kapitalizma. 
Zašto? Zato, jer je kapitalizam najveća socijalna nepravda, a svaka 


je nepravda moralno zlo i prema tome od Boga zabranjena. Tko je 


dakle religiozan (vjeruje u Boga), mora odsuditi, a ne podupirati 
kapitalizam. Vjera u Boga daje potlačenima i izrabljivanima pravo 
i dužnost da se bore protivi kapitalizma: jer imadu pravo i dužnost 
da svoj život zaštićuju od svake nepravde i da sebi osiguraju eksi- 
stenciju, koju im kapitalisti oduzimlju. Kao što je svaki čovjek 
moralno obavezan da bude pravedan — a to mu religija kaže —, 
jednako je dužan da se bori protiv kapitalizma. Dakle je neistina, 
da religija bilo koga zaustavlja ili odgovara od borbe protiv kapi- 
talizma i da na taj način podupire kapitalizam. 

Zar je nadalje religija opium zato, što smisao ili cilj života 
stavlja u Boga? 


Kada netko tvrdi nešto, onda mora najprije da valjano znade, 
što tvrdi. Tko tvrdi, da je religija opium ili da uspavljuje ljude u 
njihovoj bijedi time, Što ih tješi i napunja nadom, da će i pokraj 
svoga siromaštva biti blaženi u zajednici s Bogom, taj tvrdi o 
religiji jednu neistinu. Jer »uspavljivati u bijedi« znači odvraćati 
ili odgovarati ljude od borbe protiv kapitalističke nepravde i nago- 
varati ih, da je strpljivo snose, a toga religija ne čini, pa je zato 
neistina, da ona nekoga kao opium uspavljuje. Istina je naprotiv 
samo to, da religija uči ljude, kako je moralno valjani (pošteni) 
Život jedini put k sreći, a nje nema ni u kapitalizmu niti igdje osim 
u Bogu. Kada komunisti tvrde, da nema Boga, onda treba da tu 
svoju tvrdnju i dokažu, a toga nisu nigdje i nikada učinili. 


Napokon kapitalisti kao izrabljivači sirotinje nisu religiozni, 
pa već zato nije istina, da ih religija podupire. Ona podupire 
pravdu, a ne nepravedne ljude. Njima će — kako uči kršćanska 
religija — suditi Bog, nakon što imadu pravo, da im sude i ljudi 
sami. Komunistička je dakle propaganda o religiji jedna propa- 
ganda najveće suvremene neistine. 

10. Naravni moral i naravna religija 


a) Uzmimo, da je Bog prepustio čovjeka samo razumnoj 
naravi i njezinoj svrsi — kao da ne znamo za kršćansku nauku o 
nadnaravnoj svrsi po milosnom uzdignuću naše naravi. Sredstva za 
tu svrhu jesu slobodnovoljni čini. Budući da razumna narav mora 
»ići« za određenom svrhom, mora da upotrebljava odgovarajuća 
sredstva. 'Taj odnos (sveza) voljnih čina kao sredstva prema na- 
ravnoj svrsi čini naravni moralni red, Moranje (obaveza) sredstava 
— koliko je za to moranje mjerodavna svrha razumne naravi — 
jest zakonsko, tj. u interesu općeg dobra obznanjeno je ljudima, 
kako imađu biti uređena njihova djela. To je naravni moralni 
zakon. Taj zakon daje razumu ispravnost, kad pojedino djelo 
kvalificira kao zlo ili dobro, tj. kad se javlja u savjesti određujući 
pojedina djela (čine) kao dužnosti, na koje nas je volja Božja oba- 
vezala zbog polučenja svrhe. 


Na prvom mjestu svih dužnosti jest religija: iskazivanje časti 
i poštovanja Bogu. Svako vršenje koje mu drago dužnosti znači 
poštovanje Boga (jer time vršimo volju Božju), ali nam je dužnost 
da Boga poštujemo izričito zato, što znamo, da nam je darovatelj 
eksistencije i da je iznad svih stvorova uzvišen i da je naša svrha. 
Imajući baš to u vidu pozvani smo na bogoštovlje. U čemu ono 
sastoji? 


Ljubiti Boga iznad svih stvorova tako, da ništa na svijetu ne 
cijenimo jednako Bogu. U fati se u Boga, da će nam omogućiti oživo- 
tvorbu svrhe. Poslašnost volji Božjoj upotrebom svrsishodnih sred- 
stava i sklonost, nagnuće, privrženost za trajno polučivanje 
određene svrhe. Zabvalnost za primljena dobra, a prošnja za 
buduća. | 

Po tim činima poštujemo Boga priznavajući Njegovo »go- 
spodstvo«, uzvišenost iznad svega i našu ovisnost o Njemu. Na to 
smo štovanje obvezani (stavljeno nam je u dužnost) po naravnom 
zakonu, tj. na osnovu veze, u kojoj se nalazi razumna narav prema 
Bogu — svojoj svrsi. Čovjek mora imati spremnost (krepost) da 
poštuje Boga (nutarnjim i vanjskim načinom, privatno i javno), tj. 
mora vršiti jednu moralnu dužnost, koju zovemo religija. »Mora« 
po razumu, koliko spoznaje Boga i svoj odnos prema Njemu. Ta 
je spoznaja naravno obrazloženje (motivacija) religije, i u tom 
smislu je zovemo naravna krepost religije. Kao dužnost (moranje) 

ona se osniva na znanju o našem položaju prema Bogu. Ta je 
dužnost naravna, koliko je i znanje naravno (razumsko), 

Naš »položaj« (== odnos) prema Bogu tiče se <.) naše eksi- 
stencijalne ovisnosti o Bogu, i 2.) Životne ovisnosti o Bogu svrbo- 
davcu. Taj naš položaj ovisnosti jest realan (stvaran, ne samo 
mišljen), jer u tom je položaju sama naša razumska narav, koju je 
Bog 1.) stvorio i 2.) svrhu joj odredio. To dvostruko činjenično 
stanje == naravni red. 

Naravni red svršnosti (== navedenu točku 2. naravnog reda) 
zovemo naravni moralni red, On uključuje potrebu naravnog mo- 
ralnog zakona, koji određuje sredstva za oživotvorbu svrhe, tj. 
određuje, što da činimo, a što da ne činimo, — prema tome, što 
odgovara ili ne odgovara svrsi razumne naravi. Na tu razliku 
između dobrih (svrsishodnih) i zlih čina obavezani smo (primorani) 
po naravnom zakonu: razum nam kaže, što smo bezuvjetno — po 
volji Svrhodavca — dužni činiti. Sve, Što pripada u okvir tih 
dužnosti, == moral. Zato kažemo, da je po naravnom moralnom 
zakonu čovjeku dužnost da poštuje Boga: religija postoji kao zahtjev 
naravnog zakona. 

Vršenje tih dužnosti stoji u činima volje, i toliko kažemo, da 
je to unutarnje bogoštovlje (== kult Boga, religija u subjektivnom 
smislu ili religioznost). Kad je izraženo vanjskim činima, zovemo ga 
vanjsko bogoštovlje (obredni kult). 

Sve, što o Bogu znamo, i sve, što otuda izvire kao moralna 
dužnost, čini religiju u objektivnom smislu. 'To su dakle nazori o 
Bogu i ukupne dužnosti moralnog reda, koliko ih uzmemo same za 
sebe, bez obzira na religiozne subjekte, kojima su nazori i dužnosti 
svjestite. “4 
Pođemo li (metodički) od teodiceje, tj. od onih istina, koje 
izriču naš odnos prema Bogu, možemo otuda izvesti, da je u Bogu 
naša životna svrha i moralni zakon. Pođemo li od bistorije, opći 
fakat moralnosti (kao i religije) dokazuje, da je ona izraz potrebe 
naše razumske naravi, a njezin je izvor u Bogu. Psihološko gledište 
na čovjeka otkriva u njemu težnju za srećom, koje nigdje nema 
osim u Bogu. U svijesnom životu nalazi se također fakat apsolutne 
obligacije, a taj nas upućuje ria volju Božju. 

Ili dakle pošli od dokazane eksistencije Božje k moralnom 
redu ili obratno, naš odnos prema Bogu kao svrsi čini onaj temelj, 
na kome je izgrađen moralni red. Odnos sam po sebi čini taj temelj 

bez obzira, da li ga tko priznaje. Istine našeg odnosa prema Bogu 
i dužnosti moralnog reda (== prema svrsi u Bogu) čine objektivnu 
religiju. i! 

b) Bog svojom inteligencijom kao da rezonira ovako: »Stva- 
ram svijet, u njemu ljude — zašto? U koju svrhu? Zbog čega? Što 
Me na to pokreće? S koga razloga Ja to hoću? Bit će stvorena 
inteligentna bića, ljudi, koji će biti sposobni da i sami postavljaju 
ciljeve svome djelovanju; jedni će ići za ovim, drugi za onim ciljem; 
sami će se po sebi (iznutra, aktivno) upravljati k ciljevima. Na što 
ih Ja upravljam? Koja je njihova i cijelog svijeta svrha (izvanjska, 
pasivna) po Mojoj namjeri? Za što će biti određeni svi stvorovi? 
Što imadu postići? K čemu imadu da budu djelatno upravljani? Što 
je zadnji cilj, kome ima da bude sve podređeno? Za što su svi 
stvorovi sami po sebi (po svojoj naravi) opredijeljeni?« 

Izvan Boga nije ništa sposobno da o tome odlučuje. Što može 
da bude glavni, vrhovni, konačni razlog, da Bog nešto hoće, osim 
ili izvan Njega samoga? Bog ne može reći: »Stvaram zato, da nešto 
postignem, čega nemam«. Ukratko sam Bog je zadnja svrha, radi 
koje je sve stvoreno; apsolutno zadnja, ne samo s obzirom (rela- 
tivno) na nešto drugo. 

Kako, koliko, po čemu je Bog svrha svima stvarima? 

Samo toliko, da stvorovi nešto od Boga prime, da od Njega 
nešto imaju. U njima se mogu jedino odrazivati Božje savršenosti, 
očitovati Božja dobrota, Bog im može dati jedina tu svrhu, da im 
priopći nešto od svoje dobrote, pa da izraze svojim bićem Boga — 
po »sličnosti«. Kao što je i umjetnina izraz umjetnikova duha: one 
savršenosti, koja je predmet (objekt) slave, ili zbog koje umjetnik 


zavrijedi, da bude priznat i čašćen. Objekiivna Božja slava — tako 


ćemo reći — jest zadnja svrha stvorova. Upravo priznavanje te 
slave (formalno) bit će prema tome zadnja svrha inteligentnih stvo- 
rova, svih ljudi. 

Što imadu ljudi od toga, da kao inteligentni (razumni) 
stvorovi Božji uviđaju, priznaju, poštuju i časte Božja savršenstva? 
Zar im Bog nije dao onu svrhu, za kojom svi od naravi teže: da 
budu potpuno ili savršeno zadovoljni, sretni ili blaženi? 

Jer to je činjenica, da ljudi čeznu za tim, da posjeduju savr- 
šeno dobro ili da budu u životnom stanju blaženstva. Ljudi su 
sposobni da razmišljaju o tome, koje bi za život bilo najveće dobro 
(dok životinje traže samo nazočna osjetilna dobra). Oni kod svega, 

što hoće, upravo idu za tim, da postignu puno zadovoljstvo. Ta im 
je težnja prirođena, a ne tek da se izbiranjem odlučuju na to, da 
budu sretni. Mogu dakako izbirati ono, po čemu drže, da će biti 
sretni, al) čežnja za srećom »usađena« je u narav. A »narav« znači 
kod čovjeka njegove sposobnosti, koliko su disponirane da traže 
vlastito usavršenje ili koliko same po sebi (bez razmišljanja) izi- 
skuju svoje dobro. Historijska prošlost čovjeka i svačije iskustvo 
zasvjedočuje činjenicu, da bez ikoje izričite namjere naginjemo 
k savršenoj sreći — i toliko je to nagnuće ili prirodna težnja nužna, 
prirođena. (Apstrahirajući sad od nadnaravnog reda, u kojem se 
naša narav nalazi po Božjoj odredbi, kao i od toga, da se ta narav 
de facto nalazi u stanju otpada od nadnaravnosti, mi je promatramo, 
kap da je »čista«, jer se po unutarnjim ili bitnim svojim sposobno- 
stima ne može mijenjati.) 


Što je dakle s obzirom na tu našu naravnu težnju? Stvorivši 
je takvu — da naime traži puno blaženstvo —, zar može Bog da 
ignorira svoje vlastito djelo? Ne bi odgovaralo ni mudrosti ni do- 
broti Boga, kad On ne bi odredio savršeno naravno blaženstvo kao 
posljednju svrhu čovjeka, kojom je postavljen završni stepen nje- 
gova usavršenja. To je dakle nutarnja svrha razumnih stvorova, 
koja sačinjava vlastito njihovo dobro. Tu je naš razlaz s Kan- 
tom, koji tvrdi, da je volja po sebi određena za to, da proizvodi 
(ostvaruje) najviše dobro; a to najviše dobro (svetost) ne može 
dostići, nego tek u beskonačnom progresu. Ali naše iskustvo nipošto 
ne potvrđuje takvu pretpostavku. Naprotiv iskustvo ne dopušta, 
da isključimo prirođenu težnju za srećom, za postignućem najvišeg 
dobra, koje pokreće (movira, potiče) volju u svemu nastojanju. 
Proizvodnja nekog dobra, kome ne vidimo zadnjeg cilja, ne može 
da bude nužni objekt volje, jer nam je nužno poželjno (dobro) 
samo ono, što nije tek relativno, nego u sebi, savršeno. 


Blaženima može da nas čini jedino takvo dobro, koje je svima 
pristupačno, koje je samo po sebi, poželjno, ispunja razumnu težnju, 
trajno isključuje svako zlo. Blaženstva i ne može da bude bez takvog 
dobra, koje može posve zadovoljiti naše najviše sposobnosti, a to 
su razumna spoznaja i volja. Jasno je (kako smo već vidjeli), da 
takav predmet blaženstva može da bude samo Bog. 


Posjedovanje Boga ili uživanje blaženstva stoji prvenstveno 
u spoznaji Boga, a prema tome u voljnom sjedinjenju. 

Tu, u ovom životu, nema savršene sreće, pa zato je ovoživotna 
zadnja svrha samo priprava za izasmrtno blaženstvo. 

Sredstva k voj svrsi jesu slobodnovoljni čini. 

Oni su povezani sa svrhom neovisno o našoj volji: po na- 
ravnom zakonu (u savjesti). "Taj je dakle zakon mjerodavan za 
svrsishodnost naših čina: da li odgovaraju oživotvorbi svrhe (ako 
se podudaraju sa zakonom) ili ne. Zakon određuje, koji su čini 
naše dužnosti, odnosno na koje smo čine obvezani (dužni). Kad 
radimo po dužnosti, to je dobro, protivno je zlo. Posljedice su: 
postići ili ne postići životnu svrhu. 

Pred tu nam je alternativu stavljen život: ili ćemo prema 
najvišem usponu, k sjedinjenju s Bogom, ili prema najdubljem padu, 
otpadu od Boga. S izvršenjem moralnog zakona skopčana je oživo- 
tvorba sreće, a gubitak sreće jest posljedica nevršenja zakona: prvo 
je nagrada, drugo kazna. Ta je sankcija moralnog zakona. Ako je 
Bog htio da nas veže na vršenje zakona, morao je vršenje odn. ne- 
vršenje skopčati s posljedicama, koje zadiru u samu narav; a to je 
njezina težnja za srećom. Gubitak sreće jest rezultat nemoralnog 


Života, a sretni život moralno valjanog života. 


Gdje je ta sreća? Zar tu u životu? 

Iskustvo je najbolji odgovor; dakako — negativni. 

Kad ne bi bilo izasmrtne nagrade ili kazne — sreće za pošteni 
svijet, a nesreće za zlotvore —, ne bi Bog bio pravedan; ne bi 
moralni red imao uporišta; ne bi imalo smisla boriti se sav Život za 
ideale čovječanstva. U opačinama i lupeštvima bila bi slika naše 
moralne »kulture«. I jest tako često puta u bezbožnoj sadašnjici. 

Kako dakle opravdavamo moralnu sankciju? 

Nekih čina ne smijemo učiniti, bezuvjetno su zabranjeni 
(== moralno zli čini), a suprotno tome neke moramo (== dobre). 
Obvezani smo da zlo ne činimo, dobro da činimo. To je naša 
dužnost (ne smiješ — moraš); a sve, što moramo činiti, kažemo, 
da su to naše dužnosti. Naravni zakon nameće nam neke dužnosti 
prema Bogu, sebi i ljudima. Svi su ljudi obvezani na obdržavanje 
naravnog zakona, odnosno svima je zabranjeno prekoračenje za- 
kona. Ljudi su slobodni pa mogu da se toga drže ili ne drže. Bog 
kao zakonodavac morao je osigurati izvršenje (obdržavanje) zakona; 
ne fizičkom nuždom, jer bi to značilo ukidanje slobodne volje, nego 
na taj način, da s obdržavanjem i prekoračenjem zakona skopča 
posljedice, koje mogu da ljude potaknu na obdržavanje, a odvrate 

od prekoračenja (kršenja, neobdržavanja). To je sankcija zakona. 
Bez nje ne bi zakonska dužnost bila djelotvorna, tj. ne bi imala 
dovoljno snage da skrene volju na dobra djela ili da je odvrati od 
zlodjela. Jer čovjek se u svojoj slobodi pita: zašto da napustim 
zlodjelo, zašto da obdržavam zakon, — kad se time lišavam onoga 
poželjnog dobra (na pr. užitka), koje bi postigao tim djelom (kra- 
dom)? Kad ne bi prekoračenje zakona bilo skopčano s posljedicom, 


koja je kazna za to prekoračenje, a nasuprot kad ne bi obdržavanje | 


zakona bilo skopčano s nagradom, — ne bi se ljudi obuzdavali u 
težnji za protuzakonskim dobrima. Obdržavanje naravnog zakona 
mora da je skopčano s polučenjem najvećeg dobra (sreće), a preko- 
račenje s gubitkom toga dobra. U tome je tek dovoljna sankcija za 
naravni zakon. 


DRUGI DIO 


- 

Već je primitivni čovjek putem filozofiranja stvarao religijske 
nazore, — ako ćemo oba pojma, religije i filozofije, uzeti u širem 
značenju: religiju kao priznanje neiskustvenog »svijeta«, koji se 
prema iskustvenome nadmoćno odnosi, a filozofiranje kao tuma- 
čenje iskustvenog svijeta i napose razumijevanje ljudskog života. 

Neke su prirodne pojave osobito uplivale na čovjeka, izazvale 
njegovo zanimanje i uvjetovale mitsko naziranje: sunce, mjesec, 
more, pomrčina, potres, oluje, izmjena godišnjih doba, dana i noći, 
san, smrt, zloća i pravda, mržnja i ljubav — sve je to utjecalo na 
fantaziju i na razmišljanje. Čovjek je razmišljajući o tome bio po- 
buđivan upravo nagonskim nastojanjem, da o svemu tome nepo- 
znatome štogod sazna, da to bilo kako protumači, da nađe neki 
odgovor na pitanja, koja su iznikla u prirođenoj potrebi uzročnog 
tumačenja svima pojavama: otkuda su, gdje im je izvor, na što da 
se svede njihov postanak? Kao odgovor nastao je mitski svijet bo- 
gova, produkt fantazije, s antropomorfnim tumačenjem. Bregovi, 
šume, jezera, potoci, oblaci, nebo i zemlja postadoše nastambom 
umišljeno živih bića, duhova. Na prijelaz iz osjetnoga u duhovni 
svijet navodilo je primitivnog čovjeka raznoliko doživljavanje: 
spomen na pokojnike podržavala je uvjerenje o njihovu posmrtnom 
životu; kao živi oni su se javljali u snu; pa i samo disanje, znak 
Života, s posljednjim izdahom, kad čovjeka život ostavlja, bilo je 
kadro izazvati misao o duhovnim bićima, koja nisu prekinula sve 
životne niti s čovjekom. Njima je čovjek pripisivao zlo i dobro, 
Sve, što se u prirodi događa na korist ili na štetu života; a prema 
tome je čovjek reagirao potrebom, da im zahvaljuje odn. da ih se 
Plaši, da nastoji steći njihovu naklonost molitvama i žrtvama, što 
se očitovalo u vanjskom kultu. Već je dakle u tome primitivnom 
kompleksu povezano filozofijsko i religijsko doživljavanje. 

Da i ne idemo dublje u orijentalnu kulturu, zaustavimo se na 
maloazijskoj obali, gdje je kolijevka grčke filozofije i gdje se u 
dodiru s orijentom stala razvijati grčka filozofija. Do 7. vijeka pr. 
Kr. u vezi s mitskim pjesnikom Orfejem nalazimo tragove orfičkim 

(»teološkim«) nazorima, koji su utjecali i na neke grčke filozofe. 
Pučki pjesnik Hesiod u svojoj »Teogoniji« daje tumačenje o 
postanku svijeta (kozmogoniju): prazni prostor svijeta (kaos), 
zemlja i bog ljubavnog rađanja (eros) bijahu na početku daljega 
razvoja. Homer ov svijet bogova već je visok plod grčke umjet- 
nosti »Sedam mudđraca« daju filozofiju života: »misli na 
konac« (Solon), »ništa prekomjerno« (Pittakos), »svladavaj srdžbu« 
(Periander) itd. Pitagora je (c. 580.—€. 500.) — školovan u 
mudrosti egipatskih svećenika — postao religijsko moralni refor- 
mator u južnotalijanskim grčkim gradovima. U vanjskim dobrima 
i tjelesnom uživanju nije vrijednost života. Po orfičkom utjecaju 
naučava Pitagora selidbu duše kao naplatu za moralni život. Po 
njemu osnovana moralno religijska društva vršila su znatan kul- 
turno-socijalni upliv sve doj sredine g. st., kad su zbog aristokratski 
(autoritativno) režimskih nazora ukinuta po novoj, demokratskoj 
vladavini. Kao što Pitagora i Ksenofanes (c. 570.—c. 480.) je 
protivnik Hesiodovih i Homerovih bogova, od kojih se ljudi mogu 
naučiti samo »krađi, preljubu i međusobnom varanju«. U svijetu 
živi jedan duh, koji nije sad tu sad tamo, nego je posvuda, a ob- 
manuti smrtnici drže, da on poput njih osjeća, govori i izgleda. 
Etički nazor o ispraznosti vanjskih dobara (»adiafora«) zastupa i 
Prodikos (u 5. st.) uplivajući na kinike i stoike. Protagora (u 
knjizi »O bogovima«) dopušta opravdanost vjere u bogove, ali drži, 
da o njima ne možemo ništa pouzdano znati zbog njihove tajnovi- 
tosti i kratkoće našeg života. Protjeran je bio iz Atene (g. 411.) radi 
»bezboštva«, kao i mala pred njim Anaksagora. Iz istoga je razloga 
g. 399. Sokrat — ispivši otrov — dragovoljno pošao u smrt 
(iako se lako mogao izbaviti iz tamnice). 

Sve je to dobro poznato iz historije filozofije i potvrđuje 
usku povezanost filozofijskog života. "Tko ispravno prosuđuje 
(»uviđa«) životne vrijednosti — uči Sokrat — znade, da je najviše 
dobro ili ćudoredni ideal duševno spokojstvo, sreća (»eudaimonia«), 
“koja sastoji u kreposnom nastojanju — i tko to uviđa, mora da je 
krepostan. U kreposti je ljudsko blagostanje, nezavisno od životnih 
okolnosti. Odbacujući pučku religiju Sokrat je uvjeren, da u tra- 
ženju istine vrši božju službu. Od božanstva treba prositi dobrotu, 
jer ništa drugo nije toliko u cijeni božanstva. Na dan smrti svoje 
iznosi Sokrat (prema Platonovu »Faidonu«) dokaze, da duša živi i 
nakon smrti, i zato se treba kroz čitav život spremati na smrt ili 

težiti za oslobođenjem iz tamnice tijela i sjetilnosti. Sokratov učenik 
An tistenes uči također, da je ispunjenje želja i njihovo ogra- 
ničenje u jednakom omjeru (»autarkia«). Osjetilni užici, nepotrebna 
vanjska dobra i socijalni položaji smatrani su tiene vrijednost 
je samo u slobodnoj individualnosti, u nezavisnosti ol drugih, u 
sopstvenoj smirenosti, U tome moralu odricanja (askezi) dojam se 
njegov učenik Diogen tako, da je nazvan bio bezumnim Sokra- 
tom. Zaštitnikom je postao kiničkih filozofa, koji u kulturi duš 
vide ćudoredni ideal nasuprot pretjeranoj izvanjskoj die udak 
S tim su nazorom utjecali na stoičku filozofiju zastupajući selena 
protiv stoičkoga panteizma. 


: Najveći Sokratov učenik Platon jm | dolazi 
Donjoj Italiji u saobraćaj s Pitagorovcima i upoznaje orfičku ooirfta 
a nakon ropstva se vraća u Atenu i osnuje filozofijsku Kkađemiju 
(koju tek 529. pos. Kr. ukine car Justinian), Platonova je filozofija 
imala najveći odziv u kršćanskoj filozofiji etičkim nazorom, da e 
prava vrijednost života u bestjelesnom životu duše nakon i zad 
Duša je (prema orfičkom mišljenju) zatvorena u tijelo radi rede 
tjelesnog grešnog stanja, a otuda se izbavlja time, što se neki 
i voljom odvraća od osjetilnosti. U osjetilnom prije ništa nije 
trajne vrijednosti; vječna, nepromjenljiva vrijednost leži u Ka 
jama«, od kojih je najviša ideja Dobrote, Njezina oživotvorba biv 
životu smisao. Usavršenje duše sastoji u kreposnom Životu; a četiri 
su. glavne kreposti: mudrost (za razum), muževna soi (za 
volju), Timjerenost (u svladavanju tjelesnih želja) i sklad tih triju 
reposti u duševnoj ispravnosti (pravedništvu). Taj teleološki Mina 
moralnog usavršenja s posljedicama u izasmrtnom Životu ostavio 
je najdublje tragove u kršćanskoj filozofiji, gdje je najviše došla 
do izražaja misao vječne vrijednosti života. Platonova se abadi 
priko nije mogla održati. I nju je usavršio najveći Platonov učenik 
: r “i : o : a oni enu znanstvene empirije Aristotel 
kapka Ka gne Mobi) temelju osnovao metempi- 
le doni dd jed filozofiju, teologiju«  (teodiceju). 
ni hda pika : njega Anaksagora uvidio, da je ure- 
i Aristotelu prvi ne: ibivi znai di oi " Negibiv je ili 
vojni P gibivi po retnik svijeta razum.  Negibiv je ili 
ian j š jiv zato, jer svaka promjena znači prijelaz od mogućnosti 
ke sia a s uključuje ovisnost od zbiljskog uzroka: prvi je 
akle pokretnik neprouzročen, samosebno eksistentan. Pripisujući 

mu Božje atribute Aristotel je posve logičkim (teoretskim) putem 
zastupao teizam, koji se nastavio u kršćanskoj filozofiji. S tim je 
stajalištem povezan njegov teleološki nazor o svijetu, napose o čo- 
vjeku. Bog je čista zbiljnost, koja spoznaje, što je najsavršenije — 
sama sebe, a prema tome nalazi u sebi najviše dobro i u njemu 
život zadovoljstva. Svijet je svršno uređen, pa je i ljudskoj naravi 
određena oživotvorba dobra. Aristotelov se etički nazor osniva na 
ideji najvišeg dobra, koje ima vrijednost samo po sebi; to je bla- 
ženstvo — ne u smislu emocionalnog stanja, nego kao ostvarenje 
moralnog ideala, tj. usavršenje onoga, što je vlastito čovjeku kao 
takovome. Svirač i kipar usavršuje se po osobitom svome zanimanju, 
dok. se čovjek usavršuje, koliko je razumne naravi. Ne samo da to 
usavršenje sastoji u uviđanju (kako je mislio Sokrat), nego u kre- 
postima, koje znače stečeno trajno osposobljenje volje oko oživo- 
tvorbe najvišeg dobra. Za čovjeka je to traženje i promatranje 
istine. Ne kao da bi sva druga dobra bila bezvrijedna — jer čovjek 
je društveno biće, pa mu naravi odgovaraju razna dobra, kao pri- 
jateljstvo, obitelj, potrebno blagostanje, a onda i zdravlje —, ali 
posjedovanje istine najviša je odlika za čovjeka. Istinu o dobroti 
pronalazi čovjek kao srednju mjeru među oprekama: ne smije čo- 
vjek da bude ni kukavica ni neobuzdanik, ni škrtica ni rasipnik, 
ni plazavac ni nađuti oholiš. Etički je dakle ideal u umjerenom, 
svestrano obrazovanom i skladnom usavršenju ličnosti. 

Sokratov nazor o euđajmoniji i kreposti prešao je preko Ari- 
stotela i na stoičku filozofiju; i stoicima je (tri stoljeća prije i poslije 
Kr.) blaženstvo ili sreća u kreposnom Životu, koji ne znači uga- 
danje, nego voljnu aktivnost, Njezin je cilj (kinička) autarkia, 
sebidostatnost ili nevezanost na vanjska dobra. Život je krepostan, 
kad ga čovjek usklađuje sam sa sobom, sa svojom naravi ili s ra- 
zumom; a kako je (po stoičkom nazoru) ljudska narav sastavni dio 
kozmičkog bitka, zadaća je čovjeka da se voljno podvrgne Božjem 
razumu i u tome nalazi duševno spokojstvo. Predanost Božjem od- 
ređenju najviši je moralni ideal, koji čovjeka čini mudracem, a su- 
protno tome luđakom. Razabravši dobro i zlo čovjek treba da bude 
duševno jak i da sebe svladava (Epiktetov: sustine, abstine). Takav 
je kreposni život moguć samo na taj način, da sebe čovjek oslobađa 
od strasti (»apatla«) i da u vanjskim dobrima (čast, imutak, tje- 
lesna snaga...) vidi sporednu vrijednost (»adi4fora«). Krepost je 
jedino dobro, zloća je jedino zlo. Mudrac je slobodan, bogat, sretan, 
nalik božanstvu. 

Pod utjecajem pitagorovske i Platonove filozofije uči Plo- 


tin (204.—207.) — predstavnik novoplatonizma — da je ideja 
dobra najviša: dobro je praizvor svega, kao sunce. odrazuje se u 
svima stvarima — ne tako, da je w njima podijeljeno (kao što su 


prema stoičkom shvaćanju logoi spermatikoi, razumske klice, što 
oživljuju sve), nego kao jedan pečatnik, koji u mnogim voštanim 
otiscima daje isti tip. Ovo jedno je sebi svjestito; odrazuje se kao 
svemirska duša u pojedinačnim dušama, koje pokreću svijetom, 
gdje je materija najniža, neodređena, nebiće, izvor zla: jer formacija 
dobra u njoj samo je po idejama. O razumskom dijelu duše (nje- 
govoj predestinaciji, grešnom padu, izasmrtnom stanju naprema 
tome, u kojoj je mjeri čovjek svladao osjetilno nagnuće) Plotinov 
je nazor sličan Platonovu. Osjetilnosti je suprotna razumska spo- 
znaja (»dialekrika«), kojom zremo ideje. Najviši je njezin stepen 
u sjedinjenju s praizvorom, u mističkom duševnom stanju, u kome 
je i najviša sreća. Kako je u to doba općenito (iz orijentalnih re- 
ligija) bila živa svijest o krivnji, o potrebi izbavljenja, Plotinov 
je nazor o izasmrtnom smislu života nailazio na mnoge istomišlje- 
nike. Proširio ga je osobito njegov učenik (Sirac) Porfirije (232.— 
240.). Posljednji je bio zastupnik novoplatonizma kršćanski Rimlja- 
nin Bočtius (r. 484., najprije pouzdanik istočnogotskoga kralja 
Teodorika, kasnije od njega pogubljen, g. 529.). On je uveo Ari- 
stotelovu filozofiju na Zapadu prijevodima i komentarom njegove 


logike. 


Iz ranijeg vremena treba napose istaći aleksandrijskog filo- 
zofa, grčki obrazovanog Židova F ilona (c. 25. pr. Kr. — 50. pos. 
Kr.). On misli, da je starozavjetna objava doprla do svih naroda, 
i da su grčki filozofi poznavali Mojsijeve spise. Na toj historijski 
neutvrđenoj predmnjevi eklekvički je spajao mojsijevske i grčke 
elemente. Da ukloni antropomorfno shvaćanje o Bogu, Filon uči, da 
savršenstva biti Božje i ne poznajemo; samo znamo, da živi u ne- 
pomućenome blaženstvu. Toliko je uzvišen iznad materije (koja je 
kao nebiće izvor zla), da u njoj neposredno ne stvara sam, nego 
posredovanjem bića, od kojih je najviše »Logos« ili »Sin Božji«, tj. 
Mudrost Božja (koja nije s Bogom istovetna, kako su mislili stoici). 
Ima dobrih i zlih duhova. Zločeste su duše nastale srdžbom Božjom, 
a dobre po Božjoj milosti. I dobre su duše izvrgnute osjetilnosti, ali 
se mogu slobodnom svojom voljom odreći svih afekata i zato snose 
odgovornost. Prema stoičkom moralu uči Filon, da nije dosta. samo 

obuzdavati afekte, nego iskorijeniti ih pomoću milosti Božje. Cilj 
je moralnome životu ekstatičko sjedinjenje s Bogom. 

U apologetske svrhe kršćanski su pisci prihvatili neke ele- 
' mente iz aleksandrijske, stoičke i novoplatonske filozofije. U na- 
stojanju, da kršćansku nauku učine pristupačnom obrazovanim po- 
ganima, kušali su objašnjavati je poznatim filozofijskim nazorima. 
Tako uči Justin Mučenik (c. 100.—166.), da. je Logos ili 
Mudrost Božja (Sin Božji) rođen odvijeka po Ocu — kao svjetlost 
po suncu —, a stvorivši svijet rođen je kao čovjek zato, da spasi 
ljudski rod. Već ispred toga rođenja Logos se objavljivao ljudima 
(drukčije, nego su stoici učili) Mojsiji, prorocima i drugim ljudima, 
napose nekim grčkim filozofima, pa što su oni istinito mislili, to je 
po Logosu. Utoliko se može reći, da su i oni kršćani; jer nije razum 
sam po sebi, nego po Logosu spoznao istinu. Tkogod je po razum- 
skom zakonu živio, u njemu je djelovao Logos. U kršćanskoj je 
objavi ta mudrost potpuno usavršena. Tako je Justin sasvim pri- 
makao kršćanstvo ljudskoj naravi, da time Što većma odgovara po- 
ganskom raspoloženju. — Afrički svećenik Tertulijan (150.— 
220.) imao je drugu apologetsku metodu: on suzbija heretike (napose 
gnostike) pa zato otkriva zablude u filozofskim nazorima, kojima 
su se služili heretici. "To je osobito Platonova filozofija (zato je 
Platon »patrijarha svih heretika«), Objava je iznad razuma i zato 
se ne može svoditi na razumske ili filozofijske elemente. Što je za 
razum neshvatljivo, ne znači, da je to proturazumno; treba to vje- 
rovati, iako nije razumljivo (Tertulijanu se pripisuje »credo, quia 
absurdum«). Kršćanstvo je novi »zakon« (Tertulijan bijaše najprije 
advokat u Kartagi) i zato ne treba oslona na filozofiju, koja je 
ionako puna zabluda. Dok je Justin išao za tim, da filozofski 
opravda vjersku (objavljenu) nauku o Kristu kao utjelovljenom 
Logosu, Tertulijan ne polaže toliko važnost na filozofiju, nego 
isključivo na vjeru u objaviteljski auktoritet. — Filozofija je i na- 
dalje dobivala sve jaču ulogu u naučavanju kršćanske religije. 
Teološku je nauku s filozofijom nastojao stopiti u jedan sistem 
znameniti učitelj na aleksandrijskoj školi (učenik Klementa Aleksan- 
drijskog) Origenes (185.—254.). Za istim su ciljem išli 1 po- 
ganski krivovjerci »gnostici« (u 2. i 3. st.) spajajući orijentalne, 
kršćanske i grčke elemente. Bog je neizreciv, nespoznatljiv, a rasto- 
jinu između Boga i materije ispunjaju dusi (eoni). Starozavjetni je 
Bog-Stvoritelj izvor srdžbe, a kršćanskome pripada Ljubav. Origenes 

je doduše također zapao u neke zablude, ali nastoji da filozofiju 
prilagodi kršćanskoj nauci. — Kao što su Židovi iz Egipta ponijeli 
zlatno posuđe, tako se može i blago onih istina, koje se nalaze u 
grčkoj filozofiji, staviti u službu kršćanske religije. Logos je Božja 
Mudrost, koja je stvorila svijet, i to odvijeka; zato su i duše bile 
ispred tjelesne eksistencije. Stvoreni su dusi bili najprije svi jednako 
savršeni; neki su ostali Bogu vjerni (anđeli), dok su se drugi udaljili 
od Boga i za kaznu su najgori od njih (đavoli) odbačeni, dok su 
nešto bolji postali ljudske duše zatvorene u materiju. Svi će ti dusi 
po utjelovljenom Logosu putem očišćavanja opet jednoć biti zdru- 
ženi s Bogom (»apokat4stasis). 
Najveći je predstavnik  patrističke periode Augus s: 
r. 354. u Tagasti (sjev. Africi), pokršten u Milanu (8 387. o 
biskupa Ambrozija), biskup hiponski od 395. do smrti g. 420. Na 
njegovu su spekulaciju utjecali neki Platonovi spisi, pa Filon, stoička 
etika (preko Cicerona) i novoplatonizam. U svestranoj kritici raznih 
nazora otklanja teoretski skepticizam i etički senzizam: u Bogu je 
najviše mjerilo noetičkog i etičkog vrednovanja. Bog utječe na 
ljudski nagon za istinom i srećom. Božji razum (Logos) sadržava 
prauzorke (ideje) svih stvari, i kao sunce što svojim svijetlom 
osvjetljuje sve stvari, da su vidljive, tako nam Bog omogućuje da 
shvaćamo ideje. Razumska spoznaja Boga prelazi u intuitivno 
mističku. U Bogu je najviše dobro, posljednja svrha, kojoj je ljudska 
volja usmjerena. Potpunoga zadovoljstva nema su u životu; ono 
se stječe moralnom pripravom za drugi život, gdje ćemo najvrednije 
dobro u Bogu zrenjem posjedovati. Oživotvorba te svrhe zavisi 
dakle od moralne volje, a nije samo plod spoznanja. Osjetilni 
(napose seksualni) užici glavni su izvor moralnog zla: prevladavati 
ga u sebi nije djelo samo volje (oslabljene praroditeljskim a s 
nego nadnaravne Božje milosti (koja dakako sudjeluje zavisno o 
naše slobodne volje). Augustin otklanja predestinaciju duše, vječnost 
materije i stvaranja, emanaciju i druge filozofske nazore. Premda 
filozofskom spekulacijom osvjetljuje teološku nauku, s jedne strane 
ipak ograničuje spekulaciju mistikom, a s druge strane vjerom u 
Božji autoritet. Oba se smjera, spekulativni i mistički, naizmjence 
ističu u daljem razvoju kršćanske nauke. Na srednjevjekovnu su 
mistiku osobito utjecali novoplatonski spisi pripisivani Dio - 
niziju Areopagiti (učeniku apostola Pavla, prvom atenskom 
biskupu), koji su nastali tek potkraj 5. stoljeća, Mistika spaja 

razumsku (spekulativnu) spoznaju Boga s neposrednim  doživlja- 
vanjem ili zrenjem: u jednu je ruku nesumnjivo, da pojmovno spo- 
znajemo Božje savršenosti, dok u drugu za pravo sjedinjenje 

S Bogom treba odreći se razuma i duševno uroniti u Život Božji, 
u čemu i sastoji blaženstvo pobožanstvenja. — 

Ti letimični pogledi na pretkršćansku i početak kršćanske 
filozofije omogućuju nam, da na! historijskoj stvarnosti uočimo po- 
vezanost filozofiranja s religijom. Otuda se razbira, kako je došlo 
do toga, da kršćanstvo zauzme stav prema filozofiji. Napose treba 
u prvom razdoblju kršćanstva tražiti odgovor na Pitanje: nije li se 
vjerska nauka kršćanstva razvila upravo iz nekih filozofijskih 
elemenata? | , 

Izvor je kršćanstva u historijskom licu Kristovu. Kako je 
poznato iz historijskih dokumenata (evanđelja), Krist je poučavao 
ljude o religijskom Životu tražeći vjersko pristajanje uz tu nauku 
kao Bogom objavljenu. Da opravda svoj ugled. Božjeg Objavitelja, 
Krist je činio djela, na koja se pozivao kao legitimaciju svoje 
objaviteljske misije. Pred historijom stoji Isus Krist kao poslanik 
Božji, kao pravi Sin Božji, — prema vlastitim njegovim izjavama, 
u kojih je potvrdu upravo činio djela, što ih je sam nazivao 
Božjima. 

Da li su ta djela uistinu Božja (tj. čudesa) ili to ona nisu (iz 
bilo kojega razloga), — kritičko rješavanje toga pitanja zadatak je . 
apologetike, Objavljenu Kristovu nauku objašnjavati i tumačiti 
zadatak je dogmatike i teološke moralke. Ali ispred sistematskog 
izučavanja o Kristu i njegovoj objavi stoji sam Krist kao historijska 
pojava, koja po svojoj misiji nema nikoje veze sa filozofijom: Krist 
nije filozof u tom smislu, kako su prije i poslije njega nastupali 
filozofi s namjerom, da logički opravdaju izvjesne nazore o životu 
i svijetu, Krist se poziva na svoj Božanski auktoritet; kad poučava 
ljude onome, što je potrebno, da njemu vjeruju. Osim toga Krist 
nije samo učitelj, nego on stupa pred čovječanstvo kao njegov 
spasitelj, izbavitelj od moralnog zla — ne samo teoretski tražeći 
od ljudi, da usvoje njegovu spasonosnu nauku, nego osnivajući 
društvenu organizaciju, koja kao njegova Crkva u duševnoj za- 
jednici s Kristom provodi religiozan život. To je pak sasvim drugo 
područje života nego filozofiranje i osnivanje filozofskih »škola«. 

Ta historijska činjenica (i ne ulazeći u pitanje o njezinu 
opravdanju) u prvom je redu mjerodavna za prosuđivanje odnosa 
između kršćanstva i onodobne filozofije. U prvim danima histo- 
rijskog svog života kršćanstvo je jednako kao danas religija Kri- 
stova, a ne filozofija; ona ne znači samo skup istina, koje su 
stavljene pred razumsku uviđavnost, nego uspostavlja posebnu vezu 
s Bogom, vezu između čovjeka (po njegovu čitavom duševnom 
životu) i Boga, koji u specifičnom kršćanskom smislu znači izvor 

očinske ljubavi i milostivog podavanja života — određena za 
svrhu, koja nadilazi sve ljudske želje, potrebe i naravne sposobnosti. 
To je ideja kršćanske religije (ne po volji konstruirana, nego histo- 
rijski fundirana ideja), i jedino u vidu te idčje opravdano je pro- 
suđivati ulogu filozofije u prvo doba kršćanstva. To će reći, 
kakogod su se prvi propovjednici kršćanstva filozofski orijentirali, 
na kojigod su se način poslužili nekom filozofijom, nije to moglo 
da bude u drugom kome cilju osim jedino zato, da propovijedaju 
religiju. 

' U prvom stoljeću kršćanstva (kako je očito već po Evanđelju) 
nisu učitelji kršćanstva ni dolazili u dodir s filozofijom. Na filo- 
zofiju su upućivale tek apologetske potrebe: opravdati smisao 
kršćanske religije, Njezinu bistorijsku opravdanost nije ni mogla 
osigurani ikoja filozofija; propovijedati Krista kao historijsku 
ličnost nije se moglo po nikojem filozofskom sistemu. Jer ne 
smijemo gubiti s viđa činjenicu, da ono, što je Krist naučavao (ne 
samo da u originalnom obliku nije sistematski izraženo, nego), ne 
znači ili ne obuhvata sve, što sačinjava Kristovu religiju: ona je 
puno više nego sam skup (sistem) nauke ili vjerskih istina, ona je 
izvor života za preporod u Kristu, U toj religiji, Kristova je nauka 
samo jedna komponenta, a ni za nju nije mjerodavan kriterij 
razumskog shvaćanja (i po tom filozofiranja), nego vjerskog pri- 
stajanja po Kristovu auktoritetu. 


o oApologetika je od prvoga svoga časa imala zadaću, da 
opravdava Kristom objavljeni smisao života. Ta je zadaća zapravo 
dvostruka, bistorijska i filozofijska: dok je apologetika u jednu 
ruku propovijedala historijskog Krista opravdavajući njegovo obja- 
viteljsko Božanstvo, u drugu je ruku nastojala utvrditi one razumske 
temelje, koji se logički pretpostavljaju za sadržaj objave (za objav- 
ljene istine). Teoretski skepticizam i etički senzizam suprotni su 
nazori kršćanskoj objavi, pa će zato širitelji kršćanstva (kao apolo- 
getičari) nastojati da suzbiju te filozofske nazore. Tim negativnim 
zadatkom dolazi kršćansko učiteljstvo u prvi kontakt s filozofijom. 
Ne samo dakako glede tih dvaju navedenih nazora, nego će se 
kritički posao apologetičara sukobiti s različitim naukama, koje 
suvremeni filozofi (1 krivovjerci) iznose protiv kršćanske nauke. 
Pozitivni je zadatak apologetike da uoči logičku vezu između objave 
i onih istina, koje su filozofijska osnovica objave, U obzir dolazi 
filozofija o Bogu (teodiceja) i o čovjeku gledom na njegovu životnu 


Filozofija i kršćanstvo 263 


svrhu (etika) i duševnu konstituciju (psihologija). Konkretno rečeno: 


objava (kompleks kršćanskih istina o Kristovu Božanstvu i njegovoj 


nauci) pretpostavlja, da ima Bog ili da postoji Bog; tu logičku 
pretpostavku vjere u objavu mogu ljudi usvajati bez filozofijskog 
opravdavanja ili bez logički (kritički) provedenog umovanja 
(dokazivanja), a osim toga se ta pretpostavka može upravo filo- 
zofski utvrđivati. Taj filozofski posao bit će predradnja ili priprava 
na putu vjerovanja, tj. filozofski osigurane istine o Bogu bit će 
razumska osnovica, koja dopušta mogućnost Božje objave i prema 
tome osigurava neproturazumnost vjere u objavu. Istine o Bogu ne 
tiču se samo Njegove eksistencije, nego i Božje naravi (životnih 
svojstava) kao i odnosa prema svijetu; zato) će filozofija raspravljati 
na pr. o Božjem znanju (mudrosti), o volji, o providnosti itd. Pa 
ne samo o Bogu, filozofija će rješavati također pitanja Životne 
naše svrbe (smisla) i moralnog zakona: jer istiniti odgovori na ta 
pitanja također su pretpostavke, koje omogućuju propovjedniku 
Kristove religije da govori o nadnaravnoj svrsi i zakonu po Kri- 
stovoj objavi. Budući da je ta svrha u besmrtnom sjedinjenju 
čavjeka s Božjim životom, pretpostavlja se također filozofijska 
istina, đa je čovjek duševnom svojom naravi osposobljen za takav 
život. 

Sve te (i druge) istine čine praeambula fidei, pripravne 
putove razuma, kad čovjek hoće da ukloni one filozofske nazore 
(na pr. ateizma), koji bi onemogućili sam opstanak Božje objave, 
odn. kad hoće da razmišljanjem uvidi, da li uistinu postoji sve ono 
(Bog, naravni moralni zakon sa životnom svrhom u Bogu, besmrt- 
nost duše, sloboda volje ...), bez čega se ne bi moglo vjerovati u 
istinitost Kristove objave na osnovu Božjeg auktoriteta. Dakako 
ova logička veza između sistema filozofije i »sistema« religije nije 
prvim apologetičarima ni morala biti potpuno očita, niti su oni 
izgrađivali apologetiku tako, da su u sistematskoj cjelini stvarali 
njezine filozofijske temelje: kontakt s filozofijom nadolazio je 
prigodno, fragmetarno, ali navedeni okvir religije pokazuje nam, 
kako je došlo do toga, da je unutar toga okvira bilo smješteno 
filozofiranje. Mjerodavan je pri tome apologetski interes; a zatim 
također dogmatsko-moralni, ukoliko se išlo za tim, da pojedine 
objavljene istine budu, koliko je moguće, dokazane i razumljive: 
jer se kršćanska dogmatika i moralka služe filozofskim pojmovima 
i metodama izučavanja. Tako su naučne potrebe u izgrađivanju 
teologije svestrano iziskivale vezu s filozofijom. 

Kod sv. Augustina je ta veza sustavno provedena s filo- 
zofskim genijem, kome veličine ne umanjuje historijska ovisnost o 
grčkoj filozofiji. Upravo svojom filozofijom Augustin je utjecao 
još i na novovjekovni razvoj filozofije. Prema rečenome se razbira, 
kako bi krivo bilo rečeno, da je Augustin ili tko ispred njega na 
osnovu pretkršćanske i nekršćanske filozofije stvarao teologiju; 
filozofija je uvijek ostala zasebna sfera izvan teoloških istina, koje 
su naučno bile izgrađivane u okviru objektivno objavljenog 
sadržaja. Kad je Justin Martir i Sokrata htio proglasiti 
kršćaninom zato, što je Krist »Logos«, Mudrost Božja rođena kao 
Sin Božji, a ta je Mudrost izvor svih istina, dakle i onih, koje su 
spoznali Sokrat i drugi neki filozofi, onda se takvo obrazloženje ne 
može smatrati naprosto recepcijom grčke filozofije o logosu: Justin 
propovijeda Krista, hoće, da ljudi budu kršćani, pa da to postigne 
i da objasni, u čemu sastoji Kristova veza s čovjekom, nadovezuje 
(aperceptivno) na poznati i od mnogih pogana već usvojeni nazor 
o logosu. Nije sad u pitanju, da li je pri tom Justin pogodio pravu 
apologetsku metodu ili je izvrgao pogibelji nadnaravni karakter 
objave (koji je isticao Tertulijan); radi se samo o tome, da uvidimo 
neosnovanost predmnjeve, da se misaoni sadržaj kršćanstva dade 
protumačiti kao plod filozofskih nazora. Nalaze se, vidjeli smo, i 
u aleksandrijskoj filozofiji neki pojmovi, koji bi mogli upućivati na 
srodnost s kršćanskim nazorom, ali je razlika u tome, što su oni 
pojmovi ugrađeni u filozofsku spekulaciju, dok kršćanski nazor 
ima svoje pravo na opstanak isključivo na historijskom osnovu 
Kristovih izjava i svjedočanstva o njibovu Božanskom podrijetlu, 
u kome je uključena motivacija krićanskome vjerovanju. 'Ta je 
Činjenica mjerodavna i za razumijevanje Ivanova evanđelja, kad se 
u: njemu spominje »Logos«: tim se izrazom označuje Božja osoba 
kao znanje, pa je već samim tim pojmom izraženo sasvim drugo 
Značenje izraza »logos«, nego Što ga nalazimo u grčkoj filozofiji; 
ali je pri tom još najvažnije to, da nije recipirani filozofski pojam 
bio izvorom kršćanskoga nazora, nego je taj nazor istovetan s Kri- 
stovom objavom, koja je kod kršćanskih pisaca dolazila u dodir 
s filozofijom. 

Na taj se način stala razvijati kršćanska filozofija; u prvome 
svome početku niti sustavno izgrađivana ni originalna. Smatramo li 
njezinim historijskim početkom filozofiju sv. Augustina, ne ćemo 
joj ipak sasvim odreći ni jedno ni drugo obilježje, premda su 

njezini elementi iz grčke filozofije. Već po svome nazivu ta je 
filozofija bila u službi kršćanstva; ona je bila »ancilla theologiae« 
— ne u često puta iskrivljenom smislu, kao da je ropski služila 
teologiji ili kao da je upravo prestala biti filozofijom zbog podlo- 
žnosti objaviteljskom auktoritetu. Ona je bila pomoćnica teologiji, 
i u tome njezinu odnosu nalazimo vanjski razlog nazivu »kr- 
šćanska«. Unutarnji bi razlog značio to, da je kršćanska ideologija 
sama iz sebe utjecala na razvoj filozofije, — a to i jest historijska 
Činjenica. Jer me samo što je teologija sadržajno (s obzirom ona 
objavljenu nauku) upućivala na filozofsko traženje izvjesnih istina, 
nego je upravo pod uplivom kršćanski objavljenog inventara 
dolazilo do pojmovnih objašnjavanja i u kasnijem razvoju do 
kritičkog produbljivanja onih spoznaja, koje se nalaze i u pret- 
kršćanskoj filozofiji, dok su neke od njih kršćanskom filozofiranju 
vlastite. Za potpunu definiciju kršćanske filozofije potrebno je 
međutim obuhvatiti njezinu historijsku cjelinu do danas, da se 
otuda razabere njezin odnos prema sveukupnoj historiji filozofije 
u jednu, a u drugu ruku prema kršćanskoj religiji. 

Sokrat kaže (u Platonovu Kritonu), da najviša vrijednost ne 
pripada životu kao takovu, nego dobrom životu. Platon ne 
prestaje isticati (u Gorgiji, Teetetu, Fedonu), kako je naše tijelo 
tamnica i grob duši u njezinu stremljenju za neprolazno vrijednim 
životom. Tjelesni je život tako prolazan, da nam ljeta minu (kaže 
Platon) poput života jednodnevne muhe. Treba dušu vježbati u 
kreposti, a ta je vježba u mrtvenju, priprava na smrt: to je filo- 
zofija života. Nije u njoj pesimizam, koji ne zna cilja Životu — 
naprotiv po idealističkom Platonovu nazoru o životu naš je cilj 
usavršenje duha, ličnosti (po etički kulturnom pojmu). Ideje, koje 
postoje zasebno i »iznad« povijesne zbiljnosti kao njezini uzorci, 
sadržavaju zapravo idealne mogućnosti usavršivanja po vrijed- 
nosnom usponu, gdje je na vrhu personificirana dobrota — Bog 
(ro. Knjiga Zakona). U Platonovoj državi namijenjen je atsistima 
izgon. U duhu platonizma nastavlja novoplatonska i pitagorejska 
škola kao i rimska Stoa, — a utjecaj tih nazora odrazuje se dalje 
u kršćanskoj filozofiji. 

Ne odgovara prema tome historijskoj stvarnosti prigovor 
teističkoj orijentaciji života, da je njezina provenijencija čisto 
kršćanska, pa čak da ona znači pod uplivom kršćanstva iskvarenu 
grčku filozofiju. Kršćanska filozofija života daje logičkim oprav- 
danjem (filozofiranjem) određeni religijsko-moralni smisao životu, 
a u tome su sistemu preuzeti elementi iz pretkršćanske filozofije. 

»Kršćanskom« zovemo filozofiju, koliko se u svojim nazorima 
podudara s kršćanskim naukom, koji je po Kristu objavljeni 
predmet vjerovanja. Ateizam, materijalizam, panteizam i drugi 
filozofijski nazori ne ulaze dakako u sistem kršćanske filozofije. 
Taj je sistem teocentrički, koliko priznaje 'eksistenciju Božju i 
koliko priznaje, da je Bog svrhodavni ureditelj ljudskog života. 
. Utoliko je taj nazor nazvan teistički - teleološki. Ali sasvim bi 
krivo bilo to »priznanje« smatrati ovisnim od kršćanskog aukto- 
riteta, na kome je osnovano vjersko priznanje objavljenih istina. 
Kršćanska se filozofija osniva na razumu, na kritičkom  istraži- 

vanju i opravdanju svojih nazora, pa je kao takva izložena 
izučavanju i kritici bez obzira na kršćanstvo. To važi i u onim 
slučajevima, gdje je filozofija poprimila neke probleme iz kršćan- 
stva ili uopće iz religije; i takve probleme rješava ona samostalno, 
pa joj vjerski auktoritet služi samo negativnim kriterijem ili smjer- 
nicom, koja filozofijsko umovanje odvraća od sukoba s vjerskim 
istinama. Tako je na pr. pobudom kršćanstva nastao problem stva- 
ranja, ali je rješavanje toga problema čisto filozofijsko. Iz religije 
prešla je u filozofiju i vjera u neumrlost duše, ali u filozofiji je ona 
postala problem, koji je već Platon (u Fedonu) rješavao upravo 
filozofijski. Ni priznavanje Boga nije nastalo tek na osnovu meta- 
fizike ili (logičkog) dokazivanja; to je priznanje uključeno u reli- 
giji i bez ikoje filozofije. Ali po filozofiji je eksistencija Boga po- 
stala problem, koji iziskuje (misaono) rješavanje. A jednako je 
s problemima etičkog nazora o životu. Kad je dakle u pitanju 
pravo na opstanak kršćanske filozofije, nije za prosuđivanje mjero- 
davan vjerski auktoritet, nego kritika, kojoj sloboda nije ograničena 
ničim drugim osim zakonima mišljenja, na koje se oslanja svaka 
spoznaja istine. Poznato je doduše, da se filozofija smatrala »slu- 
žavkom« teologije; ali njezina funkcija (to kaže jedan od najboljih 
poznavalaca Tome Akvinskoga, Hans Meyer) sastoji u tome, da 
kao lučonoša prethodi teologiji, koja bi bez nje tumarala u tami. 
Jer svaka kulturna religija iziskuje barem minimum filozofije, da 
objasni pojmove, koji ulaze u sastav vjerskog sadržaja. Bez filo- 
zofije bi i Tomina teologija bila samo Apostolsko vjerovanje, por- 
krijepljeno Biblijskim tekstom i izjavama Otaca. Filozofija je dakle 
— i kad je uzmemo u odnosu prema teologiji — samostalna osla- 
njajući se na zakone mišljenja. 

Utoliko nije opravdano govoriti ni o zastarjelosti kršćanske 
filozofije — unatoč tome, što ona prolazi historijsku svoju evolu- 
ciju s obzirom na shvaćanje pojedinih problema, na njihovo meto- 
dičko rješavanje i ukupnu povezanost s napretkom nauke. Neki 
nazori iz kozmologije Tome Akvinskoga nisu više suvremeni, ko- 
liko tim izrazom označujemo naučne rezultate, koji su danas po- 
znati, dok se u ono doba nije za njih znalo. To važi i za neka 
tadašnja mišljenja na drugim filozofijskim područjima. U ono je 
doba na pr. odgovaralo duhu vremena, da se na tvrdokorne krivo- 
vjerce primjenjuje fizička kazna, premda to, znamo, ne može služiti 
sredstvom obraćenja; ali historijski je i to razumljivo, kad se uvaži, 

da su krivovjerci izazivali društvene smutnje i poremetnje državnog 
poretka, dok je u drugu ruku vladalo neopravdano uvjerenje, da 
se bez teške vlastite krivnje ne može otpasti od vjere. Pa ne samo 
da su mnogi nazori, uvjetovani tadašnjim vremenom, odonda revi- 
dirani, nego je i čista filozofijska spekulacija mijenjana historijskim 
razvojem i unutar same skolastike, na pr. od Tome preko Skota, 
Suareza itd. Gotovo izgleda, da nije ostalo pošteđeno baš ništa od 
nekadašnje kršćanske filozofije, jer se na Pr. već prigovaralo i de- 
finiciji čovjeka: »razumna Životinja«, No takvi će prigovori otpasti, 
ako s razumijevanjem ogledamo postanak i smisao nekih nazora, 
na pr. navedena definicija ne ističe »razumnost« u isključivom 
smislu, kao da u bitnu karakteristiku čovjeka ne bi ulazio i njegov 
voljni život; ovdje »razum« označuje duhovnu (osobnu) konstitu- 
ciju čovjeka, koji jednim dijelom svoje biti pripada osjetilno- 
organskom (životinjskom) svijetu. Ili na pr. netko će danas možda 
i metafizičke dokaze za eksistenciju Boga smatrati nesuvremenim u 
tom smislu, da modernom čovjeku nije toliko pristupačno proma- 
tranje izvanjskog svijeta, iz koga dokazivanje polazi k njegovu 
osobnom uzroku (Bogu), nego da treba u samom čov jeku, u njegovu 
duševnom životu, tražiti »putove« k Bogu. Koliko je.ta misao i 
opravdana, bio bi neosnovan prigovor starijoj filozofiji, đa je u 
tom pogledu manjkava; jer ne samo da je tim putem polazio već 
sv. Augustin, nego se također teizam 'Tome Akvinskoga oslanja na 
psihološka i etička razmatranja: na njima se upravo osniva filozo- 
fija života. 

Tko bi napokon tvrdio, da kršćanska filozofija ne odgovara 
strvremenim potrebama u naučnom smislu, previdio je njezinu or- 
gansku povezanost s ukupnim razvojem filozofije kroz sva stoljeća 
do danas: od Descartesa preko Leibniza do obnovljenog aristote- 
lizma u prošlom stoljeću — preko Trendelenburga i njegovih uče- 
nika Fr. Brentana, Willmanna, Hertlinga... u Meinongovoj školi, 
Husserlovoj, Kilpeovoj, na univerzama u Parizu, Amsterdamu, 
Louvainu, Londonu, Cambridgu itd. Predaleko bi nas odvelo na- 
brajati sve filozofe, koji su svojim nazorima u bližem dodiru 
s kršćanskom filozofijom, da time utvrđujemo njezin vitalitet. Ona 
već zato ne može biti nesuvremena, jer iznosi na svim područjima 
filozofije odvjekovnu problematiku, koja nikad ne prestaje biti 
jednako aktuelna. Da li su i njezina rješavanja naučno aktuelna — 
nakon, recimo, Kanta i drugih protivničkih smjerova —, o tome 

se u hauci ne može dogmatski izricati sud, nego samo kritički, po 
upoznavanju onih nazora, koje kršćanska filozofija (skolastika) 
zastupa, i naučne valjanosti onih opravdanja, kojima ih zastupa. 
Tko bi svakom opravdanju (obrazlaganju nazora) odricao valjanost 
zato, što će iza današnjih opravdanja slijediti nova — i u tome baš 
sastoji razvoj nauke —, morao bi ponajprije tim kriterijem obuhva- 
titi ne samo skolastičku, nego svaku filozofiju pa i svu znanost; a 
osim toga taj dovoljno ne razlikuje između onih istina, koje su ne- 
sumnjivo utvrđene ili nužne, i onoga postupka ili načina, kojim se 
utvrđuju, kao i onih mišljenja, o kojima je još otvorena mogućnost 
raspravljanja. Tako je na pr. Bog kao kozmički uzrok istovetan s pred- 
metom religije pa može s prvoga gledišta postati problem metafizike 
(teodiceje), a s drugoga religijske filozofije. Metafizičko se dokazi- 
vanje upire na princip kauzalnosti: ili je sve, što postoji, o sebi 
opstojno, tako da po svojoj biti (== onome, što jest) mora postojati, 
ne može, da ne opstoji, a to je onda Bog, — ili tako ne postoji, a 
onda je ovisno o Bogu, prouzročeno od Boga; svijet naime nenužno 
postoji, mogao bi sam po sebi ne postojati (jer je promjenljiv), tj. 
PO svojim bitima sve su stvari samo u stanju mogućnosti ili poten- 
cijalnosti za eksistenciju, — a kad ipak zbiljski (aktualno) eksi- 
stiraju, ta njihova eksistencija nije od njih samih, s obzirom na 
njihove biti, nego je od drugoga, koji zbiljsku eksistenciju proiz- 
vodi ili prouzrokuje. Tako skicirani dokaz o uzroku svijeta 
oslanja se na princip uzročnosti: potencijalna bit sama od sebe 
ne postaje aktualna, — taj prijelaz mora imati svoj uzrok. Premda 
je istinitost i realna vrijednost toga principa u skolastičkoj noetici 
dokazana, ipak se baš na taj princip nadovezuju problemi, o kojima 
neoskolastika najživlje raspravlja. Pa kad je tim putem već 
utvrđena eksistencija Božja, i opet nastaje pitanje o spoznaji biti 
Božje (što je Bog?). Kad Ga poimamo kao uzrok, osobu, sa 
znanjem i voljom, i kad Mu razne druge atribute pridijevamo: | 
kojem značenju izričemo te pojmove o Bogu? I sam se Toma 
Akvinski u razvoju svog umovanja priklanjao dvostrukom načinu 
izražavanja: da izbjegne antropomorfiziranju, govori tako, kao da 
nam je Bog po navedenim pojmovima gotovo sasvim nespoznatljiv 
(kao da su navedeni izrazi sasvim dvoznačni, za čovjeka i za 
Boga), a ipak je u drugu ruku nesumnjivo, da po nekoj uporedbi 
(analogiji) spoznajemo Boga, pa na pr. kad o biti Božjoj kažemo 
da je »čisti akt«, to znači, da je isključena svaka potencijalnost i 

S toga sva ovisnost kao i svaka mogućnost razvoja; time smo ipak 
nekako shvatili bit Božju (protiv evolucionističkoga -panteizma), 
iako je potpuno ne spoznajemo. — Jasno je dakle da se zbog 
diferenciranja unutar kršćanske filozofije ne gubi neprolazna 
vrijednost onih istina, koje sačinjavaju osnovu orijentaciju u nazoru 
O svijetu 1 Životu. 

Da li je ta vrijednost doista neprolazna u naučnom smislu, 
to dakako zavisi od spoznajnih temelja, na kojima je kršćanska 
filozofija izgrađena, U tome se smislu nameće potreba kritičkog 
izučavanja, pa je već samim tim opravdana i suvremenost te 
filozofije. No ona je suvremena još u jednom smislu: utoliko, što 
nije suvremena u smislu simpatičnosti današnjem duhu vremena. 
Kako je naime »duh« prema religiji i moralu neraspoložen, i kako 
se time gubi pravi smisao života, kršćanska filozofija postaje 
suvremena svojim opravdanjem potrebe za religijsko-moralni pre- 
porod današnjeg društva. Dozna li tkogod, kako je i Toma 
Akvinski isticao, da je po naravnom zakonu nagona za fizičkom 
eksistencijom (samoodržanjem) opravdano i prisilnim putem oduzeti 
kapitalistima materijalna sredstva za pomoć oskudnima i nevolj- 
nima, i da su već crkveni oci nazvali razbojstvom i krađom 
preimućstveno stanje onih, koji drugima uskraćuju i eksistencijalni 
minimum, taj će pripravno priznati (u ime etičke nauke i moralne 
svijesti, a ne marksističkog komunizma) aktuelnost toga moralnog 
zahtjeva; — ali možda ne će jednakom pripravnošću priznati 
suvremenost filozofije, koja životnu vrijednost nalazi u religijsko- 
moralnoj kulturi čovjeka. Ako je takvo nepriznavanje motivirano 
u subjektivnom raspoloženju, to dakako ne može biti mjerodavno 
za istinitost te filozofije. Bude li pak njezina istinitost ili oprav- 
danost stavljena u pitanje pozivom na razloge, koji izviru u 
filozofijskom traženju istine, prvi je pri tome postulat objektiv- 
nosti, da tu filozofiju valjano upoznamo. 

* 


Hoćemo li zagledati u suvremeni prosjek Života s namjerom, 
da ga fenomenološki analiziramo — s gledišta ideološkog, kul- 
turnog, socijalnog... — i da otkrijemo izvorne komponente 
njegove strukture, već smo time na putu filozofije života. U tome 
je cilju filozofiranje dijagnostičko, a njegov terapijski zadatak 
sastoji u tome, da iznađemo sredstva za podizanje života. Jer u 
svakom se slučaju ukazuje aktuelna potreba životnog podizanja, 

bilo da mu je ukupno stanje normalno bilo da je u znaku krize: 
Život naime prelazi u svoju negaciju, čim nije nošen dinamikom 
volje. I stoga je filozofija života pozvana, da voljnom nastojanju 
daje orijentaciju ili pokazuje putove, kojima će čovjek skretati 
struju života u cilju njegova unapređenja. Mogućnost toga cilju 
shodna upravljanja životom čini čovjekovu slobodu ili vlastitu 
odredivost volje. Po njoj se čovjek odvaja od prirodnog usilja ili 
od nužnosti kozmičkog zbivanja, a život se od mehaniziranja pre- 
tvara u samoupravljačko stvaranje. Tome cilju ima da posluži 
filozofija života, 

Bez opravdanja filozofija ne može životu dati osnove 
razvitka; jer ne može da ga usmjeri prema cilju, dok nije osigurana 
opravdanost ili istinska vrijednost životnoga cilja. A svako oprav- 
danje iznosi u svome rezultatu izvjesni nazor, koji svojom 
afirmacijom znači neodrživost suprotnih nazora. Budući da se po 
nazorima kao idejno pokretnim silama oblikuje Život, zato 
filozofija života ne može mimoilaziti pitanje opravdanosti pojedinih 
nazora; što ujedno znači, da u filozofiji tražimo kritički osigurani 
odgovor ili rješenje o problemu života. To i ništa drugo ne znači: 
zahtijevati od filozofije, da ima karakter znanstvenosti. Nije ničim 
valjano obrazloženo prigovaranje filozofiji, što je ona oduvijek 
nastojala da zadrži taj karakter. Berdjajev vidi u znanstve- 
nosti filozofije njezinu »skolastičnost« i ropstvo, kome su podlegli 
osim Aristotela i Tome Akvinskoga i drugi predstavnici filozofijske 
historije: »Descartes, Spinoza, Kant, Hegel, Spencer, Avenarius, 
Cohen, Husserl«. Filozofija ne bi imala biti logička spoznaja, već 
metafizička, intuitivna, stvaralačka, kao »simpatetičko  uživlja- 
vanje«, koje ne znači samovolju, nego izražaj ličnosti, koja nosi 
samoopravdanje i sankciju u sebi samoj. Znanstvenost je prenošenje 
logičkih kriterija s pojedinih znanstvenih područja na filozofiju, 
a neispravnost toga postupka očituje se (po Berdjajevu) već po 
tome, što je filozofija — kao i moral, religija, umjetnost — po- 
stojala prije znanstvenih pokušaja sistematskog i metodički pro- 
vedenog opravdanja. Znanstvene se metode ne mogu istrgnuti iz 
nužnosti, a filozofija je plod duha; ona nije prilagođivanje spoznaje 
podređenoj zbiljnosti, kao što je u procesu znanstvenog spoznanja, 
nego je traženje životnog smisla u oslobođenom duhu. — Ali mi 
pitamo: što znači »traženje životnog smisla«? Ako to traženje ima 
da bude samo izražaj ličnosti, onda određivanje životnog smisla 

nema objektivnog mjerila. Što može da bude normativno za ocjenu 
životnih pojava, ako prema navedenoj pretpostavci nema drugog 
kriterija osim ličnog uživljavanja? Kako je ovo subjektivno — 
sve kad bi ono za neki subjekt značilo najviši stepen uviđanja ili 
pouzdanosti —, tako bi i svaki odgovor ili nazor o pitanju 
životnog smisla važio samo kao relativna istina, pa tako i Berdjajev 
ne bi mogao svome ideološkome protivniku i skeptiku bilo čime 
opravdati čak svoj kršćanski nazor o smislu života. Nipošto ne 
stoji, da filozofija postaje sastavnim dijelom pojedinih znanosti 
(fizike, matematike ...) time, što logičkim putem traži apsolutnu 
ili objektivnu istinu, jer je ona ne traži na onom području i speci- 
jalnim metodama, kojima se služe pojedine znanosti. A time, što 
moral i religija kao filozofija postoje i bez znanstvene kritike, 
nije dokazana nepotrebnost ili čak nemogućnost znanstvene filo- 
zofije — napose o moralu i religiji — baš tako, kao što opstojnost 
nekritičkog iskustva i priznavanja istine nije opravdan prigovor 
protiv znanstvenoga istraživanja iskustvene mogućnosti i istinite 
spoznaje. Bez objektivnih kriterija u prosuđivanju ili bez logike 
bila bi nemoguća i Berdjajevova konstatacija, da su »poljuljani 
temelji života, i da su problematične sve pretpostavke duhovnog 
opstanka«, 

Suvremena kriza duha, koju već nazivamo agonijom, sastoji 
u kaosu na području spoznajne orijentacije o životu. Izgubljena je 
smjernica u snalaženju na putovima Života. Heideggerovska 
tragična eksistencija,  Kierkegaardova  tmurnost,  Nietzscheovski 
rasizam, Marxov ekonomski kolektivizam, — sve su to oblici 
današnjeg života, u kojima je nestao njegov smisao. Da takvu 
tvrdnju možemo postaviti, treba za to pružiti valjanu opravdanost. 
U tome je znanstveni zadatak filozofije Života. Hoćemo li dakle 
dati nauku o smislu života, moramo tu nauku postaviti na logične 


temelje, a time će dobiti svoje opravdanje određeni smisao života. 


U kritičkom stavu prema suvremenim strujama života mi 
ponavljamo istu nauku, koja se obnavlja novim pogledima na 
život i nanovo traženim putovima utvrđivanja naše nauke, — a 
to je filozofijska nauka o moralno religijskom smislu života, koja 
prelazi u vjersku nauku kršćanstva. 

Da se u Životu doista odrazuju utjecaji Boga i vraga, ta je 
Berdjajevova tvrdnja dovoljno utvrđena činjenicama, koje 
obilježuju suvremeni život. Jer današnja strepnja za eksistenciju 

života, ugroženoga pohlepom i mržnjom i razaranjem usavršene 
tehnike — nije li zar to demonska tragika čovječanstva? Nisu li 
humanitet, demokracija i sloboda pojedinca u ruševine pretvorene 
kapitalizmom, komunističkim kolektivizmom i drugim negacijama 
čovječanskoga digniteta? “U najsitnijim | pojedinostima društvenog 
života zapažamo surovost, divljaštvo, nestanak kulturnoga osjećaja, 
pravu degeneraciju razumijevanja moralnih obveza , kao, sveopći 
moral insanity. Nedokučivo , niski i podli egoizam,: preziranje 
božanskoga i svetoga kao najviši princip života, gaženje načelnosti 
i žnačaja, zavaravanja u ime nekih ideala, 'poigravanje- s. tuđim 
eksistencijama, zarobljivanje mišljenja: — i zar sve to nije služba 
vragu ili đavlu? Kakav. je kraj toga danas smisao života? Zar taj, 
da budemo oruđa, upravo oružja i. radni strojevi i uzurpatorske 
lutke i rođeni za samoubojstvo? . Ljudima. se zgadilo biti 
»slika Božja« — a s tom je slikom izbrisana i slika čovječja. 
Danas nisu samo krize u čovjeku, nego je. sveopća kriza čovje- 


«štva: lik čovjeka potamnio je počevši od međunarodnih laži i 


obmana sve do svakodnevnog društvenog života već u najmlađoj 
generaciji. Bez usporenoga moralnog preporoda mi srtamo, u. ko- 
zmičku katastrofu. Beskorisna je svaka sentimentalnost: mi, u ime 
nauke činimo, Štogod se može — i zato filozofijom života hoćemo 
da podignemo čovjeka i'njegov život na bolju eksistenciju od 
sadašnje. Stvarati novi život na temeljima . morala i religije, di oto 
upravo opravdanjem morala i religije — to je zadatak. haše filo- 
zofije života. 


Zimmermann: Filozofija života I8 

Ima i takvih, koji zabacuju svaku filozofiju života. Neki će 


zabaciti teističku (kršćansku) filozofiju, koju ta knjiga zastupa. 
Pri tom treba upozoriti, da ne dolaze u obzir oni, koji se takvim 
»zabacivanjima« razbacuju ležernije nego starim odijelima, Filo- 
zofija života — pa ita u ovoj knjizi — plod je dugotrajnog 
naučnog umovanja i bogatog životnog iskustva mnogih umnika i 
israživalačkog nastojanja mnogih vjekova. Stoga je već samim 


time diskvalificiran ispred nauke, tko bez počitanja prema njoj“ 


olako zabacuje kulturnu tekovinu, kakovom se ima smatrati filo- 
zofiranje o životu, koje se očituje u povijesnom razvoju filozofije. 
Od toga pravila u prosuđivanju ne može činiti iznimku ni Ein- 
stein, koji je nedavno u jednom svome američkom predavanju 
pozvao sav obrazovani svijet, neka napusti vjeru u osobnog Boga. 
Kao da bi netko naprosto pozvao ljude, neka napuste Einsteinovu 
matematičku teoriju. Može li Einstein u ime svoje matematičke 
teorije zabaciti »teoriju o Bogu«? Jer toliko je ipak i njemu jamačno 
poznato, da vjera u Boga znači jedan naučni problem, o kome 
postoje rješavanja (teorije), pa se i ateistička teorija mora rješavati 
naučno, kritički, ako ne će da se prebaci u nekulturnu propagandu. 

Kad je riječ o zabacivanju filozofije, misli se na teoretsko 
zabacivanje ili nepriznavanje, a ne dolaze u obzir oni, koji zabacuju 
utoliko, što se uopće ne zanimaju za filozofiju. Tko teoretski ili 
obrazloženo zabacuje filozofiju života, ne može ipak zabaciti 
barem onaj dio filozofije, koji se bavi spoznajom kao jednim 
dijelom života, jer tek na osnovu moetike ili filozofijske nauke o 
spoznaji može netko zastupati pozitivističeu negaciju filozofije o 
životu. Da li je moguće spoznati životnu i sveukupnu  zbiljnost 
metafizički, preko iskustvenih granica, to zavisi od noetike, pa je 
stoga razumljivo, da opetovano naglašujemo njezino osnovno zna- 
čenje u opravdanju filozofije. 

Nazor, što ga zastupa ova knjiga, metafizički je, a naučavahu 
ga najveći kršćanski mislioci Augustini Toma Akvinski. 
Kao da je u mudrom uređenju ljudske historije bilo predviđeno, da 

ta dva umnika nastavljaju i usavršuju nazore, koje zastupahu i dva 
najveća grčka filozofa Platon i Aristotel: jer tako bivaju 
onemogućeni oni, koji bi u neutaživoj opreci prema kršćanstvu 
zabacivali kršćansku ili skolastičku filozofiju i ne ispitujući njezinu 
istinitost u pretpostavci, da je za tu istinu mjerodavno samo 
kršćansko vjerovanje. Ovako tko hoće da izrekne sud o historij- 
skom značenju kršćanske filozofije, može to istom nakon dugo- 
trajnog izučavanja grčke filozofije, napose Platona i Aristotela. 
Tu će naći prve idejne elemente veličajnog sistema kršćanske 
filozofije o životu. 

Dakako ona je teistička, osniva se na priznavanju Boga. Naš 
život, sastavni dio svijeta, u odnosu je s Bogom, koliko odvijeka u 
Božjem umu postoji osnova svršnog upravljanja ili vječni zakon, 
On obuhvata sve, što je od Boga proizvedeno: jer svemu je Bog 
odredio svrhu, sve postoji zato, da odrazuje savršenstvo Božjega 
bitka, Ni u čemu izvan sebe, nego samo u sebi, u svojoj biti, mogao 
je Bog imati predviđeni cilj, radi koga je htio, da bude svijet. 
Jedino objava ili očitovanje Božjeg savršenstva (dobrote) može 
biti razlogom proizvodnji svijeta. Premda se našim slabim umom 
ne možemo vinuti do uviđaja svršne (finalne) koncepcije u stva- 
ralačkoj volji — kako je to naglašavao i Descartes —, mi ipak 
znademo (iz teodiceje), da postoji Božja Mudrost, koja je svrsi 
primjereno odvijeka uredila sve stvorene naravi, da ih tako u 
zbiljskom vremenu njihova opstojanja upravlja prema ostvarenju 
svrhe. Napose je čovjekovu razumnu narav uredio Bog tako, da 
bude čovjek sposoban spoznati svoju životnu svrhu i prema njoj 
udešavati voljnu djelatnost. 

Čovjekova narav učestvuje u vječnom zakonu, i tu njegovu 
primjenu u razumnoj naravi čovjeka zovemo naravni zakon, Prema 
tome ljudski život nije zakonski nuždan u smislu stoičkog »fatuma«, 
koji providnost zamjenjuje s kozmički imanentnim uređenjem, nego 
je sav kozmos i u njemu naši život svršno uređen po transcen- 
dentnom, upravo Božjem planu ili zakonu, koji u ljudskoj naravi 
dolazi do izražaja po naravnom zakonu ili po obvezatnom upr: sa 
ljanju volje prema najvišem cilju života: voljnom priznavanju 
Boga najvišim dobrom, u čemu je i životna sreća ili blaženstvo. 

Filozofijska ta koncepcija o finalnoj sintezi našeg života 
s vječnim zakonom dobiva sistematsko opravdanje u teodiceji pa 
otuda prelazi u etiku. Naš život ima od Boga određenu svrhu, 

rem razumski rukovođenim  htijenjem. 'To je teza teističke 

1 ozofii z Ve . . a2 . . . . . ' 

: Je o Životu. Njoj se po kršćanskoj vjeri dodaje jedan »i«, 

pa stoga s nastavkom potpuno glasi: (razumski rukovođenim hti- 

dije i nadnaravnim izvorom života, koji zovemo milost Božja 
a ' i hi i . . 5 . 2 . . h ; 
j dodatak iziskuje, da u tezi naglasimo nadnaravnu svrhu 

Objasnimo! ' 


a. S poznaja Boga bijaše i po Aristotelovoj: nauci zadnja svrha 
ili najviše dobro našeg života. Do nje dolazimo diskurzivnim diko 
vanjem ili postepenim, na osnovu (posredstvom) iskustva dokaza- 
Nim, priznanjem, da postoji Bog. O Njemu samome, o Njeni 
biti ili savršenstvima znađemo malo: po analogiji ih hheiši 
s nama ljudima. Budući da je razumska spoznaja o Bogu posredna 
zato je nesavršena, nepotpuna, ograničena, i zato ni u njoj još sija 
izvor najvišeg dobra, kojega bi posjedovanje značilo punu sreću ili 
renne: Ke nije ništa drugo, već sama činjenica smrti ili životnog 
ršetka dokrajčuje životno zadovoljstvo. Aris i 
ženju sreće a ta ogrev Pon * Mije teh ea 
j . , a nije teističkom 
svojom etikom obuhvatio izasmrtni život duha. Još je manje mogao 
Aristotel znati, da nam je u ovom i u posmrtnom životu kom 
njena nadnaravna svrha, Šta to znači? Spoznaja Boga koliko je 
dostiživa misaono ili razumski (kako netom spomenusmo) — va 
osnovu iskustvenog znanja o svijetu i životu —, čini našu naravnu 
svrhu: jer je ostvariva naravnim sredstvom. Tom spoznajom ne 
o oka Boga kem ili savršeno, a misao na takovu sa- 
vršenu spoznaju uključena j Oj nepotpunosti ili ogranič i 
naše pasjakin sinje "To Paja, CE oi ov = rama 
P A I eodiceji), da 
Postoji Bog, i donekle Ga upoznajemo »kao u zrcalu« posredova- 
njem stvorenih stvari (i nas samih) — a nefilozofski ljudi spozna- 
vaju Boga, iako bez dokazivanja, također posredovanjem svijeta 
tj. nepotpuno —, pa nas ta činjenica upućuje na to, da bi racienaća 
bila i bolja, viša, savršenija spoznaja, kojom bismo. neposredno 
aki Boga m u lice«) i time dovijeka bili potpuno za- 
ovoljni ili sretni. Takvo »gledanji ij će sami ši 
razumom, po naravnoj di oja iako sa rieai 
nja, nego bi nam 
morao sam Bog u tu svrhu dati nadnaravnu sposobnost spoznajnog 
ujedinjenja s Bogom. Taj život znanja i s njime skopčanog m. mo 
posjedovanja Boga kao najvišeg ili neograničenog dobra znači zolju 
nadnaravnu svrhu. Da su svi ljudi za nju od Boga zbiljski određeni 
to znademo po Kristovoj objavi, i to je osnov kršćanske jelššja. 

Ta svrha i sve, što do nje vodi, dato je čovjeku kao milost, daro- 
vano je iznad onoga, što čovjeku pripada po naravnom nagnuću i 
sposobnostima. Tu je sad sinteza naravne i nadnaravne sfere Života: 
združenje s Bogom na osnovu naravne spoznaje čini naravnu svrhu, 
a nadnaravna svrha sastoji u životnom odnošaju s Bogom na osnovu 
nadnaravne ili neposredne spoznaje Boga. 

Apstrahiramo li od nadnaravne svrhe i uočimo samo činje- 
nicu, da je čovjek stvor Božji, život čovjekov i s ovoga »naravnoga« 
gledišta ulazi kao sastavni dio svijeta u okvir vječnog zakona ili 
uređivačkog i upravljačkog plana, kojim um Božji koncipira svršnu 
uredbu svijeta i napose ljudskog života. Čovjek mora — na osnovu 
vječnog zakona — raditi i živjeti, kako je Bog uredio i odredio. 
Kako mora? Čovjek je kadar i da se opre Božjem određenju: može 
raditi, Što i kako hoće, slobodan je. To znači, može u svojim volj- 
nim činima (htijenju) slagati se sa zakonodavnom voljom Božjom 
ili ne slagati se, može činiti ono, što mora ili na što je obvezan, 
ali nije na to fizički prinužden ili usiljen. Svoju obvezujuću volju 
izrazuje Bog svima ljudima putem razuma, po naravnom zakonu, 
koji sadržava općenite norme za voljno djelovanje. Njihovu kon- 
kretnu primjenu na pojedine čine diktira savjest. Najopćenitija je 
norma ili uputa, da moramo činiti, što je dobro, a ne smijemo 
činiti zlo. Napose kad znademo, da smo u odnosu ovisnosti o Bogu, 
moramo Ga poštovati u raznim činima (zahvale, prošnje . . .); to su 
čini naravne religije, tj. vrline ili spremnosti na bogoštovne čine. 
To je jedan naravni odnošaj, a ima ih više. Po društvenim odno- 
šajima mora čovjek na pr. poštovati svoje roditelje, ne smije ne- 
pravedno oduzeti ničiji život, nikoju imovinu itd. Sve su to dužnosti 
apsolutne ili bezuvjetne — i one ukupno čine ćudoredni ili moralni 
poredak. On se osniva na samoj naravi čovjeka, ukoliko je razumno 
(osobno) i društveno biće. Apsolutna ili moralna obveza (obligacija) 
upućuje nas napose još na dužnosti s obzirom na osjetilna naša 
nagnuća za ugađanjem u jelu, piću, spolnom životu. Ne smijemo 
isključivo u tome tražiti svoje dobro, bez ikojeg obzira na bilo koje 
drugo dobro, na pr. ne smije se tražiti spolni užitak bez obzira na 
djecu. I što je sad najvažnije: sve kad se čovjek u težnji za polu- 
čivanjem osjetilnog dobra kao najvišega životnog cilja ne bi ni 
obazirao na drugo dobro, koje se protivi tome polučenju, ipak je 
ono zabranjeno, ipak: čovjek u savjesti znade, da nije potpuno indi- 
ferentno, štogod bi učinio za to polučenje. Neki su čini sami po 

sebi zli i utoliko potpadaju pod naravni zakon. Budući da je tako 
moralnim zakonom na osjetilnom području isključena mogućnost 
sreće ili uživanja u najvišem dobru, preostaje čovjeku po njegovoj 
razumnoj naravi samo ono dobro kao najviše za sav Život, kojim 
se čovjek razumski usavršnje — i to u odnosu prema najsavršenijem 
objektu: Bogu. 


Ima momenata u ljudskom životu, kad se moralna svijest 


javlja tako snažno, da čovjek ispred apsolutne obveze stoji pod- | 


činjen znajući, da ona baš nikako ne uzima u obzir njegov naum, 
želju, odluku, izvedbu želje ili polučenje dobra, koje je najveći 
predmet njegova nagnuća, izvor sreće. Baš zato i znači onaj apso- 
lutni imperativ za podčinjenu volju zakon, putokaz na životnom 
raskršću: hoću li to učiniti ili ne ću, Netko hoće oteti tuđu ženu i 
umoriti svoju ženu, pokreće ga spolno nagnuće na izvedbu toga 
čina, a u svijesti se javlja bezuvjetna zabrana, koja se ne obazira 
na predviđeni spolni užitak, ma da bi taj čovjek u njemu nalazio 
svu vrijednost života. Nije to zabrana na osnovu straha od progona 
vlasti ni od bilo kojih posljedica; apsolutni »ne smiješ« uključen 
je u samom činu otimanja i umorstva: jedno je i drugo gaženje 
tuđega prava. Pa sve kad bi čovjek htio da se i na to gaženje ne 
obazira, jer mu u obzir dolazi samo osjetilni ili životinjski nagon, 
zakon je ipak tu, neuništivo postoji u samoj naravi, Ne u osjetilnoj, 
nego protiv nje, dakle u razumnoj naravi, u naravi čovjeka, koliko 
nije Životinja, nego osobno biće, a kao takovo i društveno, Nave- 
denim se zločinom narušava pravni poredak, koji je potreban za 
održanje društvenog života. Bezuvjetna zakonska odredba postulat 
je toga održanja, u njemu se ona stvarno osniva; to je održanje 
društvenog života ono dobro ili svrha, protiv koje pojedina volja 
ne smije ništa učiniti. Ta svrha mora svakom čovjeku biti više 
dobro, negoli je ikoje drugo njemu suprotno, koje bi netko po svom 
nagnuću možda smatrao i najvišim dobrom (na pr. život s otetom 
ženom). Zašto mora? U samom tom čovjeku nije izvor moranja, 
kad u njegovim očima tuđe pravo predstavlja manje dobro od 
onoga, koje je njemu upravo najviše dobro: dakle se u naravnom 
zakonu očituje tuđa zakonodavna volja. Budući da se tu radi o 
životnom zakonu, koji važi za sve ljude, to znači, da je u njemu 
uključeno svršno određenje, po kome sav naš život dobiva svoju 
vrijednost i smisao, 


* 

Ako život ima svoje određenje, onda se tome moramo svako- 
dnevno posvećivati. Za filozofiju života je to njezin specifični 
problem. Donekle su svi ljudi u tom pogledu filozofi, iako se ne 
posvetiše kritičkom izučavanju ljudskog života. Taj posao obuhvata 


napose teodiceju, etiku i filozofiju religije. Te filozofijske grane 


zato, jer se rješavanje životnog problema napokon svodi ipak samo 
na problem Boga: da li je Bog moralni zakonodavac ili svrbodavac 
života? (Uglavnom je tome pitanju posvećena i ova knjiga). 

Ma da uživao ne znam kako i u bilo čemu, kapacitet uživanja 
ograničen je. Tko toga ne bi vjerovao, može barem pretpostaviti, 
kako u nekom času iza smrti reflektira na minuli tjelesni život: 
vapajem bi onda spoznao, da sve bijaše vrlo ograničeno. A što, ako 
to nije samo pretpostavka! — U mnogo slučajeva donosi život po- 
bude za razmišljanje o samom životu, a kadgod se i bez sustavnog 
izučavanja ili filozofiranja otvara dubok uvid u činjenicu, da nikoje 
dobro u vezi s našim tjelesnim nagnućima ne pruža mogućnosti 
usrećenja. Pa i unutar granica neke konkretno ostvarive sreće na- 
stupa kategorički ili moralni imperativ protiv nje. Otkuda je naš 
Život, otkud je i taj imperativ, kojim je ljudskoj volji obznanjeno 
određenje životne svrhe, ostvarive u skladu s tim imperativom na- 
ravnog zakona? : 

U misaona se čovjeka tako rađa barem slutnja, da je svršnom 
uređenju života izvor u Bogu; rađa se slutnja o opravdanosti 
teističkog nazora o životu. Od toga doživljaja kako li je dalek put 
do nadnaravnog ili kršćanskog života duše, koja se pita: hoćeš li, 
Kriste, da sada na to mislim, da ovo želim i činim?! Tko je na 
čistu, da time sluša Boga, biva Njemu sličan i time nadnaravno 
savršen. Da bude o tome doista na čistu naučno ili kritički, mora 
na filozofiju života nadovezati teološky nauku o Isusu Kristu. Po 
Njegovoj objavi doznajemo, da postoji nadnaravni smisao života, 
koji je ostvariv izvršenjem naravnog moralnog zakona u nadopuni. 
s Kristovim odredbama i uz nadnaravnu pomoć u oživotvorbi toga 
smisla, Čovjek je duhom podignut u neposrednu blizinu Boga. 

Da li je tim ghvaćanjem kršćanske religije čovjek i u kultur- 
nom pogledu uzdignut na najviši stepen digniteta, o tome se može 
raspravljati imajući u vidu plodove, koji nastaju primjenom kršćan- 
ske religije u pojedinačnom i društvenom životu. Da li se pak sav 
taj sistem života osniva na istini, to zavisi od opravdanosti teističke 

filozofije o životu. Za tu opravdanost nisu dakle mjerodavne po- 

vijesne pojave u kršćanstvu, jer one mogu da budu i suprotne 
ideologiji kršćanstva. Utoliko su dakako zle, pa ih stoga ne treba 
braniti u namjeri, da »spasavamo« prestiž kršćanstva ili njegovo 
pravo na opstanak. 

Naučna opravdanost kršćanstva zavisi od toga, da li je hi- 
storijska istina, da je iz Kristovih usta potekla riječ Božja, tj. da li 
je On dokazao svoj Božji auktoritet, kojim nam daje Božju objavu 


o uređenju našeg života. Ispred naučnog istraživanja o tome treba 


biti na čistu, da li je filozofijski osigurana istina, da već od naravi 
postoji životno uređenje, na koje je čovjek zakonski vezan po 
Božjoj odredbi, Mogao bi tko reći, (na pr. Paulsen), da životno 
uređenje sastoji u moralnom razlikovanju dobrih i zlih djela, a 
koja su djela dobra odnosno zla, to nije stvar bilo čije samovolje, 
nego je određeno prirodnim zakonom, — ali taj prirodni (naravni) 
zikon ne znači drugo doli razvojnu nužnost unutar neke društvene 
skupine, te se prema tome sadržaji moralnog zakona ili moralni 
Propisi mijenjaju, nijesu nepromjenljivi: sasvim je drukčiji moral 
(kaže Paulsen) za Engleza i Kineza, i stoga je sadržajna strana 
moralnog zakona posve relativna ili uvjetovana društvenim, a na- 
pokon i pojedinačno ličnim promjenama. Suprotno tome shvaćanju 
treba (u opravdanju teizma) ustanoviti, da naravni zakon sadržava 
neke nepromjenljive ustanove ili odredbe, koje iziskuje sama narav 
čovjeka s obzirom na njegovu dobrobit. Time, što čovjek — prema 
najopćenitijoj odredbi naravnog zakona — izbjegava zločine, posti- 
žčva on svoju najveću dobrobit ili sreću: jer za njom svak od naravi 
teži, a Kako bi je mogao i ostvariti pomoću nekog zločina, koji 
naravni zakon bezuvjetno zabranjuje, to znači, da je čovjek od na- 
ravi upućen na neko drugo, ne na ono dobro, do koga se dolazi 
zločinom. »Od naravi upućen«, tj. po naravnom zakonu, po glasu 
savjesti, po razumu prirođenoj spremi raspoznati izvjesne čine kao 
dobre odnosno zle. Dobri su oni, koji odgovaraju razumskoj od- 
redbij za koje možemo reći, da su »pametni«, dok su zločesti oni 
čini, koji šu »nerazumski« ili protiv razumnoga reguliranja. Što naš 
razum regulira? Razne težnje ili nagnuća, u kojima izviru voljni 
čini, koje treba regulirati na ukupnu dobrobit čovjeka; a to reguli- 
ranje ili upravljanje provodi razum, ukoliko zabranjuje zločin i 
time izaziva prema njemu zazor (mrmljanje ili rogoborenje, kaže 
Toma Akvinski), a u drugu ruku stvara nagnuće za dobrim činom. 
Spremnost na dobre čine ili krepost biva predmetom naravnog za- 

kona. Dobri čini, ukoliko su obvezatni, znače dužnost, i prema 
tome možemo reći, da dužnosti čine predmet zakonskih propisa. 
Naravni zakon obuhvata naravne dužnosti, tj. one, kojima naravne 
odnošaje uređujemo na našu dobrobit. Koji su naravni odnošaji? U 
svakom je pojedincu odnos razuma prema osjetilnim nagnućima za 
održanjem, i u vidu tog odnosa biva dužnost, da ne jedemo i ne 
pijemo niti ikoji tjelesni užitak tražimo suprot razumu, jer to-mije 
na našu dobrobit. Izvedbu spolnog nagnuća obuzdava ili ograničuje 
razum u odnosu prema djeci, koje je dobrobit mjerodavna za 
dužnosti u vezi sa spolnim nagonom. Društveni odnošaji iziskuju 
dužnosti pravde. Svi ti odnošaji, koji se osnivaju na samoj naravi 
i njezinim nagnućima, održivi su voljnim činima, ukoliko se uskla- 
đuju s razumskim uputama ili s naravnim zakonom. U tom smislu 
sadržava naravni zakon nepromjenljive odredbe. K. tome pridolazi 
i ova osobina naravnog zakona: njegove su odredbe bezuvjetno 
obvezatne, Jedno i drugo, konstitucija ljudske naravi i karakter 
bezuvjetnosti (kategoričnosti), nameće nam pitanje o Bogu, koliko 
u obzir dolazi kao svršni ureditelj naravi i zakonodavac, 

Jedno i drugo dokazuje teodiceja. Bog se za sve stvorove 
brine, napose za čovjeka. Svima je namijenio dobrobit, koliko od- 
govara pojedinim naravima. To je Božja providnost, Ništa nije za 
Boga slučajno, što ne bi On znao i namjerno uredio. Stoga nema 
neke dobre ili loše sreće po slučaju. Nema sudbine (udesa, kobi) ili 
nužnosti, kako je shvaćaju bezbošci, panteisti i deisti. Budući da 
postoji Providnost, zato je odvijeka razumski uređena procedura 
za ostvarenje dobrobiti, koja je. stvorovima namijenjena. Taj. plan 
zovemo vječni. zakon. Fragment njegov čini čovjek sa svojim. ma- 
ravnim zakonom. Tako se od Boga polazi k čovjeku, tj. na osnovu 
teodiceje tumači etičar činjenicu naravnog zakona. Obratnim pu- 
tem, polazeći od etike, možemo iz činjenice naravnog zakona za- 
ključivati: 1.) da je izvor naravnog zakona u Bogu, koliko je uz- 
ročnik same naravi; 2.) da je u Bogu izvor apsolutne obveze zakona, 
ii da je Bog moralni zakonodavac; 3.) da je svrbodavac života. 
Ako to doista možemo dokazati, opravdali smo time teističku filo- 
zofiju života. 

* 

Nakon rečenoga i ne bi trebalo napose objašnjavati značenje 
teističke filozofije za sam život. Teizam nije tek spekulativna filo- 
zofija, koja bi logički formirala kontemplativni život, nego se u 

toj filozofiji rađa i njegovom je dinamikom nošen svakodnevni naš 
praktični život. Čovjek se danomice moralno izgrađuje, razvija se 
u dobroti ili u zloći, postaje valjan odnosno loš karakter, usavršuje 
se u kreposnom životu ili pada u opačine. Najopćenitija moralna 
shema obuhvata dva suprotna pola, koja čine životni sastav čovjeka: 
životinjstvo i poziv na bogoljupstvo. Prema životinjskoj (osjetilnoj, 
tjelesnoj) svojoj naravi čovjek teži za mnogočim, što mu donosi 
užitak, zadovoljstvo; na pr. jesti, piti, spolno uživati jesu osjetilna 
dobra, koja odgovaraju naravnim nagnućima.  Pijančevanje, pro- 
ždrljivost, neuredno spolno življenje škodi zdravlju, a. zdravlje je 
životno dobro, koje nam je od naravi poželjno. Čovjek može raditi 
i protivno nagnuću za zdravljem ili održanjem Života, ali pamet 
(razum) nam kaže, da pijančevanje, proždrljivost, spolna neure- 
dnost uključuje zlo, koje je zabranjeno. Spolni je užitak u jednu 
ruku cilj životinjskog nagona, a u drugu je ruku predmet prosuđi- 
vanja s obzirom na stvaranje potomstva, koje odgovara društvenom 
nagnuću čovjeka, Zato je s obzirom na porod i životnu dobrobit 
djeteta zabranjen svaki čin, koji je s ovim ciljem spolnog života 
nespojiv. U vidu tjelesnog i duševnog uzgoja, koji po naravi pripada 
djeci od strane njihovih roditelja, postoji naravna obvezatnost mo- 
nogamije. Kako pojedinačni i društveni život izvire u mislima i 
željama, očito su i one zabranjene, ukoliko se protive društvenom 
stanju, na koji čovjek od naravi naginje. Životinjski cilj spolnog 
nagona treba podvrći onom cilju, koji služi društvenoj dobrobiti, 
a to je porod i uzgoj djece. Spolno se udovoljenje ne smije odvajati 
od stvaranja obiteljskog života, jer bi to u načelu značilo onemo- 
gućiti održanje društvenog života, koji je cilj naravnoga našeg 
nagnuća. U vidu nekog dobra po životinjskom nagonu ne smijemo 
oštetiti tuđega Života, jer se time stvara nered u društvenim odno- 
šajima, a od naravi je čovjeku potreban pravni poredak. Održanje 
pojedinačnog i društvenog života znači naravnu dobrobit čovjeka 
ili onaj predmet naravnog nagnuća, radi koga su zabranjeni svi 
čini, koji se protive oživotvorbi te dobrobiti: — ona je naravna 
svrha, na kojoj se osniva različnost voljnih čina u zle i dobre, tj. u 
one, koji od svrhe odvode, i one, koji joj privode. Pojedine su dakle 
dobrobiti naravnih nagnuća mjerodavne za zloću pojedinih čina 
odnosno za njihovu zabranu, koja prati zloću na osnovu odnošaja 
između nekog čina i naravne dobrobiti. Zabranu proglašuje volji 
razum, kojim i shvaćamo predmete voljnih čina. To naravno obve- 

zivanje volje putem razuma zovemo naravni zakon. On dangstice 
konkretnim primjerima zahvata u naš život utoliko, što našim na- 
mjerama, željama, odlukama služi putokazom prema dobrobiti, 
koje čovjeku pripadaju po njegovoj naravi. Osim navedenih. dobro- 
biti (održanje individualnog i socijalnog života) treba još istaći 
dobrobit razumne naravi kao takove, koliko smo njome kadri shva- 
titi i najviši ili neograničeni izvor dobrobiti: život u Bogu. Shvaćati 
ili spoznati Boga razumski, naravnim načinom, znači oživovvoriti 
najvišu! naravnu svrhu; a-nadnaravnu svrhu čini neposredni ili nad- 
naravni način spoznaje Boga. | 

I Nietzsche je naglasio, da samo, tko znade, gdje mu je iuka, 
znade upravljati svojom lađom i razumije, Što znači povoljan 
vjetar. Teist znade, da Život ima smjer prema Bogu, da svršava i 
da se potpuno usavršuje u zajedničkom životu s Bogom, — ne samo 
dok živimo s tijelom, nego i nakon završenog tjelesnog života. Taj 
»nakon« stvara možda još najviše skepse, ali nju prevladava teist 
znajući, da je i naša zbiljska pojava ovdje na zemaljskoj pozornici 
ne manje zagonetna, nego što je nastavak duhovnog Života nakon 
obustavljenog organskog života: ni sadašnji nam život nije sam s 
sebi, nego je od Boga proizveden, a jednako može Bog održati bao 
duhovni život (kojega opstojnost dokazuje psihologija). Misao Božje 
pravde (nagrade odnosno kazne za moralni Život) prenosi sa. sigur- 
nošću naš život iza granice smrti —' u stanje, koje označujemo 
pojmovima »nebo« i »pakao«, tj. ostvarenje sreće, postignuće bla-. 
Ženstva u jedinstvu s najvišim dobrom, odnosno lišenost toga stanja, 
za koje je svak određen. 'To blaženstvo pretstavlja navedena »luka«, 
i po njoj znade čovjek, zašto živi, znade za smisao života, Može li 
ljudski život po bilo čemu dobiti višu vrijednost, negoli je pobo- 
žanstvenje čovjeka?! Koliko životne dinamike leži u toj misli, kad 
je uporedimo sa zemaljskim dobrima: častima, dostojanstvima, bo- 
gatstvima, svim ljepotama i užicima, koji s ovdašnjim životom hitro 
minu! Teist znade za svoj životni cilj, znade ispravno ocjenjivati 
vrijednost svih dobara, znade, koja mu je odabrati sredstva, da po- 
stigne maksimum životne dobrobiti: — a-nije li u tome i sva mu- 
drost života?! Na tome životnom »brodarenju« služi nam za kom- 
pas naravni moralni zakon, koji nam daje svršnu orijentaciju i 
određuje smjer duševnim pokretima, iz kojih nastaju naše ljubavi. 
Teist upravlja lađu budnim oprezom, da ne bi naišao na opasni 

greben neke ljubavi, koja prijeti brodolomom na uzburkanom putu 
k cilju. »Da sam onda barem bio pametan; kako li sam ludo radio; 
kako li je isprazno, što sam nekoć smatrao najpoželjnijim dobrom 
*..« — to su naknadnim uviđanjem izrečeni preokreti u životu, kad 
je čovjek spoznao pravi svoj cilj. U religioznom saobraćaju s Bo- 
gom čovjek se emancipira od prevlasti tjelesnih nagnuća, produ- 
.hovljuje svoju ličnost, već prethodno učestvuje u onom životu lju- 
bavi, koji je predviđen kao konačna svrha života. Takvim životom 
dobiva teist duševnu stabilnost, postepeno se u njemu normalizira 
ono stanje čuvstvenog i voljnog kaosa, koji je vladao u doba spo- 
znajnog lutanja, dok je još fantazija stvarala idole. Teizam stvara 
novi Život u kulturi duha. Ako još uzmemo u obzir i kršćansku 
nadgradnju, životnu orijentaciju na osnovu vjere u Krista, prizna- 
vanje Krista vođom na putu života, onda ta duševna zajednica 
s Kristom obuhvata svaki odlomak dnevnog života, i možemo za 
Krista reći (kao što Aristotel reče o Bogu), da pokreće životom, 
ukoliko je ljubljen. 


Znači li to bogoljupstvo tek individualno uljepšavanje života? 
Izraz »uljepšavanje« mogao bi ovdje loše zvučiti uz primisao, kojom 
b: se vrijednost bogoljupstva subjektivirala, kao da nije stvarno 
osnovana. Ali upravo za tim ide i ova knjiga, da kritički utvrdi 
osnovanost naravne i kršćanske religije; pa kada to ovdje pretpo- 
stavljamo, u pravu smo reći, da kršćanska etika uljepšava život, 
ukoliko ga podržava vjerom i nadom u bolji život iznad ponora 
sadašnjega pokadšto blještavoga, a toliko .bolima i zlima iznaka- 
ženoga života. Dakako kršćanski život ne pruža tek individualnu 
neku ličnu dekoraciju, nego traži kadgod krvave žrtve pregaranja. 
Ali nije u pitanju samo individualni život, nego bi trebalo u vidu 
kršćanske filozofije života osvijetliti također socijalni život, da 
tako. u primjeni te filozofije na ukupni život uočimo ne samo uzvi- 
šenu, nego današnjem čovječanstvu i toliko potrebnu vrijednost onih 
ideala, kojima nas je povrh teističke etike naučilo kršćanstvo. Ti 
su ideali od aktuelnog života udaljeni u jednako strahovitom omjeru, 
koliko je društveni život danas strahotno zamračen zločinstvima, 
na kojih se očigled gubi vjera u čovjeka, gubi se volja i živjeti u 
tome lupeškom društvu sadašnjice, gdje se zacarila laž, obmana, 
Pljačka, tiranija, kulturno farizejstvo i tlačenje duševnog lika u 
čovjeku. Ta negacija etičke kulture pretpostavlja negaciju Boga, 

bezboštvo ili ateizam, dok je vjera u Boga svojim kategoričkim im- 
perativom moralne valjanosti temeljni uvjet i prvi korak društvenog 
preporoda. "Treba samo vrlo dobro uočiti vezu između vjere u Boga 
i moralnog stanja u čovječanstvu, pa ćemo prestati smatrati frazom 
konstataciju, da današnjem čovječanstvu u cilju poboljšanja nije 
ništa toliko potrebno kao moralni preporod na osnovu teizma. Barem 
toliko je izvan svake sumnje, da je misaonu čovjeku kulturna 
dužnost izučavati opravdanje teističke filozofije o životu. 


Suvremena filozofija života prema religiji 


Izgleda paradoksno: povijest smatramo učiteljicom života — 


PO ciceronskom uvjeravanju — a ta je povijest, barem na području. 


filozofije, ispunjena nebrojenim nazorima, od kojih kao da ne 
znamo, što da naučimo. Kad nas Hume upućuje, da pretražimo 
biblioteke, i gdjegod nađemo metafizička djela, da ih nemilice 
spalimo, očito je njegova »filozofija života« druga, nego je imadu 
metafizičari, — koji se opet međusobom razilaze, 

Pred tom smo činjenicom u Prvi mah zbunjeni, ali znamo, da 
znanost i na drugim područjima, ne samo u filozofiji, kritičkim 
opravdanjem u mnoštvu nazora traži istinu; i zato je već ta 
zajednička im sudbina kadra da nas odvrati od skepticizma, koji 
nam oduzima dobru volju, kad prilazimo izučavanju filozofije. 
Svaki se filozofijski nazor osniva na izvjesnom obrazlaganju, pa 
namjesto da unapred klonemo, naučni Posao traži od nas, da različna 
obrazlaganja podvrgnemo kritici i tako sami sebi prokrčimo put 

odo istine, ' 

»Drugo je znanost, drugo filozofija: prva se osniva na po- 
kusima i zato može da upozna prirodnu zbiljnost, a filozofiranje 
nije drugo, nego maštanje, koje nije kadro da nam otkriva istine. 
Pogotovo je neodrživa teistička filozofija života, koja se osniva 
na priznavanju Boga i Propovijeda religijski moral: te su stvari sa 
znanošću nespojive,« 

Trebalo bi puno reći, da se razotkrije ignorancija, koja u 
tima frazama vrvi, ali gdješto ćemo napomenuti, da se Vidi, kako 
svuda u Životu, ne samo na području filozofije, dolazi do razlaza 
U nazorima — i kako valjanom kritikom ipak možemo prosuditi 
opravdanost jednoga, a neodrživost drugih nazora. 

Navedeni prigovor poriče filozofiji znanstven karakter, i to 
na osnovu krivog pojma o znanosti: jer niti je znanost samo pokusna 
(eksperimentalna) niti je ograničena na prirodu; osim prirodnih 
nauka postoje, znamo, Povijesne i matematičke i mnoge druge 
znanstvene grane. Iskrivljen je i pojam filozofije: ona nije maštanje, 
Povijest filozofije nije valjda POvijest maštanja, — kad je vrlo 

dobro poznato, da u sukobu filozofskih nazora odlučuje kritika ili 
logika; a ona je u filozofijskom spoznavanju jednako pouzdano 
sredstvo kao u svakoj znanosti. Što se tiče Prigovora teističkoj 
filozofiji, pitamo: kako se može reći, da je neodrživa, ako nije 
drugo nego maštanje? Po čemu je maštanje ateističke filozofije 
»održivo«? = Neodrživost  teističke filozofije znači opravdanost 
nježine negacije, koju zovemo ateizam, — a Po čemu je on opravdan, 
Zar po znanosti, tako da ipak filozofija pripada znanstvenoj 
kompetenciji? Ne pripada li, kako može da bude »sa znanošću 
nespojiva« teistička filozofija? Ako ona priznavanje Boga kritički 
opravdava, kao što i čini, onda je njezin posao naučavati, a ne 
»propovijedati«, jer bi za svako kritičko opravdanje trebalo reći, 
da je propovijed, pa je i navedeni prigovor jedno propovijedanje, 
Napokon historija znanosti od redovnika Rogera Bacona (u 13. v.) 
do redovnika Mendela s kanonikom Kopernikom i bezbrojem 
duboko religioznih ljudi (Leonardo, Newton, Pasteur, Maxvell. . .) 
može nam služiti umirenjem, da teizam ipak nije nespojiv sa 
znanstvenim  naziranjem tih ljudi. Najmanje se može u današnje 
doba problem Boga (religije) smatrati neaktuelnim i naprosto — 
bijednim pozivanjem na Znanost — proglasiti »teologiju« suvišnom. 

Hoće li Krist biti naš program, ili antikrist? Da li još uopće 
razumijemo, što vrijedi za Život, da smo religiozni, da s Bogom 
živimo u ljubavi, u Prijateljskom i roditeljskom odnosu: ima li to 
za nas ikojeg smisla, ili ćemo religiju smatrati zastarjelom fanta- 
zijom i čak socijalnom nevoljom? Šta je s moralom? Imadu li za 
nas još ikoje životno značenje ovakve izreke: »Budi sebi gospodar; 
budi savjestan svakog časa u životu«? Hoćemo li iz morala izbaciti 
odnos prema Bogu? Na osnovu čega da zadržimo u kulturnom 
inventaru socijalni moral, koji nas uči, da ne činimo drugome, Što 
ne ćemo da se nama čini? Zašto da se Žrtvujem za neku vjernost, 
poštenje, ideale, ako smisao Života i sva njegova kultura sastoji u 
zgrtanju novca, u neobuzdanoj pohlepi za užitkom? Zašto da se 
stavim na stranu izrabljivane sirotinje protiv privilegiranih lupeža, 
ako mi svi ljudi nismo jednakopravni, i ako u izvoru ljudskog života 
me postoji osveta za nepravde? Je li ljudski rod kulturan po 
tehničkim izumima, kojima se služi, da Što uspješnije potamani 
milijune života na nekom »polju slave«? Koliko je kulture u naro- 
dima i državama, kojih predstavnici lažu svijetu, da se treba što 
bolje naoružati »za spas demokracije«, — a istodobno sa zemljom 

sravnjuju mirna naselja kolonijalnih i zato dakako bespravnih 
ljudskih stvorova? Gdje su nama moralna mjerila za ocjenu prave 
kulture? Imamo li još ikakav posao da obavimo u izgrađivanju: 
kulture? Da li je gradimo rušenjem svega, Što u historiji prona- 
lazimo kao religijsku kulturu? ća 
To su pitanja, od kojih zavisi budućnost našega života; a 
kultura upravo ide za tim, da stvara budućnost: zato bez odgovora 
na ta pitanja ostaje pojedinac i narod bez smjernice za budućnost. 


Smisao života, kad biva predmetom izučavanja, čini zasebno 
filozofijsko područje, koje možemo nazvati filozofija Života. Nje- 
zina problematika, iako ne pod tim naslovom ni kao zasebna 
naučna grana u današnjem značenju, nije nova: ona se javlja na 
početku filozofijske historije, a oživjela je u duhu ljudskom onog 
časa, kad je postao sposoban da se (reći ćemo) nad samoga sebe 
nadvije uviđajući svoju pripadnost suvisloj cjelini (totalitetu) života 
i svijeta. Rješavanje životnog problema smatrala je naučna filo- 
zofija zadatkom etike; a budući da je to rješavanje imalo uvijek, 
kao i danas što ima, u vidu najvišu vrijednost, po kojoj se 
odmjeruje životni smisao, dobila je religija — kao tumačenje takve 
vrijednosti — odlučno značenje u filozofiranju o životu, tako da 
se ono orijentira ili protiv religije ili za nju, i to opet u mnogo- 
strukim varijantama. ' 

Jonas Cohn kaže, da udes religije u naše doba izgleda 
pomućeno i protuslovno. Jedni kažu, da ona izumire kao rudi- 
mentarni organ, a drugi proriču, da će nanovo zauzeti mjesto, kako 
joj pripada. Tumačenje činjenica, na koje se pozivaju, zavisi od 
pojma religije i od shvaćanja suvremenog života. Je li velika moć 
katoličke crkve samo baštinjena, te se uz dobru upravu vrlo 
polagano iscrpljuje, ili u njoj živi snaga budućnosti? Je li socijal- 
demokratski ideal ovostranosti antireligiozan, ili se u njemu krije 
religijska vjera u carstvo Božje na zemlji?... Svaka religija hoće 
da dade zadnju istinu, dabome ne samo u formi priznatih izreka, 
nego tako, da čovjek može u istini da živi. Što pak hoće da bude 
istina, to mora da izdrži kritiku slobodnog duha. Dok je vjernik 
smatrao neko posebno religijsko znanje iznad svake sumnje uzdi- 
gnutim, bio je spoznajni problem gledom na religiju sekundaran... 
Tek onda, kad čovjeku uopće više ništa nije istinito, prije nego 

to sam ispita, postavljeno je pitanje o religijsko spoznajnim izvo- 
rima. Nekoć se radilo o tome, da pravo razumije objavu i da ispunja 
Božje zapovijedi: sada nemirno traži sredstvo sigurnosti o Bogu i 
o smislu vlastitog života. Zahtjevu, da bude i religijska istina 
stavljena pred sudište razuma, često se suprotstavlja, da je religija 
zasebno područje i da ona nije znanost: ona je izvan dohvata 
znanosti kao i umjetnička djela. Ali umjetničko djelo stoji za sebe 
i traži pojedinačno gledanje: čim istupi iz te izolacije, recimo, 
s namjerom, da narod upućuje o njegovoj prošlosti, nameće se odmah 
pitanje o njegovoj historijskoj vrijednosti, Religija naprotiv ne će 
da stoji izolirano pokraj života; što je snažnija, to većma nastoji 
da sve obuhvati i pronikne. Da li je vrijednosno područje religije 
samostalno, treba dakle pomno istražiti, a to će se postići putem 
spoznanja. 

Put do religije otvoren je bio u idealističkoj metafizici pret- 
postavkom, da svijet mora imati smislenost, a nje ne bi bilo, kad 
b: (s biološkog stajališta) postojao samo svijet egoistički-eudemoni- 
stički orijentiranih pojedinaca: mora da je iznad toga viši duhovni 
svijet. Čovjek mora da sebj osvaja učestvovanje toga svijeta; a to 
je samo tako moguće, da prekine sa svojom egocentričnošću: jedino 
duboki unutarnji preokret, obrat duha, kadar je da to ostvari. 
Takvo učestvovanje nije ograničeno na ćudoredno ili na religijsko 
područje, nego ono postoji svuda, gdjegod se pojedinac uzdigne 
nad samoga sebe, dakle također u znanstvenom i umjetničkom 
pregnuću, Te je misli zastupao Eucken poput reformatora, kaže 
Osterreich, više propovijedajući nego znanstveno poučavajući; 
kršćanstvu je on time daleko bliže nego monoteistički-panteističkoj 
metafizici današnjice. 

Ta metafizika traži sebi nove putove u psihološkom tumačenju 
duhovnog »carstva«. Religija, filozofija i poezija imadu nešto za- 
jedničko, kaže Dilthey, po čemu se odvajaju od drugih životnih 
područja, što se osniva na tome, da volja nije upregnuta u ogra- 
ničene svrhe; čovjek se razrješuje veze s onim, što je dato i 
određeno, ukoliko razmišlja o sebi i o suvislosti stvari: to je spoznaja, 
koja se ne ograničuje na pojedinačne predmete; djelatnost, koja se 
ne vrši samo na jednom mjestu svrhovite. suvislosti. Kad bismo 
pogledom 'i intencijom bili upravljeni na rastavljeno, mjestom i 
vremenom određeno, nestalo bi cjeline našeg bića, svijesti o vlastitoj 
vrijednosti, o nezavisnosti od sklopa s uzrocima i učincima, od 

svezanosti s mjestom i vremenom: kad ne bi čovjeku sveđer 
otvoreno bilo carstvo religije, poezije i filozofije, | u kome se 
oslobađa od takve sapetosti. 


Kako je međutim  idealističko filozofiranje dovelo do kan- 
covskog subjektivizma, gdje čovjek najviši smisao života pronalazi 
samo u sebi, pokazuje (među drugima i) Spranger. Pojmovnim 
konstrukcijama — daleko od kritične metodike — postaje religija 
usmjerenost čovjekova duha k postuliranom i utoliko objektiviranom 
»korelatu«, koji u toj apriorističkoj konstrukciji dobiva naziv 
»Bog«. Religioznost je, po Sprangeru, subjektivno stanje (samo 
čuvstveno ili također misaono), u kome pojedini doživljaj stavljamo 
u odnošaj s ukupnom vrijednosti individualne životne jezgre. Ta 
najdublja vrijednosna iskustva obuhvataju objektivne suvislosti ili 
religiozne objekte. Ukoliko su vrijednosni odnosi izraženi u 
objektivno duhovnim tvorinama — dogmama i oblicima kulta —, 
čine religiju. Tipično je obilježje religioznosti u tome, da čovjek 
omjeruje životni smisao ili njegovo vrijednosno odnošenje. Kada 
traži ili osjeti sreću, već je time religiozan, koliko životnu vrijednost 
mjeri prema faktičnim vrijednosnim doživljajima; a etička reli- 
gioznost izvire u odnošaju normativnog doživljaja sa smislenom 
totalnošću života. Ništa nije religijski indiferentno, a većma ili 
manje je religiozno, ukoliko ima značenje za ukupni duhovni život 
osobe. Uzmemo li »svijet« kao cjelinu opstojnih i smislenih suvi- 
slosti, to je i taj pojam religijski, Znanost ne može dohvatiti smisao 
svijeta ili odnos prema vrijednosnom totalitetu, koji predstavlja 
najvišu vrijednost: smisao cjeline (svijeta) možemo samo religijski 
doživljavati. Ovo konačno ili posljednje, što svijetu podaje smisao, 
zovemo »Bog«. Ni po Kantovoj nauci nije Bog teoretski pojam, 
nego objektivni korelat religijskog doživljavanja. On je princip, 
na koji mislimo kao na predmet najvišeg vrijednosnog iskustva. 
Kad bi se do pojma o Bogu i moglo doći teoretskim putem, ne bi 
time iscrpeno bilo značenje tog pojma: jer on dobiva značenje (kako 
su isticali već Rousseau i Ritschl) po odnosu s našim najvišim 
vrijednosnim iskustvima. Religioznost prema tome sastoji u traženju 
najviše vrijednosti našega duhovnog bitka: tko nje još ne doživljuje, 
raskidan je i pun zdvojnosti, a tko je u sebi našao, što je najviše, 
i u tome se smirio, doživljuje spasenje, blaženstvo. Kad netko na 
putu k tome cilju doživi unutarnji prodor pa ga pripisuje objek- 
tivnom principu, koji svijetu podaje smisao i vrijednost, takav slučaj 

nazivamo objavljenje: smisao svijeta ne spoznajemo i ne doka- 
zujemo, nego objavljeno doživljujemo. — Ove Sprangerove misli 
jamačno su i njemu »objavljenč«, a time izmiču našoj kritici, ali 
su time ujedno lišene naučnog postupka u opravdanju nazora o 
religiji. 

Svaki nazor o religiji u vezi je s pitanjem o Bogu, jer je 
religija neko odnošenje prema Bogu, pa je zato naučni postupak u 
pojmovnom određivanju religije zavisan od pojma o Bogu, tako 
da treba najprije taj pojam opravdati: psihološki ili subjektivno 
(genetički) i objektivno ili teoretski s obzirom na pitanje Božje 
eksistencije i bitnih atributa. Da bude jedna metoda naučna (kri- 
tična), ona mora da vodi računa o svima mogućim stvarnostima, a 
ne da jednu naprosto proglasi nemogućom, kao što subjektivisti 
proglasuju eksistenciju Boga (kao samosebnog i neograničeno savr- 
šenog bića) logički nemogućom stvarnošću, ukoliko je ona dokaznom 
spoznavanju nepristupačna. Najprije se naime deklarira naš razum 
(logos, ratio) nesposobnim spoznati istinu o Bogu, tj. zabacuje se 
metafizika o Bogu (teodiceja), a onda se kuša psihološki protumačiti, 
na koji su način ljudi došli do toga, da »izmisle« Boga: samo što je 
to tumačenje niz neopravdanih tvrdnja, zato neopravdanih, jer 
po nekim pretpostavkama konstruiraju činjenične veze. Tako na pr. 
Ebbinghaus kuša protumačiti postanak ideje o Bogu time, što 
primitivni ljudi smatraju duhove uzročnicima zla u svijetu i životu 
pa od bojazni pred njima nastoje da nekako predobe njihovu 
naklonost — i to je religija; a od vjere u duhove nastala je ideja o 
Bogu na taj način, što je općenita moralna svijest personificirala 
kozmičkog zakonodavca. To se dakle Ebbinghausovo tumačenje 
ograničuje na primitivne ljude, pretpostavlja izvjesne komplekse u 
teligijskoj evoluciji i tako dolazi do poricanja Boga, a pri tome 
naprosto ignorira filozofijsko raspravljanje o Bogu, bez koga se ne 
može opravdati poricanje, a ni priznavanje Boga.  Nedosljedno je 
također, kad Ebbinghaus ne priznaje naučnog znanja o duši, a ipak 
hoće naučno znati, da je nema (na osnovu genetičkog tumačenja 
»fikcije« o duši): priznavanje duše osniva se na filozofskom 
opravdanju, pa je nenaučno, kad se bez ikoje kritike toga oprav- 
danja poriče duša. Evo što kaže Ebbinghaus: 

Dvoje ograničuje čovjeka: neznanje i nemoć. Tamna bu 
dućnost i nesavladiva moć neprijatnih sila. navodi dušu, da u 
religiji traži pomoć. Kako?  Primitivan čovjek zamišlja sebi sav 

svijet ispunjen kojekakvim demonima, dusima, pokojničkim dušama, 
koje se skrovito nalaze u životinjama, biljkama i neživim stvarima. 
Ta duhovna bića izmislio je čovjek po tome, što vidi, kako je u 
snu tijelo nepomično, a »duša« u sanjama odlazi kojekuda; a smrt 
također navodi čovjeka na misao, da je duša napustila živo tijelo. 
Analogno sebi zamišlja i viša duhovna bića, koja imadu znanje i 
moć pa utječu na zbivanje svijeta u dobrom i zlom smislu. Zato se 
čovjek u jednu ruku plaši, strepi od bojazni, a u drugu se pouzdava, 
očekuje pomoć, zahvaljuje i ljubi. Ta »božanstva« treba ublaživati, 
moliti im se, darove žrtvovati, a pri tom se ističu neke osobe kao 
posrednici ili svećenici: njihova je funkcija da proriču budućnost i 
da vračaju ili pomognu u potrebama. 'To su izvori religije. Njezine 
su klice strah i potreba; Što je veći strah i nevolja, postaje jača 
religija. Za daljnji razvoj religije bila je odlučna ćudoredna svijest: 
bogovi dobivaju ćudoredni lik. Tim glavnim atributom otpadaju 
vanjski antropomorfizmi, a bogovi se sve više produhovljuju. Na- 
pokon kad ćudorednost postane općevaljana (da na pr. pravda 
vrijedi i prema neprijatelju), nestaje svakog razgraničenja za 
bogove, otpada njihovo mnoštvo, i postaje jedan Bog. Razvitkom 
znanja, kojim je ustanovljeno bilo beziznimno važenje prirodnih 
zakona, tako da božanstvo ne može po volji zahvatiti u prirodni 


tijek zbivanja, izgledalo je, da će religija iščeznuti (jer je time. 


postala nemoguća pomoć od Božanstva), ali je religija ipak i dalje 
ostala ono, čime je bitno obilježena: zaštita od neprijatne nepozna- 
tosti i od straha pred svesiljem, mir za nemirno srce. 


Ebbinghausovo tumačenje o historijskom postanku religije 
nije ničim dokazano: i opet jedan primjer, kako fantazija zamišlja 
neke mogućnosti, koje u ime nauke bivaju proglašene činjenicama. 
Etnologija uči o religiji sasvim drukčije, nego što Ebbinghaus misli. 
No sve kad bi i bilo tako, mi postavljamo pitanje o opravdanosti 
religije, tj. hoćemo da činjenicu priznavanja Boga stavimo pred 
razum i da izvidimo, na osnovu čega se putem dokazivanja za- 
ključuje, da ima Bog. 'Tko ima dublje psihološko razumijevanje 
za religiozni život u sebi i kod drugih ljudi, ne će ga ograničiti na 
doživljaje straha; tko to čini, obnevidio je za nebrojeno drugih 
religioznih doživljaja: zahvaljivanje Bogu za primljena dobra u 
životu, žalost za moralni rastanak s Bogom, nepokolebivost i zanos 
za pravdu Božju, dijalog s Bogom u monotoniji i tragikama života, 
pouzdano iščekivanje blaženog života iza smrti... U svemu tome 

provejava uvjerenje, da nam je život od Boga, pa se pitamo: je li 
uistinu tako? Ako našu ovisnost od Boga možemo dokazati, onda 
je u razumu, ne u strahu, osnov religioznosti ili privrženosti Bogu. 
Ateist ne treba da pobija moj strah, koga nemam, nego logiku, 
kojom dolazim do spoznaje o Bogu. 


Dokazno spoznavanje Boga pripada teodiceji (filozofiji o 
Bogu) i nipošto nije istovetno s religioznim životom, ali konsti- 
tutivni element toga života jest priznavanje Boga, — a filozofi- 
ranjem o toj iskustvenoj činjenici hoćemo utvrditi, da li je to 
priznavanje iluzorno, ili Bog uistinu postoji. Jer do uvjerenja o 
Bogu mogu ljudi doći i bez filozofiranja, ako tim izrazom označimo 
traženje istine o Bogu u logički izvedenoj formi dokazivanja. U 
širem značenju možemo nazvati filozofiranjem i ono uvjerenje o 
Bogu, do koga ljudi dolaze bez formalnog dokazivanja, a ipak 
razmišljanjem, koje se oslanja na neke činjenice. Već je za misaonog 
čovjeka neshvatljiva činjenica, da uopće nešto postoji (rekao je 
d'Alembert), pa čim netko u opstojnosti vlastitog života uoči pro- 
laznost, nenužnost, ograničenost, odnos ovisnosti s nečim drugim, 
dolazi na misao, da postoji nešto, od čega je sve u svijetu ovisno. 
Ta misao prehvata (transcendira) svijet, zamišlja dualizam između 
svijeta i neovisno eksistentnog bića, od koga je eksistencijalno 
ovisna i naša osobna narav, pa zato je i neovisno (apsolutno) biće 
osoba: Bog. Svaki religiozni doživljaj uključuje osobni odnos između 
»ja« i »ti«, tj. bilo da se Bogu molimo, zahvaljujemo, priznajemo 
krivnju. .., u svakom smo slučaju svijesno upravljeni prema Bogu 
kao osobnom biću s obzirom na Njegovu vrijednosnu uzvišenost, 
kojoj smo u svojoj ograničenosti podčinjeni. Zato je sasvim krivo, 
kad neki (na pr. Bergson) kažu, da je filozofijski pojam o Bogu 
sasvim drugi nego religiozni: filozofski pojam može da bude 
nereligiozan, na pr. u panteističkom nazoru, da Bog nije od svijeta 
nezavisan, ali po toj koncepciji nema uopće mjesta izrazu »Bog«, 
jer tim izrazom označujemo izvankozmičko i osobno biće, a teistička 
filozofija dokazuje njegovu eksistenciju — i utoliko je filozofski 
pojam o Bogu jednak s religijskim pojmom. Filozofija dakle 
nadovezuje na činjenicu religijskog pojma o Bogu i dokazuje, da 
mu odgovara zbiljska (realna) eksistencija; a prema tome se reli- 
giozni život ne osniva na fikciji od strahovanja, nego na realnom 
odnosu s Bogom unatoč tome, što svaki religiozni čovjek ne zna 
opstojnost toga odnosa filozofski dokazivati, nego ga misaono uviđa 

u činjenici eksistencijalne ovisnosti. Ili u kojoj drugoj činjenici, 
na pr. bezuvjetno moralne obaveze. Netko može doduše da živi 
moralno valjanim životom, a ne će da bude religiozan, ali filozofija 
moralnosti (etika) postavlja pitanje: da li je bez Boga moguće pro- 
tumačiti bezuvjetnu kategoričku) obavezu naše savjesti? Kad tu 
nemogućnost dokaže, ona je time kritički utvrdila općenito uvje- 
renje, da u kategoričkom imperativu savjesti »progovara« volja, od 
koje je čovjek zavisan. Općenita je naime činjenica, da ljudi 
smatraju sebe odgovornima u moralnom pogledu, tj. znadu, da su ne 
samo učinili nešto protivno savjesti (== zlo), nego da su sagriješili 
ili da su se ogriješili o zapovijed osobne volje, koja zlo zabranjuje. 
U tim osobinama moralne svijesti izvire priznavanje Boga kao 
moralnog zakonodavca, ako pojedinac i ne zna, da to filozofski 
dokazuje. "Takvo će dokazivanje kritički isključiti razna tumačenja, 
koja zastupaju moral bez religije, tj. koja drže, da »čovještvo« 
(humanitas) samo po sebi znači najviše dobro s apsolutnom oba- 
vezom, bez zakonodavne volje Božje. Koja od tih filozofija ima 
putem naučne kritike pravo na opstanak, to nam pokazuje ova 
knjiga, a ovdje je trebalo (protiv Ebbinghausa) samo toliko istaći: 
1.) da imade raznih izvora religioznosti ili raznih načina, kojima 
ljudi postaju religiozni, a 2.) da je filozofiji zadaća ispitati, da li 
je priznavanje Boga logički opravdano; pa ako se ispostavi, da jest, 
slijedi neosnovanost Ebbinghausove tvrdnje, da je Bog samo plod 
straha. 


V ž . .. . 

Još ćemo se napokon osvrnuti na Messera (koji svoje 
poglede na kulturni problem iznosi u raspravi »Nazor o svijetu i 
odgoj«); i to nam služi za bolje razumijevanje »filozofije života«. 


. Postavljeno je pitanje: na osnovu čega dobiva život kulturnu 
vrijednost? Od čega zavisi smisao našeg života? 


Da ne tražimo takvu definiciju kulture, koja bi se oslanjala 
na izvjesni nazor o svijetu, mi ćemo »kulturu« definirati kao oživo- 
tvorbu onih vrijednosti, koje činjenično pronalazimo u historiji čo- 
vječanstva. 'Te ćemo vrijednosti ograničiti na jednu, moralnu vrije- 
dnost čovjeka; a tu ne uzimamo u obzir na osnovu nekog filozofskog 
opravdanja, nego kao sastavni dio kulturnog života. Čak idemo 
dalje i ostavljamo otvoreno pitanje, da li moralnost znači opće- 
valjanu vrijednost, koja je kategorički mjerodavna za smisao života: 
jer možda se pozitivni odgovor na to pitanje i ne da ničim opravdati. 

Ali baš u tom je pravcu općenito pitanje o smislu života dobilo 
konkretnu formulaciju: na čemu se osniva moralni smisao života? 

Rješavanje toga pitanja pripada filozofiji života. To ne će 
biti čisto moralna filozofija ili etika, koja ima u vidu samo jednu, 
moralnu stranu života, nego će se filozofija života napose zanimati 
za odnos morala prema religiji. I to iz dva razloga: prvo, jedni se 
ljudi u moralnom vrednovanju života oslanjaju na religiju, a drugi 
taj oslon zabacuju; drugo, filozofsko raspravljanje o moralnoj vrije- 
dnosti života ima svoju historiju, u kojoj dolazi u obzir pitanje 
odnosa prema religiji. Problem religije dobiva tako svoje rješavanje 
po izvjesnom nazoru o svijetu, a otuda nastaju smjernice za oprav- 
danje moralnosti. Tu će nam apstraktnu situaciju sad objasniti casus 
Messer. 

»Bolničarka na primjer, koja zdušno i požrtvovno vrši svoju 
dužnost, jer očekuje bogatu nagradu na nebu i bez te nade ne bi 
imala dovoljno snage, ipak je za ljude blagoslov i svakako vredniji 
član društva nego jedan naobraženi i ,prosvijetljeni“, koji na nje- 
zino ,praznovjerje“ i ,traženje nagrade“ prezirno gleda i koji vrlo 
dobro zna, da dobro treba činiti iz čistog poštovanja prema njegovoj 
vrijednosti, a ne iz sebeljublja, ali koji za to u sebi ne nalazi snage«. 
»Dugo iskustvo poučilo me(nastavlja Messer), da gdjekoji ljudi vrlo 
omalovažavaju religijsko-crkveni moral, a ni izdaleka ne čine zbilja 
ono na moralnom području, što bi odgovaralo njihovim jasnim 
moralnim pojmovima«. Meser ima razumijevanja za religijski moral, 
koji smatra »nesavršenu ovostranost pripravom onostranog života, 
od koga prima vrijednost i posvetu. Vjera u takvu onostranost može 
u visokoj mjeri razviti vrijednost, koja pospješuje život i sreću; po 
njoj se lakše snose zapreke, trpnje i razočaranja u životu; ona može 
da čuva od klonulosti i zdvajanja i da čovjeku daje doživljaje unu- 
tarnjeg spokoja i blaženstva, koje ima višu cijenu od svake zemalj- 
ske sreće.« Jer i to je nesumnjivo, kaže Messer, da vjernik može u 
moralnom pogledu imati mnogo vrednije motive od straha i nade. 
»Cudoredno, kad je shvaćeno kao Božanska zapovijed, dobiva za 
vjernika po tajanstvenom čaru Božanstva sasvim drugu važnost i 
porast. obvezatne moći. Pa kad netko ćudoredno radi iz ljubavi 
prema Bogu, zar se onda ne čini dobro radi samog dobra. Ta u 
Bogu se ljubi najviša ostvarenost svake dobrote. Da se pak dobrota 
u Bogu smatra ljubećom osobom, a ne kao neosobna apstraktna 
»ideja“, to iznovice jača snagu motivacije«. 

Te Messerove misli navodimo zato, što se u njima nalazi 
opravdanje za religijski moral, kao i zato, što Messer unatoč tome 
nazoru zastupa u neku ruku moral bez religije. Svoju blagotvornu 
moć dobiva naime religija samo onda, kad je ona »stvar srca i kad 
se podaje punom nutarnjom iskrenošću, a toga milijuni danas više 
nemaju«. Zato, kaže Messer, treba računati s time, da se mladež 
otuđila religijskoj vjeri, i da joj zato ne smijemo utuvljivati, kako 
bez Boga nema morala i unutarnje obveze na dobrotu: jer ako se 
to osvjedočenje kod mladeži ukorijeni, izgubljena vjera u Boga po- 
kolebat će i ćudoređem. »Religijska pouka mora privesti! k. spoznaji, 
da ćudoredni zakon nije neko Božanstvo čovjeku svojevoljno odre- 
dilo, nego. da taj zakon iziskuje samo ono, što čovjeka usavršuje, 
te da su njegovi zahtjevi objektivno očevidni, i da ćudoredna vrije- 
dnost i bez osobitog zakonodavca obvezuje na ćudoredno djelova- 
nje«. Tko to priznaje, ne će se buniti protiv bezreligijskoga moralnog 
obučavanja, jer i takvo će obučavanje lojalno priznati utjecaj religije 
na moralnost; ali to je bezreligijsko obučavanje potrebno, jer »ima 
mnogo roditelja, učitelja i mladeži, koji više ne mogu da usvoje 
crkveno religijsku vjeru. Što će njima religijska poduka u moralu? 
Oni takvu poduku moraju osjetiti kao zavađanje na neiskrenost i 
licemjerstvo, kao unutarnje prisiljavanje. Nasilno provađanje takve 
poduke značilo bi izazvati otpor ćudorednog osjećanja, stvarati ne- 
potrebnu opreku i sukob, gdje je miroljubiva suradnja moguća i 
nadasve poželjna«. Pri tom ima Messer pred očima činjenicu, da 
uza sve različnosti nazora o svijetu postoji suglasje u ocjenjivanju 
moralnih vrijednosti, a to je za odgoj mjerodavno. »Kad na pr. 
socijaldemokrati tzv. građanskom moralu suprostavljaju svoj sasvim 
novi moral: jesu li time zaista u pravu? Što taj novi moral ugla- 
vnom traži? Pravdu, bratstvo, ljubav! Zar je to što drugo, nego što 
je kršćanski i ,građanski“ moral odavna već zahtijevao? To dakle, 
što oni zapravo traže, nije novi moral, nego većma dosljedno i 
temeljitije ostvarenje staroga morala.« 


U tome nizu Messerovih misli nije sve neispravno, ali nije ni 
sve ispravno rečeno. Između onih, koji »ne mogu da usvoje 
crkveno religijsku vjeru«, i onih, koji je usvajaju, postoji suglasje 
u ocjenjivanju moralnih vrijednosti. To doista može da bude, ali 
ne mora uvijek tako da bude; ne samo zato, što nereligiozni ljudi 
svoje moralne nazore redovno povezuju s izvjesnim nazorom o 
svijetu, nego i zato, što se oni upravo po svojim moralnim nazo- 

rima ne moraju uvijek slagati s nazorima religioznih ljudi. Nereli- 
giozni će ljudi zastupati na pr. materijalizam kao svoj filozofski 
nazor, a to mora da utječe i na njihove moralne nazore. Uzmemo 
li u obzir, da i bez filozofskog stava mogu postojati razlike u mo- 
ralnom shvaćanju, Messer bi to možda poricao na osnovu svoje 
teorije, da su moralne vrijednosti apsolutne ili da važe općenito, 
nezavisno od individualnih subjekata, tj. da je moralni imperativ 
kategoričan za sve subjekte; ali on to može da bude, pa i jest tako 
formalno, a donekle je moralni zakon i sadržajem ili određivanjem 
moralnih čina u dobre i zle doista apsolutan, samo što toga ne 
moraju svi ljudi priznavati ili usvojiti. Pa ako treba voditi računa 
o onima, koji »ne mogu usvojiti crkveno religijsku vjeru«, nemanje 
bi trebalo uzeti u obzir ljude, koji ne usvajaju apsolutnog morala, 
a u tom slučaju nema više suglasja. Baš za tim bi trebalo da se ide, 
mogao bi uzvratiti Messer; mi moramo nastojati da to suglasje por 
stignemo, jer moral ima svoju apsolutnu vrijednost dovoljno oprav- 
danu, a s nazorima o svijetu se to suglasje samo razbija. Ali što je 
Messeru dovoljno opravdano, mora li to da bude za svakoga? Čim 
se nabaci pitanje opravdanja, otvorena su raskršća raznim odgovo- 
rima. Na te odgovore ne treba dakako nikoga siliti, niti će pravilni 
odgoj tako postupati, ali Messer i kod čisto moralnog odgoja dolazi 
na pitanje o ulozi religije prema moralu, pa će tu neminovno doći 
do razilaženja prema shvaćanju o religiji. Oni milijuni, koji zaba- 
cuju kršćansku religiju, mogu upravo tako da zabace i Messerov 
nazor o religiji kao najvišem stepenu kulturnog usavršenja. Pogo- 
tovo mogu i oni i svi mi drugi da podvrgnemo kritici Messerovo 
mišljenje, da Bog nije zbiljski najsavršeniji, jer da se tome protive 
tolike nesavršenosti (zla) u svijetu, i zato da Bog tek u nama nastaje 
po našem kulturnom nastojanju. Taj evolucionistički panteizami 
Messerov ne mora doduše biti odlučan za priznavanje moralnih 
vrijednosti, ali i bez sukoba s tim nazorom može doći do razilaženja 
u priznavanju moralnih vrijednosti upravo zato, što netko može da 
napusti moralni zakon, čim je napustio priznavanje zakonodavca. 
Ako su to napustili i milijuni ljudi, nije to mjerodavno za istinu o 
tome pitanju, a prema tome ne smije od tih milijuna biti ovisno 
načelno stajalište u odgajanju. Jer moralni se odgoj ne smije izne- 
vjeriti istini, kad hoće da ljude privede opravdanom priznavanju 
moralnih vrijednosti. 


298 Suvremena filozofija života prema religiji 


U mirotvornoj namjeri predlaže Messer, da odbacimo sve, 
što ljude dijeli, a zadržimo, što ih sjedinjuje; dijeli ih dakako 
kršćanski nazor na svijet. Ali u isti mah priznaje Messer, da ih još 
koješta drugo dijeli: milijuni se otuđiše i svakom idealizmu, a to 
im je »u srce i glavu stavila duhovna velesila naturalizma«. Ako je 
tako, trebalo bi dosljedno zabaciti i filozofski idealizam, koji 
Messer zastupa. Ali on ima drugo rješenje: protivnici neka ostanu 
i dalje, samo što vjernici ne smiju naturalistima predbacivati, da su 
pokvarenjaci, a za religiozne se ljude ne smije paušalno pretposta- 
vljati, da su ograničeni i natražni. Neka obe stranke uvaže, da ima 
i treća grupa (kojoj Messer pripada), koja hoće da preinači kršćan- 
ski pojam o Bogu. Kako? Teodiceja ne može dokazati, da zbiljski 
postoji najsavršenije biće ili Bog, zato, što je sasvim nerazumljivo, 
da bi pokraj najsavršenijeg bića postojao ovaj nesavršeni svijet, u 
kome je toliko nevrijeđnosti i protuvrijednosti; nerazumljivo je, 
da sveznajući, svemogući i predobri Bog u svojoj providnosti stvara 
i tolerira zla i nevolje svijeta: moramo dakle reći, da se Bog u 
kozmičkom procesu istom stvara ili da nastaje u borbi s protivni- 
čkim silama, a »ljudi su pozvani da doprinesu tome postajanju 
Boga«. Messer rezignirano uviđa, da će »kojitaj i takve misli sma- 
trati presmionim metafizičkim spekulacijama«. 


Karakteristično je ne samo za uvaženog filozofa, kakav je 
Messer, nego još više za bezbroj diletanata u filozofiji, da upravo 
na problemu Boga dosljednu koncepciju i kritičku orijentaciju za- 
mjenjuje poigravanje s pojmovima i prebacivanje od jedne misli i 
tvrdnje na drugu bez dubljeg opravdanja; a kad se zapletu u vla- 
stitu mrežu, javi se odnekud »osjećaj počitanja« pred problemom 
Boga, o kome »ne možemo ništa sigurno znati«. Najprije Messer 
koješta vrlo dobro znade: najprije to, da materijalisti nemaju pravo, 
kad ne priznaju opstojanje duha; zatim znade, da nemaju pravo ni 
idealisti (Cohen, Natorp, Windelband), koji ne priznaju realne 
eksistencije Boga, a religiju smatraju jedni zasebnim (apriornom 
zakonitošću uvjetovanim) sastavnim dijelom u sferi duhovnovrije- 
dnih tvorina, koje čine »kulturu«; znade nadalje i to, da Troeltsch 
sebi protuslovi, kad kao idealist ipak priznaje, da religija nikad 
nije bila samo duševna proizvodnja vjere, nego upravo priznavanje 
realne eksistencije vjerskog objekta; znade napokon ili bar misli, 
da znade i to, da teodiceja (filozofija o Bogu) nema pravo kad pri- 
znaje opstojanje Boga, a nakon svega toga ipak mu je teško da iz 

rječnika izbaci »Boga« i »religiju«, pa se muči ne znajući, šta da 
počne s njima, dok napokon kao deus ex machina osvane neki bo- 
žanski borac, koji raste u svijetu, a mi treba da tome nešto dopri- 
nesemo: i to je onda »religija«. Nedogledno složeni problem reli- 
gije biva sasvim olako apsorbiran time, da treba preinačiti filozofsko 
teistički i kršćanski pojam o Bogu i tako odrediti uvjete, pod ko- 
jima religija može da bude kulturnotvorna. Ukratko religija je 
nagon k apsolutnom stepenu kulturnih vrijednosti: jer nakon što 
smo eliminirali eksistenciju Boga, pa kad je religija tako ostala bez 
specifičnog svog objekta, ne preostaje drugo, nego da joj namije- 
nimo ulogu »svetinje«, koja dolazi do izražaja, kad se netko kune 
»glavom svoga djeteta« ili svojim »poštenjem« ili kad netko krivo 
obožava novac, svoju ljubovcu, a netko je »svećenik« svoje zna- 
nosti, umjetnosti — »takvi primjeri iz svakidašnje jezične upotrebe 
pokazuju, da najviše vrjednosno stepenovanje pomiče svoj objekt 
u religijsku sferu«. Zato možemo mnogo toga razumjeti, drži 
Mesesr, i kod današnjeg boljševizma, ako ga shvatimo kao »divlju 
izraslinu religijskog nagona«. Jer »mnogi njegovi sljedbenici imađu 
nesumnjivo dobru ,,volju*; njihovo je nastojanje upravljeno onome, 
što doživljuju kao ,najvišu vrijednost". Ali u shvaćanju onoga, 
što im važi kao najviša vrijednost, i u izboru svojih sredstava po- 
kazuju, da nisu kritički istraživaoci nego fanatični vjernici, koji 
naprosto sugestije svoga pape (Lenjina) slijepo slijede«. ' 

Ali Messer je i za tu svoju tvrdnju ostao dužan pružiti ob- 
razloženje, bez čega se i njegove tvrdnje pretvaraju u sugestije. 
Ništa nije lakše boljševicima nego da Messeru uzvrate njegovim 
vlastitim riječima, kad optužuje (napose protestantsku) crkvu, da 
se združila s »kapitalističkom državom«. Da je iz toga nemilog 
zagrljaja izbavi, Messer predlaže, da se crkva ne oslanja na državnu 
moć (premda i sam priznaje, da je organizirana sila potrebna za 
uzdržanje individualnog i zajedničkog prava), no boljševici mogu 
izabrati i neka druga sredstva i pri tom ostati »kritički istra- 
Živaoci«, kakav je i Messer, s tom razlikom, da Messer zastupa 
kulturni idealizam, a boljševici naturalizam, pa u ime svoga nazora 
odabiru i svoje metode. 'To jedno i drugo može da bude krivo, 
i jest tako, ali bez kritičke rasprave o tome ne možemo ništa 
opravdano tvrditi. Materijalistički naturalisti mogu otkloniti Messe- 
rove prijedloge o zajedničkoj moralnoj akciji, kao što otklanjaju 
ne samo suradnju s religijskim moralom, nego i njegovo pravo na 

opstanak, Tu je sad planula bitka! Filozofija može biti pripravna 
da koncedira neke činjenice, na koje se pozivaju i Messer i bolj- 
ševici, — na pr. da neki religiozni ljudi podupiru kapitalizam ili 
da su unatoč svojoj vjeri na niskom moralnom stepenu, i da ih 
neki bezvjerci daleko moralno nadvisuju, ili da neki odgojitelji 
sasvim nepsihološki postupaju s religijskom poukom itd., ali će 
filozofija kritički ispitati, da li je opravdano religiju kao takovu 
prozvati opiumom, kako marksisti čine, i da li je opravdano zabaciti 
teistički nazor o Bogu, kako Messer čini. Na tim se pitanjima ne 
može položiti oružje, dok se ne izvojuje istina! Ne stvaraju 
»suvišne barikade na štetu nauke« oni, koji se bore za istinu kao 
kritički istraživaoci raznih filozofskih nazora, nego oni, koji u 
ime tih nazora unose u život neistine, i to u Pitanjima religije i 
morala, po kojima se orijentira filozofija kulturnog života. Tim 
Putem traženja istine o životu polazi i ova knjiga. 


* 


Možda bi tko čak i to rekao, da se postanak ove knjige — 
s teističkim nazorom, koji je u njoj sadržan — ima pripisati 
diktatu katoličke Crkve! Messer naime tvrdi, da Crkva ogra- 
ničuje slobodu mišljenja u filozofiji, kad proglasuje zabludom onu 
nauku, koja ne priznaje ljudskom razumu sposobnost spoznavati 
Boga putem svijeta i našeg života. Crkva stoji na stajalištu, da 
su ljudi sposobni vlastitim promatranjem svijeta i razmišljanjem 
(pa i filozofskim dokazivanjem) znati, da ima Bog, a dosljedno 
tome stajalištu Crkva zabacuje ili smatra krivim sebi suprotno 
stajalište, koje zastupa i Messer, kad misli, da se ljudi varaju u 
svom uvjerenju, da ima Bog. Ne možemo Ga spoznati — po 
Messeru — kad Ga zapravo i nema; nema Ga u monoteističkom 
smislu (da bi bio osoba: sveznajuća, svemoguća, vječna, koja je 
svijet stvorila i njime upravlja, koja je ljudskoj volji odredila 
moralni zakon i sankciju, dakle sa svima apsolutno savršenim 
atributima), nego bismo samo toliko mogli reći, naime još uvijek 
po Messeru, da se Bog vremenski razvija u svijetu ili da po svojoj 
dobi i savršenstvima postepeno raste; ako smo mi ljudi savršeniji, 
bit će i Bog savršeniji, jer zapravo je »Bog« idealni stepen kultur- 
noga našeg nastojanja. 'To zastupa Messer, a Crkva to proglašuje 
zabludom, i sad se buni Messer, da to znači ograničavati slobodu 
nauke. Budimo već jedamput na čistu: 


x 

Da o toj slobodi koješta pričaju i oni, koji u ime slobode 
teroriziraju tuđu slobodu mišljenja, to i nije toliko čudo, ali je 
začudo, kako se krivo na nju pozivaju i oni, kao što je Messer, 
kod kojih.se može s puno prava očekivati, da traže i zastupaju 
samo istinu. Zar je istina, da je Crkva netolerantna, kad zastupa 
jedno filozofsko stajalište, a ne zastupa drugo, tome suprotno? 
No pitam ja: da li Messer zastupa koje stajalište? Svakako, Je li 
on istodobno priznaje i suprotno, u tom slučaju monoteističko 
stajalište, koje zastupa Crkva? Nikako. Pa što se onda buni?! Ako 
Crkva ograničuje slobodu, onda je i on ograničuje i svi oni, koji 
nisu dospjeli u tragičnu situaciju, da o istoj stvari kažu »da« i 
»ne«, Jer svi razumni ljudi, kad znadu opravdati i: jedno svoje 
uvjerenje, ujedno otklanjaju ono, koje se tome protivi: a kako da 
baš samo Crkva nema toga prava, da se služi logikom? Po svoj 
prilici smeta Messera to, da Crkva uopće zastupa neki nazor, ili to, 
da uopće postoji, jer to joj i daje pravo na opstanak, što zastupa 
izvjesnu nauku. Ne mislimo lično samo na Messera niti polemi- 
ziramo s njime samo zbog njegova ličnog stava, nego zato, što na 
tom primjeru imamo tipične momente duševnog nastrojenja i 
frazeologije robožnjih intelektualaca, koji u katastrofalnoj svojoj 
ograničenosti i ne vide, kako se donkihotski bore sami sa sobom. 
Naravski oni će odmah koješta prigovoriti, recimo: »zar nije 
Crkva toliko puta proganjala ljude radi nauke?« No pitam: što 
to ima posla sa samim odsuđivanjem ili zabacivanjem onih nazora, 
koji se protive nazoru Crkve, koji ona smatra istinitim? Jer sad 
smo raspravljali o tome, kako Messer to zabacivanje: suprotnih 
nazora proglasuje ograničivanjem slobode, pa smo vidjeli, da to 
nije istina, a drugo je pitanje, kojim se mjerama Crkva kadgod 
pri tom služila; uzmimo, da je konkretni neki postupak zavrijedio 
našu osudu, ne smijemo to konfundirati s pitanjem, o kome se sada 
radi: da li Crkva ograničuje slobodu time, što ne usvaja svih 
mogućih nazora, nego jedan, i taj jedan smatra istinitim, 1 u ima 
te istine proglašuje suprotne nazore neistinitima. = »Ne samo što 
proglašuje, nego Crkva svojim auktoritetom diktira«, javljaju 
se opet prigovarači. No pitam: smije li se pozivati na svoj auktoritet 
prema onim ljudima, koji taj auktoritet priznavaju? Čemu se 
uzrujavaju oni, koji tog auktoriteta ne priznavaju, pa se saže 
Crkva prema njima i ne poziva na svoj auktoritet! Može li tko reći, 
da ja slijepo priznajem crkveni auktoritet ili da ne znam, zašto 

ga priznajem? Može li tko reći, da ja priznajem Boga radi 
crkvenog auktoriteta? Može se i to bezumno reći, ali tko ovu 
knjigu pročita, bit će načisto, da je u njoj filozofiranje, a ne 
pozivanje na crkveni auktoritet. — »Ali taj auktoritet ipak utječe 
na svećenika, i pod tim utjecajem on dolazi do svoga nazora«. 
Tako se beskrajno muče, koji bi silom htjeli da Crkvu nečim 
dkrive, No ja pitam: gdje vidite taj utjecaj, kad čitate tu knjigu? 
Zar ja ne apeliram na vaš razum, a nigdje ne kažem: slušajte 
Crkvu i radi posluha prema njoj priznavajte Boga! Zar mislite, 
da put do toga priznanja nije vodio kroz duge godine u borbi sa 
skepsom, bez posluha Crkvi, bez priznavanja njezina auktoriteta? 
A gdje je bio utjecaj Crkve kod Platona i Aristotela, koji su davno 
prije opstanka Crkve zastupali filozofski teizam, i čak kod naj- 
starijih primitivnih plemena, koja su imala monoteistički (iako 
ne filozofski) nazor o svijetu i životu! Uslijed svoje lakomislenosti 
i neke predispozicije mnogi ljudi i ne uvažavaju odgovorA na ta 
pitanja, pa dalje ustraju u lutanju tminom uza svu svoju »inteli- 
genciju«: čim zastupa filozofiju o Bogu jedan svećenik, to je već 
dosta, da se takva filozofija proglasi sredovječno skolastičkom, 
natražnjačkom, nenaučnom itd. Ja ću sad nešto o sebi reći, da se 
time ipak ne ogriješim o postulat čednosti, koji ipak ne ide tako 
daleko, da čovjeku uskraćuje pravo samoobrane i pri tim nimalo 
čednim napadajima: jer kad jedan svećenik sav život posveti 
mukotrpnom traženju istine, ima moralno pravo i dužnost da 
reagira na objede, koje ga proglašuju nesposobnim za. istinu. 
Napomenut ću dva slučaja: istini za volju uzeo sam u obranu 
Kantovu filozofiju, kad ju je nepravedno i nenaučno napadao 
jedan moj istomišljenik u skolastičkoj filozofiji, koju dakako 
zastipamo protiv Kanta; a ustao sam također u obranu Freuda 
i Adlera, s kojima se po filozofskom nazoru dijametralno razi- 
lazim, kad je trebalo u ime istine da se zaštiti njihova nauka od 
falsificiranja. To su dva poznata slučaja za dokaz, kako svećeniku 
nitko ne ograničuje slobode u zastupanju istine, nego mu je to baš 
kao svećeniku napose stavljeno u dužnost. Da li je istina ili ne, 
što on zastupa, to je opet slobodno istraživati, jer istina se zastupa 
opravdanjem, a pri tom nikad nije isključena sloboda kritike. 
Takvo je opravdanje i u ovoj knjizi, pa je svakom čitaocu slo- 
bodno da se u njoj kritički orijentira. 

Knjiga upravo ide za tim, da kritički ispita filozofski teren 
pri opravdanju auktoriteta, na kome se osniva kršćanska religija. 
Koliko su i opravdani pojedini prigovori ovoj ili onoj pojavi 
unutar kršćanstva, nije logički ni pravedno, da se zbog toga 
optužuje kršćanska religija kao takova, tj. kao jedinstvena histo- 
rijska pojava s njezinom naukom o vrijednosti i smislu života. Mi 
smo suvremenici teške krize, koja ugrožava opstanak kršćanstva 
u širokim društvenim slojevima, a rado gdjekad ističemo, da je 
hrvatski narod od kršćanstva primao inspiracije od početka svoje 
kulturne historije i uviđamo potrebu izgrađivanja narodne bu- 
dućnosti na moralnim osnovima kršćanstva, a ipak možda dovoljno 
ne uviđamo potrebe, da sebi o tome dademo računa i da pitanje 
kršćanstva podvrgnemo naučnoj kritici. Nije li nadasve aktuelna 
knjiga namijenjena tome zadatku? Kad znamo, da su i negdašnji 
i moderni umnici velikih naroda filozofski rješavali problem života 
i pri tom zauzeli izvjesni stav prema kršćanstvu, ne će se oprav- 
dano moći ustvrditi, da takva knjiga nije i kod nas izraz obrazovne 
potrebe. Kad jedan narod ne samo Što ne bi imao, nego čak ne bi 
uviđao potrebe, da ima osim »lijepe knjige« i naučnu svoju knji- 
ževnost, napose u osnovnim pitanjima nazora o svijetu i životu, 
takav bi narod uzalud nastojao druge uvjeravati o svojoj kulturi. 
Zato je ova knjiga doprinos nastojanju hrvatskog naroda oko 
naučne orijentacije u kulturnim pitanjima, koliko se odnose na 
vrednovanje ljudskog života. 


»Racionalno“ u filozofiji života 


Kad bi koji predstavnik kršćanske filozofije i danas još bio 
uvjeren, da modernom čovjeku može pomoći oštroumnim rezoni- 
ranjem, podlegao bi iluziji, koja je daleko od života i zaslužuje 


žaljenje. Moderni će nas čovjek još manje razumjeti, ako bismo 


njegovim zabluđama htjeli suprotstaviti istinu kršćanske filozofije 
u onoj formi, koja je nekada bila općenito pristupna. Suvremeni 
čovjek hoće da bude »nagovoren« njemu razumljivim jezikom... 


To kaže kršćanski filozof P. Wust. Hoće upozoriti, da se 
filozofiranje mora primaći problematici, za koju se suvremeni 
čovjek zanima, i metodi, koju on traži od moderne filozofije u 
rješavanju problematike. Dinamika se filozofije u historijskom 
njenu tijeku ne priklanja jednako istim problemima, pa je s toga 
njezin suvremeni interes i aspekt mjerodavan za kritičkog posma- 
trača: zapao bi u iluziju pretpostavljajući, da je već samim 
opravdanjem vlastitoga nazora kadar razuvjeriti onoga, koji se 
nalazi u posve drugoj sferi — svojim pretpostavkama, polaznim 
gledištem i načinom ispitivanja. 

Čovjek, njegova eksistencija, život — to je najopćenitiji 
predmet današnjeg filozofiranja. Problem je: smislenost, vrijednost 
toga života. A odgovor? Različiti su odgovori, razna rješavanja 
problema; a ta su rješavanja »eksistencijalne filozofije« i »filozofije 
života« metodički obilježena time, da se ne služe »oštroumnim 
rezoniranjem«. To jest, ne traže se odgovori putem logosa, 
teoretskog razuma, racionalnim postupkom (obrazlaganjem, dokazi- 
vanjem, zaključivanjem). Čovjek ima životni instinkt ili »intuiciju« 
(Bergson), pronalazi svijesnu stvarnost (Dilthey), emocionalno se 
uživljava (Scheler) — i tim žracionalnim putem dolazi k spoznaji 
Života. Heidegger-Jaspersova eksistencijalna filozofija historijski je 
uvjetovana raznim utjecajima  (Klages, 'Troeltsch, Simmel. <.) 
napose filozofijom života (Nietzsche, Bergson, Dilthey, Scheler . . .). 
Ukorijenjena je u Kantovoj filozofiji, a daljnim Besta 
komponentama (Hume, Rousseau...) ide unatrag do Is. vijeka. 

Bilo bi potrebno iscrpno prikazivanje filozofijske: historije, 
da dobijemo uvid u razvojnu liniju različitih nazora o problemu 
života. Luther je imao svoje (teološke) pretpostavke, na kojih 
je osnovu proglasio čovjeka nesposobnim, da sam po. razumnoj 
naravi upozna pravo svoje životno određenje i da ga voljno oživo- 
tvoruje; moralno i religijsko osposobljenje čovjeka nalazio je Luther 
samo u nadnaravnoj milosti Božjoj. Bez ikojeg obzira na neki 
teološki nazor Kant je također oduzeo razumu svaku kompe- 
tenciju u pitanjima života. Povukao je granicu između teoretskog 
(logičkog) i praktičnog (moralnog) razuma: prvi je ograničen na 
osjetilno iskustvo ili na pojavni (fenomenski) svijet, a drugi iziskuje 
(»postulira«) nepojavnu stvarnost (Boga, neumrlu dušu, slobodnu 
volju) kao uvjet moralnoga poretka. Nemoguće je valjano doka- 
zivati, da eksistira Bog. Kantu je bila glavna zadaća, da tu svoju 
tezu kritički utvrdi, Rezultat kritike bio je racionalni agnosticizam: 
racionalnim se putem ne može opravdati opstojnost Boga. Time je 
Kant u opreci ne samo s racionalističkom (Leibniz- Wollfovom), 
nego i s racionalnom metafizikom skolastičke (kršćanske) filozofije, 
koja u oslonu na iskustvene činjenice (za razliku od racionalizma) 
dokazuje opstanak Boga i na osnovu toga dokazivanja (zaključi- 
vanja) dolazi do spoznaje o potrebi religije ili životne veze s Bogom, 
ukoliko ta veza uključuje također životni smisao čovjeka. Kant je 
odbacio skolastičku teodiceju (racionalnu filozofiju o Bogu), a 
»ideju« o Bogu smatrao je postulatom praktičnog razuma (volje). 
Taj postulat znači »vjeru« u Boga. Stoga Kant naglašuje, da je ' 
htio razum zamijeniti vjerom. A to znači: racionalnu je metafiziku 
zamijenila “racionalna. Na toj se poziciji ne razlikuju od Kanta 
ni Bergson, Scheler i drugi predstavnici »filozofije života«; razi- 
laženje otpočinje pri određivanju iracionalnog faktora. Dok je to 
po Kantu vjera, osnovana u moralnoj volji, po navedenim je 
filozofima »intuicija« — i ta opet u mnogim varijantama. 


Već ta letimična historijska shema služi za opravdanje našeg 
stajališta, kad se ograničujemo u knjizi na najopćenitije poglede 
ne ulazeći u specijalna razmatranja pojedinih sistema. Filozofija — 
danas možda više nego nekoć — prehvata uski krug stručnoga 
filozofijskog zanimanja, a to upravo zato, što nadovezuje na opći 
interes misaonog čovjeka o pitanjima životne ksistencije, Nave- 
deni smjer eksistencijalne filozofije i filozofije života kanda većma 
udovoljuje tome interesu — ne samo metodički, koliko se formalno 

ne oslanja na logiku i ne traži kritički stručnu spremu »oštroumnog 
rezoniranja« u sustavnoj cjelini, nego još više time, što svojim 
nazorima pogoduje tzv, duhu vremena. Taj je duh današnjice 
upravljen malone isključivo na svakodnevnu zbiljnost života i na 
traženje smisla u njoj samoj. Ispunjen suprotnostima (»dijalektikom«) 
takav život rađa skepsom o stalnoj, neprolaznoj vrijednosti života, 
koja bi normirana bila »vječnim« zakonom, Opstojnost toga zakona 
značila bi za ljudsku volju »moranje«, apsolutnu obvezu — 
s određenom svrhom života. Ta pak misao uključuje opstojnost 
svrhodavnog zakonodavca za sve ljude, a time smo već na dodiru 
ideje o Bogu. Horor pred pomisli, da bi Bog imao biti najviša 
norma života, obilježuje duh sadašnjice. Tome se podaje moderni 
čovjek bez rezerve — i zato je nesklon »oštroumnom rezoniranju«. 
Ipak se i on poziva na filozofsku literaturu, iznosi (iako bez 
dokazivanja) svoje teze, izriče sudove o pojavama ukupnog života, 
ocjenjuje Životni smisao i prema tome određuje pravac kulturnog 
nastojanja. Tako je i opet došlo do toga, da je sav problem 
života postavljen uglavnom na pitanje: da li jest opravdana religija 
ili nije? Kakova religija? Može li se s pravom i govoriti o kojoj 
religiji osim kršćanskoj? Što uopće sačinjava »religiju«? U kome 
smislu može religija da služi osnovicom životne vrijednosti? Treba 
li nam danas religija i zašto treba? Je li moguća totalitarna kultura 
pojedinca i naroda bez religije? Nitko misaon ne će poricati zna- 
menitosti tih pitanja, a time i njihova rješavanja. : 

Nitko nam upućen ne će prigovoriti, da pri tom rješavanju 
upadamo u »oštroumno rezoniranje«, ako smatramo svojom  za- 
daćom objašnjavati pojmove, ispravno postavljati probleme, 
ogledati glavne nazore suprotne onome, koji zastupamo, i napokon 
valjano opravdati svaku tvrdnju, koju zastupamo u cjelini našega 
nazora o Životu. Već samo ono, što je dosad rečeno, iziskivalo bi 
mnoga objašnjenja, na pr. glede pojmova: racionalno, iracionalno, 
intuicija itd. Barem letimično treba da ih i ovdje objasnimo u vezi 
s odnosnom problematikom. ' ' 

S Lutherom je, rekosmo, otpočela deracionalizacija u pita: 
njima Boga i religije. »Razum« (ratio) znači sposobnost postepenog 
(diskurzivnog) mišljenja, koje od poznatoga izvodi nepoznato, od 
iskustvenih (empiričkih) činjenica polazi k neiskustvenima (metem- 
Piričkima, metafizičkima), i to polazi putem zaključivanja (silo- 
gističkog dokazivanja). Prema tako definiranom  »razumu« (Ari- 

stotelove i skolastičke psihologije i logike) čovjek je sposoban: 
spoznati istine o realnim (izvanmisaonim, neidealnim) predmetima: 
pa tako i o Bogu; sposoban je dokazivati i dokaznom (posrednom). 
sigurnošću znati, da uistinu eksistira Bog. Taj filozofski posao: 
pripada teodiceji, U njoj je opravdanje religije, tj. teodiceja nam. 
dokazuje, da religija ili svijesno odnošenje čovjeka prema Bogu 
nije neopravdano, neosnovano — baš zato, jer je filozofski sigurno, 
da postoji Bog. I to ne samo »Bog«, ukoliko je takav uzrok svijeta. 
(i u njemu čovjeka), da postoji sasvim nezavisno, sam o sebi, 
neprouzročen, nego upravo osobni Bog, koji je našem životu 
odredio svrhu, postavio volji moralni zakon svršne oživotvorbe i 
time stupio u osobno životni saobraćaj s čovjekom. 'Teodiceja nas 
upoznaje s Bogom ne samo s obzirom na Njegov način eksistencije: 
(koliko je neprouzročen, za razliku od svijeta), nego i s obzirom na 
Njegovu osobnu narav, kojom je u životnom odnošaju s ljudima. 
Dakako nije svaki čovjek filozofski siguran o životnom saobraćaju 
s Bogom, tj. nije religiozan na osnovu toga, što bi po teodiceji znao 
logičkim putem za eksistenciju Božju: bez filozofiranja, a ipak 
razumski (racionalno) znadu ljudi za Boga. To će reći: putem 
iskustva, promatrajući svijet i vlastiti život, čovjek razmišljajući 
O tome uviđa, da sve to ne postoji s4mo o sebi, nego da je ovisno, 
prouzročeno; pogotovo »glas savjesti« ili bezuvjetni moralni impe- 
rativ upućuje čovjeka na ovisnost od zakonodavne volje, kojoj je 
čovjek životom podložan, Ovo razumsko znanje ili uviđanje 
sačinjava dakle religijsku svijest, osnov religioznosti ili svijesnog 
života, ukoliko je moralno normiran priznavanjem Boga. Tako se 
na teodiceju nadovezuje filozofija religije ili opravdanje religije, 
dokazivanje, da opstanak religije u ljudskoj svijesti imade svoj 
temelj u filozofski utvrđenim istinama o Bogu; iako te istine 


“ religiozni pojedinac samo nefilozofski spoznaje — svojim razumom. 


Baš tu posljednju riječ zabacuje Luther. Po njemu se Bog mora 
»objaviti« čovjeku, i samo »milost« te objave u svijesti čovjeka 
znači osnov religijskog života. Razum nije osnov religije, čovjek je 
razumski nesposoban đa u religijskom svome životu priznaje Boga, 
a prema tome je i filozofski nesposoban dokazivati štogod o Bogu. 
Nema niti nefilozofski ni filozofski razumske sigurnosti o Bogu. 
Ne-razumski ili iracionalno je čovjek u saobraćaju s Bogom. Po 
Kantu nije razumski (u smislu teoretskog, diskurzivnog, logičkog 
razuma), nego voljno (»praktično razumski«), dakle i opet iracio- 

nalno. [Kaže se doduše, da je u protestantskoj filozofiji religije 
»racionalizam«, a to je sinonimno s »naturalizam«, što ovdje znači, 
da »objava« Božja nije nešto nadrazumsko, nadnaravno, tj. od- 
govara zahtjevu iskvarene naše naravi (praroditeljskim grijehom), 
te nadomješta razum i utoliko je racionalno; taj izraz znači dakle 
nepriznavanje nadnaravnog reda Božje objave i prenošenje objave 
u našu narav iskvarenoga razuma.] Važno je ovdje upozoriti, 
da su Luther i Kant (»filozof protestantizma«) utrli put iracio- 
nalizmu u dvojakom smislu: 1.) razum ne sačinjava religiozni 
život, nije svijesni osnov religije, tj. filozofski se ne može opravdati 
religija tako, da bismo zaključivanjem (> razumski) dokazali našu 
ovisnost o Bogu. U tome se podudaraju Luther i Kant, A razilaze 
se u odgovoru na pitanje: koji je iracionalni (ne-razumski) funda- 
ment religije? Prvome je milost objave, drugome moralna volja, a 
nekima je ili čuvstvovanje (emocionalno proživljavanje, iskustvo) 
ili intuicija. .., svaki put nešto iracionalno ili nešto takovo, čime 
se nadomješta razumska (upravo diskurzivno razumska) spoznaja. 
Kod pojedinih filozofa nalazimo doktrinarne varijante, na pr. 
Max Scheleri Rudolf Otto oslanjaju religiju na emocio- 
nalnu sferu, ali se u mnogočemu razilaze. Glavno je za nas pitanje: 
na što je »oslanjaju«? Je li pravo na opstanak religije dovoljno 
zajamčeno ili opravdano oslonom na bilo što drugo (čuvstvovanje, 
intuiciju...) osim na logički razum, tj. na obrazloženo znanje 
o Bogu? 


Taj pojam »logički (teoretski) razum« treba budno zadržati 
u vidu, kako ne bi kraj višeznačnosti izraza »razum« došlo do 
konfuzije u sporazumijevanju. Problem opravdanja religije po- 
stavljen je time na alternativu: s logičkim razumom ili bez njega? 
Da li religija ovisi o njemu ili ne ovisi? Neki filozofi (Scheler). 
spremni su na kompromise, daju »razumu« neke koncesije: logičkim 
putem možemo doduše doći do metafizičke istine o Bogu kao 
kozmičkom uzročniku, ali ne može u logosu da bude izvor religij- 
skome Bogu, koji je predmet ljubavi. Na tu Schelerovu tezu kon- 
statira kritika, da religiozna »ljubav« (kao i svako čuvstvovanje) 
znači svijesno stanje, koje je uvjetovano spoznajom ljubljenoga 
objekta (Boga); jer čovjek ne može biti čuvstveno upravljen prema 
nečemu, kad ovo »nešto« ne bi poznato bilo, ili kad čovjek ne bi 
znao za objekt svoga čuvstvovanja, Taj objekt uostalom nije sasvim 
drugi u religiji i drugi u teodiceji; jer logičkim putem spoznajemo 

ne samo opstojnost nezavisnog uzročnika, nego i njegovu osobnu 
narav, kojom je s nama u životnom saobraćaju kao moralni zako- 
nodavac, a tu već izvire pojam o Bogu, kome je čovjek »svom 
dušom« (voljno i čuvstveno) podčinjen ili religijski s Njime 
povezan. Da čovjek uzmogne Boga ljubiti, tj. smatrati Njega 
najvrednijim dobrom života i ciljem moralne oživotvorbe, mora 
da bude načisto da li zbiljski (realno) postoji Bog, od koga smo 
životno. zavisni. A kako će biti »načisto«? Očito samo tako, da 
ne ostane u sumnji o tome, nego da bude siguran; a siguran će 
biti, kad znade tu sigurnost obrazložiti ili kad znade, na osnovu 
čega se izvodi (zaključuje), da ima Bog. To zovemo »logički« put 
spoznaje Boga; a obrazloženo sigurnu istinu o Bogu zovemo »meta- 
fizička spoznaja«« (jer je Bog metafizički predmet spoznaje). Ne 
može se dakle pri opravdanju religije apstrahirati od pitanja Božje 
eksistencije (kako prema  Husserlovoj  fenomenologiji misli i 
Scheler), Hoćemo li religiju opravdati, tj. navesti razlog »zašto«, 
na osnovu čega religija postoji i treba da postoji, nije dovoljno, 
da je uočimo samo kao svijesnu pojavu ili činjenicu pak da psiho- 
loškom analizom u njoj otkrijemo »misao« o Bogu: jer. ta nam 
misao još uvijek nije garancija, da Bog uistinu eksistira. A dok 
toga ne znamo, ne možemo reći za religiju da ima apsolutnu ili 
objektivnu vrijednost, tj. da se osniva na realnom odnosu čovjeka 
prema Bogu — bez obzira, da li tko voljom, čuvstvovanjem ... 
taj odnos priznaje ili ne. Osloniti religiju prvenstveno odn. isklju- 
čivo na iracionalno proživljavanje znači religiju subjektivirati ili 
relativirati, tj. proglasiti je opravdanom samo s obzirom na 
iracionalni subjekt. Čim netko kaže, da je čuvstvovanje prvi ili 
glavni fundamenat religije (iako još osim toga priznaje neku 
racionalnu funkciju), tj. čim netko tvrdi, da se vrijednost religije 
osniva u prvom 'redu na emocionalnim doživljajima, taj ne može 
priznavati religiji drugu vrijednost osim doživljajne, subjektivne. 
Na objektivnim istinama bit će religija fundirana samo onda, ako 
istine o Bogu možemo stvarno spoznati, tj. ako smo kadri odgovoriti 
na pitanje: zašto se čovjek u svome životu mora ravnati prema 
Bogu? Odgovoriti na to pitanje znači obrazložiti ili opravdati 
vrijednost vjere: ' 

U pitanju je dakle racionalno ili logičko znanje o Bogu. 
Nema ga, rekao je Kant; zastupao je agnosticizam, i to na osnovu 
svoga fenomenalizma (nauke, da je razumska spoznaja ograničena 

na osjetilne pojave). Nema ga, odgovara i pozitivizam, varianta 
Kantova fenomenalizma. To je negacija metafizike (u njezinu tra- 
dicionalnom, aristotelovsko-skolastičkom smislu), tj. nepriznavanje 
logičkog opravdanja istine o Bogu. Logički je razum ograničen na 
osjetilno pojavni svijet ili na izvanjsko iskustvo; tu je pozitivističku 
tezu usvojio i Bergson. Životno iskustvo ima drugi izvor, kaže 
Bergson (Dilthey, Le Roy, Spengler...) a to je intuicija. Na njoj 
se osniva metafizika, koja nije logički-razumska (teoretska, speku- 
lativna, diskurzivna), Ona znači kao neko instinktivno »razumije- 
vanje« životne cjeline, životno »iskustvo«, u kome se očituje pra- 
izvor života — Bog. Svoju panteističku mistiku kuša Bergson oslo- 
niti na kršćansku mistiku: kršćanski se mistici podudaraju u svome 
životnom iskustvu o Bogu, i to je mjerodavno za objektivnu vrije- 
dnost toga iskustva. — Posve je drugim putem došao do religijske 
»intuicije« Seheler; to je put zrenja bitnosti (Wesensschau), 
koliko se usvijesno pojavljuju (bez obzira na indiviđualno određenu 
eksistenciju). Po tom principu Husserlove fenomenologije Scheler 
se poziva na zrenje ili intuiciju kao doživljajno iskustvo religioznog 
čina. U bitnosti je toga čina emocionalna (»ljubavna«) upravljenost 
k Bogu, koji se čovjeku očituje ili »objavljuje« u vlastitoj njegovoj 
biti, koliko ju obilježuje nepotpunost ili ovisnost tako, da sama bit 
čovjeka upućuje na Boga, iziskuje njegovu »objavu«. — Pod 
uplivom Schelera nastalo je kod nekih filozofa izvjesno kolebanje 
između logičkog i emocionalno - intuitivnog znanja o Bogu, odn. 
opravdanja religije. Ako se prvo sasvim i ne zabacuje, ipak se 
smatra ovisnim od intuicije kao nekoga životnoga čuvstva, kojim 
čovjek »instinktivno« ocjenjuje životna dobra, a to ga upućuje na 
logičko traženje Boga. Intuicija dakle ne isključuje mogućnost i 
potrebu logičkog znanja, nego mu samo prethodi kao pobuda 
(Pascal, Newman); kao mistično gledanje ona i ne treba logike 
(Hessen). Intuicija (po Girgensohnu) nije ni samo emocionalna, 
nego je nediskurzivna funkcija razuma; religijsko | doživljavanje 
sačinjava čuvstveno naglašena, neposredna i nejasna, govorno ne- 
odrediva — i utoliko »intuitivna« spoznaja Boga. 

Od pitanja o logičkoj opravdanosti religije prešlo se na ispi- 
tivanje o psihičkoj strukturi religijskog doživljavanja (religioznosti). 
Dok se najprije pitalo, da li se religija osniva na eksistenciji Boga, 
koju možemo racionalno ili razumski (obrazloženo) spoznati, kod 
posljednjih smo nazora razabrali, da se k tome metafizičkom pitanju 

pridružilo psihološko: da li racionalni elemenat sačinjava religijsko 
doživljavanje? Nitko ne će reći, da je religioznost isključivo ra- 
cionalna, u tom smislu, da se u njoj ne bi našle također iracionalne 
komponente. Pita se: da li je iracionalna kompozicija religije isklju- 
čiva odn. barem prvenstvena tako, da je racionalni faktor od nje 
posve ovisan i da nije on mjerodavan za vrednovanje religije — 
kao što uči iracionalistička filozofija? Ulogu razuma s obzirom na 
religiju moramo odrediti ne samo radi kritičkog raspravljanja s na- 
vedenim nazorima, nego to iziskuje sam postavljeni problem oprav- 
danja religije: kako ćemo religiju opravdati, na osnovu čega ćemo 
njezinu vrijednost obrazložiti? Može li se to na osnovu razumske 
spoznaje o Bogu i našem odnosu prema Njemu? Koji je taj odnos 
i kako on obuhvata sav naš život? Da li je u vidu toga odnosa 
određeno (normirano) vrednovanje života? Je li filozofija «religije 
kadra racionalnim putem osigurati istinu, da najviši smisao života 
i njegova oživotvorba zavisi od Boga? Možemo li filozofskom lo- 
gikom opravdati za nas najvažniju istinu, da Životu nema pravoga, 
potpunoga smisla bez Boga, a jedino po vezi s Bogom (religiji) da 
se Životna vrijednost izdiže nad »sudbinu« prolazne eksistencije? 
Ako to možemo, dobili smo filozofiju Života, koja daje ključ za 
rješavanje najznatnijih i najtežih problema, što pokreću dana- 
šnjicom. 


Opravdanje kršćanske filozofije života 


1. Apologetika i teodiceja 

Dostojevski kaže, da se kod pitanja o vjeri »radi o 

važnom pitanju, da li civilizirani, evropski čovjek može uopće 
vjerovati, naime vjerovati u Božanstvo Sina Božjega Isusa Krista, 
jer u tom zapravo sastoji sva vjera«. 
Božanstvo Kristovo jest problem, koji tretiraju teološke nauke, 
u prvom redu apologetika.sa historijsko kritičkim naukama. Protu- 
kršćanska tendencija oduvijek je dolazila (teoretski) do izražaja 
kao negacija Kristova Božanstva, koja dakako involvira negaciju 
božanskog karaktera Kristove ustanove, Crkve. Tom je tendencijom 
obilježena »modernistička« struja i sve teorije o Kristu, koje mu 
Priznaju veličinu čovjeka — bez osobnosti Božje. Pa dok se ti 
nazori osnivaju na čisto historijskom istraživanju, bit će zadatak 
teološke nauke, da polazeći tim putem (na osnovi historijskih do- 
kumenata) utvrdi činjenično stanje, od koga zavisi nesumnjiva 
istina Kristova Božanstva: utoliko, da vlastite Njegove izjave nađu 
potvrdu u onim činima, koji nose biljeg izravnog Božjeg svjedo- 
čanstva. To će reći, teologija mora najprije dokazati bistorijsku 
realnost Kristovih čudesa, 

Ali tu izbija filozofijski problem, na koji se oslanja opstanak 
kršćanstva; to je pitanje o Bogu: Njegovoj eksistenciji i vezi s čo- 
vjekom. Teizam i ateizam jesu alternativa, od koje zavisi uspješnost 
historijskog izučavanja Kristova Božanstva. »Teizam« uzimamo u 
značenju realnog dualizma između svijeta i Boga kao njegova Stvo- 
ritelja. Eksistencija takvog bića, s kojim je svijet u relaciji stvore- 
nosti, postaje osnovni problem za izučavanje kršćanstva. To je prva 
logička veza u rješavanju pitanja o Božanstvu Kristovu. 

Modernizam također traži filozofijsku osnovicu, na kojoj bi 
mogao konstruirati »teizam« bez realne relacije čovjeka s Bogom 
Stvoriteljem. 'Ta relacija upravo sačinjava religiju (u objektivnom 
smislu). Modernizam nastoji, da predmet religije — Bog — ostane 
u čovjeku; zato se i njezin izvor ili postanak nalazi u čovjeku. 
Subjektiviranje religije jest filozofijski princip modernizma kao naj- 

izrazitijeg nazora, koji nastoji zauzeti kompromisni stav između 
teizma i ateizma. i 

Obrazlaganje teizma znači dakle prvotni zadatak za filozo- 
fiju kršćanstva. S tim je u vezi čitav idejni sistem, u kome je teizam 
logički fundiran, tj. ovdje se teodiceja, nauka o Bogu, oslanja na 
noetiku, nauku o spoznaji. 

u Upirući se o neke iskustvene činjenice — poglavito na činje- 
nicu promjenljivosti u svijetu — teodiceja izvodi eksistenciju Božju. 
Zar nije činjenica, da smo nastali ili otpočeli eksistirati?! Svi mi, 
što živimo, nastadosmo u vremenu, a ispred toga nije nas bilo. Taj 
prijelaz od nebitka na bitak znači upravo promjenu: Budući da smo 
nastali — kako ćemo i jednoć nestati —, zar onda tako nužno eksi- 
stiramo, da ne bismo mogli ne eksistirati? Svi smo mi (kao pro- 
mjenljiva bića) nešto nenužno ili kontingentno; sami po sebi smo 
indiferentni za biti kao i za ne biti. Koliko ne eksistiram nužno, 
te bih mogao i ne eksistirati, stojim nasred alternative: biti — ne 
biti. Zašto je došlo do bitka, a nije ostalo kod nebitka? Sve, što 
promjenljivo i nenužno eksistira, nema u sebi razloga za eksisten- 
ciju: dakle svaka promjenljiva stvar ima razlog svoga bitka izvan 
sebe. Ili: koliko je nešto promjenljivo, jest u odnosu ovisnosti od 
drugoga. Ono je, kažemo, odnošajno (relativno), ukoliko je prouz- 
ročeno od drugoga; jer ovo »drugo« zovemo »uzrok«, a sam od- 
nošaj »uzročnost«. Zato i sud, koji općenito vrijedi za svaku pro- 
mjenu — da se nalazi u odnošaju ovisnosti ili uzročnosti — nazi- 
vamo načelo uzročnosti (princip kauzalireta). To je načelo funđa- 
mentalna spoznaja u misaonom procesu, kojim se dolazi do uvida 
u Božju eksistenciju. Jer do toga nas vodi pitanje: je li moguće, da 
eksistiraju samo promjenljiva bića ili samo takva, koja su u odno- 
šaju uzročnosti, tj. relativna bića? Sva, kolikogod ih je, takva bića 
mogu po sebi i ne eksistirati, pa kad ipak eksistiraju, mora da 
postoji neko biće, koje nije nenužno, koje postoji samo od sebe, a 
ne od drugoga, tj, koje nije relativno, nego apsolutno. Ono je u 
relaciji uzročnosti s promjenljivim svijetom i utoliko kažemo, da 
smo njegovi stvorovi, Pa kad smo i mi ljudi razumne naravi, očito 
je također naš Uzročnik ili Stvoritelj takve naravi. Napokon, bu- 
dući da On ne može s nama i sa svijetom biti identičan, zato ka- 
žemo, da je svijet s apsolutnim svojim uzročnikom u stvarnom ili 
realnom odnošaju. To apsolutno ili samoosebno biće, koje je uzročnik 
svijeta i razumske je naravi, zovemo Bog. 

Kako je vidjeti, ta je tčistična teza usidrena svojom argumen- 
tacijom u spoznaji uzročnosti; zato je razumljivo, da su joj moder- 
nistički filozofi obratili svu pažnju. Dakako time je sistematski 
pokrenuta nauka o spoznaji: tu je, rekoh, prijelaz teodiceje na 
noetiku. U pitanju je ponajprije metafizička (metempirička) vrije- 
< dnost načela uzročnosti, tj. Pitanje da li ono vrijedi samo za opažene 
(iskustvene, empirijske) promjene i samo za opažljive uzroke ili za 
sve, iako našem opažanju nepristupačne. A odgovor na to pitanje 
u vezi je s problemom o realnoj vrijednosti naše spoznaje uopće. 
Zato modernizam Zastupa stanovište fenomenalizma nadovezujući 
uglavnom na Kanta. Sva se pak ta problematika oslanja na osnovni 
problem filozofije i sveukupne znanosti: problem istine ili problem 
O snošaju spoznaje i bitka, U njemu se razilaze dva svijeta, kako 
je istaknuo i-Le Roy: kršćansko-filozofijski (skolastički) i njemu 
protivni (modernistički), 


2. Etikai psihologija 


Uz pretpostavku, da smo stvorovi Božji, svakako je morao 
Bog-Stvoritelj postaviti našem Životu izvjesnu svrhu, koja čitavom 
životu podaje smisao ili vrijednost. Koja je svrha čovjekova života? 
S tim pitanjem stupamo na područje etike, koja (s oslonom na 
teodiceju) stavlja u sjedinjenje s Bogom konačnu svrhu ljudskog 
Života. Ona to čini s isključenjem svih drugih dobara, u kojima se 
tek prividno nalazi ljudska sreća. Sva ona ostavljaju srce ljudsko 
neudovoljeno, i po.njima je — kako nam kaže veliki poznavalac 
ljudskog života sv. Augustin — srce naše nemirno, dogod se ne 
smiri u Bogu. 

Ali već i same te riječi sv, Augustina potiču nas, da zagledamo 
u srce ljudsko, u čovjekovu duševnost. Mi smo dosad promatrali 
čovjeka u perspektivi stvora Božjeg te smo otuda fiksirali njegovu 
životnu svrhu. Međutim 1.) niti mogu svi ljudi da ovim deduktivnim 
putem svoju objektivnu svrhu upoznaju niti će svi ljudi da je su- 
bjektivno pripoznaju, tj. nisu usiljeni da svoje voljno djelovanje 
prema njoj upravljaju. A 2.) sve kad bi i bilo tako, još uvijek. ostaje 
tantalovska činjenica, da ljudi u pretsmrtnom životu ne dostižu 
sreće, koja bi potpuno ispunila kratkotrajne naše dane: život je, 
to dobro znademo, prepun nesklada i bola. I napokon: čemu od 
Boga postavljena svrha, ako ona ne podaje životu potpuna smisla? 
Iz toga životnog problema izvire zanimanje za trajnost našeg života, 

tj. tu nastaje pitanje o eksistenciji čovjeka u vezi s činjenicom smrti 
(raspada organizma). 

S odgovorom na ta dva pitanja primakli smo se konačnom 
rješenju Životne zagonetke i »čovjekova položaja u kozmosu« 
(Scheler) — a ujedno ćemo dobiti uvid u smisao kršćanstva, 

' Da najprije odgovorimo na prvo pitanje: o spoznaji životne 
svrhe. 

Budući da svrhu postizavamo voljnim činima, očevidno je, da 

se razlika voljnih čina u dobre i zle oslanja na svrhu, koju nam je 
Bog postavio. Ta je razlika (u vezi s određenom svrhom) izražaj 
volje Božje i zato je bezuslovno obvezatna. U tom značenju govo- 
timo o kategoričkom imperativu ili obligaciji, da dobro činimo, a 
zla ne činimo. Taj moralni zakon očituje se u našoj svijesti kod 
svakog pojedinog čina, koliko dolazi u obzir moralno diferenciranje. 
Dakle u odnošaju čovjeka s Bogom, u religiji, izvire moralni red, 
tj. moral je heteronoman, a nije čovjek u moralnom pogledu auto- 
noman (kako je učio Kant). 
/ Drugo je sad još pitanje: o mogućnosti Životne eksistencije 
nakon smrti, tj. Pitanje: da li raspadom organizma (smrću) sasvim 
nestaje čovjeka, ili je u čovjeku duša, koja smrću ne mora da pre- 
stane eksistirati? Tu mogućnost posmrtnog života zovemo dušinom 
besmrtnošću (u nepotpunom smislu, dok besmrtnost u potpunom 
smislu znači ne samo moguću, nego zbiljsku vječnost duše). Od- 
govor na to pitanje daje nam dakako čitava psihologija, Opažajnim 
putem (empirijskim znanjem) ona pronalazi takve doživljaje, koji 
su genetički nezavisni od organizma. Primijenivši načelo uzročnosti 
otpočinje ovdje filozofijsko ispitivanje o tvornom subjektu (uzroč- 
niku) tih doživljaja i o njegovoj duhovnoj (spiritualnoj) naravi, tj. 
O nezavisnosti duše od tijela. Ina osnovu te nezavisnosti izvodi 
filozofijska psihologija besmrtnost naše duše. Tim je rezultatom 
stvorena mogućnost za potpuno polučenje životne naše svrhe: sjedi- 
njenje s Bogom. 


3. Smisao kršćanstva 

a) Nakon što smo ideološki utrli sve putove za sintezu čo- 
vjek s Bogom, treba napokon da s njom uskladimo i svrhu kršćan- 
stva, koju ima da ostvaruje Kristova Crkva. Promatrajući čovjeka 
sub specie aetetnitatis, tj. u vezi s postavljenom mu od Boga svrhom 
i s čitavim moralnim poretkom, očevidno je, da Krist-Bog nije 

mogao ni svojoj Crkvi da stavi za zadatak drugo, nego ostvarivanje 
veze čovjeka s Bogom, U izvršenju tog zadatka Crkva je snabdjevena 
Božjim auktoritetom pružajući ljudima svoj nauk, koji je od Krista 
objavljen. Pristajanje uz taj nauk znači kršćansko vjerovanje. Ko- 
liko se crkveno naučanje odnosi na praktični Život, ono nadilazi 
naravni moralni red i postaje nadnaravni. Dakle u nadnaravnoj 
svrsi čovjekova života fundiran je smisao kršćanstva. Taj je smisao 
izražen i u Kristovim riječima: »Ja sam put, istina i Život« (Iv. 14, 
6). Jasna je prema tome funkcija Njegove Crkve: ona po sjedinjenju 
s Kristom ostvaruje među ljudima nadnaravni njihov cilj. 

Kako je oživotvorba toga cilja psihološki uvjetovana? ' 

Čovjek je tjelesno (materijalno) biće, ima osjetilnu (životinj- 
sku, animalnu) narav, i zato mu je prirođeno da teži za materijalnim 
dobrima. Po životinjskoj svojoj naravi čovjek je sklon priznavati 
samo takav cilj Života, koji uključuje uživanje, tjelesno dobro 
stanje, osjetilno zadovoljstvo. Po toj naravi čovjeku je prirođeno, 
da je neraspoložen ili odbojan prema obuzdavanju tjelesnih sklo- 
nosti. Čovjeku se ne da priznavati moralni zakon (glas savjesti), 
koji postavlja granice tjelesnim sklonostima. »Životinja« u čovjeku 
Opire se tome, da sluša razum, koji kaže: »toga ne smiješ učiniti, 
premda bi ti ugodno bilo«. Čovjek je jednim dijelom svoje naravi 
»materijalist«: sklon materijalnom životu, a nesklon disciplini ra- 
Zuma. Drugim, razumskim dijelom svoje naravi čovjek razmišlja, 
prosuđuje, ocjenjuje dobra, odabire, znade za moralni (bezuvjetni, 
kategorički) imperativ, zabacuje ono, što bi mu ugodno bilo, ako 
se imperativu protivi. Na tome razumskom temelju pristupačan je 
čovjek uzgoju, koji ide za tim, da čovjeka učini moralno dobrim ili 
kreposnim, tj. da u njemu usadi i učvrsti nematerijalne ili duhovne 
(idealne) sklonosti.  Uzgojem treba da čovjek životinjsku narav 
oplemeni, preoblikuje u takav svijesni subjekt (ličnost), koji u sebi 
Nosi i oživotvoruje idealne vrednote: smisao za moralno valjana 
djela. Uzgojem treba da se Ostvaruje značaj, koji živi ne samo po 
egoističkim ciljevima, nego sebi postavlja životne zadaće (ideale), 
prema kojima voljno upravlja svoj život. Tu, u odgojnom radu, 
nastaje borba između »dva čovjeka« ili »dvije duše«: materijalne i 
nematerijalne. Utoliko »materijalne«, jer je čovjek po životinjskoj 
naravi svijesno upravljen na ciljeve, koji odgovaraju tjelesnim na- 
gonima; a »nematerijalna« Ovdje znači idealna, razumska, moralna, 
koja čovjeka čini čovjekom, za razliku od životinje, tj. koja od 

čovjeka traži, da poštuje tuđe dobro, da ne učini, što razumski 
znade da je zlo, da se žrtvuje za svoju djecu i da pomaže drugima, 
da ne smatra čovjeka sredstvom za iskorišćivanje itd, Sad se pita: 
kuda će čovjek na toj raskrsnici života? Kako će završiti borba u 
njemu? Ako prevladava životinja, prirođeni materljalizam, a k tome 
još pridođe teoretski materijalizam, tj. ako je čovjek pod utjecajem 
materijalističkog »duha vremena«, tako da ovi utjecaji u njemu 
izazovu materijalističku orijentaciju ili priznanje samo tjelesnog 
životnog smisla, onda je to potpuna slika (tip) čovjeka oprečna 
onome, za koga kažemo da je idedlist. To će reći: koji je svijesno 
(po svojim sklonostima i htijenjem) upravljen na razumni život, 
koji traži istinu, priznaje istinu, Živi po spoznaji istine, svladava 
u sebi moralno zla nagnuća, obuzdava životinju, ima životnu za- 
daću, kakvu bi je.morao imati svaki čovjek, stavlja životni smisao 
ili vrijednost u djela, koja pojedinca čine valjanim članom zajednice. 
Nisu rijetki takvi ljudi, naprotiv ljudi-životinje su rijetki, iako se 
Životinja pomalo javlja u svakom čovjeku, Uglavnom su ljudi ipak 
ljudi, Živu moralno, pošteno, razumno, premda ne znaju opravdati 
ili obrazložiti takav način života nasuprot životinjskome. Dobar 
uzgoj učinio je dobre ljude. A ta naravna dobrota pretpostavka je 
i osnovica za kršćanski uzgojni: zadatak, koji hoće da učini ljuđe 
još boljima, nego što su po razumnoj naravi. Kršćanski odgoj pro- 
duhovljuje (dematerijalizira) čovjeka u tolikom  stepenu, da ga 
nastoji pobožanstviti, približiti ga Božjem životu, tako da u njemu 
oživi Bog. Kad je čovjek razumski (u naravnom moralnom pogledu) 
dobar, onda živi zajedno s Bogom, koliko Ga posredno shvaća (kao 
Stvoritelja svijeta i Zakonodavca), a kršćanski ili nadnaravno dobar 
čovjek živi u Bogu, koliko Ga shvaća vjerski, po Kristovoj nauci. 


[Pročitajte u. Matejevu evanđelju poglavlje 5., 6. i 7. pa ćete 
Čuti Krista. Pročitajte kod Mateja 10, 42 i kod Marka 9, 41, gdje 
se kaže, da čaša vode u ime Kristovo ne će ostati bez plaće. Čitajte 
Pavlovu poslanicu Filipljanima (3), gdje kaže, da mu je sve blato, 
kad pomišlja na ljubav Kristovu. Živjeti s Kristom znači dakle 
nadnaravni život u Bogu. Njegov je cilj ujedinjenje s Bogom iznad 
duševnih naših sposobnosti. Kao kad majka vodi nemoćno dijete, 
ili kad oplemenjena divljaka ponese dobar plod, i čovjeka pomaže 
Bog iznad njegovih naravnih sila u polučivanju nadnaravne svrhe 
Života. Čitajte Ivanovo evanđelje, glava 15, gdje Isus za učenike 
kaže da su loze, a on trs.] 

Čini se, da je stavljanje životnog smisla u sjedinjenje s Bogom 
neshvatljivo prosječnom čovjeku. Osim toga, čini se, da bi takav 
život bio pasivan ili da bi satojao u jalovoj kontemplaciji, misti- 
čnom otuđivanju od životne stvarnosti. 

Ali nije tako. Evo zašto: svaki će čovjek razumjeti, ako mu 
kažete, da je sve, što otpočne živjeti, primilo život od nečeg živoga. 
Da svoj Život zadrži ili da se u njemu održi, nikoje živo biće nije 
pasivno (trpno). To znači, život počiva na aktivnosti (djelatnosti) 
živog bića: u rađu je život. Što i kako rade Životinje? Sposobne su 
za osjetilnu i pokretnu aktivnost. U prirođenoj organizaciji (u na- 
ravi) Životinja . leži to, da se osjetilno-pokretnim radom održa- 
vaju; a time su također u mogućnosti da davaju nove živote. 
A čovjek? Bio bi poživotinjen, kad ne bi kadar bio pomoći se 
dalje od osjetilnog života; kad bi mu sav život bio ispunjen 
samo onim, što se može postići dodirom, vidom i drugim osjeti- 
lima. Što čovjeka čini čovjekom, ili po čemu je (kako Aristotel kaže) 
počovječen? Svaki će čovjek razumjeti, ako mu kažete, da u ži- 
votu možemo biti zadovoljni i nezadovoljni. Po nečemu smo za- 
dovoljni, po nečemu nezadovoljni. Da li smo zadovoljni ili ne, to 
uvijek od nečega zavisi. Kadl nas nešto zadovoljuje, kažemo, da nam 
je to dobro, a zlo je ono, što nas čini nezadovoljnim. Dobro hoćemo, 
zla ne ćemo (na pr. izgubiti vid, ostati bez hrane). Mi hoćemo dobro 
bez ikojeg zla ili najviše dobro, tako da budemo potpuno zadovoljni: 
sretni, blaženi. To je naravni zakon naše volje. Pita se: po čemu, 
u kojem dobru možemo postati sretni? "To pitanje sposoban je čo- 
vjek da sebi postavi; jer kao čovjek sposoban je da razmišlja o 
životnim dobrima. Nađe li najviše dobro, dobiva život smisao, 
vrijednost; a gubi vrijednost, postaje besmislen, koliko čovjek nije 
našao dobro, koje bi ga ispunilo zadovoljstvom. U naravnom za- 
konu, da svi težimo za srećom, uključeno je i to, da je sebi posta- 
vimo kao svrhu ili zadaću voljne aktivnosti (životnog rada), To 
jest, mi možemo da potražimo sreću, gdje hoćemo — na Pr. u tome, 
da osjetilno ili tjelesno uživamo —, pa ćemo tako raditi, da to i 
postignemo. Ali sad se javlja novi zakon volje: moralni, Znamo za 
njega po glasu savjesti. To svi ljudi znadu; jer ako se i ne slažu 
gledom na moralno dobre i zle čine, svi znadu, da takva razlika 
postoji, i što je najvažnije, znadu, da je ta razlika između dobrih i 
zlih čina bezuvjetno (kategorički, apsolutno) obvezatna. »Toga ne 
smiješ učiniti, a to moraš«, tako glasi moralni imperativ naše sa- 

vjesti. To je i bez tumačenja svim ljudima shvatljivo, — atoi 
jest temelj naravnog.i nadnaravnog priznavanja Boga (= reli- 
gioznosti), Evo kako: ništa drugo ne treba nego to, da čovjek taj 
glas savjesti smatra »glasom« Božjim; moralni imperativ izrazom 
volje Božje, Boga da prizna zakonodavcem; Bog je Gospodar ži- 
vota. Kako dolazi čovjek do toga?  Doživljajna je situacija ova: 
netko bi htio osjetilne užitke (kojima silno naginje), i to bi htio 
postići velikom nepravdom, a prije nego to učini, doživi u svijesti 
taj neočekivani, nepozvani, bezobzirni »ne smiješ«, Sam ga sebi ne 
postavlja, baš naprotiv, sam sebi postavlja uživanje kao svrhu ili 
ono dobro, koje bi mogao postići, da učini to, šta »ne smiješ«, pro- 
glašuje nepravdom. U tome »ne smiješ« doživljuje čovjek sebe u 
odnošaju ovisnosti sa zakonodavnom voljom. I time je zapravo 
sve gotovo: zakonodavac je tu. U tome je odnošaju uključen još i 
drugi odnošaj: nepravedno je uživanje po savjesti zabačeno, zabra- 
njeno, nedopušteno dobro, a ja težim za srećom, težim nužno po 
svojoj naravi, — pa kad mi je i savjest usađena u narav, znači, 
da me savjest stavlja u odnošaj sa srećom. Radim li po savjesti, bit 
ću sretan; u protivnom slučaju nezadovoljan, nemiran, iako po- 
stignem nepravedno uživanje. 


Bez Virchowa, Flemminga, Boveria znadu ljudi, da živo 
nastane od živoga, ali to znadu iz običnog iskustva, a prirodoslovci 
su isto dokazali, Tako obični čovjek doživljuje iskustveno to, Što 
sad objašnjujemo. Čim hoće da učini nešto zlo (na pr. nepravdu, 
Prijevaru, umorstvo, izdaju, preljub), javi se savjest iz izvora naše 
razumne naravi. Toliko shvaća savjestan čovjek, da u izvoru života 
nastaje savjest, i da je u tom izvoru najviše životno dobro, 
skopčano sa srećom, ukoliko čovjek. savjesno radi. Taj izvor 
imenujemo Bog. Tako jei Tolstoj mogao reći, da pravi smisao 
Života sastoji u služenju Bogu, u slaganju s voljom Božjom. Ili 
dakle čovjek doživi imperativ savjesti ili doživi, kako nema prave 
sreće i Životnog smisla u ograničenim dobrima, — u takvim do- 
življajima iskušava svoj odnošaj s Bogom zakonodavcem i najvišim 
dobrom. Čim se voljno prema tome odnošaju ravna, bude po naravi 
religiozan, U nadnaravnom je smislu religiozan, kad posredovanjem 
Krista živi zajedno s Bogom. i 

= Zar takav život nije aktivan? Biti pošten, boriti se za pravdu, 
svladavati sebe, formirati u sebi karakter, to je postulat religije, 
a to i jest superiorna aktivnost čovjekova. To može i mora da 

čini svaki čovjek, a još kad je kršćanin, mora da bude savršeniji, 
moralno bolji, sličan Kristu. Nastojanje oko toga traži svu energiju 
volje; to je uzgoj k najvišem moralnom idealu. Jer smo još vrlo 
daleko od tog ideala, to dokazuje, kako je mučan put do njega. 
Prvi nam je zadatak da rušimo socijalni nemoral, a u tom pravcu 
određuje religija, da budemo aktivni baš tako, kao da se radi o 
polučivanju vlastite životne svrhe. U religiji je dakle sadržan 
moralni zahtjev za preporod današnjeg nemoralnog i nekršćanskog 
socijalnog stanja i uređenja. Tko je u tom pogledu indiferentan, 
pasivan, taj nema religije, jer se teško ogrješuje nehajem za ljudske 
živote. Samo se ne smije zaboraviti, da socijalnom nemoralu 
današnjice pripada i nepravedni progon religije. 

b) Mi možemo govoriti o zadatku kršćanstva, o njegovu smislu, 
o sadržaju njegove nauke, o tome, kako kršćanstvo nastupa prema 
životu pojedinca i društva — pa o svemu tome i drugome možemo 
zauzeti ispravni stav samo na osnovu toga, da li je kršćanstvo 
institucija Božja. Moj život može da bude formiran »u duhu« 
kršćanstva ili njemu protivno; ja živim u kršćanskom smislu, kad 
usvajam kršćansku nauku, koliko je smatram instinitom (a ta nauka 
obuhvata spoznaje o Bogu, o čovjeku, o odnosu čovjekova života 
prema Bogu), i ne samo to, nego također, kad usvajam kršćanski 
moral ili normativnu nauku za uređenje života. Jedan će čovjek 
živjeti prema uputama, koje mu kršćanstvo daje upogled njegova 
odnosa prema Bogu, a drugi će to zabaciti; prihvatiti odn. zabaciti 
kršćanstvo može dakako isti čovjek tijekom svoga života. Biti 
kršćanin svojim Životom znači moralno priznavati Boga u osobi 
Krista i Njegova učiteljstva, koliko ono daje direktive za sve 
moralne situacije u životu. Po toj svojoj moralnoj normativnosti 
kršćanstvo je sila, koja upravlja životima, stavlja ljude pred 
raskršća, da se u svome odlučivanju opredijele na stranu onog dobra, 
koje kršćanstvo određuje, a ne tome protivno. Zavisi od volje 
čovjeka, da li će raditi jedno ili drugo, i zato je s obzirom na tu 
alternativnu mogućnost sasvim ispravno reći, da čovjek upravo 
formira svoj život — u smislu kršćanskom ili nekršćanskom. Ako 
se na toj raskrsnici zaustavi s pitanjem: na koju bi se stranu 
odlučio? — može svoj odgovor naučno opravdati samo, koliko je 
načistu, da li je dužan slijediti kršćanski poziv, odn. da li je kršćan- 
stvo legitimirano, da u ime Boga stavlja zabtjeve na naš život, Ako 
je to istina, onda sasvim dosljedno otuda slijedi, da smo obvezani 

formirati život po kršćanskom moralu, tj. moralne odredbe 
kršćanstva dobivaju svoju obvezatnu snagu na osnovu logičkog 
izvoda iz ustanovljene istine, da je kršćanstvo od Boga. Drugim 
riječima, ja mogu raditi i Živjeti kršćanski onda, kad mi je poznato, 
to kršćanstvo od mene traži, a da saznam, ima li kršćanstvo pravo 
da to od mene traži, moram najprije ispitati ili istražiti, na osnovu 
čega ima to pravo. Moralno pravo nada mnom ne može imati nitko 
osim Boga, pa zato moram isti taj moralni izvor ustanoviti u 
kršćanstvu, da ono postane mjerodavno za život. 

Jasno je prema tome, što znači, kad kažemo, da životna 
(praktična) vrijednost kršćanstva dobiva svoje opravdanje ili 
obrazloženje na osnovu istine, da je od Boga ustanovljeno; iz te 
istine naime izvodimo s punim pravom (logički), da moramo Boga 
»slušati« ili voljno usvajati Njegove odredbe, koje nam saopćuje 
putem kršćanstva. 'Te su odredbe praktične istine, koje za voljnu 
praksu bivaju obvezatne na osnovu istine o Božjem podrijetlu 
kršćanstva. Tako nam se već otvara uvid u sistematsku (arhi- 
tektonsku) izgrađenost raznih istina: jedne se osnivaju na drugima, 
slijede iz drugih, nužno proizlaze ili logički se izvode, jedne su 
obrazložene u drugima. Budući da je kršćanstvo od Boga, zavo sam 
obvezan na kršćansko moralni život: u prvoj stvarnosti uviđam 
drugu, od prve »idem« k drugoj, od jedne istine »postepeno« 
(diskurzivno) prilazim k drugoj, iz jedne spoznajem drugu. Dakako 
ni prva mi istina nije sama po sebi ili neposredno očevidna (kao 
2X2=4), nego i nju moram odnekuda izvesti, moram je do- 
kazati: jer kršćanstvo je osnovano od historijskog lica Isusa Krista, 
i prema tome moram historijskim putem utvrditi, da se po Kristu 
doista Bog ljudima »objavljuje«; iz toga historijskog »utvrđivanja« 
tek izvodim, da je kršćanstvo uistinu od Boga. To znači, da moram 
u vezi s osobom Kristovom ustanoviti neka Božja svjedočanstva 
ili dokazala o Njegovoj funkciji (misiji) Božjeg »poslanika« ili 
objavitelja. A budući da se Krist u to ime pozivao na čudesa — 
kako opet moram historijski ustanoviti —, potrebno je, da dođem 
do istine u tom pitanju: da li je Bog zasvjedočio Kristovo poslanstvo 
pravim čudesima? Moram dakle ovu stvarnost ustanoviti, da otuda 
uzmognem izvesti ili zaključiti: kršćanstvo je od Boga. 

Sad već imamo pregledni kompleks povezanih istina: kršćan- 
stvo je za mene moralni normativ zato, jer je od Boga, a to je istina 
zato, jer je Krist Božjim djelima (čudesima) potvrdio, da govori 

istinu, kad se poziva na Boga, a to je opet istina zato, jer su istiniti 
historijski dokumenti, kao i zato, što moram priznati, da su to 
bila doista čudesa, ili bih inače morao reći, da nas je Bog po tima 
djelima naveo u bludnju, iz koje nam nije omogućio izlaza, Ovdje 
su tek sumarno (u skici) navedene glavne obrazložne sveze, a ima 
još detaljnih obrazlaganja, koja ukupno logički daju povezanu ili 
suvislu cjelinu, tako da istinu o praktičnoj vrijednosti kršćanstva 
uviđamo u raznim relacijama (stvarnostima): iz historijske istine, 
da je Krist osnovao kršćanstvo i da je činio čudesa u potvrdu 
izjave, da je »jedno s Bogom«, zaključivanjem uviđamo istinu, da 
je kršćanstvo od Boga. Ta posljednja relacija (kršćanstvo od Boga) 
postaje predmet istinite spoznaje na osnovu spomenutih istina o 
ovim relacijama: kršćanstvo od Krista, Krist čudesima potvrđuje 
svoje izjave, da je od) Boga, a to su de facto bila čudesa, sam Bog 
je čudotvorac, — dakle (= na osnovu svih relacija) istina je: 1.) da 
je po Kristu Bog ustanovio kršćanstvo, i zato 2.) moram kršćanski 
Živjeti. Taj »zato« rezultira iz jedinstvene cjeline ili suvislog sklopa 
navedenih premisa kao dokazanih istina. 

Nekritički, poluobrazovani bi čovjek uzeo, recimo, Renana, 
i ta bi mu lektira bila alfa i omega nazora o kršćanstvu. No s nešto 
kritičkog interesa i refleksije mogao bi doznati, da je apologetska 
nauka s Renanom već davno obračunala, pa bi morao pristupiti 
izučavanju apologetike, da vidi, je li Renan doista znači zadnju 
riječ nauke o Kristu. Ali površna inteligencija, bez erosa za izna- 
laženjem istine, zadovoljuje se redovno propagandističkim spisima, 
koji konveniraju njezinoj predispoziciji i stvaraju modu »obrazo- 
vanog« društva, kako je svojedobno bilo s Haeckelom i danas sa 
marksističkom »dijalektikom«. Pristupiti problemu Krista s naučnom 
intencijom znači historijskim putem rješavati pitanje: je li Isus Krist 
doista bio čudotvorac i zašto je to bio? On je osnovao svoju 
Crkvu, koja odonda postoji do dana današnjega, i ta Kristova Crkva 
uči o svome začetniku da je s čudesima dokazao istinu svoje izjave, 
da po Njemu Bog ljudima govori, — pa je zato prvi postulat 
objektivne nauke đa ne ignorira crkvenoga učenja, nego đa izvidi 
njegovu opravdanost. Tko je tim putem došao do rezultata, da 
crkvenom učenju odgovara historijska stvarnost, tj. da je Krist de 
facto s Božjim djelima dokazao, da ima pravo govoriti u ime Boga, 
taj uviđa, da ono, što je Krist govorio ili učio, i Što uči Njegova 
Crkva, imade obvezatnu moć za naš život. 

Čime kršćanstvo motivira svoj obvezatni (moralni) stav prema 
životu? Kad kršćanstvo traži od mene, da mu »dajem« svoj život, 
što ono »daje« meni? Od mene traži životno podavanje utoliko, 
što me obvezuje na kršćanski moralnu dobrotu skopčanu. S odri- 
canjem zabranjenih čina i dobara; a što ja mogu očekivati, da ću 
postići putem kršćanski valjanog Života? Koji je smisao ili vri- 
jednost moga života prema kršćanskoj nauci? Odgovor na to pitanje 
oslanja se na Božji auktoritet nauke Kristove i Njegove “Pume, pa 
je u tome zajamčena istinitost odgovora, Kršćanski smisao života 
proizlazi iz one svrhe, koju nam je Bog po Kristovoj nauci odredio, 
a to je neprolazni život naše duše u sjedinjenju s Bogom, u kome 
je izvor neprolazne naše sreće ili blaženstva. S tim je ciljem kao 
svojom motivacijom povezana kršćanski moralna dobrota. U vidu 
toga konačnog cilja — koji smo ustanovili na osnovu opravdane 
istine o Božjem auktoritetu Kristove nauke — treba da tražimo 
odgovor na sva pitanja o vrednovanju života, tako na pr. na 
pitanje o smislu, koji mogu da imadu tolika zla u našem životu. 
Po zlu smo lišeni dobra, i dok nas neko zlo nije lišilo najvećeg 
dobra, koje sastoji u polučenju životne naše svrhe, nije takvim 
zlom narušen smisao života. To jest, sva zla prolaznog života nisu 
kadra da nam oduzmu mogućnost sjedinjenja s Bogom u nepro-: 
laznom životu, pa zato se ne može reći, da je zbog fizičkih zala 
izgubljen smisao života. To je vrlo važna konstatacija; jer iako ne 
uviđamo pozitivnu vrijednost kod svakog pojedinog zla, ne smijemo 
teći, da zla i nevolje oduzimaju životu svaki smisao ili vrijednost 
— ako smo načistu, da neprolazna životna vrijednost i nije ovisna 
o fizičkim (biološkim, animalnim) dobrima. Lišenost takvih dobara 
ima pozitivnu vrijednost, kad nas pomaže u oživotvorbi nepro- 
laznog dobra u posjedovanju Boga. Pitati Boga, zašto je dopustio zla 
U svijetu, znači pitati Ga, zašto nas je stvorio kao tjelesna bića i 
zašto nam je dao slobodnu volju, kojom činimo moralna zla. 
Drugim riječima: zašto je odredio, da se moramo spasavati od zla 
i da moramo postizavati svrhu života, namjesto da nas je stvorio 
već u stanju uživanja najvišeg dobra? Zašto je Bog dozvolio, da 
čovjek padne u nemilost Božju i đa izgubi prijateljstvo s Bogom 
— najviše dobro našeg života? Vjera nas uči, da je najveće jedinstvo 
između čovjeka i Boga oživotvoreno u Isusu Kristu, i po njemu 
je omogućeno svima ljudima »prijateljsko« sjedinjenje s Bogom: 
u tome je naše izbavljenje od zla. Da je Bog čovjeka prepustio zlu, 

to bi nerazumljivo bilo, ali uistinu tako nije, i to je najvažnije, a 
sve drugo, što je još tajnovito, znat ćemo kasnije, nakon smrti. 

Problem zla uzeli smo ovdje samo kao primjer, kako istina 
O konačnoj svrsi i vrijednosti života postaje mjerodavna za pro- 
suđivanje svih pojava u životu. Kršćanska istina o smislu života 
uključuje njegovu neprolaznost, pa nam se otuda nameće pitanje: 
je li naš život uistinu neprolazan ili smrću sasvim prestaje? Koja 
je od tih dviju mogućih stvarnosti realna (zbiljska)? Na to nam 
Pitanje odgovara filozofijska psihologija. Ona dokazuje, da u 
čovjeku postoji duša, ili da čovjek sastoji ne samo od tijela, nego 
i od netjelesnog izvora svijesnog (duševnog, psihičkog) života. Na 
osnovu dokazane istine, da naši svijesni doživljaji nisu isto, Što 
tjelesne (fizičke, materijalne) pojave, i da nisu učinak organskog 
(fiziološkog) događanja u mozgu, izvodi psihologija, da su oni 
učinak posebnog, neorganskog (nematerijalnog) uzroka, kome pri- 


padaju kao svom »nosiocu« (subjektu); a taj uzrok i subjekt 


zovemo duša, Duševni doživljaji, premda nisu istovetni s tjelesnim 
događajima, ipak su s njima povezani, tako da tijelo i duša zajedno 
sačinjavaju (konstituiraju) svijesne doživljaje, na pr. kad doživ- 
ljujem to, da gledam slušam... (osjetilno opažam i predočujem). 
No zar su svi doživljaji konstitutivno ovisni od tijela? 'To je naj- 
važnije pitanje! Ima li i takvih doživljaja, koji, iako su ovisni od 
tijela (zapravo od osjetilnih doživljaja, koji su vezani na osjetilne 
organe), ipak »isu konstitutivno ovisni od materije, tj. koje ne 
komponira nikoji fiziološki proces? Takve bismo psihičke doživ- 
ljaje nazvali bezmaterijalno Psihički ili dubovni (spiritualni). 
Psihologija dokazuje, da su takvi doživljaji mišljenje i htijenje 
(razum i volja). Protivno psihološkom nazoru (senzizma), da su 
svi doživljaji samo osjetilni (senzitivni), dokazuje spiritualizam, da 
su razumski i voljni doživljaji neosjetilni, tj. da ih ne sačinjavaju 
osjetilni organi i utoliko da su duhovni (bezorganski, bezmaterijalni). 
Glede misaonih doživljaja imali smo već dosad prilike da to 
uvidimo: spominjali smo »istinu«, a o njoj nam ništa ne znaju reći 
osjetila; govorili smo o spoznavanju istine putem obrazlaganja, 
zaključivanja, dokazivanja, opravdavanja, a i to ne leži u spo- 
sobnosti naših osjetila; razabrali smo (a to nam i čitava knjiga 
pokazuje), da smo sposobni Spoznavati sasvim drukčije, nego kad 
osjetilno shvaćamo, jer možemo da jedne istine iz drugih izvodimo, 
da u poznatim stvarnostima uviđamo novu stvarnost, a tu neosje- 

tilnu (misaonu) sposobnost znanja zovemo razum. Na osnovu te 
stvarnosti (da imamo duhovne doživljaje mišljenja) izvodi se istina 
o stvarnosti, da je duša (izvor mišljenja) duhovne naravi — i zato 
(opet se izvodi istina!) da nije ovisna o tjelesnoj smrti ili da je 
neprolazna (besmrtna). Ta je istina filozofijski utvrđena pretpo- 
stavka u istini o neprolaznom smislu našeg života: da možemo 
za život sa sigurnošću reći, da ima neprolazni ili besmrtni smisao, 
pretpostavlja se, da smo sigurni o besmrtnoj eksistenciji duše. 

Time smo htjeli samo naznačiti povezanost kršćanskog i 
filozofskog nazora o životnom smislu s pitanjima, od kojih zavisi 
rješavanje toga nazora. Kad netko pri opravdanju kršćanstva čuje, 
da se radi o tome, da li je u Kristu doista bio Bog .čudotvorac, 
mogao bi da zauzme negativni stav već na osnovu svog ateizma 
(negacije Boga), pa je zato potrebno, da kritički ogledamo problem 
Boga. A kad bi tko čuo, da kršćanski (i filozofski, teistički) nazor 
o životnom smislu pretpostavlja besmrtnost duše, mogao bi tu 
pretpostavku odbaciti na osnovu svog materijalizma, pa je zato 
potrebno u opravdanju. nazora o Životu da rješavamo filozofski 
problem duše, 

Da li je naš nazor opravdan ili nije, o tome se dakle ne smije 
odlučivati bez proučavanja ukupne problematike o) čovjeku. Izbjeći 
tome izučavanju ne može nitko, tkogod hoće da u ime kulturne 
svoje orijentacije s naučnim opravdanjem zastupa filozofiju života. 


Vjera u Krista 


Nije svakome jasno, koji smisao imadu te riječi »vjera u 
Krista«. Ni onome, koji već znade, da je Isukrst historijsko lice. 
Vjera se ne odnosi tek na njegovu historijsku eksistenciju, nego 
na društvenu misiju ili na čovječansku njegovu funkciju. Vjerovati 
u Krista znači priznavati, da je istinita njegova vjera, kojom se 
predstavljao kao Božji poslanik zato, da ljudima govori u Božje 
ime ili da im dade Božju objavu. 

Prvo: je li on to zbilja izjavio? Otkuda to znademo? Drugo: 
Čime je dokazao, da uistinu jest poslanik? Na osnovu čega možemo 
i moramo priznati, da je istina ono, što je Krist izjavio o sebi? 

Odgovor na prvo pitanje može nam dati samo povijest; 
treba se poslužiti historijskim dokumentima. U njima treba potražiti 
_i odgovor na drugo pitanje, tj. historijskim putem možemo izviditi, 
da li je Krist nešto takovo učinio, čime je nedvojbeno dokazao svoje 
poslanstvo. Ako je to nečim dokazao, onda su ta dokazala dovoljan 
razlog i pobuda (motiv), da možemo vjerovati u Kristovu objavu 
ili u sve, što je govorio u Božje ime (»motiva credibilicatis«). Time 
bi naime Krist dokazao svoj poslanički auktoritet, koji jamči, da 
je istina, štogod objavljuje kao poslanik Božji, a taj je auktoritet 
razlog, da moramo vjerovati u njegovu objavu. 

Prvo: historijski dokumenti. Drugo: Kristova djela — po- 
slanička legitimacija, Već je prvo težak naučni posao, ali ni lakši 
ni teži, nego što su i druga historijska istraživanja, kojima usta- 
novljujemo historijsku istinu. A Kristova djela? Koji su njegovi 
čini u potvrdu Božjega poslanstva? U obzir mogu doći samo takvi 
čini, koji nose »pečat« Božji, tj. za koje je očito, da ih je kadar 
učiniti samo Bog, na koga se Krist poziva u svojstvu Božjeg po- 
slanika, 'Ta su djela čudesa, Jesu li neka Kristova djela zaista 
bila čudesa? 

Tim se naučnim putem (apologetike) dolazi do obrazložene 
ili opravdane vjere u Krista. Dolazi se? Ako nije istina, ni da je 
Krist činio čudesa, ni da je što govorio o svome poslanstvu, ili čak 
ni da je ikad postojao — dakako, onda se ne dolazi do vjere u 

Krista. Navedenim putem svakako ima da polazi istraživanje o 
Kristu — s ciljem, da se dođe do istine, -od koje zavisi vjera u 
Krista. Hoćemo li poći? 

To može da zavisi od koječega, jer su kod pojedinih ljudi 
različiti uvjeti na polasku k istini. Kako da se zanima, da li je 
Krist Božji poslanik, tko Boga i ne priznaje! A pitanje je opet: 
zašto ne priznaje? Kojim je putem netko došao do ateizma? Na 
tome je putu potrebna kritična, naučna revizija, prije nego je 
moguće proslijediti putem historijskog istraživanja o Kristu. Netko 
će se možda zaustaviti na skepsi, da li Kristovo poslanstvo i 
njegova objava imade ikojeg smisla: zašto, u koju svrhu bi ljudima 
Bog štogod objavljivao? Namjesto da traži odgovor, mogao bi 
tko odustati od istraživanja već samo zato, što mu se pričinja i 
sam fakat objave besmislenim. Ili možda ne će da o tome doznaje 
istinu zato, jer mu ona ne bi konvenirala u moralnom pogledu. 

Zaustavimo se na pitanju: koji je smisao Kristova poslanstva, 
Njegove objave — i prema tome smisao kršćanstva? Zašto, čemu 
je bilo potrebno, da u historiji nastupi Božji objavitelj? 

Što je objavio? Koje je istine otkrio? O čemu je ljude poučio, 
obznanio? Odgovor na to pitanje daje nam objašnjenje u pređašnjem 
pitanju, o smislu objave. 

Odgovor: otkrio je istinu, do koje razmišljanjem ne bismo 
nikada došli, da postoji nadnaravni red, Što to znači? 

Treba znati, što je »naravni red«. To je put k našem ži- 
votnom cilju, svrsi. Raspored sredstava za tu svrhu. Čovjek u 
odnosu prema životnoj svrsi, ukoliko imade smjernicu ili ravnalo 
(normu) svoje svršne aktivnosti. Uz pretpostavku naime, da je 
Bog odredio čovjeku svrhu života, očito mu je odredio i to, kojim 
će putem ili na koji će način, tj. kojim će djelima ili činima posti- 
Zavati svoju svrhu. Radi svrhe je Bog odredio razliku između 
voljnih čina u takove, kojima se oživotvoruje svrha, i takove, koji 
ne vode k cilju. Jedni su dobri, drugi zli. Svršni (finalni) raspored 
tih čina u Božjoj koncepciji znači vrhovnu normu naše životne 
aktivnosti. Koliko voljom Božjom dobiva obvezatnu moć za nas, 
biva ta norma ili svršni putokaz »vječni zakon«, u primjeni na 
ljudsku narav, i stoga naravni zakon. Budući da čovjek svojim 
činima istupa u višestruke odnose bilo prema samome sebi bilo 
izvan sebe — prema drugim ljudima, stvorovima, napose prema 
Bogu —, moraju se zakonske upute protegnuti na sve te odnose, 

tj. svi oni ulaze u svršni pravilnik ili smjernicu (direktivu), kako 
dolazi do izražaja u praktičnoj svijesti ili u rasudbi pri stvaranju 
pojedinih odluka. Svršni red obuhvata moralnu kvalifikaciju naših 
čina s obzirom na oživotvorbu svrhe. Koje? Zajedničkog života 
s Bogom; života, koji našoj naravi odgovara, zapravo do kojeg smo 
se Života kadri uspeti našom spoznajnom sposobnošću (razumom). 
Boga spoznati možemo samo posredno, iz svijeta, a voljna se 
zajednica života s Bogom osniva na moralnoj dobroti. Mi možemo 
spoznati, da smo u odnošaju s Bogom, ukoliko je naš stvoritelj i 
gospodar; u toj spoznaji izvire pobuda za poklonstvene čine. Spo- 
znajemo, da nam je od Boga sve, što čini životna dobra, i stoga 
nas taj odnos Božjeg dobročinstva obvezuje na čine zahvalnosti, a 
podjedno molbe ili prošnje za buduća dobra. Raspoloženje ili 
sklonost za sve ove čine zovemo religioznost ili religija u subjek- 
tivnom smislu. U objektivnom smislu religija znači skup spoznaja 
ili istina o Bogu, o našim odnosima prema Njemu, napose ukoliko 
je svrhodavac i zakonodavac. 'Te odnose spoznajemo misaono ili 
razumski i toliko kažemo, da je religija naravna. Ona sadržava 
istine o naravnom redu: o moralno dobrim djelima za oživotvorbu 
naravne naše svrhe. Između tih djela neka pripadaju religioznosti 
ili vršenju dužnosti prema Bogu. Objektivna dakle religija obuhvata 
istine o našem odnosu prema Bogu, a u vidu zakonodavnog odnosa 
obuhvata sve dužnosti naravnog zakona, dok subjektivna religija 
znači spoznaju tih istina i voljnu praksu u jednom dijelu tih du- 
žnosti, upravo samo onih, koje se odnose na poštovanje Boga. Za 
naravno religijske istine možemo reći da su nam objavljene ili po- 
znate! po Božjem očitovanju, ali to je očitovanje pristupačno razumu 
posredovanjem svijeta, Izrazom »objavljena« religija razumijevamo- 
Božje očitovanje nekih istina posredovanjem čovjeka. "Tako dola- 
zimo do pitanja o objavi Isusa Krista. 


Kristova objava (objektivna religija) iznosi pred nas činjenicu 
nadnaravnog reda: U njemu je nadnaravna svrha, zatim su nad- 
naravna dobra djela kao sredstva za svrhu, a prema tome i njihov 
nadnaravni uzročnik (»milost«) te pozitivni moralni zakon, Ne 
ulazeći u dalje objašnjenje nadnaravnog reda dosta nam je uočiti, 
dau otkriću nadnaravnog reda leži smisao Božjega poslanstva Kri- 
stova, On je objavitelj nadnaravne životne svrhe i puta do nje. Da 
nam je od Boga dano više, nego Sto smo kadri doznati i postići na- 
ravnim putem, to je sasvim novi moralni i svršni red prema na- 

ravnome, i za taj novi red ne možemo drukčije znati nego osobnim 
saopćenjem. Svoj smisao dobiva Kristovo saopćenje (objava) po 
tome, što je čovječanstvu preko čovjeka — ne sam preko svijeta, 
u naravnoj religiji — progovorio Bog o namjeravanoj zajednici ži- 
vota sa svima ljudima, 

Nakon ovako skiciranoga kritičnog pristupa Kristu (i kršćan- 
skoj religiji u Njegovoj crkvi) posve je razumljivo, da će mnogima 
biti taj pristup veoma težak, a stoga i veoma zaslužan, ako smo 
načistu, da je čovjeku najzaslužniji Život, koji je proveden u muko- 
trpnom traganju za istinom, koja bi nam svima donijela sreću, i 
čak najveću neprolaznu sreću ili blaženstvo. Nema u tim riječima 
sentimentalnosti, nego smo svi mi na njihov smisao vezani u našim 
svakodnevnim životima. Jer svi hoćemo sreću, hoćemo najviše dobro, 
tražimo u njemu zadovoljstvo, smirenost u našim težnjama i na- 
gnućima. Svaku našu ljubav nosi misao o dobru, koja nam pruža 
izgled sreće. Na njima, na našim ljubavima i njihovim dobrima, 
izdiže se Bog — kao najviše dobro određeno za ljubav stvorenoga 
čovjeka, "To je najuzvišenija istina, koja u našemu, tolikim neiz- 
vjesnostima i zabludama i mizerijama zamračenom, zemaljskom bo- 
ravku otvara jedino svijetli vidik u neprolazni, s Bogom — izvorom 
svakog dobra već u ovom životu — povezani sretni život. 'Taj se 
vidik donekle otvara našemu razumu, koliko raspoznajemo, da ni u 
čemu osim Boga nema za nas prave sreće. Doći do obrazložene ili 
kritične spoznaje oi tome, nije ni to sasvim olaki posao, pa se tkogod 
već ovdje zaustavlja na polasku k Isukrstu. Psihologija, teodiceja, 
etika, dakle filozofija, prethodi apologetici ili nauci o nadnaravnoj 
religiji, o Kristovoj objavi, o vjerovanju u objavljene istine, koje 
čovjeka vode putem moralnog spasenja k Bogu. 


* 


Vjera u Krista ima moralni smisao. Po njoj se čovjek moralno 
preporađa, diže se u nadnaravni svršni red. Vjerovati u Krista — 
u širem smislu — znači ne samo vjerovati u Njegovo poslanstvo, 
nego (radi Božjeg auktoriteta) vjerovati u Njegovu objavu, prizna- 
vati, štogod je Krist učio, napose što je učio o moralnom životu, 
koliko je određen za nadnaravnu svrhu: | neposredno sjedinjenje 
s Bogom (»licem u lice«). - 

Možda će ljudi većinom vjerovati u Krista samo zato, jer ih 
razbor upućuje, da mogu povjerovati ljudima, koji ih o Kristu po- 

učavaju, Njima naime mogu vjerovati i u drugim stvarima, o kojima 
sami nijesu poučeni; a osim znanja poštenje vjerskih učitelja jamči, 
da je vjera u Krista valjano obrazložena. "Tima je širokim slojevima 
pučanstva glavna moralna zasluga vjerovanja u tome, Što su pri- 
Pravni učiniti, štogod Bog od njih zahtijeva. — Neki će opet ljudi 
vjerovati na osnovu vlastitog, iako nepotpunog obrazlaganja, na pr. 
uvažujući činjenicu, da Crkva imade historijski kontinuitet s Isu- 
krstom, svojim osnivačem, i da su Njegovi prvi vjerovjesnici bili 
očevici onih djela, o kojima su i svojom smrću svjedočili. Kršćan- 
stvo bi ljudi već odavna razorili, kađ ono ne bi imalo historijskog 
temelja; napokon Bog ne bi smio dopustiti svjetsku obmanu, koja 
se održaje u Njegovo ime, a ljudski razum i s najkritičnijim na- 
učnim aparatom vidi u njoj istinu. Potpuno poznavati taj aparat 
znači potpunim opravdanjem uviđati potrebu vjere u Krista, a u 
okviru te vjere potrebu moralnog života u zajednici s Kristom. 


Vjera u Krista dobiva tako značenje Života s Kristom. Biti 
kršćaninom znači u punom smislu: svoja djela, sav život uskladiti 
s Kristovom naukom i životom. Tko ne zna, kako je Krist bio uz- 
višena moralna ličnost! Dok to svi urazumljeni priznaju (ako i ne 
vjeruju u Boga), kadgod i ti još ne uviđaju, da je u biti kršćanske 
religije uključeno moralno formiranje svih ljudi po uzoru Krista, i 
da je zato logički nespojivo Njega priznavati, a kršćanstvu ne pri- 
znavati ni moralne vrijednosti. Zar će ljudski rod u bilo čemu po- 
stradati, ako bi u njemu zavladao Kristov moral čovjekoljublja? 
Od Krista dakako bježe svi, koji se kao kuge boje poštenja, česti- 
tosti, samozataje, discipline u Životu i karaktera.  Naravski, Krist 
ne može naći gostoprimstva u našem vijeku ljudskih klaonica, kul- 
turom maskiranih pljačkaša, socijalno i nacionalno programatskim 


obmanama zaštićivanih lupeža, koji su zgazili jednakost i pravdu i. 


slobodu u času, kada su to navješćivali, kako bi prijevarom zarobili 
onoga čovjeka, koji toliko puta prevaren i pogažen još uvijek. grče - 
vita čuva vjeru u konačnu pobjedu moralnih ideala... 

Krist međutim traži one i prilazi onima, koji ne izgubiše vjeru 
u dobrotu; koji uviđaju, da pravi smisao ljudskog života prestaje, 
gdje otpočinje moralna zloća. Samo moralno valjan, čestit, ispravan 
ili dobar život omogućuje duševnu vezu s Kristom. Tko radi po 
svojoj savjesti, po ispravnom prosuđivanju, tko vrši svoje dužnosti, 
kome je u Životu mjerodavno ono, na što se smatra bezuvjetno ili 
apsolutno obvezan, tko uviđa, da sva vrijednost ili smisao života 

ne stoji ni do kojega dobra, koje nam taj život pruža, i tko se tako 
svijesno priklanja Bogu kao najvišem dobru, za koje nam je život 
određen; taj živi moralno dobrim životom, i kada još ne bi vjerski 
sjedinjen bio s Kristom: moralno je već i za to pripravan. Pa kao 
što se u praktičnom životu odlučuje stav prema Kristu na području 
naravne moralnosti, tako se i teoretski pristup Kristu, tj. opravdanje 
kršćanske religije redovno nadovezuje na rješavanje problema o 
naravnom moralnom redu. Tko njega ne priznaje, ne može priznati 
ni eksistenciju višega, nadnaravnog moralnog reda, o kome nas je 
poučio Isus Krist. Tako će se na etiku nadovezati apologetika, 

Prvi pogled etičara obuhvata ljudska djela s obzirom na nji- 
hovo diferenciranje u zla, opaka, nepoštena s jedne strane, a s druge 
u valjana, čestita, dobra djela. Krojač je dobro načinio odijelo, ako 
odgovara mjeri, i ako je sve propisno načinjeno. Tako se i govornik, 
slikar, muzičar moraju držati nekoga pravila, ravnala, direktive, 
norme, smjernice, da uzmognu načiniti umjetnički dobro djelo. Da 
pak netko bude dobar, a ne zao čovjek, ima izvjesnih čina, kojih 
nipošto ne smije učiniti, koji su bezuvjetno ili apsolutno zabranjeni, 
tj. premda bi donijeli korist, ugodu i kojagod dobra, ti su čini 
kategoričkim imperativom zabranjeni, Volja je vezana na diferen- 
ciranje u zle čine, kojih ne smije činiti, i dobre, koje mora činiti: 
volja je obvezana ili obligirana na tu razliku. Znanje o apsolutno 
obvezatnoj razlici ljudskih čina u zle i dobre zovemo ćudoredna ili 
moralna svijest. 

Nije li sveopće uvjerenje, da stvarno postoji moralna razli-: 
čnost ljudskih čina, tek samoobmana, kakovih je bilo u astrologiji i 
alkemiji (kao što misli Nietzsc he)? Nije li moral, kao uostalom 
sve, što je »iđealno«, samo prijetvorba mozga? — prema Marxu. 
Nije li sve moralno prosuđivanje uvjetovano ekonomskim društve- 
nim stanjem? — prema Engelsu. 

Da bude sasvim jasno: najprije govorimo o definiciji moral- 
nosti, kako je iskustveno pronalazimo, tj. najprije uočujemo činje- 
nicu moralne svijesti i određujemo, Što se u njoj nalazi, ili Što ona 
izriče, Rekosmo: ljudi drže, da ima nešto mjerodavno, po čemu se 
njihova djela kvalificiraju u zla i dobra, i to tako mjerodavno, da 
su zla djela apsolutno zabranjena, a suprotna im zapovjeđena; 
na pr. mučiti i ubijati nevina čovjeka, pregaziti tuđe pravo na 
eksistenciju, oteti imovinu (novac, ženu...), prevariti, klevetati... 
sve su to zlodjela nepravde, koja se ne smiju učiniti, a mora se 

činiti suprotno: tome, Sad imađemo pojam moralnosti, znademo, što 
taj izraz znači, tj. njime označujemo jednu općenitu životnu po- 
Javu: svijest o apsolutnoj obvezi na osnovu diferenciranja u zle i 
dobre predmete htijenja (volje). Otkuda je ta svijest? Na čemu se 
ona osniva? Gdje je izvor obveze? Što je mjerodavno za zloću od- 
nosno dobrotu? 'Ta nam se pitanja nameću po općenitoj činjenici 
moralne svijesti, koje činjenice nitko ne poriče, ni imoralisti, ali oni 
(s Nietzscheom ...) tvrde, da ta moralna svijest ili apsolutno ob- 
vezatna diferencijacija ne znači drugo, nego naše smišljanje, tj. oni 
poriču, da bi moralnost bila postavljena ljudima kao objektivna 
istina o onome 1.) po čemu ili na osnovu čega je djelo zlo odnosno 
dobro i 2.) po čemu je obvezatno. Prvo se tiče norme moralnog 
kvalificiranja, drugo njezine obvezatne moći. Ima li od ljudske 
svijesti nešto nezavisno, što je apsolutno normativno, ili je od čo- 
vjeka zavisna i norma i njezina obligacija? Dokažemo li prvo, po- 
stavili smo realni temelj moralnosti nasuprot imoralizmu i relati- 
vizmu. 

Recimo, da je drugo, tj. da su na pr. navedeni zločini ne- 
pravde (ubistvo, krađa...) zapravo po sebi nešto sasvim  indife- 
rentno, a samo na osnovu čovjekove svijesti, zavisno od njegove 
volje, postaju ovi čini zli. Kad bi tako bilo, ti bi čini mogli prestati 
biti zli: pojedinac bi u krađi, ubistvu... našao korist, uživanje ili 
štogod poželjno (dobro), pa bi mu ta svrha bila mjerodavna za 
Erađu i ubistvo kao sredstva, a pri tom se ne bi obazirao na tuđi 
život, ne bi za nj ni postojalo tuđe pravo na život. A nasuprot je 
tome činjenica, da ta djela moraju ostati zla unatoč bilo čijoj volji, 
jer bez njihove zloće ne bi dovoljno bio osiguran društveni poredak 
i opstanak, na koji je čovjek od prirode upućen. U prirodi (naravi) 
čovjeka osnovano je dakle, da pojedinac prema društvu ima biti s 
ispravnim odnosima. Nije u ispravnom odnosu, i utoliko je zločin, 
kad netko nekoga ubija i okrade zbog užitka, koristi, dakle zbog 
nekog dobra ili zbog nečega poželjnoga, što kao svrha potiče volju 
na zločin. Nije ispravno, kad netko tu svrhu postavi za mjerilo 
svome činjenju namjesto tuđe pravo na život: poštovati to pravo, 
biti pravedan, to je ispravni odnos prema ljudima. A ta pravilnost 
ili ispravnost — koja se našem rasuđivanju (u savjesti) očituje — 
osniva se u samoj naravi, normirana je društvenim odnosom ljudske 
naravi. I to normirana apsolutno obvezatno ili bez obzira na to, 
da li čovjek ima neku svrhu, za koju bi mu zločin konvenirao. Čo“ 

vjek je u postavljanju ili odabiranju svojih dobara, koja ga svršno 
potiču na ostvarenje ili postignuće, podložan ili podčinjen obvezi 
tako, da mu je ona iznad posjedovanja ili oživotvorbe svih svrha, 
koje su toj obvezi suprotne. Sve kad bi netko držao, da će u nečemu 
kao najvišemu dobru postići sreću pomoću zločina, mora se i nje 
odreći zbog toga zločina; zato mora, jer je nešto iznad ove sreće, 
tj. nije zločinom ostvarivo dobro najviše, nego je drugo neko dobro 
za čovjeka najviše i utoliko obvezatno ili zakonski određena svrha 
života. To je neograničeno dobro u Bogu, i kad ono ne bi ostvarivo 
bilo moralno dobrim životom, to bi značilo, da je pojedinac sebi 
mjerodavan za sreću i stoga da ne treba sebe smatrati obvezanim 
na ikoju razliku svojih čina; pa nema li uza sve to prave sreće u 
životu, premda od prirode za njom težimo, trebalo bi u toj negaciji 
životnog smisla (sa Schopenhauerom, Spenglerom i drugim teorer- 
skim pesimistima) po volji zdvajati i ubijati, 

Ili je zakon Božji o svršnom poretku u ljudskom životu mjero- 
davan, ili bi doista trebalo zapasti u imoralizam i rasulo moralnog 
Života. Utvrđivanjem teističke etike utiremo pripravni put vjero- 
vanju u Krista (praeambula fidei). 


X 


Iznad svih mojih želja čitavoga života ova jedna je najveća: 
na pristupu vječnog života, kad ugledam Krista, da svom dušom 
zavapim: Slava Tebi Kriste! — i spasim dušu svoju. 

To je izraz moje religije: vjere u Isusa Krista, koji će mi biti 
moralni sudac i dosuditi mi život vječni. 

Što to znači? 

»Život vječni« znači, da tjelesnom smrću sav ne umirem, nego 
će duša i nakon smrti beztjelesno ili duhovno živjeti. Osim toga 
znači »Život vječni« ono stanje, koje će Krist dosuditi kao posljedicu 
moralnog života: dobro stanje za dobra djela, a zlo za zlodjela. 
Prvo je ostvarenje svih težnja za srećom, stanje blaženstva (»nebo«), 
a drugo gubitak blaženstva (»pakao«). Bez veze s tjelesnim svijetom 
duša je blažena u razumno-voljnom posjedovanju Boga; a kako je 
ljudima taj cilj od Boga određen, gubitkom zajednice s Bogom bit 
će čovjek lišen vječne svoje sreće. Ne će čovjek samo razumno- 
voljno biti sjedinjen s Bogom, nego na nadnaravni način, koji nadi- 
lazi sposobnost, što je čovjek ima od naravi: blaženik će pobožan- 
stveno živjeti s Bogom. To je »gledanje« Boga neposredno ljubavno 

združenje u zornosti ili »licem u lice«. Kad sitnozorom ili daleko- 
zorom nešto gledamo, pojačana je vidna sposobnost, a za vječno 
blaženstvo dat će Bog nadnaravnu pomoć ili milost, da čovjek uz- 
mogne živjeti sasvim drugim životom, nego mu je moguće po ra- 
zumnoj naravi. 

Otkuda ja to znadem? 

Krist je rekao. Njegova me Crkva uči. Ja dakle vjerujem, da 
je Krist poznata historijska ličnost — uistinu Bog. Vjerujem naime 
Njegovoj izjavi, koju je potvrdio čudesima. Sve sam to hitorijski 
provjerio. Gledajući u njemu Boga vjerujem u ime Božjega njegova 
auktoriteta, da je istina, što je učio o Bogu, religiji i moralu; vje- 
rujem u njegovu »objavu«. Znam prema tome, da moram živjeti 
po Njegovim zapovijedima i da u tome nadnaravno dobrom Životu 
mogu očekivati obećano blaženstvo. To je ukratko ideologija kršćan- 
ske religije. 

Kako ljudi do nje dolaze; kojim putem vjeru prihvaćaju odn. 
ne prihvaćaju? — jedno je pitanje, a drugo: kako se dokazuje nje- 
zina istinitost; kako ćemo opravdati kršćansku religiju? 

Na prvo (psihološko) pitanje možemo općenito odgovoriti 
ovako: da čovjek dođe do vjere u Krista, traže se uvjeti od strane 
Boga i čovjeka, Ako je istina (kako po objavi doista jest), da je 
ljudima određena nadnaravna svrha života, onda mora da je i 
njezina oživotvorba nadnaravna, tj. ne dostaju naravne moći čovjeka 
(razum i volja), nego je potreban nadnaravni izvor svrsishodnog 
Života ili »milost«. No potrebna je također milost Božja, da čovjeka 
privodi vjeri u Krista; jer sve, što se odnosi na svrhu života, kako 
je po Kristu određena, ne proizlazi iz potrebe i sposobnosti razumno- 
voljne naravi. Odredivši svima ljudima nadnaravnu svrhu, koja se 
postizava po moralnom ujedinjenju s Kristom, Bog daje u to ime 
svima ljudima potrebnu milost, koja ih čini pripravnima prihvatiti 
sve, što se traži za polučenje nadnaravne životne svrhe. Da netko 
upozna i prizna Krista, to zavisi također od naravnih uvjeta..»Da 
u čovjeku nastane vjera u Boga (kaže Pribilla), potrebno je traženje 
kozmičkog smisla, teženje za pravim smislom života: s otupljenim 
i skeptički nakaznim čovjekom ne će se susresti Bog«. Ima dakle 
duševnih stanja, koja onemogućuju postanak vjerovanja u Krista. 
»Otupljen« je, tko ne traži istine, kome nedostaje ljubav za istinu 
i zato odbacuje ili bezrazložno sumnja o svemu, što se odnosi na 
Boga. U toj se otupljenosti ima tražiti glavni izvor današnjega bez- 

vjerja. Njegove žrtve nalazimo u širokim redovima poluinteligenata, 
koji se cinički (u tome je njihova mizerija) podruguju i onome, što 
je umnicima svetinja. Nalazimo ih u redovima kapitalista, koji 
fraziranjem o humanitarnosti i socijalnoj pravdi piju krv izmučenih, 
napuštenih, siromašnih, bolesnih, sakatih i slijepih, a ciknu kao 
otrovnice zbog »nesocijalnosti«, kad se radi o zajedničkoj imovini 
Crkve (kao i jedan bogati mason), dok su pri tome prepuni ra- 
zumijevanja za privilegirane gangstere i multimilijunske dobavljače 
šljunka. Nalazimo ih u redovima »elite«, oportunističke i podlački 
plazave ispred nasilne vlasti, a prosvjetiteljski slobodoumne pa da- 
kako u pitanju vjerskog »nasilja«. U redovima poluučenjaka, koji 
načuše, da je njihova stručna znanost i još neka filozofija ođavna 
obračunala sa sredovječnim nazorima kršćanstva. Svi su ti tipovi 
zgusnuti u masonskim redovima, što patopsihološki objašnjava nji- 
hovu solidarnost u borbi protiv religije. Nikada tu nije bilo mjesta 
ljubitelju istine, koji se mučno probija kroz svoje skepse duboko 
iskrenom i poštenom težnjom za spoznajom istine o životu. Takva 
težnja i pronalazi putove Kk! istini, kako dobro znadem iz iskustva. 
Evo: sad umre jedan, pa za neko vrijeme drugi i treći i četvrti i 
sve moji nekoć dobri znanci, drugovi, draga lica, s kojima sam za- 
jedno doživljavao — a sada ih nema. Kuda su svi ti ljudi nestali? 
Tako će doći dan, kada će i drugi reći, da ništa zajedno ne do“ 
življuju sa Stjepanom Zimmermannom, jer ga nema među živima. 
Zar se Živi samo »na zemlji«? Je li ikoja mogućnost posmrtnoga 
Života, i koja?... Za koju bih želio đa mi bude zadnja riječ života: 
kletva, zdvojnost, svemirski zanos?... Što bismo dali, da nas ne 
zadesi teška bolest i nevolja: bez ruke, noge, slijep? A ima li iznad 
svih životnih dobara još neko neprolazno dobro?... Otkuda su 
naši životi? Imamo li išta očekivati nakon smrti? ... Što nam daje 
kršćanstvo? Zar bi tko ukrao tuđu ženu, da je pravi kršćanin; zar 
bi društvena vlast (općinska, državna) mogla nekažnjeno pljačkati, 
da je na dohvatu kršćanstva; zar bi nezaposleni i bolesni očajavali 
i gubili živote, kad bi u socijalnim ustanovama bilo praktičnoga 
kršćanskoga duha?... Tako, evo, na sve strane daju iskustvene či- 
njemice materijal refleksiji ili razmišljanju o Životu i pobude za 
Pitanja o religiji.  Najrazličitiji su dakle putovi, od kojih zavisi 
postanak vjere. Pri tome dakako valja razlikovati između vjere u: 
Krista i (u Širem značenju) vjere u Boga, koliko još ne dolazi u 
obzir Krist i Njegova objava. Osim toga treba razlikovati između 

religioznog i kritičkog odnosa prema Bogu odn. Kristu.  Izrazom 
»kritički« označujemo teoretsko opravdanje vjere u Boga (na po- 
dručju teodiceje i religijske filozofije) kao i vjere u Krista (po 
apologetici). Jedno je i drugo naučni posao (filozofa odn. teologa), 
a predmet je izučavanja u jednu ruku Bog, u drugu Krist. O Bogu 
će filozof-metafizičar (u teodiceji) postavljati pitanja glede eksi- 
stencije i naravi, a religijski će filozof izučavati bit religije; prvi 
se ne će ni obazirati na religiju ili osobni saobraćaj s Bogom, a drugi 
će uočiti upravo taj odnos. Religijski će psiholog pitati: kako ljudi 
dolaze u religijski odnos prema Bogu, ili kako u njima nastaje vjera 
u Boga odn. vjera u Krista? Ispred toga pitanja pretpostavlja se 
dakle činjenica vjerovanja (na kome se religioznost osniva) i ona 
je upravo predmet kritičkog izučavanja ili teoretskog (filozofijskog 
i psihološkog odn, apologetskog) spoznanja. Drugo je, kad se govori 
O tome naučnom spoznanju, a drugo religiozni život, u kome je 
uključeno (isprednaučno) znanje vjerovanja ili priznavanja Boga 
(Krista). To smo posljednje imali u vidu navodeći malo prije »pu- 
tove«, kojima se dolazi do vjere u Boga i napose Krista, odn. koji 
od vjere odvraćaju. Za postanak religioznosti — zapravo za jedan 
njezin komstitutivni element, a to je priznavanje (vjerovanje u) 
Boga — iziskuje se (kao i za moralnost) osjećanje za dobro i sveto; 
bez toga nema promišljenog obrazlaganja i spoznaje putem sudova. 
Ne samo da na spoznaju utječe teoretski i praktični interes, nego 
Originarna zahvaćenost po nečemu počitanja vrijednome, nejasna 
slutnja o najvišemu, nereflektirana čežnja za najviše vrijednim, od 
obrazloženog mišljenja nezavisno znanje o konačnoj usidrenosti 
čovjeka i svega kozmičkoga u transcendentnome, a u tome je za- 
datak religioznog držanja, gdje je već uključena slutnja o dobrome 
i spremnost na dobro (Steinbiichel). Čovjek ima religijski »a priori« 
(Willwoll), tj. svijesno odnošenje prema Bogu (odn. kršćanstvu) 
zavisi od spoznajno voljnog inventara, kojim pojedinac apercipira 
istine o Bogu, dakle od individualno psihičke, a dašto i od soci jalne 
komponente. 

Drugo je bilo pitanje (apologetsko): kako ćemo dokazati ili 
opravdati istinitost kršćanstva? U pitanju njegova prava na op- 
stanak ne može o kršćanstvu odlučiti ništa drugo osim objektivne 
naučne kritike, koja ima ispitati filozofijske i historijske temelje 
kršćanstva. 

1. Vječni zakon Božje providnosti 


Predstavimo sebi, kao da je Bog na jednoj strani, a svijet (i 
ljudi u njemu) na drugoj, pa ćemo gledajući na svijet sa stajališta 
Božjega lakše razumjeti providnost, Bog je svijet stvorio, i kad je 
svijet tu, sad se Bog za nj brine. Ta briga sastoji već u tome, đa 
Bog svijet uzdržava u opstanku i da s njime sudjeluje. Taj stvara- 
lački nastavak, može se reći, da spada donekle također na brigu 
ili providnost Božju; ali zapravo spada na nju to, da stvorovi 
svijeta opstoje i djeluju u odnošaju s postavljenom svrhom: svršni 
je odnošaj svijeta zapravo predmet Božje providnosti. Ukoliko? Bog 
je svijet »providio«, zbrinuo, opskrbio za polučenje svrhe. Zato 
mora Bog u prvom redu znati, na koji način mogu stvorovi da tu 
svrhu postizavaju; to je kao »metnuto pred« Božje znanje. Ni to 
još nije potpuna providnost, jer sama mogućnost postizavanja svrhe 
još nije sve što spada na providnost, nego zbiljsko postizavanje 
(ostvarivanje, polučivanje, oživotvorba) — to je tek ono, što Bogu 
»zadaje brigu«, ili na što se odnosi providnost. Odvijeka Bog znade 
Za stvorove, pa i za mene, kako će me opskrbiti i rukovoditi ke od- 
ređenoj svrsi života. Bog »predviđa« put k svrsi (cilju) našega života 
i svega stvorenoga. 

Kad znamo, da je Bog dao stvorovima svrhu (jer inače bi ih 
stvorio bez ikojeg razloga, bezumno), sigurno je, da znade i za 
svršno uređenje tj. znade, što je sve potrebno stvorovima s obzirom 
na njihovu upravljenost (usmjerenost) k svrsi. Red sastoji baš u 
tome, da su razne stvari razmještene (disponirane) po nekom jedin- 
stvu; a svršni red znači, da su razmještene prema jednoj svrsi. Iako 
je kod izgradnje kuće mnoštvo radnika i poslova ujedinjeno k svrsi 
(cilju) zgotoviti kuću. Svršni red znači djelatnu (praktičnu) uređe- 
nost prema svrsi, raspored svega, što treba za postignuće svrhe. 
Zamisao toga reda u Božjem umu jest ravnalo, osnova (plan) za 
njegovu izvedbu ili postignuće; kao da praktični um diktira: ovako 
će stvorovi ostvarivati svoju svrhu! To određivanje, na koji način 
(kako) da stvorovi »idu« k svrsi, nalazi se u Božjem znanju (»pro- 

mislu«) i ujedno je izraz Božje volje. Tu odredbu, pravilnik, ravnalo 
(normu, direktivu) zovemo vječni zakon. Zato »vječni«, jer u 
Božjem znanju i volji nema prolaznih čina, nego je sve odvijeka; a 
»zakon« znači odredbu razuma za opće dobro zajednice. Posebice 
i u potpunom smislu izdaje se zakon za ljude kao razumne stvorove, 
koji znadu za svrhu i na koji način treba raditi prema svrsi. Da 
vječni zakon zaista postoji u Božjem umu, slijedi otuda, što je on 
nužna pretpostavka za svršno sudjelovanje Božje sa stvorovima. 
Jer kad znamo, da je Bog stvorovima odredio svrhu, i da sudjeluje 
sa stvorovima u izvedbi te svrbe — a to je upravljačka providnost! 
—, onda je to moguće samo: na temelju zamišljene odredbe o tome, 
kako treba da se svrha izvede ili postigne; tu pak odredbu zovemo 
vječni zakon. Njegovo izvršenje ili upravljanje svijetom spada ta- 
kođer na providnost. 


2. Naravni red 


Svršni red svih stvorova zovemo naravni red. Zašto? 

Izraz »narav« jest raznoznačan. »Naravno« (prirodno) može 
da znači ono, što je nekom ili nečemu prirođeno (lat. nasci, roditi 
se, otud natura; grč. fiein, otud fizis, priroda; fizički = tjelesno, 
zatim == stvarno ili realno). Naprotiv kad ne mislimo na sve, Što 
je kome prirođeno, nego baš na bitno, samo na ono, što je glavno, 
nužno ( na pr. što je kod svih ljudi zajedničko), onda ova bit = 
narav. Tako mi imamo pojmove o raznim naravima (i o naravi 
Božjoj). Kad gledamo, koliko su stvari neovisne o našem poimanju, 
možemo: reći, da je narav = ono, što u sebi eksistira (supstancijalno, 
ina pr. čovjek) te je izvor ili počelo (princip) djelovanja. »Naravno« 
je sve, što sačinjava (konstituira) neko biće (== stvar, osobu) ili 
što je tom biću potrebno, da bude ono, što upravo jest, na pr. čo- 
vjeku je naravno, da ima razum (sposobnost mišljenja). Naravno 
je prema tome i sve, što biće zahtijeva na osnovu svoje bitnosti 
(»naravi«) — na pr. kod čovjeka, da ima od Boga određenu svrhu 
svoje razumne naravi —, kao i ono, za što je osposobljena, na pr. 
ljudima je »naravno«, da imadu znanje, do koga dolaze pomoću 
osjetila, i da su sposobni spoznati Boga, 

Za naravni red svih stvorova prema svrsi dolazi u obzir: 
1.) sama svrba, koju je Bog odredio stvorovima, 2.) stvorovi s ob- 
zirom na njihovu narav, kojoj je svrha određena, i kojom stvorovi 
(pomoću svojih sposobnosti) polučuju svrhu, 3.) sredstva za polu- 

čenje svrhe, tj. svršno djelovanje stvorova, 4.) zakon (ravnalo, 
mjerilo, odredba), kako da se djeluje. Od sviju tih četiriju mome- 
nata zavisi »naravni red«; napose koliko se tiče čovjeka. 

Prema našoj razumnoj naravi dao nam je Bog kao naravnu 
svrhu to, da Njega spoznamo — posredno, putem stvorenoga svijeta 
i svog života — i da u Njemu (na osnovi posredne spoznaje) na- 
lazimo najviše dobro za svoju sreću, tj. da Njega ljubimo (hoćemo). 
Mi smo uzročnici, koji moramo postići životnu svrhu vlastitim 
djelovanjem, s kojim Bog sudjeluje. A to je djelovanje naših spo- 
sobnosti, razuma i volje, kojima treba da svrhu oživotvorujemo. 
Način, kojim se to može postići, određen je vječnim zakonom, 
ukoliko .je primijenjen na ljude, a zovemo ga naravni zakon. Po 
njemu razaznajemo, koja djela (voljni čini) vode k svrsi, a koja ne; 
razlikujemo vlastite čine prema tome, da li odgovaraju ili ne od- 
govaraju našoj razumnoj naravi, koliko je svrhovito »naravnana«, 
U toj razlici sastoji moralnost naših čina uli kvalificiranje u dobre 
i zle čine. 

Čovjek je dakle metnut pred Božju providnost s obzirom na 
postignuće svoga životnog dobra; objektu providencije pripada na- 
pose čovjek u relaciji sa svojom svrhom; ili Bog je vječnim zako- 
nom odredio ljudima, kako će oživotvoriti svoje najveće dobro. U 
Božjem umu (volji) postoji zamisao i odredba o onom putu, koji 
ljudsku volju vodi k životnoj svrsi; ta odredba znači vječni zakon. 
Njime je određeno, što čovjek s obzirom na svoju svrhu mora činiti 
i što ne smije. Po Božjoj providnosti normirani svršni odnos (finalna 
relacija) jest naravni red, koliko se čovjek: u njemu nalazi po svojoj 
naravi, tj. koliko je svršno dobro primjereno čovjekovoj naravi. 
Kada pak znamo, da je naše životno dobro u Bogu, to znači, da 
ono po naravnom redu dolazi u obzir za čovjeka, koliko je on 
naravno sposoban 1.) da Boga spozna, 2.) da za Bogom teži i 3.) 
da svoje dobro u Njemu oživotvoruje prema naravnom moralnom 
zakonu. Ako je Providnosu odredila ljudima nadnaravno dobro 
kao životnu svrhu, onda je čitav svršni red nadnaravljen. To bi 
dakako trebalo ljudima objaviti; a historijski je dokazano, da je to 
Bog doista objavio po Isusu Kristu. 


3. Naravni red zbiljski postoji 


Naravni red — odnošaj naše razumne naravi sa životnom 
svrhom u Bogu — jest stvaran (zbiljski, realan), tj. nezavisan od 


" 

toga, da li netko na nj misli i da li ga usvaja ili ne. U samoj našoj 
naravi, koliko je od Boga stvorena, uključen je taj odnošaj, da je 
od Boga upravljena (naravnana) k određenoj svrsi. Ta u razumnoj 
naravi osnovana (fundirana) upravljenost k svrsi jest za čovjeka 
naravni red. Bog (Stvoritelj i Svrhodavac) eksistira stvarno, i 
prema tome je također naša svrha u Bogu stvarna, a stvarna je i 
razumna narav, pa je zato nesumnjivo stvaran i sam odnošaj (veza) 
te naravi sa svrhom, ukoliko je Bog razumnim stvorovima odredio, 
da oživotvore svoju svrhu (ujedinjenje s Bogom). Po vlastitoj smo 
naravi od Boga povezani s našom životnom svrhom. Naš duh 
(= razum i volja) stvoren je od Boga, potiče od Boga, a određeno 
mu je, da k Bogu dođe ili da oživotvori ujedinjenje s Božjim ži- 
votom. To je »naravni red«, koji eksistira stvarno, jer su stvarni 
njegovi nosioci: Bog i razumna narav. 


4 Istine i pravila (dužnosti) naravnog 
reda 


Naravni red mora postati predmet razuma i volje, tj. mora 
se očitovati razumu i volji: mi moramo razumski znati za tu svrbu 
i moramo znati za sredstva (== kako da svojom voljom postignemo 
svrhu). Zato »moramo«, jer naravni red ne bi za nas ni postojao, 
kad ne bismo za nj znali. Čim je Bog 1.) svrhu postavio i prema 
tome 2.) nas obvezao, da je oživotvorujemo, slijedi 3.) da mi za taj 
naravni red moramo znati. Naravni red nam je objavljen ili ob- 
znanjen, kad znamo izvjesne istine o životnoj svrsi i pravila za 
oživotvorbu, 

Bog nas je stvorio, On nas uzdržava i s nama sudjeluje; naša 
je dakle ovisnost potpuna. Sve, što imamo, i Što nam služi u životu, 
darovano je od Boga: On je izvor svakog našeg dobra. Bog je naš 
svršetak, svrha ili cilj Života, najviše dobra za našu: sreću. To su 
istine naravnog reda. 

Bog je zakonodavac, ukoliko nam je odredio, na koji način 
možemo svojim činima oživotvoriti životnu svrhu i sreću. Dao 
nam je dakle izvjesne dužnosti za oživotvorbu svrhe. Kojegod bile 
te dužnosti, svakako je prva među njima ta, da Boga priznajemo 
i poštujemo iznad svega, ukoliko je On uzvišen iznad svega drugoga 
(najsavršeniji). Sve dužnosti naravnog reda čine zaravni moralni 
zakon, koji prema vječnom zakonu (= Božjem planu kozmičke 
uređenosti) ravna ili upravlja našom voljom k svrsi, te je kao pra- 

vilnik za ispravni put života, na koji smo obvezani radi postavljene 
nam svrhe u Bogu. 

Istine o Bogu kao svrsi i pravila za naše (voljne) čine kao 
sredstva, — to je izraz naravnog reda u ljudskoj svijesti (razumu 
i volji); to je svijetlo, u kome nam se ukazuje naravni red. I kao 
što je taj red općenit za sve ljude, a vječan kao Bog, jednako su 
takove istine i pravila (dužnosti) naravnoga reda. Kao što smo 
rekli, da naravni red postoji stvarno i nezavisno od toga, da li ga 
itko priznaje, tako sad za očitovanje naravnog reda možemo reći: 
to očitovanje (== istine i pravila) važi zauvijek i za sve ljude sasvim 
nezavisno od toga, što i kako pojedinci misle i rade. 


$. Historijske religije i naravna religija 
(subjektivno, objektivno) 


Pogledamo li povijest čovječanstva i živote pojedinaca, vi- 
dimo, da su ljudi vrlo različito shvaćali istine i pravila naravnog 
reda. Jedni su mislili o Bogu ovako, drugi onako; jedni su tumačili 
moralne dužnosti ovako, drugi onako. Ali svuda i uvijek su bile 
neke istine i neka pravila, Zapravo ljudi su tako smatrali ili držali 
(»vjerovali«), da je istina ono, šao znadu o Bogu i a svojem odno- 
šaju prema Bogu. U historiji postoje različiti skupni oblici (ko- 
lektivne forme) mišljenja o Bogu i moralnih pravila, tj. postoje 
različite historijske religije, 

Sad nam se otvorio vidik u dva pravca: prema »gore«, k na- 
ravnom redu i njegovim vječnim, općenitim istinama i pravilima, 
— i prema »dolje«, k faktičnim historijskim spoznajama tih istina 
i pravila. To je posljednje »religija« u bistorijskom smislu, a prvo 
u naravnom ili osnovanom u samoj stvarnosti: Bogu i razumnoj 
naravi. Historijske spoznaje o Bogu i moralna pravila znače histo- 
rijsku stvarnost, koja može, a ne mora da odgovara ili da je u 
skladu (da se podudara) s apsolutno (nezavisno od pojedinih ljudi) 
vrijednim istinama i pravilima naravne religije. 

Dakako istine i pravila živu u ljudima, ukoliko oni za njih 
zadu i njih se svojim činima drže. Ukoliko su dakle ljudi raspo- 
loženi (disponirani) da naginju k tim istinama i pravilima naravnog 
reda, kažemo, da imadu krepost religije ili religioznost. To jest, 
ljudi poštuju Boga — prema svome shvaćanju o Njemu — i drže 
se moralnih pravila pa su utoliko religiozni. Oni su svijesni subjekti 
religioznog života, i zato kažemo, da je to subjektivna religija. Ona 

obuhvata uglavnom ove čine: priznavati Boga kao najviše biće i 
klanjati se u svojoj ograničenosti; zabvaljivati za primljena dobra 
i moliti se za buduća dobra; žaliti (kajati se) za učinjena svoja zla. 
Sve je to unutarnje poštovanje (kult) Boga, a oduvijek su ljudi 
iskazivali poštovanje Bogu i vanjskim (obrednim) načinom. U 
subjektivnom smislu znači dakle religija (a u tom smislu = reli- 
gioznost) poštovanje Boga moralnim životom i takvim činima, 
kojima smo Bogu privrženi, odani, ljubavlju privezani. 

Za razliku od subjektivne, kažemo, da je objektivna religija 
skup spoznaje i pravila o našem odnošaju prema Bogu. 


6. Naravna religija 


Kad uzmemo u obzir naravni odnošaj, tj. razumnu narav i 
njezinu svrhu, koliko ih razumski upoznajemo, kažemo, da je na 
tome osnovana naravna religija. Od nje treba razlikovati histo- 
rijske elemente, u kojima nisu sadržane istine o snošaju razumne 
naše naravi s Bogom. 

Objasnimo ponovno temelj naravne religije! 

»Hoću da ukupno kozmičko događanje bude na taj način (po 
tima zakonima) ravnano, upravljeno k zajedničkoj svrsi«. Ta riječ 
Božja — kako ju zamišljamo u toj formuli — jest vječni zakon, 
Ta je riječ mudrosti Božje: znanja i volje. Bog hoće taj kozmički 
red i prema tome zna za njega. Bog odvijeka »gleda« kozmički 
red, i upravo to ravnajuće, upravljajuće »gledanje« zovemo vječni 
zakon. Što je upravljano i k čemu (kojoj svrsi) jest upravljano? 

Sve, što postoji u kozmosu (svijetu, svemiru), sve stvari, 
sve, što se događa ili zbiva, sve je to od Boga upravljano. Sve se 
naime na stanovite načine ima događati, i to zato ili utoliko na 
stanovite načine, da se upravo postigne svrha; a nju možemo izreći 
ovako: ima da se očituje u svemu Bog. 

Nisu sve stvari u svijetu jednake: jedne imadu ovu, druge onu 
narav. Zato će i sve ono, što se u svijetu događa, na različite 
načine odgovarati pojedinim naravima. Svršni red u svijetu oslanja 
se na različne naravi pa je on zato naravni red, Odredba Božja, da 
vlada naravni red, jest vječni zakon. 

U sveobuhvatnom okviru naravnog reda postojimo i mi ljudi 
s našom razumnom naravi. Mi ćemo dakle po odredbi Božjoj prema 
našoj razumnoj naravi biti upravljeni k životnoj svrsi. To je 
narayni red za ljude. Što to znači? 

Mi razumno ili sa prosuđivanjem odabiremo svrhe i na osnovi 
prosuđivanja (promišljenosti) odlučujemo se: hoćemo ili ne ćemo. 
Te hotnje zovemo voljni čini (jer je »volja« sposobnost htijenja). I 
naši su voljni čini jedna vrst kozmičkog događanja; od ostaloga 
različna utoliko, što voljno događanje nije fizički nužno, nego je 
slobodno ili prema razumskim razlozima odlučeno.  Razumski i 
voljni čini zajedno znače dakle put ostvarenja naše svrhe; oni 
sačinjavaju sredstvo, kojim razumna narav kao tvorni uzrok sebi 
tvori, čini, proizvodi, oživotvoruje, ostvaruje, polučuje svrhu, Koju? 
Očitovanje Boga (jer je to, rekosmo, jedini razlog u Bogu, da je 
stvorio svijet). Prema tome moramo (razumom) spoznati Boga i 
(voljom) htjeti da postignemo svrhu, Naravni red za nas ljude 
sastoji u tome, da Boga prema razumnoj našoj naravi spoznajemo 
i ljubimo. 

Šta i kako znademo o Bogu kao našoj svrsi? To je 1.), a 2.) je 
pitanje: kako Boga ljubimo ? 

Na 1.) smo pitanje odgovorili. Ljudi su (gledamo ili samo na 
razumnu narav kao takovu bez obzira na pojedinačne okolnosti) 
sposobni da znadu ovo: »ima Bog, koji je uzrok svijeta, vječan, 
posvudan, svemoguć, sveznajući..., koji ravna svijetom i našim 
životima k određenoj svrsi«, — uopće sve, što o Bogu filozofski 
dokazujemo, a što obični (nefilozofski) čovjek znade bez doka- 
zivanja. U svakom slučaju mi smo kadri (po svojoj naravi) imati 
istinite spoznaje o Božjoj naravi (svojstvima) i napose o našem 
odnošaju prema Bogu kao svrsi života, tj. napose o našem svršnom 
ili naravnom redu. Drugim riječima mi smo kao razumna bića spo- 
sobni znati, tko je Bog, i koja je zadnja naša životna svrha. 

Te istinite spoznaje o Bogu kao životnoj svrsi čine prvi 
sustavni dio naravne religije; i to objektivne religije, ukoliko kod 
tih istina ne gledamo na subjekte ili pojedine ljude, koji ih spoznaju. 
A jer se one još i podudaraju ili jer odgovaraju naravnom redu 
(svršnom našem odnošaju prema Bogu), zato čine Pravu, ispravnu 
ili (sad u tom smislu) objektivnu religiju. 

Pojedini ljudi imaju svoje posebne spoznaje o naravnom 
redu, to je prvi sastavni dio religije subjektivne (religioznosti). Te 
spoznaje ne moraju uvijek i kod svih ljudi da budu istinite, tj. 
mogu kadgod i da se ne podudaraju s naravnim redom, pa utoliko 
nisu prava (objektivna) religija. Utoliko su »objektivna« religija, 

što ne gledamo na pojedine ljude, nego samo na spoznaje; a nalazimo 
ih u historiji kao pojedine religijske nauke (mišljenja) o Bogu i 
naravnom redu, Panteistički, deistički i mnogi drugi nazori čine 
takav sastavni dio objektivne religije, ali krive, neistinite (i u tom 
smislu ipak neobjektivne). 


Na 1. smo pitanje odgovorili i glede toga, kako znamo za 
Boga. Naše je znanje posredno, preko učinaka spoznajemo uzrok; 
o Bogu su naše spoznaje stečene postepeno (diskurzivno), po upo- 
ređenju (sličnosti) sa svijetom. Zato i mogu te spoznaje da budu 
djelomično istinite (pa je o Bogu zaista bilo u historiji mnoštvo 
zabluda), ' 

Na 2. pitanje, o ljubavi Boga, daju nam odgovor dužnosti, 
koje nam je Bog odredio kao sredstva za polučenje svrhe. Kad 
upotrebljavamo sredstva za neku svrhu, onda nam je ta svrha po- 
željna, za njom težimo, i kad je postignemo, ljubimo je. 


Postaviti svojoj volji Boga kao svrhu i ostvarivati svrhu po 
izvjesnim pravilima (ostvarivanja, htijenja), tj. znati za dužnosti 
naravnog reda i ostvarivati ih, — to je drugi sastavni dio religije. 
1 to u subjektivnom smislu, ukoliko gledamo na pojedine ljude, 
koji upravo živu po svojim dužnostima ili koji se služe sredstvima 
za oživotvorenje svrhe, i tako ljube Boga. U objektivnom smislu 
uzimamo te dužnosti same za sebe kao skup životnih pravila. 


Ta pravila (kao i shvaćanje o naravnom redu) mogu da budu 
Prava i kriva, istinita i neistinita (objektivna i neobjektivna) prema 
tome, da li se podudaraju s naravnim redom ili ne, tj. da li slijede 
iz pravo shvaćene životne svrhe i potrebnih sredstava ili ne. Kad 
naime promatramo religioznost pojedinih ljudi ili.kad promatramo 
(historijski) pojedine objektivne religije — nauke i dužnosti —, 
reći ćemo, da su sasvim krive, ako u njima nema nikojeg elementa 
(sastavnog dijela), koji bi odgovarao stvarnom naravnom redu, tj. 
kad ne bi sadržavale nikoje istine ni dužnosti o našem odnošaju 
prema Bogu. Djelomično krive su onda, kad samo donekle odgo- 
varaju, na pr. kad bi neki ljudi znali za Boga, ali bi držali, da nije 
pravedan. Sasvim ispravna ili objektivno istinita je religija (i reli- 
gioznost), kad se posve podudara s naravnim redom. Budući da 
ljudi mogu zapasti u neistine ili zabluđe (jer su razumom ograničeni) 
.1 budući da mogu odabrati krivu životnu svrhu (jer po osjetilnoj 
naravi naginju protiv razuma), zato ima u historiji dovoljno pri- 

mjera neispravne ili krive religije (s obzirom na naravnu religiju). 
Kad o »religiji« govorimo, imađemo pred očima istine i dužnosti o 
»redu« ili o polučivanju životne svrhe. Pri tom je opet moguće, 
da imademo pred očima 1.) istine i dužnosti, koliko ih pojedini 
ljudi priznaju i izvršuju (to je subjektivna religija, religioznost), 
2.) istine i dužnosti za sebe (koje se mogu naći na pr. u knjizi, u 
spomenicima itd.), i to je objektivna religija. Religija nadalje može 
da bude 3.) istinita (= objektivna, ukoliko odgovara svom objektu, 
tj. svršnom redu) i 4.) neistinita (djelomično, jer kad je sasvim 
neistinita, tj. kad nikako ne odgovara našem stvarnom odnošaju 
prema Bogu, onda i nije više religija). 

Neistinito ili. krivo je religiozan, tko na pr. ne bi shvaćao 
Boga, kako uistinu jest; a nepotpuno je religiozan, tko Boga istinito 
shvaća, ali samo u nekom stepenu, djelomično. To važi ne samo, 
koliko se tiče shvaćanja o samom Bogu, nego također o čovječjem 
odnošaju s Bogom, na pr. tko bi mislio, da Bog hoće naša fizička 
zla kao svrhu. Ne tiče se to samo shvaćanja (znanja), nego i; 
dužnosti: krivo je religiozan, tko bi kao dužnost smatrao da bude 
okrutan. Naprotiv prava ili istinita religioznost je kod onih ljudi, 
kod kojih spoznaja i vršenje dužnosti odgovara »redu« ili svršnom 
odnošaju (naravnom odn. nadnaravnom). Budući da taj odnošaj 
stvarno postoji, a spoznaja i htijenje (vršenje dužnosti) se s njime 
stvarno podudara, zato takvu istinitu religioznost zovemo stvarna 
ili objektivna. — Ako sad ne gledamo na religiozne ljude, koji 
proživljuju svoje spoznaje i svoje htijenje, nego na ono, što spo- 
znavaju i hoće, tj. na gotove spoznaje i dužnosti (koje su kao 
»metnute pred« pojedinačno spoznanje i htijenje, i zato kažemo, da 
su mu »predmet ili objekt«), onda su te spoznaje i dužnosti 
objektivna religija, a ne subjektivna (== pojedinačno proživljavana). 
Mogu opet da budu istinite i neistinite (kao i kod subjektivne 
religije), na pr. kad bi se našla dva historijska natpisa (> objek- 
tivno!) o religijskom shvaćanju (subjektivno!), jedan bi od njih 
mogao da pokazuje istinitu (==objektivnu, ispravnu) religiju, a drugi 
krivu, jer bi nam jedan svjedočio, da su dotični ljudi shvaćali Boga 
kao čisti duh, dok su Ga drugi smještali u tjelesne stvari. Gdjegod 
nailazimo na odnošaj s Bogom, tu je religija, samo ako se pri tom 
može ustanoviti i najmanje obilježje ispravnog shvaćanja o tom 
odnošaju. 

7. Nadnaravni red 


Nije li Bog mogđo nas ljude staviti u odnošaj prema sebi ne 
samo na osnovu naravnog reda, nego nadnaravnog ?# Ne pitamo, 
da li to zaista jest učinio ili nije, nego samo pitamo za mogućnost. 

»Nadnaravni« red imao bi da obuhvati navedena četiri mo- 
menta, od kojih zavisi naravni red: svrhu, uzrok, sredstva, zakon. 

Ako je Bog namijenio ljudima (u vječnom zakonu) nadna- 
ravnu svrhu, to bi moglo da bude jedino nešto takvo, što nadilazi 
ili prehvata razumnovoljnu našu sposobnost i zahtijevanje (teženje). 
Kod naravne je svrhe Bog predmet posrednog našeg znanja i 
htijenja, a kao nadnaravna svrha moglo bi da bude samo neposredno 
(intuitivno) znanje ili »gleđanje« Boga, tj. takvo shvaćanje, kojim 
Boga u Njemu samome (a ne tek po stvorovima) spoznajemo i na 
osnovu toga se voljno s Njime sjedinjunjemo. Takav naš život 
ujedinjenja s Božjim životom značio bi »pobožanstvenje«, a takva 
svrha sasvim nadilazi našu naravnu sposobnost i zahtijevanje. 

Prema tome mi ljudi kao djelatni uzroci, koji bi imali da 
takvu svrhu oživotvorimo, ne bismo to bili kadri po svome razumu 
i volji, nego bi potrebno bilo, da nam Bog dade novi, nadnaravni 
izvor (sposobnost) djelovanja i da u svakome našem djelu (činu) 
nadnaravno djeluje. 

Sredstva za nadnaravnu svrhu, tj. nadnaravna naša djela, 
imala bi i svoj nadnaravni zakon, 

Sve bi nam to Bog morao nekako obznaniti ili objaviti, ako 
je zaista tako odredio. 

Izvan svake je sumnje, da mi ljudi možemo primiti nadna- 
ravne Božje pomoći, tj. naša je razumna narav podesna da bude 
»uzdignuta« u nadnaravni život pomoću Božjom, koja nam po 
naravi pripada. To je moć našeg »pokoravanja« Bogu ili naša 
razumnovoljna pristupačnost (prihvatljivost) za nadnaravnu (»mi- 
lostivo« darovanu) pomoć u oživotvorbi nadnaravne svrhe. Svi su 
stvorovi uostalom po svojoj naravi udešeni za to, da se podvrgnu 
Božjoj volji. 

Kako smo po svojoj naravi osposobljeni za nadnaravnu svrhu? 


Po razumnoj smo naravi Bogu »slični«, tj. mi smo u životu 


sposobni spoznavati (razumijevati, intelligere) i po toj savršenosti 
spoznaje nalikujemo Bogu, jer i u Njemu je spoznaja (bez ikoje 
nesavršenosti). Tu sad treba odmah naglasiti, da izraz »spoznaja« 
srao : : e 3 ae 
ne znači osjetilno znanje (kad gledajući, slušajući, dodirujući... 

opažamo vanjski svijet), nego misaono ili razumsko (intelektualno, 
racionalno), tj. takvo, kojim shvaćamo istinu o svemu uopće, a ne 
o vanjskim stvarima, ukoliko su osjetilnom opažanju pristupačne 
(pojavne, konkretne). Takva spoznaja (općenita, istinita, nužna) 
nije osjetilno tjelesna, nego duhovna: i mi smo dakle duhovne 
naravi kao i Bog pa smo utoliko slični. Ne samo što smo duhovni 
(netjelesni) po razumu, nego i po volji ili sposobnosti djelovanja 
na osnovu spoznaje. Naša razumno-voljna narav (== duh) jest onaj 
subjekt, koji je podesan (prikladan) da stupi u odnošaj s nadna- 
ravnom svrhom. Treba naime znati, da ta »svrha == spoznaja 
(razum) i volja« zapravo == »ujedinjenje naše spoznaje i volje 
s Božjom« (i to takvo ujedinjenje, kojim Boga neposredno — ne 
tek preko stvorova — znamo i hoćemo). Prema tome je »nadna- 
ravna svrha = spoznaja i volja«, a naša »narav također spoznaja 
i volja« — samo što između njih nema omjera (proporcije) —, i 
tako postaje s naše strane moguće, da prihvatimo nadnaravnu svrhu 
ili da budemo od Boga stavljeni s njom u odnošaj. Time smo 
dokazali mogućnost nadnaravnog svršnog reda s obzirom na našu 
narav. Da naravnim redom nije isključena mogućnost nadnaravnog 
sa strane Božje, slijedi otuđa, što Bog nesumnjivo može nama kao 
svojim stvorovima odrediti svrhu života, kako hoće. 

Ni u kom dakle pogledu nije opravdano, kad misle natura- 
listi, da je za čovjeka nemoguće nešto iznad naravi, ili da je isklju- 
čena mogućnost nadnaravnog reda. 

Ako ga ima (jer dosad još ne znamo drugo, nego samo da je 
moguć), značilo bi, da je takav red usavršenje naravnog reda, a ne 
njegovo uništenje, jer je razumska naša narav neuništivi nosilac 
reda na osnovu određene joj svrhe. Ako nam i jest Bog iznad (vrhu) 
razuma i volje dao takvu svrhu, koju nam po njima nije trebao 
dati (dakle bi je dao samo po nadnaravnoj dobrohotnosti ili 
milosti), ipak je Božje nadnaravno (»milostivo«) sudjelovanje po- 
vezano s našim djelovanjem razuma i volje: nadnaravni uzrok. 
(== Božja milost) »podiže« naravni uzrok razuma i volje. 

Može se i to reći, da čovjek po svojoj naravi teži za nadna- 
ravnom svrhom. Ne »po naravi«, ukoliko bi nam bila ta težnja 
prirođena, nego nakon što nam se razvio razum, te smo Boga 
upoznali posredno (putem stvorova, iz učinaka Božjih, tj. iz pro- 
mjenljivosti, nenužnosti, uređenosti svijeta i života). Po naravi 
naime težimo, da iz učinaka upoznamo uzroke, pa smo tako 

upoznali i Boga, koliko je naša životna svrha. Kad smo (razumom) 
dotuda došli, ipak sad uviđamo, da je naša spoznaja Boga vrlo 
nepotpuna, i zato nije takva, da bismo u njoj našli potpuno zado- 
voljstvo (sreću, blaženstvo). A za takvim zadovoljstvom težimo 
PO naravi, pa zato je — u jednu ruku tom težnjom, a u drugu 
spoznajom vlastite razumske ograničenosti (gledom na naše spo- 
znajno ujedinjenje s Bogom) — izazvana u nama težnja: »bar da 
nam je Bog dao takvo ujedinjenje, koje nadilazi naše sposobnosti «. 
To je dakle uvjetna težnja, jer se odnosi na Božju dobrohotnost, 
koja nam po naravi ne pripada, i po našoj posrednoj spoznaji Boga 
ne znamo, da li nam je zaista odredio nadnaravnu svrhu. 
Napokon takva je svrha neostvariva s naravnim našim spo- 
sobnostima; mi bismo mogli samo od Boga da budemo »uzdignuti« 
u nadnaravni red. Narav ga sama po sebi ne zahtijeva, jer bi to 
značilo, da traži nešto izvan svojih sila, tj. razumski-voljnom silom 
ne može zahtijevati onaj razumsko-voljni život, koji je u Bogu. 
Ostvarenje nadnaravne svrhe ili nadnaravno »pobožanstvenje« 
Prehvata zahtjev naravnih sposobnosti; zato je kriva modernistička 
nauka, da se nadnaravno samo po sebi razvija iz naravnog reda. 


8. Nadnaravna i naravna religija 


Da li je prema tome ispravno reći: »nema druge religije 
osim nadnaravne«? 

Treba pripaziti: istina je, da nema druge religije, ukoliko je 
Bog (vječnim zakonom) namijenio ljudima nadnaravnu svrhu, 
odredio nadnaravni svršni red, kome odgovaraju istine i dužnosti; 
ali nije istina, da s njom zajedno ne Postoji i naravna religija. 
Nadnaravnim Božjim sudjelovanjem (prema nadnaravnoj svrsi) 
samo je usavršen religijski život, Ne smijemo naime zaboraviti, da 
ljudi imadu po svojoj naravi (osjetilnim težnjama i okolnostima, 
ograničenom razumu itd.) mogućnost odvratiti se uopće od Boga 
kao životne svrhe i prikloniti se voljno kojoj drugoj svrsi. Na toj 
raskrsnici potrebno je, da čovjek načini »prvi korak«, tj. da se 
razumom i voljom usmjeri k Bogu ili da u naravnom religijskom 
pogledu pruži uvjete za nadnaravnu religioznost. Zato krivo za- 
ključuju oni, koji drže, da ne možemo u historiji i kod pojedinih 
ljudi ustanoviti nikojega drugog religioznog života osim nadnaravnog 
zato, što je Bog odredio nadnaravnu religiju. Premda je uistinu 
tako odredio, ipak naravna religija Dostoji kao uvjet za usavršenje 

po nadnaravnoj religiji, tj. te ne bi ni moglo biti kod ljudi, koji 
živu suprotno svrsi same razumske naravi. Tko razumski ne bi 
znao za Boga niti bi se držao naravnog zakona, ne može biti 
razumski i voljno upravljen k Bogu kao nadnaravnoj svrsi. A gdje 
nalazimo i najmanji trag priznavanja Boga i svršnog odnošaja 
s Njime, tu je religiozni element. Zato i nalazimo u historiji razne 
religijske oblike, tj. razne nazore o Bogu, različiti obredni kult i 
moral, a ne samo nadnaravnu religiju. Zato nam je napokon 
razumljivo, da nadnaravne svrhe ne mogu postići, koji ne živu ni 
prema svršnom određenju razumne naravi ili koji živu, kao da im 
Svrha Života nije u Bogu: u stvorenim, ograničenim ili »zemalj- 
skim« dobrima traže najviše dobro (vrijednost, smisao) života i 
time poremećuju naravni red te se onemogućuju za nadnaravni. 

»Religija« znači duševnu (razumno-voljnu) povezanost s Bo- 
gom, vladanje (držanje) prema Bogu. To možemo uzeti općenito: 
poštovanje Boga sa svima moralnim dužnostima + znanjem o Bogu. 
Napose (specijalno): jedna posebna dužnost. Napose smo naime 
religiozni, ukoliko smo pripravni da se neograničenoj uzvišenosti 
Božjoj klanjamo, da joj se molimo, prinosimo žrtve itd. To je dakle 
posebna jedna krepost (vrlina) bogoštovlja. Ali osim toga mi Boga 
poštujemo općenito, čitavim moralno dobrim životom, kad sve svoje 
dužnosti izvršujemo po svima svojim krepostima. Jer kad u mo- 
ralnom životu priznajemo Boga zakonodavcem i gospodarom, od 
koga smo ovisni, i koji nam je Životni cilj, time Boga poštujemo 
općenito; pa zato kažemo, da religija obuhvata sav praktički i 
teoretski život, tj. sva dobra djela, koja dakako pretpostavljaju 
znanje o Bogu. 

Subjektivna religija je život u bogoštovaocima; objektivna je 
skup istina i dužnosti, po kojima se bogoštovaoci ravnaju, a to je 
kod općenite (u širem smislu) religije ukupna teoretska i praktična 
nauka o Bogu. 

Naravna religija obuhvaća istine i dužnosti, koliko ih razumski 
upoznajemo u snošaju razumne naše naravi s Bogom Stvoriteljem. 
Nadnaravna određuje poštovanje Boga iznad onoga, što je po 
naravi. Samo Bog može ljudima obznaniti (objaviti), na koji način 
određuje, da bude poštovan prema slobodnovoljnoj svojoj odredbi 
iznad onoga, što spada na stvorenu narav. Time ne propadaju 
istine i dužnosti naravne religije, nego su »uzdignute« u viši red. 
Prema tome možemo kod nadnaravne religije razlikovati jerine i 

dužnosti zajedničke naravnoj i nadnaravnoj religiji i takve, koje su 
vlastite nadnaravnoj religiji. I ono, što je u naravnoj religiji (na pr. 
istina, da je Bog osobne i neograničeno savršene naravi), objavio je 
Bog, pa zato treba da to i vjerujemo auktoritetu Boga Objavitelja, 
a ne samo što razumski spoznajemo: utoliko je taj dio nadnaravne 
religije sadržajno naravan, a po objavi i vjerovanju nadnaravan. 


Čim znamo (po Kristovoj objavi), da je Bog ljudima odredio 
nadnaravnu svrhu, nema sumnje, da po Božjoj odredbi nije ljudski 
rod bio bez nadnaravne religije. Ta odredba ne proizlazi iz same 
stvorene naravi, ne osniva se u samom stvaranju čovjeka, nego je 
Bog stavio čovjeka u nadnaravni red po svojoj dobrohotnosti; 
neposredno osobni saobraćaj Boga s čovjekom ne iziskuje naša 
razumna narav. Njezin je zahtjev u granicama njezine sposobnosti, 

.da spoznaje Boga i za Njim teži — da je u saobraćaju s Bogom — 
putem svijeta (posredno). Utoliko je čovjek mogao da ostane samo 
u naravnom redu (u »stanju čiste naravi«), To jest, svi su ljudi 
mogli ostati u odnošajima s Bogom samo, koliko su ti odnošaji 
osnovani u stvorenosti i koliko se mogu razumom spoznati — a to 
su odnošaji eksistencijalne i moralne ovisnosti (kako ih teodiceja i 
etika dokazuje, a ljudi za njih znadu i bez dokazivanja). Povrh 
toga htio je Bog da stupi s ljudima u odnošaj 1.) putem objave, tj. 
pouke o istinama, do kojih razumom ne bismo ili nikako ili vrlo 
teško došli, i 2.) prijateljske i rodbinske ljubavi (analogno rečeno). 
A time ne samo što nije ukinuto ono, što sačinjava naravnu religiju, 
nego se upravo pretpostavlja kao osnovica, na kojoj je izgrađena 
nadnaravna veza s Bogom. 


Objasnimo pobliže odnos nadnaravne i naravne religije! 


Sve, što je stvoreno, udešeno je prema svrsi. Bog je Stvoritelj 
i Svrhodavac. To jest, Bog je dao stvorenim naravima (bitnim 
počelima djelovanja) takav raspored ili dispoziciju, da mogu (dje- 
latno) ostvariti određenu svrhu. To je naravni red. 

Za čovjeka taj red znači podesnu dispoziciju naravnih sred- 
stava prema naravnoj svrsi čovjeka. Sačinjava ga prema tome: r. 
posjedovanje svrhe u razumskoj spoznaji Boga; 2.) dvostruki tvorni 
uzrok, a to je Bog, ukoliko je narav stvorio i s njome sudjeluje te 
je potiče na naravne čine (djela), i sama čovječja narav sa svojim 
sposobnostima; 3.) sredstva, i to objektivna — a to su stvorene 
stvari, ukoliko su naravno spoznatljive — i subjektivna, tj. djelo- 

vanje razuma i volje; 4.) naravni zakon toga reda, po kome smo 
obvezani na (moralno) dobre ili svrsishodne čine. 

Nadnaravni red obuhvata: 1.) posjedovanje svrhe u nepo- 
srednom (intuitivnom) gledanju i ljubavi Boga; 2.) dvostruki uzrok, 
a to je Bog kao izvor milosti, i čovjek, ukoliko mu je narav 
»uzdignuta« milošću posvećujućom, ulivenom milostima i darovima 
Duha Svetoga; 3.) sredstva, i to objektivna — vanjsku objavu po 
Crkvi, sakramente i druga nadnaravna sredstva spasenja —, i 
subjektivna, a to su vjerovanje i djela nadnaravnih kreposti po 
utjecaju nadnaravne djelatne (aktuelne) milosti; 4.) zakon ili po- 
zitivne Božje odredbe za nadnaravnu svrhu. 

Nadnaravni red obuhvata dakle sve ono, čemu je Bog izvor i 
svrha, ukoliko to nadilazi primjerenost naše naravi. Bog može 
prema tome da bude predmet našeg znanja na dva načina: po 
tizumu i po vjeri, Razumski upoznajemo Boga posredno, preko 
stvorenog svijeta, i utoliko znamo, da je Bog Stvoritelj, Uzdrža- 
vatelj, Zakonodavac, Svrhodavac. Vjerom upoznajemo Boga na 
osnovu nadnaravne objave, iz koje znamo, da je naš Otac, Dobro- 
činitelj, Darovalac milosti i Spasitelj. 


9. Osvrt na pojmovno objašnjavanje 
religije 

Kad hoćemo naučno raspravljati o religiji, moramo dakako 
znati, o čemu se raspravlja; moramo znati, Što znači »religija«. Ne 
radi se o tome, da taj izraz samo etimološki objasnimo, nego treba 
da značenje »religije« odredimo ili da je pojmovno definiramo na 
osnovu empiričke stvarnosti, To će reći, religiju moramo ustanoviti 
kao bistorijsku i kao psihološku činjenicu pa je kao takovu opisati 
1 po njezinoj — historijskoj i psihičkoj — pojavnosti fiksirati, 
' Naučna istraživanja o spoznajnoj, umjetničkoj, moralnoj svi- 
jesti pretpostavljaju neke prednaučne, nekritičke pojmove kao i 
nauka O religiji. Noetika će na pr. iskustvenu činjenicu sigurne i 
istinite spoznaje uzeti kao predmet kritičkog ispitivanja s namjerom, 
da doznamo istinu o istini; naučno opravdani pojam istine bit će 
tako cilj naučnog ispitivanja, Jednako je kod etike: iskustveno 
Poznati pojmovi o imperativu savjesti, o razlikovanju između dobra 
i zla... nameću izvjesna pitanja o samoj stvarnosti, koju tima 
POjmovima izričemo, da kao rezultat rješavanja dobijemo odgovore, 
od kojih zavisi obrazloženo (kritičko, naučno) definiranje moralnog 

dobra i zla. A tako je i kod naučnog promatranja religije. Ona je 
predmet promatranja, koliko je iskustvena činjenica, pa je najprije 
kao takovu moramo fiksirati. Bilo bi krivo reći, da već pretpo- 
stavljamo ono, što tek hoćemo postići, naime pojam religije; jer mi 
pretpstavljamo religiju kao iskustveno poznatu činjenicu ili kao 
historijsku i psihičku pojavu, kod koje hoćemo da pojavnu strukturu 
upoznamo, tj. hoćemo da o religiji dobijemo iskustveni pojam, i to 
na osnovu specifičnog momenta, kojim se religija iskustveno raz- 
likuje od svega, što nije religija. Najprije hoćemo da taj moment 
uočimo. Filozofski će biti nadalje zadatak, da rješavamo pitanja, 
koja su u vezi s opravdanjem religije ili s kritičkim fundiranjem 
pojma o religiji. 

U primitivnom i kulturnom sloju čovječanstva, historijski i 
denas, nalazimo religiju kao priznavanje neiskustvene nadmoći, koja 
utječe na svijet i napose na udes čovjeka, na njegovo životno dobro 

.; zlo, Neiskustvena eksistencija nadmoćno utjecajnog subjekta jest 
objekt religije, po kome je ona specifički determinirana kao isku- 
stvena činjenica (pojava). Religija je dakle jedno specifički obilje- 
ženo priznavanje, koliko se odnosi na karakteristični svoj objekt: 
nazovimo ga »božanstvo«. Formalni objekt religije nije eksistencija 
božanstva, nego upravo njegov nadmoćno utjecajni odnos prema 
čovjeku, Religija se javlja kao korelativni stav čovjeka prema bo- 
žanstvu: na osnovu odnosa, u kome je božanstvo prema čovjeku, 
stavlja čovjek sebe u odnos prema božanstvu. I tu sada dolazimo 
de bitnog elementa religije: ona nije samo priznavanje božanstva, 
nego je to priznavanje uključeno u svijesti, da je čovjek životom 
ovisan od božanstva, A ta se svijest očituje kao počitanje (respekt) 
prema božanstvu. To je, kažemo, bitni element, jer on konstituira 
religiju u svim njezinim različitim oblicima: molitvi, žrtvovanju itd. 

Baš ti historijski oblici čine pojedine historijske  religuje. 
Kolikogod se one međusobno razlikovale, u svima iskustveno na- 
lazimo zajedničko obilježje: počitanje božanstva. 'To počitanje 
dobiva različite oblike ponajprije prema tome, kako ljudi shvaćaju 
božanstvo ili koji imadu nazor (mišljenje) o njemu: neki drže, da je 
samo jedno božanstvo, a drugi drže, da ih je više; na razne načine 
tumače nazočnost božanstva u iskustvenom svijetu; shvaćaju ga 
više manje antropomorfno itd. Ipak uza sve te razlike jedna je 
karakteristika nepromijenjeno zajednička: nosilac moći, od koje 
zavisi ljudski život, tj. božanstvo. Ne kažemo »Bog« zato, da 

ostavimo otvorenu mogućnost različitog determiniranja religijskog 
objekta; sve varijante u historijskim religijama obuhvaćene su 
zajedničkim pojmom  »božanstva«. Objekt religije postaje u 
historijskim koncepcijama različito subjektiviran  (monoteistički, 
politeistički,  idealizirano antropomorfno, spiritualistički...); pa 
gledamo li na te koncepcije same za sebe, a ne koliko su u pojedinim 
svijesnim subjektima, one sačinjavaju objektivno  kognoscitivni 
element religije. Historijski gledan taj je element veoma različit, 
obuhvaća i međusobno suprotna shvaćanja s obzirom na svojstva 
božanstva, ali u svima je zajedničko jedno obilježje: relacija životne 
ovisnosti, u kojoj je drugi relat »božanstvo«, Uzmemo: li to obilježje 
samo za sebe, bez historijski diferenciranih dodataka, imademo prvi 
kognoscitivni element za ideju »Boga« pa s toga gledišta možemo 
reći, da je u svima religijama zajednički element Bog, a religija 
prema tome znači bogoštovlje, Kad filozofija dokaže eksistenciju 
Boga i kad upotpuni pojam o njegovoj naravi (biti), onda ćemo 
znati, koje su spoznaje o objektu religije istinite, pa ćemo otuda 
moći verificirati historijski kognoscitivne elemente. Ali već ispred 
filozofije, u historijski empiričkom nalazu religije, možemo njezin 
objekt nazvati Bog, koliko ideju tog objekta ograničimo na subjekt, 
u kome je fundirana relacija ljudske ovisnosti. Priznavanje Boga, 
iako neodređeno ili krivo određeno, tj. sadržano u priznavanju 
božanstva, čini dakle prvi element bistorijski objektivne religije. 

Drugi element obuhvata sva ona duševna stanja, koja pro- 
izlaze iz toga priznanja, a to su stanja strepnje pred Bogom: bilo 
da. se ljudi. boje zla od Boga bilo da očekuju od Njega dobro. Ljudi 
su se smatrali različito obvezani prema Bogu, imali su religijski 
moral, Gleđdamo li na historijske oblike moralnih dužnosti, imamo 
drugi objektivni element religije: moralni, volitivni. 

Treći je element u vanjskim (obrednim) činima bogoštovlja. 

Uzmemo li sva tri elementa, koliko se nalaze u pojedinim 
subjektima, oni čine subjektivnu religiju (religioznost); za pojedine 
ljude kažemo da su religiozni, da poštuju Boga ili da su boguodani 
(nabožni). U njihovoj objektivnoj svijesti jest priznavanje Boga, 
zatim svijest moralnih dužnosti i napose dužnosti vanjskog bogo- 
štovlja. Ta tri elementa, koliko komponiraju strukturu objektivne 
svijesti, zovemo objektivna religija u psihološkom smislu; dok je 
religija historijski objektivna, rekosmo, koliko psihološki objektivna 
religija dolazi do izražaja u konkretnim historijskim oblicima. — 

Filozofski (noetički) objektivna je religija, koliko je u sva tri svoja 
elementa istinita ili koliko se osniva na istinitoj spoznaji Boga i 
Životne relacije prema Njemu. 

U historijskim se religijama nalaze ne samo neistiniti ili krivi 
elementi, nego također istiniti: bez ikojeg istinitog elementa nestalo 
bi religije. Svakako je istinit kognoscitivni element, koliko ljudi 
priznavaju Boga, kao i moralni element, koliko priznaju Boga 
moralnim zakonodavcem, Oba se elementa nalaze u razumnoj 
naravi čovjeka, tj. čovjek je razumski osposobljen da sazna za Boga 
i eo ipso da s Njime stupi u religijski odnos. U tomu je smislu 
religija naravna, Time se ona razlikuje od nadnaravne religije, koja 
nam je historijski poznata kao religija auktoritativne Božje objave. 
I one historijske religije, koje se razlikuju od nadnaravne, nisu 
»naravne« po svima svojim historijski nam poznatim (konkretno 
individualnim) elementima, nego samo po onim elementima, koji su 
objektivno istiniti, Sve istine, koje su ljudi razumski spoznali o 
Bogu u odnosu prema ljudskom životu, pripadaju naravnoj religiji. 
Iako postoji nadnaravni odnos, koji nije pristupačan razumskom 
spoznanju bez osobite obznane (objave), ipak se po njemu ne gubi 
naravna religija, jer ni uz opstojeći nadnaravni odnos ne prestaje 
eksistirati razumska sposobnost spoznati aravni odnos prema Bogu, 
tj. eksistencijalnu ovisnost o Njemu gledom na postanak života, 
smisao ili svršno određivanje životne vrijednosti itd. Koliko je 
čovjek upravo »čovjek« ili osobno (razumsko voljno) biće, tj. već po 
svojoj osobnoj naravi nalazi se u moralnom odnosu s Bogom, putem 
naravne moralnosti ovisan je o Bogu — ieoipso mu po naravi 
Pripada religija, Gdjegod historijski nailazimo na naravne elemente 
u religiji, premda iz objave znamo, da su komponirani s nadna- 
ravnim elementima, oni sačinjavaju naravnu religiju — u nadna- 
ravnom ljudskom stanju (položaju) prema Bogu. Naravna religija 
eksistira, koliko eksistira njezin stvarni (ontološki) osnov, a ta je 
eksistencijalna i (osobno, naravno) moralna ovisnost o Bogu, te 
koliko eksistira njezin spoznajni (psihološki) osnov, a to je razumska 
(naravna) spoznatljivost Boga. 

19. Sumarni pregled filozofskog 

fundiranja religije 

a) S priznavanjem Boga otpočinje religija: predanost Bogu, 

Netko bi mogao za religiju više tražiti od razumskog pri- 
znanja Boga. Ne samo »više« u tom smislu, da je ona osim 

priznavanja još i voljna predanost, jer to upravo i mi tvrdimo, nego 
utoliko, što postoji historijsko vrelo Bogom objavljene religije (po 
Isusu Kristu), tj. postoji nadnaravna ne samo naravna (razumska) 
Božja objava, pa zato je religija nadnaravna predanost Bogu. 
»Predanost Bogu« znači, da čovjek nije predan nečemu izvan Boga, 
da ne živi bez Boga, da nije praktični ateist, da ne nalazi svrhu 
života u nečemu, što nije Bog. Predavajući se Bogu čovjek je voljno 
upravljen prema Bogu kao nadnaravnoj svrsi života. Čim je iz 
nadnaravne objave sigurno, da takva svrha postoji, ili da postoj! 
svršno određenje čovjeka ne samo na osnovu njegove osobne naravi, 
nego još iznad njezinih zahtjeva i ostvariteljskih mogućnosti, očito 
je, da religija znači predanost Bogu kao nadnaravnoj svrsi. Uzmemo 
li, da čovjeku nije iz nadnaravne objave poznato, da postoji nad- 
naravna svrha, ne može takav čovjek da voljno usvoji tu svrhu kao 
temelj nadnaravne religije. Još bi onda jedino u tom smislu bio 
ipak nadnaravno religiozan, koliko mu Bog nadnaravnom svojom 
pomoći upravlja volju k. toj svrsi. Svi bi religiozni ljudi bili utoliko 
nadnaravno religiozni, tako da naravne religije i nema. Može li se 
tim putem negirati opstanak naravne religije ? 

Ne može se reći, da kod predanosti. Bogu ne bi sudjelovao 
Bog svojom nadnaravnom pomoći (milošću); tvrdnja o takvom 
nesudjelovanju nije istinita uz pretpostavku, da je Bog svima ljudima 
odredio oživotvorbu nadnaravne svrhe (koje ne mogu sami po 
svojim silama oživotvoriti) I bez poznavanja nadnaravne objave 
ljudi su prema tome nadnaravno religiozni, koliko ih Bog pomaže 
za nadnaravnu svrhu. Ali je sad pitanje: zar ta pomoć jedina kon- 
stituira predanost Bogu? Na čemu se ta nadnaravna predanost 
osniva kod ljudi, koji ne znaju za nadnaravnu objavu? I takvi 
moraju priznavati Boga kao svrhu života (jer su Mu predani), a ne 
priznavaju Ga putem nadnaravne objave: dakle se njihova pre- 
danost spoznajno osniva na naravnoj objavi i utoliko je ta pre- 
danost (religija) naravna. 

Gdje postoji naravna objava, tu je temelj naravnoj religiji. 
U ontološkom je smislu objava naravna, rekosmo, koliko postoje 
naravni temelji naše ovisnosti o Bogu; u psihološkom je smislu 
naravna, koliko nam se ta ovisnost razumski očituje. Naravni su 
temelji: 1.) eksistencijalni, koliko smo od Boga stvoreni, i tako smo 
u realnom odnosu »zročne ovisnosti; 2.) moralni, koliko postoji odnos 
voljno-svršne ovisnosti o Bogu zakonodavcu i svrhodavcu života. 

Temelj je dakle Bog, ukoliko je alfa, početnik. svijeta (napose našeg 
života), i omega, cilj, prema kome treba da bude život konačno 
upravljen. Jedno je i drugo obznanjeno (objavljeno) našoj razumskoj 
sposobnosti znanja: da smo stvorovi i da moramo razlikovati zle 
i dobre čine. Prvo doznajemo onim putovima, koje vode k Prvom 
Uzročniku, drugo putem savjesti. Jedno je i drugo dakle naravni 
priključak Bogu: razumski normalna mogućnost priznavanja Boga. 
A u tome je priznavanju vrelo i uporište predanosti Bogu: dakle je 
ona naravno fundirana. Zato je ona 1.) opća historijska činjenica, 
2.) naravna moralna dužnost. 

Ontološki temelji u jednu, a naša psihička konstitucija u 
drugu ruku služi nam sad kao metodička osnovica za pobliže upo- 
znavanje religije. Mi smo je već nazvali »predanost Bogu«, a za taj 
bismo habitus sinonimno rekli »privrženost, odanost, ljubav k Bogu«. 
Ali to nije početni stadij religije. Ne smijemo zaboraviti, da čovjek 
tek postepeno dolazi do predanosti k Bogu. Taj vrlo složeni (kom- 
pleksni) duševni habitus pretpostavlja genetički one voljne akte, 
kojima se čovjek počinje priklanjati k Bogu i odvraćati od moralno 
nedopuštene svrhe života. To je početak dalekoga puta, na kome 
čovjek postaje religiozan do toga stepena, da je Bogu »predan« ili 
»svim srcem« odan. Otkidati sebe od onih dobara, kojima čovjek 
animalnom svojom naravi naginje i nastoji da ih oživotvori, a od 
koje oživotvorbe odvraća čovjeka naravni moralni zakon, to je 
začetak religiozne evolucije: a taj začetak strukturno involvira 
savjest kao naravno očitovanje Božje volje i još druge naravno 
kognoscitivne elemente ovisnosti o Bogu. Tim razumno-voljnim 
komponentama religije pristupa nadnaravno sudjelovanje (kon- 
kurs) Božje milosti. 


b) Opstojanje naravne religije filozofski opravdavamo na 
osnovu činjenice, da je čovjek stvoren od Boga. Zašto je Bog stvorio 
čovjeka i sav svijet? Koji je finis operantis (djelotvorčeva svrha)? 
Ovisnost o nečemu izvan Boga nije movirala Njegovu stvaralačku 
(djelotvornu) odluku; Bog je stvorenim svijetom u djelo proveo 
očitovanje svojih savršenosti, U tome i jest svrha samoga djela 
(finis operis): stvoreni svijet ima da izrazuje trajanje, mudrost, 
svemoć, volju i druge Božje savršenosti, svaki stvor po svojoj 
naravi. Primijenjena na čovjeka ta stvaralačka svrha znači ovo: 
čovjek, imajući razum i slobodnu volju, po ovoj svojoj osobnoj 
naravi treba da znade za stvaralačku svrhu, tj. treba znati, da smisao 

njegova života nije u očitovanju životinjske naravi, nego u očito- 
vanju Boga po razumu i volji, a to znači, da je čovjek (po stvara- 
lačkoj svrsi!) pozvan od Boga, da se voljnim svojim životom od 
Njega ne udaljuje, ne odvraća, ne traži smisao i blaženstvo u 
nečemu izvan Boga. Životna povezanost s Bogom, ljubavno sjedi- 
njenje s Bogom ili pobožanstvenje u predanosti Bogu — to upravo 
i jest religija (u idealnom obliku). Temelj religije nalazi se dakle 
u odnosu čovjeka prema Bogu, koliko je taj odnos sadržan u 
činjenici stvaralačke svršnosti. Uviđajući svrhu svoje stvorene eksi- 
stencije i znajući po savjesti, da Bog »vodi računa« o njegovu 
životu, ili da mu nije navolju prepušteno, kako će živjeti, čovjek: je 
po tome naravnom uviđanju obvezan poštovati Boga, voljom se 
Njemu podvrgavati — i u tome uviđanju svoga moralnog poziva 
ujedno je čovjek privezan uz Boga; a kad se, svijestan te svoje 
situacije, odaziva Bogu, priklanja se Njemu, biva eo ipso religiozan 
po vlastitoj naravi: religija mu je naravna dužnost. Kad se religiozni 
čovjek slobodno odaziva Bogu, to je ne samo zato, što uviđa, da je 
od Boga sasvim ovisan — a to u njemu rađa odziv strepnje —, 
nego i zato, što uviđa, da ga posluh Bogu pobožanstvenjuje 1 
usrećuje, a to rađa odzivom ljubavi. Na tom drugom  uviđaju 
usavršuje se religiozno stanje; ali ono je utoliko još naravno, što 
se uviđanje religiozne svrhe osniva na stvaralačkom odnosu čovjeka 
prema Bogu. Kad se čovjek slobodno odluči prikloniti svoj život 
k Bogu — jer ga na to po savjesti upućuje Božja odredba —, onda 
su pri tom naravna sredstva (volja i savjest), a naravna je i svrha, 
koliko čovjek očekuje svoju sreću u voljnom sjedinjenju s Bogom. 
Bog se dakle kao životna svrha očituje već putem naravnog mo- 
ralnog zakona; a deduktivno tu svrhu uviđamo na osnovu stvara- 
lačke svrhe čovjeka. 


Da čovjek po svojoj razumnoj naravi uviđa sode života, 
proizlazi također otuda, što je Bog svima stvorovima podijelio, što 
im treba za oživotvorbu svrhe, koja im je stvorenjem namijenjena. 
Time naime, što je Bog postavio (odredio) svrhu svima stvorovima 
— da Ga prema svojim naravima slave ili izrazuju Njegove savr- 
šenosti —, dao im je potrebna sredstva za provedbu svoje odredbe 
te ih svojim sudjelovanjem svršno upravlja. U tome sastoji naravna 
Božja providnost. Bog se dakle mora naravnim putem objaviti lju- 
dima, tako da upotreba naravnih sredstava (razuma) može ljude 
privesti Bogu. A to znači, da Providnost putem razuma vodi ljude 

k religiji, Ne samo da ih Bog tim putem vodi po svojoj naravnoj 
objavi, nego ih i nadnaravno pomaže — po nadnaravnoj provid- 
nosti, kojom je ljudima odredio nadnaravnu svrhu. Ta odredba 
ne poništuje razumnu narav kao sredstvo, kojim čovjek po naravnoj 
objavi znade za svoju svrhu: ona je nadnaravna, premda za nju 
čovjek znade naravnim putem, ukoliko životnu svrhu stavlja u 
Boga, u sjedinjenje s Bogom, iako još ne zna, da je to sjedinjenje 
po Božjoj providnosti nadnaravno. Po naravnoj objavi volja se 
priklanja Bogu kao životnoj svrsi i utoliko je naravno religiozna, 
a ujedno je nadnaravno religiozna, ukoliko je Bog nadnaravnom 
pomoći upravlja posjedovanju svrhe: 

c) Čim je filozofija (teodiceja) dokazala, da je naša eksistencija 
data od Boga, da je postanak kozmičke eksistencije ovisan od Boga, 
ili da je Bog stvorio sav svijet, tako da ništa u njemu ne eksistira 
o sebi, nego o Bogu, jasno je, da i nastavak eksistencije ovisi o Bogu, 
tj. Bog uzdržava svijet u trajanju. Osim toga Bog upravlja svijetom, 
napose našim životima, tj. brine se za stvorove i pomaže im posti- 
zavati određenu svrhu. U tome sastoji Božja providnost. Dokaz da 
postoji Providnost u tome je, što Stvoritelj ima svrhu, kad mu je 
dao eksistenciju i dalje je uzdržava; a to znači, da sav svijet ima 
svoju određenu svrhu, napose je ima ljudski život. Ako dakle Bog 
hoće svrhu, mora htjeti i svrsishodna sredstva, tj. mora nam dati 
sposobnosti, da svrhu postignemo, i odrediti način postizanja. Ne 
samo da taj svršni red postavlja, nego nas mora i pomagati u nje- 
govoj oživotvorbi, tj. mora nas aktivno upravljati k svrsi. Zašto 
mora? Jer kako smo u eksistenciji, jednako smo i po svojoj 
aktivnosti ovisni od Boga, a budući da je naša aktivnost (djelatnost) 
finalna, mora i Božje sudjelovanje da bude finalno ili upravljačko, 
prema životnoj svrsi usmjereno (upravljeno). Ako je dakle istina, da 
je Bog naš Stvoritelj i Svrhodavac, onda je također istina, da 
postoji Providnost, koja nam pomaže u oživotvorbi svršne osnove. 
Iz te naravno stvorene situacije proizlazi dužnost, da budemo 
Providnosti zahvalni. 

Stoga su krivo mislili deisti (u 17. i 18. v.), kad su prizna- 
vajući Stvoritelja poricali Providnost. 

Racionalisti (u 18. i 19. v.) drže, da nama Bog nije odredio 
nadnaravnu svrhu života, i da prema tome nema Providnosti u 
nadnaravnom smislu. Razlozi: time, što je Bog stvorio naravni 
red, nije mogao ujedno da «povuče« svoju odredbu i specijalno za 

čovjeka postavi novi, nadnaravni red, koji bi morao čovjeku 
nadnaravnim načinom objaviti; osim toga ono, što bi Bog nad- 
naravno objavio, i onako nije pristupačno našem razumu, a ipak je 
razum (ratio) jedino mjerodavan za religijske istine. Otuda slijedi, 
kažu racionalisti, da ne postoje čudesa kao Božja potvrda, da je 
Isus Krist objavitelj; on to i nije, nego je samo kao čovjek novi 
učitelj religije. Njegovu nauku moramo razumno tumačiti, tj. 
samo ono usvojiti, što odgovara razumu: religija mora da bude 
plod razumnog opravdanja i utoliko »naravna«. 


Racionalističko je zaključivanje u mnogočemu krivo. Prvo, 
krivo je shvaćena nadnaravna Providnost kao novo stvorena odluka 
o svrsi ljudskog života, tako da bi s ovom svojom odlukom Bog 
revocirao prvobitnu odredbu o naravno svršnom redu. To nije 
ispravno shvaćanje o relaciji naravnog i nadnaravnog reda. Nema 
sumnje, da je Bog morao odrediti ljudima nadnaravnu svrhu unatoč 
tome, što već po razumnoj naravi imađu svoju određenu svrhu; 
oboje se naime ne isključuje, nego naprotiv nadnaravna svrha 
uključuje u sebi naravnu. To jest, kad znamo, da je čovjek već po 
svojoj naravi određen za Boga, sasvim nam je razumljivo, da je 
Bog mogao tu istu svrhu zadržati i ujedno odrediti način posje- 
dovanja (uživanja) te svrhe: ne će ljudi samo po svojoj razumskoj 
(naravnoj!) sposobnosti biti sjedinjeni s Bogom, nego nadnaravnim 
načinom. U tome je dakako uključena odluka pomoći ljudima i 
nadnaravnim osposobljenjem za oživovvorbu takve svrhe. Nema 
dakle nikoje zapreke, da Bog uz postojeći naravni red odredi čo- 
vjeka za nadnaravnu svrhu. Time ne ostaje samo pri naravnom 
redu, ali on u nadnaravnom redu pije isključen, jer nadnaravna 
svrha ne obara naravne svrhe (a to je posjedovanje Boga), nego je 
nadvisuje u savršenstvu. — Nadalje ne stoji, da ono, što je Bog 
nadnaravnim putem objavio, baš nikako nije pristupačno našem ra- 
zumu; kad bi tako bilo, doista bi objava bila uzaludna. Ipak ne 
mora da bude sve u njoj razumljivo; jer kad smo sigurni, da je 
istina i ono, čega ne razumijemo, tj. kad u neke objavljene istine 
“vjerujemo, iako nam one nisu nikako razumski pristupačne, tim 
očitija biva neograničena naša predanost auktoritetu Objavitelja. 
Ali kriva je racionalistička pretpostavka, da je za religijske istine 
mjerodavan samo naš razum, tako da religiji pripada samo ono, što 
možemo i ukoliko možemo logički opravdati. Religija bi prema 
tome bila filozofiranje, a to nije nikad bila; jer su ljudi religiozni 

i bez filozofiranja, a filozofi nisu eo ipso religiozni. Nazvati »na- 
ravnom religijom« ono, što čovjek razumski (naravno) smatra kao 
istinu o našoj naravnoj relaciji s Bogom, nije opravdano baš zato, 
što spoznaja tih istina još ne znači religiju, kojoj pripadaju (kako 
znamo) i drugi, ne samo razumski elementi. Pogotovo pak razum 
nije sam po sebi izvor tih istina, tako da je religija zajedno s idejom 
Boga bila samo plod razuma, kao što uči racionalistički idealizam; 
razum je naprotiv u spoznaji istine ovisan od vansubjektivne real- 
nosti pa tako i od našeg realnog odnosa prema Bogu, i zato je ta 
realnost mjerodavna za istinu. — Napokon racionalisti nemaju 
pravo, kad poriču mogućnost čudesa.  Komegod je jasno, da je 
Bog sve sile u svijetu stvorio i odredio način njihova djelovanja, 
ne može mu biti nejasno, da stoji do Božje volje i svemoći, da li je 
predvidio učiniti nešto iznad redovitih stvorenih sila ili protivno i 
mimo zakonskoga njihova djelovanja, tj. da li je odlučio učiniti 
čudo. U priznavanju Boga logički je uključeno i priznanje o mo- 
gućnosti čuda. 

Da li faktično u konkretnom slučaju postoji čudo, nije ne- 
moguće ustanoviti pogotovo onda, kad je dotični događaj iznad 
prirodnih sila ili kad je protiv i mimo njih izveden. A da li se je 
u historiji doista dogodilo ono, što je očevidno čudo, to dakako 
treba historijskom kritikom ustanoviti, tj. treba ispitati historijske 
dekumente. To je za evanđeoske i druge dokumente ustanovljeno 
izvan svake naučne sumnje. S tim historijskim pitanjem o (pisanim) 
izvorima pa s apologetskim pitanjem o čudesnom karakteru onoga, što 
je Isus Krist učinio u potvrdu izjave, da vrši misiju Boga - Objavi- 
telja, otpočinje teološka znanost. Ako postoji historijska i religijska 
znanost uopće, kako nesumnjivo postoji, onda je nepromišljeno taj 
atribut odricati teologiji, koja izučava historiju o Isusu Kristu. Pa 
ako je našim znanstvenim zahtjevima potpuno udovoljeno pri 
opravdanju istine, da je Krist čudesima dokazao svoje Božje po- 
slanstvo, trebalo bi reći, da nas sam Bog zavodi u bludnju, kad to 
ipak ne bi bila istina. Jer uz pretpostavku, da je Bog doista činio 
čudesa zato, da utvrdi vjerodostojnost Kristovih riječi, ujedno nam 
je time stavio u dužnost, da Njegovim riječima vjerujemo u ime 
Božjeg auktoriteta, i da nam ta vjera bude izvorom nadnaravne 
religije. Pa kad na osnovu najrigoroznijeg naučnog istraživanja do- 
lazimo do rezultata, da je opravdano vjerovati Kristu kao Bogu, a 
pri tom bi još ipak bilo mjesta sumnji, da li je uistinu tako, onda 

takva sumnja znači pretpostavljati mogućnost, da je Bog u svojoj 
providnosti tako sve udesio u historiji Krista i Njegova života, da 
razumom (koji nam je Bog dao) moramo to smatrati za istinu, a 
ipak smo zapravo u zabludi, na koju nas ne zavodi loša upotreba 
razuma, nego loši postupak Božji prema našem razumu. Tko Boga 
priznaje i stoga nije kadar da takve pretpostavke usvoji, taj nema 
nikojeg opravdanog razloga za sumnju o istini, koju je Krist za sebe 
čudesima dokazao. Priznavati Krista kao Boga i Njegovu katoličku 
Crkvu, rekao je konvertit Chesterton, znači doista samo temeljito 
razmišljati. A od toga je vrlo daleko, kad netko, kao na pr. Renan, 
poučava ljude o Kristu, a niti ne spominje, što je Krist sam o sebi 
učio, naime da je Sin Božji; zato je razumljivo, kad konvertit P. 
Claudel za Renana kaže da je varalica. Nikad još dosad nije nitko 
dokazao, da se naše priznavanje Krista Sinom Božjim osniva na 
zabludi, a uvijek se može dokazati, da je izvor toga nepriznavanja 
u nekoj zabludi i napokon u krivičnom neznanju, koje, kaže Ga- 
lilei, mrzi istinu. Samo ljubav vodi k istini, a time i do Boga po 
Kristu, jer On je »Put, Istina i Život«. 


Ustrojstvo nadnaravnog života 


1. U čemu sastoji posjedovanjenadnaravne 
svrhe? 


Naravni red obuhvata naravnu svrhu našeg života — a to je 
slava Božja i naše blaženstvo — zatim razumnu našu narav, koja 
je sposobna da tu svrhu oživotvoruje prema naravnom moralnom 
zakonu. Nadnaravni red osniva se na nadnaravnoj svrsi: blažen- 
stvu, koje sastoji u neposrednom sjedinjenju s Božjim životom, tj. 
u zrenju (viziji) i voljnom uživanju Boga. »Jer gledamo sad kroz 
ogledalo u zagonetki, a tad ćemo licem u lice« (1. Kor. 13. 12). 
»Jer putujemo u području vjere, ne u području vida« (II. Kor. 5, 
7). »Ljubezni, sad smo djeca Božja, i još se ne pokaza, što ćemo 
biti. Znamo, da kad se pokaže, bit ćemo mu slični, jer ćemo ga vi- 
djeti, kao što jest« (I. Iv. 3, 2). Apostoli ističu, da će drugi život 
biti sasvim drukčiji nego ovaj: slava i blaženstvo sastojat će u 
sličnosti Bogu, i to ukoliko ćemo Ga neposredno (intuitivno) shva- 
Ćati; jer sadašnje naše shvaćanje Boga samo je posredno, razumsko 
(preko stvorenog svijeta) i vjersko (putem objavljenih istina). Iz 
intuitivnog »gledanja«, u kome će se razum spojiti s Božjom naravi 
(biti), izvire ljubav ili uživanje toga najvišeg dobra. Bit ćemo naime 
dionici božanske naravi (II. Pet. 1, 4.). Time nam je Bog namijenio 
blaženstvo, koje nadilazi sve naše naravne potrebe i sposobnosti. 
Jer »što oko nije vidjelo i uho nije čulo ni u srce čovječje ušlo, to 
je Bog pripravio ohima, koji ga ljube« (I. Kor. 2, 9). To će biti 
blaženstvo djece Božje. »Jer kojegod vodi Duh Božji, oni su sinovi 
Božji... Sam Duh svjedoči s našim duhom, da smo djeca Božja. 
A ako smo. djeca, i baštinici smo: baštinici naime Božji, a subaštinici 
Kristovi« (Rim. 8, 14—17). 

Objavljena je dakle istina, da nam je Bog namijenio takav 
život, koji nadilazi razumnu našu spoznaju, te je sličan Božjoj spo- 
znaji, Na temelju te nadnaravne spoznaje nastaje nadnaravno uži- 
vanje (voljno posjedovanje) Boga. 'To jest, Bog je ljudima odredio 
nadnaravno blaženstvo kao nadnaravnu svrhu života. A kad je Bog 
htio odrediti ljudima nadnaravnu svrhu, morao im je to objaviti; 

prema tome je nadnaravna objava bila svakako potrebna uz pret- 
postavku, da Bog hoće ljudima obznaniti poziv k nadnaravnoj svrsi | 
Života, o čemu nisu ljudi kadri išta znati samo po svome razumu. 


2. Nadnaravna sredstva 


Čim je sigurno, da postoji nadnaravna svrha, jasno je, da ona 
mora biti ostvariva, dostiživa, tj. mora da postoji također nad- 
naravna sposobnost u čovjeku za oživotvorbu nadnaravne svrhe. 


Kako je čovjek po svojoj naravi osposobljen za oživotvorbu 
naravne svrhe života? Na taj način, rekosmo, da razumski znade 
za Boga, za naravni moralni zakon, za pravu svrhu života (ra- 
zumno-voljno sjedinjenje s Bogom). Osim razumne potrebna je čo- 
vjeku i voljna sposobnost, da dobrim činima ostvaruje svoju naravnu 
svrhu. Ta dva sredstva — razum i volja —— s obzirom na naravnu 
svrhu nazovimo unutarnja; a vanjska sredstva (putovi) za ostva- 
renje svrhe jesu svijet i društvena zajednica. Naravna sredstva daje 
Bog sa stvaranjem, i ona su s obzirom na razumnu ljudsku narav 
nepromjenljiva. »Jer što se može doznati o Bogu, kaže sv. Pavao 
(Rim. I, 19), očito je u njima, jer im je Bog objavio«; i (Rim. 2, 14): 
»Jer kad pogani, koji nemaju zakona, po naravi čine ono, što je 
po zakonu, oni, zakona nemajući, sami su sebi zakon«. 


Koja su nadnaravna sredstva? Vanjska su: crkva, objava, 
moralni nadnaravni zakon i druga sredstva (sakramenti). Unutarnja 
sredstva (u čovjeku) jesu ne samo razum i volja, nego duševne spo- 
sobnosti za nadnaravno dobra djela. A tih sposobnosti čovjek nema 
PO svojoj naravi, nego ih razumu i volji Bog daruje. Ta jest, ra- 
zumska i vojna moć mora da bude »uzdignuta« tako, da bude pri- 
mjerena nadnaravnoj svrsi; a to je samo na taj način moguće, da 
(razumski - voljna moć) bude trajno udešena ili kvalificirana za 
nadnaravnu aktivnost. Takva osposobljujuća sredstva zovemo mad- 
naravne kreposti. To su trajne sklonosti (raspoloženja) za nadna- 
ravno dobra djela. Pa dok razum i volja (naravne sposobnosti) 
pripadaju duši, nadnaravne kreposti nalaze se u posvetnoj milosti, 
t). u nadnaravnoj preobrazbi duše, u nadnaravnom izvoru (prin- 
cipu) života, koji nam je »milostivo« darovan od Boga. A kad Bog 
tim nadnaravnim načinom upotpunjuje dušu i njezine moći, potrebne 
su još djelatne (aktualne) milosti, kojima Bog vodi (pokreće) razum 
i volju za pojedina nadnaravna djela. ' 

Nadnaravno blaženstvo — da postanemo Bogu slični po Nje- 
govu životu — to je naš životni cilj, kome stvorena razumna narav 
ne odgovara, nije mu primjerena, dok ne dobije (darovano, milo- 
stivo) ono, po čemu postaje pravedna i sveta ili Bogu slična, a to 
je milost posvetna, nadnaravna formacija duše. S njom su zajedno 
duši od Boga darovane (»ulivene«) sposobnosti za nadnaravni život 
tj. nadnaravne kreposti. Treba da razlikujemo te sposobnosti od 
djelatnih spremnosti (lakoća, vještina) ili stečenih kreposti. . Nad- 
naravna osposobljenja (kreposti) primamo baš zato, da opetovanim 
činima steknemo takovu spremnost ili sklonost za dobri život 
(== krepost), koja će odolijevati zlima sklonostima; a to stičemo 
dugotrajnom borbom sa zlima sklonostima, dok nadnaravne kreposti 
kao duševne sposobnosti primamo u času podijeljene posvetne mi- 
losti. Nadnaravne kreposti (sposobnosti) ne daju i samu lakoću u 
nadnaravnom životu, jer ne odstranjuju njegove zapreke, što pro- 
izlaze iz naših zlih nagnuća; a tek vježbanjem u tim krepostima 
stičemo lakoću djelovanja (nipošto pak samu sposobnost), koja 
može postepeno da umanji ili sasvim odstrani zla nagnuća, zapreke 
nadnaravnog života. I pravednik mora da se bori s napastima tijela, 
sa svima poteškoćama moralno dobrog života; jer nadnaravne njegove 
sposobnosti ne dokidaju naravnih loših nagnuća, koja se oslabljuju 
tek suprotnim činima (vježbanjem u dotičnoj kreposti). Nadnaravne 
sposobnosti (ulivene kreposti) potrebne su zato, jer čovjek mora 
svojim činima, i kad je u nadnaravnom stanju, postizavati nadna- 
ravnu svrhu, kao da po naravi za njom teži; a za to ne dostaje 
vanjska i prolazna pomoć djelatne milosti, nego su potrebne nutarnje 
i trajne moći ili kreposti. Kako su u naravnom stanju osim duše još 
razum i volja, tako su u nadnaravnom stanju kreposti najbliži ili 
neposredni princip, a milost posvetna dalji princip nadnaravnog 
života. 


Krepost znači usavršenje neke moći (sposobnosti) da dobro 
djeluje. Ona je djelatna kakvoća (habitus) u duševnim moćima. A 
supstantivna kakvoća, koja se nalazi u duševnoj supstanciji i daje 
joj novi način bitka, jest milost posvetna. Po njoj ima čovjek — 
osim duše — nadnaravni »duh« (kaže Irenej). »Milost« znači nad- 
naravni dar, sredstvo za nadnaravnu svrhu (da budemo dionici 
Božjeg života). Djelatna milost jest prolazna pomoć duši, da čini 
nadnaravno dobro; a ta pomoć sastoji u rasvjetljivanju razuma i 
poticanju volje, da se odvrati od grijeha. Takva je milost potrebna 

grešnicima i pravednima; ali čovjek može i bez nje spoznati neke 
istine o Bogu i učiniti naravno dobro. Posvetna milost jest .trajni 
dar duše, kojim postaje pravedna (bez grijeha) i sveta ili savršena. 
Njezine su posljedice, da postajemo dionici Božje naravi, djeca i 
baštinici Božji (Rim. 8, 17). Dobivamo je po savršenoj ljubavi i sv. 
sakramentima (ustanovama od Krista za podjelu posvetne milosti). 


Za nadnaravni život odredio je Krist neka vanjska pomagala 
ili vrela, a to su sakramenti. Po njima se nadnaravni život dobiva, 
čuva, usavršuje, obnavlja (ako je izgubljen). Ujedno je Krist dao 
nadnaravne zapovijedi, koje se odnose na sakramente, kao i nad- 
naravne kreposti. 


Koje su nadnaravne kreposti? 


Da čovjek uzmogne oživotvoriti nadnaravnu svrhu, potrebno 
je, da ima o njoj spoznaje, a do toga dolazi samo putem objave: 
dakle je potrebna nadnaravna krepost vjere. Razum postaje po 
vjeri bogolik (deiformis), jer je ona duhovno stanje, u kome počinje 
vječni život. »Njega (Isusa Krista) niste vidjeli, a ljubite ga; ko- 
jega ni sad ne gledate, no vjerujući u njega klikujete od radosti ne- 
iskazane i proslavljene, sigurni, da ćete steći kao nagradu svoje 
vjere, spasenje duše« (I. Pet. I, 8, 9). — Osim toga čovjek mora da 
teži za nadnaravnom svrhom, i zato mu je potrebno ufanje. — 
Napokon, bez ljubavi k Bogu kao nadnaravnoj svrsi ne može je 
čovjek ni ostvariti. Te sve tri (bogoslovske) kreposti darovane su 
zajedno s milošću posvetnom i s njom se usavršuju; ali se sve ne 
gube zajedno, nego tek suprotnim činima. Svaki smrtni grijeh (teška 
povreda moralnog zakona) znači gubitak milosti posvetne i ujedno 
ljubavi, dok vjera i ufanje nestaju tek onim teškim grijesima, koji 
su tima krepostima protivni. Jer obe te kreposti prethode ljubavi, 
disponiraju nas za ljubav, pa mogu ostati, i kad nema ljubavi, zato, 
da grešnika potiču na stjecanje ljubavi. Kad bi se tkogod teško 
ogriješio zdvajanjem, gubi ufanje (nadu) i ljubav s posvetom mi- 
losti, — a ostaje vjera, osnov nadnaravnog života. Tek smrtnim 
grijehom krivovjerja nestaje vjere i svih nadnaravnih kreposti. Za- 
jedno s posvetnom milošću prima se i milost vjere već u krštenju. 
Kod odraslih konvertita (obraćenika) redovito prethodi krštenju 
dotično pokori, u kojima primaju oproštenje grijeha, čin vjere. — 
Osim navedenih ima i drugih nadnaravnih kreposti i »darova Duha 
Svetoga«. 

3. Ljubav prema Bogu 


Tko po vlastitom proživljavanju ne zna za ljubav, ne će je 
upoznati ni po klasično uzvišenom opisu sv. Pavla. Ona je u životu 
muža i žene, roditelja i djece, učenjaka, umjetnika i sveca. U lju- 
bavi se ne mora uvijek nalaziti nagonski motiv; dobro, što ga lju- 
bimo, može da bude izvor čisto duševnog (duhovnog) zadovoljstva. 
Ljubav govori: » Tebe ne ću nikad napustiti... ja nikoje tvoje riječi 
ne zaboravljam... hvala na svemu, što mi učiniš... je li Ti drago, 
kakav sam... bit ću Ti u svemu poslušan... čime da Ti ugodim... 
Tvoj ,da* više mi vrijedi nego sve u svijetu... Ti si trajno u 
mojoj duši, i sva je moja radost u Tebi... gdjegod bio, misao je 
kod Tebe...« Tko tako ljubi jednu osobu, ne mora sebi nepre- 
stano dozivati u svijest razloge, koji ga na tu osobu vežu; možda 
mu je postao simpatičan njezin duševni tip, pa je ta duševna har- 
monija jednom uspostavljena dovoljna, da se stvori trajni habitus 
privrženosti i težnje za posjedovanjem ili životnim ujedinjenjem. 
Ljubav budno pazi, da ničim ne povrijedi ljubljene osobe; da je 
ničim ne rastuži; da joj se u svemu prilagodi; strepi, da je ne izgubi; 
tu nema kvietizma: ljubav svoju sreću stvara iz dana u dan od časa 
do časa očekujući u svima svojim činima zadovoljni pogled, riječ, 
uzvrat. Ona nije sublimacija animalne libidinoznosti ni onda, kad 
veže muža i ženu; njezini su tajnoviti izvori u dubinama duše: jer 
ona traži razgovor, izmjenu misli, namjerno usklađivanje volje, 
pripravna na žrtve; gubitak ljubljene osobe ne može naknaditi na- 
gcnsko zadovoljenje, on povlači sobom tragediju duše. Ono, što 
čovjek najviše ljubi — bila to osoba, ili naučna težnja za spoznajom 
istine, ili uživanje u ljepoti, ili nastojanje u moralnoj dobroti — 
za to čovjek živi, to mu je smisao života, makar ga stajao najvećeg 
odricanja i mučeništva. Netko ne bi za sva dobra u svijetu dao 
svoju filozofiju života, do koje je došao mnogogodišnjim naporima 
na putu mukotrpne skepse; drugi ne će pogaziti savjest i učiniti 
nikoje zlo, upravo da od gladi i muke izdahne. A budući da su svi 
ljudi obvezani na moralnu dobrotu, koja ih povezuje s Bogom, zato 
nas zanima ova moralno - religijska ljubav, za koju nam je Život 
određen: kako ona nastaje, kako se održava i kako se gubi? 

Ljubav mora biti nekako izazvana, Bog je mora u čovjeku 
uzbuditi, mora čovjeka na ljubav nečim potaknuti, pokrenuti (mo- 
virati). Čovjek mora po nečemu uviđati, da je određen za ljubav 
k Bogu. To mora Bog čovjeku obznaniti, mora mu se na neki način 

objaviti. Na onom putu, gdje čovjek traži svoje ljubavi, mora se 
»pojaviti« u svijesti Bog. A ljubav se nalazi na putu nagnuća, 
teženja za nečim, u čemu čovjek nalazi vrijednost i zbog čega živi. 
Dakle mora Bog, hoće li, da Ga čovjek ljubi, u prvom redu da mu 
postane poznat, mora čovjeku omogućiti, da Ga upozna i to upravo 
kao najveću životnu vrijednost. 'To je moguće na dva načina: ili 
tako, da čovjek uvidi, kako sva dobra, što ih u životu ima, od 
Boga prima, ili tako, da ga Bog odvrati od namjere i nastojanja 
prikloniti se i posvetiti život nekom dobru izvan Boga. To drugo 
čini Bog po ljudskoj savjesti, putem moralnog zakona, a prvo Bog 
očituje čovjeku, kadgod se on nađe u takvoj životnoj situaciji, da 
uviđa, kako je ovisan po eksistenciji i po svemu, što mu za život 
treba, a pri tom bez osobitog razmišljanja razbira, da toga nema 
sam od sebe ni od drugih ljudi, koji su sami po svemu ovisni. Tako 
se na ta oba načina uspostavlja svijesni kontakt s Bogom, koliko je 
vrijedan ljubavi. Da ne treba svaki čovjek o tome puno razmišljati, 
Bog se svima ljudima očituje putem savjesti ili moralne obveze, 
kojom stupa pred sve naše ljubavi, da nam kaže: »ovu ne, za ovu 
nisi određen, po ovoj život nema smisla, u njoj nisi sretan«. To je 
dakako samo shema Božjeg razgovora s našim dušama, a svak naj- 
bolje znade, kada i kako je čuo taj glas u sebi. To su bili prvi pozivi 
na ljubav k Bogu, a prvi naši odzivi čine početak te ljubavi. Kad 
se čovjek ne odziva; priklanja se nečemu proti volji Božjoj, napušta 
ljubav k Bogu, za koju je određen, i koja mu jedino donosi sreću. 
U kojoj je mjeri čovjek sebi toga svijestan i zašto se nije odlučio za 
Boga, to vidi samo Bog, a psiholog znade, da su uzroci voljnog od- 
vraćanja od Boga raznoliki, svi oni, koji čovjeka drže u nedovolj- 
nom poznavanju Boga i koji ga vežu uz moralno zle ljubavi. 


Čovjek ljubi ono, što mu život poboljšava ili što ga usrećuje; 
zato kažemo, da je predmet ljubavi životno dobro ili ono, radi 
čega živimo, tj. životna svrha. Ljubiti svrhu daje životu vrijednost 
ili smisao. Kad bi čovjek postigao takovu svrhu, koja mu donosi 
neograničenu sreću, bio bi blažen. Potpuna ili neograničena sreća 
istovetan je pojam s blaženstvom. Čovjek zazire od zla i teži za 
dobrom, za posjedovanjem onoga, što ga usrećuje, tj. teži za srećom. 
U čemu je baš »ono«, što će ga usrećiti, zavisi od čovjekova prosu- 
đivanja, ocjenjivanja ili vrednovanja: što ga u nekom pogledu za- 
dovoljava ili što mu poboljšava životno stanje, može da bude 
odabrani predmet težnje i ljubavi. Ništa ne može čovjek namjerno 

ili svršno htjeti protivno svojoj težnji za srećom, tj. kad čovjek ide 
za tim, da hotice nešto učini, u čemu nalazi zadovoljstvo ili usre- 
ćenje, pri tom ga pokreće (movira) upravo težnja za srećom ili za 
takvim stanjem, u kome je isključeno zlo i nezadovoljstvo ili ne- 
sreća. Kad je čovjek bolestan, kad je ranjen i kad ima tjelesne boli, 
kad gladuje i stradava, kad neki teški »udarac« doživi, kažemo, 
da se je nesreća dogodila, i čovjek iskusi, kako mu je prirođeno da 
zazire od zla i teži za dobrom, za uživanjem dobra ili srećom. 
Protuprirodno je dakle, da bi čovjek nešto htio zato, da sebe une- 
sreći, Kad sebi postavlja cilj djelovanja, čovjek pri tom biva »po- 
krenut« ili ponukan (potaknut) uzviđanjem, da se u postignuću toga 
cilja nalazi sreća. I baš zato, jer zazire od zla, ujedno zazire od 
svakog ograničenja u posjedovanju sreće: njegov je cilj, napokon, 
neograničena sreća ili blaženstvo. Čovjek je po prirodi određen za 
blaženstvo; a iskustvo i razmišljanje ga upućuje, da toga ne nalazi 
u nikojim ograničenim dobrima: zato čovjek u svima ljubavima i 
srećama osjeća ili uviđa nepotpunost sreće, životnu »prazninu« ili 
nezadovoljstvo s onim, što ima ili bi mogao da ima. Radi prirođene 
težnje za blaženstvom nije Bog ni mogao čovjeku odrediti ikoje 
ograničeno dobro kao životnu svrhu pa mu je — stvorivši ga s tom 
težnjom — morao odrediti kao životnu zadaću, da ljubi Boga. 
Bilo dakle da čovjek uvidi, kako je u Bogu izvor blaženstva, bilo 
da kod pojedinoga svoga čina doživi glas savjesti kao izraz volje 
Božje, postaje time kao ukopčan u Boga, povezan s Njime ili Njemu 
privezan, tj. religiozan (kao što Laktancije i tumači etimološki riječ 
religio od religare). Ovim smo putovima na tragu izviranju religijske 
ljubavi, a ujedno na granici čovjekova otpadanja od nje. 


Time, što čovjek znade, da je Bog (1.) njegov eksistencijalni 
izvor, začetnik, alfa života, i (2.) njegov omega, izvor blaženstva 
ili životna svrha, i time, što znade (3.) put do te svrhe preko mo- 
ralno dobrih djela, time ujedno — na koji god od ta tri načina — 
saznaje čovjek, da je ljubav k Bogu osnov i smisao moralne dobrote. 
Na istinu o religijskom smislu života nailazi čovjek svojim razumom, 
dakle po svojoj naravi (u navedena tri smjera), i toliko se može 
opravdano reći, da religijska svijest nastaje u čovjeku po njegovoj 
razumnoj naravi. Čovjek je po naravi religiozan i u tom značenju, 
da je na osnovu svoje razumno-voljne konstitucije određen za ljubav 
k Bogu, tj. čovjek već time, što je čovjek ili što je osobne naravi, 
ne može biti blažen igdje osim u Bogu. Bog je drugim riječima, 

s obzirom na samu ljudsku narav predvidio svrhu ljudskog života 
u religijskoj ljubavi. I da je sve uistinu tako, sposoban je čovjek 
filozofskim umom spoznati; to i nije ništa drugo nego religijsko 
opravdanje moralnog života. Za religijski smisao Života može da 
znade, rekosmo, i bez filozofiranja, kadgod ga na to upozoruje 
glas savjesti, ili kad uoči, da mu je od Boga sve, što ima i što u 
životu prima. 

= Ali čovjek također (nefilozofski i filozofski) znade, da mu 
tijekom ovog života ljubav k Bogu ne donosi neograničene sreće, 
već zato, što je taj tijek smrću ograničen, a i tu ljubav ograničuju 
sklonosti k drugim ljubavima, kojih se treba odricati za ljubav k 
Bogu. Zato čovjek znade, da je Bog, odredivši mu moralni put 
blaženstva, morao čovjeku omogućiti blaženstvo nakon smrti. I tu 
istinu sposoban je čovjek. filozofski opravdati, pa je time filozofija 
života dočla do konačne spoznaje: u neumrlom se životu rješava 
sudbina naše sreće, tj. od moralnog života zavisi, da li će duša nakon 
smrti nastaviti život ljubavi k Bogu. Još i to je napokon filozofski 
sigurno, da će ta ljubav biti izraz duševnih sposobnosti, kojima je 
čovjek po naravi obdaren: ljubit će Boga onako, kako po svojim 
silama (razumu i volji) može. Tako je određeno ili predviđeno od 
Boga s obzirom na osobnu narav čovjeka, Više od toga filozofija 
nije kadra da dozna. 

Da li je Bog namijenio čovjeku takvu ljubav, koja nadilazi 
ljudske moći ili koja je nadnaravna, i koju bi čovjek mogao postići 
samo nadnaravnom pomoći, koju Bog čovjeku milostivo daje, toga 
po samom razumu ne znamo, bez naročite objave Božje. Da ta 
objava doista postoji po Isusu Kristu, i tu istinu možemo historijsko 
kritičkim (apologetskim) putem ustanoviti. Za nadnaravnu svrhu 
ne može čovjek sa svoje strane pridonijeti drugo osim moralno 
dobrih svojih djela, koja po milosti Božjoj postaju proporcionirana 
nadnaravnoj svrsi blažene ljubavi ki Bogu. Time, što je Bog takvu 
svrhu namijenio svima ljudima, nije nitko ostao u naravnom redu 
ili u svršnoj (finalnoj) dispoziciji života na osnovu čiste ljudske 
naravi: svi smo »uzdignuti« u nadnaravni red ljubavi prema Bogu. 
Zato Bog nigdje ne uskraćuje nadnaravne svoje pomoći (milosti), 
gdje je ispunjen uvjet sa strane čovjeka, naime gdje postoji naklo- 
njenost volje k Bogu, a ne odvraćanje od Boga. Ta ljudska kompo- 
nenta moralne dobrote pripada naravno religijskoj kvalifikaciji 
čovjeka unutar njegova nadnaravno strukturiranog života. Prikla- 

njajući se svojim razumom i voljom k Bogu kao Životnoj svrsi 
čovjek biva naravno religiozan, a ujedno nadnaravno, koliko ga 
Bog pomaže za nadnaravno blaženstvo. Našu naravnu ljubav 
k Bogu oživljuje nadnaravna pomoć one Ljubavi, koja čovjeka 
pobožanstvenjuje u nadnaravnom blaženstvu. 

Sad je jasno, Što znači »sub specie aeternitatis«: kad »u vidu 
vječnosti« promatramo svoj život i svijet, to znači, da nam je za 
vrednovanje svega mjerodavna konačna naša »sudbina«. Samo 
toliko imađu životna dobra neprolaznu vrijednost, koliko nam 
služe za oživotvorbu blaženstva ili za naše spasenje. Zato kažemo 
»spasenje«, jer će duh naš iza tjelesne smrti naći se u alternativnoj 
situaciji: s Bogom ili bez Boga, — pa kako je neprolazni život bez 
Boga pravi pakao, vječna katastrofa duše, lišenost nebeskog ili 
Božjeg blaženstva, to je postignuće blaženstva s Bogom u doslovnom 
značenju riječi naš »spas« od vječnog zla. Pita se dakle, kad nešto 
promatramo u vidu vječnosti, da li nam to vrijedi ili ne s obzirom 
na spas naše duše; da li se nalazimo na putu ljubavi prema Bogu 
ili ne; da li je u tome prava naša sreća ili nije. Regulativ nam je 
uvijek naša savjest; od nje odstupiti znači stvarati razmak prema 
Bogu i svojoj sreći. Sad nam je to jasno, kad znamo, da je savjest 
kao prst Božji, koji nam pokazuje put prema svrsi života w Bogu, 
ili kao Božji glas, koji nas poziva, da ne činimo zla, koje nas 
odvodi od ljubavi k Bogu. 

Prema tome možemo sad reći, da teocentrički nazor — koji 
teoretski znači priznavanje Boga — u praktičnom ili moralnom 
smislu znači po savjesnom životu neprestano u sebi stvarati čovjeka, 
koji biva sve sličniji Bogu. Zato »sličniji«, jer usvaja volju Božju, 
daje se od nje privoditi k njoj kao izvoru blaženstva. Čovječji život 
po svojoj vrijednosti proizlazi iz volje, koliko se ona orijentira 
prema savjesti, i kad je volja u stanju kreposnog (moralno dobrog) 
Života ili kad se trajno slaže s voljom Božjom, nastaje time odnos 
kao između dvije skladne duše, koje si utoliko bivaju slične. Teo- 
centrička dinamika Života znači dakle sa savješću kao s kompasom 
usmjereno prema Bogu upravljati svoje misli, želje, fantaziju, 
htijenje, sav život. Glavno je, da čovjek ne odabere ništa namjesto 
Boga, da ničemu ne kaže: »Ti si moj Bog, moj izvor blaženstva; 
tebe obožavam, tjelesna moja slasti; tebe, pohlepo za novcem, i 
sve sam spreman za vas učiniti«. Davno prije, nego što pojedinac dođe 

do naučno stečene spoznaje o istini, đa postoji nadnaravni red životnog 

određenja, ili da je po Božjoj dispoziciji čovjeku namijenjena moguć- 
nost oživotvorbe nadnaravno savršenog stanja ljubavi prema Bogu, 
pa i kod onih ljudi, koji do te spoznaje nikađ ne dođu, pomaže Bog 
razumu i volji: ne samo da ih naravno pomaže po savjesti i 
razumskim osvjetljenjem u tmini zablude i skepse, nego i nadna- 
ravno, tj. onom ljubavlju, kojom je Bog svima stavio na raspolaganje 
samoga sebe, da Živimo neposredno s Njime povezani. Ljubav je 
dala nadnaravnu svrhu, ljubav daje i nadnaravne pomoći (aktualne 
milosti) kod svakog čina, kojim čovjek sluša svoju savjest znajući, 
da je podčinjen Bogu. I još prije, nego je netko siguran za Boga, 
dok još sumnja i čak misli, da Ga nema, ako nije opora »srca«, 
koje se opire istini, Bog mu pomaže u težnji za istinom i povede 
ga na kraj puta, gdje mu se objavi: »evo me, tu sam ja«. To nije 
tek lijepa optimistička fantazija, nego je sigurna istina, da je tome 
tako, čim znamo iz Kristove objave ili čim vjerujemo, da je 
nesumnjivo istinita Božja odluka, kojom je svima određena nadna- 
ravna svrha života: budući da smo k ovoj svrsi pozvani, a ne 
možemo se odazvati po vlastitoj snazi, mora nam Bog pomoći, da 
s Njim zajedno izvršujemo, što nam je odredio. Po milosti je Bog 
našoj duši neposredno prisutan, koliko je osposobljuje za nadnaravnu 
ljubav. Kad čovjek tu istinu uviđa, mora skrušeno progovarati sa 
sv. Augustinom: »i strepnja me podilazi i žarom usplamtim«; 
strepnja radi spoznaje samoga sebe, svoje ništetnosti, a plamen lju- 
bavi prema onoj Dobroti, kojom Bog sebe daje za život vječni. — 


Tko ljubi Boga, ocjenjuje sva druga dobra u podređenosti 
prema Bogu, spreman da ih napusti onoga časa, kad bi došla u 
pitanje privrženost Bogu. 'To je jedno, a drugo je praktično 
načelo, da ljubav k Bogu proniče ili oduhovljuje sve, što čovjek 
radi, ukoliko sva dobra stavlja u normativni odnos prema ljubavi 
k Bogu. Tako čovjek, po riječima sv. Pavla, i kad jede ili pije, sve 
to treba da bude na slavu Božju, u ljubavi Božjoj. Jelo i piće, a 
jednako i uživanje drugih dobara, ne smije čovjeka privući u toj 
mjeri i na taj način, da to u sukob dođe s voljom Božjom u našoj 
savjesti. Život ljubavi k Bogu ima svoju početnu granicu u izbje- 
gavanju smrtnoga grijeha ili u obdržavanju zapovijedi. »Ako hoćeš 
da uđeš u život, drži zapovijedi (Mt. 19, 17). Ne će svaki, tko mi 
govori: Gospodine, Gospodine, ući u kraljevstvo nebesko, nego 
onaj, koji čini volju Oca mojega na nebesima (Mt. 7, 21). Ako moje 
zapovijedi držite, ostat ćete u mojoj ljubavi (Iv. 15, 10). Ako me 

ljubite, držite moje zapovijedi (Iv. 14, 15). Bog je ljubav, i koji 
ostaje u ljubavi, u Bogu ostaje, i Bog ostaje u njemu... I ovu za- 
povijed imamo od Njega: tko ljubi Boga, da ljubi brata svojega 
(Iv. 4, 16, 21)«. Ljubav će i kod jela i pića — da ostanemo pri 
navedenom primjeru — razmisliti, da je to dar Božji, za koji treba 
Prositi i zahvaljivati; razmislit će, kako imademo još mnogo drugih 
darova u životu: zdrave oči, ruke i sve drugo, što tek onda znademo 
Pravo cijeniti, kad toga nemamo ili kad izgubimo. Tko je nesretnik 
bez očiju ili bez drugih životnih dobara, ne samo da u ljubavi 
k Bogu nalazi utjehu i spokoj duše, nego zna također, da Božja 
pravda i dobrohotnost ne će propustiti nagradu vječnog Života za 
strpljeno podnošene nevolje. Pravednik, i kad uživa darove, po- 
mišlja na ljude, koji nemaju tih darova, pa je pripravan da im 
pomogne. Pomišlja i na to, da neki ljudi nepravedno posjeduju 
izobilje životnih dobara (novaca), pa znade, da mu je dužnost boriti 
se proti tome. Tako ljubav i kod naoko neznatnih čina pronalazi 
razne životne odnose, koje prosuđuje u vezi s Bogom. Ako čovjek i 
ne misli pri svakom činu izričito na Boga, ako i nema svaki put 
namjeru »ugoditi« Bogu time, da svoj čin (na pr. jelo i piće) pre- 
tvori u ljubavno djelo, dovoljno je, da ima duševni habitus 
(nastrojenje, raspoloženje, stanje), kojim je pripravan da radi, kako 
odgovara ljubavi prema Bogu. 


4. Ljubav u Kristu 


Kad govorimo o nadnaravnoj ljubavi k Bogu, mislimo na 
sasvim drukčiju ljubav, nego što je naravna ljubav k Bogu. Čovjek 
bi i po svojoj razumnoj naravi mogao doći do ljubavi k Bogu, kad 
ga i ne bi pomogla nadnaravna milost Božja. Naravna ljubav i nije 
drugo nego izvršivanje naravnog moralnog zakona, koliko pri tom 
čovjek raspoznaje, da u vršenju volje Božje postaje Bogu sličan, i u 
tome zajedničkom životu s Bogom da je uključena njegova sreća, 
Sve, što čovjek može razumom spoznati o Bogu, o svojoj vezi 
s Bogom, o posmrtnom životu, to može da služi kao osnovica ljubavi 
k Bogu. To je, rekosmo, teocentrički nazor o smislu života. U 
historiji filozofije izvan kršćanstva jedva da je taj nazor došao do 
izražaja, jer je i kod Platona i Aristotela ostao nepotpun i skopčan 
sa zabludama. Kod Izraelaca, koji su imali pozitivne, na Božjem 
auktoritetu osnovane religijske upute, sastojala je ljubav k Bogu 

uglavnom samo u vršenju bogoštovnih propisa. Tek. je po kršćanstvu 
unesena u ljudski rod nadnaravna ljubav kao nauka i kao život. 

Kao nauka ona je potekla iz usta Isusa Krista, da preko 
usta Njegove Crkve prelazi od koljena do koljena kroz vjekove do 
danas. Ako kršćanstvo još i nije danas prožeto tom ljubavi, pa sve 
ako su se i njezini propovjednici o nju čestoput ogriješili, ona 
postoji kao najuzvišenija vrednota kulturnog čovjeka. Uz .pret- 
postavku, da je sve ono istina, na osnovu čega se opravdava K Betisa 
religija ljubavi, ta je religija najuzvišenija, jer sadržava najviši 
smisao života za pojedince kao i za moralni preporod društva. Ali 
baš je ta pretpostavka odlučna u pitanju, da li Kristova religija 
ima pravo na opstanak! Pretpostavili smo naime u našem rasprav- 
ljanju, da je sve ono istina, iz čega proizlazi, da je na usta Kristova 
sam Bog objavio ljudima sve, što se odnosi na religijski Život. 
Otkuda to proizlazi, iz kojih istina? 

Iz evanđelja znamo za ove izjave: »Ja i Otac jedno smo 
(Iv. 10, 30). Koji vidi mene, vidi i Oca (Iv. I4, 9). Što On (Otac) 
čini, i Sin čini jednako. Kao što Otac podiže i oživljuje mrtve, tako 
i Sin, koje hoće, oživljuje (Iv. 5, 19 i 21)«. Petar kaže Isusu u ime 
svih apostola, da je »Sin Boga živoga«, a Isus to potvrdi i radi toga 
priznanja obeća Petru najvišu vlast u Crkvi (Mt. 16, 15—19). Kad 
Isusa zapita veliki svećenik Kaifa, da li je Sin Božji, on mu to 
potvrdi, a veliki svećenik razdere svoje haljine i reče: »Pogrdio je 
Boga« (Mt. 26, 57 sl.). Iza toga su Isusa odveli Pilatu i zahtijevali: 
»Raspni ga! Po zakonu treba da umre, jer se pravi Sinom, Božjim« 
(Iv. 19, 6). 

Na osnovu čega se Isus »pravio Sinom Božjim«? Možemo li, 
Prije svega, podati historijsku vjeru samom tekstu evanđelja, koje 
nas o svemu tome izvješćuje? Koja je vrijednost historijskim izvorima 
(dokumentima), koji nas o Kristu upućuju? To je prvo pitanje 
u naučnom rješavanju kršćanstva i ono pripada biblijskoj grani 
bogoslovske znanosti. Sa historijsko kritički provjerenim tekstom u 
ruci apologetičar prilazi Kristu s namjerom, da ustanovi, da li je 
On sebe iskazao Božjim Objaviteljem, i ako jest, da li je svoj iskaz 
dokazao nekim Božjim svjedočanstvom, Historijski dokumenti po- 
tvrđuju takav iskaz i ujedno izvješćuju o čudesima, koja je Krist 
činio upravo kao potvrđu svoga poslanja (misije), da u funkciji 
Božjeg Objavitelja pouči ljude o religiji. Ako je dakle sve to istina, 
uz tu je pretpostavku opravdana vjerodostojnost Kristove objave 

kao Božje; u navedenim su istinama 7razlozz vjerodostojnosti (mo- 
tiva credibilitatis), da je Bog historijskim putem, po Isusu Kristu, 
dao ljudima objavljenu religiju. Sva je naša filozofija života bila 
daljnja sustavno naučna priprava za vjeru u Božju objavu po Kristu 
(praeambula fidei), koliko smo dokazali istine o naravno religijskom 
smislu Života (demonstratio religionis); apologetika pak dokazuje 
istine o kršćanskoj religiji (demonstratio religionis christianae), koliko 
dokazuje Božji auktoritet Isusa Krista, u kome je razlog, da se 
opravdano može i da treba vjerovati Njegovoj nauci kao objavljenoj 
riječi Božjoj (koja se, znamo po Kristu, nastavlja na starozavjetnu 
objavu). Ta je Riječ izvor nadnaravne religije, jer se osniva na 
(razumski, historijsko kritički zajamčenom) auktoritetu Božjem, a 
ne na razumskoj spoznaji Boga i našeg odnosa prema Njemu. Nad- 
naravna je ne samo po svome podrijetlu, nego i po tome, Što nas 
nadnaravnim sredstvima milosti Božje privodi k nadnaravnoj svrsi 
života. : 


Otuda je napokon jasno, da nadnaravnu ljubav prema Bogu 
primamo po Kristu, i da životna veza s Njime znači nadnaravnu 
religiju. Zato kaže apostol Pavao (Rim. 8, 35 sl): »Tko će nas 
rastaviti od ljubavi Kristove? Nevolja, ili stiska, ili progonstvo? 
ili glad, ili golotinja, ili pogibao, ili mač?.., Ali u svemu tome 
pobjeđujemo po onome, koji nas ljubi. Jer sam uvjeren, da ni smrt, 
ni život, ni anđeli, ni poglavarstva, ni sadašnjost, ni budućnost, ni 
sile, ni visina, ni dubina, ni drugo kakvo stvorenje ne može nas 
rastaviti od ljubavi Božje, koja je u Kristu Isusu Gospodinu na- 
šemu«. 


5. Nadnaravni (kršćanski) smisao života 


Koji je dakle nadnaravni ili kršćanski smisao Života? Vjerska 
veza s Kristovom Crkvom i upotreba njezinih nadnaravnih sredstava 
za onu svrhu, koja nadilazi sposobnost i potrebu naše naravi (a to 
je s intuitivnom ljubavi skopčano naše blaženstvo), — to je kršćanski 
smisao života, ukoliko ga gledamo s obzirom na zadnji, najviši 
razlog Božjeg utjelovljenja u Kristu i Njegove objave. 


Ako pak hoćemo doznati za kršćanski smisao Života s obzirom 
na njegove posljedice o životu pojedinca i društva, treba da po- 
sebice ogledamo: kako je potrebno urediti život prema pojedinim 
odredbama moralnoga Kristova zakona po nauci Crkve, 

Tko pozna objavljeni nauk kršćanske moralke, jamačno uviđa, 
da bi čovječanstvo bilo bolje, savršenije, i sav. bi život bio pošteniji, 
pravedniji i srećniji, kad bi se ravnao po Kristu. Zato su protivnici 


Krista ujedno neprijatelji moralne kulture čovječanstva i njegova 


blagostanja. Zar nije najviša Kristova zapovijed, da ljubimo sve 
ljude u Bogu, zajedno s našom ljubavi prema Bogu? Nije li u tome 
sadržana ravnopravnost svih ljudi pred Bogom? A zar ta ravno- 
pravnost ne uključuje zabranu učiniti nepravde drugome na bilo 
koji način: pljačkati i ugnjetavati tuđe živote, izrabljivati radnu 
snagu ljudsku, obogaćivati se u raskošnom životu bez obzira na 
bijednike i stradalnike, tjerati ljude u osvajalačke ratne klaonice, 
itd.? Čitav takav sistem društvenoga života nepravedan je i zato 
nemoralan ili protivan volji Božjoj i zato protivan Kristovu zakonu. 
Jer Kristov je moralni zakon usidren u naravnom moralnom 
zakonu, i odredbe Kristova (nadnaravnog) zakona upotpunjuju i 
djelomično samo objašnjuju ono, što nam je zabranjeno već po 
naravnom zakonu. Tako su na pr. Mojsijevci (među kojima je i 
Isus živio) priznavali »deset zapovijedi Božjih«, koje je također 
Isus odobrio, a koje samo točnije i nešto više kažu od onoga, što 
savjest kaže svakom čovjeku, tj. što je poznato već po samom 
naravnom zakonu moralnosti. Kad Isus svu moralnu dobrotu svađa 
na jednu riječ »ljubav«, i to ljubav k Bogu i bližnjemu, hoće time 
općenito da upozori, kako ljudi nisu i ne smiju da budu međusobno 
kao krvoločna i divlja zvjerad, nego da moraju živjeti u miru i 
pravdi, u snošljivosti i potpomaganju, kao da su svi međusobno 
braća i djeca Božja, koji nam svima daruje živote, i zato treba da 
Ga ljubimo. Naravni moralni zakon usavršio je Krist utoliko (1.) 
što je pobliže odredio (objavio), koja su zla djela, ili na koje se čine 
odnosi moralni »ne smiješ«; zatim (2.) utoliko, što nam je rekao 
(objavio) motiv toga moralnog imperativa, tj. naglasio je, da zato 
ne smijemo činiti zlo, jer je to volja Božja; a napokon (3.) objavio 
nam je, da Bog daje čovjeku najvišu svrhu života, tj. ono dobro, 
za koje ne bi čovjek ni znao niti bi za njim mogao sam po sebi 
težiti, a prema tome ga ne bi mogao ni postići: savršenstvo po 
iznadrazumskom sjedinjenju s Bogom. 

Zašto se ljudi ipak boje Kristove objave? — kao da im je to 
nešto tuđe, odbojno, nepristupačno. Zašto su toliki čak protivnici, 
neprijatelji Kristu i kršćanstvu? Zar ima za to razloga u samoj 
objavi, u Kristu i Njegovoj nauci o životu? 

Nema baš nikojega razloga. Krist nije učio nikakvo zlo za 
ljude; naprotiv, odsuđivao je svako zlo, progonio je zločince i za- 
Prijetio im Božjom kaznom. Zar su nepoštenja, nepravde i zločini 


više vrijedni u ljudskom životu nego Krist, koji protivno uči?! Zar: 


nije Njegov nauk ujedno glas naše savjesti, imperativ moralnog 
zakona? Zar ćemo reći: ne treba nam Krista, jer nam ne treba 
morala? Ako i ne tako izričito, ali mnogi se zaista protive Kristu 
samo zato, što ne će da čuju za moral, jer im nemoralnost omogućuje 
da budu paraziti na tuđim životima. »Mi možemo biti moralno 
valjani i bez Krista«, reći će opet drugi. Naravski, i toga nitko ne 
poriče, jer naravni moralni zakon postoji i bez Krista, pa može 
netko da po njemu živi moralno ispravnim životom. Ali zar to 
može da opravda ičije napadanje na Krista, kad i On sam zahtijeva 
vršenje moralnog zakona? Što dakle smeta ljudima kodi Krista? Ako 
već netko priznaje moralni zakon, može se ipak protiviti Kristu 
jedino zato, što On uči, da je taj zakon od Boga, da je izraz. volje 
Božje, i da nas prema tome naša veza s Bogom (== religija) kate- 
gorički ili moralno obvezuje, da ne činimo ono, što je zlo. Jer su 
uopće protiv religije, zato su neki i protiv Krista. Zašto su protiv 
religije? Ima više uzroka, koji mogu nekog čovjeka odvraćati od 
religije (Boga) i navraćati ga na put bezboštva. Kao što mi ne 
možemo spriječiti sve tjelesne nakaze u svijetu, tako ne mo- 
žemo prisiliti koga, da traži istinu o Bogu, ako je toliko duševno 
nakazan, da je protivnik i svake želje za istinom. Duševna je na- 
kaza i svaki onaj čovjek, koji nešto napada i pobija, a da toga i 
ne razumije niti se ikad time ozbiljno bavio, da bi proučio ili pro- 
studirao, prije nego što će o tome govoriti i pisati. Zahtjev je inre- 
ligencije i lične kulture, da se neznalački (ignorantski) ne napada 
religija. A mi smo pokazali, da nas pravo znanje vodi k religiji, tj. 
dokazali smo naš odnošaj prema Bogu. 


Jedino bi još preostao kao razlog, što su neki ljudi neopre- 
dijeljeni prema Kristu, jer ne uviđaju smisao nadnaravne ili kršćan- 
ske religije. Nakon svega, što je dosad rečeno, dosta je, da to ukratko 
još objasnimo; a ne će to nimalo biti neshvatljivo onome, tko je 
(1.) načistu, da od Boga imademo to, da eksistiramo, da smo se 
rodili, da živimo, da imademo tjelesne i duševne sposobnosti (dakle 
da nam je sve to prirodni dar Božji); kao i (2.) tko je načistu, da 
se Bog svojom voljom očituje u našoj savjesti obvezujući nam volju 
na dobre ili moralno svrhovite čine, tj. one, koji odgovaraju Bogom 

određenoj životnoj svrsi, ukoliko je pristupačna duševnim našim 
sposobnostima, a ta svrha da je ujedinjenje tih sposobnosti = ra- 
zuma i volje) s Božjim Životom. O prvom nas je poučila filozofija 
o Bogu (teodiceja), o drugom filozofija ćudorednog života (etika). 
Na to se dvoje sad nadovezuje ili na tome se izgrađuje smisao nad- 
naravne religije ovako: 

Bog je darovao čovjeku i takvu svrhu, kojoj duševne njegove 
sposobnosti ne odgovaraju: daleko više mu je darovao, nego što čo- 
vjek može da shvati, da želi, da postigne (dobrim činima). Ta je 
svrha nadnaravni dar Božji. U čemu sastoji? U tome, da čovjek 
postane moralno savršen i putem toga savršenstva da se ujedini 
s Bogom iznad onoga, što bi kadar bio da se ujedini razumom i 
voljom svojom, Nadnaravna je dakle milost u tome, da Bog čo- 
vjeku omogućuje takovo usavršenje, kojim postizava nadnaravnu 
svrhu: zajedništvo (consortium) s Božjim životom u neposrednom 
(zornom) shvaćanju Boga i onoj ljubavi, koja tome odgovara (a 
toga dakako ne možemo sada doživjeti, jer nam je sposobnost shva- 
ćanja i ljubavi vezana uz tijelo, pa ne možemo drukčije da budemo 
u zajednici s Bogom nego samo posredovanjem svijeta i moralnog 
zakona). Sad znademo, što znači »nadnaravna svrha«. 

Kako nam Bog omogućuje, da je postizavamo? Rekli smo: 
putem moralnog usavršenja, koje odgovara nadnaravnoj svrsi kao 
sredstvo. Kakvo je to usavršivanje? U prvom redu usavršivanje 
putem naravnog moralnog zakona; jer on je izraz volje Božje 
(== naravna objava u našoj savjesti) s obzirom na određenu svrhu 
naše razumne naravi. Što se još od nas traži na putu života k nad- 
naravnoj svrsi? Svakako sve ono, što nam je Bog odredio u nad- 
naravnoj svojoj objavi, tj. sve, što nas Krist po Crkvi poučava u 
cilju nadnaravnog života. Putem objavljene istine dolazimo k nad- 
naravnom životu. Mi se možemo wu nadnaravnom smislu. usavršivati 
samo tako, da nam se volja podudara s Kristovim (objavljenim, 
nadnaravnim) moralnim zakonom. 

U tome religioznom životu leži najdublji smisao kršćanstva 
ili Kristove (nadnaravne) religije, ukoliko »religija« — bez obzira 
kako je pojedinac doživljuje — znači odnošaj ili vezu s Bogom, 
zakonodavcem i svrhom života. Smisao života sastoji naime u tome, 
da mu znademo ocijeniti vrijednost, a to zavisi od životne svrhe, 
koju kao idealni zadatak nastojimo oživotvoriti. Najviša je svrha 
Bog i zajednički život s Bogom, pa je zato u Kristovoj religiji naj- 
viši smisao ili najviša vrijednost našeg života. 

»Ljudski rod ostao bi u najvećoj tami neznanja, kad bi jedino putem 
svoga razuma mogao spoznati Boga, jer u tom slučaju spoznaja Božja, koja naj- 
više usavršuje čovjeka i čini ga dobrim, bila bi samo nekolicini pristupačna, i 
to nakon dugoga vremena« (sv. Toma). »Božje se djelovanje ne ograničuje na 
općenito upravljanje svijetom ..., nego je Bog kao Zakonodavac svih duhovnih 
bića također riječima objavio svoju posebnu volju i stavio je svima u dužnost 
uz obećanje nagrade i prijetnju kazne« (Leibniz). »Lijepo je i pohvalno reći: 
vjerujem u jednoga Boga; ali priznati Boga, gdje i kako se objavi, tu je upravo 
blaženstvo« (Goethe). »Ako je objava moguća i potrebna, to onda ta činjenica, 
što razum u objavi nalazi istine, koje nadilaze razumno shvatanje, mora biti 
za razum većma kao postulat istinitosti objave nego ozbiljna poteškoća.... 
Razum se tu dragovoljno podlaže i to njegovo podlaganje — nakon što se 
osvjedočio o historičnosti objave — ne znači ništa drugo nego priznanje vlastite 
ograničenosti« (Lessing). »Nitko ne drži, da se jedno inače veliko djelo time 
podcjenjuje, ako se kaže, da nadilazi ljudski pojam; tako se time ne podcjenjuje 
ni sadržaj objave. Ima čisto ljudskih djela, kojih svatko ne razumije. Bog pak 
natkriljuje neizmjerno svakog čovjeka veličinom svoga uma« (Schelling). »Možda 
će širokoj masi znanstvenije zvučiti, kad se govori o nekom monoteističkom in- 
stinktu namjesto o objavljenoj istini jednoga živog Boga: a zar je instinkt manja 
tajna od objave?« (Max Miiller).  »Samo onaj može ismjehivati ovu vjeru (u 
tajnovite, nadnaravne stvari), kome je taj svijet potpuno i skroz razumljiv. 'To 
pak može vrijediti samo za onoga, tko vrlo površno promatra svijet i stoga 
uopće ne sluti, da se nalazimo u moru zagonetki i tajni« (Schopenhauer). 

»To je već dokazana činjenica, da je Krist uskrsnuo od mrtvih. A jer je 
to takvo .čudo, kojega ne može nitko učiniti osim Boga, ne može više biti ni 
sumnje o božanskom poslanju Kristovu na svijet. Dosljedno, nauka je Kristova 
i njegovih apostola božanska; i kako ide za našom srećom, to možemo vjerovati 
s najtvwrđim pouzdanjem sva obećanja, šta su nam dana u evanđelju za ovaj i 
za budući život« (mat. i fiz.Euler). 

»Pogled na križ, Što se diže nad ovim grobom (matematičara Bineta) u 
znak nade, napunja me šutnjom. O da bi se vi (učesnici u žalosti) u svojim 
mislima prenijeli preko onoga dubokog ponora, što dijeli zemaljske znanosti — 
koje su tako uske i ograničene u svakom pogledu, makar na njima radili ljudi 
izvanrednih sposobnosti — do onih uzvišenih istina božanske znanosti, koje će 
nam se tek u nebu objaviti« (mat. Cauchy). 

Ampčre je bio muž čvrstog religioznog osvjedočenja i to bi često i rije- 
čima posvjedočavao. Kad mu je god. 1836. htio jedan prijatelj na smrtnoj po- 
stelji pročitati jedan odlomak iz Nasljeduj Krista, reče mu on, da zna cijelu 
knjižicu napamet. To su bile njegove zadnje riječi (piše Arago u svojim osta- 
vljenim spisima). . 

»Svemogući Bože, koji si stvorio čovjeka na svoju sliku i priliku davši 
mu živu dušu, da može Tebe tražiti, nauči nas djela ruku Tvojih tako ispitivati, 
da sebi ojačamo razum za Tvoju službu, i daj, da Tvoju svetu riječ tako pri- 
mimo, te uzvjerujemo u Onoga, koga si poslao, da nam donese znanost spasenja 
i oproštenje grijeha. Za sve to mi Te molimo u ime istoga Isusa Krista Gospo- 
dina našega« (fiz. Maxwell). 


kLJ 


Naravna i nadnaravna religija (1) 


1. Božja »instrukcija« i religija 

a) »Religija jest poštivanje Boga po Njegovoj instrukciji; tu 
je instrukciju dao Bog u historijskom licu Isusa Krista: dakle je 
religija samo ona, koja se osniva na instrukciji Isusa Krstan. ' 

"Ta konkluzija previše tvrdi, jer u premisi nije rečeno, da je 
Bog dao instrukciju samo po Kristu. Ako pretpostavimo, da ju je 
dao i po nekom drugom historijskom licu, ne smijemo tvrditi, da 
je Kristova religija jedina. Nastalo bi u tom slučaju pitanje o 
relaciji među raznim instrukcijama. Ako pretpostavimo, da su 
Kristovom instrukcijom pređašnje ukinute ili po Kristu usavršene, 
i da u buduće ne će biti novih instrukcija, možemo opravdano reći, 
da je po Božjoj instrukciji samo jedna religija, Kristova. ' : 

Pretpostavimo li nadalje, da je Krist posjana svoji: instruk- 
ciju historijskoj organizaciji katoličke Crkve, to znači, sa se nikoja 
druga crkva ne može legitimirati kao subjeku Kristove religije. 
Znači li to ujedno, da nitko izvan katoličke crkve nema Kristove 
religije, kao i to, da svi, koji su u njoj začlanjeni, imadu Kristovu 
ša je, da netko može da bude član katoličke crkve i Z 
ne poštuje Boga prema instrukciji Kristovoj. A može netko da bude 
izvan katoličke crkve kao pripadnik neke crkve, koja sebe smatra 
legitimnim subjektom Kristove religije, ili koju dotičnik m 
smatra. Doista postoje takove kršćanske crkve, i njihova se asa : 
instrukcija sadržajno više manje podudara s katoličkom. Imadu li 
članovi takovih crkava religiju? ' p . 

Ako poštuju Boga s uvjerenjem, da je to po njegovoj sia 
ciji, svakako imadu religiju. Nije za opstanak subjektivne o 
mjerodavno, da li je uvjerenje objektivno opravdano ili ne: o 
religiju ne mora konstituirati logičko opravdanje me ma 
pripravnost volje na poštivanje Boga. A to može da se nađe be 
razlike kod katolika i nekatolika. Kada nekatolici imadu uvjerenje, 
da su religiozni po Kristovoj instrukciji, tj. kada njihovo uvjerenje 
imade jednaku voljnu funkciju kao kod katolika — a u toj 

funkciji i sastoji njihova religija (religioznost) —, ne može se 
s pravom reći, da izvan katoličke crkve nema religije. 

Da li isti razlog vrijedi i za nekršćane? 

Ako se i kod njih nalazi pripravnost poštivati Boga (po 
instrukciji, koja im nije poznata), ne možemo ni njih isključiti od 
religije. Njihova je religija monoteistička, ukoliko imadu pojam o 
Bogu. Napokon i oni, koji nemaju pojma o Bogu (nisu monoteisti), 
jer Njegove atribute krivo shvaćaju, ali znadu o Njemu barem za 
jedan atribut »vrhovno biće, kome nije ništa nadređeno, a sve mu 
je podređeno« (t. j. imadu pojam o Božanstvu), i takvi mogu da 
budu religiozni — upravo zato, što je i s takvim pojmom skopčana 
funkcija pripravnosti na specifično religijsko štovanje. 


Tako smo deduktivnim putem došli do spoznaje, da religiju 
možemo proširiti izvan granice Kristove crkve. Tko ne zna za 
instrukciju Kristovu, a pripravan je poštivati Boga onako, kako 
znade, ima religiju: jer je pripravan prihvatiti svaku Njegovu 
instrukciju. Ali nekakvu mora da ima, pa se zato pita: da li 
minimum pojma o Bogu (= pojam Božanstva) sadržava »instrukciju« 
za religijski život? 

b) Iz etnologije znamo, da uistinu jest tako; gdjegod prona- 
lazimo i minimalnu ideju Božanstva, tu je također religiozna praksa. 
Ona dolazi do izražaja u molitvama, žrtvama i drugim specifično 
religijskim činima, a moralna svijest uopće sadržava misao na Boga 
(Božanstvo). Iz univerzalne historijske činjenice moralnog života i 
religijskog kulta proizlazi dakle, da već sama ideja Božanstva 
potiče ljude na religiju, i utoliko se može reći, da Bog putem te 
ideje svima ljudima daje instrukciju za religijski život. Ta se 
instrukcija svijesno očituje kao obligacija na moralno dobre čine 
(ili kao zabrana zlih čina); pa tko u voljnom izvršivanju te obliga- 
cije priznaje Božju volju, eo ipso je religiozan: njega Bog instruira 
na religijsko štovanje putem moralnog zakona. Može još da ga 
instruira i drugim »putovima«: svima onima, po kojima se Bog 
očituje ljudskoj svijesti kao izvor svijeta i života, kao sudac ljudskih 
djela u izasmrtnom životu, kao darivalac životne sreće itd. Kadgod 
i kakogod nastane »vjera« u ovisnost od iznadsvjetskog bića, 
uključen je u toj relaciji ovisnosti (podčinjenosti) motiv poštivanja. 

Pretpostavimo li, da ta relacija ovisnosti postoji realno (onto- 
loški), ne samo kao uvjerenje, moramo reći, da je u toj relaciji 

fundament religije: ona je fundirana u ontološkoj vezi čovjeka 
s Bogom. Ukoliko netko znade iz te ontološke veze logičkim 
opravdanjem (obrazloženjem) izvesti religiju, imade o njoj filozofski 
pojam. : 


2. Naravna i nadnaravna religija 

Sad već imamo kriterij, po kome ćemo neke elemente iz 
religije eliminirati, a neke zadržati kao konstitutivne. Poštivanje 
5 vjerom u Najviše Biće ili Božanstvo čini specifično (bitno) 
obilježje religije, a otpadaju svi oni elementi shvaćanja (vjere) i 
bogoštovnih čina, koji se ne podudaraju s atributima Boga. Kad bi 
na pr. netko predicirao Bogu takve vlastitosti, koje nisu u skladu 
s Njegovom duhovnošću, jednotom, pravednošću, vječnošću... 
(tj. sa monoteističkim pojmom Boga), ili kad bi Mu prinosio žrtve 
suprot općem moralnom zakonu, sve bi to bili krivi elementi religije, 
a pravi (konstitutivni) bi element bio spremnost poštivati Najviše 
Biće: jer ta se oznaka nalazi također u monoteističkom pojmu Boga. 

Taj pozitivni element nalazimo u svima historijskim oblicima 
religije — i baš po njemu su one uistinu religije. Bilo da je nastao 
ovim ili onim putem (racionalno, emocionalno, volitivno), svakako 
je taj element univerzalni historijski fenomen, i po njem imademo 
historijski pojam religije kao univerzalne činjenice. Nju možemo 
nazvati naravna religija u tom smislu, što je ljudima po razumskoj 
naravi omogućeno koncipirati Boga (makar pomiješano s krivim 
atributima, ukoliko ipak dolazi do izražaja relacija s Najvišim 
Bićem). Kad netko još i to znade, da je Bog svoju instrukciju 
historijski objavio, i kada prema toj objavi poštuje Boga, ima 
nadnaravnu religiju ma osnovu autoriteta; naravna je objava 
općenita, tj. ljudi dolaze naravnim (razumskim) putem do naravne 
religije. Nadnaravna objava (po Kristu) napose normira nadnaravnu 
religiju; u njoj je uključen također »naravni« element, jer ne možemo 
znati za historijsku objavu Boga bez ikojeg pojma o Njemu, a u 
tom je pojmu osnovana religija. 


3. Subjektivna i objektivna religija 

U širem smislu religija obuhvata sve kreposti, kojima je 
čovjek upravljen prema Bogu, na pr. samilost, poslušnost, ljubav — 
iz motiva religije (bogoštovlja). U užem smislu (premda formalno 
znači habitus volje) religija pripada razumu, jer se na njemu osniva 

poštivanje Boga sa gledišta Njegove uzvišenosti (=> iznad svega, 
kao izvor i svrha). Razum razlikuje čine, kojima poštujemo Boga. 
Uzmemo li religiju kao akte i habitus bogoštovlja, to je religija u 
subjektivnom smislu. Skup istina i dužnosti ili zapovijedi (kao bliži 
fundament i norma bogoštovlja), u kojima je uključena čovječja 
veza s Bogom (kao daljnji fundament i norma), to je religija u 
objektivnom smislu. Objektivna je zato, jer je nezavisno od subjekta 
istinita: ne možemo po svojoj volji »štovati«; niti bi razlike bilo 
među krivim i pravim štovanjem. 


U objektivnom je smislu naravna religija jedna. Objektivno 
je istinita, ukoliko sadržava istine i dužnosti, koje se izvode iz 
naravnog odnosa k Bogu (koje nužno proizlaze iz stvarnog reda). 
Naravna religija oslanja se na bitni (ontološki) odnošaj čovjeka 
prema Bogu, na osnovu stvorenosti. A_1.) jedan je Bog kao stvoritelj 
i jednaka ljudska narav, 2.) jednaka je razumska sposobnost za sve 
ljude i jedno stvaranje, koje svi mogu spoznati. To jest: Jedan je 
objekt tih istina (objektivne religije) — realna relacija stvorenosti i 
svršnosti — i jedan subjekt, koji spoznaje. Stvoritelj i čovjek po 
biti su zepromjenljivi: zato i naravna religija, koja se fundira u 
bitima, S tim fundamentima spojena je religija univerzalno, 


4. Obligacija na religiju 


Naravna je obligacija na religiju zato I., jer je Bog ljudima 
gospodar, koga treba poštivati, i dobrotvor, kome treba zahvaljivati; 
zatim 2. Bog je svrha, predmet blaženstva, kome je čovjek usmjeren 
po naravi, i zato mora čovjek priznavati, da je sreća u Bogu, mora 
se voljom podudarati s najvišim dobrom, hvaliti i pomoć moliti, a 
to i jest religija. Ta je obligacija upravo zakonska: bit čovjeka 
(a to je njegova ovisnost!) i bit Božja (najuzvišeniji izvor i svrha) 
traže religiju, a štogod je bitno, to je Bog kao zakonodavac odredio. 
Ljudi znadu, da moraju biti religiozni. Obaveza na religioznost 
jest apsolutna, tj. osniva se na biti Boga i čovjeka. 'Ta se obaveza 
tiče prave religije, koja je — koliko apstrahiramo od pozitivne 
Božje odredbe i objave — naravna. Religija je prava ili istinita, 
kad je u skladu s objektivnom stvarnošću (poretkom) ili kad se 
slaže s Božjom biti i čovječjom. Kriva je, kad nije po toj normi 
(stvor-Stvoritelj). Naravnu religiju čini ono, što se može izvesti iz 
stvaranja (kreacije): iz naravi Stvoritelja i stvora. Poštivati Boga, 


Naravna i nadnaravna religija (I) 383 


ukoliko je princip i svrha naravi, to je naravna religija (s obzirom 
na njezin izvor). 


5. Realnost naravne religije 


a) Obično se kaže za naravnu religiju, da je samo moguća, 
ne realna, jer je »de facto historijski postojao posebni specifički 
pozitivni snošaj između božanskoga i čovječanskoga« (Padovani). 
Prema tome filozofija religije mora da ispituje realni fakat, a ne 
»apstrakciju«, kakova je naravna religija. »Ona se teoretski 
(spekulativno) svodi na filozofiju religije«. 

Ali to mišljenje, čini se, nije ispravno. Treba distingvirati: 
naravna religija nije realna, koliko Bog nije odredio ljudima, da 
imadu jedino naravnu religiju — concedo; nije realna, koliko ne bi 
bila uključena u nadnaravnoj religiji tako, da s njom zajedno 
postoji — nego. Nije dakle naravna religija neka apstrakcija bez 
realnog osnova. 

Historijski je »snošaj između božanskoga i čovječanskoga« 
doista specifičan, za razliku na pr. od razumskog (racionalnog) 
snošaja na osnovu filozofije, ali to ne znači drugo osim to, da je 
religijski snošaj obuhvatao volitivne i emocionalne elemente i po 
njima je dobio također svoju specifičnu diferenciranost. Koliko je 
taj snošaj u različnim historijskim oblicima bio također pozitivan 
— oslanjajući se na auktoritet i tradiciju —, nije time isključen 
»naravni« element, tj. razumsko shvaćanje božanstva. Koliko je to 
shvaćanje i bilo krivo, ipak je u jednome bilo ispravno, upravo u 
ideji Božanstva. Kad ne bi tako bilo, ne bi se ni moglo reći, da je 
univerzalni fakat religije osnovan u razumskoj naravi čovjeka. 


b) Neki kažu, da bi se religija zvala naravna, kad bi slijedila 
iz naravne stvarnosti (ontološkog reda, rerum ordine), tj. kad bi 
Bog dao čovjeku samo ona dobra, koja mu pripadaju po stvorenosti 
(kreaciji), i samo one dužnosti, koje mu je obznanio naravnim 
zakonom. Čovjek bi bio u naravnom odnosu prema Bogu, kad bi 
imao samo naravne sile. U tom bi slučaju bio Bog prema čovjeku u 
takvom odnosu, da bi konačno određenje čovjeka bilo samo 
naravno, t. j. naravno blaženstvo ili ujedinjenje s Bogom u ovom i 
budućem životu po spoznaji i ljubavi, za koje je čovjek osposobljen 
svojim razumom i voljom. Ali iz objave znamo, da nije samo tako, 
nego da je Bog odredio — i to već u kreaciji — nadnaravnu 

stvarnost, pa zato nema naravne religije, nego postoji samo 
nadnaravna. 

Taj zaključak može da bude nejasan i kriv. Formalno logički 
dopušten je ovaj izvod: kad bi postojala samo naravna stvarnost 
(odnos kreacije), postojala bi samo naravna religija, ali nije samo 
ta stvarnost, dakle niti samo naravna religija (nego nadnaravna 
stvarnost i nadnaravna religija). Zato, što ne postoji samo (jedino) 
naravna stvarnost, ne slijedi, da naravna religija uopće ne postoji: 
jer ta naravna stvarnost postoji, iako Postoji nadnaravna stvarnost. 
Tek onda bismo trebali zanijekati opstojnost naravne religije, kad 
bi nadnaravna stvarnost bila inkompatibilna s naravnom stvarnošću 
(kad bi je isključivala); ali time, što je Bog odlučio dati čovjeku 
nadnaravne sile za nadnaravnu svrhu, odredio je doduše nadnaravnu 
religiju, ali nije time dokinuo naravne religije, koja izvire u naravnoj 
stvarnosti, a koju stvarnost čovjek spoznaje razumom, tj. spoznaje 
Boga kao najuzvišeniji princip i svoje dobro (svrhu) s obzirom na 
sve, što je stvoreno. Logički se smije reći: ne POstoji samo naravna 
religija, nego i nadnaravna, tj. zajedno postoje. U kome odnosu? 


6. Naravna religija prema nadnaravnoj 


a) Naravna religija (objektivno) uključena je u nadnaravnoj 
kao njezina pretpostavka, Obe distingviramo cum fundamento in 
re. Po nadnaravnoj milosti dobivaju doduše moralno dobri čini 
nadnaravnu vrijednost, i utoliko je čovjek nadnaravno religiozan, 
ali uza to mogu spoznajni elementi religije da budu naravni (dok 
netko još nije doznao iz objave, da je Bog auktor nadnaravnog 
reda). Ukoliko čovjek samo razumom spoznaje Boga, može uz 
nadnaravnu pomoć (milost) Božju da bude nadnaravno dobar. Po 
razumu su nastale i krive religije, no one su ipak religije (bogo- 
štovlja), čak i nadnaravno vrijedne u voljnim činima, ali su po 
shvaćanju stvarnosti (odnosa prema Bogu) krive. Religija dakle 
ima i naravni svoj izvor unatoč tome, što je nadnaravna, tj. naravni 
i nadnaravni su elementi zajedno. Prema tome ne valja reći, da 
je naravna religija »suha apstrakcija«, kad njezini elementi realno 
postoje uz postojeću nadnaravnu religiju (kao što i animalni 
elementi uz racionalne elemente u čovjeku). 

b) Poznato je iz apologetike (Dorsch, Lercher, Tanquerey...), 
da se pozitivna religija osniva na akciji, koja je kreaciji nadodana 
(superaddita), te suponira naravnu religiju. Pozitivna je Božja 

religija nadnaravna, koliko Bog dade čovjeku osposobljenje, koje 
mu po naravi ne pripada, i podigne ga k svrsi iznad svake naravi 
(intuitivnoj viziji). Čovjek je od početka bio u nadnaravnom stanju 
i od Boga određen za nadnaravnu religiju. Ona se usavršivala u tri 
stepena (patrijarški, mojsijevski i kršćanski), I historijski možemo 
razlikovati naravnu i nadnaravnu religiju: jer što pripada naravnoj 
religiji, nalazi se u nadnaravnoj, gdje to možemo razlikovati kao 
sastavni dio. Naravna religija nije legitimna, koliko znamo iz 
objave, da je Bog »podigao« ljude u nadnaravni red. Ne bi valjalo 
reći, da je Bog sve ljude (već po kreaciji) podigao u nadnaravni 
red — odredivši im nadnaravnu svrhu i milost, a time nadnaravnu 
religiju —, i da je ipak naravna religija legitimna ili da sama za 
sebe ima pravo na opstanak. To bi naime značilo negaciju nad- 
naravnog reda. Ali naravna religija i objektivno i subjektivno 
postoji povezana s nadnaravnom religijom. Objektivno, jer su 


istine i zapovijedi naravne religije u nadnaravnoj objavi; subjek=.,.... 


tivno, jer čovjek može da proživljuje sve religijske elemente (znanje 
o Bogu i o naravnom moralnom. zakonu, te po njemu moralno 
djelovanje i kult) naravno, po svojim sposobnostima, a da mu je 
nepoznat sav nadnaravni sadržaj objave. Ipak živi nadnaravnom 
religijom, koliko je u njemu nadnaravna milost; a milost ne uništava 
narav, nego je usavršuje, i prema tome nadnaravna religija ne 
odstranjuje ono, što pripada naravnoj religiji. Naravnu religiju 
sačinjavaju realne biti (Stvoritelja i stvora) i po njima »nužna« 
volja Božja, dok za nadnaravnu religiju pridolazi »slobodna« volja 
Božja: nužnu pak volju Božju ne može poništiti slobodna dispozicija 
volje Božje. Fundament religije jest Božja ekscelencija, čovjeku 
očitovana, a ta u nadnaravnoj religiji biva eminentnija (na pr. Bog 
je i otac, ne samo gospodar). Naravna je religija u nadnaravnoj 
slično kao senzitivna duša u čovjeku. Nadnaravna je religija stalni 
način, kojim ljudi treba da prema pozitivnoj odredbi spoznavaju 
Boga i poštuju. Kome je poznato, da je Bog takvu religiju objavio, 
ne smije ostati prema njoj indiferentan, jer bi time uskratio Bogu 
poslušnost i reverenciju. 

c) Gledom na čovječju narav nije bilo potrebno, da Bog 
putem posebne objave ustanovi religiju; to je Njegova slobodno- 
voljna dispozicija, te je mogao Bog da ostavi čovjeka samo u stanju 
stvorenosti (in statu naturae purae), gdje bi čovjek bio uz Boga 
vezan samo onim relacijama, koje proizlaze iz stvorenosti 1 mogu 

se razumski spoznati, a zovemo ih naravna religija. Bog se de facto 
objavljivao; preko Krista je napokon stupio u saobraćaj sa svima 
ljudima, da ih pouči i životno se s njima ujedini iznad stvorene 
naravi. Dakle nije ostalo kod naravne religije. Zar to znači, da nje 
uopće nema, — ili znači to, da ne postoji ona sama? Samo bi 
postojala naravna religija, da postoji status naturae purae, no kako 
smo svi in statu naturae elevatae, postoji nadnaravna religija — 
zar tako, da je naravna religija pri tom iščezla? Doista ne, jer što 
sačinjava naravnu religiju, nije dokinuto, nego se pretpostavlja kao 
nužni temelj. Zato i raspravljamo o naravnoj religiji apstrahirajući 
od nadnaravne. ' 

Istine i dužnosti naravne religije nisu ukinute time, što je 
određena nadnaravna religija, nego su podignute u viši red, pa 
zato možemo u nadnaravnom redu i sa historičkog gledišta razli- 
kovati kao dva dijela, od kojih jedan obuhvaća istine i dužnosti 
zajedničke naravnoj i nadnaravnoj religiji, dok drugi dio sadrži 
istine vlastite nadnaravnoj religiji. 

Religiju čini krivom, rekosmo, neka osnovna ili »supstan- 
cijalna« zabluda, ne kojagod; dok nema takve zablude, religija je 
u cjelini prava. Tko bi na pr. držao, da nije samo jedan Bog, ili bi 
pridijevao Bogu nečasna svojstva, taj ima krivu, neistinitu religiju, 
jer je u takvoj zabludi, koja obara objektivnu našu vezu s Bogom. 
Zastupao bi krivu religiju, tko bi držao, da ne treba vjerovati sve, 
što je vjerska nauka Kristove Crkve; jer je naša veza s Bogom 
nadnaravna. . 


7. Naravni zakon i religija 

Svi su ljudi obligirani (objektivno) za nadnaravnu religiju, 
no svi toga ne znaju; ali nitko (tko je sposoban razlikovati dobro 
i zlo) nije u neznanju glede nekih istina i religijskih dužnosti, na pr. 
da postoji Bog, da je naš sudac, da ga treba štovati i služiti Mu, 
Te su istine poznate čovjeku, kad dođe do upotrebe razuma, 
S obzirom na te istine i dužnosti, kojih čovjek zdrava razuma ne 
može ignorirati, svi su ljudi obligirani da budu religiozni. 'Ta 
obligacija znači objektivnu nužnost ili spoznanu nužnu vezu između 
izvjesnih čina i svrhe, koju treba postići, tako da je nužno (treba) 
učiniti ili ne učiniti nešto, da se ne bi izjalovilo postignuće svrhe. 
Ta je obligacija na religiju apsolutna (nehipotetička), tj. postoji 
nezavisno ili ispred slobodnovoljne naše odluke, kojom bismo sebi 

odabrali svrhu. Bog je čovjeka stvorio zbog svoje dobrote, te je u 
odluci stvaranja uključena naša svrha: učestvovanje u Božjoj 
dobroti (»slavljenje«). Kao razumno biće čovjek treba da polučuje 
tu određenu svrhu; njegova se naravna težnja za istinom i dobrotom 
dovršuje u neograničeno savršenoj istini i dobroti. U samoj dakle 
odluci stvaranja Bog je čovjeku Najviše Dobro postavio kao 
apsolutnu svrhu. »Stvoritelj je ljudima svijetlom razuma, mimo 
nadnaravnu objavu, dovoljno očitovao ovu svoju odredbu« 
(Lercher). Ljudi od razuma, i poučeni, imađu pojam o Bogu, naj- 
višem i najsvetijem Gospodaru i Upravitelju, kome se volja mora 
podvrći kao životnoj našoj svrsi, tako da je apsolutno obligirana 
učiniti (ili ne učiniti) ono, bez čega se gubi zadnja svrha, Odredba, 
kojom Bog određuje ljudima, da taj svršni red čuvaju (konserviraju), 
a njegovo poremećenje (perturbaciju) zabranjuje, dio je vječnog 
zakona; ukoliko je pak utisnuta ljudskoj naravi, te je svijetlom 
razuma spoznatljiva i obznanjena, naziva se naravni zakon. 

Religija (u širem smislu) obuhvata obdržavanje svega naravnog 
zakona, koliko je od Boga postavljen. Kao specijalna krepost 
religija upravlja činima svih kreposti i tako sav Život pretvara u 
bogoštovlje; a neki su čini vlastiti toj kreposti religije. (na pr. 
s počitanjem zahvaljivati Dobročinitelju, klanjati se, prositi, žaliti 
uvredu). U svima je tima činima uključena veza s našom svrhom, i 
zato su svi ljudi apsolutno obligirani na religiju. Obligirani su na 
obdržavanje naravnog zakona, jer »svijetlom razuma« znadu, da 
ima čina i propusta, koji su konformni razumnoj naravi  Sorjeba 
(cjelovito uzetoj) tako, da bi djelovanje suprotno tome značilo teško 
poremećenje pravnog reda. Time čovjek priznaje Boga kao zakono- 
davca, iskazuje Mu poslušnost i tako biva (u širem smislu) religiozan. 
Napose dolikuje razumnoj naravi, da se klanja svom uzročniku, 
bez koga je ništa, da Mu zahvaljuje i da Ga prosi. Uzmemo li u 
obzir samo te istine i religijske obligacije, koje proizlaze i koje su 
spoznatljive svijetlom razuma iz ontološke relacije čovjeka prema 
Bogu Stvoritelju, samo jedna je naravna religija, koja se kao temelj 
i dio nalazi u pozitivnoj religiji. Ona je stalna, nepromjenljiva i 
općenita. 


“a 
8. Nadnaravna svrha života 
Iz rečenoga proizlazi: zamišljati naravnu religiju, kao da 
eksistira sama za sebe, jest fikcija; realno naime postoji nadnaravna 

religija ili veza s Bogom na osnovu neposrednog osobnog saobraćaja 
Boga s čovjekom, a ne samo na osnovu toga, što je čovjek svojom 
naravi stvoren od Boga. Takav je saobraćaj nešto osim stvorenosti; 
a ono, zbog čega je Bog došao u saobraćaj s čovjekom, jest iznad 
onoga, zbog čega je stvorio čovjeka. Davši mu (u činu stvorenja) 
razumnu narav morao je Bog dati čovjeku mogućnost spoznaje — 
i to posredovanjem stvorenog svijeta —, da je Bog nadasve uzvišen 
i da je kao najviše dobro životna svrha. No Bog je (kako je po 
Kristu objavio) odredio ljudima životnu svrhu iznad naravnih 
mogućnosti i zahtjeva, a prema tome i nadnaravnu sposobnost za 
oživotvorbu te svrhe. Kako je ta svrha, tako je i sposobnost od 
Boga dobrohotno darovana (»milost«). 


O Bogu kao nadnaravnoj svrsi i o svome životu prema toj 
Svrsi imademo po Kristu objavljene istine. To je dakle prava 
religija, da živimo prema Božjoj objavi po Kristu, tj. da Živimo 
-nadnaravnom religijom. Zar je time ugasla naravna naša sposobnost 
spoznati i htjeti Boga? Tko bi rekao, da nije, te bi još osim toga 
rekao, da je naravna religija dovoljna i da nam ne treba nadnaravne 
religije, ili tko bi rekao, da nema nadnaravne religije, taj ne govori 
istinu. Ali istinu govori, tko samo toliko tvrdi, da realno postoji 
naravna religija — ne izvan ili osim nadnaravne religije, nego u 
njoj, zajedno s njom. Ostao je čovjeku razum, koji može da spozna 
istine: Bog je Stvoritelj, neizmjerno uzvišen, najviše dobro, upra- 
vitelj života, zakonodavac, — a prema tim istinama čovjek je kadar 
da iskazuje Bogu kult ili da bude religiozan. Po Božjoj odredbi 
postoji nadnaravna religija, a po samoj naravi stvari nadnaravna 
religija uključuje ili pretpostavlja naravnu religiju; ona je nadna- 
ravna, a ne beznaravna. Ako Bog nadnaravnom milošću i podupire 
volju u moralnom Životu, ostavlja mu razumni izvor, kojim je 
čovjek u svojoj historiji spoznavao Boga istinito i neistinito, — a 
ipak je Živio religiozno. Po tom naravnom elementu postojala je 
religija u različitim historijskim oblicima (od kojih su neki krivo 
pretpostavljali, da su objavljeni, dok je zaista postojala starozavjetna 
objava). Tek je po Kristovoj objavi ljudima omogućena potpuna 
nadnaravna religija, a pred tim ona nije bila savršena. De facto 
je od praobjave (prvom čovjeku) malošto ostajalo zbog otpadanja 
i od naravne religije, ali nije čovjek bio sposoban jedino za otpa- 
danje, nego je razumom (== naravno) spoznavao i religi jske istine — 
i utoliko je bio naravno religiozan. S tom se komponentom veže 

nadnaravna religija na osnovu nadnaravnog sudjelovanja milosti 
Božje. Stoga možemo naravnu religiju promatrati zasebno, ali to 
ne znači, da je ona »suha apstrakcija« ili nerealnost. Status naturae 
elevatae isključuje statum naturae purae, i zato je to »naravno 
stanje« suha apstrakcija, ali nije tako s naravnom religijom, koja je 
realno uključena u nadnaravnoj religiji. 

Naravni red ili veza čovjeka s naravnom svrhom ne postoji 
(prema Božjem određenju), nego je Bog odredio svima ljudima 
nadnaravnu svrhu i s njom u vezi postavio nadnaravni red; u sve 
to treba reći, da naravna religija postoji u nadnaravnoj religiji 
— koliko je Bog razumski spoznatljiv, i koliko Ga čovjek može 
štovati prema naravnom zakonu. 


9. Kako nadnaravno pretpostavlja 
naravno? 


a) Naravno (consecutive) je ono, što po svojim naravnim , 
sposobnostima možemo postići. Razumom možemo postići to, da 
spoznamo neke istine o Bogu. Napose i to, da spoznamo neke Božje 
odredbe, kojih se volja mora držati (== naravni moralni zakon); a 
među njima je u prvom redu dužnost poštivati Boga, tj. imati 
krepost religije. Koliko smo tako razumom i voljom povezani 
s Bogom, imamo naravnu religiju. 

Nadnaravno (quoad  substantiam) je ono, što naravi daje 
unutarnju proporciju za nadnaravnu svrhu, tj. onu, koja naravi ne 
pripada (nije joj proporcionirana). To »nadnaravno« nas pobožan- 
stvuje (»deificans«) te nas proporcionira s božanskim dobrom 
intuitivne vizije, u čemu je dioništvo Božje naravi. Milost posvetna 
jest forma inherentna u duši, supstancijalni habitus, po kome je 
čovjek pravednik, posinak Božji, baštinik Božji, određen za blaženu 
viziju (nadnaravnu svrhu života). 

Nadnaravni red je sve, što čovjeka vodi polučenju nadnaravne 
svrhe (životnog smisla), Čovjek je in statu naturae elevatae ili u 
stanju, da to sve može imati. bodo 

Nadnaravna religija objektivno znači skup objavljenih istina, 
objavljenog moralnog zakona i kulta, a subjektivno znači poluči- 
vanje nadnaravne svrhe tim putem. (Uzrok toga polučivanja jest 
volja i nadnaravna milost.) KZ 

U posjedovanju nadnaravne svrhe, kod blaženika, jest 
predmet spoznaje Bog s obzirom na vlastiti život blaženstva (sub 

ratione deitatis), i to ukoliko je »viđen« po božanskoj naravi (biti), 
po onome, što jest ili kako jest. 'Ta je spoznaja »blaženo gledanje« 
(visio beatificans). Po svome božanstvu Bog je predmet i nad- 
naravnog vjerovanja, ali ne tako, da bi bio »viđen«, nego po 
objavljenim istinama. Kao prvi uzrok (sub ratione primi entis) Boga 
spoznajemo po učincima (razumski, metafizički); to je najniži, treći 
stepen spoznaje Boga. Na tome stepenu spoznajemo Boga kao 
najviše dobro ili kao životnu svrhu — i na tome se osniva naravna 
religija. Upoznati, da životna svrha nije izvan Boga, sasvim je nešto 
drugo nego to, da je čovjeku (objektivno) Bogom određena nad- 
naravna svrha. 


Budući da je čovjek »otpao« od nadnaravnog dobra (in statu 
naturae lapsae), te se nalazi u stanju neznanja i sklonosti na zlo, 
biva mu moralno nemoguće da bez nadnaravne pomoći upozna bez 
poteškoće, bez sumnje i bez zablude ukupne istine naravne, koje su 
potrebne za ispravno uređenje života. A jednako ne može čovjek 
bez milostive pomoći (bar mimonaravne) da zadugo obdržava sav 
naravni zakon; dok i bez milosti može da ga obdržava kroz neko 
vrijeme i djelomice. I sv. Augustin — o kome se kadgod drži, da i 
odveć umanjuje ljudsku sposobnost za naravno dobro — priznaje 
i nevjernicima neka dobra djela: jer i u njih nije sasvim ugasla slika 
Božja. Gdje su pak dobra djela naravnog zakona, tu je eo ipso 
naravna religija. Dakako tih dobrih djela — u sadašnjem stanju 
neznanja, zloće, slabosti, pohote — jedva da je i bilo bez milosti, 
pa je iz historije poznato, kako se poganski Život protivio i 
naravnom zakonu; ali nije time ugaslo svako (iako zabludno) 
shvaćanje o Božanstvu, — u čemu i jest izvor naravne religije. 
Mudrost je Božja predvidjela, da će čovjek, kad mu bude svjestita 
vlastita nemoć za dobrotu naravnog reda, zaželiti milostivu pomoć, 
da ga privede spasenju, Tako je naravna religija nemoći povezana 
s nadnaravnom religijom. Samospoznaja postaje izvor smjernosti, 
počitanja i molitve, osnovnih čina religijske kulture. A čovjek se 
i naravnim silama može (negativno) disponirati za prvu milost 
uklanjajući neke zapreke (grijeh i oporost srca). Protestanti (i još 
neki teolozi) misle, da natura lapsa ne može učiniti ništa dobro 
bez djelatne milosti. Premda je sigurno, da to može, pitanje je, da 
li čovjek de facto bez nadnaravne milosti čini dobra djela. Međutim 
po toj prethodnoj milosti ne prestaju biti takva djela naravno dobra; 
jer prijelaz (preokret, obraćenje) od nevjernika i grešnika u stanje 

opravdanosti (preporoda) obuhvaća odvraćanje mišljenja i volje od 
zla i usmjerivanje k najvišem dobru (vječnom životu, nagradi, 
kazni...) — prema tome, kako su mišljenje i volja po sebi 
(= naravno), iako negativno, disponirani za milost. Kaže li se 
ipak, da bez milosti ništa nije kadar čovjek učiniti dobra i Bogu 
ugoditi, to je rečeno s naročitim obzirom na nadnaravnu svrhu, za 
koju je čovjek određen. Za naravnu dakako i nije de facto određen 
(naravni red životne svrhe ne postoji, već samo nadnaravni), ali. ta 
je određenost stvarni osnov religije u objektivnom smislu, a ne u 
subjektivnom, o kojoj se i radi, kad raspravljamo o tome, 14 koji 
se način čovjek duševno odaziva nadnaravnoj religiji. A to »odazi- 
vanje« može da bude spoznajno i voljno na osnovu naravne religije 
— i opet dakako ne bez prethodne milosti. Takvo naravno 
odazivanje (religioznost) nije »minus« gledom na nadnaravnu 
religioznost, premda smo nazvali dispoziciju za prvu milost nega- 
tivnom, ali se znade, da to znači: ukoliko čovjek nema sposobnosti 
ni zahtjeva za milost, nego je ona upravo milostivo darovana — 
gdje čovjek svojom sposobnosti uklanja zapreke. A utoliko je već. 
religiozan, jer je etički (naravno) dobar. Čim je netko sposoban 
znati, da su mu čini objektivno i svrhovito pošteni, eo ipso je 
naravno moralan, a priznanje Božanstva daje takovim činima 
karakter naravne religioznosti. Istina je doduše, da Bog i nevjerni- 
cima ne uskraćuje nadnaravne milosti, ali to je uz uvjet, da su 
valjano pripravljeni; tj. ako žive po naravnom zakonu, primit će 
(rasvjetljenjem) milost vjere u spasonosne istine i posvetnu milost. 
"Tko ima sposobnost rasuđivanja i po njoj odluči, da sebe, kako 
treba, uredi prema svrsi (kaže sv. Toma), po milosti će postići 
oproštenje praroditeljskog grijeha (iskonske krivnje). Način, kojim 
se djelatne milosti podjeljuju u svrhu opravdanja (milosti posvetne),, 
ne isključuje kod nevjernika, čak pretpostavlja naravnu religioznost: 
svi, koji priznaju, da postoji Božanstvo, eo ipso su religiozni, i to 
naravno religiozni, a kao takvi su moralno disponirani za milost. . 

b) Da duša svoj grešnički habitus promijeni u pravednički 
habitus (== milost posvetnu), mora da se nalazi in potentia 
s obzirom na pravednički habitus, A budući da je taj habitus nad- 
naravno darovan, potentia za to darovanje nije drugo negc 
sposobnost za primanje ili sposobnost (Anlage) za nadnaravno. Bog 
našu dušu »poziva«, da postane izvor nadnaravnog. života, a ona 
je u mogućnosti odziva. Koliko je duša udešena za nadnaravni 

posluh, zovemo je potentia oboedientialis. Ali jedni se de facto 
odazivlju, drugi ne. Zašto ne? Jer je razlika između mogućnosti i 
spremnosti, a svi ljudi nisu jednako spremni za odziv. Zašto ne? 
Jer nisu spremni odazvati se niti naravno moralnom zakonu: 
odvratili su se od Boga. Prvi je dakle uvjet za nadnaravni odziv, 
da se obrate k Bogu: bez prijelaza u naravno religijsko stanje 
(habitus) nema spreme za nadnaravni odziv. Tome prijelazu pret- 
hode doduše aktuelne milosti, pa se i njima obraćenička duša odaziva, 
ali im se odaziva postepeno: areligiozni habitus treba da se najprije 
promijeni u naravno religiozni, a zatim u nadnaravno religiozni. Jer 
iko je Boga prezreo po glasu savjesti (== naravnom zakonu) i 
teškim grijehom »okrenuo leđa« Bogu, ili kome je razum zabludio u 
bezboštvo, mora najprije da »okrene lice« k Bogu: razum i volja 
moraju nešto napustiti, da na to mjesto stave Boga. Taj zaokret jest 
naravno religiozan, jer prethodna milost rasvjetljuje razum i potiče 
volju posredno, putem svijeta i naravnog zakona. Kad je duša na te 
pobude posluhnula, biva naravno religiozna; a nadnaravno onda, 
kad je disponirana po habituelnoj milosti. 


10. Stanje čiste naravi 


Prema svemu rečenome je sad jasno, u kojem smislu se ima 
uzeti tvrdnja, da je »naravni red samo suha apstrakcija i kao takav 
da ne može biti predmet konkretnog činjeničnog promatranja.« 
Možemo koncedirati, da se naravni i nadnaravni red isključuje, i 
zato da je naravni red samo apstrakcija, ali po tvrdnji, da naravni 
red nije predmet činjeničnog promatranja, izgleda, da se »red« 
zamjenjuje s »religijom« (u subjektivnom smislu). Jer po onim 
elementima, koji konstituiraju naravnu religiju uključeno u nad- 
naravnoj, može religija da bude predmet promatranja. Premda je 
sa svakim religioznim životom spojena nadnaravna milost (i izvan 
Crkve), ipak ima u historijskim religijama elemenata, koji nisu 
nadnaravni — i utoliko čine naravnu religiju. [Dakako nije govor: 
c »naravnoj religiji« racionalističkog deizma, jer to je filozofiranje. 
Kad Sabatier govori o »naravnoj religiji« i kaže da je »apstrakcija«, 
to se ima uzeti za racionalističko (== »naravno«) shvaćanje religije, 
a to je shvaćanje zapravo teorija i utoliko »apstrakcija«, daleko od 
historijske i psihološke realnosti.] U historijskim religijama ima. 
elemenata, koji ne odgovaraju ni nadnaravnoj ni naravnoj religiji, 
i po tima su elementima dotične religije krive, ali nisu sasvim krive, 

ako je u njima i pravih elemenata naravne religije. Kad bi religije 
radi svojih krivih elemenata prestale uopće biti religije, ne bi se ni 
moglo govoriti o različitim historijskim religijama, niti o znanosti 
religija. Čim je u njima nešto od naravne religije, eo ipso su »religije« 
unatoč krivim elementima. Bilo bi dakako neispravno, kad bi se 
pojmom »naravne religije« htjelo obuhvatiti sve historijske oblike 
religija, koliko se one međusobno razilaze (i od nadnaravne religije 
razlikuju); ali to neispravno poimanje nije nipošto razlogom naše 
tvrdnje, da postoji naravna religija (kako to neki neosnovano 
pretpostavljaju). Naravna religija nije, po našem mišljenju, suha 
apstrakcija, nego realno postoji — i to iz sasvim drugih razloga, a 
me zbog istovetovanja naravne religije sa historijski religijskim 
pojavama. Budući da naravna religija odgovara razumnoj našoj 
naravi po realnim njezinim odnosima prema Bogu, zato (evo, to je 
razlog!) postoji realno. 


Neki toga ne priznavaju, jer da naravna religija »odgovara 
čovjeku u stanju čiste naravi; ali taj red stvarno ne postoji nigdje, 
ni tamo, gdje ljudi bez ikakve lične krivnje svoje ne znaju za 
objavu. Svagdje postoji natura lapsa. I zbog toga bitnog defekta u 
čovjeku ne može se u pravom smislu riječi govoriti o naravnoj 
religiji«. Ali pitamo: što to znači »odgovara stanju čiste naravi«? 
Kad bi značilo to, da se osniva u našoj naravi (kako smo malo prije 
napomenuli), bilo bi ispravno reći, da »odgovara« naravi i zajedno 
s njom postoji. Znači li to, da »stanje čiste naravi« ne postoji, jer 
de facto postoji nadnaravno stanje, tj. Bog je ljudima odredio 
nadnaravnu svrhu i podigao ih u nadnaravni red, treba u tome 
smislu reći, da Bog nije ljudima odredio naravne religije — i da 
5 obzirom na odredbu Božju ne postoji naravna religija. To sad 
znači, da ljudi nisu prepušteni samo svojoj naravi, i kad bi u takvom 
stanju bili, imali bi samo naravnu religiju. To jest, naravne relacije 
s Bogom (uzrokom i svrhom) bile bi jedini normativ religioznog 
života. Tako de facto nije, i to stanje čiste naravi jest »suha 
apstrakcija«, kao što je takva apstrakcija odredba Božja, da ljudi 
ostanu u naravnoj religiji: svi treba da budu nadnaravno religiozni. 
Zar je u tom »stanju podignute naravi« isključena naravna religija? 
To je pitanje. Naravna religija nije isto, što naravni red, i u tom 
je smislu krivo reći, da mu »odgovara«. Kad bi naime bila istovetna 
s naravnim redom (kao odrebom Božjom), dakako da bi isključena 
bila time, što je Bog odredio nadnaravnu religiju. Ali u toj je odredbi 

uključena naravna religija: jer ne valja reći, da naravne relacije 
prema Bogu (zbog nadnaravnog reda) nikako nisu ostale zato, Što 
nisu samo one ostale. Po nadnaravnom su redu nadošle (u Božjoj 
odredbi) također druge relacije čovjeka prema Bogu: nadnaravna je 
svrha nadomjestila naravnu, a nadnaravna su sredstva nadopunila 
naravna, kao što je i naravni uzrok. (razum i volja) nadopunjen ili 
usavršen nadnaravnom milošću. Time, što je narav (po prvom 
čovjeku) otpala od nadnaravne religije (ne od nadnaravnog reda, 
koliko on obuhvaća i određenu nadnaravnu svrhu!), nije u njoj 
nastao »bitni defekt« u tom smislu, da je onesposobljena za razumske 
istine o Bogu i za naravni moralni zakon. 


Čovjek je dakle po svojoj naravi sposoban za religiju, i ona 
je u historiji de facto došla do izražaja unatoč različitim oblicima, 
koji ne pripadaju naravnoj religiji. Time nije rečeno, da je postojala 
samo naravna religija kod onih ljudi, koji nisu ni znali za objavljenu 
(nadnaravnu) religiju: jer i njih »vodi« nadnaravna milost. Ali to 
nadnaravno vodstvo ne znači, da su ljudi bili religiozni samo, 
ukoliko su imali nadnaravnu religiju, tako da se »u pravom smislu 
riječi ne može govoriti o naravnoj religiji«. Njezin je »pravi smisao« 
(== značenje), da izriče poštivanje Božanstva, a to može da bude 
(i jest bilo) naravno, tj. na osnovu razumnog shvaćanja o Božanstvu 
(Bogu). 'To poštivanje nije prestalo biti naravno time, što su ljudi 
određeni za nadnaravni red, i što naravno religioznog čovjeka »vodi 
milost«. 


11. Naravni i nadnaravni red 


Gledamo li ljudsku narav u onom stanju, koje odgovara 
naravnom uređenju s obzirom na životnu svrhu, kažemo, da je to 
»čisto naravno stanje«. Što je »naravno uređenje« (ordo naturalis)? 


Ono obuhvaća <. naravnu svrhu (== posrednu ili razumsku 
spoznaju Boga), zatim 2. narav kao tvorni princip, zatim 3. naravna 
sredstva ili put, kojim se dolazi k svrsi (= svijet i naravne naše 
sposobnosti razuma i volje, kao i djelovanje tih sposobnosti), 
napokon 4. naravni zakon za naravno svrsishodno djelovanje. 
Dakle: naravno uređenje (red) pretpostavlja određenost čovjeka za 
naravnu svrhu. De facto nije bilo te određenosti (kako znamo po 
objavi), nego je ljudski rod određen za nadnaravnu svrhu i stoga 
»podignut« u nadnaravno uređenje. 

Nadnaravno uređenje (ordo  supernaturalis) obuhvaća -I. 
nadnaravnu svrhu (neposrednu spoznaju i ljubav Boga), zatim 
2. nadnaravljenu narav ili takvo osposobljenje ljudske naravi, koje 
njoj ne pripada (te je utoliko »milost«) i uzvisuje ju (pobo- 
žanstvenjem) za  oživotvorbu nadnaravne svrhe, zatim 3. 
nadnaravna sredstva (a to je objava kao izvor vjere, pa sakramenti, 
nadnaravne kreposti s Božjim pomoćima ili aktuelnim milostima), 
i napokon 4. pozitivni zakon. Čovjek je postavljen u takvo 
nadnaravno uređenje, tj. nalazi se u stanju, koje pretpostavlja odre- 
đenost za nadnaravnu svrhu. ' 


Po objavi znamo, da su dvije faze toga stanja: najprije su 
stvoreni praroditelji bili postavljeni u stanje milosti, a zatim je 
slijedio grešni otpad ili averzija od nadnaravne svrhe zajedno s na- 
ravnom (jer su se ogriješili i o naravni zakon). Na sve praroditeljske 
nasljednike prešla je lišenost milosti ili averzija od nadnaravne 
svrhe, tj. prvim je grijehom nastupilo za ljudsku narav stanje otpada 
(status naturae lapsae), a odmah zatim (po obećanju Otkupitelja) 
stanje popravljene naravi (status naturae reparatae). Tako smo svi 
ljudi u stanju pale i popravljene naravi, tj. narav je ososobljena za 
nadnaravnu svrhu po Kristu. A za naravnu svrhu? Neki 
(augustinci) kažu, da je nakon praroditeljskog grijeha naravna 
sposobnost oslabila i postala većma nesposobna za dobro, što bi 
značilo naravnu averziju od naravne svrhe. Ali praroditeljski 
nasljednici ne nasljeđuju njihovu grešnu averziju od naravne svrhe; 
a lišenost milosti nipošto ne oslabljuje naravne sposobnosti same 
po sebi. Krivo je i mnijenje supernaturalista (Luter, Kalvin, Baj, 
Jansen), da milost pripada samoj naravi tako, da je gubitkom 
milosti postala narav u sebi iskvarena. Premda je dakle narav 
»lapsa«, nije onesposobljena za naravnu svrhu, a za nadnaravnu je 
osposobljena po Kristu. To jest, nadnaravni princip (=> stanje 
milosti) i nadnaravna sredstva sa zakonom čine, da je narav 
»reparata«, ili stavljaju narav u stanje ispravljeno iza praroditeljskog 
pada. U jednu je ruku narav po sebi pristupačna naravnoj svrsi — 
premda se oduvijek nalazi u uređenju nadnaravnom, a prarodi- 
teljskim grijehom u stanju otpalosti od nadnaravne svrhe —, u 
drugu je ruku odmah nakon prvog grijeha u stanju popravljenosti, 
po Kristu uspostavljenog stanja milosti. 'To će reći: ljudska narav 
nije nikad postala po sebi nesposobna doći do spoznaje Boga 
(posredovanjem svijeta) niti je ikad bila bez naravnog moralnog 

zakona i sposobnosti da po njemu čini dobro. Čovjek je ostao 
sposoban za naravnu svrhu. Ta ga sposobnost čini religioznim. 


Podignuti u nadnaravno uređenje ili određeni za nadnaravnu 
svrhu ljudi su nakon praroditeljskog grijeha lišeni svega, što treba 
za tu svrhu (a po Kristu im je opet pristupačno), — ali time nije 
otpala sposobnost njihove naravi za naravnu svrhu ili za svijesnu 
vezu s Bogom Stvoriteljem i naravnim Zakonodavcem. Nije dakle 
nestalo naravne sposobnosti za religioznost; a ta se sposobnost i 
aktualizirala, tj. de facto su ljudi bili naravno religiozni, — Što ne 
znači, da su u »stanju čiste naravi« ili u stanju naravnog uređenja 
(== određenosti za naravnu svrhu), niti znači to, da su de facto bili 
ljudi samo naravno religiozni, bez ikoje nadnaravne religije i prije 
Krista. Otuda, što je narav »lapsa«, ne može se dakle izvoditi 
poricanje naravne religije. Ne smije se dakako konfundirati 
naravna religija sa »stanjem čiste naravi«, — a čini se, da tome 
konfundiranju padoše žrtvom oni, koji bez ikoje distinkcije odriču 
opstanak naravnoj religiji. Nje doista nema, koliko bi se suprotnom 
tvrdnjom htjelo reći, da Bog nije svima ljudima namijenio ili 
odredio nadnaravnu svrhu. Tko bi naime tvrdio, da postoji naravna 
religija, i time mislio reći, da postoji po Božjoj odredbi naravna 
svrha, te bi eo ipso isključivao nadnaravnu svrhu za sve ljude, taj 
bi ujedno poricao opstanak nadnaravnog uređenja. U tom se dakle 
smislu ne može zastupati teza, da postoji naravna religija. Ali ima 
ispravni smisao, koji možemo zastupati: na osnovu nadnaravnog 
uređenja nije isključena naravna religija. S obzirom na to 
nadnaravno uređenje ljudska je narav došla u dvostruko stanje: 
početne pravednosti (ispred početnog grijeha praroditeljskoga) i 
gubitka (pada) s reparacijom. Očito je krivo, da se početnim ili 
praroditeljskim grijehom skopčani gubitak milosti (i u tome 
gubitku uključena averzija od nadnaravne svrhe) smatra stvarnim 
razlogom za neopstojanje naravne religije; nasuprot je taj gubitak 
sam po sebi razlog za neopstojanje nadnaravne religije. Reparacija 
je razlog za opstojanje nadnaravne religije, pa bi se samo s obzirom 
na nju moglo pokušati poricati naravnu religiju; ali je i to 
neosnovano, jer se pri tom ne razlikuje između nadnaravnog 
uređenja (u objektivnom smislu) i subjektivnog učestvovanja u 
njemu. Bilo bi naime neosnovano pretpostaviti, da već zbog toga, 
što objektivno (po Božjoj volji) postoji nadnaravno uređenje, svi 
ljudi de facto svoj život uređuju prema nadnaravnoj svrsi i utoliko 

da su nadnaravno religiozni. Čini se, da je bezuvjetno poricanje 
naravne religioznosti upravo nastalo time, što se pregledala činje- 
nica, da od čovjeka zavisi, da li će i kako će učestvovati u 
nadnaravnom uređenju, — a od toga baš zavisi pitanje njegove 
religioznosti, Baš zato, što je narav ljudska izgubila milost (ili zato, 
što joj je oduzet princip za oživotvorbu nadnaravne svrhe) — a u 
tome i sastoji prijelaz praroditeljskog grijeha na sve ljude —, mora 
svaki pojedinac, da uzmogne biti podignut u stanje nadnaravne 
milosti, vlastitim naravnim sposobnostima da bude  priklonjen 
(conversus) k Bogu, a ne od Njega otklonjen (aversus). Ukoliko 
jest naravno priklonjen, jest naravno religiozan. 


12: Opstanak religije 


U historiji su postojali elementi naravne religije; jer nije u 
historijskim religijama sve krivo, nego ima u njima i nešto ispravno, 
što ih upravo čini religijama, a to je priznanje Božanstva. Oni, koji 
ne priznaju, da postoji naravna religija, primorani su da u historiji 
ne priznaju pojave naravno religijskih elemenata, pa ih (sasvim 
ležerno) brišu iz historije. Ali im nije dopušteno izbrisati apologetsku 
tezu, koja naravnu obavezu religije osniva upravo na činjenici 
univerzalnog fakta religije, — a taj univerzalni fakat ne dolazi u 
historiji do izražaja kao nadnaravna religija, nego kao naravna. Nije 
time poništena druga činjenica (za koju znamo iz objave), da je u 
historiji ispred Krista postojala religija nadnaravnog (posebnog) 
objavljivanja. 

U sadašnjem stanju može čovjek naravnim silama i bez 
nadnaravne milosti učiniti neko moralno dobro djelo; a utoliko je 
religiozan. Razilaze se, rekosmo, mišljenja, da li de facto ima dobrih 
djela bez milosti; neki drže, da je svaka dobra misao i pokušaj na 
dobrotu pod utjecajem nadnaravne milosti. To je sasvim ispravno, 
koliko — na osnovu nadnaravnog uređenja — Bog milostivo vodi 
čovjeka po svakom dobrom činu k nadnaravnoj svrsi; ali je ne- 
sumnjivo, da i kod pogana imade moralno dobrih čina, i da prema 
tome milost ne isključuje naravno religijskih elemenata. 

Posve je ispravno, kad neki (Karrer) ističu, da se i općenita 
objava može nazivati nadnaravna; a razlog je u tome, što Bog i 
s naravnim religioznim sredstvima — razumom i voljom — 
sudjeluje s obzirom na nadnaravnu svrhu, tj. sudjeluje nadnaravnom 
milošću: potiče volju, da se putem moralnog zakona usmjeri prema 

Bogu kao svrsi našeg života, a prethodno prosvjetljuje razum 
otkrivajući mu istine o životnoj svrsi. Ta je svrha dakako nad- 
naravna — gledamo li intuitivno (neposredno) ujedinjenje u relaciji 
s potrebom i sposobnošću naše razumne naravi —, ali također sa 
gledišta naravnog reda (gdje je ujedinjenje posredno) jest objekt 
naše svrhe Bog: zato konverzija k Bogu i s naravnim sredstvima 
ima »objektivno« istu svrhu kao i s nadnaravnim sredstvima, samo 
što se ta svrha kao nadnaravna »formalno« razlikuje od naravne 
(prema načinu ujedinjenja). Mogli bismo doduše uzeti (kako misli 
Karrer) da terminus »naravna objava« imade u apologetici samo 
tehničku upotrebu, jer zapravo i s naravnim sredstvima sudjeluje 
nadnaravna milost (objavljivanja i poticanja), ali pri tom bi ipak 
trebalo držati u vidu stvarnu razliku između naravne i nadnaravne 
objave, koliko se one i subjektivno razlikuju (prema razumskom 
priznanju i autoritativnoj vjeri), Pretpostavimo li dakle, da nad- 
naravna pomoć (osvjetljenja, otkrivenja) sudjeluje i kod razumskog 
priznanja — osim sudjelovanja predviđena po naravnom redu —, 
i prema tome da je svaka (i općenita) objava nadnaravna, ona je 
ipak ujedno i naravna, koliko je uključena razumnovoljna kompo- 
nenta. Toliko je i opravdano reći, da postoji naravna religija. 

Specifična razlika između posebne objave po Kristu i 
općenite (naravne) objave sastoji u tome, što se općenito očitovanje 
Boga usavršuje očitovanjem Boga-čovjeka, Isusa Krista. Karakte- 
ristika je kršćanske religije u priznanju Krista Bogom Objaviteljem. 
Božanski karakter Njegove objave mora da bude sigurno zasvje- 
dočen, i to da bude shvaćanju sviju primjereno. A čime je 
vjerodostojnost te objave osigurana? Nekim dokazalima, koja su 
kriterij ili znak posebnoga objavljenja po Kristu (Vat. III, 3). 
Priznanje te objave pretpostavlja dakle ne samo nadnaravnu milost, 
nego i rationabile obsequium. Ne mora to da bude uvijek znanstveno 
izvedeno, ali ćemo u strukturi nadnaravne religioznosti uvijek naći 
i neki minimum naravnih elemenata (razuma i volje). 

Da primi milost vjere, mora čovjek da bude dobrohotan 
(»gutgesinnt«) i da ne bude obuzet protuvjerskim interesima (»von 
keinen widergčttlichen Interessen eingenommen«). Sa volitivne se 
dakle strane iziskuje »ljubav« (u širem značenju) ili pripravnost 
tražiti i priznati istinu, napose predanost Bogu, a sa racionalne 
strane priznanje Boga. Upravo to sačinjava naravni element u 
nadnaravnom doživljaju. Naravno i nadnaravno ne znači opreku i 

poricanje. Naravno ili općenito nije ukinuto (aufgehoben), nego je 
mjereno na nadnaravnom (Karrer). To jest, u adekvatnom je smislu 
religija samo jedna, i to koja se osniva na očitovanju Boga-čovjeka 
u Kristu, a na toj religiji imade udjela naravni faktor. Mi ga 
možemo nazvati i nadnaravan, koliko i pri njemu sudjeluje nad- 
naravna milost u relaciji s nadnaravnim ciljem. U tome bi se smislu 
također za općenitu (mi kažemo naravnu) objavu opravdano reklo, 
da je nadnaravna, i prema tome je sav religijski život čovječanstva 
svojim izvorom i po svojoj biti nadnaravan, samo se pri tom ne 
smije smetnuti s uma, da je to »nadnaravno« mišljeno s obzirom na 
nadnaravno Božje sudjelovanje s naravnim faktorom. 

Tko je višegodišnjim nastojanjem konvertirao na kršćanstvo, 


znade po iskustvu, koliko je na tom putu mukotrpan bio njegov 


vlastiti udio u traženju Boga i naravno moralnom životu. Ili na pr. 
tko posumnja u objavljenu istinu euharistije — pod utjecajem misli, 
da većina ljudi i ne zna za tu istinu —, može da ukloni sumnju 
čisto razumskim (naravnim) putem, kad pomisli, da većina ljudi 
ne zna ni za druge istine; a čim se javi pitanje o vjerodostojnosti te 
istine, opet pridolazi razum u pomoć time, Što osigurava Božanski 
auktoritet objave — i to opet različito osigurava, ili historijsko 
kritički ili barem uviđanjem, da bi sam Bog bio odgovoran za 
neistinitost objave, a u tome je već uključeno priznanje Boga. Kad 
na pr. netko s nadnaravnim motivom odluči, da će obuzdavati 
fantaziju ili da ne će naškoditi nesimpatičnom čovjeku, tako da su 
za provedbu te nadnaravno dobre odluke kadgod potrebni mnogi 
razumnovoljni čini (pažnja, uklanjanje zapreka kod izvedbe, upo- 
treba raznih sredstava), prvi je kod toga uvjet, da je dotični voljan 
uopće savjesno živjeti ili da je pripravan poći putem dobrote. Tako 
se u strukturi nadnaravnog života ukazuju i naravni elementi. 
Spomenuli smo, da se opravdanje nadnaravne vjere oslanja 
na vanjske znakove, u kojima se očituje Božje ovjerovljenje (Be- 
glaubigung) Kristove objave. "Tek na priznanju Kristova auktoriteta 
osniva se vrijednosno važenje (Wertgehalt) nadnaravne objave; tek 
PO tom auktoritetu biva ona Božja u apsolutnom smislu, ne možda 
samo relativno (komparativno historijski). Ali ne samo što je ovaj 
logički element potreban kao naravna osnovica za opravdanje nad- 
paravne vjere u Kristvu objavu, nego i u psihološkom smislu može 
»naravni« ekvivalent nadomjestiti nadnaravno vjerovanje (u užem 
smislu). Vjeru (u širem smislu) ima, tko živi po savjesnoj uviđavnosti 

(Gewissenseinsicht), tko po voljnom utjecaju ima čvrsto prihvaćanje 
(Annahme) istine, kad je i ne zna spoznajno opravdati — pa zato 
je u toj moralnoj naklonosti (Geneigtheit) ili voljnosti (Willigkeit) 
uključeno stanje nadnaravne vjere. I tu se Bog objavljuje, i tu je 
vjera, iako to nije formalna vjera u objavu Boga-čovjeka. Očito 
je dakle, da nadnaravno osvjetljenje (Erleuchtung) dopire i w 


naravnu sferu; nadnaravna milost sudjeluje s općenitom (== na- : 


ravnom) objavom, bez izvanjskog objavnog posredovanja (Offen- 
barungsvermittlung) ili bez autoritativnog vjerovanja (Autoritats- 
glauben). Vječni život mogu Božjom milošću postići i oni — kaže 
Pio IX. u enciklici g. 1863. — koji su u nesavladivom nepozna- 
vanju naše religije, ali obdržavaju naravni moralni zakon i njegove 
u svim srcima utisnute odredbe, te su u poslušnosti Bogu spremni 
na čestit i valjan život. 


Tima se riječima naglašuje naravni moment, koji je s Božjom 
milošću podignut«uwnadnaravni red. Zato i nije ispravno, kad neki 
ističu nadnaravni moment u tolikoj mjeri, da on apsorbira naravni: 
premda postoji samo nadnaravni red, i premda nadnaravna milost 
djeluje također izvan Crkve, nisu time isključeni elementi naravne 
religije, koja dolazi do izražaja (po ideji Božanstva) i kod poli- 
teističkih pogana. Naravni je red apstraktan, a de facto postoji 
nadnaravni red milosti, i prema tome je dosljedno reći (Karrer), da 
su ljudski čini samo u nadnaravnom smislu dobri odnosno zli, po 
slaganju iki neslaganju (»durch Ubereinstimmung oder Gegensatz«) 
s nadnaravnom milošću, jer su svi čini sudjelovanje s njom ili ne- 
sudjelovanje (»Mitwirkung mit der Gnade oder Nicht-Mit- 
Wirkung«). No kad uzmemo nadnaravnu religiju u adekvatnom 
značenju, kao vjeru u Objavitelja Boga-čovjeka i u sav objavljeni 
sadržaj, moramo od nje razlikovati »općenitu« objavu kao osnov 
naravne religije. Nju konstituira poštivanje Boga i vršenje naravnog 
moralnog zakona, a pri tom sudjeluje nadnaravna milost. 

U pitanju nadnaravnog i naravnog reda nailazimo istodobno na ovakve 
izreke: r.) Postoji samo nadnaravni red, i to možemo znati samo po nadnaravnoj 
objavi; 2.) postoji moralni red, i to znamo po savjesti (razumu). —' I ovako se 
kaže: naravni red ne postoji, jer se osniva u našoj naravi. — Također: se kaže: 
za naravnu svrhu ne znamo, kakva bi bila; ujedno se pri tom priznaje naravni 
moralni red i dokazuje se ex ratione, da je Bog svrha toga reda. 

Budući da je Bog svima ljudima odredio nadnaravnu svrhu, nije bilo i 
nema nijednog čovjeka, kome Bog ne bi dao potrebitih milosti za polučenje 
nadnaravne svrhe. Time je realiziran nadnaravni red u historiji čovječanstva 

od prvog čovjeka dovijeka: svi se nalazimo u stanju nadnaravno x 
naravi. [Neispravno je, kad se kaže, da je finalno stanje čovjeka stubo om 
izmijenjeno dolaskom Kristovim. Nadnaravno je stanje ostalo sasvim neizmije- 
njeno, samo što po objavi Kristovoj doznajemo, da to stanje postoji, i . 
toga po Kristu su omogućena nova: sredstva za održanje toga ante na 
naravno stanje znači, da Bog pomaže čovjeka postizavati njegovu. svr * rot 

njegovih raravnih mogućnosti i aspiracija. Uvjet za "pogo an “< 
toga stanja jest naravno priznanje (po moralnom zakonu), a u Bog svr 

ljudskom životu. Oživotvorba nadnaravnog stanja uključuje uredni roh po 
naravnom moralnom zakonu, kome je svrha posjedovanje Boga (Život s ogom) 
— premda čovjek time još ne zna, da to posjedovanje nije samo I g 
mjereno, nego je nadilazi. U Bogu će biti čovjek nadnaravno blažen, ako ne 
ide krivim, nego pravim putem (redom), koji mu Bog u savjesti d pokazuje, a 
pri tom dobiva čovjek — zaslugom Krista — milosti, koje se traže za oživo- 
tvorbu nadnaravne svrhe: od te oživotvorbe otpala narav (po prvom de 
utoliko je od početka reparirana. Sredstva milosti i objavu o nadnaravnom redu 
primamo po Kristu. Ako to nekome još i nije poznato, ne uskraćuje o. se 
milostiva pomoć na putu naravno religijskog (moralnog) života — k cilju, za 
koji smo svi određeni: ljubiti Boga i u tome naći blaženstvo, iznad svega, što 


bi nam po naravi pripadalo. 


: E. ge si 
Zimmermann: Filozofija života 

1. Pojam religije 

Shvatiti religiju, odrediti joj značenje, možemo također na 
osnovu njezine negacije, kako se u današnjici očituje, teoretski i 
praktički. Teoretski se očituje u ireligioznosti ili apsolutnom indife- 
rentizmu, koji nastoji koncipirati život, napose moralni, bez ikoje 
veze s Bogom. To jest, na pitanja o svrsi života, o njegovu smislu 
ili vrijednosti, o sreći, napose o izvoru moralne obveze, odgovaraju 
filozofi različnim nazorima, u kojima ne priznavaju Boga ni životne 
naše ovisnosti o Njemu. Teoretski se pokušava opravdavati nepo- 
trebnost, napuštanje, zanemarivanje religije (priznavanja Boga). 
Priznaje se eventualno samo moralna čestitost ili ispravnost, ali 
kako nema moral s Bogom posla u teoriji, tako i u praksi otpada 
svaka naročita obveza prema Bogu: ne treba bogoštovlja, uklanja 
se vjeroispovijest iz privatnog i javnog života, iz odgoja, škole i 
svake životne manifestacije Već je Kant rekao, da je religijska 
tlapnja, ako čovjek misli, da osim dobrog života mora nešto činiti, 
da Bogu ugađa; nema specijalnih dužnosti prema Bogu (jer ne 
možemo na Njega utjecati), a posebice je molitva kao služba Božja 
praznovjerna tlapnja, idololatrija (jer Bogu ne treba izražavanja 
naših želja): za moralnost nije potrebno priznavati više biće, koje 
bi nam obligaciju nametnulo, niti je ta ideja potrebna kao motiv u 
vršenju obligacije (jer to je sam moralni zakon). Drugi opet filozofi 
ne bi htjeli sasvim eliminirati religiju iz života, samo što uklanjaju 
Boga kao predmet religije pa definiraju religiju po nečem drugom: 
panteistički, humanistički, uopće naturalistički. Po njihovim je 
nazorima religija sasvim imanentna, pa zato zastupaju relativni 
indiferentizam ili subjektivizam. 

Na očigled takve orijentacije opravdano je, da religiju u 
rajopćenitijem značenju uzmemo kao svijest životne podređenosti. 
To može da bude u objektivnom i subjektivnom smislu; prema tome, 
da li uzmemo u obzir izvjesne koncepcije o biću, kome je život 
podređen, kao i životne oblike, u kojima se ta podčinjenost očituje 
— same za sebe, ili koliko ih pojedini svijesni subjekti doživljuju. 

Sam pojam podređenosti uključuje relaciju životne ovisnosti od višeg 
bića; a hoćemo li priznavati (bez teoretskih konstrukcija) historijsku 
i iskustvenu činjenicu, moramo to »više biće« smatrati iznadsvjetskim 
(iako nije uvijek bilo shvaćeno sasvim iznadosjetilno), a nazivamo 
ga »božanstvo«. Po svom objektu znači dakle religija priznavanje 
(objektivno odn. subjektivno) božanstva, kome je život podređen. 
Uviđanje te relacije ima svoju praktičnu stranu: voljno priznavanje, 
ukoliko očekuje čovjek od božanstva pomoć u životu (uklanjanje 
od zla i darivanje dobra) i ukoliko se po božanstvu smatra obaveznim 
u Životu. Svijest te općene obaveznosti uključuje također dužnost 
poštivanja (kulta); jer čim je božanstvo shvaćeno kao darivalac i 
zakonodavac života, u toj je ideji uključena dužnost priznavati 
nadređenost ili gospodstvo ili uzvišenost božanstva — u činima 
poklonstva (napose žrtvovanja), zahvaljivanja i moljenja. Praktični 
ili volitivni dio religije možemo dakle uzeti u užem i širem značenju: 
ili kao voljno priznavanje ukupne životne, napose moralne, podre- 
đenosti božanstvu ili kao posebnu moralnu dužnost bogoštovlja 
(odn. kao krepost). I spoznajni je dio religije širi i uži: prema tome, 
da li se uzima u obzir opća životna i napose moralna relacija s 
božanstvom, ili samo spoznaja dužnosti bogoštovnih čina (kao 
jednog dijela unutar moralnog života), koliko je u njima svjedo- 
čanstvo uzvišenosti i gospodstva. 


2. Ljudska narav i religija 


Možemo li potpuno shvatiti život i moralnost bez objektivne 
religije? Da li jest ili nije potrebno priznanje Životne podređenosti 
božanstvu, ako hoćemo odgovoriti na pitanja o svrsi života, o sreći, 
G savršenstvu, o moralnoj obligaciji? 

Na ta pitanja nema ispravnog odgovora bez priznavanja 
Boga. Tu istinu opravdava filozofija time, što dokazuje, da je 
čovjek eksistencijalno, finalno, obligatorno ovisan o Bogu — i to 
s obzirom na samu njegovu narav. U stvorenosti ljudske naravi i u 
njezinoj obaveznoj upravljenosti k životnoj svrsi osniva se naravna 
relacija podređenosti i svijest o njoj ili religija. To razumski (filo- 
zofski) spoznajemo, i zato je u objektivnoj religiji odgovor na 
stavljena pitanja. Ta je religija naravna, jer obuhvata istinu o 
životnoj podređenosti Bogu, koliko je razumski spoznajemo; a spo- 
znajemo je na osnovu svoje eksistencijalne, zatim finalne i 
obligatorne ovisnosti, na osnovu naravnih relacija s Bogom. 

Naravna je dakle i po svojem duševnom izvoru i po ontičkoj fundi- 
ranosti. Ako i nije logičkim opravdanjem (filozofski) utvrđena, i 
nefilozofski stečena religija jedina je kadra odgovoriti na pitanja 
o smislu života i o moralnosti. 


Je li religija u praktično subjektivnom smislu naravna? Je li 
čovjek moralnim životom uopće obavezan prema Bogu i je li on 
posebice dužan iskazivati Bogu počitanje? 


Ako je istina, kao što jest, da čovjek razumski (naravno) 
znade za moralnu obligaciju i po njoj za svoju ovisnost o Bogu, 
onda je u tome znanju uključena dužnost priznavati Boga moralnim 
zakonodavcem i u toj (religijskoj) podređenosti izvršivati moralni 
zakon, a napose izvršivati dužnost bogoštovlja. Religija je glavna i 
najopćenitija dužnost, jer se osniva na samoj eksistencijalnoj i 
finalnoj ovisnosti o Bogu i jer obuhvaća savkoliki život. Ona je 
naravna dužnost, ukoliko proizlazi iz naravnog zakona ili iz ure- 
đenja ljudske naravi, napose u njezinu odnosu prema Bogu. U 
naravnom je zakonu također uključen zahtjev, da čovjek svoju 
podređenost Bogu istinski nastoji upoznati; kao i to, da bude 
pripravan primiti o tome pouku od Boga. Svijest svršne podre- 
đenosti Bogu uključuje dužnost ufanja u oživotvorbu životne svrhe, 
kao i dužnost ljubavi prema Bogu, u kome je naša životna svrha. 
Sve su te posebne dužnosti osnovane u (subjektivno) naravnoj 
religiji: razumski spoznatoj dužnosti priznavanja Boga zakono- 
davnim izvorom života. Premda toga svaki čovjek ne uviđa, ali je 
praktičnim životom stavljen pred alternative: da li će mu neko 
osjetilno dobro (»želudac«) biti »Bog«, ili će u naravnoj svojoj 
podređenosti priznavati Boga moralnim zakonodavcem i najvećim 
dobrom, od koga se ni pod koju cijenu ne će odvratiti; da li će 
očekivati od koga pomoć na putu k sreći ili će se preuzetno na sebe 
oslanjati; da li nije pripravan vjerovati Bogu ili jest; da li će prema 
Bogu nastupiti s nepoštovanjem ili je spreman da Ga poštuje. Ljubav 
k Bogu, ufanje, vjerovanje, poštivanje — sve su te dužnosti sadržane 
u skupnoj dužnosti religije ili priznavanja svršno-moralne podre- 
đenosti. Osnivaju se dakle na naravnom zakonu, koji svakom 
čovjeku zabranjuje ljubiti bilo Što iznad Boga, napustiti težnju za 
Njim radi preuzetnosti ili zdvajanja, ne obazirati se na spoznaje od 
Njega primljene, ne poštujući se prema Njemu vladati: u svima 
takvim činima prepoznaje čovjek — po naravnom zakonu — 

uvredu spram Boga i zna, da to znači odvraćanje od Njega ili ne- 
priznavanje svoje podređenosti. 

Kojimgod (naravnim, razumskim) »putem« čovjek uvidi svoju 
podređenost — bilo putem opažanja Životne prolaznosti ili nestal- 
nosti, bilo razmišljanjem o ispraznosti sreće u »zemaljskim« dobrima; 
bilo po glasu savjesti —, eo ipso uviđa, da je voljno priznavanje te 
podređenosti (== religioznost) njegova dužnost; a to u primjeni na 
konkretne prilike znači, da ne smije učiniti ništa takovo, što se 
s priznavanjem kosi kao povreda poštivanja, vjere, ufanja, ljubavi. 
Po naravnom je zakonu dakle pozvan čovjek na religiju, i utoliko 
je ona naravna. Zato kaže sv. Augustin (Epist. 102. q. 2. a, 12), da 
su i prije Krista, od začetka roda ljudskoga, nesumnjivo bili po 
Njemu . spaseni svi, koji su vjerovali i bilo kako Ga spoznavali pa 
koji su po Njegovim zapovijedima nabožno i ispravno živjeli. Bilo 
je prema tome i prije Krista takovih »kršćana«, koji su uključivo 
vjerovali u spasenje od Boga — utoliko uključivo, što su bili naravno 
religiozni i kao takovi raspoloženi (negativno) za primanje nad- 
naravne milosti. 

U tome se smislu može reći, da izvan kršćanstva postoji 
nadnaravna religija uključivo: i to objektivno utoliko, što istine i 
dužnosti — na osnovu naravne naše podređenosti — . upućuju na 
sjedinjenje s Bogom kao na životni naš cilj, ako se pri tom još i ne 
nalaze objavljene istine i dužnosti o nadnaravnom načinu sjedinjenja; 
subjektivno utoliko, što voljno priznavanje tih naravnih istina i 
dužnosti uključuje pripravnost za nadnaravno. Jasno je prema tome, 
da naravne religije nije nestalo ni izvan ni unutar kršćanstva. Putovi 
životnog teženja i djelovanja mogu voditi dvojakim smjerom: 
k Bogu i protivno od Boga. Stavljen na tu raskrsnicu čovjek može 
da se odluči na jednu ili na drugu stranu. Sredstva na putu k Bogu 
jesu dobra djela, i to svaki čovjek znade po svojoj savjesti ili po 
razumskom (naravnom) osvjetljenju. Put je k Bogu omogućen 
čovjeku po naravnoj njegovoj sposobnosti volje, i naravno je 
osvijetljen, — pa kad čovjek tim putem polazi (moralno dobrim 
djelima), koliko osvijetljenim razumom priznaje Boga svojim život- 
nim ciljem ili koliko znade, da nam je od Boga zabranjeno zamijeniti 
taj cilj s nečim drugim, i koliko je sjedinjenje s Bogom predmet 
njegove ljubavi, kažemo, da je naravno religiozan. To još ne znači, 
da je čovjek jedino za takvu religioznost od Boga određen. Bio bi 
to u onom slučaju, kad bi mu Bog bio namijenio samo takvo sjedi- 

njenje, koje odgovara njegovoj naravi; ali nas je objava o tome 
drukčije poučila: od prvog čovjeka dalje svi su ljudi određeni za 
nadnaravnu svrhu, svi su postavljeni u nadnaravni svršni red, nitko 
nije ostao u stanju čiste naravi. Samo je pitanje: kako je nadnaravno 
stanje realizirano? Niti su pojedinci, a niti sav ljudski rod »dozreo« 
za nadnaravno osvjetljenje (objave Božje); pa.zato je ono — nakon 
objave prvom čovjeku i po Mojsijevu zakonu — tek po Kristu 
potpuno, a dosljedno tome ne možemo reći, da izričito i potpuno 
postoji nadnaravna religija i tamo, gdje ne dopire nadnaravno 
osvjetljenje Božje objave. "To opet ne znači, da bez toga nikako ne 
postoji nadnaravna religija, jer ona uključeno i početno sastoji već 
u pripravnosti priznavati objavu, s nadnaravnim pomoćima za to 
priznavanje (a Bog takvih pomoći ne uskraćuje nikome, jer je svima 
odredio nadnaravno stanje). S naravno dobrim djelima sudjeluje 
nadnaravna milost, s kojom je čovjek na putu k nadnaravnom 
sjedinjenju s Bogom, — a po svojoj pripravnosti da bude od. Boga 
nadnaravno vođen on je i nadnaravno religiozan. Pri tom je također 
naravno religiozan, ukoliko još izričito ne zna za nadnaravnu objavu 
i ne Živi po nadnaravnim zapovijedima, nego je samo naravno 
osvijetljen i živi naravnom dobrotom, 


3. Odnos prema Bogu 


Religiju sačinjava sve, što pripada svijesnoj relaciji sveljudske 
Životne ovisnosti od iznatkozmičkog izvora (Boga). Tu svijest 
možemo uzeti objektivno i u pojedinim doživljujućim subjektima. 
Što sve pripada navedenoj relaciji? 

Ponajprije, razne misli, nazori o njoj. Nefilozofski (bez 
dokazivanja) mogu da budu izrečeni ovako: »Bez Boga je čovjek 
potpuno ništa, bez eksistencije; od Boga ima sve, štogod ima; sve, 


što mu za život treba; od Njega je svako dobro, svako izbavljenje 


od zla; samo iz »ruku« Božjih moguća je sreća, za kojom čovjek 
nužno teži, i zato mu nije indiferentna relacija s Bogom; nametnuta 
je čovjeku od Boga zabrana, ograničenje u izboru sreće; Božjim 
zakonom određeno je, da nisu sva ljudska djela indiferentna; opće- 
nita obligacija na razne dužnosti i zabrane jest od Boga; odlučiti 
se na zabranjenu sreću, pogaziti zakon volje Božje, znači uvredu 
Boga, grijeh.« Gdjegod u obzir dolazi naša relacija prema Bogu, 
spoznaje o njoj pripadaju religiji. One same za sebe još ne sačinja- 
vaju religiju, nego tek ukoliko se odnose na volju, u svojoj praktičnoj 

funkciji, transponirane u moralnu sferu. Zapravo sad u obzir dolazi 
osobito jedna od navedenih spoznaja: »Čovjek se mora pokoravati 
moralnom zakonu u svima njegovim pojedinostima zato, jer je on 
od Boga; sve dužnosti (negativne i pozitivne) toga zakona osnivaju 
se na obligaciji od Boga.« Tako i skup dužnosti pripada religiji, 
ukoliko sav moralni zakon ima obligatornu snagu od Boga. 

U »katalogu« tih dužnosti — to je sad religija u užem smislu 
— nalaze se i dužnosti prema Bogu. One proizlaze iz naše relacije 
prema Bogu, koliko ona dolazi do izražaja u navedenim spoznajama; 
tj. kad pretpostavimo, kako je čovjek u svemu ovisan od Boga, 
psihološki j je time motivirano, da čovjek Bogu zahvaljuje ili da Ga 
za nešto prosi i da sasvim bezinteresno Njegovu veličinu priznaje. 
Bilo bi krivo, kad bi to čovjek antropomorfno shvaćao kao poga- 
đanje, kao »do ut des«, premda se i u takvom shvaćanju nalazi 
priznanje ovisnosti. Kad je netko pripravan vršiti dužnosti prema 
Bogu, ima krepost religije. U subjektivnom, i to u užem smislu 
religiozan je čovjek, ukoliko vrši svoje dužnosti prema Bogu; a u 
širem smislu, ukoliko vrši sve dužnosti moralnog zakona radi 
njegove veze s Bogom. Takav je čovjek moralno: dobar, koliko se 
drži moralnog zakona, a gledajući u zakonu volju Božju i tako 
poštujući Boga on je religiozan. Da li će on takav biti ili ne će biti, 
to zavisi od njegove volje. Bit će samo onda, ako u sebi prevlada 
pohotu, kojom inklinira na prekid s Bogom. Ako mu se volja slaže 
s naravnim moralnim zakonom, taj njegov moralni habitus ujedno 
je naravno religiozan — na osnovu njegovih (razumskih) spoznaja, 
koje ga vežu s Bogom. 2 : 

Nadnaravnu religiju čine spoznaje i dužnosti, koje su »plus« 
s obzirom na naravnu religiju: objektivno ili same po sebi, 
subjektivno, koliko čovjek nadnaravno osposobljen prema tim spo- 
znajama i dužnostima živi. Da takav nadnaravni život bude 
omogućen, za to je realni uvjet, da se čovjek ne nalazi u prekidu 
s Bogom gledom na naravni moralni zakon. Svršno određenje 
čovjeka jest nadnaravno, ne samo što se tiče načina u posjedovanju 
Boga (visio beata), nego je i sam predmet svrhe — Bog — kat'exohen 
»nadnaravno«, pa utoliko možemo reći, da čovjek već time, što je 
naravno religiozan, ima općenitu tendenciju na nadnaravno. Samo 
»nemirno srce« (Augustin) s »naravnom težnjom« (Toma) upravljeno 
je k nadnaravnom usavršenju:u Bogu. To dakako ne znači, da je 
nadnaravno potreba naravi, ili da čovjek na osnovu svoje naravi 

mora biti određen za gledanje Boga (dioništvo života Božjeg), tako 
da bi i nemoguće bilo stanje čiste naravi (kako su mislili neki augu- 
stinski teolozi pa Hermes i Giinther); de facto takvog stanja nikad 
nije bilo, i samo je jedan, nadnaravni naš cilj, za koji su zaslužna 
samo nadnaravno dobra djela. Ali (bez obzira na pitanje, da li su 
praroditelji kroz neko vrijeme bili u stanju neiskvarene naravi, 
pripravljajući se za nadnaravno podignuće) uza sve to, što su ljudi 
po Božjem određenju u stanju nadnaravnog cilja i sredstava, a ne 
u stanju same naravi — tj. nisu određeni za naravni cilj, s naravnim 
sredstvima —, ipak je već narav po sebi određena za Boga kao 
Životni cilj utoliko, što je isključen svaki drugi najviši cilj. Kad 
čovjek tu istinu spoznaje (razumski) i kad živi po naravnom zakonu, 
priklonjen je Bogu po svojoj naravi: naravno je religiozan. Taj 
naravni habitus čini ga prikladnim da primi nadnaravna sredstva 
za nadnaravnu svrhu. S Bogom, objektom nadnaravne svrhe, čovjek 
je na osnovu svoje naravi svezan nekim istinama i dužnostima, za 
koje razumski znade —'a to upravo čini naravnu religijo, koja bua 
takova komponira nadnaravnu religiju. 

Kad bi naravna religija bila istovetna s = za na- 
ravnu finalnu religiju, ne bi je dakako ni bilo, no takvo je pojmovno 
istovetovanje zabluda, jer činjenica nadnaravne određenosti ne odu- 
zima naravne uvjete na putu oživotvorbe nadnaravnog određenja. 
Čovjek se ne nalazi u stanju puta k naravnoj svrsi, on nije određen za 
svrhu primjerenu njegovoj naravi (bilo daje gledamo sa slaboćama 
osjetilnosti, bilo kao iznimno usavršenu, da lako postigne naravnu 
svoju svrhu); mi smo u stanju reparirane naravi gledom na nad- 
naravnu svrhu i sredstva. Ne manje je: sigurno, da čovjek — kao 
Putnik prema nadnaravnoj svrsi u Bogu — može i po naravnoj 
sposobnosti znati za Boga (svršnog) zakonodavca; a kad za Njega 
znade i po eksistencijalnoj i po obligatornoj relaciji (po istinama i 
dužnostima) na osnovu: određenja, koje proizlazi iz same naravi, 
može da to i voljno priznaje — i utoliko jest naravno religiozan. 
Kao što se čovjek može voljom odvratiti od Boga, tako se može i 
k Njemu obratiti, koliko svijetlom razuma vidi u Bogu praizvor 
života. U toj razumno-voljnoj upravljenosti k Bogu sastoji naravna 
religija. 


4. Narav i milost 


' Nema sumnje, da milost prethodi promišljenim činima razuma 
i volje; zove i potiče čovjeka u njegovim spontanim činima razuma, 

u razmišljanju o vjeri (pia cogitatio), u prosuđivanju o vjerodostoj- 
nosti nadnaravne objave (judicium credibilitatis), zatim u sklonosti 
k vjeri (pius credibilitatis affectus), u emocionalnom i volitivnom 
stanju, iz koga izviru spasonosni akti: u sveukupnoj psihičkoj ili 
vitalnoj dispoziciji, koliko je upravljena (usmjerena) nadnaravno 
svršnom određenju. Čovjek poštuje Boga zato, jer je na to pozvan 
(Augustin). Višestruki akti, kojima se grešnik disponira za oprav- 
danje, moraju biti nadnaravni, i zato je za sve ove dispozitivne 
akte potrebna milost. Grešnik se iz svoga stanja ne može podići 
naravnim svojim sposobnostima niti se može bez milosti potpuno 
apstinirati od grijeha (Toma). Prema tome, čini se, otpada svaka 
mogućnost naravne religije: jer ona znači to, da se čovjek po 
vlastitim naravnim sposobnostima (razuma i volje) obraća k Bogu, 
a to bi'značilo, da čovjek samog sebe oživljuje iz mrtvog stanja 
grijeha. ' 

Na tu poteškoću odgovaramo ovako: Bila bi semipelagijanska 
zabluda, kad bi smo početak opravdanja stavljali u naravnu snagu, 
bez prethodne milosti, Dispozitivni (spontani) akti nalaze se u nama, 
ali bez nas; mi smo u pasivnom stanju s obzirom na nadnaravno 
oživljenje. Niti se čovjek sam od sebe ikako može podići k nad- 
naravnoj svrsi niti je on za naravnu svrhu određen, tako da bi po 
Božjem određenju dostajala sama naravna religija. Ali premda u 
naravnoj religiji nisu sadržana spasonosna (nadnaravno zaslužna) 
djela, niti je ona aktivna priprava za njih, tako da bi milost bila 
ovisna od naravne religije kao dispozitivnog uvjeta, koji bi milost 
prethodio, ili drugim riječima, premda j je narav pasivna u primanju 
nadnaravnog života, ipak je samo to primanje utoliko aktivno, što 
milost (rasvjetljenjem i pobudama) utječe na personalne akte, koji 
konstituiraju naravnu religiju. Ona je na osnovu aktuelnih milosti 
nadnaravna, ukoliko privodi čovjeka k nadnaravnom sjedinjenju 
s Bogom, ali ga privodi po svima onim aktima, kod kojih je inten- 
čionalno uključen Bog. Genetički su ti akti ovisni od iskustvene 
realnosti, u kojoj se Bog čovjeku očituje (naravnim putem). Taj 
vitalni proces tih akata ne samo da ne isključuje prethodnu milost, 
nego je pretpostavlja s obzirom na našu nadnaravnu svrhu u Bogu. 
Primivši prethodnu milost čovjek može slobodnovoljnim aktima 
obraćati se k Bogu ili se od Boga odvraćati. (Ti su akti posredni i 
heposredni; prvima utječe volja na razum u pitanju priznavanja 
Boga, a drugima se odlučuje na moralna dobra odnosno zla djela.) U 

tom pripravnom stadiju opravdanja sudjeluje milost, ali od slobodne 
volje zavisi, da li će čovjek zadržati milost ili će je izgubiti (odvra- 
ćajući se od Boga). 

Ukratko: Nadnaravna je religija put k nadnaravnoj svrsi 
(k ljubavi »gledanja«). "Taj »put« sačinjavaju sva nadnaravna 
sredstva i (subjektivno) njihova upotreba. Da se čovjek na taj put 
duševno pokrene, potrebna je nadnaravna milost (prethodna). Cilj, 
kome milost privodi čovjeka u ovome životu, jest nadnaravna ljubav 
(vjere) kao priprava za blaženo gledanje. Kako milost privodi 
k tome cilju? Kadgod i po dugotrajnom i po vrlo mučnom putu 
života; jer kod pojedinih ljudi može da bude vrlo velik razmak 
između razumskog priznavanja Boga i nadnaravne ljubavi. A kako 
je čestoput dugotrajno životno razdoblje potrebno, da se dođe i do 
razumskog priznanja! Milost je na početku i ona prati život do kraja, 
dok dušom zavlada trajno stanje milosti (habitualne). Ali to djelo- 
vanje milosti vodi razum i volju k Bogu onim putem, koji odgovara 
njihovoj naravi: najprije do razumski voljnog priznanja Boga, 
zatim do nadnaravne vjere, s kojom počinje nadnaravni život. Da 


čovjek razumski prizna Boga ili da spozna istine o Njemu, upućen: 


je na vanjsko i unutarnje iskustvo: na općenite činjenice u svijetu 
i na svoju savjest. Put spoznavanja tih istina može da bude kraći 
i duži, nefilozofski i filozofski. Nije u pitanju samo istina o eksi- 
stenciji Božjoj, nego i druge istine o našem odnosu prema Bogu, 
napose o finalnom odnosu. Savjest potiče čovjeka na upoređivanje 
životnih dobara ili na traženje životnog smisla, i tako razum 
spoznaje, da je Bog moralni zakonodavac, i da je svrha života u 
Bogu. Ukoliko je čovjek došao do razumskog priznavanja Boga i 
koliko voljom priznaje naravni moralni zakon, on je naravno 
religiozan — premda ga je u tome duševnom razvoju vodila milost. 
Ona ga vodi i dalje, na putu do priznavanja nadnaravne objave. 
Koliko je čovjek na čitavome tome putu od milosti rukovođen, ulazi 
u naravnu religiju nadnaravna komponenta; a vjera u objavu i 
upotreba nadnaravnih sredstava sačinjava nadnaravnu religiju. Za 
nju je čovjek i određen s obzirom na nadnaravnu svrhu. Tako nas 
Bog od mrtvog stanja (neznanja i pohote) milošću svojom oživljuje, 
da bismo posredovanjem razuma nesavršeno Njega uzljubili (koliko 
smo obligirani priznavati u Bogu najviše dobro), i da ta ljubav 
posredovanjem vjere bude nadnaravna, i da napokon u neposrednoj 
ljubavi budemo zauvijek s Bogom blaženo sjedinjeni. 

On: Da zastupam materijalizam, imadem za to naučne 
razloge. Prvo, uzmite čovjeka psihološki, prema Freud u: duševni 
naš život, u svima kulturnim oblicima, razvio se iz nagonskog — 
životinjskog (animalnog), osjetilnog (senzitivnog), tjelesnog (mate- 
rijalnog) — života. Ne postoji u čovjeku neka duhovna duša, kako 
vi spiritualisti mislite i vjerujete, da ona živi nakon smrti. — 
Drugo, gledajte čovjeka socijalno, ekonomski, historijski: sva je 
dinamika života, kako je Marx dokazao, dijalektička, u  spa- 
janju suprotnosti, isključivo na bazi materijalne stvarnosti. — 
Treće, uzmite prirodoslovno stajalište: kada je ikoji prirodoslovac 
naučno ustanovio eksistenciju Božju? A ipak, ako je Bog uzročnik, 
svijeta, morala bi ga pronaći koja nauka o svijetu (prirodi). Ne 
poričem, da neki prirodoslovci priznaju Boga (ii da su teisti), ali 
to je njihovo lično uvjerenje, koliko su religiozni ljudi. — Napokon 
i sa moralnog gledišta nije potrebno Boga pretpostavljati, jer valjda 
ne ćete reći, da su nepoštenjaci i zločinci svi, koji u Boga ne vjeruju. 
Pogotovo je fabulozan kršćanski moral o Kristu, koji nas je otkupio 
od nekog istočnog grijeha zato, da Boga »na sve vijeke vjekova 
gledamo licem u lice« i u tome da budemo blaženi... Taj moral 
ima jednu fatalnu stranu: »Budi lijepo ponizan, strpljiv, moli se za 
neprijatelja, Bog će ti platiti na drugom svijetu« — neka se tako 
tješi potlačena izrabljivana sirotinja, da kapitalizam i tiranija dalje 
caruju. Zato je naša kulturna i nacionalna «dužnost, da uništimo | 
kršćanstvo! 

Ja: Pošto ste kompletni svojim programom, želim produžiti 
strpljivost i čuti Vaše dokazivanje; Vi ste naime mnogo toga ustvr“ 
dili — bez dokaza, pa se pita, da li je sve to uistinu tako. Što biste 
rekli, da netko u desetak izreka izbaci isto toliko neistina u struci, 
koju Vi dobro poznajete i koju ste godinama studirali, a dotični 
nije kadar išta od toga dokazati? 

Počeli ste izjavom, da ste materijalist. Vi dakle mislite, da 
materija misli i da je ona materijalist — Vi (a u meni je prema 
tome idealist: spiritualist i teist), Recite dakle: »ja = materija«. 

Je li to istina? Recite: »istina = materija«. Mi dvije materije (ja i 
Vi) razgovaramo, i Vi mislite, da je neistina ono, što ja mislim: po 
čemu to znadete? Po materiji? Je li Vam to rekao fizičar, kemičar, 
anatom, fiziolog — ili logičar? Priznajete, da nas dvojica nismo 
jednako u pravu, istina je na jednoj ili na drugoj strani: kako se 
borite za istinu? Zar se naše materije bore s dokazima? Kako to, 
da materija Vašeg mozga znade za »naučne razloge«? Što je to za 
materiju »nauka«? Po čemu je ona »razlog«?. Kad se odlučila da 
ide na nauke, gdje će se upoznati s materijom Freuda, Marxa, kr- 
šćanstva, i tako dalje? 

Vama je potrebno najprije proučavati psihologiju. Tamo ćete 
doznati, da i Vaši osjetilni doživljaji — kad na pr. g gledate, slu- 
šate... — nisu samo nešto materijalno (tjelesno, organsko), nego 


također nematerijalno ili duševno (psihičko). Vi imate i takvih . 
doživljaja — kad mislite i kad hoćete (ili ne ćete) — koji s mate- 


rijom nisu sastavljeni; to su duhovno (spiritualno) duševni događaji, 
za razliku od osjetilno duševnih. Svi doživljaji pripadaju jednom 
»ja«, koji trajno ostaje isti; jer ja na bivše svoje doživljaje nado- 
vezujem sadašnje, o njima razmišljam, upoređujem ih, izvodim iz 
njih nove svoje sudove, zauzimam stav simpatije, odluke itd. Do- 
življaji su nešto različito od doživljujućeg »ja«, koji eksistira nepri- 
padno (supstancijalno) — i zovemo ga »duša«. Budući da ona ima 
duhovne doživljaje, nije isključena mogućnost, da eksistira nesa- 
stavljena sa živom materijom, dakle i nakon organske naše smrti. 


To je dakako samo letimično rečeno, a poihologiju (kao i 
druge nauke) treba pomno izučavati. 


On: Ali iz psihologije ne ćete nikada naučiti, da čovjek 
nakon smrti uistinu živi. Recimo, da je moguć izasmrtni život, pi- 
tanje je, da li ćemo zbilja živjeti; a odgovoriti na to pitanje — 
ignoramus et ignorabimus. Uostalom, da baš i znamo odgovoriti, 
nema to nikojeg značenja za ovaj život: bilo »tamo - onkraj« kako 
mu drago, a mi ćemo »tu — na zemlji« Živjeti i opet kako nam 
drago. Crkva doduše uči, da će u »drugom« životu biti neka dvo- 
struka situacija: za one, koji su ovdje dobri bili odn. zli. Ali ta 
vjerska nauka strašno puno pretpostavlja: da ima Boga, i da je 
osnivač kršćanstva Isus Krist govorio u ime Božje, i da će dobri 
biti u »nebu« ili da će Boga uživati više, nego su po sebi i sposobni 
itd. Sami upitnici — bez odgovora. 

Ja: Ne će biti bez odgovora; idemo redom. Da ćemo nakon 
smrti doista živjeti, ne kaže nam doduše psihologija, ali to nesumnjivo 
znamo iz drugih nauka: etike i teodiceje. Iz tih je filozofijskih 
nauka sigurno, da postoji Bog, koji znade, zašto je ljudima — stvo- 
rovima s razumnom voljom — dao život; koji je dakle ljudima 
odredio životnu svrhu, te je zato obvezao volju, da ne čini zlo, tj. 
ono, što se protivi određenoj svrsi života. 'To je od Boga postavljeni 
moralni zakon. Sudbina posmrtnog života zavisi od toga, da li se 
tome zakonu pokoravamo ili ne: jer bi nepravedno bilo od Boga, 
da najveći svjetski zločinci budu izjednačeni s moralno valjanim 
ljudima, i čak da onima bude dobro, a ovi da ostanu nesretni uza 
sve to, što izvršuju volju Božju. Zato je s moralnog gledišta sigurno, 
da ćemo živjeti nakon smrti, i da je izasmrtna naša »situacija« za- 
visna od moralnog života. Nije to dakle samo Crkvena nauka, nego 
nas o tome uči filozofski razum. 

Nismo još gotovi; trebat će da učite i apologetiku, Morate se 
upoznati s historijskom istinom, da je Isus Krist čudesima potvrdio 
svoje izjave o vlastitom Božanstvu. Nakon što već iz filozofije 
znate, da ima Boga, koji je kadar učiniti nešto mimo prirodne za- 
kone, morate iz historijskih vrela kritički ustanoviti, da li je tako 
uistinu bilo kod Krista — ili je Bog dopustio jednu ogromnu ob- 
manu, kojoj se ne bismo u stanju bili oteti uza svu naučnu kritičnost 
bezbrojnih umnika. Ako! se još ispostavi, da je Krist osnovao Crkvu 
s Božanskim svojim auktoritetom, uz tu pretpostavku očito nije 
nerazumno, da vjerujemo u crkvenu nauku, koja je po Kristu ob- 
javljena. 

Po toj nauci, koju ste pokušali karikirati, nema kapitalizam 
i tiranija pravo da caruju. Tko tvrdi, da Crkva u ime Kristovo 
naučava socijalne nepravde, i zato da je kulturna dužnost suzbijati 
kršćanstvo, taj bi u prvom redu trebao smatrati kulturnom dužnošću 
da suzbija lažne svoje tvrdnje. Jer napokon kultura ne daje nikome 
pravo, da se u borbi služi neistinama. A Crkva nije više netole- 
rantna nego i Vi, kad ne odstupate od onoga, što smatrate istinom. 

Sve su to vrlo važne, za misaonog čovjeka ozbiljne i teške 
stvari, koje zovemo problem života, pa bi bijedno bilo s ironijom 
se k njemu približiti Kristova je nauka o nadnaravnom smislu ži- 
vota toliko uzvišena, da se za njezino razumijevanje iziskuje barem 
toliko naučnog etosa, kao i za koju mu drago naučnu specijalizaciju. 
No prije nego o tome nastavimo, imam još dvije tri opaske da ka- 
žem na Vaše tvrdnje. 

Što se tiče Marxa, pitanje dijalektičkog procesa — o kome 
je Marx nešto slušao u hegelovskoj školi — nije od važnosti za 
ocjenu njegove nauke sa filozofijsko-kulturnog gledišta. Tu dolazi 
u obzir njegov materijalizam, čija se sudbina rješava na području 
psihologije, — a tu su marksisti stopostotni ignoranti, Što se može 
dokazati sa bilo kojim tekstom marksističke literature, koja zasijeca 
u psihologiju. U kulturnom pogledu imamo voditi računa o moralnoj 
i religijskoj svijesti, a taj problem etike i religijske filozofije ne 
može u materijalizmu naći naučnog rješenja. Napose marksistički 
ispadi proti kršćanstvu ostaju ispadi fanatizma, koji znači negaciju 
najelementarnije savjesti: da se protivnikova nauka ne smije falsi- 
ficirati. Kad smo po kršćanskoj nauci dužni da ljubimo i neprija- 
telje, to znači, da ne smijemo čovjeka smatrati čovjekom samo po 
prijateljstvu, plemenu, rasi, a u svakome drugome gledati valjda 
životinju, đavla. S kršćanskog (kao uopće s teističkog) stajališta 
svaki je čovjek od Boga, ima jednako dostojanstvo po životnoj 
vrijednosti, ali također dužnosti, koje otud proizlaze. To je smisao 
zakona o ljubavi k bližnjemu. Zar ne uviđate, da u ovoj koncepciji 
čovjeka leži osnov ravnopravnosti i slobode — o kojoj doduše i 
marksisti govore, ali je krvavo gaze. Oni govore i o vrlo potlačenoj 
sirotinji, ali činjenice o ruskoj sirotinji znadu također govoriti. No 
da u to sad ne ulazimo: marksisti su klevetnici kršćanstva, kad 
njegovoj moralnoj nauci podmeću zaštitu kapitalizma time, da si- 
rotinji nebo obećaje kao nagradu za nepravde. Nitko po kršćan- 
skom moralu ne uskraćuje sirotinji pravo da se bori proti socijalnoj 
nepravdi; i gdjegod ima te nepravde, tu nema kršćanskog morala. 


Sad o prirodoslovcima, na koje ste se pozvali: da nitko od 
njih nije Boga pronašao. Da banalno kažem: nitko nije ni pamet 
pronašao; pa nisu ni logiku, ni matematiku, ni historiju, ni moral, 
ni mnogošta pronašli prirodoslovci. Ako se na njih ograničimo, 
moglo bi se i dalje ići pa bi, recimo, botaničar mogao reći, da ne 
postoje zvijezde, jer ih on nije pronašao, a ne priznaje druge naučne 
metode osim svoje. Možete mi naravski uzvratiti, da u pitanju Božje 
opstojnosti prehvatamo svako iskustveno znanje, premda nismo spo- 
sobni za ikoju prekoiskustvenu (metafizičku) istinu; ali to je pitanje 
filozofije, upravo noetike, pa je potrebno, da kritičkim putem tra- 
žimo odgovor. Još moram prigovoriti i Vašoj tvrdnji, da su neki 
prirodoslovci postali teisti po svojoj religioznosti, a ne po naučnom 
osvjedočenju. Tko je religiozan ili moralnim životom odan Bogu, 

taj eo ipso priznaje Boga, i stoga ne valja reći, da zbog svoje reli- 
gioznosti tek počinje priznavati Boga: naprotiv, u tome je prizna- 
vanju korijen religioznog života. A filozofija će Vas poučiti, da se 
do takvog priznavanja. može doći strogo logičkim putem (dokazi- 
vanjem). 

Napokon na redu je, da Vam objasnim pitanje »gledanja licem 
u lice«, jer taj Vas je slikoviti način izražavanja zbunio. Čim počnete 
nešto govoriti o tim stvarima, morate prilično znati iz filozofije. 
»Licem u lice gledati« znači neposredni način spoznavanja, zorno 
shvaćanje, kao kad očima opažate ovu kuću, ovog čovjeka. Vi 
imate zorni (intuitivni, na opažanju osnovani) pojam na pr. o čo- 
vjeku; stekli ste ga iz opažanja ili iz iskustva (jer ste opažali Petra, 
Pavla i druge pojedince), pa sasvim jasno i razgovijetno znadete, što 
znači »biti čovjek«. Ali pojam o zlatnom brdu ili o kopernikovskom 
sistemu nije zoran, nego je izveden tako, da sastavljate (sintetizirate) 
neke elemente iz zornih pojmova, ili tako da do njega dođete za- 
ključivanjem. Ovakvi su dakle pojmovi posredni. I naši su pojmovi 
o Bogu posredni, stečeni iz promatranja svijeta: u promjenljivosti 
svijeta (== posredno) uviđamo, da postoji nepromjenljivo biće, koje 
je uzrok svijeta; iz zakonske uređenosti svijeta dokazujemo, da po- 
stoji njegov ureditelj; iz savjesti izvodimo, da postoji moralni za- 
konodavac — i tako dobivate pojam o Bogu kao uzroku i ureditelju 
svijeta, o zakonodavcu. Naše je znanje o Bogu posredno, iz svijeta, 
gdje Boga »kao u zrcalu« gledamo, kaže apostol Pavao, i kao 
»u zagonetki«, samo djelomičrio, nepotpuno i nejasno. Jer opet treba 
da znate ovo: neki su pojmovi jednoznačni, na pr. čovjek, ukoliko 
sasvim jednako shvaćamo sve predmete (pojedine ljude); a neki su 
pojmovi višeznačni ili analogni, na pr. kad pojam »zdrav« iz- 
reknemo zapravo za čovjeka, a onda i za hranu, odijelo, zrak..., 
ili kad po sličnosti kažemo »noga« kod čovjeka i kod stola. Ana- 
logno shvaćamo neki predmet, kad ga shvaćamo prema nekom dru- 
gom predmetu. Tako su i pojmovi o Bogu analogni, prema onome, 
što u svijetu pronalazimo, na pr. kad Bogu pripisujemo znanje: mi 
ne znamo, kakovo je ono po sebi, ali je ipak znanje, iako različno 
od ljudskoga (o tome pobliže uči teodiceja). Naše je dakle razumsko 
znanje o Bogu nesavršeno. A još je uvijek nesavršeno i ono znanje, 
koje o Bogu imamo po Kristovoj objavi, tj. vjersko znanje. Sad 
dolazimo na najvažnije, bez čega ne možete razumjeti ideju kršćan- 
stva: po vjeri znamo, da ćemo »tamo« (kaže Pavao) spoznavati Boga 

»licem u lice«, neposredno, ne u svijetlu razuma, nego »svijetlom 
slave«, tj. nadnaravno osposobljeni; u tome »gledanju« bit će i naše 
blaženstvo. U tome sastoji naša nadnaravna svrha života. Da je 
oživotvorimo, nije to moguće po naravnim našim sposobnostima 
(razuma i volje), nego po nadnaravnoj i dobrostivoj pomoći Božjoj. 


Da ne ostanemo kod pojmovnog objašnjavanja, pokazat ću 
ukratko, kako nas promatranje života navodi kršćanskom shvaćanju 
o blaženstvu. Vidjeli ste slijepce, ljude bez ruke i noge, nevoljnike 
gladne i beskućne: zar to nije život, i to u »ediciji«, koja nas potiče 
na pesimizam? (Samo egoistični tipovi bezobzirce mimo njega pro- 
laze.) Zamislite se malo dublje u eventualnu svoju sudbinu: kako 
bi Vam bilo, da dugotrajno bolujete samo od jedne bolesti; ili da 
morate gladovati Vi i Vaša djeca; ili da obijate tuđe pragove za 
prenoćište; ili da ste bez svijetla, bez vođe, čak da izgubite ruke, 
noge, oči... Kolike razlike između dobra i zla u životu!  Teist, 
priznavajući Boga, znade, da su sva ta životna dobra darovi Božji. 
Kako biste i Vi zahvalni bili nekome, tko bi Vam kadar bio po- 
vratiti izgubljene oči, noge, zdravlje, hranu, stan i drugo za život 
potrebno! Svi mi na svijetu hoćemo da budemo sretni, potpuno 
sretni ili blaženi: da Vam je sva ljubav bila u djetetu, ženi, rodi- 
telju, pa da Vam ih pokojne netko oživi — iznova bi se smatrali 
sretnim. A Što će ona mizerija ljudska, koju sam malo prije spo- 
minjao, i kojoj nema u životu spasa, a koja ipak teži za srećom? 
Sad smo na raskršću: nema li Boga, taj mizerni dio čovječanstva 
bolje da se nije ni rodio; ako je pak sigurno, da je tw Bog, stvoritelj 
svih ljudi i njihove težnje za srećom kao i njihova nesretna života, 
onda je sigurno i to, da nije Božja Pravda i Dobrota kadra prepu- 
stiti tih ljudi najokrutnijoj sudbini. Čim je sigurno — s dokazima 
u ruci sigurno — da ima Boga, točno je tako sigurno i to, da mora 
nakon smrti biti nova faza života, gdje se rješava pitanje sreće. No 
još nešto: tu je i moralni zakon od Boga, po kome čovjek ne smije 
činiti što mu drago, ni kad bi mu neki čin donio sreću. Čim je si- 
gurno, da Bog zabranjuje neka dobra, u kojima bi čovjek mogao 
oživotvoriti svoju (iako prividnu) sreću, sigurno je i to, da je čo- 
vjeku od Boga određeno takvo dobro, koje on mora »imati pred 
očima« kod svojih čina zato, da ne dođe u sukob s dobrom, koje 
mu je postavljeno kao životna svrha. A takvo dobro, radi koga 
treba napustiti eventualno sva »tjelesna« dobra animalne eksisten- 
cije, tj. sve, u čemu bi čovjek po svome životinjskom nagonu uživao 

i utoliko postigao svoju sreću, — ne može da bude išta drugo osim 
životne zajednice s Bogom. Ta zajednica znači spoznaju Boga i 
ljubav k Njemu u izvršivanju moralnog zakona — s nastavkom 
sreće u posmrtnom životu. To je filozofija, a ne teologija; teistički 
nazor o životu stečen umovanjem, a ne vjerom u riječi Kristove. 
Premda razumski ne znamo, kakav bi imao biti život u zajednici 
s Bogom nakon smrti, ali to je sigurno, da bi čovjeku prirođena 
sreća — koju bi sebi stekao moralno valjanim životom — bila u 
spoznaji i s njome skopčanoj ljubavi u posjedovanju najvišeg dobra. 
Spoznaja Boga, kako je razumskoj našoj sposobnosti prirođena, jest 
posredna: putem svijeta stečena, ukoliko Boga spoznajemo »preko« 
stvorenog svijeta i vlastitog života. 

Sad je otuda jedan »korak« do Kristove objave o nadnaravnoj 
sreći, Ne samo koliko smo sposobni razumski spoznati i prema tome 
(voljom) ljubiti Boga, nego »iznad« toga ili sasvim drukčije: ne- 
posredno ili »licem u lice«, tako da »gledamo« Boga ili intuitivno 
spoznajemo. 'To je sposobnost, kakve mi ljudi nemamo, pa je mo- 
žemo samo primiti kao nadnaravni dar ili milost Božju. Za tu je 
evo svrhu života Bog odredio sve ljude — kako nas Krist i Crkva 
uči — tj. svi su ljudi u stanju nadnaravno svršnog (finalnog) reda: 
tako je sve udešeno, da su svi ljudi u kondiciji oživotvorbe nad- 
naravnog blaženstva. Utoliko naime, što Bog pruža razumu i volji 
nadnaravne pomoći (milosti) na putu k cilju. Razumnu je narav 
Bog »podigao« u nadnaravno stanje time, što ona prima nadnaravno 
osposobljenje (habitus), kojim je svrhovito upravljena k nadna- 
ravnom životu »dioništva« s Bogom. To znamo iz Kristove objave, 
koja je predmet vjerskog znanja, na osnovu Božjeg auktoriteta u 
Kristu. Zato je prvi posao, da taj auktoritet upoznate izučavanjem 
apologetike; daljnje teološko izučavanje (u dogmatici) objasnit će 
Vam i pitanje otkupljenja od grijeha, kojim je prvi čovjek izgubio 
nadnaravnu milost, tako da su svi ljudi ostali u stanju »otpada« od 
nadnaravne svrhe, ali po Kristu biva nadnaravnoj stanje obnovljeno. 

U tome je »misterij« kršćanstva, njegova centralna ideja — 
i uzvišenost. Jer po tom kršćanskom nauku čovjek je stavljen u 
minimalnu distancu prema Bogu. Čak je u evanđeoskom rječniku 
nazvan dijete Božje, posinak i baštinik kraljevstva nebeskog ili 
dionik života, koji je u Bogu. Čovjek, taj »prah zemaljski«, ta 
»životinja«, ima u sebi »iskru« Božanstva, preuzeo je nadčovječnu 
dužnost da postane »sličan« Bogu — ne samo koliko je to već po 

svome duhu, nego ukoliko treba da to bude po moralnoj dobroti u 
sudjelovanju s Božjom milošću, s nadnaravnim darovima duha. 
Crkva nikoga ne sili, da u to vjeruje; njezina je funkcija učiteljska, 
ona se poziva na Krista kao Boga, a da njoj i Kristu netko vjeruje, 
treba da je ispred toga na čistu o pretpostavkama, na kojima se osniva 
Božji auktoritet Krista i Crkve. Izučavati te pretpostavke posao 
je u prvom redu filozofije i onda apologetike. S materijalizmom se 
sukobljujemo na području filozofije — i tu ćemo nastaviti. 
On: Primijetio bih, da 1 centralna ideja kršćanstva nije ori- 
ginalna; preporađati se duhom u Bogu, to je već platonska ideja. 
Ja: Morate razlikovati kršćansko i Platonovo shvaćanje o 
učestvovanju našeg života u Bogu. Rekoh, i filozofija dolazi do 
spoznaje o Bogu, kao i o tome, da je čovjek također duhovne na- 
ravi, kojom je (kako i Platon uči) sličan Bogu. Nadalje, na pitanje 
o smislu života odgovara i Platonova filozofija, da se taj smisao 
nalazi samo u životnoj zajednici s Bogom, tako da nas ljubav k Bogu 
produhovljuje u dioništvu s Božjom naravi. To je religijski smisao 
života, prema učenju teističke (»idealističke«) filozofije: Ali ta 
ljubav i to dioništvo s Bogom primjereno je našoj razumnoj naravi, 
tj. čovjek može razumom spoznati, da bez Boga život nema vrije- 
dnosti, ili da ni u čemu nema sreće osim u najvišem dobru, Bogu; 
svojim razumom može čovjek i to spoznati, da su neke ljubavi 
bezuvjetno (moralno) zabranjene: na osnovu toga može čovjek za- 
ključiti, da je sreća u moralnoj dobroti, koja nas s Bogom ujedi- 
njuje. Ali kako ujedinjuje? Po razumnoj naravi, koliko smo po 
njoj osposobljeni. Sasvim je drukčije ono ujedinjenje (dioništvo), 
o kome nas uči Kristova objava, a ne naš razum. Prema objavljenoj 
nauci Bog je ljudima odredio nadnaravnu svrhu, koja nadilazi 
svaku naravnu težnju i sposobnost, jer sastoji u neposrednom (in- 
tuitivnom) ujedinjenju s Bogom ili u blaženoj ljubavi, za koju nas 
Bog sam osposobljuje u ovom životu — i to na taj način, da nam 
bez naših zasluga i bez naravnih potreba (== milostivo) daruje sa 
vjerom u Kristovu objavu i privrženost ili ljubav, koju zadržavamo 
po izvršivanju Kristovih zapovijedi. O toj nadnaravnoj ljubavi 
Kristove religije nije ništa znao Platon ni bez objave itko drugi. 
On: Što je uopće potrebna religija, kad znamo, da ima 
moralno valjanih ljudi, koji su areligiozni? Ako može da bude 
moralno vrijedan čovjek bez religioznosti, a nagrađuje se »na dru- 
gom svijetu« moralna vrijednost čovjeka, onda nije potrebno biti 

religiozan. Postoji dakle moralnost bez ikojeg obzira na eri pa 
zato ne treba ljude moralno odgajati putem religije; mi hoćemo 
»laički« ili čisto filozofski moral, bez priznavanja Boga (religije). 

Ja: Ima moralnih ljudi, koji nemaju religije, to ga 
možda je netko moralno ispravan, a nije nikad došao u konfli t 
sa zlim nagnućem, jer eventualno već organski nije za to =. 
a odgoj, društveni položaj i nesvijesni utjecaji drže ga na moralnoj 
»visini«. Iz kojih je motiva takav čovjek dobar, ane zao, to sad 
nije u pitanju; sigurno je to, da znade razlikovati zle i dobre čine 
i da zle čine smatra nedopuštenima: inače se ne bi moglo gorap 
o njegovoj moralnosti, nego možda o društvenoj ili zakonskoj ko- 
rektnosti. U svojoj moralnoj praksi taj se čovjek i ne pita: zašto je 
ovo dobro, a ovo zlo, i zašto ja ne smijem zlo činiti? Ne pita: na 
emu se osniva razlika ljudskih čina u zle i dobre, i otkud njihova 
obveza. U pitanju je dakle dvoje: I.) mjerilo (normativ), po kome 
ćemo odrediti dobrotu odn. zloću, i 2.) izvor imperativa ili obveze 
(obligacije), koja nam diktira, da moramo razlikovati zlo i dobro. 
Da ne ulazim u raspravu o tome, pretpostavit ću tek mogućnost, 
da moralni imperativ ima svoj izvor u volji Božjoj. To. znači, 
čovjek je u moralnom pogledu ovisan o Bogu, podčinjen je volji 
Božjoj — a u tom je odnosu uključena dužnost, da priznajemo Boga 
moralnim zakonodavcem. Kad tu povezanost s Bogom pretpostavite, 
morate (logički) reći, da se na njoj osniva imperativna. razlika zlih 
i dobrih čina; priznavao tko tu povezanost ili je ne priznavao, ona 
postoji (to sad pretpostavljamo!) stvarno, objektivno = kao obje- 
ktivni osnov moralne razlike i obveze. Ako netko i nije religiozan, 
ako ne priznaje stvarne ovisnosti o Bogu, ipak ne može ne prizna- 
vati obavezne moralne razlike i utoliko može da bude moralno 
valjan, ali njegovo nepriznavanje Boga nije mjerodavno za to, da 
li Bog stvarno postoji, pa niti za to, da li je On moralni zakono- 
davac. To je, per absurdum, kao da netko ne priznaje opstanak 
sunca i njegov utjecaj, a ono postoji, i o njemu smo ovisni unatoč 
nepriznavanju. Ukratko: može da bude moralno valjan, tkogod 
ima moralnu svijest, a ne priznaje li pri tom ovisnosti 0 Bogu, nije 
u tome dokaz, da ta ovisnost stvarno ne postoji. Tko pak hoće da 
zastupa bezreligijski moral, tj. nazor, da moralna razlika i obveza 
postoje neovisno o Bogu, taj mora najprije dokazati, da se neovisno 
o Bogu može protumačiti izvor ili osnov moralne obveze i raz- 
ličnosti. Drugo je naime znati za moral i moralno živjeti bez pri- 

znavanja Boga, a drugo je ispitivati, otkuda je moral, i na to pitanje 
odgovoriti ateistički: nije od Boga. To bi trebalo tek dokazati; ali 
mi (u etici) protivno dokazujemo, i zato ne valja reći, da je filo- 
zofski moral eo ipso ateističan (bezreligiozan): naš je nazor o izvoru 
morala teistički. Mi naime dokazujemo, da ljudi moraju razlikovati 
dobro i zlo zato, jer je to moranje zakon Božji, očitovanje volje 
Božje. Priznavati Boga izvorom morala, zakonodavcem, znači pri- 
znavati religijski moral ili ovisnost morala od religije: ukoliko 
»religiju« uzimamo kao osobnu našu vezu s Bogom — pa na osnovu 
tog osobnog odnošenja prema Bogu znademo, da moramo živjeti 
po moralnom zakonu. Religija daje odgovor na pitanje: zašto mo- 
ramo dobro, a ne smijemo zlo činiti? Zato — to je odgovor — jer 
Bog tako određuje; sve su moralne dužnosti od Boga. U skupu tih 
dužnosti prvo mjesto pripada dužnosti bogoštovlja; a tu dužnost 
(da budemo pripravni poštivati Boga) zovemo religioznost. Ona je 
dakle jedan sastavni dio moralnog zakona; a za čitav zakon kažemo 
da se osniva na religiji, ukoliko »religija« označuje našu osobnu 
povezanost s Bogom. Treba dakle pripaziti na višeznačnost izraza 
»religija, religiozan«: tko Boga priznaje samo, koliko znade, da 
postoji Bog, još. time nije religiozan, nego takav biva tek onda, kad 
svojom voljom priznaje Boga, tj. kad je spreman na moralnu do- 
brotu zato, jer zna, da to Bog od njega traži (dakle privrženost 
Bogu = religija, kao osnovica moralnosti); tko je moralno dobar 
uopće, taj napose mora također da poštuje Boga, a kad ta čini, ima 
krepost religije, religiozan je. Ukratko: moral je od Boga = osniva 
se na religiji, moralna je dužnost poštivati Boga ili biti religiozan. 


Da to upotpunim: razlikujte između razumske (naravne) 
»vjere« u Boga, i kršćanske (nadnaravne) vjere u Krista i njegovu 
Božansku nauku (objavu). L ute r je neistinito tvrdio, da bez nad- 
naravne vjere ne može čovjek učiniti nikojeg moralno dobrog djela, 
jer je volja sama po sebi (»fizički«) nesposobna za dobro. Crkva 
uči protivno. (Uopće, moram primijetiti, tko pozna Crkvenu nauku 
o religioznom životu, mora zapanjenim udivljenjem priznati psiho- 
lošku dubinu, kojom ta nauka prodire u najtajnovitije strane du- 
ševnog života.) Crkva uči dvoje: 1.) da čovjek može vlastitim 
razumom znati za Boga, 2.) da može (bez nadnaravne pomoći ili 
milosti) vlastitom voljom obdržavati naravni moralni zakon ili 
učiniti neko dobro; a radi prirođene pohote biva vrlo teško (»mo- 
ralno« nemoguće), da sav zakon trajno obdržava. Zato je krivo reći, 

da bez vjere nema dobrih djela ili da su sva djela nevjernika grešna; 
i nevjernik može smatrati moralno nevaljanim činima prijevaru, 
krađu, nepoštivanje roditelja itd. Naravno dobra djela nisu, da- 
kako, zaslužna za nadnaravnu svrhu, tj. nisu spasonosna; takva ne. 
mogu biti bez nadnaravne milosti, Ali nezaslužan nije isto što gre- 
šan; ako i ne vodi k nadnaravnoj svrsi, ne mora biti povreda zako- 
nodavne volje Božje. Čovjek može ljubiti Boga iz naravnih motiva, 
koliko sluša savjest i time se pokorava Bogu i koliko smatra Boga 
najvišim dobrom. Po ovoj vezi s Bogom biva moralno! dobar čovjek 
ujedno religiozan. Čim znadete, da se moralnost osniva na religiji, 
tj. da dobrota odn. zloća znači sklad odn. nesklad s voljom Božjom, 
jasno Vam je, da nema zloće, koja ne bi bila grijeh ili povreda Boga. 

Prema tome, kad Vi kažete, da se na drugom svijetu nagrađuje 
moralna vrijednost, a nju nalazimo i kod areligioznih ljudi, pa zato 
da religija ne dolazi u obzir pri tom nagrađivanju, treba da ovako 
odgovorimo: koliko pojedinac u moralnoj svojoj vrijednosti nema 
nikoje krivnje, što je areligiozan, nema čega da se boji; čim pret- 
postavite, da je moral od Boga, jasno je, da moralno vrijedni 
čovjek mora poštivati Boga, tj. mora zbog Njegove zakonodavne 
volje da bude moralno vrijedan — ukoliko on znade za ono, što 
sad pretpostavljamo, naime za moralnu ovisnost od Boga. 

On: Kako to možemo znati? 

Ja: Razlikujte eksistencijalnu i moralnu ovisnost o Bogu. Mi 
eksistiramo ovisno o Bogu, tj. ne bi nas bilo bez Boga. Kako to 
znamo? Filozofska spoznaja o tome nastaje putem dokazivanja (u 
teodiceji), a nefilozofski ljudi znadu, da je svijet od Boga na 
osnovu istih činjenica kao i filozofiranje, samo što oni ne znaju iz 
tih činjenica u strogo logičkoj formi izvesti dokaze, da Bog eksi- 
stira, Čim priznaju (»vjeruju« u) Boga, to znači, da uviđaju po nekim 
činjenicama, da svijet ne eksistira sam od sebe: sve, Što nastaje, 
što god je nestalno, prolazno, ovisno je od drugoga; sve, što bi moglo 
da ne eksistira, nije nužno — a ni mi ljudi ni sav svijet ne eksistira 
nužno, nego bi mogao da ne eksistira. "Ta činjenica nameće pitanje: 
otkuda, zašto eksistiramo? U odgovoru dolazi misao na Boga: naše 
su eksistencije ovisne, mora da eksistira netko neovisno; takav 
»netko«, koji uređuje svijet i ravna našim životima, a to je Bog. 
Promatranje svijeta navodi ljude k priznavanju Boga. I vlastita ih 
savjest upozoruje, da je volja ovisna od moralnog zakona, u kome 
se očituje nečija »nadmoć« odn, ovisnost ljudske volje od zakono- 

davne volje. Psihološki je teško protumačiti postanak toga uvjer- 
renja, ali za nas je važno da istražimo, da li je takvo uvjerenje 
opravdano ili stvarno osnovano, tj. da li je uistinu čovjek u mo- 
ralnom pogledu ovisan o Bogu. Bude li teodiceja dokazala, da ima 
Boga, može se otuda dokazati, da je Bog zakonodavac (jer je čovjeku 
odredio cilj života). Zasad ne ulazimo u to dokazivanje, nego ćemo 
ukratko psihološkim putem objasniti moralnu ovisnost o Bogu, 


Ispred toga — da nam ikoji pojam ne bi ostao neobjašnjen 
— treba biti na čistu: koji elementi daju karakteristiku pojmu »mo- 
ralnosti«. Već smo ih naveli: 1. normativnost i 2. dužnost ili obve- 
zatnost. »Moralnost« znači razlikovanje ljudskih (razumno-voljnih) 
čina u dobre i zle; to je sadržaj moralne (etičke) svijesti. Ljudi 
znadu za tu razliku, po njoj procjenjuju (vrednuju) svoje čine, tj. 
time, što ljudi svoje čine prosuđuju kao zle i dobre, ili time, što ih 
vrijednosno »omjeruju«, mora da je nešto mjerodavno ili normativno 
za ovakvo razlikovanje: nešto, po čemu ili na osnovu čega su jedni 
čini dobri, drugi zli. Već su stoički filozofi učili, da je to razliko- 
vanje prirođeno čovjeku po razumnoj naravi: ona je upravo mjero- 
davna za tu razliku, tj. ta je razlika u objektivnoj relaciji s pitanjem 
usavršenja čovjekova s obzirom na razumnu narav. Ona je zakon 
naravi. Šta znači »naravni zakon«? S objašnjavanjem toga pitanja 
u vezi s moralom otpočeo je sv. Augustin, dakle kršćanska filozofija. 
Zar naravni zakon znači samo to, da su neki čini primjereni ra- 
zumnoj naravi? Zar u tom pojmu nije ništa drugo sadržano nego 
mjerilo ili ravnalo ljudskih čina? Naravni zakon u fizičkoj prirodi 
znači to, da uz izvjesne pretpostavke uzročnom nuždom mora slije- 
diti neki učinak, a zar moralni zakon ne izriče ništa drugo nego 
to, da se uz pretpostavku. usavršenja razumne naravi iziskuje po- 
redak života (voljnih čina) u okviru razlike dobrih i zlih čina? To 
očito nije dosta.za karakteristiku moralnog zakona, jer u njemu 
sadržana razlika dobrote i zloće uključuje imperativ, voljno moranje, 
tj. moralna. se razlika očituje u formi toga moranja. Dobri i zli 
čini daju nam sadržaj zakona, a dužnost (moranje) formu. Sadržajno 
je zakon izraz promišljenog uređenja (ordinatio rationis), a po svojoj 
formi je zapovijed volje ili dužnosti obdržavanja moralnih zapovijedi 
(grč. to dćon, ta dćonta). Pretpostavimo li, da je Bog uredio sav 
svijet i ljudski život prema onome, što je naravima primjereno, očito 
je, da moralni zakon nije samo izraz promišljenog uređenja ili ra- 
zuma, nego i volje Božje. Iz Božanskog njegova podrijetla izvire 

moralnom zakonu i njegova obvezatna moć. Ali mi sad ne ćemo 
to podrijetlo pretpostaviti (kao dokazano u teodiceji), nego ćemo 
ga logički izvesti iz iskustvene činjenice, da je moralna razlika 
obvezatna. 


Ima naime nekih voljnih čina, od kojih čovjek zazire — i 
onda, kad za njima teži, koliko su podesno sredstvo za ono dobro, 
koje je predmet težnje. Zašto zazire od čina, za kojim ujedno teži 
(jer svršno odgovara dobru teženja)? Očito zato, što taj čin — 
premda je kao sredstvo dobar — znači ujedno zlo ili lišavanje 
nekog dobra. Kome je to dobro (radi koga postoji zazor): meni ili 
kome drugome? Kad bi meni (za mene) bilo, to znači, da bi pred 
zazorom i težnjom bila postavljena dva dobra, koja poredbeno 
ocjenjujem (vrednujem), pa od mene zavisi, da li ću dobro svoje, 
težnje (i čina) preferirati dobru zazora (spram čina), odn. da li ću 
obustaviti svoj zazor. Ali ja ga ne mogu obustaviti: to znači, dotični 
je čin takvo zlo, od koga ja moram zazirati i eo ipso ne smijem da 
to činim. Uzmimo drugi član alternative: dobro je nekom drugom, 
ne meni. Je li pravo na opstanak zazora ovisno od mojeg obzira 
prema tuđem dobru? Zazor ostaje, i kad ja nemam tog obzira: to 
znači, da ja ne odlučujem o zloći čina, nego da ona postoji neovisno 
o meni, i prema tome sam obvezan da ne činim. Zloća nekih čina 
postoji za mene tako, da moram priznavati dobro suprotno tim 
činima. To je moranje čovjeku konstitucionalno, jer postoji, i kad 
ga volja ne priznaje. Zovemo ga moralna obveza, a njezinu razliku 
čina u dobre i zle — moralna. Konstitucionalno uređenje čovjeka 
ne postoji o sebi, nego o Bogu. Stavivši u čovjeka težnju za srećom, 
Bog je spojio njezinu oživotvorbu s onim dobrom, radi koga se čo- 
vjek: mora odreći moralno zlih čina (i njihove »sreće«). Jer: u jednu 
me je ruku Bog tako konstituirao, da tražim sreću, a u drugu ruku 
mi je oduzeo pravo, da sam odlučujem u pitanju sreće ili da ja sam 
određujem, u čemu ona sastoji, — pa kad je to pravo Bog sebi re- 
zervirao, i to na osnovu toga, što je On auktor ljudske naravi, očito 
je, da moju sreću čini ovisnom od toga, da li ja to pravo priznajem 
odn. da li činim, kako mi diktira razum (Bogom upravljana narav). 
Argumentacija je dakle ova: 1.) ni pod koju cijenu ja ne smijem 
nešto činiti, tj. u mojoj svijesti javlja se kod izvjesnih čina takav 
»ne smiješ«, da on i onda postoji u punoj snazi, kad sam ja isključio 
svaki obzir prema zlu, koje bi skopčano bilo s tim zabranjenim 
činom, tako da ja ništa ne uvažavam od onoga, što bi tome činu 

oduzelo indiferentnost — a on ipak nije i ne može da bude indife- 
rentan, nego je bezuvjetno obvezatan i utoliko ima karakter na- 
ravnog zakona; 2.) osnivač naravi i njezine zakonitosti jest Bog: 
dakle je naša naravna ovisnost o Bogu osnov moralnog zakona; 3.) 
Bog je osnivač i zakona težnje za srećom, pa kad sve ono, što bi 
nas učinilo sretnima, moramo napustiti, koliko je u suprotnosti s mo- 
ralnim zakonom, svakako je Bog (da ne bude zakon sreće nerazumno 
postavljen) oživotvorbu sreće predvidio u izvršivanju moralnog 
zakona, — a budući da taj uvjet sreće obuhvaća sav život, u kome 
ipak nije sreća oživotvorena, iako čovjek moralno valjano živi, zato 
ta logika stvarnosti iziskuje mogućnost, da izasmrtni život duha 
ljudskog u relaciji s Bogom bude izvorom sreće moralno vrijednoga 
čovjeka. . 


To naše (deontološko) fundiranje teizma polazi od činjenice, 
da izvjesni naši čini sami po sebi nisu vrijednosno indiferentni, tj. 
da njihovo diferenciranje u zle i dobre ne znači »iskrivljenost« 
(Nietzsche, Stirner), nego naprotiv karakteristiku normalnosti. Kad 
kažemo, da su »sami po sebi« diferencirani, hoćemo reći, da dife- 
renciranje čina u zle i dobre ne sastoji u prosuđivanju (po »rodnoj 
inteligenciji«) njihove finalnosti s obzirom na pojedina dobra (veća 
ili manja) i zla animalnog nagona: jer takvo je kvalificiranje upravo 
suprotno nagonu i ono nam je dano ili »metnuto pred« volju, pa 
zbog te pozicije prema volji mi emocionalno doživljujemo kvalifi- 
kaciju izvjesnih čina kao zazor od njih. Otuda slijedi, da svijest 
ove objektivne kvalificiranosti nekih čina moramo genetički protu- 
mačiti na drugi način: možda na osnovu životinjski prirođenog 
»socijalnog instinkta« i stečenih navika pod zaštitom raznih aukto- 
riteta, kao što misle evolucionisi (Spencer, Paulsen, 
Haeckel...) — ili je za to mjerodavan razum sam po sebi, 
kako misi Kant. Prvo je mišljenje neosnovano. Kad bi navedeni 
zazor bio instinktivno determiniran ili kad bi proizlazio iz stečene 
motivacije, on bi s težnjom zajedno činio jedan kauzalni kompleks, 
iz koga bi nužno rezultirao voljni čin, — ali nije tako: jer iskustveno 
znam, da mogu činiti suprotno težnji; pri tom 1.) znam, zašto ili 
radi kojeg dobra da učinim nešto po svojoj težnji, 2.) znam, da 
isključujem sve motive za moj zazor i čin suprotan težnji, a ipak 
3.) znam, da ostaje u meni zazor prema činu težnje. Ta kognosci- 
tivna situacija znači prema tome, da je u zazoru uključena intuitivna 
kvalifikacija čina težnje, tako da je taj čin po neposrednom uvi- 

đanju (razumnoj intuiciji) dobio obilježje zloće. A to u opoziciji 
prema težnji animalnog nagona dobiva imperativnu formu kao 
obligacija za volju ili kao zakon razuma. Ako je na pr. umorstvo 
radi težnje za novcem kvalificirano kao zlo, primjenu toga zakona 
na. sasvim konkretni slučaj zovemo savjest, koja čin umorstva za- 
branjuje bez obzira na bilo koju motivaciju zazora pred takvim 
činom. Po bezuvjetnoj obligaciji dobiva diferenciranje ljudskih čina 
karakter moralnosti. Kad se napokon ispostavilo, da je čovjek po 
samoj razumnoj naravi moralna osoba, preostaje još jedino pitanje 
autonomije (po Kantu): da li je ta narav isključivo po sebi moralno 
konstituirana ili je ona već eksistencijalno ovisna i slijedom toga 
također po svojoj moralnoj konstituciji?  Njezimu  eksistencijalnu 
ovisnost od Boga dokazuje teizam, i zato on u priznavanju Boga 
(religiji) nalazi zakonodavni izvor moralnog reda. 

On: To je užasno komplicirana logika; — života nam treba! 

Ja: Namjerno sam se zaustavio na dvije teme, koje su za 
Život najvažnije, a u filozofiji i teologiji su najteže: o vezi morala 
s religijom i o nadnaravnom položaju čovjeka, Htio sam, da uvidite, 
kako se o tim pitanjima ne može pametno govoriti bez teškog stu- 
dija, koji je potreban i u drugim naukama. 

»Logos« je razum, mišljenje, a logika je valjano obrazloženo 
mišljenje, put k istini. Bez logike nema nikoje nauke, nema ni ži- 
vota, jer i u svakodnevnom Životu izričemo sudove, promišljeno 
radimo, a sami rekoste, da se najsnažniji životni pokreti ravnaju 
po idejama, smjernicama, ideologijama ili nazorima. U sukobu 
filozofskih nazora o svijetu i životu odlučuje njihovom sudbinom 
opravdanje, dakle logika. Kad naše vjerovanje u Kristovu objavljenu 
nauku ne bismo kadri bili postaviti na logičke temelje, prvi prigovor, 
koji bi se podigao proti kršćanskoj vjeri, pozivao bi se na pomanj- 
kanje ili odsutnost logike, — a naprotiv, kad mi vjeru logički fun- 
diramo, postaje opet logika nekim ljudima zazorna. 

On: Zapravo htio sam reći: vjera u nadnaravno blaženstvo 
posmrtnog života daleko je od sadašnjice; ta vjera oduzima čo- 
vjeku smisao za ovaj život, lišava ovaj zemaljski život svake vrije- 
dnosti, pa je sva sreća, da ljudi nemaju previše vjere, jer bi zapali 
u mrtvilo, kvijetizam. 

Ja: To bi doista bila fatalna posljedica kršćanske vjere uz 
pretpostavku, da je ona daleko od života i da oduzima smisao za 
taj život, — samo Što ta pretpostavka nije istinita. Evo zašto: 

Ovaj je Život, uči nas kršćanska vjera, priprava za drugi 
život, i to moralna priprava, tj. mi živimo pod takvom odgovor- 
nosti, da je za njezinu veličinu mjerodavno postignuće odn. gubirak 
izasmrtne sreće. To znači: život je odgovornost pred Bogom, po- 
stavljen je pred zadatke ili dužnosti, koje treba bezuvjetno izvršiti, 
jer je u pitanju Životna naša sudbina. Vjera u posmrtnost znači 
dakle sankciju za moralnu vrijednost ovoga života, »Ne budeš li, 
čovječe, moralno čestit ili valjan, bit će ti suđeno, kad zauvijek 
zaklopiš oči: pazi dakle, kako živiši« Tako glasi moral vjere u 
besmrtnost. On glasi još i drukčije: »Blago vama pošteni, dobri, 
vrijedni ljudi, koji ste živjeli po Pravdi Božjoj; vama je osigurano 
kraljevstvo nebesko sretnog života u Bogu«. Vjera tako obuhvaća 
čitav život u cilju moralnog usavršenja, kojim pobožanstvuje čo- 
vjeka, da ga time ujedno usrećuje. Zar je to kvijetizam, kad čovjek 
mora budno paziti na ono, što čini? Ili ćete reći, da je kvijetizam 
sadržan u vjeri zbog toga, što se čovjek mora odreći izvjesnih do- 
bara? Zar bi, pitam Vas, značio nekvijetizam ili Životni aktivizam 
to, da ljudi živu bez morala? Jer vjera u izasmrtne posljedice mo- 
ralnog života ne znači praktički ništa drugo nego onaj memento, 
koji čovjeka na moralno valjani život potiče i koji mu daje ob- 
razloženje za takav život, tako da misao na te posljedice daje smisao 
moralnom životu. A da ta teistička ili religijski moralna orijentacija 
Života nije neka teorija bez dodira sa svagdašnjim Životom, možete 
se uvjeriti po njezinoj primjeni na pojedine životne situacije. Tko 
zna, da je svakome čovjeku jednako postavljen. točno određeni cilj 
života — koji sastoji u tome (kako nas vjera uči) da moralnim na- 
stojanjem prevladamo u sebi »životinju« i da se Bogu primičemo —, 
tome je posve jasno, da smisao života ne sastoji u bezgraničnom 
kultiviranju »Životinje« ili osjetilnih nagnuća, i da su svi ljudi kao 
Božji stvorovi jednakog moralnog dostojanstva. Tko zna, da je 
Bog ljudima dao »zemaljska« dobra zato, da ih u skladu s moralnim 
zakonom uživaju, a taj zakon da u prvom redu određuje pravednu 
podjelu dobara, — tome će biti posve jasno, da je Bog osvetnik 
sacijalne nepravde, i da je ona zlo, koje tolerirati znači gaziti Božji 
zakon. Ako je koga snašla nevolja, bijeda, bolest, nesreća, on po 
vjeri zna, da nije sve izgubljeno, jer ono, što je za život glavno, i 
ne može da izgubi bez svoje volje: nije li takva ovjera najveće 
olakšanje ž života, u kome je tako malo sreće! Zar nije u vjeri izvor 
Života, kad čovjek po njoj zna, da se nema ničega bojati, dok je 


Sadržaj knjige u razgovoru 427 


pošten i boguodan, jer mu nitko ne može dati i oduzeti ono, što mu 
je od Boga određeno! Zar nije vjera u bolji život izvor snage, koja 
nam je tako često potrebna, da uzmognemo snositi apatiju i pesi- 
mizam života? Nije li životna vrijednost vjere i u tome, da nas 
trajno potiče na radost, smirenost i sabranost u elevaciji duha 
k budućem blaženstvu? Ili zar je valjda vrijedan življenja takav 
Život, kako ga danas posvuda nalazimo kao negaciju moralnih 
vrijednosti — u progonima, pljačkama, nečovječnostima, po »za- 
konskoj« sili zaštićenim  lupeštvima, svjetskim obmanama u ime 
»slobode, bratstva, jednakosti«...? Iz toga ponora, u koji upada 
ukupni život današnjice, može ga izbaviti još jedino moralni pre- 
porod po religiji, po Isusu Kristu. Zato je najaktuelniji zadatak 
našega vremena, da kritički upoznamo teistički i kršćanski nazor o 
Životu. 
On: Kako razlikujete »teistički« i »kršćanski«? 


Ja: Prema samim izrazima: »teistički« nazor znači prizna- 
vanje Boga, a »kršćanski« priznavanje Krista Bogom. Prvo je re- 
zultat filozofiranja, a drugo historijsko-teološkog izučavanja. Kad 
se na osnovu historijskih činjenica (napose čudesa) ispostavi Kristovo 
Božanstvo, onda je u Njegovu auktoritetu zajamčena istina svega, 
što je ljudima objavio i svojoj Crkvi povjerio, da kao objavljenu 
nauku dalje predaje. Kršćanski je nazor sadržan u objavljenim isti- 
nama, tako da se vjersko prihvaćanje tih istina osniva na prizna- 
ranju Kristova Božanskog auktoritetaj kojim su te istine objavljene. 
O čemu je riječ u tim istinama? Uglavnom o Bogu i o čovjeku, o 
odnosu čovjeka prema Bogu, napose u vezi s Kristom. Najvažnija 
je istina o nadnaravnoj svrsi čovjeka. Do spoznaje o tome ne bismo 
nikada došli po svome razumu, filozofiranjem. Ali da Bog opstoji, 
i da je u Njemu naša životna svrha, ukoliko »gledamo« na samu 
ljudsku narav, — to možemo razumski spoznati: promatranjem 
svijeta i života dolazimo zaključivanjem do spoznaje, da ima Boga 
i da je On moralni zakonodavac i da nam je kao takav odredio 
životnu svrhu. Taj filozofski nazor o životnoj povezanosti s Bogom 
zovemo teistički (teizam). Do njega dolazimo »naravnom objavom« 
Boga, koliko se Bog očituje u sveukupnoj fizičkoj naravi (prirodi, 
kozmosu), tako da ljudi po svojoj razumskoj naravi iz ove »knjige« 
svijeta i života dolaze na misao o Bogu i uviđaju svoj životni 
položaj prema Njemu. 

Ako »teizam« uzmete u širem smislu — ne samo za prizna- 
vanje Boga (u teodiceji), nego također (u etici) za priznavanje Boga, 
koliko je naša životna svrha u Njemu —, morate s teističkim na- 
zorom obuhvatiti i sve one spoznaje o čovjeku (ne samo o Bogu), 
koje treba pretpostaviti za samu mogućnost naše životne veze 
s Bogom. Konkretno rečeno: čovjek ne može biti od Boga obvezan, 
da moralno živi i da tako oživotvori svoju svrhu u zajednici s Bo- 
gom, ako po svojoj naravi nije nešto sasvim drugo nego životinja, 
tj. ako nema razumno-voljnu dušu; jer kad bi čovjek bio samo 
osjetilne (senzitivne) naravi, ne bi ni kadar bio spoznati istinu, da 
ima Boga, niti bi kadar bio da svoj život prema toj istini upravlja. 
Tko je u psihologiji senzualist (senzist) — ne priznavajući čovjeku 
drugih životnih sposobnosti osim senzitivnih — taj će dakako već 
s toga stajališta zabaciti teoretski i praktički (etički) teizam; jer ne 
samo što ne priznaje čovjeka sposobnim za religijski moral i za 
traženje svrhe u Bogu, nego on ne Priznaje ni sposobnost, da išta 
znademo o Bogu: upravo zato, Što pretpostavlja, da možemo samo 
ono znati, što vidimo, dodirujemo,... Što nam se senzitivno po- 
javljuje. Zato je za sustavno izgrađivanje teizma u prvom redu 
potrebno raspraviti psihologijski problem o čovjeku. 

Postavite li taj problem još na širu osnovicu, biološku, doći 
će u pitanje postanak čovjeka od životinje, pa onda uopće postanak 
života na zemlji. Tu će sad imati riječ također prirodne nauke! 
Samo da Vam ukratko kažem, kako se u dodiru s prirodnim naukama 
opravdava teizam nasuprot materijalizmu. 

Prirodoslovci su zastupali nazor, da je organsko (živo) nastalo 
iz neorganskog; iz fizičko-kemijskih sila; to je hipoteza samorađanja 
(generatio spontanea, aequivoca). Takav postanak života nije doduše 


nitko iskustveno ustanovio, ali je to bio »postulat« prirodne nauke, . 


kako se Virchov izrazio (g. 1877. i još 1887.). Zašto »postulat«? 
Ako ne ćemo da priznamo Boga, koji je život stvorio — tako je 
Virchov »argumentirao« — moramo priznati samorađanje. Jer 
iz kozmogonije znamo, da nije odvijeka bilo života na zemlji, nego 
je nastao, i prema tome je moguća samo ova alternativa: ili je nastao 
Od stvaralačkog uzroka (Boga) ili se razvio iz nežive materije; ako 
ne ćemo (!) prvo, moramo priznati drugo. Ali to je priznanje obu- 
rila sama prirodna znanost — i upravo time, što je oborila hipotezu 
samorađanja, prirodna je znanost utrla put teizmu. Virchov jei 
sam izjavio na kongresu u Moskvi (1897.), da je nemogućnost samo- 

rađanja prirodnonaučni rezultat Ig. stoljeća s prijelazom u 20. 
vijek. Tako je doista osvitom 20. vijeka (1901.) mogao napisati 
biolog Reinke, da mehaničke i kemičke sile nipošto ne dostaju 
Za postanak života, i da se zato materijalistički nazor raspao kao 
kuća od karata. A fizičar William Thomson (Lord Kelvin) 
napisao je (1903.), da nas znanost sili na priznanje stvaralačke sile 
u svijetu. Kad sam Liebiga na jednoj šetnji upitao — kaže Thomson 
— da li vjeruje, da je trava i cvijeće izraslo po čisto kemičkim si- 
lama, odgovorio je, da u to ne može vjerovati kao ni u to, da bi 
botanička knjiga, koja ih opisuje, nastala po kemičkim silama. »Ne 
bojte se biti nezavisni mislioci! Ako dosta snažno mislite, znanost 
će vas prisiliti na vjeru u Boga, u kome je temelj religije. Uvidjer 
ćete, da znanost nije protivnica religije, nego njezina pomoćnica«. 
Tako se evo od prirodnih nauka dolazi do teističke filozofije. 


On: To baš ne mora da bude. Samorađanje, priznajem, nije 
potvrda za materijalizam; hipoteza samorađanja prestala je biti 
uporište materijalizma. Čim je istina, da živo ne može nastati od 
neživoga, postaje postanak života na zemlji problem, koji ne nalazi 
dovoljan odgovor u priznavanju same materije i njezinih sila, nego 
se iziskuje opstanak životnog uzroka. Sve to priznajem, — ali taj 
uzrok ne mora da bude Bog: jer kozmičku činjenicu Života možemo 
tumačiti i panteistički, Život se odvijeka nužno razvija iz jednog 
zajedničkog životnog izvora, koji se u raznim životnim oblicima 
usavršuje. Ako taj izvor i nazovemo »Bog«, on je u svim životima, 
kao i sa svime, štogodi opstoji, jedno isto. Možemo dakle zastupati 
vitalističeki monizam (panpsihizam): sve je živo; a vremenskog po- 
stanka Životu i nema, nego je on odvjekovno nuždan. I ljudski je 
život s ovim svemirskim zbivanjem povezan, tako da svi mi »po 
vječnim, gvozdenim, velikim zakonima moramo izvršiti krugove 
našeg opstanka« (Goethe). Niti pravo znamo, otkuda smo, ni 
kuda ćemo; ne znamo (kaže Jodl), da li čovječanstvo kao cjelina 
i svaki pojedinac ima neke zadaće i ciljeve, koji prehvataju ovaj 
naš zemaljski opstanak, — ali znamo, da je u njemu najuzvišeniji 
zadatak i cilj: moralna kultura. Možda uostalom imađu pravo oni 
etičari, koji drže, da smisao života sastoji u općem blagostanju, ili 
oni, koji drže, da je vrijedno živjeti jedino zbog uživanja. Napokon 
možda je u pravu Humboldt, Schopenhauer i svi pesi- 
misti, koji su u Životu gledali samo najveći nesmisao — s jedinom 
pametnom svrhom, da uvidimo, kako bi bolje bilo, da ga nema. 

Ja: Neko je vrijeme i Tolsto j bio takav pesimist, no i on je 
kasnije postao teist: jer je uvidio, kako ništa ne pruža pravoga 
životnog zadovoljstva, ni bogatstvo, ni čast i slava, ni zdravlje, ni 
obrazovanost, — a jedino, što većini ljudi daje životnu snagu, jest 
vjera u Boga. Tako je Tolstoj postao religiozan; ali nas to ne bi 
zadovoljilo, da se priklanjamo mišljenju većine, nego hoćemo do- 
kaze, da znamo, da li uistinu ima Boga. Što se kršćanske religije 
tiče, Tolstoj je ostao na pola puta: prema tekstu evanđelja iskon- 
štruirao je sebi »kršćanstvo« i tako je zapravo ostao naravno reli- 
giozan. (To konvenira i onima, koji solidni studij zamjenjuju 
komotnim »tolstojevštinama«.) Ali ostavimo historijske primjere, da 
se vratimo na Vaše nazore. 

Ad panpsihizam: niti je istina, da su sve stvari u svijetu žive, 
ili da nema ništa anorgansko, niti je istina, da je sve, što Živi, jedno 
isto sa svojim praizvorom, iz koga se nužno razvija. Ta misao 
evolucionističkog monizma uključuje protuslovlja. Očito je, da svi 
mi ljudi nismo jedno isto; a nemoguće je također, da budu istovetne 
stvari, koje su među sobom sasvim različne. Nadalje, što opstoji 
nužno, ne može se razvijati: jer razvoj znači prijelaz na nešto zbilj- 
sko, čega prije nije bilo, i prema tome ne možemo reći, da postoji 
nužno, nego nenužno. Ne može se jedna stvar ni usavršivati, ako 
je u njoj nužno sve, što ima: jer usavršenjem dolazi na viši stepen, 
na pr. od osjetilnog života na razumski, a kad bi taj stepen bio 
nuždan, ne bi tek nastao (dok. ga ispred toga nije bilo). Kažemo li 
za nužno biće da se razvija: zašto su razvojni stepeni vezani na 


određeno vrijeme? — na pr. da je razvoj dopr'o do današnjeg stanja,, 


nije trebao čekati do danas, ako je odvijeka ili bez vremenskog 
početka. Uostalom dosta je biti prirodoslovac i znati, da je bitna 
razlika između živog i neživog, i da je živo nastalo, a da nije moglo 
nastati u vremenu i ujedno odvijeka nužno postojati, — pa je otuda 
sasvim logički, da se prizna živi uzročnik, koji je život u svijetu 
proizveo, i zovemo ga Bog. Teizam je dakle opravdan na osnovu 
neodrživosti materijalističkog i panteističkog nazora. 


Ne samo što postanak života u svijetu iziskuje Boga, nego i 
svrhovito (finalno, teleološko) uređenje anorganskog i organskog 
svijeta.  Materijalisti doduše poriču finalnost pa zato ne priznaju 
»svjetskog graditelja« (Haeckel); ali, da sad ne ulazimo u dokazi- 
vanje eksistencije Boga kao ureditelja svijeta, priznat ćete, da naš 
ljudski život nije tek nužno zbivanje, nego da sastoji i od takvih 

ljudskih čina, kojima polučujemo ili ostvarujemo neke svrhe. Mi 
naime znamo, zašto nešto radimo, tako da ovaj »zato, zbog toga« 
utječe na volju: ja to hoću, za tim težim, idem za tim, da to po- 
stignem — to je cilj moga rada i nastojanja, to je svrha, koju »imam 
pred očima«. Mnoštvo radnika zaposleno je pri izgrađivanju kuće, 
i svak će obavljati određeni posao po nekom nacrtu ili osnovi, koja 
predstavlja svrhu zajedničkog rada, i prema kojoj je rasporedan 
posao pojedinca i cjeline. Ili na pr. u gradu s velikim prometom 
propisno je, da se nogostupom ide desno, i da se na propisnim mje- 
stima prelazi cesta— zato, da se izbjegne sukobima, i da se promet 
pravilno odvija: to je svrha ili ono, zbog čega je određen raspored 
hodanja. Svršni raspored znači udešavati sredstva prama stanovitoj 
svrsi; a za takav se raspored (uređenje) iziskuje razum ili promi- 
šljeno upravljanje prema svrsi. Da mi ljudi imamo takvu sposobnost, 
ne ćete valjda poricati; a to znači, da ne radimo samo kao strojevi, 
nužno, nego da se sami svršno upravljamo. Ne bi normalan bio, 
tko bi naokolo hodao i nikad ne bi znao, kuda i zašto ide. Činovnik, 
recimo, ide redovno u svoj ured i tamo obavlja svoj posao znajući, 
što radi i zašto to radi; poljodjelac ide za svojim poslom, industri- 
jalac za svojim, itd. — svaki čovjek »ide« za izvjesnom svojom 
svrhom. Ne možemo reći, da ove pojedinačne svrhe pripadaju čo- 
vjeku, koliko je čovjek: ima li čovjek kao takav neku svrhu života? 
Ako svi ljudi imadu jednu zajedničku svrhu, to bi značilo, da ona 
daje ljudskom životu smisao. Nema li nikoje druge svrhe osim onih, 
koje pojedini ljudi sami sebi postavljaju — na pr. da steknu novac 
za uzdržavanje života ili za uživanje —, onda je smisao života u 
tim svrhama. Pretpostavimo li, da je netko postigao svrhu, i da ona 
znači životno dobro, koje ga sasvim zadovoljava, kažemo, da je 
sretan. Ima li takve svrhe, koja životu daje smisao, ukoliko čovjek 
odivotnorkom te svrbe postaje sretan? 'To je glavno pitanje filozofije 
o životu, 


Teistički odgovor na to pitanje može polaziti dvojakim pu- 
tem: iz teodiceje ili iz etike, Ako je (u teodiceji) osigurano, da Bog 
Opstoji, sigurno je onda i to, da je čovjeku — sposobnom tražiti 
smisao života — odredio svrhu. Krivo je mislio Spinoza, da 
Bog ne može učiniti nešto s razlogom ili po nekoj svrsi, jer bi to 
značilo, da Mu nešto treba; to bi naime značilo samo onda, kad bi 
Bog težio za nečim, čega nema: kad bi zato činio nešto, da to po- 
stigne; a morao je odrediti svrhu zato, jer čovjek po razumnoj na- 

ravi živi svršno i teži za srećom. Koja je ta od Boga određena 
svrha? Budući da čovjek u ničem, što je prolazno ili »zemaljsko«, 
ne nalazi svoje sreće (koja traži neprolaznost i isključenje svakog 
zla), zato Bog nije mogao namijeniti čovjeku životnu svrhu u stje- 
canju prolaznih i ograničenih dobara, nego u životnom sjedinjenju 
s Bogom. Kako, kojim putem? Bog je morao obznaniti čovjeku 
putokaz, morao je odrediti, što čovjek ne smije činiti, da ne dođe 
u sukob sa svojom svrhom, tj. morao je razumnoj naravi dati mo- 
ralni zakon. — To je jedan način teističkog odgovora, a drugi (u 
etici) polazi od iskustvene činjenice, da imamo savjest, koja nam 
izvjesne čine bezuvjetno zabranjuje. Prvo dokazivanje (iz teodiceje) 
polazi od Boga, koji je odredio životnu svrhu, a drugo polazi od 
moralne svijesti, koja razlikuje čine u zle i dobre, pa na osnovu 
obavezne te razlike izvodi opstanak zakonodavne volje Božje (kako 
smo naprijed dokazivali), a taj moralni zakon pretpostavlja životnu 
svrhu: jer čim je sigurno, da je Bog odredio neke čine, kojih ne 
smijemo činiti, očito je s njima spojio gubitak svrhe, za koju smo 
određeni (inače bi zabrana bila bezrazložna ili besmislena). Koja 
je to svrha? Budući da se po moralnom zakonu moramo odreći i 
onih čina, koji bi nas doveli k sreći, kako je sebi zamišljamo, jasno 
je, da se od Boga određena sreća sastoji baš u odricanju tih (zlih) 
čina ili u vršenju volje Božje: u ljubavi k Bogu, a ne u nečemu, čime 
se ta ljubav gubi (po moralnom zakonu). Svojevoljni prekid s mo- 
ralnim zakonom znači dakle prekid s Bogom, sa svršnim određenjem 
Života; u tom smislu kažemo, da je teški grijeh u odricanju, napu- 
štanju ljubavi k Bogu i priljubljivanju nekoj svrsi suprot volji 


Božjoj. Po teističkoj je etici čovjek stavljen pred alternativu: ili će: 


životom svojim upravljati, kako Bog određuje, ili tome suprotno; 
u vlastite mu je ruke stavljena sudbina života — a u tome i jest 
težina moralne odgovornosti pri izboru životnog smisla. 

On: Da li ljubav k Bogu isključuje svaku drugu ljubav? Koja 
je razlika između nekršćanske i kršćanske ljubavi k Bogu? 

Ja: Na prvo pitanje: neke isključuje, a neke uključuje. Ljubav 
k Bogu isključuje svaku onu ljubav, kojom se napušta ljubav k Bogu, 
tj. takva ljubav, koja ne može zajedno postojati s ljubavlju prema 
Bogu, eo ipso je zabranjena. »Kompas« ljubavi k Bogu jest izvrši- 
vanje moralnog zakona ili slaganje s voljom Božjom, harmonija 
naše volje s Njegovom, koliko s njom ne dolazimo u sukob glede 
životne svrhe. Ljubav, kojom bi takav sukob nastao, ili koja je 

nespojiva s nastojanjem oko oživotvorbe Bogom određene svrhe, 
znači negaciju ljubavi k Bogu i kao takova je dakako isključena. 
To je isto, kao da kažemo: ljubav teškog grijeha uništava ljubav 
prema Bogu. Voljno se od Boga odvraćati, prezreti Njegov zakon, 
priljubiti se nečemu, tako da to znači nehaj prema Bogu, u takvom 
duševnom stanju nestaje ljubavi k Bogu. — Naprotiv ljubav k Bogu 
uključuje izvršivanje moralnog zakona, koliko su njime regulirani 
i naši odnosi prema ljudima. Ubistvo, kleveta, krađa, preljub i svaka 
nepravda znači negaciju ljubavi k bližnjemu, pa kako su nam te 
nepravde moralnim zakonom zabranjene, to znači, da nam je du- 
žnost ljubiti bližnjega. Tko dakle Boga ljubi na osnovu moralnog 
zakona, mora ljubiti svakog čovjeka utoliko, da ne dođe u sukob 
s moralnim zakonom. Mogli bismo reći, da se u ljubavi k bližnjemu 
očituje naša ljubav prema Bogu, na pr. kad priznajemo i poštujemo 
tuđe pravo (na imovinu, ženu, dobar glas...) radi podložnosti 
moralnom zakonu. -Bilo“bi vrlo krivo misliti, da ljubav k Bogu 
znači samo neki kontemplativni život, pri čemu se gubi smisao i 
svako zanimanje za »zemaljske« stvari. Naprotiv ljubav k Bogu 
je najvažnija poluga u moralnom nastojanju oko svakog dobra. 
Nemojte misliti, da čovjek, koji do Boga ništa ne drži, ikoga i išta 
drugo ljubi osim samog sebe: on će napustit svoju ženu i djecu za 
volju većeg užitka, bit će kukavica i izdajica domovine, ako mu je 
to od koristi, — jer bez Boga nema moralne svetinje, koja bi čovjeka 
zaustavila u egoizmu. Samo tko Boga ljubi, bit će pripravan da 
pomogne čovjeku u nevolji i onda, kad ga to stoji Žrtava: jedino 
niske, pokvarene duše ne će priznati, da po bolnicama i druguda 
Žrtvuju svoje živote takve osobe, u kojima je živa vjera i ljubav 


k Bogu. A smiju li reći, da ljube Boga kapitalistički bezdušnici, za 


koje gola i gladna sirotinja naprosto ne postoji? Zar vječni pokolj 
među narodima znači ljubav k Bogu, koja traži pravdu, a ne ratne 
otimačine? U kome ne živi plamen ljubavi za pravdu Božju, taj 
nije spreman gubiti glavu za svoj potlačeni narod; zato takav narod 
i propada, u kome se vodi politika ličnih interesa. Naprotiv tko 
ljubi Boga i zato svoj narod, taj iz dna duše mrzi nepravde narodnog 
neprijatelja i taj narodnu samoobranu smatra svetom dužnošću, 
kojom će odgajati i buduću generaciju — dok se u borbi za samo- 
stalni narodni Život ne satre neprijatelj. Samo moralno jaki poje- 


dinci, u kojima je ljubav k Bogu, kadri su izdržati u borbi za ljudska 


prava. 

Kad je sad sasvim jasno, da ljubav k Bogu isključuje neke 
ljubavi, a neke uključuje, još treba napokon objasniti razliku između 
kršćanske i nekršćanske ljubavi. Ukratko se o tome može reći ovo: 


Kršćanske ljubavi nema bez Krista. Tko ljubi Boga u Kristu, 
u moralnoj zajednici s Njime, taj ima kršćansku ljubav. I ona se 
oslanja na vršenje moralnog zakona kao i nekršćanska (naravna) 
ljubav k Bogu. 'To će reći, čovjek može ljubiti Boga, iako ne zna 
za Krista, koliko ipak znade za naravni moralni zakon i vjerujući, 
da je on od Boga, živi po njemu, tako da nije odabrao životnu 
svrhu suprot Božjem zakonu. Ta se moralna situacija pretpostavlja 
i u kršćanskoj ljubavi k Bogu time, da naravnom moralnom zakonu 
pridolaze Kristove zapovijedi, koje čovjek (kao kršćanin) mora 
obdržavati vjerom u Božji auktoritet Kristov. Sve, što znamo u 
vezi s Kristovim zakonom, to nam je poznato iz Njegove objave. 
Tako je objavljena nauka, da smo određeni za nadnaravnu svrhu — 
svi, od prvoga čovjeka do zadnjega. I to je objavljeno, da je prvi 
čovjek od toga nadnaravnog stanja otpao teškim (izvornim, prvo- 
bitnim) grijehom. Od Krista znamo, da smo PO Njemu iz toga 
stanja otpalosti izbavljeni i u nadnaravno stanje uspostavljeni. 
Znamo također, kako možemo u tome stanju napredovati, i da 
u tom napredovanju ima Bog svoj udio time, što nas na 
putu k nadnaravnoj svrsi pomaže: rasvjetljujući razum i upra- 
vljajući volju milostivim sudjelovanjem. (Jer bez toga nisu 
naše naravne sposobnosti razuma i volje u proporciji s oživo- 
. tvorbom nadnaravne svrhe.) Da uzmognemo nadnaravno ljubiti 
Boga, mora ta ljubav da izvire iz duše »uzdignute« iz svoga na- 
ravnog stanja, tako reći pretvorene u nadnaravno stanje ili nad- 
naravnu trajnu opremljenost (habitus), koju zovemo  posvetna 
milost, I ne znajući, da tu milost dobivamo po Kristu, ljudi su sa 
sudjelujućom (djelatnom, aktivnom) milošću Božjom u obdržavanju 
naravnog moralnog zakona bili također na putu k nadnaravnoj 
svrsi; a po Kristovoj smo objavi o svome nadnaravnom određenju 
upućeni i po njemu imamo sredstva habitualne milosti, u kojoj se 
razvija nadnaravna ljubav k Bogu. Dalnja objašnjavanja o tome 
idu u teologiju, koja nas upoznaje s Kristovom objavom. Za nas je 
odlučno, da ispred toga opravdamo Pripravni put k vjerovanju u 
Krista (praeambula fidei), tj. da opravdamo one filozofske osnove, 
na kojima se logički izgrađuje kršćanski nazor o Životu. 

On: Kako se kršćanski nazor razlikuje od filozofskoga? 
Kršćanski smo nazor imali već u pučkoj školi: Bog je od zemlje 
načinio čovjeka (kao i mi djeca od snijega) pa je u taj model huknuo 
dušu, i tako je oživio Adam. Poslije se opet Bog šetao po raju i 
razgovarao s Adamom. S Evom se razgovarala zmija ili pravi đavao. 
Onda je došlo do tako zvanog istočnog grijeba, u kome se svi ljudi 
rađaju. I radi toga Adamova »peha« trebalo je da dođe otkupitelj, 
pravi Sin Božji. To je ideološka pozadina Krista, koji možda 
zapravo nije nikad ni eksistirao, nego je neka židovska sekta jedan 
astralni mitos u njemu personificirala, Pojam »sina Božjega« ima 
čisto moralno značenje: sveti čovjek, koga Bog voli kao svoga sina. 
Takvo shvaćanje ima svoje židovsko i helenističko podrijetlo. A 
pojam »otkupljenja, spasenja, izbavljenja od zla« nalazimo u svima 
religijama; dakako u varijantama prema tome, kakav su ljudi imali 
nazor o zlu. Gdje su smatrali, da zlo u svijetu stvaraju nevidljivi 
dusi, trebalo je njih protjerati; gdje su uvjereni bili, da zlo izvire iz 
materije, gledali su spas u uništenju tijela; gdje se držalo, da zlo 
proizlazi iz slijepe kozmičke volje, glasio je recept »fatalizam«; a 
židovski pa i poganski (egipatski, babilonski) nazor o otkupljenju 
sasvim je sličan kršćanskom, tj. znači moralno izbavljenje od grešnog 
života. Prema svemu tome: kršćanski je nazor nastao sinkretistički, 
u njemu je židovskih i poganskih elemenata, a prvi kršćanski teolog 
Pavao sastavio je dogmatiku o Isusu Kristu kao Bogu. Tako ja evo 
mislim o kršćanstvu. 

Ja: Misliti, i znati istinu o nečemu — golema je razlika: jer 
misliti možemo svašta moguće, a istina je ono, što de facto jest. Ako 
je istina, da se sunce kreće oko zemlje, a ne obratno, onda ne smijete 
drukčije misliti. Nanizali ste mnogo tih svojih misli, pa bi Vas 
trebalo dugo poučavati, no ukratko da Vam odgovorim: 

Kod historijskog pitanja Kristove eksistencije ne ćemo se ni 
zadržavati; fantazije o sunčanom mitosu i romanu izmislio je pred 
par decenija Dre ws, a prihvatio je te izmišljotine monistički savez 
i socijalizam. Historija znade za Plinijevo pismo Trajanu, 
gdje mu saopćuje, da se kršćani nedjeljom sastaju i pjevaju hvalo- 
spjeve Kristu kao Bogu. Tacit opisuje Neronov progon i kaže 
za Krista da je bio smrću kažnjen za vlade Tiberija i pokrajinskog 
namjesnika Poncija Pilata. Evanđelja i drugi historijski dokumenti, 
koji su tri četiri decenija mlađi od Krista, a prikazuju ga kao 
historijsko lice najvećeg publiciteta, nisu valjda mogli pred suvre- 

menom generacijom Kristovom servirati jedan mitos o nebrojenim 
događajima, mjestima, ljudima, javnim procesima itd. Prvi njegovi 
privrženici i učenici daju živote za njega — i onda nakon skoro 
dvije tisuće godina pojavi se otkriće o mitosu! Naravski, ljudi lišeni 
svake kritičnosti spremni su da to odmah prihvate kao svoj »nazor 
o kršćanstvu«. 

Glede pučke škole: priznajem, da ste možda loše bili poučeni o 
nekim biblijskim stvarima, ali treba znati, da se biblijsko prika- 
zivanje ne izražava naučno, nego zorno, naivno, na pr. o načinu, 
kojim je prvi čovjek stvoren. »Da je Bog tjelesnim rukama proizveo 
čovjeka iz zemaljskog gliba, bilo bi sasvim djetinjasto vjerovati«, 
kaže sv. Augustin. Pa »kako ga nije tjelesnim rukama proizveo, 
tako ga nije ni nadahnuo grlom ni ustima... Treba paziti većma 
na to, što je učinio, a ne, kako je učinio«. Crkvena nauka, kažu 
dogmatičari, nema naročitog interesa, kako je čovjek stvoren, nego 
samo na činjenici, da jest od Boga stvoren. — Glede pitanja, da li je 
čovjek također po svome tijelu neposredno stvoren (zajedno s du- 
šom), ili se ispred stvaranja čovjekove duše tijelo razvijalo kao 
životinjsko, nije Crkva dala svoju odluku; uglavnom se teolozi drže 
biblijskog izvještaja i zastupaju neposredno stvaranje čovječje duše 
i tijela zajedno. — Biblijsko prikazivanje praroditeljskog grijeha 
tumači se različito; napose glede toga, da li je zmija bila stvarno 
oruđe zloduha, ili je on tako samo slikovito izražen. Činjenica je, 
da je Bog htio iskušati prve ljude, da je dopustio đavolsku napast 
(za otpad od Boga), i da su praroditelji neposluhom otpali. Progon 
iz raja slikovno predočuje nutarnje otuđenje od Boga. — Nasljedni 
(»istočni«) grijeh obično je kamen smutnje, dok nije dovoljno protu- 
mačen. Ljudi su praroditeljskim grijehom izgubili milostivo im 
namijenjenu nadnaravnu sreću (u životnoj zajednici s Bogom) pa se 
svi rađaju u tome skrivljenom stanju gubitka. S time je skopčano i to, 
da prirođena pohota prevladava nad razumom i voljom, tako da je 
čovjek jedva kadar opirati se njoj; razumna narav nije neiskvarena, 
tako da bi gospodovala nad osjetilnošću, nego je osjetilna pohota 
nadmoćna. U tome i jest posljedica gubitka Božje milosti: to stanje 
grešne krivnje zovemo nasljedni grijeh. 

Međutim ovo, što Vam govorim, samo su pojmovna objašnjenja, 
a da ih valjano apercipirate, potrebno je imati na umu, da se tu 
radi o nečemu, što je Krist objavio: mi stojimo pred objavljenom 
naukom Kristovom kao pred jednim izvorom znanja, koje zovemo 


* 

vjerovanje. Mi vjerujemo Kristu s obzirom na Njegov božanski 
auktoritet; u tome je razlog (motiv) vjerovanja. Drugo su opet 
»razlozi vjerodostojnosti«, zapravo sve ono, na osnovu čega utvr- 
đujemo ili obrazlažemo, da se može opravdano vjerovati Kristu, tj. 
da je njegov auktoritet uistinu Božanski. Takvi su razlozi (motiva 
credibilitatis) ponajpače Kristova čudesna djela, kojima je dokazao 
jasne svoje izjave, da govori i da nas poučava u ime Boga, upravo 
kao Bog. Zato kažemo, da je u Kristovim riječima »objava« Božja: 
po Kristu nas sam Bog poučava — i to je razlog, da Mu vjerujemo 
ili da smatramo istinom, što nam kaže (danas po svome učiteljskom 
organu, Crkvi). Dok niste načisto — iz apologetike — da je Krist 
Bog Objavitelj, nema smisla da raspravljamo o objavljenim istinama 
(dogmama). Ukupnost tih istina čini »kršćanski nazor«, koliko su 
u njemu sadržani odgovori na pitanja o svijetu i napose o čovjeku 
(za razliku od onih odgovora i nazora, do kojih dolazimo razumom, 
filozofiranjem). 


Ne zaboravimo nikad na osnovni status quaestionis: je li histo- 
rijska istina, da je Isus Krist činio čudesa, i to zato, da se na njih 
pozove kao na Božje svjedočanstvo ili potvrdu, da je istina ono, što 
nam govori? Ako jest tako, onda su u njegovoj nauci sadržane 
Bogom objavljene istine. To je sasvim jednostavna logika, koja se 
oslanja na historijsko pitanje o Kristovim čudesima i njihovoj svrsi. 
Jedno je i drugo historijski utvrđeno iz nesumnjivih historijskih 
izvora (evanđelja), o kojima kritički raspravlja biblijska (»uvodna«) | 
nauka. Nakon što je utvrđena historijska valjanost tih dokumenata, 
dobivamo iz njihova teksta spoznaju činjenice, da je u historijskom 
licu Isusa Krista doista Objavitelj Božji. Ako je pak taj Objavitelj 
imao namjeru, da nam se sačuva njegova objava, morao je ovlastiti 
neke ljude nosiocima objavljene nauke, — a to je također historijski 
utvrđeno činjenicom, da je Krist osnovao svoju Crkvu. Ona je tako 
postala legitimirana, da historijske dokumente — koliko je u njima 
sadržana Kristova nauka — smatra objavljenim izvorom ili »skla- 
dištem« objavljene nauke. Zato su evanđelja nazvana Sveto Pismo. 
Pozivajući se na taj izvor (u dogmatskoj svojoj nauci) Crkva definira 
i pojam »Sina Božjega«, kad za Krista proglašuje objavljenom 
istinom, da je u Njemu utjelovljena osoba Božja — kao što se Krist 
sam izjavio na sudištu, kao što je to priznao prvi učenik Petar, i 
kako odruguda jasno proizlazi. Prema tome otpadaju druga tuma- 
čenja o »sinu Božjem«. ' 

Tako je i s objavljenom naukom o otkupljenju. Da se u 
kršćanskom shvaćanju »otkupljenja« nalazi misao oslobođenja od zla, 
koliko je ta misao zajednička i drugim religijama, psihološki je sasvim 
jasno i opravdano time, što ljudi u tom oslobođenju nalaze smisao 
ili svrhu života. Težnja za srećom istovetna je sa srećom za izbavlje- 
njem od zla života. Možemo li ljudskom životu dati istinski smisao 
(vrijednost), eliminirajući Boga, bez religije? To je pitanje, na koje 
treba najprije odgovoriti: jer bez pozitivnog odgovora nestalo je 
temelja za kršćanski odgovor ili nazor o svrsi života. Najprije mora 
filozofija riješiti vrijednosni problem života. Kad se filozofski ispo- 
stavi, da bez Boga nije moguće protumačiti osnovne činjenice našeg 
Života — težnju za srećom, moralni zakon, a ispred svega već 
. samu eksistenciju života, — onda tek prilazimo objavljenoj nauci 
s pitanjem: što po njoj doznajemo o Bogu kao svrsi života? Na 
to pitanje odgovara objava, da je čovjek određen za nadnaravno 
dioništvo s Božjim životom, t. j. da je svima ljudima, od prvog 
čovjeka dovijeka, namijenjena oživotvorba jedinstva s Bogom (u 
neposrednom = doživljavanju ili »gledanju« Boga) — takvog 
jedinstva ili združenja, koje nadilazi naravne naše sposobnosti i 
zahtjeve. Prema tome oživotvorba nadnaravne svrhe traži nad- 
naravni princip u čovjeku ili takovo osposobljenje (za oživotvorbu), 
koje nadilazi naravne naše sile razuma i volje. Nadnaravna svrha 
i takav duševni princip znače nešto našoj naravi neprirodno, dobro- 
hotno od Boga darovano ili »milost«. Ako ja sebi nisam dao ni 
očiju svojih, ni života, ni svega, Što mi narav traži, još manje je od 
mene ono, što mi Bog daje za Životno dobro, na koje po naravi i 
nikojeg prava nemam, pa je to zato doista milost, ako mi Bog hoće 
dati sreću više, nego sam kadar shvatiti i htjeti. Kad to znadete kao 
objavljenu istinu, bit će Vam jasno, Što znači praroditeljski grijeh 
i njegovo otkupljenje. Objavljena je naime nauka, da je prvi čovjek 
bio u nadnaravnom stanju i da se teško ogriješio o moralni zakon, 
odvratio se time od Boga i tako se (upravo psihološkom nuždom 
svoga moralnog stanja) onemogućio za nadnaravnu milost životnog 
sjedinjenja s Bogom. Određen za nadnaravnu svrhu ljudski je rod 
nakon prvog grijeha ostao lišen te svrhe. U tome sastoji nasljedni 
grijeh — zlo najveće, kao što je i nadnaravna svrha najveće dobro 
života. Od toga je zla izbavitelj Isus Krist, i zato takav pojam 
otkupljenja nema u nikojoj religiji osim u kršćanskoj. Objavljenu 
nauku otkupljenja ne ćemo sad tumačiti; nama je dosta da vidimo, 


+ 

kako se sav objavljeni ili kršćanski »nazor« o životu osniva na 
historijskoj istini, da je Isus Krist uistinu Objavitelj. Kršćanski 
nazor obuhvaća ne samo objavljene istine, nego i one razumske 
(filozofske), koje objava logički pretpostavlja ili također uključuje, 
tj. koje možemo i mišljenjem spoznati, ne samo što ih radi objavi- 
teljskog auktoriteta vjerujemo, na pr. istine o Bogu, o duši itd. 
Mišljenjem (razumom) znamo, da ima Boga i znamo za Njegova 
svojstva, a po objavi znamo (vjerujemo) o Bogu jasnije, sigurnije i 
više. Misaono znanje o Bogu, sigurnost, da Bog postoji i da je moralni 
zakonodavac, i da je u Njemu naša životna svrha, kao i to da čovjek 
ima duhovnu i neumrlu dušu itd., — sve su to pretpostavke za 
istinu, da se Bog u Kristu objavljuje, kao i za sve pojedine ob- 
javljene istine, tako da istine kršćanskog nazora logički iziskuju 
navedene pretpostavke kao istinite. Da li to one jesu ili ne, o toj 
alternativi zavisi sudbina kršćanstva, koliko u obzir dolazi filo- 
zofija. Radi kritičkog stava prema kršćanskoj religiji i uopće radi 
kulturne orijentacije o vrijednosti našeg Života dobiva aktuelno 
značenje filozofija života. 

On: Kažete »filozofija«, a zapravo govorite o teologiji, koja 
mene nimalo ne zanima. Što ima u filozofiji posla »ljubav k Bogu, 
svetost« i tako dalje? 

Ja: Kažete, da Vas ne zanima teologija, a ipak (kao kulturan 
čovjek) stavljate i takva pitanja, na koja ne odgovara nikoja druga 
nauka osim teologije. Očito Vas. zanima pitanje opravdanosti 
kršćanstva, a to je glavni problem kulturne filozofije. Kao što u 
filozofijski riječnik idu izrazi »čovjek, život, svijet. ..«, tako i ovi 
izrazi »moral, Bog, religija, svrha života...«, a s njima su logički 
povezani izrazi »ljubav k Bogu, svetost...« To je upravo naj- 
važnija zadaća filozofije života, da ispita, da li ti izrazi imadu još 
nešto da znače u našem životu ili ne. Je li čovječanstvo sretno, što 
gotovo i ne zna za te izraze, ili je u tome baš njegova tragika? 
Dakako to ne smiju biti puste riječi, niti smijete koješta s njima 
pomišljati; valja im znati pravo značenje, treba ih pojmovno 
ispravno razumijevati, a onda ispitati njihovu opravdanost za život. 
Barem ovo treba da znadete: 

Za čovjeka kažemo da je moralni značaj (karakter), kada 
čvrsto i ustrajno obdržava moralni zakon ili kad je trajno u mo- 
ralnom pogledu valjan, čestit, dobar. A kad je to u savršenoj mjeri, 
kažemo, da je svet. Ako priznajete, da je moralni zakon izraz volje 

Božje, onda svetost znači slaganje ili skladnost naše volje s voljom 
Božjom (vječnim zakonom). Tko moralno živi sa sviješću, da time 
vrši volju Božju, taj ljubi Boga. Njemu je Bog i najviše dobro života. 

O Bogu kažemo da je svet, tj. da ljubi sam sebe. Bog je 
Ljubav, Svetost: ne u apstraktnom značenju (bez subjekta), nego 
samostojno (supsistentno) živa Svetost, tj. sam Bog je upravo 
Svetost. On ljubi sebe kao najviše dobro, tako da je ta ljubav sa 
samim dobrom istovetna. Ljubav (svetost) znači voljni život Boga 
— u vjerskom poimanju »Duh Sveti«, — kao što je Bog Istina, 
ukoliko spoznaje sam sebe tako, da je bitak Božji (ili: ono, što je 
spoznatljivo) istovetan sa spoznajom. [Zato grčki filozofi rekoše, 
da je Bog »spoznaja spoznaje« ili samospoznaja.] S obzirom na 
svoje stvorove ili u relativnom smislu Bog je Ljubav, ukoliko je 
dobrohotan, hoće svima njihovo dobro. Još možemo u jednom 
(objektivnom) smislu reći za Boga da je »svet«: ukoliko je kao 
najviše dobro vrijedan najvišeg štovanja, počitanja, tj. ukoliko Mu 
pripada najviše dostojanstvo ili veličanstvo. U tome je i razlog za 
poklonstveni kult (adoratio, latria); objektivna je svetost Božja 
motiv za krepost religioznosti. [Analogno i stvorovima priričemo 
svetost radi objektivnog dostojanstva, koje im pripada u vezi s 
Bogom; tako su na pr. Bogu »posvećene« osobe i stvari, kažemo 
»Sveta Zemlja« ili »Sveti Otac Papa« radi toga, što po svojoj 
osobitoj časti zaslužuju poštivanje. | 

U tom letimičnom objašnjenju ostao Vam je možda nejasan 
glavni pojam, na kome se osniva ljubav k Bogu, a to je pojam »naj- 
višeg dobra«. U kojem smislu kažemo za Boga da je najviše dobro? 

Zlo je na pr. kad je čovjek slijep ili kad je lišen vida, tj. kad 
nema one savršenosti, koja mu po naravi pripada. »Savršeno« i 
»dobro« uzimamo donekle kao sinonime. Što je savršeno ili dobro, 
ujedno je nečemu primjereno, odgovara nečemu u bilo kome 
pogledu, na pr. kao korisno dobro, kad služi sredstvom za polučenje 
neke svrhe. Baš ukoliko je neko dobro nama primjereno, kažemo, 
da je »svrha«: ono zbog čega (po Aristotelovoj definiciji), Uzmete 
li, da su sva stvorena dobra samo relativna ili da postoje s obzirom 
na Boga Stvoritelja, koji je svojom neograničenom savršenošću 
mjerodavan za sve, štogod je u ograničenoj mjeri savršeno, to ćete 
za Boga reći da je »najviše dobro«, ukoliko nije za svoje savršenstvo 
ni od čega zavisan. To je apsolutni moment Božje dobrote, a relativni 
(gledom na primjerenost) sastoji u tome, da je Bog za sve stvorove 

ono »najviše«, zbog čega postoje, tj. da je Bog najviša (konačna), 
svrha svega stvorenja — pa i čovjeka. To je, recimo, temeljni kamen 
teističke etike (religijskog morala): za sav je moralni život mjero- 
davna »ljubav k Bogu« — zato (u tom smislu), što je Bog naše 
najviše dobro, ili zato, što je u Bogu naša životna svrha. Posjedo- 
vanje i uživanje te svrhe čini potpunu našu sreću ili blaženstvo. U 
najvišem dobru čovjeka jest njegova konačna (posljednja) svrha i 
ujedno blaženstvo (posjedovanje ili oživotvorba te svrhe), pa zato 
možemo za Boga reći da je »najviše dobro i konačna svrha«, a to 
isto možemo reći i za naše blaženstvo u Bogu; a »blaženstvo« 
možemo uzeti objektivno, za Boga, i formalno, za sjedinjenje s 
Bogom (koliko nas to čini blaženima). 

Tu smo sad na vrhovima filozofije života. Pojmovi su jasni, 
samo je pitanje: da li uistinu jest tako? Na to pitanje može da 
sustavno odgovara samo jedna knjiga, a ne razgovor, jer treba da 
o svemu tome pomno studirate. Htio sam Vam odbiti prigovor, da 
ova problematika ne ide u filozofiju nego u teologiju. Kad filozo- 
fijski uvidite opravdanost teističke koncepcije života, teologija će 
Vam postati lako razumljiva nadgradnja. Jer kad shvatite istinu, 
da se smisao života ne može odijeliti od Boga, ili da je u sjedinjenju 
s Bogom naša zadnja životna svrha, ne će Vam biti nerazumljiva 
objavljena istina, da je Bog čovjeku odredio nadnaravnu svrhu u 
»dioništvu« s Božjim životom ili u pobožanstvenju života (Ver- 
gottlichung, ne Vergottung;  deificatio, Žćowow, ne drogi). 
Najviši je smisao našega života u tome, da nadnaravno usavršenim 
životom budemo sjedinjeni s Bogom. Tu istinu upoznati — zadaća 
je filozofije 1 teologije života. 

On: Još mi uvijek nije jasno, kako može i filozofija i teologija 
raspravljati o religiji. Osim toga, ako religija znači poštivanje ili 
kult Boga: zar nije dosta, da čovjek štuje Boga time, što je moralno 
valjan, a ne da još nešto posebno čini u ime toga štovanja? Zar je 
religija neki moralni specijalitet? Po čemu, zašto? Uostalom i onako 
svi ljudi nemaju jednake religije, pa ne možete reći, da je to sasvim 
jasna i općenita dužnost. A valjda ne ćete tvrditi, da nije nikad bilo 
nikakve religije, i danas da je nema, osim kršćanske; po tome bi 
ljudski rod slabo bio religiozan. - 

Ja: Divni čovjek, Aristotel, rekao je, da treba kazniti one, 
koji misle, da nije dužnost poštivati božanstvo i roditelje. Zašto ih 
je zajedno stavio, roditelje i božanstvo? Jer od njih zajedno potje- 

čemo, više od Boga nego od roditelja, Dužnost poštivati Boga možete 
razumjeti i priznavati samo onda, ako ste na čistu, da smo ovisni od 
Boga, i to višestruko ovisni. Prvo: što se eksistencije tiče, mi smo 
prolazni stvorovi ovisni od Boga kao svog uzroka. Tu istinu doka- 
zuje teodiceja. Još i to dokazuje, da je Bog čitavom svijetu — 
pogotovo nama, razumskim stvorovima — odredio svrhu eksisten- 
cije: Bog znade, zašto je sve stvorio, i napose znade, koja je svrha 
ljudskom životu. Tu je svrhu Bog odredio, i ovo razumno-voljno 
određenje Božje o svršnom uređenju svijeta zovemo vječni zakon. 
Ni zbog čega drugoga nije Bog stvorio ljude osim zato, da svoj život 
upravljaju putem Boga ili da u Bogu »vide« svoj konačni cilj. 
Čovjek je stvoren za najviše dobro, a to je Bog. Zato se Bog u svojoj 
providnosti brine, da čovjeka osposobi za polučivanje Životne svrhe. 
Vječni je zakon sličan (da analogno govorim) osnovi graditelja, 
koji znade, što hoće, na pr. da prema zamišljenoj osnovi (planu) 
izgradi kuću, pa razmisli sve, što je u tu svrhu potrebno; a pro- 
vidnost (promisao) naliči opremi ili opskrbi onoga, što je radnicima 
potrebno za ostvarenje svrhe. Htjeli Vi ili ne htjeli, mislili na to ili 
ne mislili, takav je naš odnos prema Bogu: On je Gospodar našem 
Životu, najviše dobro i konačna svrha života. Drugo, a u vezi s 
prvim: Bog je zakonodavac naše volje, tj. s obzirom na svršno 
određenje dao nam je moralni zakon. Naš finalni (svršni) odnos 
s Bogom uključuje i ovaj moralni; moralni se osniva na finalnom. 
A što znači »moralni zakon«? To, da nas Bog svojom voljom obve- 
zuje na svakovrsne dužnosti, tj. da mnogošta moramo odn. ne 
smijemo činiti ili da neke svoje čine smatramo dobrima, a neke 
zlima — zato, jer od tih čina zavisi oživotvorba naše konačne svrhe. 
»Katalog« tih dužnosti je dosta velik; uglavnom proizlaze iz raznih 
odnosa, u kojima je pojedinac prema drugim ljudima kao i prema 
sebi, napose pak prema Bogu. Sve moralne dužnosti zajedno, koliko- 
god ih ima, pretpostavljaju našu ovisnost o Bogu (jer je moralni 
zakon od Boga), osnivaju se na onim istinama, koje sam prije naveo 
(o finalnoj i moralnoj ovisnosti). Priznavati (vjerovati u) Boga 
potrebna je dakle pretpostavka za moralno dobar život; i tko 
takvim životom Boga priznaje, eo ipso Ga poštuje: religiozan je. U 
tom širem smislu »religija« znači indirektno (virtualno) poštivanje 
Boga, tj. time da čovjek vrši njegovu volju u svemu, u svima 
moralnim dužnostima. Jedan dio tih dužnosti, a ta je dužnost pošti- 
vanje Boga (bogoštovlje) na posebni način — ne samo koliko 


Sadržaj knjige u razgovoru 443 


činimo dobro u odnosu prema ljudima i sebi, i utoliko (indirektno) 
poštujemo Boga — čini »religiju« u užem i naročitom značenju. Ta 
specijalna moralna dužnost izvire u činjenici, da je Bog »iznad« 
svega, najviše Dobro, i da sve naše dobro zavisi od Njega, tako da 
bez Boga bivamo ništa. Kad izričito (formalno) uočimo tu našu 
relaciju prema Bogu — Njegovu »veličinu«, gospodstvo, dosto- 
janstvo, pravo na našu podložnost —, onda iz tog uviđanja 
proizlazi dužnost počitanja ili religioznosti. (Bolje je, da kažemo 
»počitanje«, Verehrung, nego samo »štovanje« Boga; jer poštujemo 
i sebi ravne i od sebe položajem niže, a počitanje iskazujemo višemu 
ili vrednijemu.) 

Nije bogoštovlje jedina dužnost prema Bogu, nego je to 
također dužnost ljubavi i ufanja (pouzdanja). Jer kad znamo, da 
je Bog najviše dobro, proizlazi iz te spoznaje dužnost, da Ga čije- 
nimo iznad svega, ili da On bude najviši cilj našega teženja i 
nastojanja: ljubavi. A ne možemo težiti za oživotvorbom toga cilja | 
bez pouzdanja, da nam je Bog pripravan pomoći. Ljubav, ufanje i 
bogoštovlje čine dakle skup dužnosti prema Bogu. Tko bogoštovne 
dužnosti izvršuje, ima religiju, religiozan je.  Izvršivanje izvire 
dakako u spremnosti ili u opetovanjem  stečenoj pripravnosti 
(habitus). Takvu pripravnost, kad se odnosi na moralno dobre čine, 
zovemo krepost; zato govorimo o kreposti religije. Ona se opet 
osniva na spoznatim istinama o Bogu i o našem odnosu prema 
Njemu, napose o »svojstvu« Božjeg Veličanstva ili uzvišenosti. Zato 
u potpunom smislu možemo reći, da religija obuhvaća istine o Bogu, 
koliko se na njima osniva krepost bogoštovlja. 

Sad ćete razabrati, da postoji razlika između prave i krive 
religije. Prava ili istinita je onda, kad se osniva na istinitoj spoznaji 
o našem odnosu prema Bogu i kad obuhvaća dužnosti, koje iz toga 
odnosa doista proizlaze. Kriva je religija, kad sastoji ili u krivom 
shvaćanju i izvršivanju dužnosti prema Bogu, ili kad je već samo 
shvaćanje (nazor) o Bogu neispravno, neistinito. Dakle po jednom 
ili po drugom elementu religije — spoznaje i dužnosti — reći ćemo, 
da je religija prava odn. kriva. 

Sve, što razumom (naravnom sposobnošću) spoznajemo o Bogu 
i o našim dužnostima, i to s obzirom na Boga, koliko je svrha naše' 
razumne naravi, čini naravnu religiju. Nadnaravna religija jest ona, 
za koju znademo iz posebne Božje objave: ne ukoliko nam se 
»objavljuje« po razumu (putem svijeta i moralnog zakona), nego 

posredovanjem Objavitelja, koji je u stanju da nam se kao takav 


legitimira. Kršćanstvo uči, da je nadnaravnu objavu dao ljudima. 


Isus Krist. Ispostavi li se, da je uistinu tako, onda je kršćanska 
religija jedina prava (i to ona, koja se nalazi u Crkvi od Krista 
osnovanoj). Time je ujedno objektivno postavljena dužnost, da ljudi 
budu religiozni na onaj način. kako je po Kristu određeno. Naravna 
religija, gdjegod ona historijski postoji, dobiva po kršćanstvu nad- 
naravno usavršenje. O naravnoj raspravlja filozofija, o nadnaravnoj 
teologija. 

Zabludama i nesporazumcima mnogoput je uzrok u tome, 
što ljudi imadu nejasne ili sasvim krive pojmove; zato ću Vam 
pojam religije svestrano objasniti, tako da počnem s primjerima, 
kako se može griješiti proti religiji. 

Religija je poštivanje ili čašćenje (kult) Boga, a suprotno je 
tome svako obeščašćivanje Boga. Kako to može da bude? 1.) Tako, 
da netko hoće poštivati Boga, ali krivo, lošim poštivanjem, na pr. 
u poganskom razbludnom bogoštovlju. — 2.) Kad netko hoće bogo- 
štovlje ili religiju iskazati nečemu, što nije Bog, tj. krivom bogu ili 
idolu (kumiru); to je idolopoklonstvo. Na razne načine: častiti 
vidljivu stvar (fetišizam), nevidljive duhove (demonizam), više 
bogova (politeizam), prirodu kao boga (panteizam, naturalizam), 
čovječanstvo ili nadčovjeka (krivi humanizam, pozitivizam). Svi, 
koji ne će Boga, a ipak bi htjeli nekakvu religiju, služe idolima, 
iskazuju bogoštovlje nečemu, što nije Bog. — 3.) Tko isprazno 
vjeruje u neke stvari (broj 13, potkova, crni mačak...) da nose 
sreću ili nesreću, kao da imadu moć, koja samo Bogu pripada. — 
4.) Gatanje (sa: kartama, na dlanu, spiritistički), da se dozna, što 
samo Bog može znati. — 5.) Čaranje ili vračanje (magia), koje hoće 
da pomoću 'đavla nešto učini. 

Sve, što sam sad naveo, možemo ukupno nazvati praznovjerje 
(superstitio), 

Drugu grupu obeščašćivanja zovemo  ireligioznost, kojoj 
pripada 1.) iskušavanje Boga, kad netko ne vjeruje ili sumnja u 
Božju moć ili je radoznao ili preuzetno hoće, da Bog učini neko 
čudo. — 2.) Bogohulstvo (blasphemia), kad se nekim načinom po- 
grđuje Bog i svetinje (na pr. nepristojnim riječima proti Bogu). Tko 
bi to činio upravo namjerice i s mržnjom na Boga, svakako je 
počinio najveću grehotu, što je uopće ima. Prezirati i mrziti samu 
ideju Boga pravi je satanizam (komunisti!). — 3.) Svetogrđem i 

simonijom (izmjenom duhovnih stvari s materijalnima) griješi se 
indirektno proti bogoštovlju. U čitavoj toj skupini oduzima se nešto 
bogoštovlju, unizuje se čast Boga, dok u prvoj grupi (praznovjerja) 
biva bogoštovlje iskrivljeno i utoliko pretjerano. 

Kako se suprotno tome može iskazivati počitanje Bogu? 
1.) Time, da čovjek priznavajući Božje gospodstvo prosi od Boga 
pomoć u životu ili da Mu za podijeljena dobra zahvaljuje; to je 
prozbena i zahvalna molitva. — 2.) Poklonstvenom molitvom i 
klanjanjem, koje se osobito očituje u žrtvovanju. To su uglavnom 
religiozni čini, tj. takvi čini, kojima se izričito ili izravno priznaje, 
da Bogu pripada najviše pravo da bude poštivan, jer je Gospodar 
života, izvor svakog dobra, iznad svih dobara najuzvišeniji. 

Religija je dakle praktično (voljno) priznavanje nečega, Što 
svijesno gospodari svijetom i našim Životom. Ovo »nešto«, ukoliko 
još nije sasvim jasno i objektivno istinito određeno, zovemo bo- 
žanstvo; a Bog je onda, kad Ga shvaćamo kao osobno biće, koje se 
od svijeta razlikuje i samo od sebe eksistira. Praktično priznavanje 
Boga (božanstva) zovemo bogoštovlje ili religioznost (»religija« u 
subjektivnom smislu). "Ta »praksa« obuhvaća naveđene bogoštovne 
čine. Njihov je izvor u spoznavanju Boga ili u sigurnosti, da Bog 
postoji, tj. u teoretskom priznavanju (uvjerenju ili »vjeri«). Samo | 
za sebe takvo priznavanje još nije religija, nego njezin korijen, motiv; 
religiozan je čovjek tek onda, kad — priznavajući Boga — iskazuje 
Bogu počitanje (kult), tj. kad zauzima voljni stav prema Bogu time, 
da Ga i praktički priznaje u molitvi, klanjaju... U bogoštovlju 
(religiji) uključena je »vjera« u Boga, bogoštovlje nju pretpostavlja, 
jer bez vjere ne bi ni bogoštovlja bilo. Gdje je bezboštvo (ateizam) ili 
bezvjerje, tu nema ni religije, jer nitko ne će štovati nekoga, za koga 
ne vjeruje, da postoji. Može doduše netko imati krive nazore o 
Bogu (krivovjerje), pa će utoliko i religija biti kriva; jer je vjera 
sastavni dio religije. [Izrazom »vjera« označujemo znanje o Bogu, 
koliko ga stječemo razumski, promatranjem svijeta i života, a filo- 
zofski dokazujemo to znanje u teodiceji. U strogom, najužem zna- 
čenju »vjera« je prihvaćanje nauke, koju je objavio Isus Krist.] 
Vjerovanju je sasvim suprotno bezvjerje (u bilo kojoj formi: mate- 
rijalizam, panteizam, agnosticizam, teozofija i antropozofija... .); 
od vjere su otpali svi, koji (iako se broje među kršćane) ispovijedaju 
nazore, u kojima je sadržano nepriznavanje Boga (napose neprizna- 
vanje Božje objave po Kristu). Još se može griješiti proti vjeri 

krivovjerjem, indiferentizmom (nazorom, da je svejedno, koju religiju 
čovjek ispovijeda, i da li uopće ikoju ispovijeda), itd. 

Dosad smo evo objasnili religiju kao svijesnu pojavu ili činje- 
nicu, koja sadržava razumsko priznavanje (vjeru u) Boga (božan- 
stvo) - praktično priznanje ili bogoštovlje, kojim izričito ili izravno 
iskazujemo čast Bogu kao najvišem gospodaru svijeta. Zašto kažemo 
»izričito ili izravno (direktno)«? Zato, što Bogu možemo iskazivati 
počitanje i neizravno, ne baš izričito, nego uključeno u nečemu, 
naime u svima moralno dobrim djelima. To će reći: tko vrši moralni 
zakon zato, jer je on od Boga, ili tko zapovijedi Božje obdržava, 
samim time poštiva volju Božju; dakle indirektno, u moralnoj do- 
broti ili u izvršivanju moralnog zakona, ukoliko je s time skopčano 
praktično priznavanje Boga zakonodavcem, čovjek poštuje Boga. 
Moralan je (u dobrom smislu), koliko se drži zakona, a religiozan 
je, koliko time sluša Boga i ujedno Ga time počašćuje. Protivno, 
čovjek je nemoralan ili moralno zao, kad radi suprot moralnom 
zakonu, a time ujedno griješi ili vrijeđa Boga i utoliko Ga ne 
poštuje: nereligiozan je ili protureligiozan. [Amoralan ili bezmo- 
ralan je, tko ne bi ni razlikovao dobro i zlo i tko se ne bi na tu 
razliku nikako ni obazirao. Areligiozan ili bezreligiozan je 
bezvjerac i onaj, koji ne mari za bogoštovlje.) 

Sad smo time dobili jedan novi pojam religije, koji je prema 
prvobitnome širi ili utoliko proširen, što obuhvaća ne samo speci- 
jalne neke bogoštovne čine (klanjanja, molitve...), nego sve 
moralno dobre čine, i to s obzirom na to, što je u njima uključeno 
poštivanje zakonodavne volje Božje. Uzmimo na pr. Dekalog, gdje 
se od četvrte do desete sve zapovijedi Božje (odn. naše dužnosti) 
tiču naših odnosa prema ljudima, a prve se tri zapovijedi odnose na 


dužnosti. prema Bogu ili na bogoštovlje; prve tri obuhvaćaju »reli- 


giju« u užem smislu (recimo »r«), te je religija u tom smislu sastavni 
dio Dekaloga ili ukupnih moralnih dužnosti, dok je daljnjih sedam 
dužnosti (kao i sve druge) skopčano s »religijom« u Širem smislu 
(značenju), tj. u njima je svima sadržana dužnost poštivati volju ili 
zapovijed Božju (a to poštivanje = religija u širem smislu »R«). 

Pita li Vas tko: kako je religija povezana s moralom? — reći 
ćete ovako: Ona je dio morala, ukoliko obuhvaća samo neke 
dužnosti moralnog zakona, i to one, koje se tiču našeg odnosa prema 
Bogu kao najuzvišenijem Gospodaru, koga valja poštivati; akti toga 
izravnog poštivanja čine bogoštovlje ili religiju (r). Nadalje, čitav 

je moral ujedno religiozan (R), ukoliko čovjek po svima svojim 
moralno dobrim činima nastoji da se pokorava volji Božjoj i da 
time (neizravno, uključivo) Boga poštuje. Napokon možete i ovako 
reći: sav se moral osniva na religiji, ako »religiju« uzmete objektivno 
ili kao skupinu istina o Bogu i našem odnosu prema Njemu. Istine 
i dužnosti same za sebe »gledane« (=> objektivno) jesu osnovica ili 
temelj, bez koga ne bi bilo naravnog moralnog zakona. To će reći: 
moralne dobrote i moralne obligacije ne bi bilo bez Boga ili bez 
zakonodavne volje Božje; ta istina, da je moralna dobrota i obliga- 
cija zavisna od Boga (kako etika dokazuje) pripada religiji u 
objektivnom smislu, i zato se kaže, da se moral osniva u religiji ili 
da ovisi od religije. U subjektivnom smislu »religija« (religioznost) 
znači svijesno priznavanje i izvršivanje objektivne religije ili onih 
istina i dužnosti, koje se tiču poštivanja Boga (u užem ili širem 
smislu). Koliko je čovjek spreman ili pripravan na čine izravnog 
bogoštovlja (= u užem smislu), kažemo, da ima krepost religije. 


Već smo napomenuli, da religija (kao krepost) izvire ili da 
proizlazi iz vjere u Boga. Tko u Boga vjeruje, ujedno znade 
(vjeruje), da je od Njega zavisno naše najviše životno dobro, ili da 
je u Bogu konačna naša svrha, tako da zbog njezine oživotvorbe 
moramo (== obavezni smo) činiti, što je moralno dobro. U etici se 
dokazuje, da je čovjek obavezan (obligiran) na moralnu dobrotu 
zato, jer njome ostvaruje ili postizava svrhu, za koju je od Boga 
određen, a ta svrha nije drugo nego životna zajednica s Bogom. 
Ono, što čovjek hoće, to ljubi: bilo. da to istom postigne bilo da u 
postignutom dobru uživa. Prema tome u ljubavi prema Bogu izvire 
ukupna moralna dobrota naših čina kao i njihov religijski karakter. 
To jest, tko je »srcem i dušom« privržen Bogu ili tko Boga smatra 
najvećim svojim dobrom, samo takav će čovjek biti pripravan da u 
pojedinostima vrši volju Božju ili da bude moralno valjan (vrijedan, 
dobar, čestit, pošten) i napose da poštuje Boga. Tko ljubi Boga kao 
najviše dobro u sebi i za nas, ujedno se pouzdaje ili ufa, da će mu 
omogućiti oživotvorbu zajednice s Bogom, u čemu je i naše bla- 
ženstvo. Tako je i vjera i ufanje i ljubav duševno izviralište religije i 
svega morala, A ta filozofski najuzvišenija orijentacija Života sadr- 
žana je u divnom jednostavnošću izrečenom odgovoru na prvo 
pitanje katekizma, gdje smo učili, da smo na svijetu zato, da Boga 
ljubimo, da Mu služimo i tako u nebo dođemo. 

Sve je to upravo filozofska orijentacija života, ne teološka, 
jer ta se odnosi na nadnaravnu religiju, a mi smo dosad imali u 
vidu naravnu religiju. Ta se osniva na razumskoj spoznaji (naravnoj 
»vjeri« u) Boga i našega svršnog odnosa prema Njemu s obzirom 
na samu našu razumnu narav, kojoj je određena životna svrha u 
životnoj zajednici s Bogom. Razum nam ne zna reći, kakova bi ta 
zajednica bila, ali sigurno je, da ona ne bi prehvatala ili nadilazila 
razumsko-voljnu našu sposobnost. Iz Kristove objave znamo, da je 
Bog namijenio svima ljudima nadnaravnu svrhu u iznadrazumskom, 
neposrednom (zornom, intuitivnom) spoznanju Boga. Tako nas uči 
nadnaravna ili objavljena vjera. Sve vjerske istine kao i sve 
dužnosti, koje se odnose na oživotvorbu nadnaravne svrhe, čine 
nadnaravnu religiju u objektivnom smislu, a u subjektivnom je 
sačinjavaju ne samo naše naravne sposobnosti (jer po njima ne 
možemo postizavati nadnaravnu svrhu), nego i nadnaravne pomoći, 
koje nam Bog dobrohotno (»milostivo«) daje upravo tako, kao što 
nam je sasvim nezasluženo namijenjena i nadnaravna svrha. O 
nadnaravnoj religiji kršćanstva raspravlja naučno kršćanska 
teologija. Ona dakako pretpostavlja filozofiju, koja zastupa teizam 
(priznavanje Boga) i na njemu osnovanu naravnu religiju; zato su 
u takvoj filozofiji putovi priprave za kršćansko vjerovanje (praeam- 
bula fide1). 

On: Religija postoji, ukoliko postoji moral; mi raspravljamo 
o religiji, koliko dolazi u obzir moralnost, tj. bez nje ne bi govora 
bilo ni o religiji. A moral je promjenljiv, nestalan; svi ljudi .ne 
smatraju uvijek jedno te isto kao moralno dobro odn. zlo. U Home- 
rovo doba, kaže Wundt, bili su posve drugi moralni nazori nego 
danas. Englezi, Kinezi i Crnci, kaže Paulsen, nemaju jednako 
moralno shvaćanje. Moral je historijska pojava, podvrgnuta razvoju. 
Zato je sasvim krivo postavljeno pitanje: na čemu se osniva opće- 
nitost morala; koja je najviša norma moralnosti? Nema na čemu 
da se osniva, kad moralna prosuđivanja (vrednovanja) općenito ne 
važe. Dosljedno tome ni religija ne znači nešto općevrijedno i 
nužno. 
= Ja: Najprije ste rekli, da razgovor o religiji postoji samo na 
području morala. To nije jasno rečeno, a može da bude krivo; zato 
treba da svezu religije s moralom razbistrimo. 

Jedno je iđeja o Bogu, drugo priznavanje Boga, a treće pošti- 
vanje Boga. Izrazom »ideja« označujemo nazor, shvaćanje, mišljenje o 

Bogu, tj. skupno obuhvaćamo razne misli o Bogu. One mogu da budu 
vrlo različite, pa su ljudi doista imali različita shvaćanja o Bogu (bo- 
žanstvu), prava i kriva ili istinita i neistinita. Imajući ideju o Bogu, 
jedni ljudi (teisti) priznaju Boga, drugi (ateisti) Ga ne priznaju, tj. 
drže, da ideji Boga ne odgovara ništa u stvarnosti: Bog zbiljski ne 
eksistira (nego samo u ideji). Ateisti dakako nisu religiozni, ne poštuju 
Boga, dok teisti mogu da budu religiozni, ali to ne moraju da budu 
već samim time, što Ga priznaju, tj. mogu Ga priznavati, ali ne 
poštivati. O religiji prema tome možemo raspravljati u vezi 
s pitanjem o Bogu: filozofija o Bogu (teodiceja) vodi nas i do 
rasprave o našem odnosu prema Bogu i o dužnosti bogoštovlja, koja 
se na tom odnosu osniva. Kao dužnost, bogoštovlje (religioznost) 


je sastavni dio morala, pa je utoliko etika pozvana da raspravlja 


o religiji: specijalna etika o bogoštovlju kao specijalnoj dužnosti, 
a opća etika utoliko, što najvišu normu moralnosti i obligaciju 
stavlja u vezu ljudske naravi s Bogom, zapravo u istine o toj vezi 
ili u objektivnu religiju. Napokon religija je predmet izučavanja, 
ukoliko je historijska činjenica, a također iskustvena činjenica poje- 
dinačne religijske svijesti. Iskustvo je ishodište izučavanja religije 
kao i moralnosti. 

Kako iskustveno pronalazimo »moralnost«? 

S tim pitanjem prilazim Vašoj tvrdnji, da je u moralu sve 
nestalno i promjenljivo, pa zato da je takva i sudbina religije. Nešto 
ćemo najprije reći iz historijske nauke o tome pitanju. 

Vaše stajalište o promjenljivosti morala zastupali su svi 
pozitivisti. To su u prvom redu bili grčki skeptici i relativisti 
(Protagora), koji su učili, da nema stalne ili općenovažeće 
istine; svaka je istina relativna, važi s obzirom na čovječju sposobnost 
spoznanja, a ta je promjenljiva, jer je ograničena na osjetilnost (senzi- 
tivnost); kao senzualisti, ti su sofisti bili skeptici, sumnjali su, da ima 
ikoja objektivna istina. — U I4. vijeku bio je Ockham pozitivist 
(a kasnije bio je takav i Descartes). Njemu se moralna razlika 
čina u zle i dobre činila promjenljivom zato, što je pretpostavljao, da 
ta razlika zavisi od slobodne volje Božje, tako da bi Bog mogao i 
suprotno odrediti. 'To je teološki pozitivizam: religija, ovisnost o Bogu 
bila je krivo shvaćena kao izvor moralnosti. Skolastička je filozofija 
suprotno tome nazoru učila, da se moralna razlika doduše osniva u 
Bogu, ali u tom smislu, da je Bog stvoritelj razumne naše naravi, i po 
njoj da je normirana moralna razlika. — Wundti Paulsen, na 

Koje se pozivate, smatraju moral promjenljivim na temelju toga, 
«.) što u iskustvu uopće ne prolazimo ništa nepromjenljivo, 2.) što 
je moral historijska činjenica, podvrgnuta razvoju. Doduše i Wundt 
priznaje, da među historijskim fazama moralnog razvoja postoji 
kontinuitet, tj. jedan se moral razvijao iz drugoga, ali u njemu 
nije sadržano ništa općenito, nepromjenljivo. Paulsen naprotiv 
priznaje, da su osnovne istine morala ostale trajno iste, analogno kao 
u »medicinskoj dijetetici«, koja uza sve klimatske i druge razlike 
određuje svima ljudima izvjesne norme za organsko održanje: 
upotrebu hrane po bjelančevini, masti, vodi itd. Tako je, uza 
svu raznoličnost životnih oblika, ostala nepromijenjeno na snazi 
obaveza, da treba poštivati roditelje, da se treba brinuti za djecu, 
da pojedinci imadu izvjesne dužnosti spram društvene zajednice, 
da su umorstvo, prijevara, krađa, nevjera i drugo koješta zlodjela, 
a pravda, istinoljubivost, osjećaj za bližnjega da su tome suprotne 
vrline. : 

Da se kritički osvrnemo na te nazore, treba najprije da 
ogledamo »moral« kao iskustvenu pojavu i da tako (fenomenolo- 
škom analizom) odredimo iskustveni pojam morala ili ćudoređa. 
I ta latinska kao i naša hrvatska riječ izriče životni red, koji 
obuhvaća čovjeka po njegovu razumno-voljnom načinu života (po 
»ćudi«). Čovjek je moralan, ukoliko znade, što i kako treba da živi, 
ukoliko promšljeno radi, ukoliko se sam (slobodno) odlučuje da 
nešto čini ili ne čini po uviđavnosti, da tako mora ili ne smije da 
bude: dakle ne po svojoj osjetilnoj (životinjskoj), nego po misaonoj 
ili razumskoj djelatnosti (htijenju, volji) čovjek biva moralno ili 
ćudoredno biće. Kao takav, čovjek razlikuje svoje čine u dobre i 
zle; na tu je razliku obavezan (obligiran), i ta obaveza nameće mu 
izvjesne dužnosti. 


Nema sumnje, historijska je činjenica, da su se tijekom 
vremena u izvjesnom dijelu čovječanstva mijenjali nazori o tome, 
što je dobro i zlo. Ali nije istina, da bi taj razvoj značio posvemašnju 
izmjenu moralnog mišljenja, tako da ništa nije ostalo dobro 
odnosno zlo, nego da se sav moralni red preinačio toliko, da su svi 
nekadašnji pojmovi dobra i zla postali u moralnom pogledu indi- 
ferentni, ili čak da nema zla, koje se nije obratilo u dobro i obratno. 
'Izmijenile su se životne prilike, i nekoć nije na pr. bilo poslovnih 
ugovora kao danas, jer nije bilo toga radničkog pitanja, ali opće 
norme životnog osiguranja kao primjene najopćenitije moralne 

norme, a to je pravednost, ostale su iste. Historijski je utvrđena 
činjenica, da moralni razvoj ne znači samo vremenski kontinuitet, 
nego i sadržajni, tj. barem neke, najopćenitije norme razlikovanja 
između dobra i zla ostale su trajno nepromijenjene. Pozitivisti drže, 
da u iskustvenim' činjenicama možemo donekle konstatirati općeno- 
važenje (Allgemeingiiltigkeit), ali da nijesmo kadri upoznati 
nužnost, tj. ne možemo nikad ustvrditi, da nešto ne samo doista jest, 
nego i nužno jest ili ne može drugačije da bude. Kao samoiskustve- 
njaci (empiristi), pozitivisti ograničuju sposobnost spoznavanja na 
»pozitivne« ili iskustvene pojave (opažene činjenice). Prema tome 
kažu, ne možemo ni glede moralne norme — premda joj de facto 
priznamo općenovaženje — spoznati, da li važi nužno, tj. da li je 
ne samo iskustveno ostala nepromijenjena, nego također, da li je 
nepromjenljiva ili nužna. A samo u tom slučaju — ako je naime 
nužna — možemo postaviti pitanje: zašto, na osnovu čega je 
moralna razlika nužno normirana? Međutim pretpostavka, na koju 
se pozitivisti oslanjaju, nije održiva (kako se dokazuje u noetici). 
Nije naime istina, da u iskustvenoj stvarnosti ne bismo sposobni bili 
spoznati i ono, bez čega je nemoguće, da neka stvar bude ono, što 
jest. Uzmimo, da to lakše razumijete, primjer iz geometrije: stavak 
o zbroju kutova u trokutu izriče nešto takovo, što je vlastito svakom 
trokutu, bez čega ne može biti nikoji trokut, što je uključeno u 
trokutu kao takovom ili u njegovoj biti (naravi). Uzmimo drugu 
istinu: »nešto ne može ujedno biti i ne biti«; ta istina važi za sve, 
štogod jest, izriče nužnu relaciju između biti i ne biti. O čovjeku 
možemo izreći, da ima tjelesnu narav i duševnu (svijesnu), a ta se 
opet razlikuje u osjetilnu (životinjsku) i duhovnu (razumno-voljnu); 
među njima je nužna razlika, a bez razu no-voljne naravi ne bi 
čovjek bio ono, što jest (čovjek), tj. razumnost nužno konstituira 
narav čovjeka. Kad to znademo, nije isključena mogućnost, da se 
u toj naravi osniva moralno razlikovanje u dobre i zle čine, tj. da 
je tazumna narav ljudska mjerodavna (normativna) za moralnost; 
— a etika ima zadaću da to dokazuje. 


Otuda slijedi 1.) da u moralu kao u historijskoj činjenici — 
unatoč djelomičnoj promjenljivosti — postoje neke razlike između 
dobra i zla stalno ili nepromjenljivo; a 2.) da su te razlike upravo 
nepromjenljive ili nužne, tj. takove, da čovjek ne praveći te razlike 
ne bi bio normalni čovjek, ne bi kadar bio da se u životu pravilno 
razvija: razorivši moralnu razliku razorio bi sebi život. Zašto ne 

može da bude ljudska narav bez stalnog moralnog reda (koji je u 
konkretnim primjerima promjenljiv)? Ako je istina, da je ljudska 
narav od Boga, onda je od Njega i naravni moralni zakon, — a 
onda je počitanje prema Bogu također općenovažeća dužnost 
naravnog zakona: ta je dužnost (religije) nužna, tj. čovjek ne može 
biti bez nje, ukoliko je stvoren od Boga, koji je počitanja najdo- 
stojniji. Kao što je nepromjenljiva istina o našem odnosu podčinje- 
nosti prema Bogu, tako je nepromjenljiva i dužnost, da taj odnos 
u počitanju priznajemo ili da budemo religiozni. Ta se dužnost 
osniva na rečenoj istini, koja izriče nužni odnos između čovjeka i 
Boga: dakle je i dužnost bogoštovlja (počitanja Boga, religioznosti) 
nužna ili u samoj naravi zakonski osnovana, 

Kad kažemo, da se moral objektivno osniva na religiji, tj. da 
je ovisan od Boga (a ne samo ukoliko izvire u subjektivnom 
priznavanju Boga), to znači dvoje: 1.) da je ljudska narav stvorena 
i uređena od Boga, i stoga da je od Boga u naravi osnovani moralni 
red ili zakon razlike dobrih i zlih čina, a 2.) da je taj sadržaj 
moralne razlike upravo zakon, tj. da je s njim skopčana Božja 
odredba (imperativ, zapovijed odnosno zabrana). Moral dakle 
obuhvaća dva momenta: 1.) razliku (sadržaj) ili raspored ljudskih 
čina u dobre i zle, i 2.) formalni karakter zakona, tj. obligaciju ili 
imperativni izraz volje. U oba ta momenta povezan je moral 
s Bogom i utoliko se osniva na religiji: sadržajno zavisi od Boga 
po tome, što je ljudska narav — kao mjerilo moralnog razlikovanja 
— stvorena od Boga, a formalno po tome, što Bog tu razliku stavlja 
čovjeku kao svoju voljnu odredbu ili kao zapovijed, koja čovjekovu 
volju obavezuje. Time, što je moral sadržajno normiran u ljudskoj 
naravi, eo ipso je stavljen s njom u odnos ovisnosti i tako je moral 
ovisan ne samo od Boga, nego i od čovjeka. Teološki je pozitivizam 
jednostran, ukoliko je moral sveo isključivo na odnos prema 
Bogu — i stoga je gledišta opravdan bio prigovor Kantov; ali je 
i njegov nazor jednostran, koliko obvezatnu moć (formalni karakter) 
moralnog zakona stavlja u čovjeka, a ne u volju Božju. 

On: Je li iz_ moralnosti isključena veza sa srećom (blažen- 
stvom)? Ako jest — kao što Kant uči —, onda ne smijete 
postavljati sreću kao princip morala, a Vi ipak učite, da moralna 
dobrota vodi k sreći, koja sastoji u životnom jedinstvu s Bogom. 
Ako pak pojam moralnosti ne isključuje vezu sa srećom, nego što 
više, ako je u moralu uključeno i pitanje ljudske sreće, onda je 


Sadržaj knjige u razgovoru 453 


težnja za srećom mjerodavna za dobrotu, a ne počitanje prema 
Božjem zakonu, — a to bi značilo, da čovjek hoće dobrotu iz 
egoizma. Unositi pojam sreće u moralnost nije drugo nego eudaj- 
monizam: određivanje dobrote na osnovu težnje za srećom. Moral 
stoji i pada s pojmom bezuvjetne dužnosti, a kad se obazirete na 
sreću, time očekujete plaću ili nagradu, dakle činite moralno dobro. 
uvjetno, a ne iz dužnosti. Iz morala treba eliminirati svaki odnos 
prema blaženstvu, jer se po njemu gubi karakter morala, tj. obdrža- 
vanje dužnosti radi dužnosti. Prema tome na osnovu morala ne 
možete nikako izvesti svrhu života: čim uzmete dobrotu kao 
sredstvo usrećivanja, nestalo je dobrote, jer ona je — i po Vašoj 
definiciji — ili uvažavanje Božje zapovijedi ili je uopće nema. 

Ja: Od naravi čovjek teži (naginje) za onim, što je dobro, 
potpuno dobro, jer od naravi izbjegava svako zlo, odvraća se od 
zla. Koliko čovjek shvaća pojedino dobro odnosno zlo, može da 
za njim voljno teži odnosno od njega zazire. U tome prirođenom 
nagonu nema još nikoje moralne kvalifikacije, tj. teženje za potpu- 
nim posjedovanjem (uživanjem) dobra ili za usrećenjem nije samo 
po sebi ni dobro ni zlo u moralnom pogledu; to je teženje duševni 
(»fizički«) zakon, sam po sebi moralno indiferentan, a koliko 
prelazi u voljno ostvarenje, može da se slaže s moralnim zakonom 
ili da bude s njim u sukobu. Sreća nije princip moralnog razliko- 
vanja ljudskih čina u dobre i zle, tj. oni ne bivaju dobri odnosno 
zli na osnovu toga, što bi zaprekom bili usrećenju. Prirodna sklonost 
k sreći nije mjerodavna za moralnu dobrotu. Kriva je nauka 
eudajmonizma, da moralna dobrota sastoji u oživotvorbi potpunog 
zadovoljstva (blaženstva, sreće). Kad bi to za moralnost bilo 
mjerodavno, nestalo bi bezuvjetne obaveze, tj. čovjek ne bi zapravo 
dužan bio činiti dobro odnosno ne činiti zla, osim ukoliko mu je 
stalo da bude sretan, — a kad bi o samoj težnji za srećom ovisilo, 
da li je nešto dobro ili zlo, onda bi to razlikovanje dobra i zla 
ovisno bilo od toga, u čemu netko nalazi svoju sreću, pa bi na pr. 
razbojstvo — kao sredstvo za usrećenje — prestalo biti moralno 
zlodjelo. Nije dakle mjerodavno za moralnost to, da li se nekim 
činom postizava sreća, nego moralnu razliku konstituira bezuvjetno 
obavezni zakon na osnovu onoga, što narav zahtijeva. 

Budući da iz same naravi stvari proizlazi nužnost, da neke 
čine smatramo za zle odnosno dobre, tako da zli čini ne »odgova- 
raju« našoj naravi, a dobri joj odgovaraju, tj. po zlim činima biva 

čovjek lišen onoga, što mu narav traži, a po dobrim se činima 
čovjek usavršuje ili postaje u potpunijem smislu čovjek, zato dobrota 
donosi zadovoljstvo, a zloća nezadovoljstvo — kao što nas nezado- 
voljnima (nesretnima) čini, kad nam nešto manjka u fizičkom 
pogledu, ili kad nemamo, što nam treba za održanje života, a 
zadovoljni smo, kad imamo, što nam tjelesno i duševno treba za 
usavršenje života. U pojmu naravnog savršenstva uključen je pojam 
usrećenja. Pa kako moralna dobrota nije drugo nego savršenstvo 
čovjeka, otuda proizlazi kao posljedica i to, da čovjek po dobroti 
postaje sretan, a po zloći nesretan. Moral je dakle povezan sa srećom 
u ideji savršenstva, tj. u čovjekovu usavršivanju putem dobrote, 
odnosno (po zloći) u lišenosti onog stanja, koje narav iziskuje. Od 
morala zavisi, da li čovjek jest u pravom smislu (po naravnom 
zakonu) čovjek ili nije — a od toga, da li jest kao čovjek savršen 
ili nije, zavisi njegova sreća. Manjkaju li čovjeku oči, ruke, pamet... 
nesretan je u toj mjeri, ukoliko je lišen Životne savršenosti; a 
jednako je nesretan odnosno sretan, ukoliko moralnom zloćom nije 
postigao savršenstvo (na koje je po naravi obavezan) odnosno ukoliko 
je po dobroti usavršen. Premda sreća nije princip (kriterij, norma) 
morala, ona je njegova nužna pratnja, posljedica, koja je uključena 
u moralu, koliko od njega zavisi naše naravno usavršenje. Zato nam 
također iskustvo kaže, da zloća rađa nezadovoljstvo, a u dobroti 
izvire nepomućena duševna smirenost. 


Time smo sad objasnili odnos morala i sreće objektivno 
(pojmovno, stvarno) i razabrali smo, da je sreća ujedinjena s dobro- 
tom nutarnjim načinom, tj. tako da nužno proizlazi iz dobrote. Ipak 
mi nismo u životu sretni, i kad bismo postigli svu dobrotu, jer ne 
zavisi od nas, da udešavamo sve životne prilike tako, te bi po 
njima nestalo svake zapreke sreći. Samo uz pretpostavku, da ima 
Boga, koji je naš zakonodavac i koji je s izvršivanjem moralnog 
zakona — zapravo s moralnim našim usavršenjem — spojio i našu 
sreću, možemo s pravom zaključiti, da bi se volji i svemoći Božjoj 
protivilo, kad bi nas na sreću pozvao prirodnom težnjom i kad bi 
nas obvezao, da se u toj težnji orijentiramo po moralnoj dobroti, i 
kad bismo tome udovoljili, a ipak bi nam Bog uskratio sreću. Uz 
pretpostavku dakle, da Bog mora čovjeku dati sreću, kad su ispu- 
njeni uvjeti (u izvršivanju moralnog zakona), jasno je, da dobrotu 
čeka sreća u drugom životu, dok je u ovome nema: sreća je nužna 
posljedica dobrote, a nastupa onda, kad nestane svake zapreke 

njezinoj, oživotvorbi, — a to je u bestjelesnom ili izasmrtnom Životu, 
gdje nema vremenskog ni ikojeg izvanjskog ograničenja  du- 
sevnoj sreći. 

Nije posve ispravno reći, da je Kant iz morala isključio 
sreću; jer i on uči, da samo Bog može spojiti sreću s moralnom 
dobrotom. Ali Kant nije uviđao unutarnje svezanosti između sreće 
i moralne savršenosti, tj. on nije sreću smatrao nužnom posljedicom 
savršenosti. Ispravan je bio njegov stav proti eudajmonizmu, tj. 
posve je opravdano, što je zabacio sreću kao princip moralnosti i 
postavio za princip moralni zakon. Ali je zabluda u tome, što je 
taj zakon smatrao samo naravi primjerenim, a ne ujedno bogovolj- 
nim: po Kantu se moralna obaveza osniva u volji čovjekovoj, a ne 
Božjoj. Osim toga njegova je zabluda i u tome, što je religijski moral 
smatrao eudajmonističkim, tj. držao je, da spajanje sreće (u 
posmrtnom uživanju Boga) s izvršivanjem moralnog zakona znači 
proglasiti taj zakon uvjetnim ili ovisnim od sreće, Međutim navedeno 
naše tumačenje pokazuje, da tome nije tako; jer zakon nas bezuvjetno 
obavezuje, ili se mi obazirali na sreću ili ne, i postignuće sreće nije 
prema tome princip moralnog razlikovanja, nego posljedica dobrote. 

Znajući to čovjek može da se u moralnom svome djelovanju 
također obazire na svoju sreću, tj. ona može da ga potiče (movira) 
na dobrotu. Misao, da o dobroti zavisi naša sreća, može da bude 


motiv dobrom djelovanju, ali ne mora, jer je počitanje spram 


zakona svakako nužni motiv dobrote, a obzir na sreću može pridoći 
kao drugotni motiv. Kant je taj motiv odbacio i zahtijevao (rigori- 
stički) isključivo obzir spram zakona, ali to je dosljedno samo uz 
pretpostavku, da pojam sreće treba sasvim eliminirati iz morala. 
Ta je pretpostavka, vidjeli smo, neispravna; po našem tumačenju 


o vezi sreće s moralnim savršenstvom moguće je, da i sreća (koliko 


proizlazi iz dobrote) bude voljni motiv za dobrotu. Tko živi 
obdržavajući moralni zakon ili tko je krepostan, može da to bude 
ne samo iz posluha spram zakona, nego još osim toga i zato (motiv!), 
jer se osjeća zadovoljnim i sretnim u obdržavanju zakona ili u 
dobroti. "To je upravo cilj moralnog uzgoja, da svladavamo u sebi 
zla nagnuća u tolikoj mjeri, da s vremenom jenjava borba s njima, 
i da tako prevladava sklonost moralnoj dobroti, a u toj sklonosti 
i zadovoljstvo s dobrim životom. Da u moralnom usavršivanju 
budemo sretni, to nam je najviši cilj života, 

Zapamtite tu izreku! Njezin smisao razumjeti znači razumjeti 
smisao života. 


Pronašli smo izvor sreće: moralno savršenstvo. Nije sreća izvor 
morala, nego obratno. Nije za moralni život mjerodavno »biti 
sretan«, nego »biti savršen«. Nije u sreći ono, na čemu se osniva 
moral, nego je u moralnosti osnov sreće. Nisu moralno dobra djela 
po tome »dobra«, što vode k sreći, nego je za njihovu dobrotu 
odlučno sasvim nešto drugo — a to je usavršenje ljudske naravi. 
Hotimično se protiviti tom usavršenju znači gubiti sreću: ona je 
neodvojiva od naravne naše savršenosti. Zašto za moralnu savrše- 
nost kažemo da je »naravna«? Čovjek ima složenu narav, ima 
razne sposobnosti, koje mogu biti više ili manje usavršene u pojedinim 
ljudima, na pr. netko je sposobniji za glazbu ili za slikarstvo ili za 
nauku itd. Jedan je usavršen kao kipar, drugi kao svirač (kaže 
Aristotel): a zar čovjek kao čovjek ne treba da bude savršen? Kad 
kažemo »kao čovjek«, time označujemo specifičnu mašu »narav«. 
Ona nije zbroj svih sposobnosti kao sastavnih dijelova u čovjeku, 
nego znači jedinstvenu cjelinu razumno-voljnog subjekta, koji se 
samosvijesno očituje kao »ja« (osoba, ličnost). Čovjek ima i drugih 
sposobnosti — ne samo koliko je razumno-voljne naravi —, a to su 
sposobnosti animalnog i vegetativnog života; čovjek ima i animalnu 
narav, ali kao čovjek on ima svojevrsnu (specifičnu) narav, ukoliko 
je razumno-voljna: po njoj je osoba. Kao osoba čovjek je nosilac i 
stvaralac kulture; jer kultura čovjekova sastoji u razvitku osobnih 
sposobnosti. Ali kulturni napredak nije isto što i moralno usavršenje; 
napredak znanosti, umjetnosti... nema one karakteristike, koja 
sačinjava moralnu svijest i koja glasi: »neke čine podnipošto ne 
smijemo činiti«. Moralnost znači kategoričnu razliku voljnih čina 
u zle i dobre. Ta se razlika ne ocjenjuje po kulturnom napretku ili 
po usavršenim pojedinim sposobnostima čovjekove osobe, jer oba- 
vezna razlika između dobra i zla postoji i bez obzira na više ili 
manje usavršene pojedine sposobnosti. Po nekim bi se činima u 
čovjeku narušilo njegovo čovještvo (koje bez kulturnog napretka 
nije narušeno), tj. čovjek po takvim činima ne bi živio kao čovjek 
— onako, kao što njemu po naravi odgovara. To su upravo zli 
čini, a nasuprot su dobri, koji čovjekovoj naravi kao takvoj odgo- 
varaju. Za dobrotu odnosno zloću mjerodavna je dakle čovjekova 
narav kao takova, koliko je naime čovjek po njoj ono, što jest (za 
razliku od svega, što nije čovjek). Po moralnoj se dobroti usavršuje 

narav čovjekova, i zato kažemo, da je moralno usavršenje naravno. 
Čim pretpostavimo, da je obavezna razlika voljnih čina u dobre i 
zle spojena s čovjekom kao takovim (po njegovoj naravi), tj. da to 
razlikovanje nužno pripada čovjeku, ili da čovjek ne bi mogao 
živjeti (pojedinačnim i zajedničkim životom), kad bi sasvim indife- 
rentno bilo štogod činio, — onda iz te pretpostavke (kao polazne 
Činjenice u promatranju moralnog života) slijedi, da se moralna 
dobrota ne da odijeliti od čovjekove naravi ili da je u samoj naravi 
osnovana. Zlo je (u moralnom pogledu) nešto protunaravno ili 
protuprirodno, a dobro je naravi primjereno. 

Čovjek je sposoban da bude dobar, ali ne tako, da je usiljen 
na dobrotu ili da po naravi nužno mora činiti, što je dobro, nego 
je slobodno sposoban: može također da ne čini dobro, nego zlo, a 


treba da čini dobro, obavezan je na dobrotu. Njegova je zadaća ili 


dužnost da čini dobro; to ima da bude cilj njegova života. »Ima 
da bude«, tj. treba ga ostvariti, uzbiljiti, oživotvoriti. Moralnom je 
obavezom postavljen čovjeku ideal: postignuta dobrota. Smjernica, 
putokaz ili norma toga ideala jest čovjek sa voljno ostvarenom 
dobrotom: dobar čovjek. Moralni »ideal« znači usavršenje čovjeka 
po njegovoj dobroti, ostvarenost ideje moralno dobrog čovjeka. U 
moralnosti je dakle uključena svrha; svi elementi moralnosti 
razumljivi su samo po odnosu sa svrhom: ne bi imalo smisla govoriti 
o tome, da postoji moralni ideal, ni o tome, da postoji norma, ni 
da postoji dužnost, zadaća ili cilj, ni da postoji trebanje ili voljno 
moranje, ni da postoji usavršenje čovjeka, — kad ne bi postojala 
svrha ili ono, zbog čega sve to postoji. Budući da postoji moralna 
razlika, na koju smo po naravi (nužno) obvezani, zapravo utoliko 
obvezani, da ne činimo, što je zlo ili protivno ljudskoj naravi 
(osobnosti, ličnosti), zato je ostvarenjem dobrote ljudska narav 
usavršena: kao svaka, i ljudska je narav usavršena time, što se 
realizira ono, za što je po sebi ili zakonski udešena, za što ima 
prirođeno osposobljenje (Anlage). Savršenstvo je korelativno sa 
svrhom, ne da se od svrhe odijeliti, u nužnom je odnosu sa svrhom. 
Kad kažemo, da je narav određena za savršenstvo, u tom je uklju- 
čena njezina sveza sa svrhom. Iz moralnog uređenja naravi izvodimo 
dakle svrhoviti karakter morala. To je analitički (induktivni) put 
tumačenja za razliku od deduktivnoga, kad svrhu čovjeka upozna- 
jemo na osnovu dokazane ovisnosti čovjekove od Boga, koji je 
čovjeku morao odrediti životnu svrhu i s njom u vezi moralni zakon. 

Mi smo sad polazili od same činjenice moralnog zakona, ustanovili 
smo normu moralne dobrote pa smo otuda izveli savršenstvo čovjeka 
kao njegovu životnu svrhu. Taj smo dakle svrhoviti karakter 
moralnog reda pronašli kao temelj, kojim je taj red konstituiran, 


tj. kad čovjekov život ne bi bio svrhovito određen, otpao bi i sav 


moralni red. A čim znam, da taj red nije samovoljno ni ikako 
drukčije postavljen, nego po samoj naravi, koja opet nije sama od 
sebe eksistentna ni uređena, onda je izvan svake sumnje, da je od 
Stvoritelja naravi i njezina Zakonodavca ujedno određena i svrha 
života. ' 

Tako nas etika od iskustvene činjenice moralnog života uvodi 
u nazor o svijetu i životu. Mehanistički naturalizam, koji dopušta 
samo nužnost (usiljenost) ukupnoga, pa i životnog zbivanja, ne će 
dakako priznati životne naše teleologije ili slobodnovoljne uprav- 
ljenosti kk svrsi, — ali je time logički prisiljen da ne prizna ni 
moralnog reda, jer u njemu je, vidjeli smo, uključen svrhoviti odnos. 
Uzevši kao polaznu tačku činjenicu moralnog reda filozofija života 
dovela nas je do teizma ili do religijskog opravdanja moralnosti. To 
je bio jedan put, a drugi polazi od svijeta k Bogu, pa iz našeg 
odnosa prema Njemu izvodi svršnu određenost života. Na tu 
teocentričku orijentaciju života nadovezuje se kršćanska religija o 
nadnaravnom  usavršenju čovjeka po ujedinjenju s Bogom. Viši 
smisao podati našem životu od onoga, koji mu daje kršćanstvo, 
doista nije moguće: jer ono pobožanstvenjuje čovjeka i time životu 
daje nadvremensku vrijednost, kojoj smrću nije postavljena završna, 
nego tek početna granica. Samo onaj, tko tijekom života nastoji da 
moralnim usavršenjem bude »sličan« Bogu, ispunio je poziv svoga 
života: taj je:i pronašao pravu filozofiju života. 

Da završimo! 

Pojmiti (protumačiti, objasniti, osvijetliti) moralni život — to 
je od pamtivijeka bio cilj filozofskog nastojanja. Tu su dvorječnu 
zagonetku (»moralni život«) neki filozofi kušali rješavati tako, da 
su polazeći od života nastojali shvatiti moral. U životu kao tako- 
vom, uzmemo li ga sasvim općenito i neodređeno, nalazimo »ključ« 
za odgonetanje pitanja: što je »moralno«? Na to se stajalište 
postavila biološka filozofija (etika), obuhvativši razne nazore, 


prema tome, što je u životu uočila kao najpodesniju osnovicu za 


razlikovanje između zla i dobra: unapređenje ili poboljšanje života, 
životni razvoj, borba za opstanak, životna radost i blagostanje, 

prirođena težnja za srećom... Svi su ti pojmovi imali poslužiti kao 
»okviri«, unutar kojih se imalo smjestiti sve, što je u moralnom 
pogledu »dobro«, a izvan kojih je preostalo »zlo«. Moralno je 
»dobro«, što vodi k dobru života upće, — a što je to životno dobro? 
Sve, što je ugodno (kažu hedonisti), korisno (utilitaristi), za opće 
blagostanje (altruisti, socijalni eudajmonisti) itd. Da su ti nazori 
kritički neodrživi, uviđalo se već u davnini; njima je nasuprot 
Aristotel isticao novi moment života: savršenstvo. To je 
mjerodavno za moral: što čovjeka usavršuje, čini ga moralno dobrim. 
Ne treba pri tom sasvim isključiti i neke od navedenih momenata, 
jer savršenost na pr. donosi sreću, zadovoljstvo, — ali taj odnos 
između sreće i savršenstva sasvim je nešto drugo nego postaviti 
»sreću« samu za sebe kao najviše mjerilo u moralnom prosuđivanju. 
Sam za sebe uzet taj je pojam vrlo »tolerantan«, podnosi svakojake 
definicije ili nazore o tome, što je sreća. Ali zar nije i takav pojam 
»savršenstvo«? To može da bude i kulturni napredak, kako su odi 
etičari doista i pomišljali. Ali i opet krivo, jer ono, što unapređuje 
kulturno stanje čovječanstva, ne mora samim time da kvalificirano 
bude ni kao moralno dobro ni kao zlo; osim toga čovjek može 
moralno dobro činiti i bez obzira na kulturni napredak; i što je još 
najvažnije, u pojmu toga napretka nije uključen karakter apsolutne 
obligacije, kako je nalazimo u moralnom životu. Moral je time 
usađen u ljudsku narav, obvezatan je za čovjeka, ukoliko je čovjek: 
ne zato, da on bude kulturan po znanosti, umjetnosti..., nego je 
on upućen po razumnoj svojoj naravi da neke čine sam po sebi 
smatra za zle, a neke za dobre. Dakle je razumna naša narav dispo- 
nirana tako, da se razvija i usavršuje po onome, što u »znaku« 
obaveze pronalazimo kao dobro. Na »glas« apsolutne obaveze javlja 
se moralno dobro — nota bene u svakom čovjeku, bez obzira na 
išta poželjno: dakle je u tome, na Što smo obvezani činiti, 
usavršenje same razumne naravi. To je općeniti, najviši kriterij ili 
norma obvezatnog (moralnog) života. U pojedinostima, svako 
pojedino dobro — kako se očituje u glasu savjesti ili primjene 
moralnog zakona — utoliko je »dobro«, što se njime usavršuje 
čovjek: upravo čovjek kao takav, a ne samo po nekim svojim 
sposobnostima (za znanost, umjetnost. . .). 


Kad se u istraživanju moralnog. života dotuda došlo, da sad 


' : : : : ' 
znademo, na što se ima konačno svesti sve, što je u moralnom životu 


“ M =: x . . . . o. 
sadržano, tj. kad znademo, da je za svaki moralno dobar čin mjero- 

davan njegov odnos prema usavršenju čovjeka, onda ovo pitanje 
usavršenja nije time još sasvim riješeno. Pogotovo nije time i drugi 
»dio« moralne karakteristike uočen: obligacija. U čemu sastoji 
najviše savršenstvo čovjeka? — to je prvo, a drugo je pitanje: po 
čemu je čovjek obligiran na to savršenstvo? 

Ima li Boga — Njegov je život bez sumnje najsavršeniji: jer 
baš po takovu životu i jest »Bog«. Ne samo to, nego je time odmah 
odgovoreno i na pitanje o ukupnom našem odnosu prema Bogu. 
Zato »ukupnom«, .jer smo u višestrukom odnosu prema Bogu: od 
Njega je stvorena naša narav, od Njega je toj naravi određena 
životna svrha, od Njega je zbog te svrhe postavljen naravni zakon, 
koji nas upućuje o načinu oživotvorbe te svrhe — to jest, o moral- 
nom redu. S toga teističkog gledišta nadaje se potpun odgovor na 
oba postavljena pitanja: obligacija na dobro potječe iz volje Božje, 
a moralno usavršenje ne zaustavlja se kod nikojeg pojedinačnog 
dobra, ono obuhvata najviše dobro — a to je život u Bogu. 
Sjedinjenje, zajednica s Bogom čini naše najviše savršenstvo. Ta je 
svrha naše naravi mjerodavna za dobrotu i po njoj usavršenu 
ljudsku narav. Tko tu svrhu usvaja ili tko nju nastoji oživotvoriti, 
spreman je na svako dobro, na koje ga poziva savjest — i po njoj 
Bog. U privrženosti Bogu ili u religioznosti osniva se i kao motivacija 
izvire moralna dobrota. Iko Boga ljubi, taj ljubi svoju savjest, 
dobrotu, savršenstvo čovjeka — i u tome nalazi svoj životni zadatak, 
Religija, to nam je sad očevidno, nije nikada bila na štetu čovje- 
čanstva, kao ni moral; a nigdje nije moral bio niti jest usidren, 
osim u religiji. Treba li i današnjem ljudstvu morala, ne manje 
mu treba i religije. Pa kao što je moral, a po mjemu i religija 
najaktuelnija potreba današnjice, tako je pojedincu i narodu životna 
potreba, da u opravdanju morala i religije traži svoju »filozofiju 
Žbučkaai | : | 
| On: Vaše mi se razlaganje ne čini posve uvjerljivo; na mahove 
su neki detalji opravdani, ali među fragmentima osjećam neke 
raspukline, praznine, nedovoljnu logičku povezanost ili suvislost 
obrazlaganja. U cjelini teističkog morala izgleda mi da je neko 
nesuglasje. Iznijet ću dvije glavne poteškoće: 

1.) Vi govorite o usavršenju čovječje naravi, to Vam je osno- 
vica morala; a kultura nije drugo nego usavršenje čovjeka po 
eminentno njegovim sposobnostima: nije li dakle kulturni napredak 
mjerodavan za moralno razlikovanje dobrih i zlih čina? Ako Vam 

je usavršenje čovjeka kriterij za moralnu dobrotu, a usavršenje 
= kultura, onda ne uviđam, zašto se moral ne bi osnivao u samoj 
prirodi čovjeka — bez ikoje veze s Bogom. 

2.) Jedan put oslanjate moral na čovjeka, a drugi put na 
Boga: kažete, da je zadnja svrha čovjekova mjerodavna za moral, 


ili da je čovjek u životnoj zajednici s Bogom. Kako se to jedno 


s drugim slaže? Osim toga: kad bi pitanje svrhe ulazilo u opravdanje 
morala, trebalo bi reći, da svi ljudi moraju najprije priznavati Boga 
i spoznati istinu, da je u Njemu životna naša svrha, — a tek na 
osnovu toga bi priznavali moralnu obavezu. Međutim ni djeca ni 
priprosti ljudi ne znaju za svrhu, a ipak imađu moralnu svijest; 
čak i filozofi raspravljaju o problemu životne svrhe i razilaze se u 
svojim nazorima. Kako uopće može čovjek znati, da li neki čin od- 
govara konačnoj svrsi ili ne odgovara? Svrha dakle nije mjerodavna 
za moralno razlikovanje. Prema tome ne čini mi se posve osigurana 
potreba religijskog opravdanja moralnosti. 


Ja: Pravo kažete, da »kultura« znači usavršenje života po 
specifičnim ljudskim sposobnostima. Netko je sposoban za neku vrst 
umjetnosti (na pr. za glazbu, za slikarstvo...) pa se u njoj usa- 
vršuje, postaje dobar, bolji ili najbolji umjetnik. To stepenovanje u 
pojedinog umjetnika znači njegovo usavršivanje; zato kažemo, da 
nije svaki na istoj »visini«. Sad smo gledali na pojedine istovrsne 
umjetnike (glazbenike, slikare...) i kod njih smo razlikovali niži 
ili viši stepen umjetničke sposobnosti pa smo u tom smislu govorili 
o usavršenju pojedinaca. Ne gledamo li na umjetničko osposobljenje 
pojedinaca, nego uopće na umjetnost, možemo reći, da je svako 
umjetničko stvaranje izraz posebne čovjekove sposobnosti i utoliko 
usavršenje čovjekove naravi. Osim umjetničkih ima i drugih spo- 
sobnosti, u kojima se čovjek usavršuje, na pr. netko je u ovoj ili 
onoj znanosti više ili manje savršen (velik filozof, odličan mate- 
matičar itd.) Kao cjelina, bez obzira na pojedine znanstvenjake, 
svaka znanost znači čovjekovo savršenstvo ili ostvarenje izvjesnih 
sposobnosti. Njegovati ili uzgajati takve sposobnosti znači »kulti- 
virati« čovjeka. 

Moral i kulturu izjednačili ste na temelju toga, što oba pojma 
izriču usavršenje čovjeka. 'To oni doista izriču, ali ne u istom smislu. 
Nije svaki čovjek sposoban za umjetnost, znanost ili koje drugo 
kulturno usavršenje života pa zato ne može svaki čovjek da bude 
obvezan na to. Sasvim je drukčije kod morala: beziznimno svaki 

normalni čovjek znade, da nije sasvim indiferentno sve, štogod bi 
htio učiniti, nego da ima nekih čina, kojih podnipošto ne smije 
učiniti. Na tome se imperativu, rekosmo, odvaja moral od svega 
drugog kulturnog života. Moral sadržava zapovijedi, a njima odgo- 
varaju dužnosti — i to općenito, nužno valjane ili apsolutne, tako 
da bi ukupni naš život bio nemoguć, kad neindiferentnost ljudskih 
čina ne bi bila bezuvjetno obligatorna. Ona i jest naravni zakon 
time, Što znači uređenje same naravi, koliko je u pitanju održanje 
života po onome, što ljudska narav traži, i što je usavršuje, kad 
to ima. 


U svrsi, za koju je narav određena, nalazi se stvarni razlog, 
da je čovjek obligiran činiti samo ono, što naravi odgovara, a ne 
činiti ništa takovo, čime se narušuju osnovi života. Mora li svaki 
čovjek znati to i dokazati, kad se u njemu javlja savjest ili kad je 
sebi svijestan moralnog imperativa? Ne mora i ne može. A zar 
onda ne otpada svaka svijesna veza s Bogom? Ne otpada, jer čovjek 
i bez dokazivanja može znati, da je bezuvjetni imperativ od Boga. 
Premda naime ne izvodi (dokazivanjem) činjenicu imperativa iz 
priznanja Boga, u samoj toj činjenici uključeno je svijestan, da 
imperativ nije od njega samoga. Kant je doduše tvrdio, da je 
čovjek autonoman, ali njegovo dokazivanje možemo logički oboriti 
i tako kritičkim putem utvrditi istinu, da čovjek nije autonoman, 
tj. da je moralni imperativ od Boga. To mi dokazujemo time, što 
bi takav imperativ, kome bi sam čovjek bio auktor, bio samo uvjetan, 
a ne bezuvjetan. Čovjek bi naime — kad bi sam sebi postavljao 
imperativ naravnog zakona — morao znati, zašto ga postavlja, tj. 
morao bi imati pred očima onu svrhu, radi koje se smije nešto 
učiniti. Ali sve kad čovjek i znade, da na pr. ne smije ubiti nekoga 
zato, što bi zajednički život bio nemoguć, kad bi indiferentno bilo 
međusobno ubijanje, ipak on ne mora zajedničko dobro smatrati 
svojom svrhom, pa bi: prema tome otpao imperativ »ne smiješ ga 
ubiti«, Međutim taj imperativ ustraje nerazorivo, — a to znači, da 
on ne zavisi od toga, da li ga čovjek stavlja u odnos sa svojom 
svrhom, i prema tome da on ne zavisi od toga, hoće li ga čovjek 
priznati ili ne. To je upravo karakteristično za moralni imperativ, 
da njegovu bezuvjetnost svatko uviđa i bez dokazivanja znade, da 
njezin izvor nije u volji čovjeka. Ta bezuvjetnost obznanjuje 
čovjeku, da je podložan imperativnoj volji, koja se od njegove 

razlikuje, i kojoj je njegova volja podčinjena. Tu je sad uključena 
svijest o Bogu, moralnom zakonodavcu. 

Nije li ipak imperativ nametnut već samim tim, što izvjesni 
čini ne odgovaraju ljudskoj naravi? Čini se, da zloća sama po sebi 
uključuje bezuvjetni imperativ, tako da nije potrebna ovisnost od 
zakonodavne volje Božje. 

Radi zloće jest imperativ, o tome nema sumnje, ali kao što 
zloća nije ovisna od toga, hoće li je čovjek priznati ili ne, tako ni 
imperativ. Čovjek, rekosmo, može znati, kuda vode zli čini, može 
sasvim jasno prosuditi, da je neki čin zločest utoliko, što je nepra- 
vedan, a nepravda da je zlo za zajednički ljudski život, — ali nije 
zlo za njega i za njegov vlastiti život, jer mu ta nepravda donosi 
uživanje, u čemu on nalazi sve dobro i svoju sreću. A za srećom 
teži od naravi: zašto dakle da ne učini nepravedno djelo? Zašto da 
čini dobro, kad se time lišava sreće, na koju ima pravo po naravnom 
zakonu? To je spomenuto naše drugo pitanje. Sad će nas odgovor 
na to pitanje privesti k svrsi života. 

Razmišljajući o tome, kako je svrha imperativu održanje 
zajedničkog dobra, zapravo tuđega, a ne njegova vlastitoga, mogao 
bi netko doći do praktičnog zaključka, da tuđe dobro ne dešol 
u obzir, nego da je mjerodavno vlastito dobro (u navedenom slučaju: 
uživanje postignuto nepravdom). Čim usvoji to stajalište, za toga 
bi čovjeka otpao imperativ — ako pretpostavimo, da je imperativ 
uključen u zajedničkom (tuđem) dobru kao svrsi dobrog čina 
(poštivanje pravde ili napuštanje nepravednog čina). Ali imperativ 
ne otpada, ostaje na snazi, a time lišava dotičnog čovjeka sreće, 
koju bi postigao, da nema imperativa. Situacija je sad ova: po 
naravnom zakonu traži sreću, a po naravnom zakonu ne smije se 
poslužiti sredstvom, kojim bi oživotvorio traženi cilj. Stoji pred 
alternativom: ili će priznati jedan zakon ili drugi. Ako je moralni 
zakon od Boga, nije li od Njega i zakon težnje za srećom? Čovjek 
ima pred očima sasvim jasnu svrhu: nepravednim činom (ubistvom, 
krađom) postići novac za uživanje, — a ne smije poseći za tim 
sredstvom i prema tome ni za tom svrhom; zato stavlja na Boga 
Pitanje: »Koja svrha je meni određena, kad mi zabranjuješ sredstva, 
kojima bih postigao sreću, na koju si mi dao pravo? Ako mi, Bože, 
nisi Životu postavio takovu svrhu, koja me usrećuje, kad činim dobro, 
kako mi zapovijedaš, onda ja ne uviđam, zašto mi to zapovijedaš, 
a usadio si mi u narav, da težim za srećom, koju bih postigao zlo- 

čestim činom, koji mi zabranjuješ! Budući sam posve siguran, da je 
zapovijed i zabrana (imperativ) od Tebe, a i težnja za srećom je od 
Tebe kao i sva moja narav, zato sreća mora da bude ostvariva u 
nekoj svrsi, koju si mi odredio za dobre čine — jer bih inače morao 
reći, da si stvorio nakaznu narav, koja nužno teži za nečim neostva- 
rivim, i da si mi zapovjedio neke čine, za koje ne uviđam, zašto da 
ih činim, a dok toga ne uviđam, ne mogu uvažiti zapovijedi.« 
Taj nagovor sadržava argumentaciju u potvrdu istine, da je 
Bog čovjeku odredio svrhu moralnog života. Ta svrha mora da 
bude takovo dobro, koje nadilazi svako drugo dobro ostvarivo zlim 
činima; jer kad odustajanjem zlih čina gubimo željeno dobro i u 
njemu sreću, ne smije to odustajanje (= dobar čin) donijeti 
jednako ili čak manje dobro: u tom naime slučaju nema razloga za 
napuštanje zabranjenog dobra. Sad napokon dolazi u obzir naj- 
važnija Činjenica: odricanje zabranjene sreće po moralnoj dobroti 
ne donosi čovjeku tijekom čitavog života potpune sreće, koja bi 
nadoknadila zabranjenu sreću. Mora dakle da postoji sreća u takvoj 
svrsi, koju će čovjek postići dobrim djelima u drugom životu — 
ako je istina, da postoji Bog, moralni zakonodavac, koji moralnim 
zakonom upućuje čovjeka, da traži sreću drugdje, a ne u zločinima. 
Baš zato, što je čovjeku moralnim zakonom oduzeta sreća, koju sebi 
postavlja ciljem zločestog čina, mora da postoji drugi cilj, koji se 
postizava dobrim činom, na koji je čovjek po Božjoj zapovijedi 
obvezan. A taj je drugi cilj ostvariv u drugom Životu i stoga ne 
može sastojati u nečemu izvan Boga; jer taj »drugi« život znači 
bestjelesni ili duhovni život duše, koja znade, da je u Bogu najviše 
dobro, te:je prema tome kadra da samo u njemu traži svoju sreću 
— ine bi je'nikad našla, kad ne bi upravo duhovni naš život u 
Bogu bio određena svrha moralne dobrote. Istina je dakle, da se 
čovjek moralnom dobrotom pobožanstvenjuje, tj. da se usavršuje 
u ljubavi prema Bogu — što mu i jest konačna svrha i sreća života. 


Osvrt na knjigu 


Po teističkom obrazlaganju dobivamo sintezu nazora o životu 
i o svijetu ovako: 

Sav je svijet u vezi s Bogom. Stvoren je od Boga. To je veza 
stvorenosti: Bog je Stvoritelj, tvorni uzrok svijet, koji je iz ništa 
prouzročen ili stvoren. Bog svoje stvorove uzdržava u eksistenciji. 
»Neka bude« — to je stvoriteljska riječ, kojom su stvorovi nastali 1 
kojom opstoje. Ne samo da je stvoreni svijet dobio eksistenciju i udilj 
je dobiva od Boga, nego od Boga imadu stvorovi i sve ono, što jesu, 
što ih konstituira, od čega sastoje, što ih međusobno razlikuje, što 
ih čini, da su upravo ove biljke, ove životinje itd. Živi se stvorovi 
razvijaju od zametka do svoje potpune »forme«. Zato se riječ »neka 
bude« odnosi ne samo na eksistenciju stvorova, nego i na njihove 
naravi ili biti: neka bude »ovo« ili »ono« — neka se razvije potpuna 
životinja, neka bude potpun čovjek ... Živi su stvorovi na posebne 
načine udešeni, imadu osobite naravi, po kojima živu. Imadu odre- 
đene ili stalne načine života, tj. živu po naravnim zakonima. U 
njima je tendencija ili nagnuće za održanjem Života, a odvratnost od 
uništavanja; ono im je dobro, ovo zlo. Naša sposobnost znanja 
izdiže nas nad druge stvorove. Mi znamo i za našu vezu stvorenosti. 
Znamo, da nam je od Boga sve, što treba za život, ii da nam je od 
Njega svako dobro. Bog nam je dobrotvor života. Mi to možemo 
znati, sposobni smo za tu spoznaju — i zato znamo, kakvi treba da 
budemo. Onaj »ima da bude« pretvara se u spoznajnu primjenu na 
vlastiti ja, tako da čovjek po svojoj naravi znade reći: »imam da 
budem« takav, da priznajem Boga svojim  dobrotvorom. U tom 
priznanju treba da Bogu zahvaljujem, da Ga prosim ili da mu se 
molim. Što »treba da bude«, to mi je dužnost: ja sim moram svoje 
ukupno duševno stanje (»ćud«) udešavati tako, da radim po svojim 
dužnostima i time budem ćudoredan (moralan). Volja mi je vezana 
na dužnosti. U prvom redu prema Bogu — Dobrotvoru. A prema 
ljudima? Kakav imam da budem? Zar da im budem grabežljiva 
zvijer? Zar da tuđe živote pregazim, kad se radi o mojem interesu? 
Zar da ja imam sve, a drugi ništa? A kakav da budem prema sebi? 

Zar da mi gospodari želudac, oči... ? Razbor ili »pamet« ili prosu- 
divanje (razum, mišljenje) kaže mi, da nije svejedno, štogod radim, 
štogod hoću ili ne ću. Nisu svi moji čini indiferentni: neke ne smijem. 
Koje? Mjerilo mi je razum, kad kažem (u imperativu savjesti): »ovo« 
ne smiješ učiniti. Razum to znade i obrazložiti: Zato »ovo« ne smiješ, 
jer je to nepravda, neumjerenost, nepoštivanje Boga itd. Protivno od 
toga jest moja dužnost: dakle (primijenjeno na konkretni čin) znači, 
da ovaj nepravedni... čin ne smijem učiniti. 

Kad je Bog htio stvoriti svijet, ujedno je znao, i kako će 
urediti stvorove, da budu ono, što jesu i što imadu da budu. Mudrost 
Božja mjerodavna je za udezbu stvorova. Njihovi naravni zakoni 
izraz su volje i mudrosti Božje. Tako je i moralni zakon osnovan 
na razumno-voljnoj dispoziciji Božjoj s obzirom na čovječju narav. 
Možemo prema tome reći, da je za moralno uređenje mjerodavna 
naša narav, koliko su u Božjem umu predviđene relacije (prema 
Bogu, društvenoj zajednici, samom sebi i drugim stvarima). 

i U ljudskoj je naravi osnovano i to, da čovjek teži za neogra- 
ničenim ili najvišim (apsolutnim) dobrom i da u njegovoj oživo- 
tvorbi bude posve sretan, blažen. Čovjek je kadar spoznati, da je 
takovo dobro jedino Bog — i zato je od naravi sposoban da u Bogu 
nalazi zadnji cilj svoje težnje za srećom. To mu je i jedino mogući 
odgovor na pitanje o smislu Životne zadaće: živjeti moralno dobrim 
životom. ' ' 

= Pitajmo najprije: kako na području ili »u okviru« moralnosti 
dolazi do te riječi »zadnji (završni, konačni) cilj«? 

> Moralnost se tiče volje, a volja »ide za« ciljem. Moralnost, 
rekosmo, sačinjava dvoje: u jednu ruku »ne smiješ — moraš«, u 
drugu ono, što ne smijemo odnosno moramo, a to je »zloća — 
dobrota«. (Za »zloću ili zločestoću« jači je sinonim »opakost, 
pokvarenost«.) Imperativ »ne smiješ — moraš« odnosi se na voljno 
činjenje ili djelovanje (htijenje): ne smiješ učiniti, ne smiješ to 
uraditi, ne smiješ ovo htjeti. Što znači »htjeti«? Kad nešto hoću, 
ja znam, što hoću i zašto to hoću (ne ću). Moja volja — sposobnost 
htijenja (nehtijenja) — u svakom doživljaju hotnje upravljena je 
na nešto zato, jer je to zadovoljuje. »Zadovoljstvo« ima zajednički 
korijen sa »volja«. Pri tom čovjek nešto »voli« ili ljubi (u najširem 
značenju), tj. teži za nečim, želi nešto i nastoji (ide za tim), da to 
postigne, ostvari, oživotvori. Ono, za čim volja »ide«, što hoće da 
postigne, na što je upravljena (što intendira), to je njezin cilj ili 

svrha: ono »zbog čega« hoće. A to nije drugo nego poželjnost 
nečesa (appetibilitas) ili ono, što teženju odgovara, što nas zadovo- 
ljuje — i što nazivamo »dobro«. Kad od nečesa zaziremo, kad se 
od nečesa odvraćamo, kad ne ljubimo, nego omrazujemo, to nam 
je »zlo«. Kao što je razum »naravnan« (disponiran) za istinu, tako 
je volja po naravi upravljena na dobro kao svoj cilj. Neki cilj 
može da bude neposredan, prvi, ili može da posreduje k daljem 
cilju, koji je napokon podređen zadnjem, konačnom cilju; na pr: 
krađa je voljni čin radi posjedovanja novca, a njemu je cilj (svrha) 
kupovanje nečesa zbog užitka — i to je zadnji (najviši) cilj, za 
kojim netko može težiti. Dakako ne bi mogao težiti za ciljem i cilju 
primjereno (svrsishodno) djelovati, kad čovjek nikako ne bi za nj 
znao. Čovjek može odabirati sebi pojedina dobra, može da želi ovo 
ili ono, može prosuđivati (ocjenjivati, vrednovati), u čemu nalazi 
vrednije dobro, može birati sredstva -prema cilju — i na osnovu 
svega toga stvara odluku, u kojoj upravo sastoji čin volje (hotnja). 
To razmišljanje, rasuđivanje (== funkcija razuma) prethodi htijenju, 
uvjetuje htijenje, spaja htijenje s nekim dobrom kao ciljem. Sad tu 
ulazi savjest ili bezuvjetni imperativ praktičnog razuma, koji o 
nekoj hotnji sudi i kao da progovara: »ne smiješ to htjeti« (na pr. 
ukrasti). Zašto ne smijem, kad meni krađa donosi užitak, a to 
je moj zadnji cilj, najviše dobro?! »Ne smije tako da bude; to 
upravo ne smije da bude tvoj zadnji cilj ili najviše tvoje dobro«: 
Ako trebam (moram, obvezan sam) da se bezuvjetno tom imperativu 
pokorim, da ga voljno »poslušam« ili da mu se podvrgavam, to 
znači, da se moram odreći svog namjeravanog cilja (dobra) ili da 
ga ne smijem usvojiti, ne smijem u njemu »gledati« svoje najveće 
zadovoljstvo ili sreću. Polučivati taj cilj (krađom) bilo bi zlo; to 


jasno proizlazi iz bezuvjetnog imperativa, koji takvo polučivanje 


zabranjuje. Ako mi je pak zabranjeno (ne smijem!) krasti, premda 
bi mi postignuto uživanje bilo najveće ili najmilije dobro, moj 
životni, zadnji ćilj, — onda to znači, da je odustati od krađe još 
viši cilj, vrednije dobro. Čak najvrednije dobro, najviši ili zadnji 
cilj, koji moram svakom drugom dobru pretpostaviti — zato, jer 
sam bezuvjetno obvezan da odustanem od krađe i njezina cilja. 
Bezuvjetno, tj. bez ikojeg obzira, da li je meni odustajanje od krađe 
milo ili ne, da li me zadovoljuje ili ne; bezuvjetna obaveza ili kate- 
gorički imperativ (zapovijed) znači za mene dužnost ili moranje, 
koje ne pita mene, da li sam voljan odustati od cilja krađe, nego 

moju volju »veže« (kao da mi ruke veže), ograničuje moje želje i 
njihovu izvedbu — i postavlja mi napuštanje toga cilja kao najviše 
dobro ili zadnji, vrhovni cilj. Imperativ — jer je bezuvjetan — 
znači za mene i za svakog čovjeka zakon, koji volja pronalazi ili 
koji je »metnut pred« volju kao predmet, u kome čovjek mora 
nalaziti svoje dobro i usvojiti ga kao najviši cilj. 
Što smo dakle ustanovili? Najprije to, da nas razum upućuje, 
što smijemo ili ne smijemo činiti. Drugo to, da sve, što voljno 
činimo, jest ujedno ciljno (upravljeno na cilj: ono zbog čega činimo), 
pa zato se i bezuvjetni »ne smiješ činiti« odnosi na cilj, kome je 
zabranjeni čin upravljen. Učinim li, postigao sam doduše željeni 
cilj, a to je ugodno dobro (tjelesno uživanje, kupljeno ukra- 
denim novcem), ali to je moralno zlo, jer je bezuvjetnim ili 
moralnim imperativom zabranjen dotični čin i njegov cilj. Ne 
učinim li, to je moralno dobro: uvažio sam imperativ i na- 
pustio zabranjeni cilj. Što je prema tome mjerodavno za moralnu 
dobrotu i zloću? Svakako moj voljni stav prema bezuvjetnom 
imperativu: da li ga usvajam ili otklanjam. A budući da se impera- 
tiv odnosi na neko dobro kao cilj volje, zato je za moralnu dobrotu 
odnosno zloću volje odlučan njezin stav prema cilju: da li zabranjeni 
cilj i njegovo ostvarenje ne usvaja ili ga usvaja (ne će ili hoće). — 
Nije ispravno reći, da je nešto moralno dobro odnosno zlo zato, 
jer odgovara razumu (dobro = razumu primjereno, razborito); 
premda je naime bezuvjetni imperativ sadržan u razumu, tj. znači 
praktični (na volju upravljeni) sud, ipak je pri tom karakteristična 
upravo odredba za volju, a to je sasvim nešto drugo nego spoznaja 
istine, koja pripada razumu (suđenju). Kod moralnog imperativa 
spoznajemo istinu, da je našoj volji postavljena ograda, koja je izraz 
volje, i to volje, koja nastupa bezuvjetno: dakle je imperativ izraz 
volje — i prema tome dobrota odnosno zloća, na koje se imperativ 
odnosi, ne sastoji u slaganju (podudaranju) s razumom kao takvim, 
tj. sa samom spoznajom, nego s onim, što spoznajemo (== s predme- 
tom spoznaje), a to je očitovanje volje u imperativu razuma. Što 
se s tom voljom slaže, jest moralno dobro, a suprotno je zlo. Ta je 
volja zakon, i zato možemo reći, da je za dobrotu odnosno zloću 
mjerodavan moralni zakon. Koliko se on imperativno odnosi na 
neke voljne čine i njihove ciljeve, možemo također reći, da moralna 
dobrota, odnosno zloća zavisi od toga, da li hoćemo ili ne ćemo 
moralnim zakonom određeni cilj. Moralnost dakle sačinjava odnos 

volje prema moralnom zakonu (bezuvjetnom imperativu) i odnos 
prema željenom cilju. To je mjerodavno za razlikovanje moralne 
dobrote i zloće. Kad se volja svojim ciljem suprotivi zakonu i 
njegovu cilju, biva takova volja zločesta; a kad čovjek radi prema 
moralnom zakonu, postizava cilj, za koji je tim zakonom određen, 
i u kome cilju sastoji čovjekovo najviše dobro ili njegovo najviše 
usavršenje (jer svaka dobrota znači neku savršenost). Utoliko je 
savršenost čovjeka efektivna norma moralnosti. Na koji način 
dolazi do te savršenosti u konkretnim formama, to zavisi od toga, 
u kojim se životnim relacijama nalazi čovjek po svojoj naravi, 

Dosad još nismo odgovorili na dvoje: 1.) otkuda je moralni 
zakon, i 2.) u čemu sastoji zakonski određeni posljednji cilj ili 
najviše dobro našeg života? 

Da netko moralno dobro živi, nije mu potrebno da znade na 
ta dva pitanja odgovoriti. Ljudi znadu istinito misliti ili spoznavati, 
premda im je nepoznata nauka o spoznaji (noetika); tako se i za 
moralni (etički) život ne traži poznavanje etike. O cilju moralne 
dobrote dosta je znati po tome, što se zna za bezuvjetni imperativ; 
on je neposredno mjerodavan za moralnost. Ali u imperativu je 
izražena volja, koju čovjek mora priznavati. Tko i ne zna doka- 
zivati, da je izvor moralnog zakona u volji Božjoj, ipak je potrebno 
za moralni život da znade bar toliko, da je u imperativu savjesti 
uključena apsolutna volja Zakonodavca. Glede zakonskog cilja 
dovoljno je, da bar toliko znade, da u zabranjenom cilju nije najviše 
dobro. Za moralni život nije potrebno, da svak znade odgovoriti 
na gornja pitanja potpuno jasno, izričito, ili čak naučno, kritički, 
s dokazivanjem, ali je ipak potrebno, da u moralnom imerativu 
priznaje ovisnost od zakonodavne volje i da zabranjeni cilj ne 
smatra svojim najvišim dobrom. Jedno i drugo — priznavanje 
apsolutne volje i napuštanje zabranjenog cilja — može čovjek na 
razne načine doživljavati prema tome, s čim u vezi se jedno ili 
drugo u svijesti pojavljuje. Kad se prigodom spremanja na zločin 
javi glas savjesti (imperativ), u kome je uključeno uvjerenje, da taj 
»glas« dolazi od zakonodavne volje, kojoj je čovjek podčinjen, u 
tome je doživljaju uključena misao na Boga Zakonodavca — i 
utoliko se kod svakog moralnog imperativa rađa religijska svijest. 
Prekršiti imperativnu odredbu znači prekršiti zakon volje Božje 
i zato skriviti ili sagriješiti. U imperativu je svijesno uključena veza 
s Bogom, koliko se očituje kao zakonodavna moć nad našom voljom. 

I kad toga ne zna dokazati, čovjek je sebi svijestan, da se mora 
pokoriti »višemu« od sebe, koji gospodari nad životom; a u tome 
je doživljaju sadržana ideja Boga. Historija i iskustvo potvrđuju 
tu činjenicu. Neki ljudi doduše ne priznaju, da je moralni imperativ 
izraz volje Božje; i to ne priznaju ili s dokazivanjem (filozofski) 
ili bez dokazivanja. Proti prvima smo dokazali, da su u zabludi 
tj. dokazali smo istinu, da je moralni zakon od Boga. Koji pak 
toga ne priznaju ili protivno od nas tvrde, a ništa ne dokazuju, već 
su time sebe isključili iz svake naučne rasprave. Ima i teističkih 
etičara, koji ne priznaju našeg  deontološkog dokazivanja, da 
postoji Bog, tj. koji drže, da se na osnovu činjenice moralnog 
»moranja« ne može zaključivati na eksistenciju Boga Zakonodavca, 
nego tu eksistenciju na razne druge načine dokazuju — i na osnovu 
te dokazane istine izvode istinu, da je Bog odredio ljudima zadnji 
cilj života, a kao put k tome cilju odredio je (moralnim zakonom) 
dobra djela. U običnom životu (i bez filozofiranja) može se desiti, 
da netko posumnja o tome, da li se u savjesti očituje volja Božja — 
jer uopće sumnja o tome, da postoji Bog. Na suzbijanje takve sumnje 
može i bez filozofskog dokazivanja utjecati sam život, zapravo 
neke činjenice, koje čovjek kadgod u životu jače uoči (a na kojima 
se i dokazivanje osniva); na pr. kad nekome odjedamput postane 
svjestita činjenica, da čovjek ipak ne eksistira nužno, tako da ne bi 
mogao ne eksistirati (jer je život vrlo ograničen, prolazan), pa se 
na očigled te činjenice javi pitanje: »otkuda je moja eksistencija, 
koja nije nužna, te bi moglo biti, da ja i ne eksistiram — ne samo 
ja, nego i moji roditelji i sve, što je promjenljivo u svijetu«? Ili 
ovako: »moje oči, ruke, noge, zdravu pamet . . , sve sam to od 
nekoga primio (kao i svi drugi ljudi); tek onda uviđam, koliki su 
to darovi, kad neki organ oboli, ili kad gledam neke bijednike bez 
tih prirodnih darova — a ni stol, ni kuća, ni bilo koja rukotvorina 
ne nastaje sama po sebi, pa zar je moguće, da bi moj život i sve u 
svijetu nastajalo od sebe, nužno, premda je ujedno nenužno ili 
prolazno«? Tako izrečene misli mogu da postanu svjestite trenimice 
(intuitivno), i u takvim doživljajima može netko da »osjeti« nepo- 
srednost Boga. Na uvjerenje o Bogu, stečeno tim putovima, može 
se oslanjati i svijest o Bogu kao moralnom Zakonodavcu, čija se 
volja očituje u savjesti. A kako može kod nekoga (i bez dokazi- 
vanja) nastati misao o Bogu kao najvišem dobru? Netko je, recimo, 
neku osobu ili stvar smatrao svojim najvećim dobrom pa je iskusio, 

u kakvoj je zabludi, uvidio je nestalnost ili ispraznost uživanja — 
iz više razloga, napose time, što smrću sve to završuje — pa se u 
tom doživljavanju rađa misao i želja za neograničenim dobrom, 
koga u životu ne posjedujemo, i zato se takva želja prenosi na 
izasmrtni život. Kad već otprije čovjek znade, da ima Boga, koji 
je u narav usadio težnju za srećom, a nigdje je čovjek ne nalazi, 
upravo mu se logički nameće uvjerenje, da postoji bestjelesni život 
(nakon smrti), gdje se oživotvoruje naš posljednji cilj. Na ove i 
druge načine možemo genetički tumačiti udruživanje moralne 
svijesti s religijskom, tako da nije ni potrebno pretpostavljati ili 
zahtijevati kod svih ljudi potpuno jasnu, izrazitu ili čak dokazno 
utvrđenu svijest o Bogu kao uvjet za moralni život. Nije dakle 
moral bez Boga ni u praktičnom životu, tj. uglavnom ljudi nado- 
vezuju moralnu svijest na Boga; a da ta sveza objektivno opstoji, 
tj. da je moral ovisan o Bogu u jednu ruku time, što je bezuvjetni 
imperativ izraz volje Božje, a u drugu ruku time, što je moralna 
dobrota usmjerena k neograničenom dobru (Bogu), to smo već 
dokazali, i to na dva načina: 1.) dokazavši (u teodiceji), da je Bog 
odredio ljudima životnu svrhu i zato moralni zakon, 2.) tako, da 
(u etici) polazimo od moralnog imperativa i zabranjenih ciljeva 
k Bogu kao zakonodaveu i najvišem cilju života. 

Nakon tih objašnjenja sasvim je razumljivo, u čemu sastoji 
mjerilo (norma, regula, princip) moralnosti. Je li za određivanje 
pojma moralnosti mjerodavan odnos volje prema zadnjem cilju 
(kako kaže Mausbach), ili nije potrebno unositi posljednji cilj u 
pojam moralnosti, nego je dovoljno uzeti u obzir primjerenost 
(konvencijenciju) s čovječjom naravi (kako misli Cathrein)? 

- U tako formuliranoj alternativi doista izgleda, kao da se oba 
mjerila — cilj i narav — međusobno isključuju. Ali među njima se 
može i mora se uspostaviti skladnost — takvim tumačenjem, koje 
povezuje »narav« s posljednjom svrhom. Bilo bi za određivanje 
moralnosti neispravno reći, da moralna dobrota sastoji u svemu, 
štogod je primjereno (odgovara) razumnoj naravi; jer njoj odgovara 
svako usavršenje, na pr. u kojoj znanosti, umjetnosti itd. Takve 
savršenosti još ne znače moralnu savršenost; one mogu s moralnog 
stajališta biti zločeste. Sve, što čovjek ima po svojim naravnim 
sposobnostima, čini ga savršenim; po svojoj razumnosti je speci- 
fički (metafizički) savršen s obzirom na životinje, koje su opet po 
osjetilnosti  (animalnosti) na višem  stepenu savršenosti prema 

biljkama. Kad čovjek ima sve, što mu pripada (po razumnoj i 
osjetilnoj naravi), utoliko je savršen, a kad toga nema, kad je lišen 
nečesa, to znači fizičko zlo. Sasvim je drugo nešto moralna savrše- 
nost. (dobrota): nju ima čovjek tek onda, kad stupi na snagu 
bezuvjetni imperativ, koji određuje, kakav čovjek treba da bude 
svojom voljom. Volja ide za ciljem, i zato se imperativ odnosi na 
cilj. Imperativom je obilježen bezuvjetni cilj ili takvo dobro, 
s kojim ne smije (po imperativu) doći u sukob ili suprotnost nikoji 
cilj, tj. čovjek ne smije ništa htjeti, čime bi prekršio imperativ 
(moralni zakon). Najopćenitiji moralni princip, da čovjek »mora 
činiti dobro«, znači, da mora svoju volju upravljati k onom cilju, 
koji je tim »moranjem« određen: to je najviši, zadnji cilj svega 
htijenja, po vrijednosti iznad svakog drugog cilja (dobra), kojim bi 
se čovjek suprotstavio moranju (imperativu). Učiniti moralno zlo 
znači prema tome imati zdopadnost prema cilju suprotno cilju 


moranja. U moralu se radi o izboru cilja: to je ravnalo ili mjerilo | 


za dobrotu odnosno zloću. S obzirom na najviši cilj čovjek se 
moralno usavršuje, i samo u vezi s tim ciljem možemo reći, da je 
usavršenje ljudske naravi mjerodavno za moralnu dobrotu. Do tog 
usavršenja dolazi na razne načine, prema tome, na što se imperativ 
primjenjuje, odnosno prema tome, što može čovjek htjeti u vezi 
s.nekim poželjnim dobrom (ciljem). Tako na pr. može zbog uživanja 
htjeti seksualno perverzne čine, ubistvo itd. Moralni imperativ 
zabranjuje te čine, zabranjuje takvo polučivanje cilja (tjelesnog 
uživanja), postavlja »iznad« toga cilja viši cilj, u kome je zajedničko 
dobro za sve ljude, i u kome je najveća savršenost čovjeka. Moralni 
zakon ima svoj cilj, radi koga isključuje ili zabranjuje one čine, 
koji znače nepriznavanje zakonskog cilja i usavršenja po tome cilju. 
Moralni je zakon: u ljudskoj naravi, i utoliko su protuzakonski čini 
ujedno protunaravni. Taj zakon obuhvaća sve čine, kojima je čovjek 
upravljen bilo na samoga sebe ili na druge ljude, na bilo koje stvari 
ili na odnos prema Bogu. Tako je život u svima smjerovima pod- 
vrgnut moralnom zakonu: štogod bi čovjek htio (ciljno) učiniti 
suprot zakonu, učinio bi to suprot svojoj zakonskoj naravi i njezinu 
najvišem cilju. Budući da je zakonsko uređenje naše naravi određeno 
umom Božjim, u kome je sadržan vječni zakon ili uređenje svih 
stvorova po osnovi od Boga zasnovanoj, zato ćemo reći, da je 
vječni zakon najviše mjerilo moralnosti. 

Za teističku ideologiju o ljudskom životu nije najvažnija ideja 
Stvoritelja, nego Ureditelja. Najvažnija je naša pozicija proti 
deistima. Najviše treba inzistirati na činjenici, da je Bog umom svojim 
zamislio uređenje svijeta i da prema tome uređenju svojim promislom 
rukovodi svijet i u njemu napose čovjeka. Kako čovjek »ulazi« u 
kozmičko uređenje? Kako je u vječno uređenje »smješten« život 
čovjeka? Kako je u vidu Božje »koncepcije« uređen ljudski Život? 
"Tu koncepciju kozmičkog uređenja zovemo vječni zakon. Zato 
»zakon«, jer znači upravo određeno ili voljom postavljeno uređenje. 
Kako je ljudski život uređen po vječnom zakonu uma i volje Božje? 
To je formula, na kojoj se dobiva odgovor našega (teističkoga) 
nazora o Životu i svijetu. Odgovor je ovaj: Bog je svoje uređenje, 
što se čovjeka tiče, doveo u vezu s duševnom konstitucijom čovjeka; 
oslonio je životno uređenje čovjeka na njegovu narav. Kakova je 
ona? »Čovjek neka bude (rekao je sebi Bog) razumne naravi: neka 
znade za uređenje — Ja ću mu ga obznaniti. Moja će mu se volja 
očitovati u jednom jedinom principu: imaš da živiš po mojoj volji; 
ona je za sve ljude naravni zakon; držati se toga zakona, činiti, što 
njemu odgovara, jest dobro, i zato: dobro treba činiti. Taj će naime 
čovjek biti (— nastavlja se solilokvij Božjeg uređenja) takvo biće, 
koje će biti u stanju da se mojoj volji ne pokorava; moći će slobodno 
da se odlučuje i za neke protuzakonske čine. Bit će najsavršeniji, 
ako se bude slagao sa mnom, s mojorn voljom. U tome će biti njegova 
ljubav prema meni; odrazit će se u njemu moje savršenstvo. Na 
volju mu je stavljeno, da se meni suprotivi — i on će kod pojedinih 
čina vrlo dobro znati, da li se po njima unosi nered u život, suprot 
mojem uređenju, kako sam odredio. Njemu će savjest ocjenjivati 
pojedine čine, da li odgovaraju mojem uređenju ili ne — jer će mu 
se moja volja imperativno očitovati, Čovjek će doduše imati razlog 
za one čine, kojima će se mojoj volji opirati: u njima će nalaziti 
put k svome zadovoljstvu, za kojim od naravi teži. Kad se bude 
opijao, reći će, da ima u tome zadovoljstvo, to će mu odgovarati za 
tjelesni užitak; to će biti; i kad bude prekomjerno jeo ili kad bude 
tražio neuredno seksualno zadovoljstvo. Kod ubistva će naći 
opravdanje u želji za novcem i opet za uživanjem. Uvijek će taj 
čovjek spominjati neko svoje dobro ili neki cilj, za kojim teži i 
zbog kojega nešto čini. Ne će htjeti da Mene poštiva; ne će poštivati 
roditelja; ostavit će ženu i djecu; lagat će i krasti, klevetati; bit 
će kapitalist, nikad mu ne bude dosta, premda će dobro znati, da 

sirotinja stradava. Ali ne će mi izbjeći: znat će, da je sve suprotno 
uređenju života, kako sam Ja odredio. U svakoj životnoj situaciji 
bit će mu jasno, da li je meni protivnik ili prijatelj, da li me ne 
priznaje ili priznaje. Nema toga dobra, koje bi čovjek smio oživo- 
tvoriti ili postaviti sebi ciljem Života suprotno mojoj odredbi o 
životnom uređenju: to je uređenje i podudaranje volje s njime — 
najviše dobro, vrhovni cilj, koji Ja određujem po naravnom zakonu. 
Držati se reda, kako sam ga Ja za sve odnose čovjeka predvidio, to 
znači: biti sa mnom, Živjeti sa mnom, s mojom voljom. A većega 
dobra od ovoga nema za čovjeka; to mu je po samom uređenju 
Života postavljeni konačni cilj. Taj cilj i s njime skopčana odredba 
o uređenju života ili naravni zakon — to će biti mjerodavno za 
moralnu kvalitetu čovjeka (njegove volje): bit će zao čovjek, ako 
bude kršio moj zakon, sagriješio proti meni i sebe lišavao najvišeg 
cilja. Bude li se držao moga zakona, bude li u skladu s mojom 
voljom, bit će savršen u smislu zakona, moralno valjan ili dobar 
čovjek. U njemu će doći do izražaja moja Urediteljska misao i 
volja, čovjek će biti nosilac mojega bića, sa mnom životno združen 
ili sjedinjen — i u tome potpuno zadovoljan, sretan ili blažen. 
Zakonom ću staviti u čovjeka konflikte, stavit ću mu volju pred 
alternativu: ili ćeš živjeti po svojoj želji suprotno mojoj odredbi, a 
onda zlo po tebe, ili ćeš uskladiti svoju volju s mojom — i onda 
smo osobno združeni u ljubavi, koju imam sam. prema sebi, odre- 
divši tebi način života«. 


U tako izraženoj koncepciji vječnog zakona sadržana je naša 
filozofija života — a opravdanost te koncepcije svestrano i dovoljno 
smo dokazali u ovoj knjizi. 


Tko prolazi svijetom, naići će na gradove, gdje će zapažati 
neke sličnosti; ponavljaju se neki detalji, ali se na njih otvaraju 
novi pogledi. Slušajući istu glazbu, promatrajući iste umjetnine, ne 
proživljuju se uvijek isti doživljaji. Tako i zamršena složenost u 
problematici života navodi na putove rješavanja, koji se mjestimice 
dodiruju, a traženi i utrti putovi otvaraju nove vidike. Zato se i 
ovom knjigom nanovo osvjetljuju otprije poznati problemi, ne bi li 
koji novi tračak svijetla dohvatio tako zagonetnu, tajnovitu dubinu 
ljudskog života. 

Nastojali smo u nju proniknuti svijetlom razuma, logike, 
filozofiranja. Ne putem mistike, a najmanje pseudomistike. U 
filozofiju ne spada ni prva, kamoli druga.  Bergson je pokušao 
svesti temelje religije i morala na kršćansku mistiku. To je neke 
(osobito u Francuskoj) tako zaslijepilo, da su pregledali fatalnost 
toga pokušaja. Kršćanska mistika ima sasvim drugo mjesto u sistemu 
nauke i života, nego da bude temeljem religije i morala — na račun 
njihova razumskog opravdanja. Apelirati na tu mistiku, a pri tom 
proglasiti agnosticizam u rješavanju religijski-moralne problematike, 
znači i mistički život lišavati razumnog temelja, da bude prepušten 
subjektiviranju ili relativiranju, koje se privlačivo kadgod. naziva 
psihologiziranje. Tko zna, što je psihologija i logika, ne će reći, 


da je u ovoj knjizi jedno bez drugoga. Jer — iako sebi nismo 
stavili u zadaću da psihologijski tumačimo religijsku i moralnu 
svijest — mi smo svijesnu ili psihičku (duševnu) činjenicu religije 


i morala nastojali opravdati, u međusobnoj svezi objasniti i svesti 
ih na zadnje njihove izvore ili osnove tako, da smo upravo psiho- 
loški zalazili u probleme i njihova rješavanja. Time je naša filozofija 
života postala etika i filozofija religije zajedno, uzevši tako život 
u vidu moralno-religijskog značenja. Na pograničnom području 
filozofije i teologije objašnjavali smo odnos naravne i nadnaravne 
religije; a daljnja teološka nadogradnja predstavlja novu sisvematsku 
cjelinu, koja se u detaljnim svojirh traktatima (na pr. o milosti) ne 
bi mogla bez konfuzije staviti u predviđeni okvir ove knjige. Iz 
istoga razloga nisu ovamo ušle (inače veoma aktuelne) naučne 
ekskurzije u kulturnu historiju, etnografiju i srodna područja. Čak 
ni specijalna filozofijska pitanja (na pr. problem fizičkog zla) nisu 


. napose obrađivana, jer bi se u njihovu mnoštvu izgubila glavna 


orijentacija, i jer na toj orijentaciji i specijalna pitanja dobivaju 
lirektivu rješavanja. 

Ishodište našega puta bila je — iskustvena i historijska — 
činjenica moralnog života; činjenica moralne svijesti, koja impe- 
rativno razlikuje zle i dobre čine. Otkuda je ta činjenica; kako je 
do nje došlo; na čemu se osniva imperatv i diferenciranje ljudskih 
čina u dobre i zle? — to su pitanja, koja se na samu činjenicu 
nadovezuju. U etici je dakle najprije na redu spomenuta činjenica, 
koje nitko ne može poricati; radi se o njezinu objašnjavanju i 
tumačenju. Skeptici kažu, da ništa nije sigurno, i da nema stalne, 
nepromjenljive istine: prema tome je i razlikovanje između moralnog 

zla i dobra nesigurno, dvojbeno, promjenljivo, relativno, tj. važi za 
neke ljude i neko razdoblje, a nije od općenitog i nužnog važenja. 
Nema nepromjenljivih istina o tome, što je zlo i što je dobro. 
Mišljenja se o tome razilaze, — jer se do moralnog razlikovanja 
dolazi običajem i društvenim odredbama. Tako postanak moralne 
svijesti tumače pozitivisti; a evolucionisti ističu »evoluciju« (razvoj); 
sveopći razvoj svijeta i života obuhvaća također moralnu svijest, 
koja se historijski u pojedinim društvenim skupinama izmjenjivala, 
tako da nisu uvijek isti čini ostali zli odn. dobri. To znači, u 
moralnom životu nema neke stalnosti, nekih »temelja«, na kojima bi 
se osnivala razlika između dobra i zla, niti je moralni imperativ 
bezuvjetan ili neovisan od onih ciljeva, koje ljudi sami sebi po- 
stavljaju pri razlikovanju svojih čina u zle i dobre, 

Kod toga skeptički pozitivističkog nazora treba da otpočne 
sustavna kritika. Ona će priznati, da su se moralna shvaćanja 
tijekom vremena mijenjala ili razvila, tj. da nisu uvijek i svagdje 
isti pojmovi o tome, što je zlo i što je dobro. Razlika između zla i 
dobra nije konstantna, apsolutna — ako je gledamo konkretno u 
pojedinim činima: jedan isti čin mogu ljudi smatrati zlim, dok ga 
drugi ne će takvim smatrati. Ali kad mi govorimo o činjenici 
razlikovanja između zla i dobra, pri tom i ne mislimo na to, da bi 
ta razlika bila u svima pojedinostima jednaka i nepromjenljiva, 
nego tvrdimo samo toliko, da svi ljudi znadu, da postoji neka razlika 
— bez obzira, u čemu ona sastoji i na koje se čine pojedinačno 
odnosi. Da li je upravo ovaj ili onaj čin moralno zao odn. dobar 
(ili indiferentan), to i nije u pitanju, nego se radi o univerzalnoj 
činjenici, da postoji svijest različnosti između onoga, što je zlo i što 
je dobro — svijest, da nisu svi ljudski čini sasvim indiferentni. 
Nikada nije i ne može biti indiferentno razbojstvo, brakolomstvo, 
falsificiranje nečijeg testamenta, kaže Cicero, tj. ti čini ne_ mogu 
prestati biti zločini, sve kad bi se običajem ili ljudskom odredbom 
išlo za tim, da im se taj karakter oduzme. Zloća dakle ne proizlazi 
iz običaja ili iz nečije odredbe, nego ima nekih čina, koji nikad ne 
prestaju biti zločesti, ne mogu postati indiferentni ili čak dobri. To 
je činjenica i na nju se nadovezuje pitanje: zašto, na osnovu čega 
je tako? Po čemu su neki čini zli odn. dobri? 

Skeptici kažu, da nema istine, koja ne bi ujedno mogla biti 
neistinom. Zadaća je noetike, da pokaže, kako je ta njihova tvrdnja 
neosnovana i u sebi protivurječna. Kad bi skeptici samo toliko 

tvrdili, da se u pojedinim istinama mogu razilaziti, tu bismo im 
činjenicu rado priznali, ali je neistinito poricati činjenicu, da su 
ljudi sposobni razlikovati istinu od neistine; ta se razlika ne može 
izbrisati iz normalne ljudske svijesti. »Jest tako — nije tako«: u 
tome sastoji sposobnost razlikovanja između istine i neistine. »Ima 
da bude tako — ne smije da bude tako«: to je istina moralnog 
razlikovanja. Ona postaje svjestita iskustvenim putem, tj. razvoj 
moralne svijesti počinje s kvalificiranjem upravo pojedinih čina, 
ali u tome je pojedinačnom shvaćanju uključen moralni princip: 
»ne smije se zlo, mora se dobro (činiti)«. "To osposobljenje (habitus) 
za najopćenitiju moralnu razliku (nazvano synteresis) jedinstvena 
je činjenica kod svih ljudi — i o njoj se pita: otkuda je imperativ; 
na čemu se osniva zloća odn. dobrota? 


Po čemu su neki čini zločesti, te ih zato nitko ne smije 


počiniti? Umorstvo, razbojstvo, pljačka, krađa, kleveta... sve su 


to zločini po tome ili utoliko, što bi onemogućen bio zajednički 
život, kad bi ti čini bili indiferentni, — a potreba zajedničkog 
Života leži u ljudskoj naravi, ona je na dobrobit naše naravi, koja 
je upućena na zajednicu. U prirodnom nagnuću za održanjem 
zajednice, kojom je uvjetovan naš život, izvire diferenciranje čina 
u zle i, suprotne njima, dobre. Ne samo u tome nagnuću, nego 
također u nagnuću za održanjem životne eksistencije uopće (ne 
samo koliko u obzir dolazi zajednički, društveni život), pa su zato 
zli čini i oni — na pr. neumjerenost u jelu i piću, seksualna raz- 
vratnost... —, kojima se narušava zdravlje, uništava radna spo- 
sobnost, onemogućuje stvaranje naraštaja, razara obiteljski Život 
potreban za odgoj djece itd. Ako je činjenica, da ljudi po razumnoj 
svojoj naravi priznavaju Boga, onda je također činjenica, da je zlo 
ne poštivati, psovati i mrziti Boga. Što je dakle direktiva za diferen- 
ciranje ljudskih čina u zle i dobre? S obzirom na što postaju zli? 
Što je za njihovu zloću mjerodavno? — 'To, da se tim činima ne 
podržava, nego poremećuje nešto od onoga, što čovjeku kao takovom 
odgovara, ili za čim svi ljudi treba da nastoje po prirodnom nagnuću, 
i što prema tome znači prirodni (naravni) zakon. Opirati se 
izvjesnim činima onome, što za životnu eksistenciju čovjeka ne 
može da bude indiferentno, toga čovjek ne smije htjeti, jer to je 
zlo; upravo zato je zlo (po tome je određen pojam zloće!), što 
Znači voljno nepriznavanje životnog uređenja ili zakonskog odno- 
šenja, na koje je čovjek vezan po svojoj naravi (u životnom 

odnosu prema ljudima, prema raznim stvarima, sebi i Bogu). 
Dužnost je priznavati to uređenje, koje postoji nezavisno od naše 
volje, i zato mu se volja mora podvrgavati. Upravo zato »mora«, 
jer kad ne bi bilo toga moranja, ili kad bi sasvim indiferentno bilo, 
štogod čovjek hoće, onda bi također bilo indiferentno, da li hoće 
životnu eksistenciju ili je ne će, da li voljno priznaje uvjete, od 
kojih život zavisi, ili ih ne priznaje. Ako pak to nije indiferentno 
— jer se osniva na prirodnom nagnuću k životu —, onda ne mogu 
biti indiferentni ni oni čini, od kojih zavisi život. Prema tome je 
sam život, koliko je eksistencijalno osnovan u odnošajima čovjeka 
po njegovoj naravskoj konstituciji, mjerodavan za neindiferentnost 
t;. za zloću odn. dobrotu voljnih čina. U tome je smislu ispravno 
reći, da se moralnost osniva u ljudskoj naravi, Ali je to jednostrano, 
ako se pri tom isključuje ovisnost naravi o Bogu, koji ju je stvorio 
u njezinu uređenju — kao umjetnik i vladar (kaže Toma Akvinski). 
Čim gledamo ljudsku narav u toj urediteljskoj vezi s Bogom, očito 
je volja Božja s vječnim zakonom mjerodavna za moralnu razliku. 
Bilo bi jednostrano reći (s Vilimom Ockhamskim), da Bog svoje- 
voljno određuje tu razliku, tako da bi i najveće zlo po volji Božjoj 
moglo postati dobro (i obratno); jer se zakonodavna volja Božja 
oslanja na uređenje, koje proizlazi iz naravnog odnošaja čovjekova 
prema svemu; na čemu se život osniva. Budući da je Bog u narav 
ljudsku »usadio« nagnuće za održanjem tako uređenog života, zato 
ga je voljno obvezao, da se tome svojim činima ne protivi. Rušiti 
životno uređenje znači suproriviti se vječnom zakonu: u njemu je 
zadnje mjerilo moralnosti. : 


Kod pitanja, da li uopće postoji moralna zakonitost, ulazi 
etika u raspravu s pozitivistima. Oni zapravo poriču, da postoji 
ikoja dužnost ili zakonitost u moralnim istinama. Ne samo da 
pojedine moralne istine (o pojedinim činima) ne izriču nužnosti, 
nego i najopćenitija istina, kojom se izriče opstojnost razlike izmedu 
nekih zlih i dobrih čina, nema karakter zakona: nije nužna tako, 
te ne bi moglo i drukčije biti. U području morala nema zakonskih 
istina; postoje samo činjenične istine (vćritćs de fait). Ljudi naime 
doista razlikuju čine u zle i dobre, smatraju, da su neki uistinu zli 
odn. dobri, ali nipošto ne stoji, da se takovo razlikovanje osniva 
na zakonu ljudske naravi, ili da nužnost toga razlikovanja proizlazi 
iz ljudske naravi: naravnog zakona moralnosti uopće nema. Krivo 
je reći: »ako čovjek ovo ili ono radi (čini), onda se mora dogoditi 

nešto suprotno ljudskoj naravi — i zato je zlo, što bi čovjek u tom 
smislu radio«. Tako izrečena nužna veza ljudskih čina s onim, što 
sačinjava ljudsku narav, znači naravni zakon. Ali njega nema, kažu 
pozitivisti. Zato, po njihovu nazoru, moralno zlo nije ništa drugo 
nego nesklad ili sukob s normom, koju sebi ljudi postavljaju i utoliko 
je priznavaju. Ona doduše nije postavljena voljom pojedinca, nego 
zajedničkom ili ukupnom voljom ljudskom, kojoj se pojedinačna 
volja ima da _ podvrgava i utoliko je imperativno vezana uz opće- 
ljudsko dobro, kao direktivu (normu) moralnosti. Tako de facto 
jest, ali time nije rečeno, da drukčije ne bi moglo da bude, ili da 
nužno (zakonski) tako jest: nema o nikojim činjenicama nužnih 
istina; pa ni o moralnima. 


Pozitiviste prema tome treba razlikovati od apsolutnih 
skeptika: ovi tvrde, da se ništa ne može s pravom tvrditi, tj. da 
nema nikoje istine, za koju bismo obrazloženo sigurni bili — dakle 
ni činjeničnih istina o razlici između zlih i dobrih čina. Za skeptike 
nema nikoje sigurne ili istinite razlike o zlu i dobru, a ne samo da 
ta razlika nije zakonski osnovana (kako pozitivisti misle). Skeptici 
idu još dalje od pozitivista u pitanju zakonskih istina moralnosti; 
— ne samo što ne priznaju zakonitost (nužnost) moralnih istina, 
nego i njihovu činjeničnost stavljaju u sumnju. Neodrživost skep- 
tičkog stajališta, vidjeli smo, dokazuje činjenica, da su ljudi sposobni 
istinski razlikovati zle i dobre čine, sposobni su, da znadu tu razliku 
obrazložiti. Samo je sad — proti pozitivistima — pitanje: da li su 
neki čini zločesti zato (razlog!), što čovjeka lišavaju nečesa, bez 
čega on ne može da bude? »Ono, bez čega ne može da bude« znači 
naravnu (prirodnu) njegovu potrebu, u kojoj je osnovana razlika 
između zlih i dobrih čina, — a to je upravo u pitanju s obzirom na 
pozitiviste. 


Ni Hume (predstavnik pozitivizma) nije poricao, da ima 
idealno nužnih istina ili razumskih zakona (vćritćs de raison). 
Takove su istine logička načela (aksiomi) i matematičke istine. Da 
je2+2=4, to je ne samo činjenično tako, tj. ne samo da tako 
iskustveno pronalazimo, nego je nužno tako, ne može drukčije da 
bude, bilo bi suprot mišljenja, da drukčije sudimo. Takve su još 
istine na pr. a=c b=c, dakle a=c (recimo boje, glasovi ili 
kojegod stvari); od tri točke jedna se nalazi između druge dvije; 
cijelo je veće nego dio. To su u pojmovnim svezama (ili u naravi 
stvari) osnovane istine: nužne su ili zakonske. Istina o udaljenosti 

sunca od zemlje nije takova istina; istina o tome, da je neki čovjek 
visok, učen, zdrav i u drugim nekim stanjima ili okolnostima, nisu 
također nužne, nego činjenične istine. Dešava se (contingit), da je 
tako pronalazimo, uistinu je to činjenica — i protivno tvrditi, 
značilo bi doći u sukob s onim, što iskustveno (de facto, zbiljski) 
jest; a to ne znači doći u sukob sa samim pojmom sunca, čovjeka... 
tj. navedene tvrdnje nisu misaono nužne (zakonske). Ali sad je ovo 
pitanje odlučno: zar nema i činjenično (iskustveno, prirodno) nužnih 
istina ili zakona? Na to pitanje odgovaraju pozitivisti negativno. 


Činjenične istine izničemo u kategoričkim sudovima (»tako 
jest«), a zakonski činjenične u hipotetičkima: »ako je ovo, onda je 
nužno (mora biti) i ono«. Ta nužnost, rekosmo, nije misaona 
(idealna), tako da bismo suprotno njoj došli u konflikt s mišljenjem. 
Ona je činjenična, pronalazimo je u činjeničnoj stvarnosti, sastoji 
u svezi iskustvenih činjenica. (Nije pravilno reći, đa su činjenice 
utoliko nužne, Što uistinu postoje; jer »istina« nije istoznačna 
s pojmom nužnosti.) Otkuda znamo, da činjenice iziskuju nužnost, 
ili da se u njima nalazi zakonska sveza? Mi osjetilno opažamo 
vanjske pojave, a neposredno opažamo svoje doživljaje (svijesne 
pojave). Putem opažanja (vanjskog i unutarnjeg iskustva) upozna- 
jemo dakle pojavne činjenice (u vanjskoj i nutarnjoj »prirodi«). 
Njih razlikujemo od zakona (premda i za ono, što je zakonito, 
kažemo, da je činjenica ili da »tako jest«, ali to je samo utoliko, 
što izraz »činjenica« uzimamo kadgod kao sinonim za »istina«: 
uistinu ili činjenično postoji ovaj ili onaj zakon.) Neke činjenice 
imožemo odmišljati, da time i ne dolazimo u sukob sa zakonom, dok 
neke moraju postojati, zakonski su nužne: budući da postoji ovo 
(na pr. gravitacija), nužno mora da bude i ova činjenica, Nužnost 
ove činjenice ne znači to, da njezina veza sa zakonom uzbiljuje i 
samu činjenicu, tj. zakonska veza činjenice već pretpostavlja, .da 
činjenica zbiljski postoji: ona ne mora eksistirati time, što postoji 
zakon, nego zakon postoji, ukoliko je činjenica eksistentna; ona je 
zavisna od drugih činjenica na osnovu zakona. 

Tako je i kod moralnog zakona ili kod nužne razlike između 
zlih i dobrih čina. Ta je razlika nužna utoliko, što neki voljni 
čini ne mogu da ne budu zli, ako pretpostavimo činjenicu, da čovjek 
po svojoj naravi traži dobro, kome se dotični čini protive. Nužnost 
razlike između zlih i dobrih čina osniva se na tome, što zli čini znače 
zlo za čovjeka po njegovoj naravi, oduzimaju mu ili ugrožavaju 

ono, čime je uvjetovan njegov životni opstanak. "Ta pak moralna 
razlika pretpostavlja uređenje naravi po njezinim životnim potre- 
bama. A to je uređenje zavisno od uzroka njezine eksistencije — 
od Boga, koji je ljudskoj naravi dao uređenje svojim vječnim 
zakonom. 

Život u sklađu s vječnim zakonom uma i volje Božje čini 
čovjeka sličnim Bogu, jer takav život znači oživotvorbu vječnog 
zakona (uređajne osnove svijeta); dok nesklad s vječnim zakonom 
znači napuštanje onoga cilja, koji je Bog ljudskom Životu postavio 
ili odredio. Jer drugoga cilja nije mogla imati stvarateljska misao 
i volja Božja, osim da se zasnovano uređenje ispuni, i time očituje 
sam Bog u djelu svome. Ako se čovjek tome svojom voljom opire 
ili suprotstavlja zato, što pri tom ima svoje ciljeve, u kojima traži 
vlastito zadovoljstvo, time se lišava onoga dobra, koje je skopčano 
s ciljem od Boga postavljenim. Zato moralna zloća znači suprot- 
stavljanje najvišem, zadnjem cilju života: očitovanju Božjega savr- 
šenstva (vječnim zakonom predviđenog uređenja) i time skopčanog 
posjedovanja ili uživanja neograničenog dobra (== blaženstva). 

To naravno uređenje života, na koje je čovjek voljno vezan 
po svome razumu, upotpunio je Bog — kako nas vjera uči — 
nadnaravnim uređenjem odredivši ljudima nadnaravnu oživotvorbu 
neograničenog dobra ili takovo voljno sjedinjenje s Bogom, koje se 
osniva na iznadrazumskoj spoznaji Boga. Moralni put k tome cilju 
pokazuje vjera osnovana u Božanstvu Krista Objavitelja. Tu se na 
filozofiju Života nadovezuje kršćanska religija. — 

Stavimo li se, tako reći, na stranu Boga te u svijetlu Njegova 
razuma i volje pogledamo na stvoreni svijet i u njemu sav ljudski 
rod, najprije ćemo razabrati istinu, da sve to eksistira ovisno o 
Bogu. Zatim po stvaralačkoj intenciji mora sve stvorenje veličati 
Stvoritelja, tj. djelomično izraziti Njegovu veličinu ili savršenstvo. 
Čim smo stekli čvrsto uporište ili sigurnost, da Bog opstoji, i da je 
u Njemu izvor ljudskih života, dolazimo odmah do sigurnosti, da 
razumni Stvoritelj nije mogao te živote stvoriti bez ikojeg razloga, 
tj. On je morao znati, zašto stvara čovjeka i zašto mu daje 
razumno-voljnu ili osobnu narav, s kojom je komponirana živo- 
tinjska ili osjetilna narav. Izrazom »narav« razumijevamo životni 
izvor ili počelo, žarište naših teženja ili nagnuća za nečim, Sto je 
čovjekovoj naravi konvenijentno i što nazivamo »dobro« — bilo 

kao korisno dobro (na pr. novac, lijek) ili kao nešto ugodno ili kao 

poželjno bez obzira na ugodu (na pr. zdravlje, znanje...) Sad je 


time naš aspekt prešao od Boga na psihologiju čovjeka — i na toj 
će se psihologiji dalje izgraditi naš nazor o Životu. Dvije su naime 
fundamentalne istine upogled konstituacije ljudskog života: 1.) u 
našu je narav stavljena mogućnost sukoba među težnjama za raznim 
dobrima i zazorima od raznih zala, a 2.) čovjek znade, što je 
blaženstvo ili potpuna sreća — i jer to znade, zato mora za njom 
težiti. Kad ne bi imao znanja o sreći, nebi je čovjek mogao ni 
postići ni izgubiti. Sreća znači potpuno zadovoljstvo ili uživanje u 
posjedu dobra na savršenom ili najvišem stepenu. I sad nam se tu 
otvara vidik na odnošaj između Boga i čovjeka: ono dobro, koje je 
jedino kadro čovjeka usrećiti i koje stoga čini njegovu najvišu ili 
zadnju životnu svrhu, jest posjedovanje najvišega dobra, a to je 
Bog. Ništa osim razumno-voljne zajednice s Bogom nije kadro 
usrećiti čovjeka, jer nema drugog dobra, koje bi jednako bilo pri- 
stupno svakom čovjeku i koje bi neprolazno bilo, te bi isključivalo 
svako zlo. Ali ti uvjeti sreće nisu u tjelesnom ili predsmrtnom 
našem životu ispunjeni niti po duševnoj zajednici s Bogom, pa je 
zato Bog morao — stvorivši naravnu težnju — osigurati sreću u 
izasmrtnom životu. Prema tome je sadašnji život polazak u drugi, 
gdje je tek dostiživa sreća Života. Zbog težnje za srećom u posje- 
dovanju najvišega dobra Bog je čovjeku dao mogućnost, da sreću 
postigne. u besmrtnom životu, kojim će spoznajno i voljno naličiti 
Bogu. U tome je svršnom (finalnom, teleološkom) određenju našeg 
Života, reći ćemo, jedna strana ili jedna polovica teističkog nazora, 
a druga je ova: u čovjeku može nastati sukob između nagnuća 
(inklinacije) prema određenom najvišem dobru sreće i nekoga drugog 
nagnuća za bilo kojim dobrom, koje je # suprotnosti s oživotvorbom 
najvišega dobra. Korisna, ugodna i po sebi poželjna dobra mogu 
da budu cilj, koji čovjek nastoji postići, kao da je u njima najviše 
dobro .njegova usrećenja, — a kako u stvari nije tako, nego je 
najviše dobro fiksirano neovisno o nagnućima, ukoliko su tome 
suprotna, zato čovjek ne smije raditi po takvim nagnućima, nego 
mora svoj život upravljati prema najvišem dobru, a to je zajednica 
s Bogom i.s njome skopčano blaženstvo. Tako je svrbodavna volja 
Božja ujedno zakonodavna: čovjek je od naravi sposoban da 
raspoznaje, kako mu je obveza ili dužnost, da ne teži za nikojim 
dobrom, koliko bi se to protivilo oživotvorbi najvišega dobra. Kao 
što je.to dobro bezuvjetno čovjeku određeno, jednako je bezuvjetna 
i obveza naravnog zakona. 

Uzmite kojegod dobro — osim Boga — kao predmet sreće, 
naći ćete dovoljno razloga da se osvjedočite, kako je naš Život 
besmislen. Ni bogat ni slavan ni slastima ispunjen niti kulturno 
savršeni Život nije kadar oboriti istinu, da se tu radi samo o pri- 
vidnim izvorima sreće, koji vrlo brzo usahnu i za one malobrojne, 
kojima su pristupačni. Postoji li Bog, koji je čovjeka osposobio, 
davši mu toliko pameti ili razuma, da može razabrati, kako je u 
svima prolaznim dobrima varava sreća, onda je logički nužna 
istina, da.Bog nije čovjeku — koji od naravi za srećom teži — 
mogao dati koje druge sreće osim one, koja besmrtno izvire u du- 
bovnom posjedu Boga. Da je život besmislen bez Boga, to nije 
samo zaglavak izveden iz premise, da Bog eksistira, nego je to 
spoznaja, do koje su došli filozofi također na osnovu toga, što su 
uvidjeli, da ničega u svijetu nema, po čemu bi svi ljudi mogli po- 
stati sretni. Na prvom je mjestu u sustavu teističke filozofije 9 
životu istina, da je naša sreća u Bogu. U tu je istinu logički ukop- 
čana druga: svi putovi, koji vode k nekim dobrima izvan Boga, 
zabranjeni su čovjeku istom voljom Božjom, kojom je čovjeku od- 
ređen predmet sreće. Ti »putovi« znače djela naša, voljne čine, 


“kojima oživotvorujemo neko nagnuće ili težnju za izvjesnim dobrom. 


Kao da Bog u dijalogu s čovjekom izjavljuje: »U. meni je ono, 
što ti tražiš, ne traži toga izvan mene«. Time, što je sreća objekti- 
virana ili »smještena« u Bogu, postaje postignuće upravo te sreće, 
a nikoje druge, svrbom života, — onom najvišom ili zadnjom 
svrhom, mimo koju i protiv koje ne smije proći čovjekov život, 
da ne bude lišen sreće. Odredivši jednu stalnu svrhu Bog je svaku 
drugu isključio — i upravo na temelju toga isključenja dolazi do 
razlike između onih čina, koji odgovaraju odn. ne odgovaraju po- 
stionuću. određene svrhe. Svaka oživotvorba nagnuća za nekim 
dobrom suprot određenoj sreći u Bogu znači prekršaj te odredbe 
pa je dosljedno tome zabranjena. Budući da je u Bogu najviše dobro, 
zato je njemu suprotno nagnuće sa svojim ostvarenjem zlo i soga 
zabranjeno, — baš tako bezuvjetno, kao što je čovjeku određeno 
najviše dobro bez obzira na njegov pristanak. Na odredbi najekega 
dobra fiksirana je apsolutno obvezatna različnost dobrih i zlih čina, 
tj. moralni red. 

Tako u Božjem umu koncipirana (objektivna) naravno fi- 
nalna udezba čovjeka čini sastavni dio vječnog zakona, Akomo- 
diran psihičkoj organizaciji čovjeka, taj zakon funkcionira u njemu 

kao naravni (moralni) zakon na taj način, da je čovjek sposoban 
reagirati na svako zločesto (== određenoj svrsi suprotno) nagnuće 
time, što oživotvorbu toga nagnuća smatra naprosto zabranjenom. 
Poput automata javi se u svijesti sa zlim nagnućem zajedno apso- 
lutni imperativ u dvostrukoj formi: kao zabrana izvedbe toga na- 
gnuća i kao zapovijed učiniti protivno. Kad se u čovjeku razvije 
težnja ili nagnuće prema nekom dobru, kao da je ono najviše i 
jedino, u kome se nalazi sreća, skrenuo je s pravoga puta, zabludio 
je, a to mu bude obznanjeno na taj način, da svijesno doživi zazor 
prema tome dobru »viđajući, da mu kao sreća ne odgovara, i uto- 
liko da je ostvarenje toga dobra zločesto ili nevaljano. 

Ta nas psihološka analiza dovodi k razumijevanju duboke 
nauke Tome Akvinskoga, da naravni zakon sadržava odredbe (za- 
brane i zapovijedi) na osnovu toga, kakova su u čovjeku nagnuća. 
Treba naime znati, da čovjekova »narav« znači ono, što čovjeka 
čini čovjekom u njegovu radu i životu. To je specifično čovjekova 
narav, dok: je po svojoj osjetilnoj naravi čovjek izjednačen sa živo- 
tinjama. A »narav« je skupni izraz za nagnuća. Nekome je na pr. 
kao »druga narav«, da rano ustaje i umjereno jede, tj. ima k tome 
nagnuće, stečeno opetovanim slobodno-voljnim činima. Ne tako 
stečena, nego prirođena su čovjeku nagnuća k osjetilnim dobrima; 
u njegovu je naravnom ustroju osjetilno apetitivni sloj. Pa kako mu 
je prirođeno da teži za dobrom s isključenjem svakoga zla, tj. da 
teži za stanjem maksimalnog užitka ili sreće, može tu težnju pri- 
mijeniti osjetilnom dobru, može u njemu »gledati« svoj životni 
smisao. A tu ga sad zahvaća naravni zakon sa zazorom ili odvra- 
tom od toga apetitivnog stava, tj. javi mu se u svijesti imperativ: 
ne čini prema toj osjetilnoj težnji. Odazove li se, to znači, da je 
u njemu prevladalo neosjetilno (duhovno) nagnuće, koje sastoji u 
priznavanju kategoričkog imperativa, Dva su dakle sloja: osjetilni, 
s dinamičkom tendencijom, da likvidira utjecaj neosjetilnog (ra- 
zumskog) nagnuća, i neosjetilni, s apsolutnom obvezom ili s legi- 
timacijom prevlasti nad osjetilnim, životinjskim. To je psihološka 
slika iskonski poznate »borbe« u čovjeku, gdje je na sudaru sfera 
dobrote i zloće. Time, što je čovjeku određena neosjetilna svrha 
života, najopćenitiji je zahtjev naravnog zakona: neosjetilno na- 
gnuće mora prevladati nad osjetilnim. Na raskrižju odlučivanja 
između tih suprotnih nagnuća mora se volja ravnati po nagnuću 
za neosjetilnim dobrom. Stoga ćemo reći, da je za raspoznavanje 

dobra i zla mjerodavna narav čovjeka, ukoliko je razuman: što 
razumnom  (neosjetilnom) nagnuću konvenira, dobro je i utoliko 
zapovjeđeno, a suprotno je tome zlo i zabranjeno. Cudoredan (do- 
bar odn. zao) biva voljni ili slobodno izvedeni čin, pri kome savjest 
kategorički upozoruje, da li on čovjeku konvenira gledom na ra- 
zumno upravljani život. U tome je neposredna norma moralnosti, 


Kao svrhovito udešeni aparat, ovako već sama naša razumna 
narav smisleno regulira Život. Savjest ili svijest apsolutne obveze 
pri konkretnom činu rađa zazorom prema onom poželjnom objektu, 
koji bi nas lišio najvišeg dobra i usrećenja u njemu, pa je tako 
savjest putokaz konačnoj svrsi ili cilju voljnih čina već samim time, 
što obvezatno dirigira volju na ovaj ili onaj čin. To je veoma važna 
konstatacija, kojom se rješava jedan teoretski spor s praktičnim 
značenjem. Što narav traži, to Bog hoće. Zato nam čovjekova narav 
izrazuje volju Božju, tj. odredbe Božjega zakona možemo upoznati 
prema tome, koja nagnuća odgovaraju osjetilno-razumnoj našoj 
naravi. Volju Božju ili vječni zakon ispunjavamo dakle time, što 
slijedimo »glas naravi« u našoj savjesti. Ne treba se čovjek pri 
svakom činu pitati, što je volja Božja, da tek odgovorom na to 
pitanje uzmogne učiniti neko moralno dobro djelo. Nije vječni 
zakon najbliža ili neposredna moralna norma, nego je čovjeku 
vazda »pri ruci« savjest, koja služi raspoznavalom između zla i 
dobra čina. Stoga se ne može reći, da je provedba moralnog života 
oteščana time, Što bi se tražilo neprekidno razmišljanje o volji 
Božjoj: premda je svrhodavna i zakonodavna volja Božja posljednja 
ili najviša norma, ne treba da na nju uvijek mislimo, a ipak smo 
sposobni za dobre čine, ukoliko se odazivamo savjesti. Time da- 
kako nije rečeno, da čovjek ne bi nikako trebao priznavati zakono- 
davne volje Božje. I na konačnu svrhu dobrih čina ne treba da 
uvijek pomišljamo, kao da bi to pomišljanje bilo uvjet za dobrotu 
čina. Ona sastoji u primjerenosti čina najvišem dobru ili konačnoj 
svrsi, a taj je svršni karakter čina uključen u tome, što se čovjek 
odvraća od zabranjenog dobra, u kome bi po svome nagnuću na- 
zrijevao životnu svrhu. Kategorički je imperativ savjesti signal za 
dobrotu čina, pa stoga nema nikoje poteškoće u običnom životu 
zbog razmišljanja o zadnjoj svrsi. Dovoljno je, da čovjek bude o 
njoj načistu, kako bi se snalazio u težim moralnim krizama, a u 
redovitom tijeku života ne treba da na nju neprestano mislimo. 
Dosta je paziti na savjest, koja nam iskazuje pojedine dužnosti. 

Savjest nije bez ikoje pomisli na Boga, jer se po njoj svijesno oči- 
tuje bezuvjetna obvezatna moć naravnog zakona, koji upućuje na 
zakonodavnu i svrhodavnu volju. Za dobrotu je čina mjerodavna 
(normativna) razumna narav svrhovito koncipirana, ali karakter 
dužnosti ili apsolutne obveze ne možemo svesti na našu narav; u 
moralnoj je obvezi uključena relacija sa zakonodavnom voljom, 
kojoj je ljudska volja apsolutno podčinjena. 


* 


 Reknemo li, da je za istinitost filozofije mjerodavan sam 
Život, zvuči to u prvi mah pragmatistički — kao da bi praktični 
kriteriji bili osnov spoznaje. Ali uzmimo, da bi se neka filozofija 
u sistemu svojih spoznaja udaljila od života ili se čak protivila 
činjenicama, kojih je istinitost nesumnjivo zajamčena izvan filo- 
zofije ili nezavisno od nje, takva bi filozofija već samim tim po- 
stala kritički neodrživa ili neistinita. Ona bi to postala i onda, 
kad bi potlačno djelovala na život, ili kad mu ne bi znala dati 
vrijednost, bez koje bi život bio besmislen. Mi dakle možemo ocje- 
njivati jednu filozofiju ne samo po imanentnom kriteriju, koji nas 
upućuje na njezinu logičku osnovanost, nego i s obzirom na činje- 
nice, koliko ih sam život pruža, kao i s obzirom na ono, što ta 
filozofija pruža životu. Primijenimo taj regulativ na našu, teističku 
filozofiju: najprije, da li je ona u skladu sa životnom stvarnošću? 


Od Plutarha, Seneka, Cicerona do Tylora i suvremenih an- 
tropologa nesumnjivo je utvrđena stvarnost, da nema naroda bez 
ikoje religije ili vjere u neko božanstvo. Već sama općenitost te 
činjenice isključuje mogućnost, da bi ta vjera značila neku bajku, 
jer se bajka o Bogu i onostranom životu — kaže fizičar Gustav 
Theodor Fechner — ne, bi mogla svestrano održati: povijest doduše 
pronosi zablude i istine, ali s tom razlikom, da istina živi dovijeka, 
dok su zabludama postavljene granice. Međutim, i ne ispitujući 
sada stvarnu istinitost ili osnovanost vjere u Boga, mi ovdje uoču- 
jemo tek univerzalnu jednu činjenicu, da time upozorimo na 
teističku filozofiju, koliko je u sklađu s tom činjenicom, dobivajući 
otuda potvrdu za svoju istinitost. Drugo je dakako filozofirati o 
Bogu, a drugo vjerovati ili priznavati Boga i bez ikoje filozofije. 
Ali upravo ta okolnost, da se do priznanja Boga dolazi  filozof- 
skim umovanjem kao i bez njega, pa čak da ovaj drugi, nefilozofski 

»dolazak« priznavanju Boga nije bitno različan od logičkom for- 
mom izrađenog teizma, služi i opet potvrdom, kako se teistička 
filozofija dodiruje s činjenicama Života. Ž 
I nefilozofima je Bog spoznatljiv po svojim djelima. Kad bi 
u dubinama zemlje obitavali stvorovi, koji bi po zemaljskim puko- 
tinama odjedamput osvanuli kroz otvore na mjestima, koja mi 
nastavamo; i kad bi prvi put zapazili zemlju, more i nebeski svod; 
pa kad bi doznali za dohvat oblaka i snagu vjetra; kad bi u čudu 
zagledali sunčanu svjetlost, a pri nastupu noći zvjezdano nebo, 
mijenu mjesečeva svijetla, izlaz i zalaz zviježđa i njihov uređeni 
stalni put: jamačno bi priznali, da ima bogova, i da su te velike 
stvari njihovo djelo. Tako kaže Aristotel. U jednoj sintetičkoj 
koncepciji, u jednoj intuiciji može se nekome očitovati svijet kao 
djelo Božje. Ciceron je na pr. uočio apsurdnost pretpostavke o 
kozmosu bez Boga poznatom uporedbom sa slovima: tko vjeruje u 
slučajni postanak svijeta iz atoma, morao bi i to povjerovati, da 
nebrojeni zlatni ili drukčiji primjerci od 21 tipa slova mogu raz- 
bacani dati Enejine Anale. S Ciceronom naglašuje i Rousseau, da 
nas ta nemogućnost upućuje, kako kozmički sklad nije slučajan: 
ako su se organska tjelesa, kaže on, na tisuće načina pukim sluča- 
jem povezala, pa je najprije nastao želudac bez usta, noge bez 
glave, ruke bez ramena, uopće razni nesavršeni udovi, koji se ne 
mogoše održati te su izginuli, zašto se to i danas ne događa; zašto 
je sebi priroda naknadno odredila zakone, ako im nije bila pod- 
ložna od svoga začetka? Newton je spoznao, da ne može biti 
šlijep ni slučajan, nego je vrlo dobro upućen u mehaniku i geome- 
triju uzročnik svijeta, u kome je on neizrecivo mnoštvo stvari upo- 
tedig i uskladio tako, da je množinu materije rasporedio u sunce i 
planete po njihovim razdaljinama, silama, brzinama i mogućno- 
stima kretanja. : 
I Te citate dozivamo sebi u pamet za potvrdu, kako su ljudi 
i bez filozofski naučnog aparata upoznavali Boga po Njegovim 


“djelima, napose po uređenju materijalnog svijeta, a jednako po 


zakonskom uređenju. I prosječni je čovjek promatranjem svijeta 
sposoban uvidjeti, da u mrtvoj, nesvijesnoj materiji ne izvire. po- 
redak svijeta; atomi su »slijepi« za to, da svojim gibanjem postignu 
poredak u svijetu kao zajednički cilj. Ljepota muzičke, slikarske. 
ili kojegod umjetnine može .se doživljajno očitovati nekome, iako 
on nije sposoban da je kritički ocjenjuje.: Tako je veličajnost pri- 

rode i u duši primitivna čovjeka kadra razbuditi spoznaju ili barem 
slutnju Boga: jer kad je priroda izvor umjetničkog stvaralaštva 
(kako je i Leonardo da Vinci isticao), može čovjek duhom da u 
njoj prozre Umjetnika — i bez filozofiranja. Jednako dolaze ljudi 
u svijesni odnošaj s moralnim Zakonodavcem. Koliko je individual- 
nih života, toliko je različitih načina u odnošenju prema Bogu. 
Netko čak mora i hrptenicu slomiti u bogohulstvu (kao stari Si- 
meoni u Gigi Barićevoj Milana Begovića), da se u posljednje čase 
života pomiri s Bogom. 


A što teizam daje životu? Neosporno je, kaže Herder, da 
je religija jedina, koja je narodima donijela prvu kulturu i zna- 
nost. Možemo li reći, da je novija znanost oduzela religiji pravo 
na opstanak? Na to pitanje daje adekvatan odgovor nedogledni 
niz prvih imena u znanostima. Ispred veličine religije, kaže 
Paskal, bili su vazda isključeni samo oni, koji se nisu trudili, da 
je spoznaju. Praktično ili životno značenje religije ne dolazi toliko 
do izražaja time, što opravdanost religije (i teističke filozofije) nije 
nikad prestala zbog napretka u znanostima, i što su predstavnici 
svih znanosti tu opravdanost religije svojim životom priznavali, 
nego je za životnu vrijednost religije najodlučnija činjenica, da je 
ona etički i prema tome socijalno preporađala čovječanstvo. I bez 
obzira na to, da se moralni red sa svojom apsolutnom obligacijom 
— prema teističkoj filozofiji — osniva na religiji, u životu ljud- 
stva (koje i ne zna za tu filozofiju) ne bi moral imao dovoljno 
sankcije bez vjere u Boga. Istu vrijednost, koju za čovječanstvo 
imade savjest ili svijest dužnosti, ima i religija: sve kad se ona ne bi 
osnivala na realnom opstojanju Boga, nego bi značila tek subjektivno 
uvjerenje, moralnim su plodovima toga uvjerenja utirani putovi 
k usavršenju čovjeka. 

Ta posljednja misao bila bi kadra izazvati neke kritičke pri- 
mjedbe, Prvo: i bez vjere u Boga postoji moral, i stoga ne treba 
vjeri pripisivati moralni uspon čovještva. Međutim bez obzira na 
teoretsko pitanje zavisnosti morala od religije (o čemu je bilo go- 
vora u knjizi) činjenica je, da upravo u religijskoj svijesti izvire 
moralno vrijedni život. — A nije li uporedo s religijom bilo i ne- 
valjanih djela? To je druga primjedba, koja smjera na oslabljivanje 
religijskog upliva u moralnom životu. Međutim potrebno je i ovdje 
distingvirati: na svijetu doista zajedno postoje vjera i zločin, ali 
»zajedno« ne znači, da upravo u vjeri izvire zločin. Nije isklju- 

čeno, da bi i neki vjerski službenik, koji crkvu po svome zvanju 
predstavlja, zapao u moralnu zloću, jer i on u svome zvanju nije 
izgubio čovječju narav sklonu na zlo. 

Tu mi sad jedna asocijacija reproducira doživljeni dijalog. 
Majka dvoje djece rekla mi je, da ne vjeruje u Boga, ali svoju 
nevjeru krije pred djecom, koju vjerski odgaja, jer ne će, da joj 
djeca budu provalnici. Na moju primjedbu, da imade malo pro- 
valnika, a mnogo bezvjeraca, dakle se ne može reći, da svi bez- 
vjerci postaju provalnici, odgovorila je ona pametno, da imade i 
drugih zločinaca, ne samo provalnika, pa je tim izrazom obuhva- 
tila sve moralno nevaljane ljude. Na dalju moju primjedbu, da bi 
djeci trebalo dati onaj isti oslon moralno čestitom životu, koji 
imade i majka — bez vjere, odgovorila je, da djeci treba oslona u 
Bogu, jer nemaju dosta razuma. Zapitah: da li predviđate moguć- 
nost, da će vaša djeca upotrebom razuma napustiti vjeru i pokraj 
svoga razuma ipak postati zločinci? Odgovor: Niti da zadrže 
vjeru, nije apsolutno isključeno, da budu zločinci, ali priznajem, 
da je misao na Boga kadra odvraćati od zločina, i da bi po samom 
razumu moglo nestati morala. Pitam: Treba li ljudima dati razum, 
da napuste misao na Boga, ili im treba uzeti razum, da zadrže tu 
misao i ne napuste moral? Ona: Tko misli, da Bog uistinu eksistira, 
neka to sebi zadrži. Dovrših: Jer i nije svaki čovjek jednako spo- 
soban za istinu. — : 

Nakon što smo u ovoj knjizi (i u prijašnjima) polazili putem 
logike u opravdavanju ili dokazivanju istinitosti teističke filozofije 
o životu, sad bi nam psihologija individualnih života kao i opća 
kulturna historija mogla zasvjedočiti, kako je religija i napose 
kršćanstvo pozitivni faktor u razvoju čovještva. Dakako, tko iz 
promatranja ljudskog života isključuje njegov tjelesni svršetak 
s odioznim nazivom »smrt« i tko isključuje sve životne boli, patnje 
sirotinjske, sve tamne ponore, nad kojima lebde nebrojeni životi, 
ta da, taj će olako odmahnuti s religijom — i ne sluteći, što ona 
znači čovjeku, kome je život namijenio, da se tek iza mnogogo- 
dišnjih muka skepse pomalo u njemu rađaju zanosi spoznaje o 
teističkom smislu življenja. Tko je upoznao, kako je isprazno tra- 
žiti smisao u svemu, što čovjeka odvraća od Boga, i tko je gorko 
iskusio lutanja u filozofiji, daleko od Boga, koga je neumorno 
tražio, taj duboko razumije istinu onoga traktata teističke etike, u 
kome se dokazuje, da potpuna sreća ili blaženstvo sastoji u be- 

smrtnom uživanju zajednice s Bogom. Ali nije u religiji sadržan 
tek individualni životni smisao za filozofske konvertite; ona je je- 
dina kadra i u najtežim moralnim krizama odvratiti svakog čovjeka 
s puta zločina: bilo kad obuzdava libidinozni život mišlju na Božji 
zakon, bilo kad od namjeravanog samoubojstva vraća čovjeka k 
životu, — u nebrojeno je slučajeva samo religija kadra spasiti čo- 
vjeka od moralne i često puta fizičke propasti. Da religija imade u 
tom pravcu odlučno značenje i za suvremeno čovječanstvo, to je 
posebna tema, čiju će aktuelnost priznati, tkogod nije obnevidio za 
pokretne sile u povijesnom razvoju svijeta. 


Ako li se pri kraju svoga studija i opet zaustavimo pažnjom 
na činjenici, koju obično zovu misterijem, a to je svršetak našeg 
zemaljskog života ili smrt, nije to niti najmanje zbog toga, da bi se 
proračunano polučio efekt kod onih čitalaca, koji emocionalno 
apercipiraju puno lakše nego logički. Kad bi nas vodila takva 
namjera, mi bismo činjenicu smrti zorno analizirali, kako bi time 
razbudili fantaziju i po njenim drastičnim oblicima potpirivali 
nečiju plahost. Tko je tijekom svoga života iskusio, kako uokolo 
njega gasnu i pred ljudskim vidom zauvijek iščeznu mili Životi, 
taj će nas dobro razumjeti, kad kažemo, da se ispred: činjenice smrti 
probuđuje naša svijest, ukoliko se pod dojmom njezine pojave 
moramo bez ikoje diskrecije pokloniti njezinu po životni opstanak 
svesilnu gospodstvu. Na očigled smrti bivamo svijesni naše pasivnosti 
spram Života, naše receptivnosti, životne kontingentnosti ili, kako 
kažemo, prolaznosti unutar početne i završne granice. Na toj dvo- 
strukoj granici — ne samo kad život nestaje, nego i kada on nastaje 
— ukazuje nam se očitije život kao misterij, ali pomnom je motriocu 
on to svakodnevno: jer mislilac vazda zre u ljudskom življenju 
tajnovitost njegova opstojanja — Što se većma primiče mišlju 
k njegovu izvoru, otkuda kao kroz tamni prostor sijevne misaonom 
našem dohvatu po koji svijetli tračak životnog izvora, koji naš 
govor označuje tajnovito svetim izrazom »Bog«. Upravo svoj vlastiti 
odnos prema Njemu, izvoru života, proživljujemo na očigled smrti, 
da se tako po smrti rađa Živa misao o Začetniku svega života. Da, 
o osobnom Začetniku: jer smo i svi mi ljudi osobna bića, pa je stoga 
takav i Darivalac osobnih života. A misliocima — kakav bijaše 
na pr. Leonardo — bijaše dosta upoznati samo anatomiju srca, da 
u njemu prepoznadu »čudesan instrumenat, pronađen od najvišeg 
majstora«, Dok neki u tome »majstoru« vide Boga kao kozmičkog 

Umjetnika, neki pak Redatelja i Zakonodavca, nama svima — ako 
razumjesmo, da naš život nije sam o sebi — ukazuje se opstojnost 
Boga upravo toliko sigurnom kao i vlastiti život. I baš je tome 
veleumu, Leonardu, bila Božja opstojnost osigurana uza sve to, što 
bijaše skeptičan i čak ironičan glede naravi naše duše. Nije ni njemu 
bilo posve jasno, što danas znademo svi, koji od Aristotela preko 
skolastike zastupamo teističku filozofiju: da se na sigurnosti o 
eksistenciji Boga mora logički izgraditi posve jednakom sigurnošću 
savkoliki nazor o životu. 


U najširoj sintezi prikazan taj nazor otpočinje sustavnim 
izgrađivanjem noetike i to s jednom naoko priprostom konsta- 
tacijom: »ja eksistiram«. To je prvi nedvojbeno utvrđeni fakat 
nasuprot krajnjem. skepticizmu. Otuda se uspinje noetika sve do 
spoznaje, da za svaku zbiljsku promjenu mora postojati uzrok, ili 
da jedna nenužna eksistencija zavisi od druge. U tome spoznajnom 
principu uzročnosti dobiva filozofiranje svoj sigurnosni temelj na 
prijelazu preko iskustvenih granica — u metafizički nazor, najprije 
o Bogu, uzročniku svijeta iu njemu naših života. Čim to bude 
spoznana istina (u teoriji), prilazi misao analiziranju Božjih vlasti- 
tosti upravo s obzirom na uzročni odnos prema čovjekovu životu 
— iu svijetlu te analize skopčane sa sintezom Boga i čovjeka 
ukazuje se teocentrički smisao života. Onaj smisao, koji je poznat 
u odgovoru na prvo pitanje dječjega katekizma: ljubav spram Boga 
i bližnjega. Sudio tko o našoj filozofiji kako mu drago, priznat će, 
da je u toj ideji još jedino sidro, gdje je na nestalnosti svega osiguran 
smisao života, i da je po ideji ljubavi još jedino kadar čovjek da 
održi suprot zvijeri legitimaciju čovještva — i božanstva. Prvo, 
čovještvo, ukoliko spoznajno priznajemo Boga, Darivaoca svakog 
dobra, svega, što imademo, i što čini cjelinu Životne stvarnosti: 
svaki dijelak tijela u nedohitnom skladu zbivanja i sve sposobnosti 
svijesnog doživljavanja. Čovjeka ne bi ni bilo, kad ga svakog hipa 
ne bi eksistencijom darivao Stvoritelj, Uzdržavatelj i Upravitelj 
Života. Upravitelj, kako znademo, k najvišoj svrsi ili cilju života. 
Kao najviše svršno dobro, kao ono, što je iznad svega najpoželjnije, 
ili — kako Aristotel kaže — kao ljubljen pokreće prvi uzrok 
svijeta sve naše živote. I Dante je tu misao izrekao zadnjim stihom 
svoje božanske komedije: Ljubav je, koja pokreće sunce i sve 
zvijezde. Čovjek znade, zašto živi; kraj svega zla njegov je životni 
smisao izraz ljubavi Božje, ukoliko: Bog daje čovjeku maksimum 

ostvarivosti njegovih želja, daje mu sreću, koja izvire u priznavanju 
Boga. Bilo je vrijedno živjeti — može priznavalac Boga reći na 
kraju svog života —, da dočekam početak novoga životnog stanja 
u sreći, koje ne bi ni bilo, kada bi smrću nestalo moje ličnosti. Čim 
znadem, da postoji razumni i dobrostivi Bog, moj Stvoritelj, kome 
sam »sličan« svojim razumom, ukoliko sam kadar uočiti Boga i svoj 
odnos prema Njemu, — znadem ujedno, da je od Njega stvorena 
moja težnja za srećom, i da je izvor sreće samo u posjedovanju 
neograničenog dobra, tj. u razumski-voljnom priznavanju Boga. Po 
spoznaji i ostvarenju toga životnog cilja dobiva čovjek legitimaciju 
božanstva. Ostvarenje ili polučivanje životnog cilja u Bogu uvje- 
tovano je napuštanjem svih drugih zemaljskih dobara, koliko bi ona 
za nekoga došla u obzir kao odabrani najviši cilj života ili izvor 
sreće. Kao kompas na zaokretima s puta ograničenih i zlih ljubavi 
k onome cilju, koji nam je od Boga određen, k neprolaznom uživanju 
s Bogom, služi nam moralni zakon, koji traži sklad naše volje 
s Božjom voljom, kako bi se po tome skladu ili po dobroti duše 
razvila ljubav k Bogu. Ona daje najvišu smislenu sadržinu svakom 
čovjeku, u kojojgod bio životnoj kondiciji, jer spaja čovjeka s Bogom 
na osnovu savjesnog života ili moralne čestitosti. Tko je ćudoredno 
valjan čovjek, tome je život vrijedan življenja zato, jer su valjani, 
čestiti, pošteni, značajni ljudi po harmoniji volje Bogu slični. 
Dotuda nas je dovela etika s filozofijom religije, a tu nado- 
vezuje teologija kao nauka o Kristovoj religiji. Uz filozofsko postoji 
i nefilozofsko (razumsko) priznavanje Boga i životne svrhe u 
Njemu, a pokraj teološki ili naučno vjerskoga još i nenaučno 
vjersko priznavanje Kristove objave o svrsi u Bogu. Dva su dakle 
puta k Bogu, dva izvora života: razumsko i vjersko združenje 
s Bogom. Ta teza nije tek plod filozofiranja, jer nas ono bez 
bistorijske činjenice o Kristu i Njegovoj objavi ne bi uputilo na 
neki drugi način združenja s Bogom osim, kakav nam je dostiživ 
po razumu ili po umovanju posredstvom svijeta. Da ne bi došlo 
do pomutnje, što smo razumsko priznavanje Boga nazvali također 
»vjerom« u Boga, treba i opet upozoriti, da osim toga sinonimnog 
značenja sa razumskim uvjerenjem, u strogom smislu »vjera« znači 
priznavanje Kristovim auktoritetom zajamčenih istina. Nikodem je 
— izvješćuje nas evanđelist Ivan (u 3. poglavlju) — došao noću 
k Isusu, i nakon što je izjavio, da Ga zbog čudesa priznaje Božjim 
poslanikom, razvio se među njima dijalog, u kome Isus objavljuje, 

da je Bog iz ljubavi poslao svoga Sina, kako bi ljudi po vjeri u 
Njega primili život vječni. U tome i jest smisao kršćanstva, da vjera 
u Kristovu objavu bude novi, vrhurazumni ili nadnaravni izvor 
životne zajednice s Bogom. Ljubav prema Bogu po uputi Kristovoj 
postaje tako nadnaravni ili kršćanski smisao života. Kad bismo 
sada nastavili analiziranjem te ljubavi po analogiji s ljubavima, koje 
raznovrsno postoje među ljudima — između majke i djeteta, 
muškarca i žene —, ne bi to bilo antropomorfno subjektiviranje, 
kao što nije takovo niti naše spoznanje Boga i Njegovih vlastitosti 
na osnovu analognog shvaćanja, ukoliko nam je poznat svijet i 
napose čovjek (na pr. s obzirom na »sličnost« razuma i volje u 
čovjeka i u Boga). Bitni karakter ljubavi sadržan je također u 
nadnaravnoj zajednici s Bogom. Nije li ljubav brižno pažljiva, kako 
bi ljubljenoj osobi što većma ugodila? Misao i želja kao da trajno 
govore: »reci, čime da sebi zauvijek osiguram tvoju ljubav«. U 
strepnji pri pomisli nad životnom prazninom uslijed gubitka nečije 
ljubavi očituje se, kako je ljubav doista istoznačna s puninom život- 
noga smisla. Ljubav se odziva srećom na jednu jedinu u nekom 
tihom času izrečenu toplu riječ. Zemaljska ljubav bdi nad svakim 
drhtajem života, da bude bez bola, nikad sa suzom u oku, a vazda 
s izrazom neugasle sreće. Zar ne bi nestajalo ljubavi, čim bi se stale 
sukobljavati dvije volje? Nije li dakle njihovim skladom uvjetovan 
život ljubavi? A sve je to u bitnosti jednako s onom ljubavi, koju 
izrazujemo Bogu u svakodnevnom kršćanskom životu, kad izvršu- 
jemo volju Božju po zakonu razuma i vjere. Ljubav je, kaže apostol 
Pavao (Rim. 13, 10), izvršenje zakona, ona je veza savršenstva 
(Kol. 3, 14). »Bog je ljubav; i koji ostaje u ljubavi, u Bogu ostaje, 
i Bog ostaje u njemu« (I Iv. 4, 16). Zato i jest ljubav vječna, po 
svakom pojedinom vremenski doživljenom činu ljubavi. Nije nikad 
razumio moralne uzvišenosti kršćanstva, tko nije kadar proniknuti 
veličajni hvalospjev ljubavi u poslanici apostola Pavla Korinćanima 
(I Kor. 13). Ako nema vječne ljubavi, i Boga nema — jer je 
nespojivo, da ima Boga, a nje nema. Zašto nespojivo? Jer samo je 
vječna ljubav kadra pružiti sreću, koju Bog mora dati za moralnu 
dobrotu. 


Kršćanski nazor o životu traži od čovjeka, da mu bude ži- 
votna norma ne samo razum, nego i vjera. Naučno opravdanje vjere 
u Krista daje apologetika. Svoje kulturno historijsko opravdanje 
ima kršćanska vjera po tome, što je čovječanstvo kroz gotovo dvije 

tisuće godina dobivalo po njoj životnu orijentaciju, koja — da to 
napose danas naglasimo — ne vodi u ratna zvjerstva, nego k usavr- 
šavanju čovještva čak do njegova pobožanstvenja. Kršćanstvo bit 
će ipak omraženo, doklegod bude u svijetu zločina. Krist je Niko- 
demu rekao, da zloća ljudima potamnjuje pamet. Svijetlo istine 
(kako je Platon naglasio) dostiživo je samo putem dobrote. 
Njezinim je naučnim opravdanjem ova knjiga utirala put k spoznaji 
istine, da neprolazni smisao života daje čovjeku samo Bog. 

